
Marea Unire de la 1918 

a fost imperios necesară 

pentru consolidarea naţiunii române 
și pentru binele milioanelor de români 
din afara frontierelor trasate 

după Mica Unire de la 1859. 

În prezent însă, 

integrarea celor două state românești 
este absolut necesară 

pentru supraviețuirea 

Statului Unitar Român 

și a Națiunii Române. 


Mircea DRUC 

Țara mea de dincolo de Prut 


Și după un secol de la Marea Unire Prutul mai continuă să ne despartă. 
Frontiera trasată în 1812 mai dăinuie, deși aceasta nu mai are conotaţiile 
de altădată. Evident, acum, pentru a vizita Bucureştiul sau Chişinăul, nu 
mai e nevoie de permise speciale aprobate la Moscova. Penetrarea graniţei 
se face mai lesne, dar totuşi cu multe și umilitoare dificultăți provocând 
dezamăgire și disperare... Ajuns acasă (în dreapta sau în stânga râu- 
lui), omul e copleșit de regretul și necazul că toate în lumea asta trec şi se 
schimbă, numai hotarul de la Prut nu. Țara mea, a bunicilor, a părinților 
şi a nepoților mei, se află şi la Centenarul Marii Uniri „dincolo de Prut”. 
Instituţiile vamale monitorizează, ca pe vremuri, fluxurile de călători, iar 
legăturile dintre cele două state, unul membru la Uniunii Europene şi al 
NATO, altul balansând între vectorul european și cel asiatic, mai poartă 
amprenta izolaționismului sovietic. Republica Moldova, deși „suverană şi 
independentă”, este (în plan economic, politic, identitar) sub umbrela Im- 
periului de la Răsărit, care, desigur, nu-i dispus să-şi retragă armatele din 
Transnistria şi nu acceptă cursul european sau unionist revendicat de fosta 
colonie. În acest context, sunt mai mult decât ridicole perspectivele descrise 
de „optimişti de profesie”, mulți dintre ei exprimând şi punctul de vedere 
al guvernantilor, care ne îndeamnă să fim calmi și senini, pentru că, afirmă 
aceștia, trăim într-o „țară de succes”, cu un viitor sigur şi înfloritor. Mai 
nou citim (pe banerele enorme atârnate la intersecţii de străzi) sloganul 
(de împrumut): „Un preşedinte puternic înseamnă un stat puternic”. Asta, 
deocamdată, ne-a lipsit, un președinte cu mână forte, că în rest toate merg 
ca pe roate! 


În zadar susțin analiștii economici de la noi (şi de peste hotare) că 
formațiunea statală, consecință a Pactului Ribbentrop — Molotov, eșuează 
lamentabil la toate capitolele. Guvernanţii ursuzi, cu mască de înţelepţi, 
nu admit, desigur, această „sentință”, deși argumentele sunt mai mult de- 
cât evidente. Să ne referim doar la câteva: „Examinând situația economică 
în 40 de state, banca elveţiană „Credit Suisse” constată într-un raport că 
Republica Moldova este cea mai săracă țară din Europa, plasându-se pe 

ultimul loc, cu o avere de 2500 USD pe cap de locuitor, înaintea ei fiind 
Ucraina cu 2700 USD”. Mai mult decât relevantă este şi concluzia Secre- 
tarului general al Consiliului Europei, Thorbjorn Jagland, care consideră că 
„Republica Moldova este un stat pe marginea prăpastiei și riscă să devină 
următoarea criză de securitate a Europei, cu potenţiale consecințe dincolo 
de frontierele ei”. 


Din cauza corupției, a șomajului și a penuriei, teritoriul interriveran se de- 
populează iremediabil. Zilnic din Republica Moldova pleacă peste hotare 
116 persoane, iar fiecare al zecelea copil este al nimănui; numărul şomerilor 
în Republica Moldova este de 44,6 mii şi a crescut cu 15% în ultimul an, — 
comunică Biroul Naţional de Statistică; potrivit pronosticurilor, pentru 
cetățenii născuţi după 1970 nu vor mai exista fonduri de pensii... În timp 
ce numărul populaţiei scade catastrofal, iar satele îmbătrânesc şi devin 
pustii, partidele și liderii lor mimează o spectaculoasă și cinică activitate 
„în interesul cetățenilor”, neglijând sau făcând abstracţie de starea reală 
a lucrurilor și de trista existență a amărâţilor noştri conaționali. Parado- 
xul situației este că, pe fundalul politicianismului autohton, al indiferenței 
şi lăcomiei guvernantilor, statul moldovean continuă să plonjeze într-un 
proiect fără perspective, fapt care nu prea deranjează pe nimeni. Mai mult, 
suntem îndemnați să nu vorbim despre trecut, că acesta nu ne mai repre- 
zintă, şi nici despre viitor, că, vezi bine, „vindem iluzii”. Suntem somați, 
altfel spus, să rămânem în menghina prezentului, captivi ai unui dezastru 
social și economic ce ne afectează cumplit, epuizându-ne energia, voința şi 
puterea de a supraviețui pe pământul moştenit de la strămoși. Să ne mirăm 
că mulți dintre basarabenii tineri, competenţi, performanti, nemaicrezând 
în schimbarea la față a Basarabiei, pleacă peste hotare. O parte (tot mai 
apreciabilă!) dintre emigranții noştri au o viață prosperă în alte ţări (şi e 
bine că se întâmplă acest lucru!), dar, în acelaşi timp, cei rămaşi acasă — 
vârstnici şi copii — sunt dependenţi de statul aflat la cheremul aventurierilor 
politici, stat care se menţine pe linia de plutire și datorită celor plecaţi în 
căutarea altui destin. 


În anii '90, când s-a dezagregat URSS, Republica Moldova a avut două 
opțiuni. Întrucât din varii motive, obiective şi subiective, nu s-a reali- 
zat Reunirea cu Patria-mamă, a fost „consimţită” cea de-a doua cale — 
Independenţa. Itinerarul statului moldovenesc însă denotă că după un sfert 
de secol de ezitări şi iresponsabilităţi ale „celor de sus” (care, având un sin- 

gur scop — înavuţirea personală şi de clan —, abordează cu jumătăți de mă- 
sură chestiunile vitale ale societății, disprețuind cele mai elementare legi de 
guvernare şi de conviețuire socială), Independenţa s-a pomenit în stare de 
comă, iar până la faliment nu a rămas decât un pas. 


În această sumbră circumstanță, când hăţişurile Independenţei par fără 
sfârşit, când viața omului simplu după 1991 degradează în cel mai deplo- 
rabil mod, cine să răspundă la întrebarea Quo vadis, Republica Moldova? 


Mergem spre Occident sau ne întoarcem îndărăt spre Răsărit? Care sunt 
acum interesele noastre naţionale şi în ce mod vom reuşi să recuperăm sta- 
rea de echilibru a societății în această lume aflată la confluența marilor şi 
greu predictibilelor primeniri geopolitice? 


Istoria noastră, mai veche şi mai nouă, experiența amară a aflării 
sub „oblăduire” rusească pun la îndoială oportunitatea de a mai avea 
drum laolaltă cu Rusia, dacă râvnim cu adevărat să evadăm din mize- 
ria economică actuală şi dacă dorim (în plan identitar) să rămânem 
ce-am fost — români! Oricum, Rusia nu e dispusă să sprijine financiar 
un proiect lipsit astăzi de relevanță pragmatică. Ruşii vor continua, ca 
şi până acum, să manipuleze și să îndoctrineze perfid și pe toate căile 
populaţia băștinașă. 


După Brexit, după exodul musulmanilor, după diversele derapaje ale 
comunității, integrarea europeană pare un proces anevoios, cu finalitate ne- 
sigură. Pentru Republica Moldova, consideră cunoscătorii problemei, ade- 
rarea la valorile occidentale este o himeră, în condiţiile dificultăţilor actuale 
ale Uniunii Europene şi ale incapacității practice a Republicii Moldova de 
a susține examenul fuziunii. 


În toţi anii de independenţă, indiferent de politicile ambigui promovate de 
către factorii decidenți de la Chişinău, România a fost alături de Republi- 
ca Moldova, oferindu-i permanent ajutor economic, politic şi diplomatic. 
Statul Român s-a dovedit a fi singurul partener generos și finanţator real, 
investind masiv ( fără a aştepta recunoştinţa ce i se cade! ) în reabilitarea 
şcolilor, spitalelor, grădinițelor, muzeelor, teatrelor, în susținerea tinerilor 
care vor să studieze în România, în extinderea arterelor rutiere moderne, în 
consolidarea sistemului energetic, altfel spus, în crearea condiţiilor necesare 
pentru îmbunătăţirea nivelului de viață al oamenilor. Conştientă de ros- 
tul sprijinului celor de-un sânge cu noi, societatea civilă, în special tânăra 


EEE PT RO MIÂINIĂ 


generaţie din Republica Moldova, pledează tot mai insistent pentru sincro- 
nizarea vieții socioeconomice a celor două state, pentru fluidizarea și înles- 
nirea legăturilor dintre românii de pe ambele maluri ale Prutului. Tot mai 
multe şi mai auzite sunt vocile ce susțin că a venit timpul când declaraţiile 
patriotarde şi vorbele frumoase trebuie să se transforme în fapte reale pen- 
tru Reîntregirea spațiului românesc. Acțiuni primordiale se consideră, de 
exemplu, repararea şi repunerea în aplicare a celor 22 de poduri peste Prut, 
edificate în perioada interbelică şi distruse în 1944 de către sovietici pentru 
a întrerupe comunicarea celor două maluri. Astăzi sunt practicabile doar 
opt dintre acestea. 


Marea Unire de la 1918, a adus acum o sută de ani Basarabiei dezrobi- 
rea, descătuşarea şi nesperata şansă de a reanima şi fortifica identitatea 
românească. Valabile şi azi, documentele Unirii de la 27 martie şi de la 1 
decembrie 1918, la care noi, basarabenii, nu am renunţat, ne oferă dreptul 
şi chiar ne obligă să lichidăm nefastele urmări ale accidentelor politice care 
au înălțat zidul separării între români. 


Reîntregirea, tot mai sigur exprimată pe ambele maluri ale Prutului, 
este un proiect profund realist, realizabil din punct de vedere politic și 
trebuie considerat cel mai important obiectiv național la Bucureşti şi la 
Chișinău. Înfăptuirea acestui ideal național este însă de neconceput fără 
schimbarea mentalităţii tuturor conaționalilor, dar mai cu seamă a clasei 
politice, reticente încă la acest imperativ al timpului. 


La început de an centenar, Reunirea — act politic de anvergură şi obiectiv 
strategic de durată — este mesajul principal al numeroaselor manifestații 
culturale desfășurate pe întreg spațiul românesc. Într-un articol recent, adre- 
sat tinerilor români, citim: „Niciun neam nu se poate simţi intreg atunci 
când o parte din populaţia sa nu face parte din tot. Basarabia, aceasta bu- 
cată a românităţii, care a suferit atâta din cauza intereselor străine, trebuie 
să revină la patria-mamă. Noi, cei de 30 si 40 de ani, trebuie să transfor- 
măm aducerea Basarabiei în România în obiectiv de generație. Urmărind 
modelul german, dorinţele noastre sunt fireşti şi în concordanţă cu viziunea 
Wilsoniană, care a construit țările Europei și care astăzi traieşte o revigo- 
rare ideologică. Fără o Românie a tuturor românilor este greu să ne gasim 
locul nostru în istorie. În ciuda tuturor provocărilor economice şi culturale 
potenţiale, trebuie să ne asumăm unirea şi să fim conştienţi că până la sfâr- 
şitul vieții noastre statul român va deveni coerent și consistent prin Unire” 


ARGUMENT NE 


(Misiunea generaţiei mele de Tănase Stamule, „Contributors”, 3 decem- 
brie 2017). 


Numai prin efort şi sacrificiu constant, prin consolidarea mișcării şi a par- 
tidelor unioniste vom reuşi să reedităm evenimentul astral de acum un veac. 
În continuă extindere şi afirmare, spiritul unionist demonstrază fără tăga- 
dă că, indiferent de vrerea unor actori politici de azi sau de ieri, de dincoace 
sau dincolo de Prut, România niciodată nu a încetat să fie „Ţara mea de 
glorii, țara mea de dor”... 


Alexandru BANTOȘ 

lon Mischevca 
| Unirea de la 1918 a fost impusă? 


|. M. — doctorand în istorie la 
Facultatea de Istorie și Filosofie 
a Universităţii de Stat din 
Moldova. Autor al unor articole 
ştiinţifice și de publicistică 
apărute în reviste și ziare din 
Republica Moldova și 

din România. 


Motto: „Cititorule, dacă îți vei pune întrebarea: 
cine a făcut Unirea Basarabiei cu țara-mamă, 
istoria îți răspunde: vocea sângelui. 

Dimitrie BOGOS 


Din păcate, cu cât ne apropiem de centenarul 
Marii Uniri, cu atât mai politizat şi denaturat 
devine discursul public la acest subiect. Dacă 
adepţii tezelor istoriografiei sovietice sau 
apologeţii moldovenismului primitiv contes- 
tă însăși noţiunea de „unire”, înlocuind-o cu 
termenul impropriu „anexare” sau, în cel mai 
bun caz, cu eufemismul „alipire”, atunci unii 
istorici angajaţi politic, precum și pretinși for- 
matori de opinie încearcă să justifice inepția 
că Unirea de la 1918 ar fi fost impusă. În cele 
ce urmează, vom combate cu argumente am- 
bele aserţiuni, deopotrivă false şi pernicioase. 


Alexandru D. Xenopol, într-o lucrare dedi- 
cată filosofiei istoriei, făcea distincţia dintre 
faptele ce se desfășoară în natură, pe care le 
defineşte ca fiind „coexistente” (adică se pro- 
duc în același spaţiu și pot fi reproduse în 
condiţii de laborator), și faptele istorice, adi- 
că „succesive” (care se desfășoară în decursul 
timpului şi nu mai pot fi reproduse în aceleași 
condiţii)!. Dar Unirea de la 1918 nu este doar 
un fapt, ci şi un proces istoric, care a demarat 

cu recunoașterea României ca subiect de drept internaţional (1856- 
1864) şi obţinerea independenţei de stat (1877-1878). Cu alte cuvin- 
te, dacă România nu ar fi existat pe harta politică a lumii, Unirea de la 
1918 nu s-ar fi realizat. De asemenea, dubla alegere a lui Alexandru 
Ioan Cuza (1859) a fost, în esenţă, o „Mare Unire” (aşa cum o nu- 
meau contemporanii), respectiv consecinţele acelui act sunt definitorii 
pentru anul 1918. Fireşte, nu trebuie să cădem în extreme, afirmând că 
unirea românilor reprezintă „urmarea firească a unei pregătiri istorice 
de sute de ani'5, dar nici să eludăm „unitatea românească”* și jertfa adu- 
să pentru înfăptuirea idealului național. 


Spre deosebire de profesorul bucureștean Lucian Boia,‘ care în tenta- 
tiva de demitizare a istoriei românilor nu a făcut decât să amalgameze, 
să reinterpreteze sau pur şi simplu să distorsioneze orice demers isto- 
riografic autohton, credem cu fermitate că „unitatea politică a româ- 
nilor nu se putea realiza nici în secolele XIX şi XX, dacă nu existau 
românii, dacă romanitatea era o iluzie”. Conştiinţa naţională nu este 
un dat sau un rezultat al epocii moderne, dar este adevărat că anume în 
„secolul naţiunilor” s-a cristalizat ideea de unitate politică la popoarele 
care erau divizate în mai multe state (spre exemplu, germanii, italienii, 
românii). „Conştiinţa naţională modernă la români nu se confundă ni- 
ciodată complet cu ideea statului naţional, deși aceasta din urmă avea 
să devină în secolul al XIX-lea o componentă de bază a conștiinței nați- 
onale. Conştiinţa națională modernă românească este o convingere in- 
timă a originii, limbii, spiritualității comune, a unităţii românilor, con- 
vingere manifestată activ prin lupta, pe căi diferite, pentru emancipare 
naţională. Conştiinţa naţională este stimulul luptei naţiunii pentru le- 
gitimarea sa între celelalte naţiuni. Nici conștiința națională modernă 
franceză sau engleză nu sunt «idei ale statului național», fiindcă state- 
le naționale francez și englez erau formate din punct de vedere teritori- 
al și chiar al solidarităţii numite naţiune încă din finalul Evului Mediu. 
Epoca modernă nu a făcut decât să omogenizeze statele respective în 
funcţie de criteriul naţional, să le centralizeze, să le doteze cu instituţii 
naționale. Elita intelectuală românească din secolul al XVIII-lea a fost 
animată de conştiinţa naţională modernă, dar nu încă de ideea statu- 
lui național sau a organismului politic românesc unic. Evident, aceas- 
ta nu ne dă motiv să negăm existenţa conștiinței naţionale la anumite 
niveluri sau straturi ale naţiunii. Oamenii politici (clerici și dascăli de 

meserie), intelectualii și chiar țăranii au avut fiecare propria soluţie de 
emancipare naţională, chiar dacă aceste soluţii nu au fost mereu con- 
vergente, nici corelate. Elitele politice (politico-religioase) au ales, în 
parte măcar, calea unirii cu biserica Romei și calea petiţiilor (supplex- 
urilor), înaintate cu zecile către diverse foruri, în principal către Curtea 
vieneză; intelectualii de marcă au ales soluția specifică lor, a creaţiei 
istorice, filologice, științifice, beletristice etc. din cadrul curentului 
cultural numit Şcoala Ardeleană. Ţăranii, majoritatea analfabeți, s-au 
dezlănţuit în timpul Răscoalei lui Horea, oferind chestiunii naţionale 
o dezlegare proprie, prin cerința impusă nobilimii de a trece la «legea 


românească». 


Revenind însă la chestiunea „impunerii” Unirii de la 1918, trebuie să 
precizăm că actul istoric în sine a fost precedat de o serie întreagă de 
evenimente, unele declanșatoare/ cauzatoare, iar altele preparatoare/ 
complementare. În prima categorie includem factorii externi, iar în 
cea de a doua — pe cei interni. După cum remarca Alexandru Boldur, 
„înainte de a se termina războiul, izbucnește în martie 1917 revoluţia 
rusă. Ea lansează idei și lozinci noi, dintre care de un deosebit succes 
în rândul popoarelor, încorporate în statul rusesc, s-a bucurat lozinca 
autodeterminării popoarelor”. Similar, pentru românii din Imperiul 
Austro-Ungar, cele 14 puncte ale președintelui american Wilson 
conţineau același îndemn al reajustării frontierelor după principiul 
autodeterminării naţiunilor. Prin urmare, românii din teritoriile în- 
străinate nu au făcut decât să se conformeze tendinţelor, profitând de 
dezintegrarea statelor multinaționale și pregătind terenul pentru înfăp- 
tuirea idealului național. 


Criticii de serviciu şi „demistificatorii” obiectează că unirea ar fi fost 
impusă tocmai din considerentul că semnalul a fost dat din afară, din 
exterior. Că, de fapt, românii basarabeni, bucovineni și transilvăneni nu 
şi-ar fi dorit să trăiască într-un stat naţional unitar. Dar această abordare 
denotă diletantism sau rea-voinţă. Or, de la paşoptişti încoace și chiar 
mai înainte, în unele cazuri izolate, elita intelectuală românească a reven- 
dicat dreptul la unitate politică. Dacă în Evul Mediu statul era perceput 
ca proprietatea Domnului, care își legitima puterea de la providență 
(„din mila lui Dumnezeu”), iar locuitorii țărilor medievale româneşti 
erau consideraţi supuși, atunci începând cu Revoluţia Franceză apa- 

re noțiunea de „cetăţenie”, care, împreună cu introducerea regimurilor 
constituționale, a asigurat cadrul propice pentru unificarea politică. Este 
absurd și anacronic să cerem de la înaintaşii noștri din sec. XIV-XVIII 
să aibă convingerile pe care le-au avut pașoptișştii sau cele pe care noi le 
avem astăzi. Însă aceasta nu înseamnă că elita de atunci nu-și iubea nea- 
mul sau că nu vroia să-l vadă într-un singur stat, dar concepţiile politice 
ale vremii se împotriveau unor asemenea idei. Tradiţia dinastică și men- 
talitatea medievală erau mai importante decât unirea. 


Un alt motiv pentru perpetuarea separatismului politic al Moldovei 
față de Ţara Românească (şi viceversa) îl constituia echilibrul de forțe. 
Având aproximativ aceeaşi suprafață, aceeași populaţie și aceleași teh- 
nici de luptă, niciuna dintre ele n-o putea cuceri pe cealaltă. Or, în Evul 
Mediu unificarea se producea prin forța armelor, nu prin alegeri sau 
plebiscite (Rusia a apărut după ce Moscova a cucerit Novgorodul şi 
celelalte cnezate rusești). Ștefan cel Mare a purtat războaie fratricide 
cu muntenii nu pentru că vedea în ei un pericol la adresa „statalității” 
Moldovei, ci pentru că dorea să-și impună hegemonia în regiune. 


Nu în ultimul rând, şi marii noștri cronicari, moldoveanul Miron 
Costin şi munteanul Constantin Cantacuzino, deși evocau originile 
comune ale românilor, se opuneau unificării lor politice.” Prin urmare, 
lipsa unor elite „unioniste” a tergiversat înfăptuirea acestui deziderat. 
Până şi Mihai Viteazul a înfăptuit prima unire mai degrabă din motive 
personale, decât din considerente naționale. 


Într-adevăr, circumstanţele externe au favorizat, la mijlocul sec. al XIX-lea 
şi la începutul celui de-al XX-lea, crearea statului naţional și, respectiv, a 
statului național unitar român. Dar dacă în teritoriile înstrăinate nu ar fi 
existat populaţie majoritar românească, conştientă de apartenența sa 
naţională, și elite curajoase care s-o reprezinte şi să-i revendice drepturile 
naţionale, niciun fel de lozinci sau principii enunțate din exterior nu ar fi re- 
alizat unirea. În acest sens, Gheorghe Brătianu spunea că „din toate provin- 
ciile românești care au suferit dominaţia străină, Basarabia era cea în care o 
conștiință naţională avea cele mai puţine şanse să se dezvolte. Efortul me- 
ritoriu al câtorva intelectuali, Vasile Stroescu, Paul Gore, nu părea să poată 
depăși orizontul local”. Iată de ce Constantin Stere, cel mai consecvent și 
insistent susținător al cauzei basarabene în disputa dintre antantofili și ger- 
manofili, afirma că: „Astăzi însă e prea târziu; nu mai avem deschisă decât 

o singură cale: împotriva Rusiei și pentru Basarabia! Altfel, vom pierde şi 
Basarabia şi vom rămânea și fără Ardeal. Ardealul nu a pierit într-o mie de 
ani, nu va pieri nici de azi înainte”!. 


Cu certitudine, situaţia dintre Prut şi Nistru nu era una îmbucurătoare 
la începutul sec. al XX-lea, dar nici chiar lipsită de speranţă. Pe par- 
cursul a peste un veac de ocupaţie țaristă, românii basarabeni au fost 
supuși deznaţionalizării, dar „politicile de rusificare ale regimului nu 
au afectat identitatea majorității moldovenilor, întrucât în mare parte 
ei au rămas țărani analfabeţi”!?. De altfel, Dumitru C. Moruzi consi- 
deră că „e de neînchipuit puterea de rezistenţă etnică a elementului 
românesc din satele basarabene! Ce nu s-a făcut, ce mijloace nu s-au 
întrebuințat pentru deznaţionalizarea lui, și toate au rămas zadarnice. 
Țăranul din 1905 e tot țăranul din 1812. (...) Așadar, nici prin căsăto- 
rii,” nici prin colonizări, nici prin biserică, '* nici prin şcoli, nici prin in- 
terese materiale şi creare de noi interese de politică locală, nu s-a putut 
ajunge la deznaționalizarea ţăranului basarabean. Temelia neamului 
a rămas neatinsă: limba, portul, moravurile, datinile sunt neclintite şi 
chiar aspectul general al satelor e același ca înăuntrul Moldovei”"*. La 
fel de revelatoare este concluzia formulată de către istoricul Gheorghe 
Negru, conform căreia cauza insuccesului rusificării țărănimii rezidă 
din „proverbialul conservatorism” al acesteia, precum și din faptul că 
„la sate, opresiunea limbii ruse se resimțea mai slab, măsurile de rusifi- 
care ale autorităților (în special în biserică și școli) îşi pierdeau efectul 
în faţa determinării țăranilor de a-și urma tradiţiile. (...) După cum se 
spunea într-un document alcătuit de unul dintre agenții Direcției de 
jandarmi din Basarabia: „moldovenii, aflându-se sub stăpânire ruseas- 
că, nu numai că nu s-au rusificat, dar au moldovenizat şi continuă să 
moldovenizeze elementele slave”!*. Despre răspândirea limbilor prin- 
tre minorităţi, Petre Cazacu declară că „grecii și armenii în Basarabia 
învățau întâi și mai bine limba moldovenească (subl. n.) de la țărani; ru- 
seşte ajungeau să vorbească a doua sau a treia generaţie și o vorbeau 
bine numai după școală”. Până şi exponenții istoriografiei țariste, 
printre care la sfârșitul sec. al XIX-lea s-a remarcat P. N. Batiușkov, 
semnalau românizarea populaţiei alogene din Basarabia: „dacă noi do- 
rim ca populaţia rusă să nu se românizeze (arumânivalasi) mai departe 
în acest ţinut, ca Basarabia, într-adevăr să devină, dar nu numai să fie 
considerată gubernie rusă, să nu devină în continuare obiectul râvne- 

lor românești și chiar agitaţie şi să fie legată organic cu Rusia întreagă, 
pentru aceasta trebuie ca prin intermediul şcolii să-i facem cunoscuți 
pe ţăranii moldoveni cu limba bisericească slavonă și de a-i face pe ei 
ruși cel puţin o jumătate după limbă”"*. 


În momentul intrării României în prima conflagrație mondială, românii 
basarabeni recrutaţi în armata țaristă participau deja de doi ani la lupte. 
Conform unor documente din arhivă, „la prima etapă a acţiunilor mili- 
tare urmau a fi încorporaţi din Basarabia (cu excepția județului Hotin) 
55.622 de rezerviști şi ratnici”"?. „Irezirea unei conștiințe naționale la 
românii din Basarabia şi dorinţa lor de a se uni cu România au fost rezul- 
tatele războiului şi ale revoltei ruseşti. Soldatul moldovean făcuse deja 
destule campanii pentru ţar: în Crimeea, în Balcani, în Manciuria. De 
data aceasta, neprevăzutul operațiunilor militare l-au pus față-n față cu 
alți români, în rândul armatei austro-ungare care îi era opusă, sau a ar- 
matei române cu care combătea alături. Află că românii din Regat par- 
ticipau la război pentru a-şi elibera frații de sub dominație austriacă și 
maghiară. (...) Avu deodată conştiinţa unei aceleiași limbi care depășea 
frontierele imperiului rus și ale regatului aliat, a unei naționalități mai 
întinse, mai bogate căreia el însuși îi aparținea”. În mod firesc, anume 
ostașii moldoveni, care au îndurat ororile războiului şi erau conștienți 
de dezintegrarea imperiului Rusiei și de pericolul instaurării anarhiei 
sau a unui nou regim de ocupaţie, au organizat un Congres la Chișinău, 
în perioada 20-25 octombrie 1917, la care au participat 989 de delegați 
(soldaţi şi ofițeri). Prin Rezoluţia Congresului era proclamată autono- 
mia teritorială și politică a Basarabiei, dar și constituirea organului său 
legislativ. Dacă ar fi să comparăm rezultatele îndoielnice ale recensă- 
mântului din 1897 cu distribuţia mandatelor în Sfatul Țării, remarcăm 
totuşi o proporţionalitate: din totalul de 156 de deputaţi, 105 erau ro- 
mâni moldoveni (47,6% din populaţie, conform recensământului), 15 
ucraineni (19,6%), 14 evrei (11,8%), 7 ruşi (8,1%), 2 bulgari (5,2%), 2 
nemți (3,1%) ş. a. Prin urmare, reprezentativitatea organului legislativ 
al Basarabiei rămâne incontestabilă: 58 de deputaţi au fost aleși de co- 
misiile comunale și ale ținuturilor şi de asociaţiile profesionale, 44 — din 
rândurile soldaţilor, iar 36 — din partea țărănimii”. 


În timpul lucrărilor Conferinţei de Pace de la Paris (1919-1920), au 
existat voci care au contestat vehement unirea Basarabiei cu România. 

Exponenţii cei mai de vază ai acestui grup totuși marginal au fost Pavel 
Miliukov și Alexandru Krupenski. În opinia acestora, organul legislativ 
al Basarabiei era „organizaţie bolşevică cunoscută drept Sfatul Ţării, un 
fel de soviet care și-a arogat puteri dictatoriale și stimula dezordinea 
şi anarhia în această provincie. (...) Sfatul Țării era compus aproape 
în totalitate din soldaţi revoltați, țărani nerăbdători să-și însușească 
proprietăţile altor oameni și un număr de agitatori bolșevici””. Dar 
asemenea afirmaţii sunt contrare realităţii şi frizează ridicolul, căci 
cum ar fi putut o organizaţie bolșevică să voteze unirea Basarabiei cu 
monarhia regală a României? Bineînţeles că în componența Sfatului 
Ţării erau infiltrați și câțiva agenţi sau pur și simplu adepţi ai sovietelor, 
dar dânșii reprezentau o minoritate: „După manifestările lor pe arena 
vieții publice, ele (principalele curente politice - n. n.) pot fi înşirate, 
după cum radicalismul lor social scădea şi naționalismul lor creştea, 
în modul următor: 1) Bolșevicii; 2) Partidul social-democrat, inclu- 
siv „Bundul” evreiesc și partidul social-revoluționarilor; 3) Centrul 
stâng (fracţia țărănească sau radical democratică); 4) Centrul drept 
(blocul naţional moldovenesc); 5) Proprietarii mari. În Sfatul Țării, 
centrul avea două treimi din numărul total al deputaţilor, şi anume 
blocul naţional moldovenesc — 47% şi fracţia țărănească — 20%. Restul 
de 33% revenea celorlalte grupări (în partea lor covârșitoare social- 
democraţilor și social-revoluţionarilor) şi proprietarilor”?. 


Ardeleanul Onisifor Ghibu remarcase fazele mișcării revoluţionare din 
Basarabia: dacă iniţial era inspirată de puciul de la Petrograd și dedica- 
tă aproape în totalitate problemei agrare (împroprietărirea țăranilor), 
atunci în vara-toamna anului 1917 aceasta obține o tentă națională, în 
care principala revendicare devine dreptul la autodeterminare. Acest 
fapt se explică prin veleităţile crescânde ale ucrainenilor: „dar primejdia 
care ameninţa Basarabia nu era numai din partea socialismului, tot mai 
mult bolșevist de la Petrograd; la un anumit moment au început să se 
ridice nori grei şi din partea Ucrainei, care, în tendinţele ei spre autono- 
mie, se gândea să-și fixeze hotarele ei spre Apus la Prut'”?. Şi politicianul 
Ion G. Duca, la fel un contemporan al acelor evenimente, consemna în 
memoriile sale: „Mai întâi lozinca a fost „Basarabia — factor component 
dintr-o Rusie democratică şi federativă”. Pe urmă, paralel cu mișcarea de 
descompunere a autorităţii de stat rusesc, au început să se accentueze 
mișcările de separatism ale diferitelor ținuturi neruseşti. (...) Românii 


LECȚIILE ISTORIEI EX 


noştri basarabeni au urmat și ei diferitele faze ale acestei evoluţiuni şi, din 
etapă în etapă, ajunseseră la sfârşitul lui noiembrie 1917, pe când Rusia 
oficială a lui Lenin și Troțki ne trăda și ne obliga să cerem și noi germa- 
nilor un armistițiu, la convocarea unui parlament, Sfatul Țării, ieșit, ca 
de-altminteri şi Rada ukraineană și celelalte adunări similare, din votu- 
rile diferitelor comitete, organizaţiuni, congrese profesorale şi naționale, 
parlament care preluase întreaga conducere legiuitoare şi politică a 
Basarabiei. Era evident că de acum încolo se aştepta numai un moment 
prielnic spre a se ajunge la unirea definitivă şi formală cu patria mumă ”*. 


Prima şedinţă a Sfatului Țării a avut loc la 21 noiembrie 1917. 
Președinte a fost ales Ion Inculeţ, iar în fruntea Consiliului Directorilor 
(a Executivului) a fost numit Pantelimon Erhan. La 2 decembrie este 
proclamată Republica Democratică Moldovenească. Dar anarhia ca- 
uzată de retragerea dezordonată a trupelor rusești îngreuna organi- 
zarea puterii. Atât bandele descompuse din fosta armată țaristă, cât 
şi aşa-numitele „gărzi roşii” prădau depozitele cu provizii şi muniții, 
devastau și incendiau conacele, comiteau omoruri. Istoricul Gheorghe 
Bezviconi a redat în detalii tabloul oribil al atrocităților la care s-au 
dedat bandele de soldaţi dezertori, agitatori şi provocatori.” Au fost 
asasinate de către soldaţii ruşi mai multe personalități: S. Murafa, 
I. Hodorogea, M. Razu. „Degeaba Consiliul din Chișinău a chemat în 
ajutor proaspăt înființatele unități de soldați moldoveni: prea puţine 
şi prost instruite, acestea nu erau capabile să menţină ordinea”. La 5 
ianuarie 1918, bolşevicii ocupă Chișinăul, iar membrii Sfatului Țării 
sunt persecutați, unii dintre ei fiind chiar arestaţi şi executați. În atare 
condiţii, „blocul moldovenesc” a solicitat repetat intervenţia armatei 
române în Basarabia (prima dată Consiliul Directorilor s-a adresat 
autorităților de la Iaşi pe 8 decembrie 1917). La 13 ianuarie 1918, 
divizia a XI-a română sub comanda generalului E. Broşteanu intră în 
Chişinău. Chiar dacă unii diminuau”, iar alții exagerau* adeziunea po- 
pulară față de intrarea trupelor române în Basarabia, misiunea acesto- 
ra, de restabilire a ordinii şi de protecţie a populaţiei, a fost îndeplinită. 


Exponenţii curentului revizionist, în speță albgardiștii aflați în exil, au 
lansat supoziţia că armata română ar fi instituit „o cameră de tortură” în 
incinta Seminarului Teologic din Chişinău (sic!) şi că soldaţii moldo- 
veni care refuzau să jure credință Regelui Ferdinand erau împușcați”. 

Dacă aceste acuzaţii pe cât de grave, pe atât de nefondate ar fi avut măcar 
un gram de adevăr, atunci populaţia trebuia să se răscoale, iar Sfatul Țării 
să solicite sprijin de la inamicii României (care nu erau puţini), şi nu să 
proclame independenţa Basarabiei la 24 ianuarie 1918. Ba dimpotrivă, 
„din diferite colțuri ale Basarabiei încep a veni cereri, adresate Sfatului 
Ţării, şi rugăminţi, adresate la Iași, pentru Unire””. Astfel, studențimea 
basarabeană lansează un manifest”, iar apoi Zemstvele ținuturilor Bălți 
(la 3 martie), Soroca (la 13 martie) și Orhei (la 25 martie) adoptă 
declaraţiile prin care cer Unirea cu Regatul României. În consecință, 
la şedinţa Sfatului Țării din 27 martie / 9 aprilie 1918, la care au parti- 
cipat 125 de deputaţi, 86 au votat pentru unire, 3 împotrivă şi 36 s-au 
abținut. Alexandru Marghiloman, prim-ministrul României, prezent la 
deschiderea şedinţei, dar nu și la procedura de vot, notează în jurnalul 
său următoarele: „La 3 jum. ne ducem la Sfat: ar fi voit să mai întârzie 
un ceas, dar mă opun. Fără escortă și numai cu civilii, în plus Mircescu. 
Când intrăm, sala întreagă aclamă; câțiva îndărătnici stau nemișcaţi pe 
locurile lor, dar fără să protesteze sau să manifeste. Pronunţ un discurs 
vibrător, puternic aplaudat și dau citire condițiunilor formulate; pentru a 
respecta suveranitatea lor declar că părăsesc palatul, dar îi rog să păşească 
la acte. (...) Când urcăm scările, în mijlocul unei emoțiuni de nedescris, 
ni se anunţă că, prin 86 de voturi, contra 3, plus 35 abţineri, unirea a fost 
votată. Vreau să felicit pe Stere: o criză de lacrămi îl aruncă în brațele 
mele. Cazacu plânge. Generalii se îmbrățișează cu deputații. Hârjeu, cu 
ochii umezi, îmi spune că nu va uita niciodată că i-am permis să trăiască 
alături de mine această oră de neuitat. Toți sunt aşa de mișcaţi, încât nu 
pot vorbi. Eu însumi, amintindu-mi tot ce mau făcut să îndur, nu pot să 
descleştesc dinţii **. 


Paradoxal, legitimitatea Sfatului Țării este adesea contestată, deși aseme- 
nea organe legislative au existat în toate regiunile românești înstrăinate 
(Consiliul Naţional și Congresul General pentru Bucovina, Consiliul 
Naţional Român pentru Transilvania), precum și în cazul altor popoa- 
re europene (cum ar fi Consiliul Provizoriu de Stat și ulterior Consiliul 
de Regenţă al Poloniei, „Tariba” Lituaniei sau Rada Ucrainei*). Spre 
sfârșitul primului război mondial, dezintegrarea iminentă a imperiilor, 
precum și avântul mișcărilor de eliberare naţională au generat premisele 
apariţiei unor instituţii capabile să realizeze transferul de suveranitate de 
la puterea imperială la cea naţională. Celor care nu le convin deciziile și 

însăși existenţa Sfatului Țării ar trebui să prezinte alternativele mai le- 
gitime și mai reprezentative din acea perioadă. Or, primul Parlament al 
Basarabiei a fost constituit prin voința populaţiei locale, liber exprimată 
în cadrul congreselor militarilor, pedagogilor, țăranilor şi preoților, spre 
deosebire de soviete sau alte organizații reacționare. 


A le reproşa membrilor Sfatului Țării că nu au acționat democratic, în sen- 
sul actual al acestei noțiuni, adică a le imputa că nu au organizat un plebis- 
cit referitor la unire, este deopotrivă anacronic și aberant. Or, nici imperiul 
țarist nu i-a întrebat pe moldoveni la 1812, şi nici Uniunea Sovietică nu a 
organizat un referendum când a reanexat Basarabia la 1940 şi 1944. 


Cei care se pretează asupra „impunerii” Unirii de la 1918 desconsideră 
meritele și profanează sacrificiile unei generaţii întregi, care nu a cedat 
tentaţiei de a se menţine la putere, de a-și păstra privilegiile și de a-și 
pune interesele mai presus de idealul național. Într-adevăr, „Unirea a fost 
o încoronare a unei mișcări naționaliste, benevole, idealiste și dezinte- 
resate”%, iar oricine afirmă contrariul este fie incult, fie rău-intenționat. 


Note | "A. D. Xenopol, Principiile fundamentale ale istoriei, laşi, 
1900, p. 10, 22, 25-26. 
"A se vedea: N. Iorga, Apelul către unire al lui Cuza-Vodă la 
1859 // Academia Română, Memoriile secţiunii istorice, 
seria III, tomul XII, mem. 8. 
31. Lupaș, Istoria unirii românilor, Fundaţia culturală rega- 
lă „Principele Carol, Bucureşti, 1938, p. 8. 
+A se vedea: Gh. I. Brătianu, O enigmă și un miracol isto- 
ric: poporul român, ediţie de Stelian Brezeanu, București, 
1988; N. Stoicescu, Unitatea românilor în Evul Mediu, 
Editura Academiei R.S.R., Bucureşti, 1983; I. Toderașcu, 
Unitatea românească medievală, Bucureşti, 1988. 
SL, Boia, Istorie și mit în conștiința românească, Editura 
Humanitas, Bucureşti, 1997, 2011. 
SI.-A. Pop, Istoria, adevărul și miturile, Editura Enciclope- 
dică, Bucureşti, 2002, p. 145. 
” Idem, p. 31-32. 
8 Al. Boldur, Basarabia românească, Bucureşti, 1943, 
p. 127-128. 
”P. Panaitescu, Interpretări româneşti, Editura Enciclope- 
dică, Bucureşti, 1994, p. 108. 

Mircea DRUC 


Primul candidat „de dincolo” 
la președinția României 


1. Sindromul amputării 


Acum 26 de ani, am declarat răspicat: Vrem re- 
întregirea Patriei! Credeam sincer că o altă ieşire 
din impas nu există. La 28 noiembrie 1991, am 


plecat la București. Intenţionam să iau cuvântul 
i în cadrul ședinței festive consacrate aniversării a 
M. D. - om politic, adeptal 73-a de la Marea Unire. Eram pe atunci deputat 
Reunificári României. Născut 1 Chişinău, din partea Frontului Popular. Am 

la 25 iulie 1941 în Pociumbăuţi, ° 3 E P o. P KE 
județul Bălți. A absolvit Facultatea ajuns în capitala tuturor românilor cu gânduri 
de Filologie a Universităţii din bune. Doream să le amintesc colegilor parla- 
Leningrad (1964) și facultatea. mentari că avem un obiectiv strategic comun: 

de Psihologie a Universităţii din , i 
Moscova (1980). Studii doctorale Reunirea. Conducerea Camerei și cea a Senatu- 
la Institutul Americii Latineal lui nu-mi permiteau să urc la tribună. Dar s-au 
Academiei de Ştiinţe a URSS implicat îndârjit doi parlamentari — poetul Ion 


(1970). A lucrat la Moscova, , y , 
Chişinău, Cernăuţi, București în: Alexandru și scriitorul Claudiu Iordache. Am 


învăţământ superior, cercetare reușit, astfel, să-mi rostesc alocuţiunea în sala 
ştinţiică, producţie, diplomatie. parlamentului din Dealul Mitropoliei. Redau 


Distins cu Ordinul Naţional . x A 
Steaua României" în grad de Extrase din acea cuvântare, pentru ca tânăra 


Mare Ofițer. Activist al mişcării de generație să aibă idee cum gândea, în 1991, un 
renaștere naţională a românilor basarabean /nord-bucovinean/moldovean uni- 


din Basarabia și Nordul Bucovinei i M H e ai 
(1959-1991), Presedinteal OPİSt: „Comemorăm, oarecum liberi, ziua de 1 


Consiliului de Miniștri al RSSM Decembrie! Dar... nu cred că de dragul retros- 
(1990-1991). La alegerile pectivei. Comemorăm pentru a transforma tre- 


prezidenţiale din România, în i E e dau 
septembrie 1992, a fost primul CUtUL în prezent. Și prezentul în viitor. Trecutul 


candidat independent cuo nostru, și tragic, și glorios, nu e decât o cale isto- 
platformă unionistă declarată. În  rică spre ziua de astăzi. Iar prezentul nu e altceva 

prezent este pensionar, locuiește 
cu familia la București. 


decât un scurt popas în drumul nostru spre un 
viitor necunoscut. 

Nu cred că românii fără ţară, „purtând blesteme în cerul gurii drept 
moștenire din părinţi”, ar putea fi fericiți, tot așteptând să vadă 
Bucureștiul. Mie, bunăoară, imperiul mi-a permis să trec Prutul abia 
acum câteva luni, la cei 49 de ani împliniţi. Nu cred că am putea ad- 
mite la infinit ca o parte a națiunii române să constate cu amărăciune, 
aşa cum o făcea ardeleanul Octavian Goga, poetul tuturor românilor 
înstrăinaţi, înainte de Marea Unire din 1918, zicând: „Și printre voi 
îmi duc povara / Stropit de râs şi de noroi, / Căci vai de cine-și pierde 
ţara / Ca să şi-o ceară de la voi... Nu cred că vorbele mele v-ar face 
să bănuiți că aveţi în față un „populist” melodramatic şi puţin cam 
exaltat. Nu, nicidecum! Cu toate că vă întreb retoric: „De ce Mircea 
Druc, feciorul lui Gheorghe și Ileana, țărani români dintr-un judeţ 
din nordul Basarabiei, fiind ales deputat de către alegători români, 
într-o circumscripție pe pământ românesc, nu poate lua cuvântul în 
Parlamentul României, decât aşa, ocazional, ca acum, la o aniversare, 
într-o şedinţă festivă. E timpul să se deprindă o lume toată cu ide- 
ea că în curând se vor prezenta în Parlamentul Țării toți deputaţii, 
din toate teritoriile strămoșești aflate deocamdată sub ocupaţie stră- 
ină. Nu cred că cineva, fie de la Chișinău, fie de la București sau din 
altă parte, ar reuşi să mă convingă că n-ar fi fost cazul să vorbesc aici, 
acum și anume așa. În acest cadru, unicul reproș pe care îl admit la 
adresa mea e: anticiparea. Da, recunosc: eu cuget și acționez ca și 
cum Re-unirea s-ar fi produs deja. Şi mă gândesc la ceea ce avem de 
făcut mai departe, într-o ţară reașezată. 


Cred însă că adevărul și libertatea, fără de care ar fi imposibil să ieşim 
din criză, nu ne pot fi servite pe tavă de cineva din afară. Nici obținute 
sub formă de credite nu pot fi. Căci nu există o bancă mondială ce ar da 
cu împrumut libertate și adevăr celor captivi. Celor rătăciţi sau induși 
în eroare. Adevărul se cere trăit. Iar libertatea cucerită prin luptă. Şi 
menținută — cu prețul unei vigilențe eterne. Românii au cedat destul! 
Explicaţiile, justificările nu au acum niciun rost. Nu merită o prea mare 
atenţie nici insinuările unor străini, care caută să ne ţină în captivitate, 
la propriu și la figurat. Nici frica patologică din oasele noastre nu o pu- 
tem scoate rapid. Străinii şi românii timoraţi vehiculează: „Occidentul 
preferă acest status quo”. „Moscova n-o să ne dea gaze şi petrol. „La 
Kiev nici nu vor să audă. Mai e și Budapesta, unde se inventează mereu 
nişte simetrii”. Iar la Chişinău - tactica pașilor mărunți: unul înainte, 

doi înapoi. Şi, vorba Leonidei Lari, unii se complac „domnitori peste 
trei judeţe şi o stână”. La Bucureşti, elitele mai stau la cumpene: ce câș- 
tigă cu ideea națională fiecare partid sau lider politic în parte? Toate 
acestea sunt niște premize false. Uşor de combătut: cu argumente de 
ordin istoric, economic și geopolitic. Cu silogisme, statistici și fapte. Şi 
le vom combate mereu. Ori de câte ori vom avea ocazia. 


Acum vă amintesc doar că avem un singur obiectiv strategic: „Re- 
întregirea Patriei” Noi, românii de pretutindeni, având credinţa în 
Dumnezeu, spunem: „Vrem Reunirea!”. Acest deziderat este un li- 
ant vital care ne lipsește. Pornim pe calea Reîntregirii și astfel vom 
face să dispară o bună parte din actualele animozităţi, care ne macină 
pe noi, românii. Vom crea condiţiile concilierii naționale. Vom mai 
tempera egocentrismul fiecăruia dintre noi, politicianismul nociv, 
regionalismul provinciilor istorice și patriotismul de fotbal sau de 
cartier. „Reunirea!” — căci altfel între Ucraina şi România va apărea 
o nouă Irlandă de Nord. Un nou Liban. Un nou Cipru. Nu putem 
admite fragmentarea teritoriilor strămoșești, răpite odinioară. Vor 
avea de pierdut nu numai românii. Nu numai Europa de Est, ci şi oc- 
cidentalii, atât de nereceptivi la problemele României nedreptăţite. 
Mişcarea de Renaștere Naţională a românilor din teritoriile anexa- 
te în '40-'44 de imperiul sovietic roagă Parlamentul și Guvernul să 
dea curs unui apel lansat de numeroase ONG-uri basarabene. Apel 
susținut și de către toți deputaţii Frontului Popular din Parlamen- 
tul de la Chișinău. Cerem să fie adoptată de urgenţă o lege vizând 
reconfirmarea cetăţeniei tuturor românilor înstrăinaţi, oriunde s-ar 
afla în prezent. Cerem, de asemenea, ca Parlamentul României să ia 
poziţie față de referendumul din Ucraina. Să recunoască acest stat în 
devenire numai după soluționarea problemelor legate de consecințe- 
le Pactului Ribbentrop- Molotov. 


Îmi dau prea bine seama că, chiar în clipa aceasta, cineva dintre 
compatrioţii noștri, cei care ne aud la radio, sau chiar din această sală, 
îmi reproşează: „Suntem un popor dezamăgit! Ne-am epuizat. Nu 
mai putem lupta. Am sacrificat destul!”. Nu! Nu e adevărat! Nicioda- 
tă, dar niciodată timpul nu a fost mai favorabil pentru România ca în 
prezent... Numai reuniți vom reuși. Pentru început, o altă ieşire din 
impas nu există. Și nimeni nu ne poate garanta că vom supraviețui în 

cea de a treia conflagrație mondială. De data aceasta o conflagrație 
economică și ecologică, care ne va cuprinde în curând. „Reunirea!” — 
căci altă soluţie nu există. Medicii și psihologii cunosc anumite ca- 
zuri când oameni schilodiţi se plâng, după mulţi ani, că-i doare cum- 
plit mâna sau piciorul amputat. Psihoterapia decurge anevoios și su- 
ferinţa nu se mai termină. Exact așa se va întâmpla şi cu Națiunea 
Română dacă va abandona idealul Unirii. „Sindromul amputării” nu 
va dispărea niciodată... 


În încheiere, mă adresez către Domniile Voastre de la tribuna Parla- 
mentului Țării mele România cu rugămintea: să răbdăm măcar șase 
luni fără acte de violenţă și exhibiționism!; să aibă loc alegeri, să res- 
pectăm regula, democraţia și bunul simţ!; să spunem lumii clar, cu fer- 
mitate: Vrem Reîntregirea!; să cugetăm, să acționăm ca și cum Re-unirea 
s-ar fi produs deja; să ne sincronizăm asupra problemelor României 
Reîntregite!; să nu vorbim despre Unire, să ne unim! 


Aşa să ne ajute Dumnezeu!” 


2. „Lecţia / ideea Druc” 


Cadrul legislativ. În 1992, pentru a doua oară, după evenimentele din 
decembrie 1989, electoratul român a fost chemat să aleagă un nou par- 
lament şi un nou preşedinte al țării. Conform noii Legi privind alege- 
rea preşedintelui României, fiecare cetățean român putea să-şi depună 
candidatura îndeplinind o condiţie obligatorie: să prezinte o listă de 
cel puţin 100.000 de susţinători. Indiferent dacă venea din partea unor 
partide sau ca independent. Faţă de 1990, numărul candidaţilor înscriși 
oficial pentru alegerile prezidenţiale s-a dublat, ajungând la șase. Ale- 
gerile pentru Camera Deputaţilor, pentru Senat și pentru preşedinte al 
României s-au desfăşurat simultan, la 27 septembrie 1992. 


Scrutinul prezenta o dublă surpriză: pentru prima oară în procesul 
electoral românesc era înregistrată o candidatură independentă. Fos- 
tul preşedinte al Consiliului de Miniştri al RSSM venea la alegerile 
prezidenţiale din România cu o platformă unionistă surprinzătoare și 
un slogan inedit: „Nu există români „de dincolo” și români „de dincoa- 
ce”. NOI suntem ai 'Ţarii!. O declaraţie a candidatului independent — 

„Dacă voi învinge, consideraţi că Reintregirea este înfăptuită” — era de 
un optimism care începea să contravină flagrant elanului tot mai ane- 
mic al unionismului, minat de noua realitate. Întâmplarea avea loc în 
faza fierbinte a războiului ruso-român nedeclarat, în ajunul declanșării 
unei crize economice generalizate și a unor relații Chişinău-Bucureşti 
tot mai neclare; idealul Unirii, după „Podurile de flori” de la Prut 
și „Podurile de sânge” de la Nistru, părea sortit să rămână doar în 
cărțile de istorie. Însă, cu participarea în scrutinul electoral a unor 
„candidaţi de dincolo” (Leonida Lari la parlamentare și Mircea Druc la 
prezidenţiale), Unirea a mai captat, pentru un scurt timp, atenţia opi- 
niei publice interne şi externe. 


Contestaţii. La Biroul Electoral Central au fost depuse trei contestaţii 
vizând doi candidaţi la preşedinţie: Ion Iliescu şi Mircea Druc. În cazul 
preşedintelui în exercițiu, un contestatar cerea clarificarea afirmației 
din „România Liberă”, conform căreia Ion Iliescu ar fi dispus folosirea 
armelor contra manifestanţilor în 25 septembrie 1991. Un alt contes- 
tatar acuza semnarea tratatului cu fosta Uniune Sovietică. În cazul lui 
Mircea Druc „reclamantul, un ziarist la „Universul Bucureştilor”, pre- 
tindea că „împricinatul” n-ar avea cetățenie română, ci moldovenească. 
În seara zilei când autointitulatul jurnalist a decis să mă elimine din 
cursă, am participat la „Studioul electoral” al Televiziunii Române la 
ora 22.30. Întrebat de reporter ce opinie am despre contestaţie, am co- 
mentat în felul următor: „Acum câteva zile, la o emisiune TV, am de- 
clarat: mi-am restabilit cetățenia română obținută la naștere; astfel am 
devenit nespus de bogat, fiindcă nu mai sunt „un om fără ţară”, vorba 
poetului transilvănean. Dar iată că s-a găsit un invidios, care doreşte 
să mă lipsească de această avuţie, recuperată după o jumătate de secol. 
Vorbind serios, problema nu e Druc, ci participarea noastră la alegeri. 
În fond, avem pe rol o tentativă de a nega, din start, ideea și dreptul 
românilor din teritoriile naționale înstrăinate. O încercare perfidă de a 
exclude basarabenii și nord-bucovinenii din viața politică a Ţării. Dar, 
diversiunea antiunionistă, indiferent de cine și de unde ar fi inspirată, 
nu va avea succes”. 


La dosarul meu fusese atașată și o declaraţie din partea mai multor 
deputaţi şi senatori, depusă la Curtea Constituţională de către Ioan 
Alexandru. Parlamentarii români argumentau corectitudinea înregis- 

trării de către Biroul Electoral Central a candidaturii lui Mircea Druc. 
Curtea Constituţională, păstorită de profesorul și academicianul Vasile 
Gionea, cu majoritate de voturi, în numele legii, a respins contestaţia. 
Simbolic, o decizie contrară ar fi fost percepută de către toți românii 
unioniști drept o nouă cedare/trădare a Basarabiei, similară cu cea din 
iunie 1940. Hotărârea Curţii Constituţionale nr. 5 din 3 septembrie 
1992 a fost publicată în „Monitorul Oficial” nr. 234 din 23 septembrie 
1992. 


Au existat numeroase contestaţii și de alt gen, care m-au ofticat din 
cale afară. Mă refer la atacurile din mass-media de la Moscova şi Kiev, 
Chișinău şi Bucureşti. În noua ipostază, îmi erau de ajutor licenţa în 
psihologie, activitatea de psihoterapeut, imunitatea sau experiența de 
disident şi militant al mișcării de eliberare națională în clandestinitate 
(1959-1990). Totuși, în unele cazuri, nu reușeam să rămân „nemuritor şi 
rece”. Mai ales când din partea unor publicaţii, de la care aşteptam mesaje 
de încurajare și solidaritate, veneau niște insinuări neghioabe. De exem- 
plu, revista „Naţiunea”. Citez din nr. 28 (105), 10-16 iulie 1992: 


„DI Mircea Druc, preşedintele Frontului Democrat Creştin din Basa- 
rabia, a fost anunţat candidat la Președinția României. Ce poate fi mai 
frumos în ideea ca un basarabean din Basarabia, ca un român din partea 
încă neunită cu țara, să fie preşedinte al României? Propunerea, veni- 
tă de la Mişcarea Ecologistă, contrastează însă cu democraţia creștină, 
ideologia profesată de dl Druc. Mă rog, în epoca noastră, înainte de 
a dispare, ideologiile se interferează... În mod interesant și subiectiv 
am dori foarte mult ca un român (ca dl Druc) să ajungă preşedinte al 
Rusiei, ale cărei realități le cunoaște foarte bine, pentru că sunt iden- 
tice cu cele din Basarabia bolșevizată... Doamne, cât ne-am bucura ca 
dl Druc să ajungă președinte al Rusiei! Este mai greu să ni-l imaginăm 
pe dl Druc însă ca președinte al României. D1 Druc este tot atât de 
străin — român fiind — de realităţile românești, ca şi dl Raţiu, român de 
viță veche, îmbogăţit prin negustorie în ţara de negustori a bătrânului 
Albion. Dar dl Druc are un avantaj: ne-a arătat ce-a fost în stare cât 
a fost premier în Republica Moldova. Dar are și un dezavantaj: dacă 
pe dl Raţiu perfidul Albion și experienţa din ţară l-au făcut să nu mai 
candideze (Cheia fericirii sale s-a rupt), pe dl Druc, se pare, Moscova îl 
ţine scai de candidatura la preşedinţia României. Așa este, dle Druc?”. 

Semnături. Cu certitudine, cei prezenţi la Biroul Electoral Central, în 
seara când îmi depuneam candidatura, nu intuiau ce se petrecea în 
sufletul meu. Aveam deja informaţii că faza fierbinte a războiului ru- 
so-român de la Nistru s-a stopat. La 21 iulie 1992, la Moscova fusese 
semnat de către Snegur și Elțin, asistați de Smirnov, un dubios „Acord 
de pacificare”. Secesionista Pridnestrovie obținuse tot ce-a dorit, inclu- 
siv dreptul la autodeterminare, în ipoteza unirii Republicii Moldova cu 
România. Una dintre condiţiile „armistiţiului rușinii” a fost desemna- 
rea lui Andrei Sangheli ca prim-ministru şi destituirea miniștrilor Ion 
Costa, Anatol Plugaru și altor patrioți. Chişinăul n-a cerut în schimb 
măcar eliberarea prizonierilor de război; printre aceștia și Ilie Ilașcu, 
preşedintele secției Tiraspol a Frontului Popular Creştin Democrat. 
Eram preşedintele Frontului, dar nu vedeam nicio posibilitate reală de 
a-l ajuta cumva. România fusese complet eliminată de la negocierile 
instituite de Mecanismul Cvadripartit. Neoliberalii de la Kremlinul 
„amicului” meu Boris Elţin ne-au plasat o bombă cu ceas - trupele ruse 
staționează în Republica Moldova și în prezent. 


Unica mea consolare: la București, după o jumătate de secol, se 
consfințea dreptul românilor din teritoriile ocupate de imperiul ide- 
ocratic bolşevic de a participa la viaţa politică a Patriei. Era prima şi 
unica reparație morală efectivă pentru românii din Basarabia, Nordul 
Bucovinei și ținutul Herţa, sortiți să vegeteze în teritoriile naționale în- 
străinate. Pentru NOI, unioniștii de la Chişinău și Cernăuţi, implicarea 
în alegeri însemna distrugerea unui sentiment de românofobie, inocu- 
lat timp de decenii de către „eliberatorii” sovietici şi perpetuat de rușii 
și ucrainenii democrați și neoliberali. Doream ca alegerile din 1992 să 
fie fixate de cronicari ca un preludiu al Reîntregirii Patriei. În schimb, 
a doua zi, 28 august 1992, președintele de la Chișinău se întâlnea la 
Huși cu omologul său din București. Acolo, Snegur avea să declare 
morocănos: „Înscrierea candidaturii lui Druc la funcţia de președinte 
reprezintă o chestiune ce priveşte doar România; conducerea Repu- 
blicii Moldova are alte probleme, mai importante, de care trebuie să 
se ocupe”. Cea mai actuală era, desigur, ocazia de a ura succes lui Ion 
Iliescu în cursa electorală. 


Întrebat fiind de ziariști, imediat după înregistrarea candidaturii, cu ce 
sentimente pornesc în cursa electorală, am spus: „Candidatura mea, 

ca independent, a devenit o realitate în primul rând datorită entuzi- 
asmului și dăruirii; aproape 1.000 de basarabeni și nord-bucovineni, 
răspândiți în toată România, au lucrat zi și noapte, fără răgaz. Unii au 
venit direct din tranșeele de la Nistru în acalmia dintre două lupte cu 
mercenarii ruso-ucraineni. Adeseori, flămânzi şi însetaţi, adunând cu 
atâta chin cele 105.022 de semnături, au îndurat insulte și agresivități 
din partea unor conaţionali, care au avut norocul de a se naște dincoa- 
ce de Prut. Sunt sigur că vom învinge. Nu mă refer la victoria mea, ci la 
victoria noastră, a tuturor celor care au într-adevăr sentimente oneste 
şi care sunt români adevăraţi. 


Venise la Biroul Electoral Central un grup numeros de oameni purtând 
drapele tricolore cu gaură, ca să mă susțină moral. Le-am mulțumit și 
mi-am exprimat speranța că vom reuși în toate doar fiind strâns uniți 
şi consecvenţi până la capăt. Ziarul „Cotidianul” menţiona a doua zi: 
„Printre numeroșii participanţi la acțiunea de înregistrare a candi- 
daturii lui Mircea Druc s-au aflat și membri din conducerea Alianţei 
Civice — Ana Blandiana, însoţită de Romulus Rusan și Nicolae Pre- 
lipceanu. Solicitată de ziarişti să comenteze evenimentul, dna Blandi- 
ana a declarat: „Mă bucur foarte mult, poate mai mult pentru români, 
decât pentru dl Mircea Druc, că s-au strâns cele 100.000 de semnături 
obligatorii. Mi s-a părut o imensă rușine că au existat cetățeni români 
care să-i jignească, să-i agreseze pe basarabenii care adunau semnături. 
Cred că este foarte bine că există un candidat la preşedinţie din Basara- 
bia. Acest lucru reprezintă un simbol ce poate fi considerat un pas spre 
reîntregirea ţării. Ziarul „Graiul Maramureșului” din 3 septembrie 
1992 puncta: „Domnul Mircea Druc este singurul dintre candidaţii 
la preşedinţie care a reușit, ca independent, să adune cele o sută de 
mii de semnături necesare. Basarabeanul cu cetățenie română sporeşte 
emoțiile electoratului în cursa prezidenţială”. 


Mass-media a reţinut şi ceea ce am declarat după depunerea semnă- 
turilor: „Pentru NOI, 27-31 august 1989 a însemnat o primă și mare 
victorie. Iar 27 august 1991 n-a fost decât o inducere în eroare, o ilu- 
zie, deoarece n-am crezut că independenţa, proclamată în ziua aceea, 
înseamnă și independenţa față de Patria-mamă România. Astăzi, 27 
august 1992, NOI marcăm o tristă aniversare și totodată un început. 
Suntem pe calea cea bună. Regret însă că predicția mea nu s-a adeve- 

rit: la 1 decembrie 1991, când un grup numeros de parlamentari de la 
Chişinău și București au constituit Consiliul Naţional al Reîntregirii, 
spuneam că cele două state românești se vor uni în iulie-august anul 
acesta. Au fost ratate câteva oportunităţi de a ne reapropia și reîntregi. 
Dar, nu e un pericol de moarte pentru idealul Unirii. În ultimul timp, 
înregistrăm doar o stagnare a unui proces istoric ireversibil”. 


Campania electorală. În cadrul scrutinului, candidaţii au avut la 
dispoziţie trei săptămâni, între 31 august și 24 septembrie 1992. 
La start, mi-am dat seama că nimerisem într-o situaţie fără ieșire. 
Candidaţii la preşedinţie, în afară de mine, aveau în teren oamenii şi 
logistica unor structuri ale formațiunilor politice de care aparțineau. 
Echipele de experţi / consultanţi le sugerau în ce localitate ar putea 
aduna mai multă lume la întrunirile electorale. Eu însă acționam după 
„metoda probe şi erori”. De aceea, chiar din prima zi am călcat cu stân- 
gul, după cum a şi remarcat „Tineretul liber” din 4 august 1992: „Dom- 
nul Mircea Druc a ales Constanţa pentru debutul campaniei sale elec- 
torale, din mai multe motive: i s-a spus că aici are cele mai mici șanse, 
dar a venit, mai în glumă, mai în serios, după principiul „dacă voi nu 
mă vreți, eu vă vreau”; a existat şi o doză de sentimentalism, dar și una 
foarte serioasă — importanţa acestui judeţ. Sâmbătă însă, la ora 11.00, 
pe o vreme caniculară, în Sala Sporturilor din localitate, nu s-au adunat 
nici 100 de oameni. Imaginea acestui prim contact electoral era de-a 
dreptul dezolantă. Totuși domnul Druc nu și-a pierdut cumpătul — 
calm, aproape imperturbabil, a prezentat în fața micului auditoriu mo- 
tivele deciziei sale de a candida pentru postul de şef al statului. Ba chiar, 
cu umor, privind locurile goale din jurul său, domnia sa a mărturisit că 
se aştepta ca măcar adversarii săi politici, susținătorii altor candidaţi să 
fie prezenţi în număr mult mai mare la această întâlnire”. 


Pe tot parcursul campaniei electorale și, ulterior, ori de câte ori apărea 
ocazia, precizam: participarea mea la alegerile prezidenţiale din 1992 
n-a fost ambiţie personală, ci obligaţie statutară de lider național ales al 
Frontului Popular Creştin Democrat. La Congresul al treilea, care s-a 
ţinut în februarie 1992, cei 800 de delegaţi, întruniţi în incinta Ope- 
rei din Chişinău, au hotărât în unanimitate: „Românii din teritoriile 
înstrăinate vor participa la alegerile parlamentare şi prezidenţiale din 
Țara noastră, România! Indiferent de somațţiile venite de la Moscova 

sau Washington, Kiev sau Budapesta!” Nici de sugestiile „înțelepților” 
de la Chişinău şi Bucureşti nu au ţinut cont liderii şi aderenţii Frontului 
Popular Creştin Democrat. Când Congresul a votat Rezoluţia, nimeni 
nu avea o imagine clară cum va decurge participarea basarabenilor la 
alegerile din România. Toată lumea era entuziasmată: „E vrerea noas- 
tră (sic!), suntem români şi punctum, avem mandat și, de azi înainte, 
vom participa la viaţa politică a Țării!” Personal, am demarat consul- 
tări cu formațiunile politice și rugam conducerea acestora să selecteze 
şi să admită pe listele lor câte un candidat din Basarabia. Au răspuns 
pozitiv doar două partide: PNŢCD şi PUNR. Celelalte s-au eschivat. 


În februarie 1992, mă gândeam că vom reuși să-l convingem pe Mircea 
Snegur, sau, de ce nu, pe Alexandru Moșanu, să participe la alegerile 
din România. Îmi părea că așa ar da bine; e mai solid pentru percepția 
electoratului și a observatorilor străini; ar avea mai mare efect dacă 
agențiile de presă străine ar difuza știrea: „În România, la alegerile 
prezidenţiale din toamna lui 1992, participă şi preşedintele Republicii 
Moldova”. Rapid însă mi-am dat seama că nici Snegur, nici Moşanunu-și 
doreau să se angajeze într-o atare competiție. Mai ales că nimeni nu le 
putea garanta a priori victoria. Cu certitudine, ei mai aveau motive și 
de alt ordin; în plus, la Nistru se declanșase faza fierbinte a războiului 
ruso-român. 


Într-o asemenea conjunctură mi-a revenit sarcina să mă înscriu în cursa 
electorală ca să salvăm onoarea Mișcării de Renaștere Naţională a ro- 
mânilor basarabeni. Un rol important în luarea deciziei l-a avut şi regre- 
tatul Nicolae Lupan, scriitor, jurnalist, luptător antisovietic, fondatorul 
Asociaţiei Mondiale „Pro Basarabia şi Bucovina”, Între timp, o delegație 
a voluntarilor basarabeni m-a convins definitiv că nu există o altă cale: 
„Domnule Druc, fiți purtătorul nostru de cuvânt! Vă mandatăm ca să 
duceți la București mesajul nostru de Reîntregire a Patriei. Noi rămâ- 
nem la Nistru, în tranșee, să murim apărând pământul strămoşesc!”. Și, 
anume sub acest aspect, consider că s-a mai făcut un pas simbolic spre 
Reunire. Să-mi fi spus atunci cineva (analiştii, cârcotașii de serviciu) 
cum puteam soluţiona într-un mod mai onorabil problema. Ar fi fost 
imposibil să convocăm un congres extraordinar la care Mircea Druc, 
ales recent în calitate de președinte, ar fi debitat o nerozie: „La congre- 
sul Frontului Popular Creştin Democrat din februarie curent ne-am 

cam aprins și am votat pripit o Rezoluţie de mare importanţă politică. 
Acum însă ne-a mai scăzut fierbinţeala; nu mai avem nici curaj, nici 
forţe ca s-o îndeplinim!”. 


Precizez: nu au niciun rost speculaţiile că, chipurile, Rezoluţia din fe- 
bruarie '92 a fost o diversiune a unor membri din conducerea Fron- 
tului, care „doreau să scape de Druc”. Indiscutabil, la Chişinău existau 
destule persoane, unele controlate de Moscova sau Kiev, care ţinteau 
să ajungă în fruntea Mișcării de Renaştere Naţională, ca s-o decapiteze 
din interior. Însă factorul decisiv al implicării mele în alegerile din Ro- 
mânia a fost cu totul de alt ordin. La 28 noiembrie 1991, în sala Parla- 
mentului României din Dealul Mitropoliei, am rostit discursul prezen- 
tat mai sus. Când am coborât de la tribună, s-a apropiat de mine Radu 
Ciontea, liderul Partidului Unităţii Naţionale a Românilor (PUNR). 
Avea ochii în lacrimi. Am discutat apoi cu un grup de parlamentari din 
Transilvania. M-au întrebat tranșant dacă aș vrea să candidez din par- 
tea PUNR-ului la viitoarele alegeri din România. 


A fost o mare surpriză pentru mine. Întotdeauna, datorită istoriei 
comune, am simţit că există o afinitate aparte între basarabeni, bu- 
covineni și transilvăneni. Am continuat contactele cu Radu Ciontea. 
Eram bucuros și decis să conlucrez cu formațiunea sa. Pe parcurs însă 
conducerea s-a schimbat. Şi loan Gavra a făcut o declaraţie pentru 
presă: „Nu vom mai susține candidatura lui Mircea Druc; el nu repre- 
zintă o forță de coeziune; vom găsi un alt candidat basarabean. Şi, 
sincer, mi-am zis: ce bine ar fi dacă noua conducere a PUNR ar reuși 
să-l convingă pe Mircea Snegur să candideze. Până la urmă, „basara- 
beanul” selectat de Gavra drept candidatul cu o mult mai mare „forță 
de coeziune” decât Druc avea să fie Gheorghe Funar, un fruntaș năs- 
cut în Banat. 


După destrămarea Uniunii Sovietice, NOI urmăream un obiectiv po- 
litic primordial: să demonstrăm comunităţii internaționale că fronti- 
era pe Prut devenise o chestiune fictivă. Pentru „românii de dincolo”, 
care au sperat şi au supraviețuit o jumătate de secol, barierele artificiale 
nu au mare importanţă. Cugetam și acționam atunci, ca și în prezent, 
pornind de la ideea că România ar fi deja reîntregită. Formulasem și 
mă conduceam de următoarele principii de activitate practică în teren: 
sincronizare, interferență, transplant. Cu părere de rău, abia în ultimii 

ani, aceste principii sunt aplicate de jos în sus, tot mai frecvent și mai 
constructiv. Judeţele și municipiile, orăşelele şi comunele se înfrățesc. 
Administraţiile locale valorifică oportunităţile şi tot ce este mai de preţ 
pe ambele maluri ale Prutului și în întreg spaţiul românesc. În 2017, 
conducerea Statului Român, formațiunile politice şi Bucureștiul văd 
lucrurile altfel în comparaţie cu mentalitatea din primele două decenii 


de după 1989. 


Dar primul pas, şi poate cel mai important, a fost legea care prevedea 
reconfirmarea cetățeniei românilor care o pierduseră fără voia lor. 
Insistam ca cetăţenia să fie acordată tuturor originarilor din teritori- 
ile naţionale răpite în '40-'44. Mă refeream la experiența Germani- 
ei. Bonn-ul stabilise prin lege: orice etnic german, oriunde s-ar afla, 
avea drepturi de cetățean al Republicii Federale Germania. Solicitam 
cetățenia română fără prea multă birocraţie şi cât mai curând posibil 
pentru toți românii, care nu şi-au pierdut-o din propria voință. Argu- 
mentam: „Basarabenii, nord-bucovinenii și locuitorii din ţinutul Herţa 
nu şi-au dorit să devină Homo sovieticus și cetățeni ai imperiului ideo- 
cratic bolșevic. Tot mai mulți declară că vor să-și restabilească cetățenia 
română, obținută la naștere, să fie așa cum au fost bunicii şi părinţii lor 
după Marea Unire de la 1918 - cetățeni ai României Reîntregite”. 


La 10 septembrie 1992, ora 22.05, am fost la „Studioul electoral” al Te- 
leviziunii Române. Moderatorul emisiunii m-a întrebat prin ce diferă 
programul meu în privința Unirii? Cu această întrebare se adresa, pe 
rând, tuturor candidaţilor, deoarece absolut toți aveau inclus în pro- 
gramele lor un aliniat — „Reîntregirea țării”. Am răspuns: „Participând 
la această campanie electorală pentru funcția de preşedinte, candidaţii 
doresc să obţină puterea politică. Fireşte, acest deziderat constituie, 
în general, sensul luptelor politice și al scrutinului electoral. Mie însă 
nu mi-a fost sete niciodată de putere; mă obligă să fac politică situația 
actuală din Basarabia, precum și pericolul destrămării Statului Unitar 
Român și al Națiunii Române, după un model, acum în derulare, într-o 
„țară vecină şi prietenă”. Şi fac politică aşa cum mă pricep. Şi-i rog pe 
toți românii să-mi ierte „aroganța” sau lipsa de modestie. Să nu se su- 
pere colegii mei de competiţie, dacă pot să mă exprim așa. Ei vorbesc 
despre Unire pentru a câștiga voturi, pe când NOI, inclusiv eu, o şi 
construim, încet și sigur, pas cu pas. E o diferenţă, mare și principială”. 

Cei şase candidaţi erau caracterizați de către unii jurnaliștii români 
neoliberali în felul următor: „Trei sunt procomuniști - Druc, Iliescu și 
Funar, iar ceilalți trei sunt neocomuniști”. De ce, mă rog, Mircea Druc 
era un procomunist? „Fiindcă nu a declarat niciodată că este antico- 
munist” Îmi părea atât de naivă sau răuvoitoare această abordare, încât 
nici nu mă mai osteneam să vin cu justificări. Adică, degeaba le spu- 
neam că exclud orice cult în afară de cultul lui Cristos şi al Națiunii, tot 
procomunist rămâneam. Încă un mic detaliu: eu pronunţam „Cristos” 
şi „sunt”, unii mă corectau: „Hristos” („ca în rusește”) și „sânt” („pe 
moldovenește”). La Chişinău, diverşi comentatori mă considerau un 
partizan al terapiei de șoc, atât în economie, cât și în problema integră- 
rii celor două state românești. Întâlnindu-mă cu alegătorii la Iași, le-am 
explicat: nu sunt pentru o Unire declarată, ci una construită. Nu e cazul 
să aşteptăm până când Moscova şi Kievul ne vor spune printre dinţi: 
„Români, dacă tot aveţi voi un imn atât de mobilizator, deşteptaţi-vă, 
nu mai dormiţi, uniți-vă!'. Şi nu e necesar să vină domnii Iliescu şi Sne- 
gur până la Prut, călare pe cai albi, să schimbe niște fanioane, decre- 
tând: „Gata, uăi, Unirea s-a înfăptuit!” 


La insinuările „înţelepţilor moderați” replicam adeseori: „Dacă trece- 
rea de la vorbe la fapte se cheamă „terapie de şoc”, atunci voi promo- 
va-o mereu, indiferent de funcţia ocupată”. Și, timp de un an cât am 
fost preşedinte al Consiliul de Miniștri al RSSM (o funcție mai mult 
fictivă, strict subordonată Centrului imperial), aplicasem deja princi- 
piile constructiviste formulate în programul meu electoral. N-am mai 
ţinut cont de obstrucționarea sistematică din partea structurilor biro- 
cratice de la Moscova. Nici de situaţia din celelalte colonii sovietice. 
Primii din URSS am trecut de la miliție la poliție. N-am reușit să facem 
jandarmerie, fiindcă opoziţia comunistă invoca ostentativ „palma jan- 
darmului român” din perioada interbelică. Personal, ca ieșire din blo- 
caj, am propus modelul italian (carabinieri). Am modificat în Moldova 
sovietică sistemul de învățământ. Am preluat din România concepția 
liceelor și notarea cu 10 puncte. Am solicitat sprijinul Bucureștiului 
ca să înființăm Academia de Studii Economice și Academia de Poliţie. 
În locul şcolilor sovietice de zece ani am constituit la Chişinău licee 
bilingve: român-englez, francez, spaniol, german și italian. Urma să 
deschidem încă două licee român-portughez și român-turc. Am trimis 
la studii în România și în alte țări europene peste 3.500 de tineri basa- 

rabeni. Am găsit o modalitate ca să-i ajut şi pe tinerii nord-bucovineni 
(autorităţile ucrainene nu le eliberau pașapoarte ca să meargă la studii 
în România). Am plantat în Basarabia și la Chișinău 20.000 de puieți 
de stejari și alte specii de arbori; le-am adus de la pepinierele din Su- 
ceava, Botoşani și alte judeţe. Până atunci, autoritățile comuniste plan- 
taseră mai mult, în mod special, mesteacănul alb, simbolul Rusiei, ca 
să ne deosebim și imagologic/peisagistic de malul drept al Prutului, 
unde predomină stejarul, teiul, salcâmul și nucul, într-un cuvânt, flora 
autohtonă. 


La emisiunile TV şi radio, întrebările moderatorilor şi ale cetățenilor, 
fără legătură între ele, vizau cele mai diverse domenii. Telespectatorii 
şi radioascultătorii reținuseră deja, din mass-media, că am vizitat mai 
multe obiective industriale. Şi, fireşte, doreau să le vorbesc despre felul 
în care consideram că principiile mele, expuse în programul electoral, 
ar putea fi aplicate. În cadrul vizitelor electorale, oriunde aș fi ajuns, 
căutam să cunosc pe viu întreprinderile din zonă. Am bătut cu picio- 
rul platformele industriale din Cluj, Braşov, Ploieşti; am ajuns pe la 
toate șantierele navale, toate combinatele metalurgice, pe la fermele 
agricole din județele Constanţa, Tulcea, Galaţi și Buzău. Cu o zi înain- 
te de principala dezbatere la TV, vizitasem obiectivele economice din 
Piteşti. Peste tot descopeream premise de aplicare a viziunii mele Etno- 
sistemice. Eram convins: unica soluţie viabilă de redresare economică 
este revoluția managerială, axată pe principiile meritocraţiei. Peste tot 
în România întâlneam persoane instruite, deștepte, lucide. Şi de fiecare 
dată îmi ziceam în gând: „Uite, doamna s-ar descurca excelent în frun- 
tea ministerului sănătăţii; domnul ar fi bun de preşedinte al țării; uite 
o formidabilă candidatură de prim-ministru”. Spuneam electoratului: 
„Numai printr-o autentică revoluție managerială, prin profesionaliza- 
rea conducerii, aplicând şi celelalte principii enunțate, am putea redre- 
sa Sistemul Naţional Producător. De aceea le propun românilor Triada: 
Redresarea economiei — Pacificarea Țării — Reîntregirea Patriei”. 


„Pacificarea” reieșea din atitudinea mea față de minoritățile naţionale 
din cele două state românești. România avea/are o situaţie specifică: 
mai rar o țară în care autohtonii să fie în proporție de 90%. Şi nu existau 
bariere care să împiedice o rezolvare cât mai armonioasă a probleme- 
lor interetnice. În Nordul Basarabiei, unde m-am născut, nu au exis- 

tat conflicte naționale. Mă refeream la o experienţă pozitivă în peri- 
oada interbelică. În Piaţa Teatrului din Cernăuţi, convieţuiau paşnic 
Casa română, Casa germană, Casa evreiască, Casa poloneză. Buna 
înțelegere, spuneau bătrânii, a durat până la invazia sovietică din '40... 
În aula Universităţii din Iaşi, un domn în vârstă mi-a cerut să explic 
ce cred despre Ion Antonescu. Am răspuns: „Sunt un român unionist, 
din teritoriile răpite de URSS, şi atitudinea mea față de mareșalul Ion 
Antonescu, conducătorul Statului Român, este identică cu cea a evre- 
ilor față de Menahem Beghin, prim-ministrul Israelului, decedat la 9 
martie anul acesta”. Atât. Ca cercetător ştiinţific şi în calitate de can- 
didat la preşedinţie, abia aşteptam să aflu amănunţit, chiar de la sursă, 
care ar putea fi problema minoritarilor, nu pretextul lor. Am început 
dialogul cu maghiarii, zicând: „Fraţilor, am fost și eu, timp de 50 de 
ani, „minoritate națională” într-un imperiu spulberat recent. De ace- 
ea, acum, în țara noastră România, mă comport conform proverbului: 
„Ce ţie nu-ti place altuia nu face!’ Haideţi, încetișor şi câte oleacă, cum 
spun moldovenii, să vedem ce probleme aveți. Vă asigur — toate vor fi 
soluționate în cadrul legislaţiei și standardelor ONU; aşa cum se rezol- 
vă ele în Uniunea Europeană, în SUA, în oricare țară de pe mapamond, 
care pretinde că a rezolvat deja problemele minorităţilor într-un mod 
echitabil”. 


Important: Electoratul român mi se prezenta cu mult mai inteligent 
decât afirmau frecvent unii ziariști şi politicieni. Mi-am dat seama de 
un fenomen de care, sper, că vor ţine cont tinerii basarabeni şi nord- 
bucovineni, viitori candidaţi la scrutinele din România Reîntregită. 
Chiar dacă multă lume nu are capacitatea de a diagnostica exact, ro- 
mânul simplu, în general, sătul de corupţie și promisiuni, te simte cine 
eşti, ce eşti și ce scopuri urmărești. Şi dacă minţi, ai pierdut. 


Din turneele electorale reveneam la București cu impresii inedite, do- 
minante. Ca român din teritoriile ocupate, care nu trecusem Prutul 
decât după o jumătate de secol, m-am convins: România este extraor- 
dinar de frumoasă, cu un mare potenţial de redresare socioeconomică, 
dar crunt nedreptăţită. E păcat, ziceam, să ai aşa o ţară și să nu poţi 
să duci în ea o viaţă decentă, la standarde europene. M-a impresionat 
profund şi pozitiv diversitatea, particularităţile de la un judeţ la altul. 
Percepeam "Ţara ca un splendid mozaic, irepetabil. Nu mă aşteptam 

să întâlnesc tocmai în Satu Mare și Sălaj atâtea afinități cu peisajul, 
înfăţişarea oamenilor și ambianța rurală din Nordul Basarabiei, unde 
m-am născut și am copilărit. M-am simțit ca acasă la Timișoara şi Arad, 
la Sibiu, Zalău, Oradea și Baia Mare. Nu mai zic de Bucovina și Moldo- 
va. Sufeream, căci nu puteam ajunge mai repede la Braşov și la Craiova. 
Întâlniri și impresii de neuitat la Deva, Galaţi, Tulcea. 


Ţin minte şi o scenă amuzantă la Tulcea. Mă concentrasem asupra dis- 
cursului la mitingul electoral care urma să înceapă. Auzind vociferări, 
am ieșit afară, unde se adunase lumea. O doamnă agitată se contra cu 
nişte cetățeni. Când m-a văzut, l-a înşfăcat pe unul de braţ și l-a adus în 
fața mea, somându-l răspicat: „Nu te mișca, domnule! Stai pe loc şi ia 
aminte!” Apoi către mine: „Mă iertaţi, o să vă explic ce s-a întâmplat. 
Dar mai întâi vă rog să răspundeţi! Prompt, scurt, tare! Ca să audă toa- 
tă lumea! Cum se numește satul în care v-aţi născut?”. „Pociumbăuţi”. 
„Unde aţi făcut şcoala primară?” „În deal, la popa”. „Ai auzit, provoca- 
torule?”, — se adresă femeia către domnul derutat pe care încă îl mai 
ţinea strâns de mânecă. Apoi, către mulțimea intrigată: „Eu sunt fiica 
popii! În '44 ne-am refugiat! În casa noastră s-a făcut școală pentru ele- 
vii din clasele primare. Cu domnul Mircea Druc nu ne-am mai văzut de 
la botezul nostru. Tatăl meu, preotul Kuharski, ne-a botezat. În aceeași 
zi. Într-o apă, cum se spune la Pociumbăuţi. Am venit bucuroasă la 
miting să-mi revăd consăteanul și am dat peste acest individ. Umblă 
printre oameni și-i instigă: „Nu-l ascultați pe Druc, să nu-l votaţi! E un 
jidan din Basarabia!” Astfel, am descoperit la Tulcea refugiați din satul 
meu și localităţile vecine. Era printre ei şi domnul profesor Tutunaru 
ajuns la 90 de ani. În copilărie auzisem lucruri frumoase despre fostul 
director al şcolii din Zăicani. 


Desigur, în campania electorală acumulasem și unele impresii nega- 
tive. De exemplu, patriotismul „de fotbal” sau „de cartier”. Ca să me- 
najez vanităţile provinciilor istorice, reiteram, ori de câte consideram 
oportun, că sunt basarabean prin naştere, bucovinean prin educaţie, 
transilvănean prin empatie, dar cu o singură cetățenie — cea română. 
Totodată, spuneam că mi-ar fi plăcut să însușesc tot ce au mai bun 
bănăţenii, dobrogenii, aromânii; să fiu ager ca oltenii, ca să nu le per- 
mitem impostorilor să ni se urce în cap, să ne tragă pe sfoară... Nu 
puteam procura un pahar cu lapte la cantină, hotel, dar nici în cartier. 

Îmi displăcea faptul că foarte multă lume fuma, bea whisky şi cafea. 
Cunoșteam deja situaţia din fosta Uniune Sovietică. Mă gândeam că 
românii erau pe cale să devină dependenţi de nicotină și mari con- 
sumatori de surogate. Având și o imunitate deficitară, ca a noastră, la 
ce ne putem aștepta în privința natalității dacă tinerii fumează, beau 
cafea şi tărie, ca în Rusia? Care va fi structura biopsihică a viitoarei 
generaţii?... M-am simțit fericit în casa unui pădurar din Maramureș, 
care a găzduit echipa mea timp de două zile. Eu nu am băut decât 
lapte proaspăt. Apropo, în 1992, s-a întâmplat ceva care m-a făcut să 
iau o decizie definitivă: să nu mai beau niciodată în viaţa mea alcool 
şi să nu fumez. De atunci şi până în clipa când aștern aceste rânduri 
n-am încălcat angajamentul. La rugămintea mea, acest legământ de 
abstinenţă totală a fost binecuvântat de confesorul meu, părintele 
Constantin Galeriu, regretatul profesor și teolog. Întâmplarea s-a pe- 
trecut înainte de implicarea în campania electorală. Merită relatată 
pe larg și o voi face-o într-un alt context. 


Am ţinut neapărat să am întâlniri cu electoratul la Iași, Suceava, 
Botoşani, Ipotești. Din capitala Moldovei am mers la Paşcani, ca să 
punem ţara la cale cu salariaţii de la întreprinderile din zonă. Am 
ajuns apoi în Transilvania; am depus flori la mormântul poetului 
Octavian Goga, marea revelație a unui adolescent basarabean aflat 
sub ocupaţie sovietică. După ce am vizitat mai multe județe din ţară, 
mi-am înnoit programul electoral lansat iniţial. Am adăugat câte un 
capitol aparte pentru armată, şcoală și biserică. Am simţit peste tot: 
programul meu are mai mare priză în plan profesional decât terito- 
rial. Cu bagajul de cunoștințe din fosta URSS, nu mai aveam emoții 
când intram pe porţile fabricilor şi uzinelor din România. Nici în 
discuţiile cu savanții, scriitorii, artiştii, ofițerii nu aveam bariere. 
În faţa literaților mărturiseam că în anii de studenţie la Leningrad 
eram un mare adept al Școlii latiniste din Transilvania. Când mă 
întâlneam cu inginerii, medicii, profesorii, specialiştii în agricultu- 
ră, salariaţii din complexele industriale, înţelegerea era perfectă. Nu 
cred că mă înșelam, despărțirile erau atât de calde. Dar, la mitingurile 
împânzite cu lozinci și dominate de vociferări exaltate /agresive, cu 
<uacrymKu > românești — niște strigături politice rimate, comunica- 
rea cu electoratul nu mă mulțumea defel. 

Cum se explică faptul că, în campania electorală, nu încercam emoții 
negative, nu aveam bariere de comunicare cu lucrătorii din fabrici și 
uzine, CAP-uri şi LAS-uri? Problemele şi aspiraţiile diverselor categorii 
profesionale din România le înțelegeam perfect din două motive per- 
sonale. Primul: m-am reciclat de câteva ori; la sovietici, odată exclus 
din partid, nu mai puteai continua activitatea pedagogică. Am fost tri- 
mis la „munca de jos”, ca să mă reeduce colectivele de oameni ai mun- 
cii; am îndeplinit diverse funcţii în Centrala industrială din Mâtişci 
(o suburbie a Moscovei), cu un efectiv de peste 25.000 de angajaţi; 
cea mai mare întreprindere din URSS, producătoare de materiile de 
construcție, inclusiv din toxicul polivinil-cloric. Am lucrat apoi, în 
posturi diferite, la Combinatul de prelucrare a lemnului şi producere a 
mobilei din Cernăuţi. Al doilea motiv: în perioadă 1971-1982, ajunse- 
sem un fel de «<urreaekryaAsHsră Garpak> („argat intelectual”). Ca să 
am o «Kpbrma>» („protecție”) și să primesc o locuință la Moscova, con- 
comitent cu activitatea în întreprinderi, am scris pentru doi şefi lucră- 
rile de doctorat, inclusiv articolele ştiinţifice în domeniile respective. 
Ca să-mi întrețin familia, am mai scris două lucrări, contra cost, pen- 
tru două persoane cu mulți bani. Astfel, am asigurat patru disertaţii, 
susținute cu brio de către patru cetățeni sovietici de etnie diferită, care, 
astfel, au devenit patru candidaţi în ştiinţe, în patru domenii diferite, 
cu acte/diplome în regulă. Am mai scris încă două disertaţii pentru 
mine. Pare incredibil, dar acesta e adevărul demonstrabil oricând; mai 
în glumă, mai în serios, aş putea afirma că Mircea Druc este de șase ori 
candidat în diverse științe (varianta sovietică) sau de şase ori doctor 
(varianta românească). Menţionez prima oară acest fenomen inedit. 
Cred că ar prezenta interes fiind dezvăluit într-un studiu aparte sau, 
mai curând, într-un roman din viaţa sovietică, scris în stilul şcolii neo- 
realiste italiene. 


Ulterior, mi-am dat seama: răul care mi l-au făcut kaghebiştii și 
nomenclaturiștii devenise un bine. Experienţa de 11 ani în producţie 
s-a transformat într-un avantaj. „Vasta experiență”, invocată adesea de- 
magogic, nu înseamnă repetarea la infinit a unor deprinderi ce ţin de 
o singură profesie. Însă la Chişinău, în 1990-1991, niște lideri politici 
(de regulă, absolvenţi ai Institutului agricol sau/şi ai şcolilor superi- 
oare de partid sau şcolilor superioare ale KGB) năimeau jurnaliști ca 
să-l tracaseze pe Druc la tot pasul. Preşedinţii de colhoz și directorii 


LECȚIILE ISTORIEI ES 


de sovhoz, ajunşi deputaţi ai poporului, mă acuzau de „incompetenţă”. 
Totuși bietul prim-ministru, autor și lector al unor cursuri de organi- 
zare şi conducere, după atâta cercetare şi atâtea teze de doctorat, se 
pricepea şi el la ceva, chiar de-ar fi fost un mărginit, sau bătut în cap 
din născare. 


Însă gâştele colhoznice erau sigure: pentru funcţia de preşedinte al 
Consiliului de Miniştri ar fi fost mai bun un om de-al lor. Unul care vreo 
două decenii neîntrerupt să fi condus un colhoz, să fi lucrat contabil la 
un minister sau prim-secretar de raion. Cu toate că o atare carieră nu 
era decât o „experienţă îngustă” — secretele unei meserii însușite ma- 
ximum în cinci ani. Aceste deprinderi însă nu-l ajută pe un lider într-o 
conjunctură tot mai schimbătoare. Oricând, pentru rolul de președinte 
de ţară sau de prim-ministru poate fi mai adecvată o persoană cu ex- 
pertiză în mai multe domenii; se descurcă mai bine un om integru, fără 
cazier, care în viaţa sa ar fi fost, pe rând, marinar pe un cargobot, parti- 
cipant la o expediţie în Antarctica, profesor de dans sportiv, merceolog 
și director al unui mare depozit angro. Aceasta se cheamă „experiență 
vastă” și numai ea te ajută să faci față în situaţii conflictuale, de dispe- 
cerat, să iei decizii însoțite de risc, să anticipezi și să prezici. Concluzia 
la care am ajuns: pe parcursul vieții fă tot posibilul, evită „cretinismul 
profesional”; am în vedere amprenta comportamentală lăsată de exer- 
citarea îndelungată a unei singure activități. Indiscutabil, orice activi- 
tate umană lasă urme specifice în felul de a fi. Dacă nu te reciclezi din 
şapte în şapte ani, intervine uzura morală. 


Participanţii la întrunirile electorale întrebau candidaţii la preşedinţie 
cum îşi imaginează ei viitorul guvern, pe cine ar numi prim-ministru. 
La acest capitol nu se înfiripase nicio idee în mintea mea. Ziceam: 
devenind preşedinte, mă voi adresa parlamentului cu rugămintea ca 
deputaţii și senatorii să-i evalueze pe cei cinci candidaţi şi să deci- 
dă care ar fi mai bun pentru funcţia de prim-ministru. Întrebat pe 
cine aş alege între Roman și Stolojan, spuneam că sunt supărat pe 
amândoi. Pe domnul Roman fiindcă s-a „dispersat. N-a rezolvat mai 
întâi o problemă de strategie economică: finalizarea, nu abandonarea 
construcţiilor începute deja, inclusiv canalul Bucureşti-Dunăre. Ar 
fi rămas în cronici ca un prim-ministru al continuității şi eficienţei 
manageriale. Pe domnul Stolojan eram supărat pentru blocajul eco- 

nomic, pentru inflaţia prea mare, punerea pe butuci a industriei și 
agriculturii și pentru că nu aducea niciodată vorba despre Basarabia 
şi Nordul Bucovinei. 


Colindând județele Moldovei, am poposit şi la Mircești. Nu puteam să 
exclud din program Ruginoasa. La muzeul Alexandru loan Cuza am 
avut parte de un ghid fascinant. O doamnă, Mariana, vorbea cu atâ- 
ta pasiune despre întâmplări şi fapte inedite pentru mine. După Mica 
Unire, primul Domnitor al României a fost obligat să abdice, să ia calea 
exilului. Şi, culmea, nu i se mai permitea să revină acasă pentru că ar fi 
„perturbat” cumva situaţia politică. Am dedus: încă o lovitură de stat a 
partidelor. Pentru o clipă am uitat pe ce lume mă aflu. Parcă m-am pier- 
dut cu firea şi am exclamat: „Am să-l răzbun pe domnitor!” Avusesem 
sentimentul că eram un urmaș al lui Alexandru loan Cuza; că aveam 
datoria să întreprind ceva ca toţi puciştii să fie aspru pedepsiţi. În capul 
meu tot ce relata ghidul muzeului se asocia cu nişte întâmplări recen- 
te: întoarcerea regelui Mihai de la frontieră, aversiunea față de exilul 
românesc, debarcarea mea comandată de Kremlin şi operată de clanul 
Snegur-Moţpan-Sangheli din Republica Moldova. 


În septembrie 1992, ca o sinteză a tot ce-am spus alegătorilor în tim- 
pul campaniei electorale, am rostit la TV România următorul discurs: 
„Stimaţi compatrioți! Noi, românii basarabeni, participanţi la actuala 
campanie electorală, ne transformăm într-un simbol al Continuității. 
Implicarea românilor basarabeni în alegerile actuale înseamnă 
consecvență în lupta pentru un ideal codificat în conștiința generaţiilor 
de români, care a fost şi este idealul suprem — „Dacia Phoenix”. Patria 
noastră care renaşte din propria-i cenușă. Anume pentru acest ideal, 
pentru această cauză a României Reîntregite și prospere ne-am angajat 
să activăm utilizând toate mijloacele posibile. 


După o eclipsă de 50 de ani, românii din teritoriile naţionale tempo- 
rar ocupate vor fi reprezentaţi în forul suprem al Ţării-mamă. Însăși 
prezenţa noastră, a românilor înstrăinaţi, în actuala campanie electora- 
lă înseamnă deja o mare victorie politică pentru întreaga națiune româ- 
nă. Opinia publică mondială va constata că România, urmând exem- 
plul Germaniei, își refuză statutul de ţară dezmembrată. Alegerile din 
1992 vor fi fixate în cronici ca un preludiu al Reîntregirii Patriei. 

Nu m-am înscris în cursa electorală din vanitate, din interese conjunc- 
turale sau de grup. Acceptând să candidez la funcția de președinte al 
României nu fac altceva decât să manifest consecvență în transpunerea în 
viață a rezoluţiilor Congresului al III-lea al Frontului Popular din Moldo- 
va, care s-a ținut la Chişinău, în februarie 1992. Aceste rezoluţii preconi- 
zează participarea noastră, a românilor din teritoriile ocupate, la alegerile 
din septembrie 1992. Participarea mea la alegeri semnifică, de asemenea, 
respectarea principiilor de sincronizare, interferenţă şi transplant, principii 
care stau la baza activității Consiliului Naţional al Reîntregirii, fondat la 
1 decembrie 1991, la inițiativa unui grup de parlamentari de la Chișinău 
şi Bucureşti. Candidând la funcţia de preşedinte, eu nu pot aparţine unei 
singure formaţiuni politice. Cauza și conștiința îmi dictează să depăşesc 
orice convenție şi orice convenienţe înguste de partid. Nu pot reprezenta 
un partid, eu reprezint un ideal! 


Acum, ca niciodată, Statul Român necesită un preşedinte indepen- 
dent şi echidistant. De aceea, nu pot avea ca obiectiv electoral decât 
problematica strategică a renașterii Națiunii Române, respectând cu 
strictețe următoarele principii: Cugetă și acționează ca şi cum România 
ar fi reîntregită; Revoluţia managerială — unica soluţie viabilă; Investigare, 
instruire, inovare; Proprietate, autoritate, stabilitate; Transformă, dar nu 
distruge, restructurează, dar nu dăuna; Domnia legii şi Dictatura legilor 
Naturii. Timpul şi spaţiul alocat nu-mi permit să comentez aceste prin- 
cipii pe care este axat programul meu electoral. Voi descifra doar două 
din aceste principii: Transformă, dar nu distruge, restructurează, dar nu 
dăuna. 


Cei care au dorit să restructureze vechiul sistem decizional centralizat 
al comuniștilor au cauzat daune grave protecţiei sociale și siguranţei 
statului. Reformatorii pripiţi au vrut să transforme relaţiile şi forma de 
proprietate colectivă, dar, privatizând, au distrus şi procesele tehnolo- 
gice. Drept urmare, în agricultură, de exemplu, nu mai funcționează 
sistemul de irigare şi România a pierdut 5 milioane tone de porumb, 
evaluate la 600 milioane dolari. Iar pierderile totale, cauzate de distru- 
gerea sistemului de irigare, se vor ridica, anul acesta, la cifra de 1 mili- 
ard de dolari. Astăzi muncitorii din industriile nocive nu mai primesc 
lapte ca antidot și grădinițele din ţară nu au lactate pentru copii. Un alt 
principiu enunțat este dictatura legilor, inclusiv ale Naturii. Nu dorim o 

nouă dictatură a unei clase, a unui partid, a unei camarile, sau a unei 
persoane. Şi dacă voi fi ales, voi cere ca portretul liderilor politici, in- 
clusiv al președintelui, să nu depăşească mărimea unui timbru poştal. 
Excludem orice cult, în afară de cultul lui Isus Cristos. 


Cu toate că preşedintele are prerogative limitate, voi „deranja” cu 
insistență noul Parlament ca să definitiveze, cât mai urgent, corpul de 
legi și voi face tot posibilul pentru a impune dictatura legii, în toate 
compartimentele societăţii. Ajungând președinte, voi cere ca noul gu- 
vern să aplice, riguros, toate principiile enumerate pentru atingerea a 
două obiective strategice: 1) reîntregirea și supraviețuirea României 
ca stat, în actuala conflagrație economică mondială; 2) o nouă calitate 
a vieții prin natalitate, longevitate, performanţe de sănătate și de crea- 
tivitate; prin antrenarea spirituală și fortificarea biopsihică a naţiunii 
pentru o intrare onorabilă în mileniul al treilea; prin adaptarea și 
rezistența românilor la şocul schimbărilor permanente și al transfor- 
mărilor de ordin economic, ecologic, social şi biologic. Bineînţeles, în 
realizarea acestor obiective strategice un rol esenţial îl va avea știința 
biologică, medicina și credinţa în Dumnezeu. Programul meu, care 
va fi dat publicităţii, include și obiective tactice, cum ar fi: asigura- 
rea cu alimente, îmbrăcăminte, locuinţe, medicamente, materiale de 
construcții. Vom realiza aceste urgenţe chiar dacă va trebui să cadă gu- 
vernul în fiecare an, cum se întâmplă în unele state occidentale. Altfel, 
nu are rost să mai facem politică. 


„Realiştii” și „pragmaticii” mă întreabă adeseori ironic: dle Druc, ce 
şanse vă acordaţi? Le răspund: eu nu-mi pot acorda nicio şansă, dum- 
neavoastră decideți. Chiar dacă mi-ar garanta cineva că voi fi ales cu 
80%, aş considera o înfrângere aflând că celelalte 20% sunt tineri. Dacă 
te resping tinerii, nu ai nicio şansă să faci ceva pentru România. Aș 
vrea să mă susțină înțelepciunea națiunii, bătrânii. Căci dacă te resping 
bătrânii, înseamnă că nu ai autoritate şi mandat de încredere. Aș fi re- 
cunoscător dacă m-ar susține managerii, proprietarii, țăranii, munci- 
torii, inginerii, cercetătorii, fără de care nu poţi câştiga o competiţie, 
un război economic în plină desfăşurare. Sunt creștin şi aş putea conta 
să fiu susținut de Biserică și de credincioși. Mai ştim cu toţii că Marea 
Unire a făcut-o şi armata națională. Tot armata noastră, bine echipată, 
este și va fi garantul perpetuării românilor în spaţiul nostru ancestral, 

hărăzit de Dumnezeu. Dacă nu mă susţin militarii, înseamnă că nu am 
șanse să-mi realizez programul. Tineri și bătrâni, manageri şi propri- 
etari, țărani şi muncitori, ofițeri și preoți, cu voi aş vrea să pornesc pe 
calea grea, a reînnoirii din noi, activizând întreaga viață a naţiunii, rea- 
lizând o transformare radicală, dar fără distrugeri! 


Stimaţi telespectatori! Aveţi în fața dumneavoastră pe cel mai bo- 
gat om din lume. Dar o viaţă întreagă am fost cel mai sărac de pe pă- 
mânt, fiindcă eram un om fără ţară. Acum câteva luni mi-am recăpătat 
cetățenia română pe care o pierdusem fără voia mea. În patru luni am 
obţinut ceea ce am așteptat conștient timp de 40 de ani. Și, să ştiţi: 
sunt fericit pentru că patria noastră - România — este atât de frumoa- 
să și are un potenţial enorm de creștere și dezvoltare. Şi acum, vă rog 
să transmiteți, din om în om, din casă în casă, un simplu şi mare ade- 
văr — nu există român de dincolo şi de dincoace de Prut. Românii de la 
Chişinău-Nistru sunt aceiaşi români ca şi cei de la Chişinău-Criş. Ro- 
mânii de la Cernăuţi au același suflet și aceleași drepturi ca românii de 
la Timişoara. Cei din cetăţile lui Ştefan cel Mare și Sfânt de pe Nistru 
(cetăţile Hotin, Soroca, Tighina, Cetatea Albă) sunt aceiași români ca 
cei din cetăţile vestice ale țării — Arad, Oradea, Baia Mare. 


În încheiere, mă adresez tuturor cu o rugăminte: uitați-vă acum la 
mine, ca să mă ţineţi minte. Eu nu voi putea aplica, pretutindeni, în țară, 
portretul lui Mircea Druc în culori. Nu dispun de mijloace financiare. 
Costă prea scump portretul în culori al unui candidat la președinția 
României! Eu, care de copil am înţeles cât de greu se câștigă existenţa, 
având bani, i-aş cheltui cu totul pe altceva: pe medicamente pentru 
voluntarii-combatanţi şi poliţiştii basarabeni răniți în lupte; pentru 
ajutoarele familiilor de refugiaţi din stânga Nistrului și ale celor căzuți 
pe front; pe manuale și burse pentru tinerii din Cernăuţi şi Herţa. De 
aceea, vă rog, rețineți imaginea de pe ecranul televizorului și poate că 
vă veţi aminti de mine la urnele de vot. Vă mulțumesc!” 


Agenţiile de presă străine erau unanim de acord că alegerile din sep- 
tembrie 1992 din România s-au desfășurat într-un mod civilizat. Is- 
teria de la 20 mai fusese uitată. Ambele tabere mari păreau dornice 
de liniștea lor. Titlurile materialelor transmise spre lumea largă mi-au 
întărit convingerea că nu întotdeauna marile agenţii de presă sunt și 
mari diagnosticieni. Cea mai adecvată analiză a făcut-o agenţia de pre- 

să spaniolă: „Românii au optat pentru continuitate şi pentru o schim- 
bare lentă a societăţii”. În rezultatul alegerilor pentru Cameră și Senat, 
România devenea o ţară dificil de guvernat. Ignoranţa și sărăcia, teama 
de schimbare, inerția naturală a omului simplu sufocat de lipsuri, sătul 
de politică şi programele economice ale partidelor puțin persuasive ne 
prezentau lumii întregi ca pe nişte oameni suferinzi de abulie. Aveau 
să urmeze patru ani de lupte intensive, de exhibiționism parlamentar 
și de multe serenade la adresa românilor în presa internațională. Ne 
aşteptam ca în cele două camere ale parlamentului român să domine 
o instabilitate în stil italian sau, mai bine zis, de tip polonez, cu sin- 
gura diferență: în România asemenea situație avea să fie stimulată de 
un preşedinte aliat cu vechile structuri comuniste, care reprezentau 
aproape o jumătate de țară. „Cât mai avem de plătit?”, se întreba Viorel 
Patrichi în „Tineretul liber” din 1 octombrie 1992. 


În 1992, România se crampona cu disperare de imaginea unui părin- 
te liniștitor, precum Ion Iliescu, care în campania electorală a avut o 
prestație tipică de nomenclaturist. La fel ca şi electoratul din stânga 
Prutului. În decembrie 1991, a fost ales Mircea Snegur cu alura sa de 
„preşedinte împăciuitor”, antiunionist, adversar al schimbărilor radica- 
le. Opoziția reunită în cadrul Convenţiei democratice şi-a plătit erorile 
tactice: desemnarea tardivă a lui Emil Constantinescu, al cărui mesaj 
nu a convins „oamenii muncii de la oraşe și sate” Mai persista şi o con- 
fuzie creată de PNȚ, care părea mai preocupat de restaurarea monar- 
hiei decât de victoria în alegeri. lar candidatul independent Mircea 
Druc, conform datelor oficiale, a obținut 326.866 de voturi, respectiv 
2,75% din totalul voturilor valabil exprimate. În realitate obţinusem 
peste 5%. Ulterior, ajungând prin judeţele țării, mai multe persoane 
mi-au mărturisit: „Am fost în comisia de numărare a voturilor. Știind 
că nu puteți câștiga alegerile, unii membri fie vă anulau voturile, fie 
le treceau la Iliescu sau Constantinescu, în dependenţă de orientarea 
lor politică”. Eventualilor cititori ai acestor evocări le mărturisesc acum 
sincer că am rămas profund dezamăgit de propria-mi prestație în cam- 
pania electorală. Ca și de toate discursurile mele publice, dar mai ales 
de propria-mi ţinută la emisiunile TV. Totuși despre cel de al şaselea 
candidat, „fără nicio şansă” la preşedinţia României, câteva publicaţii 
din România, Republica Moldova și Cernăuţi au punctat aspectele 
inedite și pozitive. 

Ziarul „Libertatea, septembrie 1992: „De la început să facem o dis- 
tincție netă între preferinţele personale și concluziile științifice ale po- 
litologului pe baza analizei obiective a conjuncturii politice și a ten- 
dințelor specifice ale electoratului din România în acest septembrie 
1992. Dintre candidaţii prezidenţiali mi-a plăcut cel mai mult dl Mir- 
cea Druc, ca ținută și forță intelectuală, dar analiza obiectivă îmi spune 
că nu are nicio șansă în competiţia electorală pentru Cotroceni... Una 
din imperfecțiunile democraţiei este aceea că votul popular nu decide 
totdeauna în favoarea omului cel mai bun, din cauza rolului precum- 
pănitor pe care îl joacă maşinăria politică de partid. Dar, cum remarca 
Winston Churchill, într-o dictatură selecţia poate fi şi mai rea, aşa cum 
a dovedit-o cu prisosință sistemul comunist...” 


Ziarul „Tineretul Liber”, din 1 octombrie 1992: „Mircea Druc, onest, 
direct şi fără şanse, este considerat de unii, pe nedrept, iepurașul lui 
Iliescu sau al lui Constantinescu... „Ai văzut, bă, i-a mâncat basarabea- 
nul pe toți aseară la televizor. E mai deştept decât toți” —, striga cineva 
într-o stație de troleibuz. „O fi, mă, da e deştept pentru el. Noi n-avem 
nevoie de așa ceva”, i-a răspuns interlocutorul. Deşi românii din Ba- 
sarabia au solicitat cetățenie română de la Preşedinţia și Parlamentul 
României pentru a participa la vot, nu au fost onoraţi nici măcar cu un 
răspuns formal. Frica de Kremlin era încă reală la București şi rezulta- 
tele acelor alegeri îndepărtau și mai mult unirea românilor”. 


Revista „Europa Est/Vest”, în editorialul intitulat „Lecţia Druc”, din 27 
septembrie 1992: „Mircea Druc ne-a demonstrat tuturor că rămâne 
un mare român, un mare patriot şi, în plus, un mare cunoscător al tre- 
burilor economice. De altfel, candidatul independent Mircea Druc a 
oferit în partea a doua a întâlnirii o adevărată lecție celor cinci colegi 
de competiţie electorală... Maturitatea politică şi experiența acumulată 
ca prim-ministru în teritoriul românesc din stânga Prutului au demon- 
strat că Mircea Druc este, pe tărâm economic și managerial, cel mai 
în cunoştinţă de cauză, cel mai priceput. El a făcut dovada cunoașterii 
economiei mondiale... Într-un cuvânt, Mircea Druc a demonstrat tutu- 
ror românilor, tuturor partidelor politice aflate în competiţie, că pe el 
se poate conta atunci când se va forma noul guvern... 


Revista lunară „Vatra', editată de Uniunea Scriitorilor din România, în 
editorialul din septembrie 1992 intitulat „Un învins care face mai mult 

decât un învingător: ideea Druc”: „După recensământ sperietoarea 
maghiară a început să arate destul de jalnic și ridicol; abia un milion 
și jumătate, cu ţigani cu tot. Era de aşteptat, în asemenea condiții, ca 
vocaţia patriotismului nostru electoral să se înfrupte din altă temă: cea 
a Basarabiei. Când colo, aceasta e prezentă în toate discursurile politice 
doar în modul decorativ. DI Mircea Druc — care reprezintă, într-ade- 
văr, un simbol şi o idee, n-a reușit să facă niciunde un miting mai de 
doamne-ajută. Toate organizaţiile „pro” Basarabia s-au ascuns pe unde 
au putut când a fost vorba să dea față cu ideea unirii. Aceasta e departe 
de a deveni un sentiment imperios. Idealul unirii e pentru prea mulți 
un ideal facultativ, ceea ce înseamnă că e mai puţin decât nimic. Ezită- 
rile noastre rușinoase, felul în care-i tratăm pe basarabeni ca pe niște 
români de mâna a doua, tărăgănarea unui act pe care alții l-ar fi făcut 
cu ochii închiși vor încărca de penibil paginile istoriei. Pentru că tot 
suntem mereu cu ochii pe ei, să ne gândim ce-ar fi făcut ungurii într-o 
situaţie asemănătoare. Ideea Druc e azi înfrântă. Dar omul care o poar- 
tă, cu temperamentul lui sobru și echilibrat, patetic și îndârjit, face mai 
mult decât orice învingător. Înfrângerea lui de moment nu e decât pre- 
misa victoriei. Altfel, rușinea unui întreg neam va fi de nesuportat”. 


Ţin să menţionez, în mod special, enorma susținere morală veni- 
tă din partea publicaţiilor „Ţara”, „Glasul Națiunii”, „Sfatul Ţării” de 
la Chişinău şi „Plai Românesc” de la Cernăuţi, precum și publicația 
lunară „Cuvântul Românesc” — o voce demnă a românilor răspândiți 
pe toate continentele. Publicaţia „Plai Românesc” din 23 septembrie 
1992 scria: „Alegerile din România nu-i pot lăsa indiferenți pe româ- 
nii din teritoriile aflate în componenţa Ucrainei. Cu atât mai mult că 
printre cei şase candidaţi la preşedinţia Țării se numără și Mircea Druc, 
unul dintre membrii fondatori, fost vice preşedinte al Societăţii pentru 
cultura românească „Mihai Eminescu” din Cernăuţi. El nu ne împarte 
poporul în români de „dincolo” și în români de „dincoace”. Şi după cum 
a remarcat nu o dată, nu ne vom putea integra în Europa decât uniți. 
De aceea foarte mulți români nord-bucovinenii, când se roagă în bise- 
rici, aprind câte o lumânare și în sănătatea lui Mircea Druc” Iar „Sfatul 
Țării”, cotidian al parlamentului de la Chişinău, m-a desemnat printre 
cele 10 personalităţi ale anului 1992, motivând astfel: „Pentru teme- 
rarul său demers în viaţa politică, pentru efortul neobosit de a păstra 
vie în conştiinţa neamului cauza Reunificării”. Am rămas profund re- 

cunoscător, deoarece ataşamentul lor constructiv față de idealul Unirii 
m-a ajutat să rezist în acea inegală și extenuantă încleștare ideologică. 


În 1998, scriitorul, revoluţionarul, unionistul Claudiu Iordache con- 
stata: „Mircea Druc avea să fie primul și ultimul preşedinte al Consiliu- 
lui Naţional al Reîntregirii. Viaţa sa, o parte activă în umbra Imperiului 
Sovietic, o alta, ca român stabilit la București — o asumare extremă a 
condiţiei ingrate de a fi român cu adevărat. Fost prim-ministru al Mol- 
dovei în 1990-1991, Mircea Druc nu a convins Puterea de la Bucureşti 
să treacă de la declaraţii de intenții la realizarea Reîntregirii. Izolat în 
indiferența cosmopolită a capitalei României, ultragiat continuu în tre- 
cutul său, ţinta serviciilor secrete ruseşti, abandonat adesea de „fraţii” 
de dincolo şi de dincoace de Prut, Mircea Druc, candidat la președinția 
României în 1992, cunoaște astăzi arsura indiferenţei ori ingratitudinii 
românești”. 


Aici e cazul să fac o precizare principială: nu am primit din nicio sur- 
să vreo compensație personală. Şi nu aştept din partea nimănui grati- 
tudine pentru credinţa într-un ideal. Mă consider un simplu cetățean 
român (fost cetățean sovietic). România a făcut și continuă să facă 
posibilul pentru noi, românii înstrăinaţi, din Basarabia, Nordul Buco- 
vinei, Ţinutul Herţa şi de pe alte meleaguri. În tot cazul, eu personal 
nu am avut, nu am și nu voi avea pretenţii. Am făcut prea puţin pen- 
tru România fiindcă nu am o altă armă decât speranţa și credința ne- 
strămutată în idealul Reîntregirii. Mulţumesc mereu lui Dumnezeu că 
există România. Dacă aș fi fost evreu îi mulțumeam lui lahweh fiindcă 
există statul Israel. Am jurat credință Patriei mele (Carpaţilor, Dunării, 
Nistrului, Tisei și Pontului Euxin). Urmăresc acum mass-media care 
relatează acţiunile recente întreprinse în Republica Moldova de către 
domnul Traian Băsescu și echipa sa. Sper că va reuși; este omul care 
nu a pierdut nicio bătălie politică, în comparaţie cu „Mircea Druc - un 
mare campion al pierderilor”, cum l-a numit talentatul jurnalist și poet 
Boris Vieru. 


Cu toate eșecurile înregistrate, eu rămân aşa cum am fost și până în 
prezent — unionist. Deşi, pe zi ce trece, românii, în ansamblu, se trans- 
formă într-o soluție suprasaturată de informaţii contradictorii. Parţial 
şi din această cauză, foarte mulți concetățeni se arată tot mai defazaţi 
în privinţa Reunirii. Scepticii susțin că pe timpul „podurilor de flori” 

erau mulți români care voiau să ne unim, dar nu se putea. Însă acum 
ne-am putea reunifica, dar sunt mai puţini doritori. Optimiștii con- 
stată că spirala istoriei s-a întors. Timp de 25 de ani nu am mai avut 
o conjunctură atât de favorabilă pentru Reîntregirea Patriei. Ne aflăm 
într-o situaţie similară cu cea din 1991, înainte de prăbuşirea impe- 
riului ideocratic bolșevic. Iar România și Republica Moldova nu mai 
au mentalitatea din 1990. Aceste două state românești sunt mai puţin 
expuse amenințărilor externe. Iar calitatea resurselor umane este net 
superioară pe ambele maluri ale Prutului. 


Ca „unionist fanatic” (vorba rușilor/ucrainenilor), admit în continuare 
că, inopinat, ar putea interveni şi unii factori externi, care să forțeze Reîn- 
tregirea. Așa cum s-a întâmplat după puciul bolșevic din 1917, războiul 
civil şi relaţiile ruso-ucrainene, care, începând cu 2014, parcă se repetă. 
Mă gândesc acum și la un factor extern de alt ordin, despre care am aflat 
abia în 2016. Marius Diaconescu a publicat în www.adevărul.ro un docu- 
ment inedit: „La 28 iunie 1991, Senatul SUA a emis Rezoluţia 148 prin 
care susține reunificarea Republicii Moldova cu România”. Admitem că 
cei care atunci reprezentau SUA la București n-au găsit de cuviință să 
informeze autorităţile române. Însă pentru mine, acum, în 2017, ar fi cu 
mult mai important un răspuns la următoarele trei întrebări: 1. Amba- 
sada României la Washington l-a informat pe Ion Iliescu, președintele 
în exercițiu, despre Rezoluţia 148?; 2. Cineva de la Bucureşti a informat 
pe cineva de la Chișinău despre Rezoluţia 148, înainte ca Statul Român, 
inopinat, să recunoască primul independenţa statală a Republicii Mol- 
dova?; 3. Președintele Mircea Snegur a ştiut de existența respectivei 
rezoluţii a Senatului SUA? Întreb, fiindcă la 27 august 1991, dacă am fi 
avut ştire de Rezoluţia 148, mesajul meu ar fi fost următorul: „Domnule 
președinte Mircea Snegur! Domnule preşedinte Alexandru Moșanu! Domni- 
lor deputaţi ai poporului! Afară, în Piaţa Marii Adunări Naţionale, poporul, 
care ne-a ales, cere să reconfirmăm, prin votul nostru, ceea ce au decis, la 27 
martie 1918, predecesorii noștri, deputații Sfatului Țării! În caz contrar, ni- 
meni nu va putea ieşi din incinta parlamentului! 


Conștient de gravitatea momentului, îmi asumam riscul inerent și mă 
angajam cu fermitate să-i înduplec pe cei doi preşedinţi și pe colegii 
deputaţi. Cu siguranţă, în acel moment, NOI, unioniștii, dispuneam 
de toate mijloacele de convingere adecvate situaţiei. Îmi dădeam seama 

totodată că Moscova şi Kievul ar fi recunoscut imediat independența 
Republicii Moldoveneşti Nistrene, declarată la Tiraspol, cu două zile 
mai înainte ca Chișinăul să fi votat independența Republicii Moldo- 
va. În consecință, Armata a 14-a ar fi blocat toate trecerile peste râul 
Nistru, devenit din nou frontieră cu România. Atât, și nimic mai mult. 
Căci, conform Rezoluţiei 148, SUA urma să recunoască reunificarea 
Republicii Moldova cu România. 


Volens, nolens, în actuala conjunctură globală se impune o chestiune 
clasică — „Cine pe cine?”. Aceasta este dilema luptei de clasă și a luptei 
naționale. Şi, totodată, un principiu fundamental de politică internă 
şi externă. Pentru fiecare naţiune, a răspunde adecvat la întrebarea 
„Cine pe cine?” semnifică, de fapt, „A fi sau a nu fi?”. În cazul nostru, 
pentru supraviețuirea României ca Stat și Națiune, este necesar să 
conștientizăm următoarele argumente / postulate: 


1. Marea Unire de la 1918 a fost imperios necesară pentru consolidarea 
națiunii române şi pentru binele milioanelor de români din afara frontie- 
relor trasate după Mica Unire de la 1859. În prezent însă, integrarea celor 
două state românești este absolut necesară pentru supraviețuirea Statului 
Unitar Român şi a Națiunii Române; torpilarea integrării celor două state 
românești este o chestiune de strategie imperială. Pentru EI, existența în 
continuare a Republicii Moldova reprezintă „un rău necesar”. Un atu pen- 
tru a menţine pe agendă problema dezmembrării Statului Naţional Ro- 
mân după modelul iugoslav. De la declararea la Chişinău a independenței 
s-a trecut la următoarea etapă. Există deja în safeuri câteva scenarii şi pro- 
iecte gen „Moldova Mare”. Proiecte care implică, în mod inevitabil, destră- 
marea României. 


2. Reunirea cu Ţara-mamă România nu a reprezentat niciodată o urgență 
pentru elita politică şi clanurile mafiote din Republica Moldova. Și nici nu 
putem rămâne la infinit dependenţi de motivația schimbătoare a străini- 
lor. Dacă Helmut Kohl ar fi ținut cont de părerile francezilor, britanicilor, 
americanilor, ruşilor, am fi avut şi în prezent două state germane. Unio- 
nismul românilor este un drept natural de a fi în spațiul nostru ancestral: 
în Carpaţi, la Nistru, la Tisa, la Dunăre şi la Pontul Euxin. Reîntregirea 
reprezintă calea noastră de la vis la realitate, un model, al românilor, de 
supraviețuire ca Stat şi Națiune. 

3. Obiectivul strategic — supraviețuirea României ca Stat și Națiune — 
condiționează mobilizarea totală a resurselor posibile şi disponibile; mij- 
loacele tactice determină, în mod obligatoriu, întreaga activitate operativă 
în fiecare subsistem al Statului Naţional Unitar. Integrarea celor două state 
românești, şi nu altceva, constituie în prezent unicul Proiect de Ţară. Dacă 
Bucureştiul nu elimină de facto consecinţele pactului Stalin-EHitler, procesul 
destrămării României va continua. 


In concluzie. De-a lungul istoriei, românii au trăit mai multe evenimente 
de o importanţă vitală. Putem invoca o împlinire provizorie - Unirea 
de la 1600 sub Mihai Bravu. Comemorăm anual Unirea Principatelor 
la 1859. Nu omitem proclamarea Independenţei la 1887. Ne putem 
referi și la puciul liberal, după care, vorba lui moş 'Teacă, n-am mai fost 
Domnie, ci ne-am făcut Regat. Şi la alte două lovituri de stat — 23 au- 
gust 1944 şi decembrie 1989, numite şi insurecții sau revoluţii. Desigur, 
au fost și alte momente istorice. Însă anul 1918 marchează apogeul. Şi 
nu mă refer doar la data de 1 decembrie, ci la anul întreg. Din istoria 
noastră milenară, 1918 este un an crucial — expresia voinţei de uni- 
re într-un spaţiu geografic ancestral moștenit: în Carpaţi, la Nistru, la 
Tisa, la Dunăre și la Marea Neagră. Opţiunea românilor la Chişinău — 
27 martie, la Cernăuţi — 27 noiembrie, la Alba-Iulia — 1 decembrie 
1918 a însemnat finalitatea luptei purtate de predecesori pentru afir- 
mare şi supravieţuire. Până la acea ora astrală a românilor, şi de atunci 
încoace, nu am mai contabilizat o atare performanţă. 


Am mai spus și repet: nu contează că „masele largi ale oamenilor muncii 
de la oraşe şi sate” (ideologemă ideocratică bolşevică) nu au obiective 
naţionale strategice; că marea majoritate a românilor de pretutindeni 
operează cu fenomene de bâlci, cu sintagme precum „eu și revoluția” sau 
„să moară capra vecinului”. Unionismul este un ideal care nu ţine cont 
de clanuri, de interesele nașilor, finilor și cumetrilor, nici de acţiunile lor 
trecătoare. După un secol, există semne clare că ora astrală ar putea bate 
din nou. Reeditarea performanţei din 1918 devine posibilă, deşi scena- 
riul ar putea avea o regie diferită. Important însă e rezultatul final — re- 
venirea Statului Român, de jure şi de facto, în teritoriile sale, integrate 
în 1918 și răpite în '40. Realizarea acestui obiectiv strategic nu este mi- 
siunea mulțimilor, ci a unei minorităţi creative a Națiunii Române, care 
construieşte Reîntregirea zi de zi, cu răbdare, credinţă și efort conjugat. 

Nicolae COLAN 


Biserica neamului 
și unitatea limbii românești 


Sire, 
Domnilor colegi, 


Procesul de formare a naţiunilor e lung și, cu mijloacele care stau la în- 
demâna științei, el nu poate fi urmărit decât în liniile lui mari. Oricum 
s-ar petrece însă acest proces, un lucru e limpede până la evidenţă: na- 
ţiunile există; suntem integrați în ele organic, trăind într-însele ca în cel 
mai firesc element al nostru. Durerile lor ne dor și pe noi, iar bucuriile 
lor sunt şi ale noastre. 


Îndeobşte cunoscutele legături care unesc pe fiii aceleiaşi națiuni într-o 
comunitate organică sunt: obârșia, limba, credința religioasă şi pămân- 
tul. Evident, acestora li se adaugă și alte fire de legătură, cum sunt con- 
ştiinţa aceluiași trecut şi a acelorași aspirații, cu un cuvânt, conștiința 
aceluiași destin. 


Fireşte, nu toţi aceşti factori ai unităţii naționale au aceeași trăinicie. 
Cel puţin nu la toate naţiunile. La unele din acestea împrejurările isto- 
rice pot stârni turburări în fireasca lor dezvoltare. Când unul din amin- 
tiții factori slăbeşte sau dispare cu totul — ceea ce se întâmplă mai rar —, 
atunci ceilalți factori îi preiau măcar în parte rolul, după cum unele 
organe sănătoase ale trupului omenesc preiau, cel puţin în parte, func- 
ţiunea organului slăbit sau atrofiat. 


Pentru dovedirea acestui adevăr, daţi-mi voie să aduc o pildă din zbu- 
ciumata viaţă a neamului nostru. 


Se ştie că, pe urma atât de îndelungatelor și atât de crâncenelor vitregii 
; ) ; 8 
prin care au trecut fraţii noştri din regiunea săcuizată, o bună parte din 


Discurs de recepţie rostit de acad. Nicolae Colan la şedinţa Academiei Române din 
28 mai 1945. 

Viitorul mitropolit al Ardealului (ales în 1957) 
și-a făcut studiile liceale la Braşov (1906-1914) 
şi pe cele universitare la Bucureşti (Facultatea 
de Litere) şi Sibiu (Seminarul Teologic, 1914- 
1917). Şi-a continuat pregătirea la Facultatea 
de Teologie Protestantă a Universității din Berlin 
(1921-1922). La revenirea în țară, a fost numit 
secretar arhiepiscopesc la Sibiu (1920-1921), 
profesor de Noul Testament la Academia Te- 
ologică „Andreiană” din Sibiu (1922-1936), 
pe care a condus-o în calitate de rector (1928- 
1936). În 1936, a fost ales episcop al Vadului, 
Feleacului și Clujului, calitate în care a înființat 
o școală de cântăreți bisericeşti la Nuşeni-Cluj şi 
un liceu ortodox la Cluj. În 1957, a fost ales arhi- 
episcop al Sibiului și mitropolit al Ardealului. A 
fost ministru al Educaţiei Naţionale, Cultelor şi 
(1893-1967) Artelor (1938-1939). A desfășurat o bogată acti- 
vitate publicistică: redactor al „Revistei teologice” 
(1923-1926), fondator şi redactor al revistei „Viaţa ilustrată” (1936-1940); între 1928 şi 1936 
a editat „Anuarele” Academiei Teologice din Sibiu; a colaborat la periodicele vremii („Lumina 
satelor”, „Renaşterea”, „Telegraful român”, „Transilvania”). A pus bazele a două colecții de lu- 
crări teologice: Cărţile vieții (1937) și Veniţi de luaţi lumină (1941). A lăsat numeroase lu- 
crări cu caracter teologic, pastorale, sfaturi pentru credincioși și slujitorii altarului: Sf. Pavel către 
Filimon. Creștinismul și sclavia (1925); Biblia şi intelectualii (1929); Cartea Sf. Apostol 
Pavel către Efeseni (1930); Eroi şi mucenici ai dreptei credințe (1940). De numele său se 
leagă și tipărirea Noului Testament (după Biblia lui Andrei Șaguna), apărută în două ediţii 
(1942 şi 1945), ca şi traducerea unor lucrări de valoare semnate de F. W. Foerster, Hristos şi 
viaţa omenească (2 vol, 1925-1926) şi Emil Fiedler, Omul cel nou (1941) ș. a. 
La 31 mai 1938 a fost ales membru de onoare, iar la 26 mai 1942 — membru titular al Aca- 
demiei Române. 
Acad. Nicolae Colan a prezentat discursul de recepție „Biserica neamului şi unitatea limbii 
românești”, după un succint portret făcut lui Nicolae Titulescu, înaintaşul său în scaunul aca- 
demic, subliniind că limba naţională „ascunde în sine, ca într-o cutie magică, întreaga viață a 
unui popor, cu trecutul lui cel mai îndepărtat, cu pământul care l-a hrănit şi care i-a încântat 
privirea, cu împrejurările sociale în care a viețuit, cu îndeletnicirile lui zilnice, cu credința care 
l-a mângâiat în vremi de restriște și care i-a îndrumat năzuinţele, cu toată civilizația şi cultura 
la care a izbutit să se înalțe, din treaptă în treaptă, de-a lungul veacurilor”. Răspunsul l-a 
primit din partea lui Silviu Dragomir (1888-1862). 


NICOLAE COLAN 

ei şi-au pierdut limba, fără să-şi piardă totuşi conștiința lor naţională. 
Faptul — vecin cu minunea - s-a petrecut prin puterea credinței orto- 
doxe, la care acești frați au continuat să ţină ca la cel mai sfânt bun al su- 
fletului lor dosădit. Credincioşia lor față de legea întru care s-au născut 
şi întru care doreau să se săvârșească din viaţă a rămas nezdruncinată 
până și în cumplitele zile ale dictatului de la Viena. lată o mărturie din- 
tre cele mai elocvente: În toamna anului 1940, femeia Bucura Bogdan 
din parohia Bodoș (jud. Trei-Scaune), văzând biserica primejduită, 
împreună cu sfintele ei odoare, a luat antimisul de pe sfântul prestol, 
l-a ascuns în sân și l-a purtat acolo patru ani încheiaţi, până când a dat 
Dumnezeu de a putut sa-l aşeze din nou, în anul 1944, pe sfânta masă a 
altarului strămoşilor ei, după ce l-a spălat cu lacrimile celei mai curate 
bucurii. Nu ştiu cum, dar acest mişcător crâmpei de eroism creştinesc 
şi românesc îmi aduce aminte de fuga în Egipt a Familiei Sfinte pentru 
a scăpa de primejdie viața dumnezeiescului Prunc... 


Nu tăgăduiesc deci însemnătatea niciunuia din factorii cari alcătuiesc 
sau promovează unitatea naţională și mărturisesc că arătarea cu răgaz 
şi cu temeinicie a acestei însemnătăți mă ispiteşte de multă vreme. 
Renunţând totuși la această plăcută zăbavă, de astă dată mă voi mul- 
tumi să arăt covârşitoarea slujbă ce-o împlineşte limba în păstrarea și 
dezvoltarea conştiinţei de neam, precum şi binecuvântata lucrare ce-a 
săvârşit-o în această privinţă sfânta noastră Biserică prin grija plină de 
evlavie cu care a chivernisit și a sporit comoara cea de mare preț a lim- 
bii românești. 


Desigur, felurimea graiurilor în care se înţeleg între olaltă oamenii pă- 
mântului trage o linie despărţitoare între naţiuni. Această linie însă nu 
e de netrecut și ea nu împiedică buna înțelegere și vieţuire dintre nea- 
muri şi țări, aşa cum gardul dintre ogrăzile vecinilor nu-i împiedică pe 
aceştia să vieţuiască alături, în pace și în frățească împreună-lucrare. 
Fireşte, când există bunăvoință, căci altfel, când această bunăvoință lip- 
seşte, oamenii nu se înţeleg între olaltă nici în aceeași limbă, cum s-a 
întâmplat la zidirea turnului babilonic, unde mi se pare că amestecarea 
limbilor a fost numai rodul amestecării gândurilor vrăjmaşe ale celor 
ce, în trufia lor, voiau să se ia la trântă cu Dumnezeu. Deci nu osebi- 
rea graiurilor este izvorul vrăjmășiei dintre neamuri, ci izvorul acestei 
vrăjmăşii trebuie căutat în patima unor naţiuni de a robi pe altele, în 

păgâneasca lor poftă de a trăi din osteneala altora și în deșarta lor râvnă 
de a se înălța pe piedestalul celor mai crunte nedreptăți. 


Lipsită, precum se vede, şi de această aparentă meteahnă, limba naţio- 
nală are o mulțime de daruri dintre cele mai prețioase. 


Fără îndoială, limba este în primul rând cel mai de căpetenie mijloc de 
înţelegere între fiii aceleiași naţii. 


Dar limba naţională este mai mult decât atâta. Ea ascunde în sine, ca 
într-o cutie magică, întreaga viață a unui popor, cu trecutul lui cel mai 
îndepărtat, cu pământul care l-a hrănit și care i-a încântat privirea, cu 
împrejurările sociale în care a viețuit, cu îndeletnicirile lui zilnice, cu 
credinţa care l-a mângăâiat în vremi de restriște și care i-a îndrumat nă- 
zuinţele, cu toată civilizaţia și cultura la care a izbutit să se înalțe, din 
treaptă în treaptă, de-a lungul veacurilor. 


Pe tărâmul istoriei, studiul limbii a fost în stare să arunce lumină asupra 
unor probleme care, în lipsa altor dovezi, ar fi rămas cel puţin obscu- 
re, dacă nu chiar acoperite de vălul unei taine de nepătruns. Adevărul 
acesta se poate verifica în istoriografia oricărei națiuni și el a fost verifi- 
cat și în studiul istoriei noastre, unde învățații filologi români şi străini, 
prin cercetările lor pline adeseori de mucenicească migală, au ajuns la 
concluzii dintre cele mai elocvente pentru lămurirea unor întrebări 
ale istoriei noastre. E destul să amintim în această privință prețioasa 
contribuţie a filologiei la lămurirea originii creștinismului nostru, la 
dezvelirea originii noastre etnice, la a neîntreruptei noastre dăinuiri pe 
strămoşescul pământ al Daciei traiane, sau la a osebitelor îndeletniciri 
ale părinţilor noştri celor de demult. 


Ci, limba e oglinda curată şi a sufletului unui popor, a însușirilor de 
temelie, care îi definesc firea și caracterul; e cartea deschisă a năravuri- 
lor lui bune și rele. O frază limpede și lipsită de zorzoane este oglinda 
unei gândiri disciplinate şi a unui suflet deschis, fără ascunzișuri şi fără 
fumuri, după cum o propoziţie confuză și încărcată cu inutile podoabe 
stilistice de obicei e dovada unei minţi zăpăcite și a unui caracter în 
care fudulia e șef de orchestră. Poate de aceea, de câte ori am prilejul să 
stau de vorbă cu un frate prea încurcat sau prea încărcat la grai îmi vine 
să mă întreb: oare cât de curată este romanitatea lui? Căci românul nu 
e nici zăpăcit, nici fudul. 

Dar nu trebuie să cercetăm totdeauna fraze întregi dintr-o limbă spre 
a putea scoate încheieri privitoare la caracterul sau firea comunității 
naţionale care o vorbeşte. Uneori e destul să adâncim sensul unei ex- 
presii, pentru a descoperi în ea întreaga concepţie de viață a poporului 
din a cărui mentalitate a răsărit. lată, bunăoară, pilda salutului grec și a 
celui roman: 


Grecii se salutau cu cuvintele „haire! hairete!” — „bucură-te, bucuraţi- 
vă”, câtă vreme romanii își dădeau bineţe cu „Vale, valeas!” — „fii tare, 
fii sănătos”. Nu e greu să observăm din acest salut ţinuta veselă față de 
viaţă a celor dintâi și ţinuta sobră a celor din urmă’. 


Aşa este. Fiindcă poporul grec a fost un popor de artiști, câtă vreme 
romanii au fost înainte de orice ostaşi. Grecii știau să cânte, să facă tea- 
tru şi să cioplească statui; romanii știau să alcătuiască legi și legiuni, să 
cucerească provincii după provincii şi să zidească imperiu. 


Exemplele s-ar putea spori, dar nu e necesar, fiindcă toate ar duce la 
aceeași concluzie: a legăturii organice dintre limbă și națiune, dintre 
graiul naţional şi sufletul obștii care-l vorbeşte. Amândouă sunt reali- 
tăţi date. Şi cine nu le recunoaşte se împotriveşte înseși firii lucrurilor, 
nesocotind evidenţa. 


Dacă naţiunile și expresia lor cea mai autentică, limbile, n-ar fi decât 
realităţi naturale — și ele încă şi-ar avea dreptul la existenţă liberă și ne- 
stânjenită. Ci iată că Ziditorul a toate a pecetluit acest drept și în chip 
osebit cu pecetea Duhului Sfânt, care s-a pogorât în ziua de Rusalii asu- 
pra ucenicilor Domnului. Căci, după mărturia medicului evanghelist 
Luca, din Cartea Faptelor Apostolilor (2, 2-12), la cele dintâi Rusalii 
creştinești s-au petrecut două lucruri minunate: întâiul este că Duhul 
Sfânt, pogorându-se „în chip de limbi ca de foc” asupra învățăceilor lui 
lisus, i-a luminat și i-a întărit, aprinzându-le în inimi neistovitul dor de 
propovăduire şi risipindu-le din suflet orice teamă de vrăjmășească pri- 
goană. Din ziua Rusaliilor, acești învățăcei nu și-au mai îngăduit hodi- 
nă picioarelor și nu şi-au mai dat vieţii lor alt rost decât acela de a aduna 
sufletele de pe drumurile pierzaniei, în staulul izbăvitor al Bisericii lui 
Hristos. Şi eroismul lor întru împlinirea chemării acesteia a fost atât de 
neînduplecat, încât ei nu s-au sfiit de aci înainte să mărturisească îna- 
intea mai-marilor lumești că „se cade a asculta de Dumnezeu mai mult 

decât de oameni”, neîndărăptând nici din fața morţii pentru Hristos şi 
pentru Biserica Lui — una sfântă. 


Iar al doilea lucru petrecut la praznicul Rusaliilor este minunata pecet- 
luire a dreptului de existenţă al limbilor și prin ele al naţiunilor de pe 
pământ. Căci, prin sulițele de foc duhovnicesc ce s-au lăsat peste sfinţii 
apostoli, acestora li s-a dat putere să grăiască în toate limbile neamu- 
rilor adunate la pomenitul praznic din Ierusalim, ca toate să priceapă 
izbăvitoarea propovăduire a Evangheliei Celui ce este „Calea, Adevărul 
și Viaţa”. 


Duhul Sfânt n-a făcut vreo deosebire între naţiile mici și naţiile mari, 

nici între cele „de neam prost” şi cele „de neam ales”. El n-a făcut vreo 

deosebire între naţiile „cu trecut glorios” și cele cu trecut mai puţin 

glorios după socoteala veacului acestuia, ci le-a învăluit pe toate în căl- 
ura aceleiași iubiri, cinstindu-le cu aceeași dumnezeiască prețuire. 

d leiași iubiri, cinstindu-l și d t 


Sire, 
Domnilor colegi, 


După ce am văzut cât de organică este legătura dintre limbă şi nați- 
une și cât de sfânt este dreptul de slobodă ființare a tuturor limbilor 
şi naţiunilor, să vedem care a fost rolul Bisericii noastre Ortodoxe în 
plămădirea unităţii limbii românești şi, prin ea, în lucrarea de zidire a 
unităţii noastre naţionale. 


Deschizând Scriptura Sfântă a Legii celei nouă la întâia Carte către 
Corinteni a slăvitului Apostol Pavel — cap. 14, vers 19 —, putem citi ur- 
mătorul mare adevăr: „În Biserică vreau mai bine să grăiesc cinci cu- 
vinte cu înțeles ca să învăţ și pe alții, decât zece mii de cuvinte în limbă 
(străină)”. Desigur, apostolul neamurilor vorbeşte aici despre graiul 
omului în extaz, despre așa-numita glosolalie care înalță inima celui ce 
se roagă, dar care rămâne „neroditoare” pentru mintea lui, ca și pentru 
a obştii credincioase care ascultă fără să înțeleagă. Adevărul acesta este 
însă tot atât de adevărat și când e vorba de rugăciunea rostită de preot 
sau de cea cântată de psalt. Evident, Dumnezeu înţelege și ascultă ru- 
găciunea caldă, izvorâtă din inimă zdrobită și primește slujba curată în 
orice limbă ar fi ea săvârșită. Sufletul ascultătorului însă nu se zideşte 

și mintea lui nu se luminează decât atunci când e părtaş la o rugăciune 
sau propovăduire în limba sa națională, pe care o înţelege. Trimițând 
deci Corintenilor amintita povaţă, Sfântul Pavel nu face altceva decât 
îmbracă în haină nouă adevărul cuprins în minunea de la Rusalii. 


Înţeleapta povaţă a și fost ascultată cu evlavie în Biserica primelor vea- 
curi creştine. Fiindcă era firească și întrutotul bineplăcută obștii cre- 
dincioase. Dar, cu timpul, pe urma unor împrejurări potrivnice învăță- 
turii celei drepte, s-a sălășluit în suflete credința deșartă că dintre toate 
limbile pământului numai unele — evreiasca, greaca, latina și slavona — 
ar fi hărăzite de Dumnezeu să cuprindă şi să vestească în lume lumina 
Evangheliei Domnului, celelalte graiuri fiind prea „proaste” pentru a se 
învrednici de această neasemănată cinste. 


Cumplita prejudecată a durat multe veacuri. Astfel, „lumina cunoștin- 
tei” a fost ținută multă vreme sub obroc și neamuri întregi au stat în 
timpul acesta fără dumnezeieștile ei învățături și mângâieri. Nici nea- 
mul nostru n-a scăpat de paguba sufletească a acestei întunecate zodii. 
Căci după ce în primele veacuri ale zămislirii sale s-a închinat în gra- 
iul strămoșilor săi romani, el a ajuns sub vremelnica stăpânire a unor 
popoare de viță slavă din Balcani, iar împrejurarea aceasta a deschis 
poarta pentru pătrunderea limbii slavone în Biserica românească; apoi 
legăturile noastre bisericeşti cu vlădiciile bulgare de peste Dunăre — or- 
todoxe și ele — au statornicit, pentru vreme îndelungată, limba slavonă 
în slujbele noastre dumnezeiești și în viața noastră obştească peste tot. 


Sunt oameni cari susțin, nu fără o vădită preocupare, că dacă românii ar fi 
trecut la catolicism, ar fi fost așa și pe dincolea. Cu alte cuvinte, am fi scă- 
pat de captivitatea babilonică a limbii slavone. Poate. În istorie însă nu se 
lucrează cu dacă și cu poate. În orice caz, dacă s-ar fi întâmplat așa ceva, e 
foarte probabil că n-am fi scăpat de captivitatea babilonică a limbii latine 
și poate că n-am fi scăpat nici de a treia captivitate — cea mai grea — pen- 
tru înlăturarea căreia s-a oștit Basarab Voievod, învingătorul de la Posa- 
da, împotriva lui Carol Robert, ca și Ştefan cel Mare împotriva regelui 
Mateiaş Corvinul, la Baia. Rămânerea noastră în ortodoxie a fost rodul 
credincioşiei noastre față de nestrâmbata învățătură a Mântuitorului; dar 
ea a fost, în același timp, şi rodul instinctului de conservare naţională a 
românilor asaltați aproape fără încetare și cu toate mijloacele de vecinii 
noștri de la Apus, ca și de patronii lor din burgul vienez. 

Odată cu organizarea Bisericii române din Principate au început și 
legăturile noastre cu Bizanțul ortodox și cu strălucitoarea lui cultură. 
Acestor legături bisericeşti le-au urmat cu timpul altele. Ele au stârnit o 
adevărată năvală de greci în principatele românești, ca într-un nou pă- 
mânt al făgăduinţei: călugări, preoţi, dascăli, diplomaţi, negustori. Și, 
odată cu ei, a năvălit în ţară și limba grecească, încercând să scoată pe 
cea slavonă din întăriturile aproape inexpugnabile ce și le zidise aceasta 
în decursul veacurilor. Dar, spre fericirea noastră, din lupta pentru su- 
premaţie a celor două limbi străine a ieșit biruitoare limba românească, 
a cărei înălțare a fost ajutată în măsură covârșitoare de Biserică. 


Între ideile de temelie ale reformei religioase din Apus, care și-a împins 
valurile sale de înnoire până în Ardealul nostru, a fost și cea privitoare 
la trebuinţa de a se tălmăci în limbile naționale Biblia, precum şi toate 
cărţile de slujbă bisericească, pentru ca ele să-și poată deschide vistie- 
ria lor de înţelepciune și frumuseţe nepieritoare pentru mintea și inima 
tuturor închinătorilor lui Hristos. 


Astfel, ispitiți de îndemnul venit din afară, care era desigur și al ini- 
mii lor, ori poate chiar purcezând numai din acesta, niscai preoți sau 
călugări din părţile țării voievodale a Maramureșului, prin veacul al 
XVI-lea, au întors din slavonie pe românie câteva frânturi din Noul 
Testament. Aceste frânturi ce ni s-au păstrat doar în copii — Codicele 
Voroneţean ca şi Psaltirea Scheiană — din aceeaşi epocă au o însemnătate 
din cale-afară de mare, pentru că ne îmbie putinţa de a afla în ce grai 
se înțelegeau între olaltă înaintașii noștri de acum aproape o jumătate 
de mileniu. 


Trecând peste Catehismul românesc, tipărit la Sibiu în 1544, se cuvi- 
ne să pomenim numele al osebit de harnicului diacon Coresi, care, în 
1558, venind de la Târgovişte la Braşov, cu echipa sa de zece ucenici și 
cu ajutorul luminaţilor preoţi de la biserica „Sf. Nicolae” din aceeași 
cetate, a tipărit aici, în vreme de două decenii, o întreagă serie de cărți 
românești de creştinească slujbă și învățătură, deschizând graiului stră- 
moșesc drum sigur către altarele Domnului. 


Veacul al XVII-lea este veacul celor mai răsunătoare izbânzi ale limbii 
române în Biserică. Și asta nu numai din pricină că principatele au avut 
norocul să fie cârmuite și de domni râvnitori, să-şi înconjure tronul cu 

slavă imperială, cum au fost Vasile Lupu, în Moldova, și Matei Basarab, 
Şerban Cantacuzino şi Constantin Brâncoveanu, în Ţara Românească, 
ci şi pentru că, pe scaunele vlădicești din capitalele celor două prin- 
cipate, ori chiar în alte cetăţi, au ajuns câţiva ierarhi de un impunător 
prestigiu cultural, ca mitropoliţii Varlaam și Dosoftei ai Moldovei, ca 
Ştefan și Teodosie ai Ungro-Vlahiei, sau ca episcopul Chesarie al Râm- 
nicului. 


Astfel, cetatea de scaun a Moldovei, cinstită în 1642 de soborul ierar- 
hilor cari au încuviinţat cunoscuta Mărturisire ortodoxă a învățatului 
mitropolit Petru Movilă al Kievului, a scos la lumină, în 1643, Cazania 
lui Varlaam — fără îndoială cea mai însemnată carte din câte s-au tipărit 
până la această dată pentru luminarea „seminţiei românești” de pre- 
tutindeni. Lucrarea marelui ierarh este monumentală nu numai prin 
adâncimea gândurilor ce le cuprinde, ci şi prin limpezimea, frumuse- 
ţea şi dulceața graiului în care sunt îmbrăcate aceste gânduri, nemai- 
vorbind de podoaba tiparului, care, pentru vremea ei, încă este fără 
pereche. 


După unele ca acestea nu e de mirare că voievodul țării, preoţii şi ob- 
ştea credincioşilor deopotrivă au văzut în Cazania lui Varlaam un ade- 
vărat „odor ceresc” — fiind încredinţaţi cu toţii că prin ea s-a făcut un 
neprețuit „dar limbii româneşti”, cum spunea voievodul în predoslovia 
sa. De aceea, clerul şi poporul n-au cruțat nicio cheltuială ca să și-o 
cumpere şi să aibă astfel din ce să se lumineze în ale credinţei și din ce 
să se îndulcească în ale graiului românesc. Așa, de-o pildă, pentru cum- 
părarea unei Cazanii s-au întovărăşit zece creştini din satul Someșul 
Cald, plătind nu mai puţin de zece oi şi opt miei. 


Neobişnuita prețuire de care s-a bucurat această carte ne lămurește și 
pricina pentru care ea a fost îndeobște legată nu numai în scoarțe de 
piele, ci și în chingile unor grele afurisanii asupra oricui s-ar fi încume- 
tat s-o înstrăineze în chip neîncuviințat. 


Binecuvântata îndeletnicire cărturărească a mitropolitului Varlaam s-a 
vădit şi în alte lucrări ieşite din harnica sa tiparniță de la Iași. Niciuna 
n-a atins însă larga răspândire și adânca înrâurire a Cărţii de învățătură. 


Același grai limpede, curăţit de formele greoaie ale mai vechilor noas- 
tre tălmăciri, se vădește și în Noul Testament tipărit în Bălgradul Ardea- 

lului, la 1648, de către mitropolitul Simion Ştefan. Ispitind cu luare- 
aminte paginile acestei sfinte cărți, ca și ale Cazaniei lui Varlaam, ne 
putem da seama de minunatul proces de limpezire a limbii românești 
ce s-a petrecut de la Codicele Voronețean până la lucrarea ieromonahu- 
lui Silvestru şi a osârduitorului mitropolit din cetatea lui Mihai Vodă 
Viteazul. 


Totuşi cununa acestui proces o alcătuieşte, fără îndoială, Dumnezeiasca 
Scriptură, tipărită la București în 1688 — deci pe vremea lui Vodă Con- 
stantin Brâncoveanul —, dar cunoscută sub numele de Biblia lui Şer- 
ban Cantacuzino, fiindcă tălmăcirea ei s-a pregătit în timpul domniei 
acestuia, mai ales de frații Şerban şi Radu Greceanu, dar și cu ajutorul 
altor cărturari „nu numai pedepsiţi întru a noastră limbă, ce şi de limba 
elinească având știință” şi cu binecuvântarea mitropolitului Teodosie 
Vestemeanul. 


Iscusiţii tălmăcitori ai acestei cu adevărat monumentale lucrări s-au fo- 
losit de toate experiențele înaintaşilor lor şi, înzestrați fiind cu ştiinţa 
trebuitoare și cu un minunat simț pentru frumuseţea graiului româ- 
nesc, prin ostenelile lor frățeşti au pus temelie neclătită, pentru vea- 
curi, limbii noastre literare. 


Enăchiţă Văcărescu avea dreptate scriind în prefața Gramaticei sale că 
„limba rumânească dă la anul 1688 s-au început... dă când s-a tălmăcit 
în limba noastră legea veche și legea nouă sau sfintele Biblii dă către 
răpăosatul Şărban, prințipul Cantacozinul cel vrednic dă pomenire și 
dă laudă domn”. 


Cărţile româneşti — îndeosebi cele de slujbă pravoslavnică - tipărite 
până către sfârşitul veacului al șaptesprezecelea sunt tributare, în ale 
limbii, ostenitorilor cari au pregătit textele coresiene, lui Varlaam și lui 
Simion Ștefan sau tuturora; iar cele scăpate de sub teasc de la începu- 
tul veacului al optsprezecelea încoace, până la aşa de frumos tălmăcita 
Scriptură Sfântă a I.P.S. Patriarh Nicodim, a părintelui Gala Galaction 
și a regretatului părinte Vasile Radu, și-au înălțat prestigiul literar pe 
trainicul soclu al graiului din Biblia lui Șerban. 


Graiul acestor cărți bisericeşti al propovăduirii creştine peste tot este 
graiul poporului. Fiindcă Biserica Ortodoxă a fost și a rămas un așeză- 
mânt al poporului: pe el l-a luminat, pe el l-a povăţuit, pe el l-a mân- 

gâiat, silindu-se să-l adune tot mai strâns laolaltă, ca, astfel, să-l poată 
scoate la limanul izbăvirii în veacul acesta şi în cel care va să vină. 


Ceea ce spune mitropolitul Şaguna, în prefața Bibliei sale, tipărite la 
Sibiu între anii 1856-1858, este foarte adevărat: „Limba Bibliei pentru 
un popor numai odată se poate face: dacă s-a învins odată piedica cea 
mare a traducerii credincioase şi înțelese și dacă poporul a primit lim- 
ba aceea așa-zicând în însăși fiinţa sa, atunci următorii n-au de a face 
altă limbă; limba Bibliei nu e făcută, ci luată chiar din gura poporului; 
şi aşa traducătorul nu este decât un răsunet nu numai al limbii, ci și al 
simțirii şi peste tot al chipului, al cugetării poporului... niciunul dintre 
conducătorii de mai târziu nu poate fi părtaş laudei ce se cuvine acelora 
cari au altoit întâia dată cuvântul Sfintei Scripturi în pom românesc; ci 
toţi de mai târziu au preînnoit şi au îndreptat numai unde şi unde aceea 
ce traducătorii cei dintâi, ca nemernici abia ai unui veac, n-au putut să 
îndrepte. Dar nici n-au avut lipsă de a îndrepta, fiindcă pe vremile lor 
a fost bine şi desăvârşit aşa. Iară limba noastră e pom viu... ramurile 
bătrâne şi fără suc se usucă şi cad, mlădiţe tinere ies şi cresc; frunza se 
veştejeşte şi se scutură, dar alta nouă curând îl împodobește; toate ale 
lui se fac şi se prefac. Iar tulpina rămâne totdeauna aceeași”. 


Greu s-ar putea spune ceva mai adevărat, mai chibzuit, mai limpede şi 
mai frumos cu privire la fireasca dezvoltare a limbii noastre bisericești, 
care — fiind a poporului - prin geniul marilor meșteri ai scrisului româ- 
nesc a putut deveni și limba plină de dar a plăsmuirii noastre artistice. 


Dar această limbă a mai devenit ceva: și anume una din pietrele de te- 
melie ale unităţii noastre naţionale. Poate de aceea o și iubim atât de 
fierbinte. leşită din frățescul instinct care ne leagă între olaltă pe toți, 
la rândul ei ea a întărit și a înălțat acest instinct la treapta de conştiinţă. 


Desigur, cărțile liturgice sau de zidire sufletească tălmăcite de strădal- 
nici călugări, de preoţi luminaţi sau de ierarhi și mireni „pedepsiţi” cu 
multă știință, au purces din gândul curat al acestora de a învaţă „mișela- 
nia” — „ca să fie mai lesne și mai ușor a ceti și a înțelege pentru oamenii 
aceia proşti”, cum așa de pitoresc o spune Coresi în predoslovia Cărții 
sale cu învățătură; căci altfel creştinii „cetesc scripturile iară nu înțeleg 
ce zic, şi se potrivesc cu cela ce ține miiare în mână, iară dulceaţa mierii 
nu-l priceapă, sau cu unul ce ţine lumina aprinsă în mână şi ochi n-are 

să vază să îmbie nepoticnindu-se” (din prefața Evangheliei învăţătoare, 
tipărită, în 1644, la Mănăstirea Dealu). Prea le zăcea la inimă grija pen- 
tru mântuirea sufletească a norodului credincios, decât să mai rabde 
ca dumnezeiasca lumină a cărților sfinte să rămână și pe mai departe 
„grădină încuiată” sau „izvor pecetluit” — cum spunea așa de frumos 
Simion 'Tesaloniceanul. 


Dar cine ceteşte cu destulă luare-aminte predosloviile sfintelor noas- 
tre cărți de creştinească învățătură se va încredința că ostenelile stră- 
dalnicilor tălmăcitori au purces și dintr-un alt gând: din gândul de a 
împinge cu un pas înainte procesul de dezvoltare a graiului românesc 
şi din râvna de a trezi şi spori conștiința națională a celor de-un sânge 
şi de-o lege ori sub ce stăpânire ar fi trăit ei. Evident, nu e vorba de o 
conștiință națională evoluată până la limpezimea și tăria celei de azi. 
Totuşi nimeni nu poate tăgădui că sufletul celor ce au alcătuit aceste 
predoslovii a fost frământat de o putere înrudită măcar cu ceea ce nu- 
mim noi conștiință națională. 


În adevăr, ei ştiau, ca și învățații noștri cronicari, „că toţi rumânii dintr-o 
fântână cură” şi că „rumâni se înţeleg nu numai aceștia de aici (adecă 
cei din Țara Românească), ci şi cei din Ardeal, care încă şi mai neaoși 
sunt” (din predoslovia Bibliei de la Bucureşti). De aceea, ei se adresau 
către „toată seminţia românească” — precum mărturiseşte Vasile Vodă 
Lupu în prefața Cazaniei lui Varlaam; iar mitropolitul Simion Ştefan al 
Bălgradului o spune tot atât de limpede în predoslovia sa, că s-a silit să 
izvodească Noul Testament aşa „cum să-nţeleagă toți”, căci „aimintria 
nime nu va putea lua întrămare den cuvântul sfânt” (prefața Psalmilor 
tipăriţi la Alba-Iulia, în 1651). 


Asemenea mărturisiri vădesc în slova lor, uneori chinuită, mai mult 
decât o înaltă conştiinţă misionară religioasă. Ele ne dau dreptul să bă- 
nuim măcar că cei ce le-au făcut erau frământaţi și de alte preocupări 
și aspirații decât cele legate de „spăsenia” sufletească a dreptcredincio- 
şilor creştini. 


Aceste preocupări şi aspirații sunt oarecum fireşti mai ales când e vorba 
de Simion Ştefan, care, nu fără duioşie — ori chiar durere —, spune că 
românii trăiesc răsfiraţi în mai multe țări și de aceea nici nu grăiesc toți 
într-un chip. Iar acest dureros adevăr îl rostește la abia o jumătate de 

veac de când fulgerătoarea sabie a lui Mihai Viteazul adunase — deși 
pentru o așa de scurtă vreme — sub o singură stăpânire pe toți fiii nea- 
mului românesc. Se poate, deci, ca fapta furtunosului voievod, cu sfâr- 
şit atât de tragic, să fi avut în sufletul contemporanilor și al urmașilor 
lor un răsunet mult mai viu şi mai trainic decât își închipuiesc unii. 


Acum ar fi nedrept, desigur, să nesocotim însemnătatea literaturii lu- 
mești pentru dezvoltarea limbii noastre. Totuşi, nu credem că această 
literatură ar putea fi pusă pe aceeași treaptă cu literatura religioasă, în 
ceea ce priveşte contribuţia ei la unitatea limbii româneşti. Cronicile, 
cronografele sau cărțile populare aveau un mare număr de cititori. Este 
adevărat. Cărţile sfinte aveau şi un imens număr de ascultători: întrea- 
ga obşte a poporului dreptcredincios. 


Ele erau scrise pentru toți — și toți se luminau cu dumnezeiasca lor înțe- 
lepciune și se mângâiau cu dulceaţa graiului lor românesc: bogaţi și să- 
raci, învățați şi neînvățaţi, bătrâni şi copii deopotrivă. Ele nu cunoşteau 
nicio graniță; nu se împiedicau nici de râuri, nici de munți; pătrundeau 
pretutindeni unde era un altar al legii străbune. Şi cu asemenea alta- 
re era împânzit cu îmbelșugare întreg pământul românesc — atunci, ca 
și astăzi. Când credincioşii nu puteau merge la cartea sfântă, mergea 
ea a ei: pleca la drum de propovăduire şi, trecând de la o biserică la 
alta, ducea pretutindeni aceeași lumină de sus, vestită în același grai. Şi 
nu puţine au fost cărțile care au făcut în felul acesta ocolul întregului 
pământ românesc, îndreptând pretutindeni toată suflarea către cerul 
acelorași credinţe şi năzuinţe. Așa a izbutit Biserica noastră dreptmă- 
ritoare să săvârşească pe-ndelete și cu o impresionantă discreție marea 
minune a unităţii graiului românesc, care a dus, când s-a plinit vremea, 
la unitatea noastră naţională. 


Temeliile acestei unități fiind deci puse de Biserică, ele au tăria lucru- 
rilor voite de Dumnezeu. Coperişul clădirii poate fi uneori stricat de 
vremi. Chiar zidurile-i pot fi surpate vremelnic, pe-alocuri. Dar, când 
vrea Domnul, zidurile surpate se înalță din nou ca prin minune, iar 
deasupra lor se încheie din nou coperişul, zidindu-se casa la loc. Şi în 
încăperile ei primitoare se adună iarăşi fiii neamului, precum risipitele 
oase din viziunea proorocului Ieremia se adună și se așează iarăși, fie- 
care la încheietura sa, impreunându-se în trupuri. Pentru că ceea ce a 
adunat Dumnezeu oamenii nu au dreptul să risipească. 

Lui, Celui Atotputernic, i se cuvine slava în veci — după cuvântul unui 
mai vechiu poet și dascăl ardelean (I. Al. Lapedatu): 


Lăudaţi-L, că e mare 
Dumnezeu; 

C-a păzit cu mână tare 

Pe român, poporul Său. 

EI din veci ne-a fost Părinte 
Şi Stăpân: 

Nici de astăzi înainte 

N-o să uite pe român. 

În procesul complex și îndelungat de moderni- 
zare a culturii române, Școala Ardeleană repre- 
zintă, prin dimensiunile fără precedent în „isto- 
ria culturală și literară românească”, un moment 
de mare importanţă. Corifeii Școlii Ardelene, 
un mănunchi de călugări și preoţi greco-cato- 
lici, care au creat o pleiadă de cărturari puși în 
slujba neamului, propun o înnoire în limbă, în 
istorie, dar mai ales în mentalități și aspirații. 
Prin urmare, de fiecare dată, orice generaţie va 
găsi, în activitatea și ideile vehiculate de ei, sen- 
suri adânci şi mereu noi!. Prin ei, afirma G. Ibră- 
ileanu, „Iransilvania se pune deodată în fruntea 
culturii românești şi pune începutul culturii 
româneşti moderne” (Ibrăileanu 1909: 9). „În 
Ardeal, preciza şi Nicolae Iorga, nu e un mă- 
nunchi, ci o pleiadă, nu e un predicator în pus- 
tie, cu câțiva ucenici răzleți, ci profeţi sărbătoriți 
se înconjură de ucenici înțelegători și devotați 
care repetă cuvântul auzit, îl tâlcuiesc pentru 
alții, scot dintr-însul adevăruri nouă. Și nu mai 
sunt aici boieri care vorbesc, câţiva nobili cu 
carte, ci preoți, corectori de cărţi, învățători, 
slujbași, medici, toată inteligența naţiei partici- 
pă la mişcare, se încălzește de dânsa. Ideile în- 
vietoare au pătruns acum în sângele poporului 
român, al poporului român de pretutindeni” 
(Iorga, 1933: 8). 

Epoca nouă pe care o deschide Şcoala Ardeleană în istoria noastră po- 
litică şi culturală izvorăşte din noutatea, adâncimea și consecvenţa ide- 
ilor pe care le propagă, înarmată cu știința, cu marile idei stimulatoare 
ale iluminismului european. Prin lucrările lor de istorie și filologie, 
reprezentații Școlii Ardelene au demonstrat latinitatea limbii române, 
romanitatea şi continuitatea poporului român în Dacia și, implicit, ve- 
chimea sa incontestabilă (cf. Zdrenghea, 1981: 11). În felul acesta, ei au 
probat o adâncă și sinceră conștiință naţională și o solidaritate cu masele 
populare ţinute în umilință de uzurpatorii drepturilor politice străvechi 
ale poporului român. Samuil Micu, Gheorghe Şincai, Petru Maior, lon 
Budai-Deleanu „au instaurat un nou mod de a gândi, derivat de o mai 
bună cunoaștere a originii poporului şi a limbii. [...] Ei au susținut nobila 
demnitate de român” (Ruffini, 1941: 113). Prin ei, „sunt scoase la lumi- 
nă vechi temeiuri ale romanităţii orientale, conservate prin foc și sânge în 
acest colţ zbuciumat al Europei, unde poporul român, păstrând fidel glo- 
riosul nume al Romanilor, continua să trăiască, apăsat, umilit, contestat, 
cu toată vechimea și descendența lui ilustră. Era tolerat, deși stăpânise cel 
dintâi aceste locuri, era ignorat, deși el singur moştenise cultura, tradiția 
şi limba străveche a Romei, era contestat, deși avea de partea lui istoria cu 
toate documentele descendenţei, ale vieţii și drepturilor sale imprescrip- 
tibile” (Bulgăr, 1971: 12). 


Conștiinţa romanităţii, atât a limbii, cât şi a continuității noastre ca po- 
por în Dacia, o aveau deplină și cronicarii noștri, şcoliţi în Polonia sau 
la Istanbul, Grigore Ureche, cu cunoscuta-i afirmaţie „de la Râm ne tra- 
gem’, Miron Costin sau Dimitrie Cantemir, dar romanitatea era pentru 
ei un fapt de care luau act, cu mândrie, şi atât. „Stârnirea avalanșei îi revi- 
ne călugărului, pe cât de umil în viaţă, pe atât de îndrăzneţ în inițiativele 
sale intelectuale, Samuil Clain (Micu). Gheorghe Șincai o completează. 
Petru Maior se avântă în «speculaţii» ..” (Blaga, 1965: 132). 


Aşadar, aceşti învăţaţi sunt consideraţi, pe drept cuvânt, deschizători 
de drumuri în istorie, filozofie, limbă română, romanistică, formarea 
unei terminologii științifice, educaţie, economie etc. În lucrarea de față, 
noi ne mărginim să evidențiem câteva aspecte legate de limba română 
- origine, structură, fonologie, formarea cuvintelor — și de romanistică. 


Originea latină a limbii române a constituit preocuparea de căpetenie a 
curentului iluminist. Primul element în acest proces poate fi identificat 

cu încercarea de a folosi alfabetul latin, cu toate neajunsurile provocate 
de lipsa literelor pentru noile foneme apărute. Din acest punct de ve- 
dere, merită semnalată Cartea de rogaciuni a lui Samuil Micu, apărută 
în 1779, prima cu alfabet latin din țara noastră. 


După 20 de ani, același autor publică Loghica, adecă: partea cea cuvântă- 
toare a filozofiei, Buda, 1799, 205 p., considerată nu „numai o logică, ci 
şi o introducere generală în studiul filozofiei” (Popovici 1972: 201, ap. 
Zdrenghea 1976: 176), cu abordarea mai multor probleme de limbă, în 
ton cu preocupările iluminiștilor francezi și germani, pentru care limba 
era supremul ideal al „regenerării” naționale”. Lucrarea este o „traducere” 
după Fr. Chr. Baumeister, Elementa philosophiae recentiores usibus iuven- 
tutis scholasticae accomodata et pluribus sententiis exemplisque ex veterum 
scriptorum Romanorum monumentis illustrata, Claudiopoli, 1771, cu 
anumite infidelități „determinate de trebuința de a da o expresie clară 
textului românesc, trebuință care a impus anumite definiții inexistente 
în textul original” (Popovici 1972: 202). Şi Lucian Blaga afirmă despre 
„traducerea” respectivă că este „o adevărată «facere», echivalentul unei 
nașteri spirituale după o gestație plină de osteneli... „Logica lui Samoil 
Micu este o «facere» în primul rând datorită eforturilor singulare ce le 
presupune întru crearea unui grai filozofic românesc, de un autohtonism 
pentru meritele și calitățile căruia nu s-au găsit din nefericire niciodată 
aprecierile cuvenite” (Blaga, 1966: 165). 


La 1780 a apărut la Viena cunoscuta lucrare a lui Samuil Micu Elementa 
linguae daco-romanae sive valahicae, revizuită şi completată de Gheorghe 
Şincai, care semnează și Prefaţa. Pentru ca latinitatea limbii române să poa- 
tă fi mai ușor recunoscută, Samuil Micu a optat pentru o ortografie eti- 
mologică, dar cu precizări de citire, ceea ce însemna, cum spunea Sextil 
Pușcariu, că „prea puţini vor fi ştiind astăzi că cele mai multe transformări 
de sunete din limba noastră au fost recunoscute de Samuil Micu și arătate 
în Gramatica sa” (Puşcariu, 1921-1922: 20). Şi Lucian Blaga sublinia că 
„prin ortografia etimologică ce o propunea, Clain vrea să salveze substanța 
eclipsată a cuvântului românesc. Pasiunea «originalului», ghicit ca 
substanţă prin străveziul cuvântului rostit, şi tendinţa de a adapta cel puțin 
formal limba românească la acel «original» se menţin însă la Clain și la 
contemporanii săi în limitele bunului simţ... La Clain nevoia de întoarcere 

la «original» are o semnificație pur teoretică” (Blaga, 1966: 138). 

Abia în ediţia a II-a a Gramaticii, 1805, semnată doar de Gheorghe 
Şincai, sistemul de scriere a cuvintelor româneşti a fost simplificat şi 
orientat spre fonetism (cf. Zdrenghea, 1981: 12), situaţie deloc uşoară, 
fiindcă fonetismul românesc nu coincidea, întru totul, cu cel latinesc și 
nici nu existau norme ortografice generalizate“. Pentru această situație 
s-au creat litere noi, din cele latinești sau după modelul limbii italiene. 


Apelul la această lucrare de început pentru limba română trebuie vă- 
zut nu numai în scopul utilitar, pentru străinii care vor să înveţe româ- 
na „dacă ar face comerț cu daco-romanii sau ar face o călătorie prin 
Țara Românească, Moldova, Transilvania, Maramureş... Silvania (= 
Crişana), Banat, Cuţo-Vlahias, chiar şi în Crimeea, va avea nevoie de 
limba daco-romană înaintea altora, fiindcă nu vei auzi niciuna mai des 
folosită în ţinuturile enumerate”, ci şi faptul că autorii, prin precizarea 
lege „citeşte”, arată că erau preocupaţi ca nu cumva cuvintele să fie ci- 
tite aşa cum erau scrise, ci potrivit regulilor menţionate de ei. Aceasta 
demonstrează că ei n-au vrut să latinizeze româna, cum s-a afirmat de 
nenumărate ori, ci erau pe deplin conştienţi că limba se schimbă după 
anumite reguli, pe care au reușit să le şi formuleze (într-o formă spe- 
cifică perioadei respective), aspect subliniat de Sextil Pușcariu: „Cel 
dintâi cercetător ştiinţific al limbii române, călugărul Samuil Clain, 
ştia acum o sută optzeci şi mai bine de ani, că unui | în cuvinte latine, 
când el se găsea după c, g sau înainte de e, i, îi corespunde, în cuvinte 
românești, un i. El recunoscuse deci atât transformarea de rostire, cât 
şi condiţiile în care ea se întâmpla” (LR II: 287). Ideea este subliniată, 
mult mai târziu, şi de Mircea Zdrenghea: „ei numai în scris apropiau 
cuvintele românești de origine latină de etimonul lor, dar doreau ca ele 
să fie pronunţate potrivit uzului” (Zdrenghea, 1977: 262). 


Conştientizarea modificărilor limbii după anumite norme a fost sublinia- 
tă mereu, mai ales de reprezentanții Şcolii clujene de lingvistică: „Samuil 
Micu şi Gheorghe Şincai erau conștienți că limba se schimbă după anumi- 
te reguli și ei au fixat asemenea reguli. În felul acesta lor li se datoresc pri- 
mele elemente de fonetică istorică, pe care le-au fixat cu 70 de ani înaintea 
lui Pott şi Schleicher, cărora li se atribuie meritul de a fi stabilit că limbile se 
schimbă după anumite legi fonetice” (Zdrenghea, 1981: 14). 


Se cuvine să evidenţiem și faptul că aceşti învăţaţi nu cereau înlocuirea 
cuvintelor străine cu altele latine, căci „1) În puterea noastră iaste orice 

lucru cu (ori)ce cuvânt să-l însemnăm și să-l spunem sau precum zic filo- 
zofii cuvintele sunt semnele lucrului care-l ai în minte, cu ce cuvinte voim 
să le spunem. Că de nu ar fi din voia noastră cuvintele, ci din lucruri ar 
curge numele lor, atunci la toate neamurile cu același nume s-ar chiema 
lucrurile. 2) Pentru aceea zicem cuvintele ca alții cătră carii vorbim să ne 
înțeleagă. 3) În vorbă nici un cuvânt nu se cade a zice care nu are cunoscută 
însemnare. Că așea va fi numai sunet deșert dacă acela cu carele vorbeşti 
nu înțelege ce însemnează cuvântul care-l spui tu lui și nu te poate înţelege 
ce vrei, că cuvântul iaste ca să arate altora voia și gândul celui ce grăieşte” 
(p. 51). Prudenţa față de cuvintele noi are o altă justificare: „4) Ca mai 
lesne să ne înțelegem să cade foarte bine să luom aminte și să ne ferim ca 
să nu vorbim cuvinte cu îndoială, care și așea și într-alt chip să pot înţelege, 
adecă: cu un cuvânt mai multe idei însemnând” (p. 52); nu e bine totuși să 
fie folosite, fără a fi nevoie, cuvinte noi în vorbirea obișnuită, „dacă voim ca 
să nu ne râză oamenii” (p. 57), fiindcă trebuie să se vorbească în vorbe „de 
obşte”, obişnuite, cu poporul și în vorbe „învățate” cu cei învățați (Logica). 


În ceea ce privesc împrumuturile, Samuil Clain arată că „unde lipseşte 
limba noastră cea românească și nu avem cuvinte cu care să putem spu- 
ne unele lucruri, mai ales întru învățături şi ştiinţe, atunci cu socoteală 
şi numai cât este lipsa putem să ne întindem să luăm cuvinte ori din 
cea grecească, ca din cea mai învățată, ori din cea latinească, ca de la a 
noastră maică” (Logica, 58). 


Necesitatea de a folosi alfabetul latin în scrierile românești, în scopul do- 
vedirii caracterului latin al limbii române, a fost subliniată în mai mul- 
te rânduri. Gheorghe Şincai, în Prefaţa la Elementa (1780), îşi exprimă 
speranţa că odată cu înființarea de şcoli românești se va renunţa la alfa- 
betul chirilic şi va fi folosit cel latinesc”. Samuil Clain, în Acathist, spune 
că, dacă românii vor „lua literele noastre cele vechi și părintești”, „de care 
toate neamurile... cele iscusite și învăţate se folosesc”, vor dobândi laudă 
şi între alte neamuri învățate” (p. II-V). Petru Maior este mai explicit, 
afirmând că „Până vor scrie românii cu slove chirilicești... niciodată nu 
vor fi vederoase cuvintele latine în limba română. [...] De câte ori mi s-au 
întâmplat mie, de îndoindu-mă de vreun cuvânt, oare latinesc este, cât 
l-am scris cu slove sau litere latine, îndată cu strălucire i se văzu latina lui 
față şi părea că râde asupra mea de bucurie că l-am scăpat din sclavie şi de 
calicele ciriliceşti petece” (Lexicon, 1825: 72-73). 

Tot Petru Maior a sugerat ideea, recunoscută astăzi, că fondul latin po- 
pular s-a păstrat mai fidel în limba română decât în limbile romanice oc- 
cidentale?, care au fost influențate, prin şcoală, biserică şi administraţie, 
până în epoca modernă de latina scrisă, iar prin catolicism ele continuă 
să fie influențate şi astăzi, pe când, în partea de sud-est a fostului Imperiu 
Roman, această influenţă a încetat foarte devreme asupra limbii vorbite, 
locul latinei, ca limbă scrisă, luându-l aici, începând cu secolul al V-lea, 
limba greacă, iar la noi, secole de-a rândul, slavona, străină de limba po- 
porului. „De aceea, cel ce vrea să judece despre limba cea de demult a 
poporului roman trebuie să ceară ajutor de la limba română” (Lexicon, 
1825: 71). Aceasta pentru că, spune Petru Maior în Disertaţiune pentru 
începutul limbei românești, „se ştie că mulțimea cea nemărginită a romani- 
lor a căror rămășiță sunt românii, pre la începutul sutei a doua de la Cris- 
tos, în zilele împăratului Traian, au venit din Italia în Dacia, şi au venit cu 
acea limbă latinească carea, în timpul acela, stăpânea în Italia. Așadară 
limba românească e acea limbă latinească comună carea, pe la începutul 
sutei a doua, era în gura romanilor şi a tuturor italienilor” (Disertaţiune, 
296). Petru Maior extinde afirmaţia şi asupra altor provincii romane, în 
scopul evidenţierii similitudinilor: „fără îndoială lucru mi se pare a fi că 
şi coloniile romane care fuse duse la Galia și la Spania cu limba poporană 
în gură au mers acolo” (Lexicon, 1825: 76)". 


Şi în privinţa împrumuturilor în limbă, Petru Maior are o viziune mai 
amplă. „Precum grecilor le este slobod, în lipsele sale, a se imprumuta 
din limba elinească şi sârbilor şi ruşilor din limba slavonească cea din 
cărți, toată cădinţa avem de a ne ajuta cu limba latinească cea corectă, 
ba şi cu surorile limbii noastre, cu cea italienească, cea frâncească și 
cu cea spaniolească', idee vizibilă chiar și la Gheorghe Şincai, care, în 
Hronicul său, după cum rezultă din amplul studiu introductiv, făcut de 
filologul clasic Florea Fugariu, există sute de neologisme despre care, 
în multe cazuri, se afirma până acum, că pătrunseseră în limba română 
abia în epoca Regulamentului Organic (Fugariu, 1967: CLIV-CCII). 


O altă contribuţie importantă de romanistică a lui Petru Maior se re- 
feră la explicarea apariției articolului hotărât în limbile romanice și a 
poziţiei diferite a acestuia, proclitică în limbile romanice occidentale 
şi enclitică în română. Combătând părerea eruditului italian Ludovico 
Antonio Muratori (1672-1750) că formarea și poziția proclitică a arti- 

colului în limbile romanice apusene ar fi o influență germanică, el arată 
că atât procliza, cât și encliza se pot explica din latina populară, unde 
erau posibile ambele situații, atât ille lupu, cu determinantul antepus, 
cât şi lupu illu, cu encliza determinantului (Disertaţiune, 308). 


Prin Lexiconul de la Buda, 1825", considerat de Nicolae Iorga „un mare 
monument lingvistic”, reprezentanţii Şcolii Ardelene au deschis un 
nou domeniu pentru lingvistica românească, lexicografia. Alcătuit în 
patru limbi — română, latină, maghiară și germană —, dicționarul a răs- 
puns cerinţei ca și poporul român să aibă, ca toate popoarele de cultură 
ale timpului, o lucrare lexicografică care să demonstreze, totodată, și 
originea latină a limbii române. 


Tot în această lucrare Petru Maior face şi observaţia că „limba latină 
<gramaticească> sau «învățată» din limba poporului fu prefăcută, 
precum orice limbă cultivată din limba poporului a luat începutul său”. 
Ea se vorbea „mai vârtos la Roma și pe la cetăţile cele mai însemnate, 
dar mulțimea nu știa, fără numai limba poporului” (Lexicon, 1825:76). 


Din prezentarea succintă a preocupărilor Şcolii Ardelene în domeniile 
lingvisticii române și romanice, putem desprinde următoarele concluzii: 


a) Latinitatea limbii și a poporului român și înrudirea cu celelalte limbi 
şi popoare romanice au devenit un crez naţional, idei de forță ale dez- 
voltării culturii române moderne și puternice puncte de sprijin în lupta 
pentru unitatea noastră națională. 


b) Preocupările de romanistică au, prin Şcoala Ardeleană, o tradiție de 
aproape 300 de ani, coincizând cu cele ale lingvisticii românești ca știință 
şi cu începuturile romanisticii ştiinţifice în țările romanice apusene. 


c) Asemănările și deosebirile dintre limbile romanice îşi au originea în 
latina „poporană” și în influenţele ulterioare. „Româna este bogată în 
preţioase relicve latinești, bogată în îndrăzneţe inovaţii ale epocii post- 
romanice, adică «cea mai fidelă și, în același timp, cea mai puţin fidelă 
Romei dintre toate provinciile latine »” (Bartoli, 1945: 139). 


d) Reprezentanţii Şcolii Ardelene s-au plasat în ansamblul probleme- 
lor majore ale lingvisticii și istoriei epocii, ridicându-se la înălțimea 
cerințelor acestora, ceea ce dovedeşte erudiție, competenţă, acribie şi 
pasiune pentru ştiinţă, toate puse în serviciul adevărului istoric. 

e) Şcoala Ardeleană a creat, în cultura românească, bazele unei tradiţii 
de preocupări asupra limbii române și a celorlalte limbi romanice, a 
comparaţiei limbii române cu acestea, continuate de marii lingviști 
de mai târziu: B.-P. Hasdeu, Ovid Densusianu, Al. Philippide, Sextil 
Puşcariu, Nicolae Drăganu, I. A. Candrea, Iorgu Iordan, Alexandru 


Rosetti, Dimitrie Macrea, Gheorghe Ivănescu, Gavril Istrate, Marius 
Sala, Gheorghe Chivu ș. a. 


Note | 


" Până la ora actuală există o bibliografie consistentă cu 
privire la Şcoala Ardeleană — tratate, cărți, studii: Ro- 
mulus Ionașcu, Gramaticii români. Tractat istoric despre 
evoluțiunea studiului gramaticei limbei române de la 1757 
până astăzi, laşi, 1914, p. 16-25; D. Popovici, La littéra- 
ture roumaine à l'époque des lumières, Sibiu, 1945, p. 246- 
247; şi în versiune românească: Studii literare. I. Literatura 
română în epoca „luminilor”, Cluj, 1972, p. 248-249; Iorgu 
Iordan, Limba română contemporană, Bucureşti, 1956, 
p. 749-751; D. Macrea, Lingviști și filologi români, Bucu- 
reşti, 1959, p. 14-45; Gheorghe Chivu, Limba română - 
de la primele texte până la sfârșitul secolului al XVIII-lea. 
Variante stilistice, Bucureşti, Editura Univers Enciclope- 
dic, 2000, 157 p.; Ion Budai-Deleanu, Opere. Ediţie îngri- 
jită, cronologie, note şi comentarii, glosar şi repere critice 
de Gheorghe Chivu și Eugen Pavel, Studiu introductiv 
de Eugen Simion, București, Editura Fundaţia Naţională 
pentru Știință și Artă, 2011, 1131 p. ş.a. 

? Adrian Marino, Iluminiștii români şi problema cultivării 
limbii, în LR XIII, 1964, nr. 5, p. 467-482, nr. 6, p. 571- 
586. 

3 Samuil Clain făcea şi observația că precizările (= trans- 
formările) menționate „nu au loc în cuvintele străine” 
(p. 2, cf. Zdrenghea 1981: 13). 

“Un studiu exact, util şi bine documentat asupra limbii 
lui Gheorghe Şincai l-a făcut Florea Fugariu, în Gheorghe 
Şincai, Opere I, Hronica românilor, Tom I, Ediţie îngrijită 
şi Studiu asupra limbii de Florea Fugariu. Prefaţă şi Note 
de Manole Neagoe, București, Editura pentru Literatură, 
1967, p. CIX-CCXXIX. 

5 Cuţovlahi, m. pl. „Nume dat de către populaţia greacă 
localnică populaţiei aromâne din Macedonia” (Lazăr 
Şaineanu, Dicţionar universal al limbei române, ed. V, 
Bucureşti, Editura „Scrisul românesc” S. A., s. v.; cf. şi 
NDULR, s. v.; DE, s.v.). 

é Ideea a fost preluată şi de Ion Eliade Rădulescu în Prefaţa la Gramatica româneas- 
că, Sibiu, 1828: „Noi nu ne împrumutăm, ci luăm cu îndrăzneală de la maica noastră 
moştenire și de la surorile noastre partea ce ni se cuvine” (p. XXVII). 

7 Ca director general al învățământului primar din Transilvania (1784-1794) a ridicat 
numărul școlilor românești la aproape 300 (DE VI: 625). Pentru acestea a scris și manu- 
ale: Îndreptare cătră arithmetică. Alcătuită şi întocmită pentru folosul şi procopseala tuturor 
şcoalelor normăleşti a neamului românesc, Blaj, 1785; Carte trebuincioasă pentru dascălii 
şcoalelor de jos româneşti neunite, Viena, 1785; Prima principia Latinae grammatices quae 
ad usum scholarum Valachico-nationalium („Principiile fundamentale ale gramaticii lati- 
ne pentru uzul şcolilor naţionale româneşti”), Blaj, 1783. 

3 Acathist sau carte cu multe rugatsuni pentru evlaviea fiestequarui chrestin, Sibiu, 1801. 

° Cf. W. Meyer Lübke: „Trăsăturile latine ale românei sunt chiar mult mai autentice decât 
ale celorlalte limbi romanice” (Rumänisch und Romanisch, 1930: 35); Mateo Bartoli: „il 
romeno €, in certo modo, il più latino e il meno latino fra i languaggi neolatini”, pentru 
că „Dacia contrasta con la restante Europa neolatina più spesso che non contrastino fra 
loro l'Italia, la Gallia et la Iberia” (1945: 142); v. şi Pușcariu, 1974: 460. 

10 Cf. şi Ştefan Paşcu: „Poporul român este un popor romanic (neolatin). Dovada prin- 
cipală o constituie însăși limba noastră românească, a cărei structură gramaticală și fond 
principal de cuvinte sunt latine. Explicaţia cea mai firească a prezenţei unui popor roma- 
nic pe teritoriul Daciei antice este aceea că românii sunt urmaşii dacilor romanizați şi 
ai coloniştilor romani care au trăit în valea Dunării și în Carpaţi, aşa cum francezii sunt 
urmașii gallo-romanilor, spaniolii şi portughezii ai ibero-romanilor, italienii ai italo-ro- 
manilor” (Istoria României, Bucureşti, 1974: 67). 

1 Lexiconul de la Buda avea ca autori pe Samuil Micu, V. Coloşi, Petru Maior, I. Corneli, 
I. Theodorovici, A. Teodori. 

12 Cu menţiunea Propter majorem incipientium Puerorum facilitatem adjecta Valachica 
Lingva in hunc ordinem redegit („pentru o mai uşoară receptare din partea copiilor înce- 
pători, fiind adăugată o variantă în limba română, aranjată în această ordine”). 

Victor A. VOICU 


Premise la „Geopolitica religiilor azi — 
Quo vadis, Europa?” 

Cultură şi civilizație europeană creştină 

versus tendințele ateiste contemporane. 

Consecințe demografice şi geopolitice 


A 


Victor A. Voicu — membru titular al 
Academiei Române (2001), secretar 
general al Academiei Române 
2002-2006, 2014 — prezent), 
general maior, doctor în medicină 
(1971), profesor universitar, șeful 
Catedrei de farmacologie clinică, 
toxicologie și psihofarmacologie, 
Universitatea de Medicină și 
Farmacie „Carol Davila” din 
Bucureşti (1992 — prezent), 
președintele Filialei București a 
Academiei de Științe Medicale 
(din 2014 — prezent), directorul 
Centrului de Cercetări Științifice 
Medico-Militare (1987 — 2013), 
președintele Societăţii Române 
de Farmacologie, Terapeutică și 
Toxicologie Clinică (1998- 
prezent). Autorul unor importante 
cercetări științifice în domeniu. 
Semnează 20 de volume și circa 
300 de studii și articole. Autorul a 
27 brevete de invenţie. 


Astăzi se lansează oficial Laboratorul de Soci- 
ologia și geopolitica religiilor, o nouă structu- 
ră de analiză şi cercetare științifică în cadrul 
Institutului de ştiinţe politice şi relaţii inter- 
naţionale al Academiei Române, la iniţiativa 
conducerii acestui institut. 


O serie de procese care se desfășoară de câți- 
va ani în Europa, pe fundalul unor disfuncţii 
complexe la nivelul UE, conturează ceea ce 
era de nedorit: neîncrederea în proiectul ge- 
neros al fondatorilor Uniunii Europene. 


Această neîncredere este evidentă, aşa cum 
rezultă din ample analize, mult independente, 


Pe 31 octombrie curent, în Aula Mare a Academiei Ro- 
mâne, a avut loc conferinţa de lansare a Laboratorului 
de Sociologia și geopolitica religiilor, la care au participat 
academicieni, reprezentanţi ai cultelor religioase, profe- 
sori de ştiinţe politice, teologie, filozofie și alte domenii 
conexe. Întrunirea a fost deschisă de către domnul aca- 
demician Victor VOICU, secretar general al Academiei 
Române, care s-a referit la cele mai importante aspecte 
ale corelaţiei dintre religie și destinul civilizaţiei europe- 
ne contemporane. Propunem cititorului revistei comu- 
nicarea rostită în debutul conferinţei de către eminentul 
om de ştiinţă și cultură. 

este fie intrinsecă în rezultatul unor inechități și politici desolidarizan- 
te (cum este, de exemplu, conceptul mai multor viteze de dezvoltare), 
fie este indusă extrinsec de factori geopolitici interesaţi în destructura- 
rea Uniunii Europene. Lipsa unor analize de fond pe termen mediu și 
lung ale căilor de urmat, afinitatea și apetitul pentru politică corectă și 
globalism, pierderea identității spirituale, diluarea ideii fundamentale 
că Europa este o uniune de naţiuni independente care au acceptat, în 
interes comun, să renunțe la unele atribuţii ale suveranității, impune- 
rea unor măsuri privind imigrația cu consecinţe periculoase pe termen 
scurt şi mediu atât pentru statele membre, cât şi pentru UE în ansam- 
blu ar putea fi cauze sinergice. În acest sens, aș evoca vizibilul dublu 
standard aplicat față de migraţia spre Occident a forței de muncă din 
Centrul şi Sudul Europei, inclusiv din România, versus migrația din 
teritorii extraeuropene. 


Am lăsat la urmă partea cea mai consistentă a scurtei mele analize de 
astăzi, respectiv a religiei europene, evoluţia fenomenului religios în 
Europa şi consecinţele sale geopolitice. 


Voi prezenta doar câteva aspecte care mi se par relevante. 

Quo vadis, Europa creştină? 


Este axiomatic, sper pentru toți europenii, că Europa are rădăcini creş- 
tine. Mai exact, rădăcini greco-romano-creștine. Apare însă că eluda- 
rea acestui adevăr istoric în Tratatul constituțional al Uniunii Europe- 
ne este un eșec al individului care-și contestă părinţii. Reprezentanţii 
unei părți a culturii europene contemporane, spune Sandro Magister 
în 2006, consideră creștinismul separat de civilizația europeană, deși 
Europa îşi are rădăcinile şi se hrăneşte din creştinism. 


În Romănia a apărut o lucrare, semnată de Paul Veyne, Când lumea 
noastră a devenit creștină, Editura Tact, 2010. Autorul crede că „Europa 
nu are rădăcini creştine sau altele, ea s-a constituit prin etape imprevi- 
zibile... etc. Este rezultatul unei epigeneze”. 


Adică aş traduce eu ultima aserțiune: lumea europeană este rezulta- 
tul unei educaţii pe termen lung, de-a lungul generaţiilor, cu trăsături 
comportamentale și cognitive transmisibile, cu rădăcini în fundamen- 
tele și reperele culturii și civilizației greco-romane și ale creştinismului 
din ultimele două milenii. 


Există cel puțin două tipuri de complementarităţi ale statului și religi- 
ei: modelul american - sfera publică democratică și prezenţa religioasă 
şi modelul italian - al echilibrului dintre statul secular și biserica cato- 
lică, complimentaritate recunoscută reciproc. Implicit, se acceptă cele 
două forme de cetăţenie: profană și sacră, pământească și cerească. 


În creştinism fundamentarea conceptului aparține Sf. Augustin în lu- 
crarea Cetatea lui Dumnezeu, din anul 410. 


Autorul citat admite deci paradigma celor două cetăţi — una pămân- 
tească şi una cerească. 


În islamism însă se acceptă primatul, afirmarea comunității musulma- 
ne mondiale împotriva ne-mulsumanilor necredincioşi. 


Ce constatăm în prezent? 


Rezultă o indiferenţă religioasă a europenilor, în special în Europa Oc- 
cidentală, versus practica religioasă musulmană și imigrația în valuri. 

Aspecte de la întrunire 


Din ecuaţie lipseşte primul termen, adică dedicaţia religioasă creştină 
a europenilor. 


Conveţuirea multiculturală este costisitoare și riscantă. 


După mulți analişti, sinteza multiculturală între creştinătate şi islamism 
pare imposibilă! „Dacă musulmanul imigrant refuză valorile noastre 


v» 


etice și politice nu se va integra niciodată”, spune Sartori. 


Este valabilă concluzia indiferenţei religioase 
în toată Europa? 


În numeroase țări din zona Centrală și de Est a Europei există o strânsă 
legătură între identitate și religie. Românul se autodeclară „un creştin”! 


În România 86% se declară ortodocși, 5% catolici și 8% neafiliați. În 
Moldova 92% sunt ortodocşi. 


În timp ce în Europa de Est numărul adulţilor care se declară orto- 
docşi creşte, catolicismul este în declin, în Polonia (96% în 1991, 87% 
în 2015) şi Cehia (44% în 1991 şi 21% în 2015), Ungaria (63% în 1991 
şi 56% în 2015). 


În țările occidentale, cu mare regret constatăm că religia creştină este 
în pericol! Conrad Hackett, coautor al raportului Pew Reserch Center: 

„Creștinismul va muri literalmente în Europa”. Există lideri din vecină- 
tatea Europei care proclamă război demografic Europei. Adică expansi- 
unea islamului prin migraţie. Europa de Nord este slăbită de ateism, așa 
cum rezultă din lucrarea lui Phil Zuckerman, după ce a petrecut un an 
în Scandinavia, intitulată Society without god. Biserica de „stat” (oficială) 
norvegiană a pierdut 25.000 de credincioşi într-o lună. În Suedia 90.000 
de persoane au părăsit biserica, de două ori mai mult ca anul precedent. 
În acelaș timp, au intrat în țară 163.000 migranţi, preponderent musul- 
mani. În UK, în Manchester s-au închis 20 de biserici şi după (calcule) 
anumite rapoarte biserica anglicană va dispărea în 2033! 


Archidioceza din Edinburgh a bisericii catolice intenționează să redu- 
că parohiile de la 100 la 30, iar cea de la Glasgow, cea mai mare, închide 
jumătate din parohii! Catolicii din Țările de Jos văd viitorul fără bi- 
serici. Cardinalul Willem Eijk, arhiepiscopul de Utrecht, a anunţat că 
până în 2025 o mie de parohii catolice se vor închide. 


Europa cunoaşte de mai mult timp, pe propriul sol, războiul anticreştinism, 
asasinarea unui preot în Normandia, complotul terorist contra Catedralei 
Notre Dame, atacul terorist letal într-o piață din Berlin, de Crăciun etc. 


Cândva, nu foarte demult, marele scriitor german Wolfgang von Goethe 
spunea „Limba maternă a Europei este creştinismul”. 


Editorialistul de la „Les Observateurs” comentează însă că această 
limbă maternă a devenit un murmur în Europa (Les Observateurs.ch 
din 02.05.2017, Giulio Meotti). 


Conflictul civilizaţiilor este anticipat de Huntington în 1993-1996. 


În pericol este însăși civilizaţia europeană, normalitatea europeanului 
contemporan! 


Islamul nu a avut parte de un iluminism, chiar dacă există artă, filozofie, 
cultură islamică. Aceasta este perioada clasică fără relevanţă actuală! 
Actualmente excelează fundamentalismul religios islamic și finanțarea 
privată a terorismului! 


Conflictul nu este interreligios, vezi ca dovadă atitudinea ateilor față de 
o religie-violenţă. Rezultă, în fapt, că sunt ciocniri ale culturii și civili- 
zaţiilor, şi nu interreligioase. 

Apariţia societăţilor paralele în marile orașe ale Europei, în suburbii, 
ghetouri, cu înalt grad de criminalitate, credinţe jihadiste, șaria etc. 
sunt relevante pentru viitorul apropiat. 


Problema compatibilității (vezi şi Giovanni Sartori) unor culturi parti- 
culare nu este realistă, locuitorii din ghetouri sunt progresiv margina- 
lizaţi şi frustraţi, iar identitatea culturală europeană se diminuează şi se 
„mlădiază” multicultural pentru a-i asimila cultural pe imigranți. Cine 
pe cine asimilează? 


Ateiştii occidentali preferă cultura europeană, occidentală cu funda- 
mentele ei creștine versus „obscurantismul islamic”, chiar dacă nu-i 
identitate între islamism” și „extremism islamic”! 


Conceptul de pluralitate a religiilor s-a definit, în timp, după secolul 
al XIII-lea, cu sacrificii din partea unor iluştri misionari, pe măsură ce 
aprofundau (ex. Roman Lull, 1232-1315) cunoașterea religiei islamice 
concomitent cu cunoașterea diferenţelor culturale ale lumii. 


Atitudinea creştinilor față de islam poate fi marcată, în Evul Mediu, 
de conceptul coexistenţei, generat în Spania, deși această coexistență 
a fost marcată de prejudicii, confruntări, violențe. Europa încerca să 
înțeleagă și să se raporteze la celelalte culturi și religii. Lumea islamică 
a avut însă cu totul altă poziţie, marcată cel puţin de dezinteres față de 
civilizaţia creştină. Acest lucru era valabil evident în abordările unor 
intelectuali islamici de anvergură (ex. Ibn Battuta, Ibn Khaldum). 


Extinderea influenţei europene în sec. XII-XVII asupra lumii musul- 
mane a fost, implicit, o surpriză pentru această lume cu reacții şi con- 
secințe dramatice. 


La originea conflictului stau expansiunea arabă, pe de o parte, și cruci- 
adele, pe de altă parte: ultimele ca o revanșă a Occidentului împotriva 
expansiunii islamice, în două secole de războaie. 


În sec. XI conflictele dintre creştinism și islamism se dezlănțuie din 
nou, cu sens invers, dintre Occident spre Orient în contextul crucia- 
delor (opt în total) și cucerirea Orientului Apropiat de către creștini. 


A apărut conceptul, elaborat de elita arabă, de „război sfânt”, jihad, 
pentru expansiunea islamului, ca o datorie religioasă majoră, divină. 

Se consideră însă că jihadul nu este o credință majoră, un stâlp al is- 
lamismului, ci este o răstălmăcire pentru a justifica expansiunea musul- 
mană. Jihadul a fost conceput, princeps, drept o luptă a islamului „cu 
sine însuși” în scopul respectării principiilor fundamentale ale acestei 
religii. În realitate, ca şi în alte contexte, jihadul reinterpretat a justificat 
şi justifică expansiunile islamice. 


In acest context se întrevăd soluții? 


Se admite însă că Europa contemporană și a viitorului ar putea integra 
mulsulmanii, urmând o cale cu două trepte: auto-reforma islamismu- 
lui şi educarea minţilor, ambele dificile, posibile teoretic, pe termen 
mediu și lung. 


Dar ce se va intâmpla cu Europa în următorii 50-60 de ani? O lucrare 
recentă a prof. Thorsten Beck și Geoffrey Underhill (2017) Quo vadis? 
Identity, policy and the future of European Union este foarte relevantă. 


Autorii admit că Europa este în criză, o criză economică, o criză socială 
şi o criză de încredere care interacționează periculos pentru viitorul 
continentului nostru. 


Întrebarea formulată de autori — încotro, Europa? —, este astfel justifi- 
cată pe deplin. 


O problemă majoră, esenţială atât pentru Europa, cât şi pentru naţiunile 
constituente ale UE este cea identitară. Autorii consideră că pare a exista 
o clară lipsă de identitate europeană şi o creştere a prăpastiei dintre viziu- 
nea elitei socioeconomice și politice și cea a majorităţii populaţiei, asupra 
Europei. Spontană sau indusă, există o oboseală a procesului de integrare 
europeană, sporită de partidele politice antieuropene, scăderea încrederii 
populaţiei în proiectul Europei Unite etc. Brexitul a fost un simptom! 


Există susținători care admit o soluţie de la vârf, de reconsolidare a en- 
tuziasmului pentru proiectul european pornind de la suveranitatea sta- 
telor națiuni! Concomitent cu reconsolidarea principiului solidarității 
statelor UE. 


Ciudat că Brexitul şi votul pentru acest proces este „explicat” de imi- 
graţia masivă din Centrul și Estul Europei în UK. 


EVENIMENT 


În 2016, Pew Research Center publică o serie de date, confirmate de 
serviciile de informaţii din ţările respective, rezultând că în UK exsită 
2,96 milioane de musulmani, adică 4,8% din populatie, 0,77 dintre is- 
lamiști fiind jihadişti extremiști. 


În Franţa au fost identificaţi 36.200 de jihadişti extremiști, iar în Ger- 
mania 36.600. 


În UK se produc fenomene populaționale, demografice similare cu 
cele descrise de Christopher Caldwell în cartea Une revolution sons nos 
yeux: comment l'islam vo changer la France et l'Europe. Autorul comen- 
tează: „Imigrația, idiferent care sunt circumstanţele istorice, produce 
întotdeauna conflicte economice, sociale şi culturale”. 


„Islamul, scrie Caldwell, este o cultură religioasă care dorește să struc- 
tureze societatea în care imigrează. Este compatibilă cu tradiţiile eu- 
ropene? Nu!” Autorul a fost intervievat de „Le Figaro”, care remarcă 
profunzimea analizei fără ură și părtinire. În plan demografic, Caldwell 
calculează că în 20 de ani populaţia musulmană va atinge 28 de milioa- 
ne, adică 40% din populaţia Franţei. 


Aş vrea să închei cu vorbele unui înțelept contemporan, marele ra- 
bin Jonathan Sachs, reprezentantul comunităţii evreieşti din Com- 
monwealth, care afirma în 2013, în cadrul conferinţei „Cultura iudeo- 
creştină va salva lumea”, la Universitatea potificală din Roma: „Cultura 
iudeo-creştină este la originea fecundității spirituale, economice și cul- 
turale a Europei”. 


Domnia Sa remarcă faptul că Europa are tendinţa să piardă conştiinţa 
rădăcinilor sale iudeo-creştine, iar consecinţele vor fi teribile în toate 
domeniile: în literatură, în artă, în educaţie, în politică etc. Rabinul rea- 
minteşte că inima culturii ţine de religie. Tradiţia iudeo-creștină încar- 
nează valori fundamentale indispensabile pentru o societate umanistă, 
cum sunt respectul demnităţii persoanei, respectul bunurilor persona- 
le şi a valorii muncii sale. 


Grav este că decreștinizarea Europei Occidentale apare în contrast cu 
expansiunea mondială a creștinismului și, în plus, a islamismului. Se 
estimează de către Pew Research Center că în 2050 creştinismul va re- 
uni 31,4%, iar islamul 29,7% din populatia mondială. Creşterea netă 

în context este prevăzută pentru populaţia islamică, respectiv cu 73%, 
generând ponderea de mai sus la nivelul populaţiei globale. „Demogra- 
fia, spune Giovanni Sartori, este arma cea mai puternică a islamului”. 

În acest context, o serie de întrebări care vizează soarta Europei, adre- 
sate celor interesați, pot fi formulate astfel: 


1. Este programată această imigrație islamică în Europa? Chiar dacă, 
parțial, este justificată de ororile războiului? 


2. Europa este conștientă de consecințe? Există o abordare unitară a 
UE, o analiză la nivelul liderilor europeni a cauzelor consecințelor imi- 
grației? 


3. Lipsa de reactivitate la actuala imigrație islamică versus reacția la 
imigrația din sud-estul european este fundamentată? În ce sens? Se 
aplică concepte politice diferite cu dublu standard? 


4. De ce țările bogate islamice din zona Golfului nu oferă sprijin și nu 
acceptă imigrația co-relegionarilor lor? 


5. Nu cumva acest tip de abordare, de politică a UE, de pacificare, con- 
ciliere, un aparent umanism, de fapt politică corectă și neomarxism, 
este similară sau un fel de „appeasement policy”, politică dusă de Ne- 
ville Chamberlain în anii 1937-1940 față de Hitler? (Tratatul de la 
München, 1938). 


6. Au evaluat liderii europeni, cu ajutorul experților, consecințele de- 
mografice și geopolitice ale imigrației masive la nivelul teritoriului Eu- 
ropei? 


Desigur, mai multe întrebări și prea puţine răspunsuri! 

Vlad MISCHEVCA 


In serviciul muzei Clio sau 
ce înseamnă a fi istoric 


Motto: Apa trece, pietrele rămân... 


Trăim într-o societate unde și când politicul 
a pătruns în toate sferele vieţii sociale, fapt ce 
influenţează nemijlocit şi ştiinţele umaniste, 
inclusiv istoria. La rândul său, și istoricul are 


VI. M. (Miscăuca) - dr, şi poate chiar este obligat să aibă un impact 
cercet. şt. coord. la Institutul asupra politicii promovate de diriguitorii po- 


de Istorie al AŞM, conf. qip; a Ata da pi ua a i 
AAM: litici. Nu întotdeauna însă politicienii au și ve- 
cercet. (Associate professor, 


PhD). Membru al.Comisiei ritabili „sfetnici buni” din breasla istoricilor. 
Nationale de Heraldică 

(din 1995). Domenii de 
competență: istoria relațiilor 
internationale din sud-estul întru totul originali, dar, încercând să răspundem 
Europei (sec. XVIII - încep. întrebărilor consacrate unor dezbateri pe teme 
sec. XIX), genealogia domnilor istorice din mass-media de la Chișinău (inerente 


a 

fanarioți, vexilologie  , a ETE TA 

Vinete Mult în procesul unei activități atât de tentante, precum 
heraldică, raporturi istorice 7 


moldo-elene (în specia, cu S€ prezintă cercetarea istoriei), propunem câteva 
Sf. Munte Athos). Semnează considerații în acest sens, expuse sumar sub for- 


13 monografi, ma acestui eseu. Chiar dacă suntem la început de 
publicate la Chişinău, 
București, laşi, Atena, Salonic. 


Ce înseamnă, așadar, a fi astăzi istoric şi care sunt 
caracteristicile unui istoric bun? Nu pretindem a fi 


secol și de mileniu, să nu uităm, totodată, că între 
eseul humboldtian „Despre sarcinile istoricului” 
(scris la 1821) şi problemele epocii contempora- 
ne este un raport mult mai strâns decât s-ar putea 
bănui la prima vedere. 


„me- 
În contextul polemicii de secole despre „me 
seria istoricului” şi locul istoriei în „ierarhia” 

ştiinţelor academice s-au expus diverse opinii — de la cele mai apologeti- 
ce până la unele excesiv de critice, negându-se de plano chiar discursul is- 
toric (Paul Valery ș. a.)?. În acest sens este ilustrativă bulversata expresie 
a lui Paul Veyne: „Dacă totul e istorie — istoria nu există”. Evoluţiile de la 
sfârșitul secolului al XX-lea — începutul secolului al XXI-lea au întărit şi 
mai mult această tendinţă, ajungându-se până la proclamarea „sfârșitului 
istoriei” (Fr. Fukuyama)“ și la tot felul de teorii escatologice. Așa că vom 
constata din start că, precum susține reputatul „istoric al istoriei” Alexan- 
dru Zub, această problemă „rămâne deschisă”. 


Înainte de toate, cercetarea istoriei, la fel ca şi sute de ani în urmă, presupu- 
ne în mod obligatoriu posedarea de către istoricul profesionist a întregului 
arsenal al științei sale, chiar dacă mai persistă uneori opinia precum că stu- 
diul istoriei nu pare să reclame înzestrări deosebite și o specializare sofisti- 
cată, deoarece pare a fi (la o abordare superficială din punct de vedere in- 
telectual) o materie mai „ușoară” în comparaţie cu ramurile superioare ale 
filozofiei sau ale științelor exacte... Aici este cazul să reamintim afirmaţia lui 
Fustel de Coulanges, care considera, nu fără de temei, că „istoria e cea mai 
grea dintre toate științele” Astfel, nu-i deloc paradoxal că, în pofida faptului 
că avem anual sute de absolvenţi ai facultăților de istorie, doar unii dintre 
ei excelează ulterior pe tărâmul istoriografiei. Explicaţia, probabil, rezidă în 
faptul că un bun specialist al breslei noastre trebuie să posede o combina- 
ţie „complexă” de cunoștințe și înzestrări. Rămâne cert că el trebuie să fie, 
într-o anumită măsură: filozof, economist, politolog, sociolog, geograf etc. 
Adică să cunoască sau, cel puţin, să aplice rezultatele dintr-un şir de ştiinţe 
(nu doar umaniste) ce sunt (în dependență de scopul propus cercetării) 
aliniate într-un şir de „domenii auxiliare” față de ştiinţa istorică, numită, 
pe bună dreptate, Magistra vitae. Să reținem și afirmaţia lui N. Iorga, care 
avea ferma convingere că: „istoria e disciplina cea mai umană din toate... 
Nu există disciplină omenească prin care să ne facem mai sociabili, mai 
altruişti, mai iubitori de om și de viaţă”. 


Este indiscutabil că, de rând cu multiple funcţii instructiv-educative 
(axiomatică rămâne supoziţia că istoria și pedagogia sunt într-un dialog 
perpetuu), principala misiune a istoricului rămâne cea de studiere a tre- 
cutului în lumina prezentului pentru a desluși viitorul (sau, cel puţin, a 
prognoza unele scenarii posibile). În acest sens, istoricul Lucian Boia 
menţionase că: „Punând ordine în trecut, istoricul contribuie la ordi- 

nea prezentului”; iar scriitorul Hermann Hesse avea să afirme că: „a te 
îndeletnici cu istoria înseamnă a te lăsa în seama haosului și a-ţi păstra 
totuși credinţa în ordine şi sens"*. Aceasta ne face să credem că, până la 
urmă, munca noastră nu e zadarnică, întrucât „istoria e chemată să-și 
spună cuvântul spre a înlesni o mai bună înţelegere diacronică a lucru- 
rilor”. Iar pentru o restitutio complexă, o „reintegrare a vieţii trecute” 
în ansamblul duratei, istoricul trebuie să urce „foarte sus”, ca să vadă — 
expresia lui N. Iorga — „foarte în adânc. Şi mai ales cu o toleranţă, cu o 
generozitate, cu o umanitate nesfârşită”"0. 


Iată de ce, pentru a reuși realizarea unei lucrări de performanţă, isto- 
ricul trebuie să îndeplinească o condiţie sine qua non a unei cercetări 
academice: să opereze cu o totalitate cât mai vastă și cât mai exactă de 
informaţii din diverse ştiinţe. Deci să înțeleagă „simboluri cifrate” și să 
le transpună în cuvinte clare. A ști să privească particularul prin pris- 
ma generalului ca să poată cuprinde deopotrivă abstractul și concretul. 
Nicio parte a activității umane sau a instituţiilor sociale nu trebuie să-i 
scape din vedere. El trebuie să fie dezinteresat și în același timp să aspi- 
re spre atingerea unui scop — adevărul istoric. Adevăr pe care-l poți afla 
doar dacă ești distant și incoruptibil ca un sfânt părinte, stând, totodată, 
cu picioarele pe pământ — asemenea unui abil politician... 


O deviză a meseriei noastre (inscripţia indispensabilă la intrarea în 
breasla istoricilor) ar putea fi formula expresivă, sugerată de către Al. 
Zub, din scrierile promotorului „şcolii Analelor” — F. Braudel: „Il n’y a 
pas d'histoire unilaterale”. Altfel spus, ceea ce se cuvine de reținut unui 
cercetător e pledoaria pentru pluralism, ce şi-a făcut loc tot mai mult 
în istoriografie: „Așteptând pe eşichierul său, orice istoric își va căuta 
locul: pe o dală neagră sau pe una albă sau pe linia ce le separă... Fieca- 
re poziţie istorică... (este) acceptabilă, numai să nu excludă nicio altă 
poziţie pe care istoricul se poate plasa. Orice filozofie a istoriei... (pare) 
discutabilă. Toate își au adevărul, utilitatea lor. A fi istoric — conchide 
Braudel — e a dori să le practici pe toate sau cel puţin să le traversezi pe 
cale de raționament”. 


Având această misiune nobilă și grea de a pune în lumină adevărurile 
istorice, istoricul îşi propune drept sarcini prime a interpreta şi eva- 
lua corect evenimentele; a emite judecăți de valoare; a reconstitui și 
conserva urmele trecutului; a asambla faptele într-o imagine coeren- 

tă; a desprinde esenţa și tendința faptelor istorice în procesul devenirii 
omenirii; a condensa informaţii prin structurare. 


Rezumând aceste și alte scopuri (inerente unei cercetări istorice obiec- 
tive), considerăm că un „istoric etalon” ar trebui, pornind pe sinuoasa 
cale a cunoaşterii trecutului, să se bazeze pe cei „5 E” — definitorii unei 
„cercetări exemplare”: 


Exhaustivitate în ce priveşte depistarea şi valorificarea izvoarelor (utiliza- 
rea cât mai completă a tuturor surselor accesibile); 


Erudiţie istoriografică (cunoaşterea cât mai bună a lucrărilor predece- 
sorilor); 


Exigenţă bibliografică (aprecierea şi analiza critică a literaturii de spe- 
cialitate ); 


Enciclopedism universal (cunoştinţe din cele mai diverse domenii); 
Expunere logică şi explicită a materialului (să posede şi harul scrierii). 


La care mai putem adăuga (opţional) și un al şaselea „E” — Entuzias- 
mul, adică Elanul în procesul cercetării și scrierii, fără de care munca 
istoricului se transformă într-o corvoadă plictisitoare. 


Vorbind despre Expunere, adică „E-ul” cel Exterior, „al formei” (frumu- 
sețea în scrierea istoriei), este binevenit să amintim punctul de vedere 
al lui Nicolae Iorga în legătură cu domeniul activităţii istoricului. El 
afirma că, într-o operă istorică sunt patru elemente: material, critică, 
organizare, stil. Cele două dintâi determină soliditatea și adevărul, ce- 
lelalte frumuseţea. Ca să-şi atingă scopul istoricul trebuie să ţină cont 
de fiecare dintre acestea şi să mai aibă și „o natură de artist”"?. Marele 
savant recomanda ca istoricul să plonjeze în timp, într-o societate anu- 
me, într-un mediu, să se identifice prin empatie cu „oamenii cari au 
fost”, pentru a-i înțelege şi a-i prezenta după cuviință. Deziderat la care 
subscrie și Al. Zub, când afirmă că: „E vocaţia istoricului să se identifi- 
ce, pe rând, cu personajele pe care ține să le aducă în scenă, să le prezin- 
te, să le comenteze, asemenea corului din tragedia antică’. 


Totodată, vom remarca faptul că, deși vocaţia principală a istoriei este re- 
latarea „adevărului”, aceasta nu înseamnă că în mod automat toţi istoricii 
profesionişti sunt şi deținătorii „adevărului în ultima instanță”. Deoare- 

ce trebuie să conştientizăm și să ne împăcăm cu relativismul supoziţiilor 
vehiculate de către cercetătorul trecutului istoric — concluzii ce pot fi, 
mai mult sau mai puţin, fondate, dar care rămân inevitabil viciate de su- 
biectivismul inerent al viziunii autorului. Reamintim că istoria mai este 
considerată „o disciplină hermeneutică”, ceea ce presupune „din start” 
imposibilitatea de a pretinde că ai ajuns la „adevăr” — interpretarea fiind 
doar plauzibilă, verosimilă, probabilă, niciodată adevărată...!*. 


Astfel, unul dintre cei mai controversaţi istorici români contemporani, 
Lucian Boia, face distincţia netă între istoria care a fost şi diversele ei re- 
prezentări, inevitabil adaptate, deformate şi adesea mistificate, în funcție 
de perspectivele schimbătoare ale prezentului și îndeosebi de jocul ide- 
ologiilor. În lucrările sale el afirmă că istoria pe care o cunosc românii, în 
diversele ei variante, a fost marcată în primul rând de ideologia națională, 
apoi de comunism; de aici decurge necesitatea unei „decodări” pentru 
ca să privim lucid trecutul și să nu ne mai lăsăm manipulați prin istorie." 


În opinia noastră, carența cea mai destructivă a unei cercetări ce pre- 
tinde a fi obiectivă se prezintă, din punct de vedere metodologic — 
„partinitatea politică” (viciul fundamental al istoriografiei marxiste). 
Evident, istoricul este mult mai liber să muncească într-o societate 
democrată, decât în cea totalitară. Noua mentalitate social-politică și 
pluralismul democratic, stabilit după 1989 atât în România, cât şi în 
Republica Moldova, permit cercetătorului nepărtinitor şi neangajat 
conjuncturii politice să studieze descătușat de dogmele ideologiei to- 
talitariste evenimentele care au fost tratate tendenţios sau lăsate tăcerii, 
fiind liber şi neintimidat a spune adevărul istoric, precum a scris Zilot 
Românul în Cronica sa (la începutul secolului al XIX-lea): 


Dator aş fi s-acoper, / Iar nu să defăimez / Pă cei d-un neam cu mine; / Dar 
greu, frate! / ohtez, / Că n-am altfel cum face, / Silit sunt d-adevăr: / El îmi 
zice a scrie / Toate pân la un păr. / Rea este defăimarea, / Mai rău e a minţi: / 
La lucru ce-i de față / Ruşine poți păți. / Istoric sunt, n-am frate, / N-am 
rudă, n-am vecin, / Stăpân am pe-adevărul, / Lui cată să mă-nchin!“. 


Până la urmă, în baza „descifrării” izvoarelor şi a luptelor de idei în- 
aintate și argumentate de istorici sau de anumite școli istorice, acest 
adevăr istoric iese la suprafață. Iar pentru aceasta istoricul de vocaţie — 
homo istoricus, adică cercetătorul profesionist, urmează să depună toa- 

te eforturile și străduinţele întru slujirea muzei Clio, ceea ce înseamnă, 
de fapt, că a fi istoric este nu doar o meserie (altfel spus — nu doar atât o 
profesie), ci și un „mod de viață”, în care este loc și pentru efort intelec- 
tual, şi pentru inspiraţie. Este o activitate ce nu recunoaște ore de muncă 
fixe, iar Cartea se postează pe un loc primordial în viaţa de zi cu zi, 
fiind prezentă atât printre mijloacele de studii (ca obiect) şi scop final 
(ca rezultat), cât şi ca o modalitate de delectare (relaxare intelectuală). 
Biblioteca (în deosebi cea personală), rămânând indispensabilă unei 
cercetări fructuoase, devine „epicentrul cosmosului” — în care trăiește 
şi făurește laboriosul homo istoricus... 


În același timp, când vorbim despre modul de viață dat, ne referim, de- 
sigur, la felul de a trăi normal, ce nu ar exclude nicio parte integrantă a 
vieţii umane și activităţii sociale. Căci istoricul nu trebuie să vegheze 
într-un turn de fildeș, ci să trăiască printre semeni în tumultul vieții şi să 
muncească pentru măria sa Cititorul. 


În această ordine de idei, ni se oferă, din nou, ocazia de a-l cita pe cel 
mai mare istoric al neamului — Nicolae Iorga, care prezenta în felul ur- 
mător vocaţia istoricului: „Făcând parte dintr-un popor, înfăţişându-i 
viața, încălzindu-se astfel de toate silințele şi credinţele cheltuite în 
cursul epocilor, mişcat de nesfârşitele suferințe prin care a trebuit să 
treacă neamul său pentru ca să ajungă la timpul de față, având în sufle- 
tul său răspunsul tuturor înfrângerilor, câștigate şi suferite în timp de 
secole, istoricul e un bătrân prin experienţă al naţiei sale. Dacă nu-l în- 
treabă alții e dator să vorbească, ţinând la dispoziţia contemporanelor 
învățături culese în vastul câmp al trecutului studiabil. Prin aceasta el 
nu iese din îndatoririle sale, ci le îndeplineşte până la capăt. Istoricul e 
dator a fiun amintitor neobosit al tradiției naționale, un mărturisitor al 
unității neamului peste hotare politice şi de clase, un predicator al soli- 
darităţii de rasă și un descoperitor de ideale, spre care cel dintâi trebuie 
să meargă, dând tineretului ce vine după el exemplu...!7. Deoarece, să 
nu uităm că „în spaţiul românesc, se poate spune că, alături de limbă, 
istoria a fost, în ultimele două secole (şi va rămâne — VI.M.), o expresie 
pregnantă a conștiinței naționale”"*. 


Astfel, concluzionând, suntem tentaţi să răspundem la întrebarea (de- 
loc retorică și nici ușoară): Ce înseamnă a fi cercetător istoric? În opinia 
noastră, un răspuns laconic este următorul: A fi istoric înseamnă a ră- 

mâne în „istorie”, adică în istoriografie. Prin aceasta subînţelegem că: Un 
bun profesionist este doar acel istoric care, prin aportul său în cercetarea 
ştiinţei istorice, rămâne „vizibil”, adică se înscrie în analele istoriografiei 
(naționale sau poate și universale) cu contribuţii originale (monografii, 
studii, publicaţii de documente, manuale etc.) de o certă valoare ştiinţifică. 


Note | ! Al. Zub, Între cercetare şi didactică. În: Xenopoliana. III, 1-4, 
laşi, 1995, p. 8. 
*P. Valery, Regards sur le monde actuel, Paris, 1931. 
3P. Veyne, Comment on écrit l'histoire, Paris, 1971, p. 26. 
*Fr. Fukuyama, The End of History and the Last Man, New 
York, 1992. 
$ Vezi: Xenopoliana. Buletinul Fundaţiei Academice „A. D. 
Xenopol” din Iași. II, 1994, nr. 1-4, p. 18. 
SN. Iorga, Generalități cu privire la studiile istorice, Bucureşti, 
1944, p. 33. 
7L. Boia, Jocul cu trecutul, Bucureşti, 1998, p. 104. 
3H. Hesse, Jocul cu mărgele de sticlă, Bucureşti, 1969, p. 160. 
° Al. Zub, Discurs istoric şi tranziţie. În căutarea unei paradig- 
me, laşi, 1998, p. 48. 
'9N. Iorga, op. cit, p. 113, 309. 
"E. Braudel, Prefață la Ambiguites et antinomies de l'histoire 
et de la philosophie, par Emile Callot, Paris, 1962, p. 7-8, 20; 
Cf.: Al. Zub, Istoria ca discurs restaurator. În: Xenopoliana. I, 
1-4, Iaşi, 1993, p. 16-17. 
12 Apud: N. Iorga, op. cit. 
3 Al. Zub, Discurs istoric și tranziție. În căutarea unei paradig- 
me, Iaşi, 1998, p. 20. 
1+ V, Gherghel, Unde malum? Note despre maladiile istoriogra- 
fiei românești. În: Xenopoliana. III, 1-4, laşi, 1995, p. 31. 
15 Vezi: L. Boia, Istorie și mit în conştiinţa românească, Bucu- 
reşti, Editura Humanitas, 2005. (Apariţia acestei cărți, în 
1997, a însemnat un adevărat şoc cultural și a deschis calea 
unor ample revizuiri istoriografice. Lucrarea a trezit, prin 
modelul teoretic pe care-l propunea, şi interesul specialiş- 
tilor din afara României, fiind tradusă în mai multe limbi.) 
16 B.-P. Haşdeu, Cronica lui Zilot Românul, Bucureşti, 1884, 
p. 88; Vezi: Zilot Românul (Ștefan Fănuţă), Opere comple- 
te. Ediţie îngrijită, studiu introductiv, note, comentarii și 
indici de Marcel-Dumitru Ciucă, Editura Minerva, Bucu- 
reşti, 1996, p. 80. 
1 N. Iorga, op. cit., p. 98. 
'8 Al. Zub, Discurs istoric și tranziţie. În căutarea unei paradig- 
me, laşi, 1998, p. 166. 

Mai mulți cercetători relevă aspecte inedite 
în comunicarea mediată de computer, care 
se reflectă, în cele din urmă, și în comunica- 
rea obișnuită, tradițională. În cadrul opoziţiei 
oral / scris se produce o fisură prin apariţia 
unui nou tip de comunicare umană, și anu- 
me oralitatea digitală, o formă hibridă dintre 
forma scrisă şi orală a comunicării, așa-zisa 
oralitate scrisă, realizată prin intermediul spa- 
ţiului virtual, internetul. Cercetătorul Ioan 
Milică anunţa, cu câţiva ani în urmă, că „sub 
influența comunicării prin intermediul inter- 
netului, configuraţia stilistică a limbii ar putea 
înregistra noi variante ale stilurilor informa- 
le (...)” [3, p. 166]. Credem că acest lucru se 
întâmplă deja și, pe lângă tipurile tradiționale 
de limbaj oral, informal sau substandard, mai 


Asistăm astăzi la o reinterpretare a opoziţiei oral- 
scris, în cadrul căreia se produce o fisură prin apariţia 
unui nou tip de comunicare umană, oralitatea digita- 
lă, o formă hibridă dintre forma scrisă şi orală a co- 
municării umane, aşa-zisa „oralitate scrisă”, realizată 
prin intermediul internetului. Astfel se pot distinge 
două tipuri de texte virtuale: cele care utilizează, în 
general, un limbaj literar standard (e-mailul, bloguri- 
le) şi textele care se constituie în cea mai mare parte 
din elemente ale oralităţii (chatul, SMS-ul, forumul, 
twitterul). Această nouă formă de comunicare uma- 
nă, produsă în spaţiul virtual, reprezintă un alt nivel 
în evoluţia limbajului uman. 

ales ale exprimării spontane, nepregătite, a apărut o altă ipostază a ora- 
lității, „oralitatea scrisă”, care exprimă noile tendinţe în evoluţia tehno- 
logică a limbajului. Aceasta presupune toate formele de manifestare 
din rețeaua virtuală, care nu se supun normelor standard. Este vorba 
de limbajul SMS-urilor, al conversaţiei pe chat sau pe rețelele de soci- 
alizare, comentariile apărute pe site-urile diverselor publicaţii oficiale, 
dar şi, parţial, corespondenţa pe e-mail. „Până la apariţia internetului, 
notează A. B. KysnenmoB, vorbirea spontană se producea în formă orală. 
Pe Internet însă limba vorbită vie, naturală este fixată în scris” [11]. 
Cercetătorul rus, care a investigat cu multă atenţie fenomenul respec- 
tiv, analizând comunicarea utilizatorilor din programele online ca ICQ, 
Skype sau din reţelele de socializare precum Facebook ori Vkontakte, 
constată că, „deşi mesajele utilizatorilor sunt în formă scrisă, totuşi, 
în realitate, ele au particularități ale oralității” [11]. Ba mai mult decât 
atât, lingvistul a făcut o statistică pentru a-și argumenta afirmaţiile. El 
susține că „în cadrul acestui proiect au fost analizate circa 300 de me- 
saje ale utilizatorilor din ICQ, Skype şi din rețeaua Facebook. În 286 din 
cazuri în aceste mesaje sunt atestate trăsături caracteristice ale stilului 
familiar oral” [11], enumerând o serie de particularități ale acestuia. 


Unii cercetători consideră că acestea sunt limbaje separate, deja bine 
conturate, cu particularități specifice. Astfel, „această diversificare 
este descrisă de David Crystal [2006], care recurge la noţiuni precum 
„Netspeak” și e-discourses” (e-discursuri) pentru a propune disocieri 
între varietăți precum „limbajul e-mailurilor”, „limbajul forumurilor 
(engl. chatgroups)”, „limbajul lumilor virtuale (engl. MUDs}” [3, p. 165]. 
O descriere pertinentă a fenomenului lingvistic atestat aflăm la I. 
Urușciuc, care menţionează judicios: „Distingându-se prin rapidita- 
te, eficacitate, dinamică, stocare importantă a datelor și utilitarism, 
caracterul virtual al noului limbaj (cu formele-i specifice SMS, chat, 
Messenger, e-mail etc.), influențat mai mult de limba engleză, se afirmă 
ca un mod de comunicare universal acceptat în interiorul şi în afara me- 
diului electronic (...). Astfel, asistăm la impunerea, tot mai evidentă, a 
unui limbaj special, original (dar şi clişeizat), simplu şi sintetic (cu pro- 
priile reguli şi metode de folosire)” [8, p. 114]. E. Ungureanu observă 
că acest tip de comunicare online (chat, pagina de discuţii, comentarii- 
le de pe blog, site, forum, portal, twitter etc.) „se realizează prin scriere 
(grafie) și lectură deopotrivă” [7, p. 6]. El se produce după modelul 

clasic față în față, doar că lipseşte contactul vizual și auditiv, elemente 
importante într-o conversaţie pe cale orală, iar textul vorbit este redat 
în scris. „Comunicarea online sau chat este o formă de interacțiune 
foarte asemănătoare cu conversaţia fatică, diferența fiind dată de fap- 
tul că nu există contact vizual şi acustic,” descrie fenomenul Amza 
R. M. [1, p. 437]. Problema de bază în discuţia pe chat devine lipsa 
unui mecanism care ar reda emoția, impresia, sentimentul, atitudinea, 
altfel spus, lipsa aspectelor nonverbale şi paraverbale în exprimare. De 
aceea sunt create, de către utilizatorii acestui tip de comunicare, diver- 
se elemente grafice, pictograme, așa-numitele emoticoane, pentru a 
exprima încărcătura afectivă a conversaţiei online scrise. Producerea 
unei „întâlniri” face-to-face prin scris aduce o înnoire parţială a codu- 
lui scris. Pentru aceasta a fost nevoie „să se găsească un substitut scris 
sau paraverbal pentru mărcile intonaţiei şi expresiile mimico-gestuale 
produse într-o conversaţie, în special, pentru cele legate de exprimarea 
emoțiilor” [1, p. 438]. Utilizatorii internetului, în cea mai mare parte 
tineri, au creat şi un set de semne, care surprind diverse stări, atitudini, 
aşa-numitele emoticoane (emoticonuri, după unii cercetători; termen 
neatestat în dicţionare). Termenul vine din cuvântul englez emotion, 
ceea ce înseamnă sentiment şi „icon, adică semn. Ele sunt scurte, sim- 
ple şi universal recunoscute. Aceste emoticonuri nu au fost însă stabi- 
lite conform vreunei normări [2, p. 4]. Elena Ungureanu, referindu-se 
la pictogramele care înlocuiesc limbajul nonverbal și pe cel paraverbal, 
formează pluralul cuvântului în -e (emoticoane) și susține că, întrucât 
în conversațiile online „dispar mimica, gesturile, tonalitatea, modu- 
laţiile vocii, extrem de importante în reproducerea expresivității lim- 
bajului natural”, acestea au fost înlocuite cu „pictogramele denumite 
emoticoane, reprezentând imagini sugestive de dimensiuni minuscule, 
de o mărime apropiată cu a literelor de tipar)” şi având scopul de „a 
facilita descrierea emoţiilor pe care le trăim în timpul comunicării și 
de a face mai rapidă comunicarea online” [7, p. 10]. O altă denumi- 
re pentru aceste semne, necesare atât exprimării unei stări de spirit, 
cât şi funcţiei fatice a dialogului virtual, este cea de „imagem', propusă 
de I. Pomian, care notează că limba română și „romgleza” ar fi codul 
predilect în conversațiile pe internet, la care se adaugă animația (ima- 
gemele). „Termenul imagem (s. n., pl. imageme), susţine cercetătorul, 
denumește un simbol sau o combinaţie de simboluri utilizat(e) pen- 

tru a transmite într-o manieră extrem de concisă un conţinut emoţi- 
onal sau o opinie în mesajele scrise” [5]. Totuși, în ciuda faptului că 
aceste elemente iconice au o răspândire importantă în textele de pe 
chat, nu au fost încă relevate suficient de către specialişti. Nu există o 
statistică a lor, precum nicio metodologie unică a clasificării privind 
utilizarea acestora. Deoarece sunt prea multe (orice utilizator poate să 
„născocească” un emoticon), este foarte dificil de reținut chiar și pen- 
tru cei mai înfocaţi susținători şi utilizatori. Mulţi sunt de părerea că 
este nevoie de o selecție a emoticoanelor celor mai relevante pentru ca 
acestea să fie instrumente nonverbale și paraverbale comode în comu- 
nicarea pe net. Așadar, emoticoanele nu constituie, deocamdată, un 
sistem rigid, accesibil pentru toată lumea, bine pus la punct. Credem 
că până la fixarea acestora într-un cadru lingvistic normativ mai este 
mult. Procesul de creare, „producere” a emoticoanelor este în derulare, 
iar utilizarea lor în conversațiile online rămâne la discreţia utilizatori- 
lor. Adesea, pentru redarea unor stări afective similare, sunt utilizate 
mai multe feluri de emoticoane. 


Se pot distinge două tipuri de texte scrise virtuale: cele care utilizează, 
în cea mai mare parte, un limbaj literar standard (email-ul, blogurile) şi 
textele care se constituie din elemente ale oralității (chatul, SMS-ul, fo- 
rumul, twitterul). Mladin C. deosebește aceste tipuri în felul următor: 
„Există unele diferențe semnificative în felul de a scrie într-un email, pe 
chat, pe forumurile de discuţii sau pe bloguri. Vom aminti aici doar trei 
dintre acestea: (1) SMS-ul și chatul sunt mai apropiate de comunica- 
rea orală, blogurile și forumurile se apropie mai mult de comunicarea 


scrisă (...)” [4, p. 239]. 


Referindu-ne la variantele de comunicare virtuală și la expresia orali- 
tății în ele, deosebim două tipuri de „oralitate” digitală: a) scrisă și b) 
reprezentată de conversaţia prin canalul video. 


a) Oralitatea digitală în comunicarea scrisă, reprezentată de rețeaua vir- 
tuală, presupune mai multe aspecte: e-mailul, SMS-ul telefonic, chatul, 
comentariile la articole publicate pe diverse site-uri, toate rețelele de 
socializare. 


Dacă vorbim de pretențiile scrisului în comunicarea pe internet, întâl- 
nim un termen care îl completează pe cel de oralitate digitală, și anume 

cyberscriere, „termen generic tot mai răspândit în literatura de speci- 
alitate străină („scrierea în mediu electronic”), denumind „forme și 
practici destul de diferite de comunicare scrisă, care pot fi puse ală- 
turi din dorința unei simplificări metodologice și în virtutea faptului 
că prezintă mai multe caracteristici comune decât note diferențiatoare 
(SMS, IRC - acronim pentru Internet Relay Chat)” [4, p. 239]. Acest 
nou aspect al menţinerii contactului între indivizi în rețeaua virtuală, 
„ce reinventează stilul epistolar, se datorează, într-o bună măsură, și re- 
configurării funcţiilor iniţiale ale acestuia (comunicare şi socializare), 
precum și adăugării la acestea a altora noi” [4, p. 239]. El se realizează 
atât în varianta online, cât şi în cea offline, ultima fiind reprezentată, în 
primul rând, de e-mail și de blog, dar şi de alte căi de acces virtuale (cu 
unele variaţii: bunăoară, aşteptarea unui răspuns mai rapid), precum 
skype, facebook etc. „Comunicarea offline este reprezentată de e-mail 
și grupurile de discuţii sau scrisoarea spirală. E-mailul este modalita- 
tea de comunicare cea mai frecventă datorită faptului că este cel mai 
uşor de utilizat”, observă R. M. Amza [1, p. 437]. Varianta offline are 
similitudini cu scrisoarea în accepţie mai veche, când emitentul este 
în așteptarea, posibil și de lungă durată, a răspunsului. Totuşi durata 
aşteptării aici nu depinde de factori obiectivi (cum ar fi poșta, în ve- 
chiul mod de comunicare epistolară), ci strict de cei subiectivi (de dis- 
ponibilitatea/nondisponibilitatea receptorului). 


Comunicarea online presupune o serie de elemente noi, trăsături care 
reflectă procese în derulare ale constituirii acestei forme inedite, fapt care 
contribuie la evoluţia limbajului, orice mijloace ar fi utilizate. Astfel tră- 
săturile acestor varietăți de limbaj virtual capătă contur din ce în ce mai 
clar, remarcându-se, după cum menţionează toţi cei care investighează 
fenomenul, o primă caracteristică de bază: oralitatea. Este evident că 
limbajul folosit în conversațiile online este drastic revizuit datorită redă- 
rii lui în scris, prin esenţă fiind oral. Sunt ignorate normele ortografice, 
punctuaționale, gramaticale și stilistice din cauza mai multor factori ce 
caracterizează acest nou mod de comunicare. Deși are multiple avantaje 
de altă natură, precum rapiditate, economie de timp şi de bani, confort 
psihologic, o mai mare incluziune socială, mai ales, pentru persoanele 
timide, totuși acest mod de a „vorbi”, de a comunica, prin noutatea sa ab- 
solută, i-a luat prin surprindere pe oameni și ei s-au pomenit în situația de 
a improviza din mers anumite reguli de comportament şi de exprimare 

în rețeaua virtuală. Constatăm o mobilitate extrem de intensă a formelor 
de exprimare în conversaţia pe internet. Ion Urușciuc enumeră câteva 
dintre problemele apărute în raport cu noua formă de comunicare uma- 
nă prin SMS, precizând: „Cu toate avantajele pe care le oferă, SMS-urile 
se îndepărtează tot mai mult de rigorile limbii literare, normele gramati- 
cale elementare fiind ignorate” [8, p. 115]. Sau: „O altă trăsătură a limba- 
jului virtual al SMS-urilor este scrierea, în funcţie de intenţia discursului, 
cu majuscule sau cu minuscule. Adesea, pentru a individualiza un cu- 
vânt, se scrie: Tre s plec URGNT! (= Trebuie să plec URGENT). În gene- 
ral, majusculele „traduc” nervozitatea, urgenţa, nerăbdarea sau emoțiile 
puternice” [8, p. 115]. Ţinem să menţionăm, totodată, că, pentru o mai 
rapidă comunicare virtuală, a fost creată și o structură permisivă de lim- 
baj, în ea făcându-și cu uşurinţă loc diverse forme, multe dintre ele deve- 
nind consacrate prin uz, care, pentru cei neinițiați, devin inaccesibile. De 
exemplu, abrevierea cuvintelor, acronimele, cunoscute de cei mai înrăiți 
internauţi, argourile create prin trunchiere, mult vehiculata „romgleză”. 
Un element specific, extrem de îngrijorător pentru filologi, este și anu- 
larea normelor ortografice, gramaticale, lexicale în vigoare. În textele de 
pe diverse bloguri întâlnim publicate mostre de astfel de discuţii pe chat. 
Vă prezentăm un exemplu, preluat de pe blogul lui Vintilă V.: 1. „Cred k 
apare ...da numi explic qm no apărut deja p pc... . Am văzut un clip p youtube 
qm juk unu p laptop gta 4 ...qm se poate...!”; 2. „În momentul de fatza exact 
să iți spun nu știu , k mi lam făcut la comandă și erau Reduceri şi alea alea 
Dar am un site perfect... dacă pot s îl postez aicia... e legat de componente 
și prostii deastea dacă e ilegal reclama... revino cu un reply să iți dau prin 


pm”. [9] 


Semnificative sunt modificările sau inovațiile la nivel lexical ale ce- 
lor care scriu SMS-uri. În acest sens, poate fi menţionat „fenomenul 
prefixării excesive, model inspirat din alte limbi și specific unui lim- 
baj pretenţios vorbirii actuale (superfericit(ă), megaocupat(ă) etc.), 
frecvența crescândă a anglicismelor (cool, OK etc.)” [8, p. 115]. Extrem 
de populare în comunicarea pe internet sunt abrevierile de tot felul, 
care însă nu pot fi descifrate de oricine. Înşiși bloggerii recunosc acest 
lucru, relatând că pe toate rețelele de socializare sau de comunicare 
online (Yahoo, Messenger, Facebook, Twitter etc.) sunt prezente în ex- 
ces prescurtările și emoticoanele, iar printre acronimele utilizate frec- 
vent „se numără cele din limba engleză, cu toate că există și prescur- 

tări ale cuvintelor autohtone” [6]. C. Popa propune o listă întreagă de 
prescurtări (abrevieri) folosite de internauţi pe rețelele de socializare. 
Reproducem câteva: „ASL: Age/ Sex/ Location — Vârstă, sex, locaţie; 
FB — Facebook; GM sau Msg - Mesaj; PLS sau PLZ: Please - Te rog; 
NPC - Nu ai pentru ce; NP: No Problem - Nicio problemă; HRU: How 
are you? — Ce faci?; CF: Ce faci?; NB - Noapte bună; BN - Bine; E1; 
F2F: Face to face — Faţă în față; 143: I love you — Te iubesc; 4: for — 
pentru; AS: High five — bate palma”... [ 6]. Observăm, din dicționarul 
întocmit de blogger, că nu există un sistem de creare a acestor forme 
de comunicare, că structurile abreviate, cuvintele încifrate reprezintă 
nişte invenţii ad-hoc, aleatorii, apărute la discreţia și după bunul plac al 
utilizatorilor acestei noi forme de comunicare. 


2) Oralitatea digitală — conversaţie video se realizează prin reţeaua vir- 
tuală skype, facebook etc. în formă orală nonclasică, întrucât nu sunt 
respectate toate elementele constitutive ale conversaţiei față în față. 


Chiar dacă există contactul direct dintre doi sau mai mulți interlo- 
cutori, nu funcționează alte condiţii de realizare a vorbirii spontane, 
nestingherite. Este vorba de elementele extraverbale sau de așa-zisele 
contexte situaționale: cadrul, circumstanţele sunt selectate deliberat, 
de regulă, fiind un spaţiu închis. Or, dacă e deschis, nu e panoramic, ci 
doar secvențial, de aceea, fără să existe cadrul pentru deschidere psiho- 
logică, conversaţia se manifestă altfel decât în condiţii naturale. 


Din aceste considerente există câteva trăsături definitorii pentru acest 
tip de oralitate digitală: 


- conversaţia se derulează în condiţiile unei exprimări nonverbale limi- 
tate, în virtutea canalului de emitere și receptare (ecranul computeru- 
lui sau al telefonului mobil) prea mic; 


- unele mișcări, de exemplu, cele efectuate cu tot corpul, fie sunt limita- 
te, fie lipsesc cu desăvârşire, iarăși, din cauza spaţiului mic de manevră; 


- nu sunt implicate în dialogul video unele elemente extraverbale im- 
portante (mirosul sau atingerea) pentru a conferi discuţiei un caracter 
apropiat (în cazul conversaţiei informale). 


Pe de altă parte, oralitatea digitală presupune o abordare cu totul nouă 
a conversaţiei familiare. Ea se produce în reţeaua virtuală cu oricine se 

implică în ea. Adică, tonul familiar, adresarea amicală, oarecum intimă, 
informală nu-i vizează doar pe cei care au un statut veritabil în acest 
sens în viața reală. Adesea, în rolul respectiv (de prieteni apropiaţi că- 
rora le poţi spune orice și cu intonaţia, dar și limbajul specifice) apar 
indivizi absolut necunoscuţi, oameni foarte diferiți ca interese, statut 
social, sex sau vârstă. Aceştia se comportă în spaţiul internetului, de re- 
gulă, ca vechi prieteni, ca semeni ce împărtășesc multe lucruri în co- 
mun, iar în viaţa reală ar putea nici să nu se salute din simplul motiv 
că nu s-ar recunoaşte. Am putea vorbi, în acest caz, de o familiaritate 
virtuală, specifică doar comunicării pe internet. De aceea există o pro- 
blemă de identitate umană, care se manifestă în frustrări şi deziluzii în 
spaţiul adevărat, real, o stare de insatisfacție, îndeosebi la tineri, care 
duce la o detaşare de realitate, retrăgându-se în spaţiul închis și iluzoriu 
al internetului. Pe lângă avantajele pe care le oferă, de dezinhibare şi 
decomplexare a unor indivizi care au aceste probleme, comunicarea de 
acest gen devine astfel un pericol de anarhizare a limbajului, a ordinii 
de exprimare pentru diversele nișe de vorbitori, având riscul de amal- 
gamare a stilurilor, care să se răsfrângă în comunicarea reală. Totodată, 
am putea urmări deteriorarea limbajului standard, fapt înregistrat deja 
în unele publicaţii online, în special, pe blogurile de pe site-urile acredi- 
tate, mimându-se astfel o coalizare cu majoritatea tânără şi mediocră și 
inducând o modă de nonşalanţă în comunicare, în care demnitatea, so- 
brietatea exprimării devin vetuste, depășite. Prezentăm un exemplu de 
acest gen preluat dintr-un blog de pe un site oficial: Da, asta este o sim- 
plă observaţie: în Moldova KGB-ul e cool. E beton, e tare, e mişto, e băț. 
Și kaghebiștii îs tari. Și FSB-iştii, deşi sună un pic mai prost. Şi securiştii, în 
general. Oricum, kaghebiştii sunt cei mai tari. (KGB-ul e cool, Alexandru 
Vakulovski, deschide.md, 20.10.14), în care relevăm, chiar din titlu, o 
avalanșă de termeni familiari, argotici, neologici la modă, pe care îi vom 
atesta foarte frecvent în discuţiile juvenile, inclusiv în comunicarea pe 
internet. Astfel, cercetătorii filologi observă tendințe de colocvializa- 
re, de impregnare a comunicării cu elemente ale oralității. Acestea, în 
accepţia unor cercetători, sunt: „1) tendința de sporire a dialogismului; 
2) tendința de utilizare masivă a limbajului colocvial-familiar în comu- 
nicare (...); 3) tendinţa spre o comunicare expresivă (în comunicarea 
pe internet sunt sesizate tot mai mult aspectul creativ, funcţia ludică a 
limbii); 4) tendinţa de vulgarizare şi trivializare a limbii” [10]. 

Trebuie să subliniem faptul că texte similare celor din reţelele de sociali- 
zare, adică preluate din oralitatea digitală, sunt prezente deja și pe pagini- 
le ziarelor, în articole publicistice de opinie, mai ales, în eseurile-pamflet. 
Un exemplu concludent în acest sens este următorul: Şi atunci, Zgonea — 
singurul cetățean român care a spus:... „Eu nu scriu k pers publica... 
scriu k zgonea... altfel contul era diferit... dar se pare k e greutate sa 
intelegeti... no problem” — a lovit din nou, nuclear, răspunzând atacului lui 
Motreanu: „Păi, ştiţi ceva... Noi (PSD-ul) îi spuneam lui Antonescu, Dorel..." 
Înţelegeți?! Ferească-ne Dumnezeu!! (Marian Sultănoiu Dorel, colegul lui 
Zgonea, colegul lui Mihai Viteazul, gandul.info, 02.06.14). Valorile aces- 
tui tip de limbaj sunt la suprafață, decodificându-se prin elemente de sa- 
tiră şi ironie subtile, prin etalarea unei atitudini de desconsiderare față 
de personajul vizat. Descoperim, prin urmare, că realitățile din limbajul 
virtual trec grăbit în limbajul publicistic, împuternicit a răspândi și lega- 
liza inovațiile şi tendinţele din evoluţia limbii. 


„Care va fi viitorul acestui limbaj care abia acum se naște?, se întreabă 
V. Vintilă. Este el doar un moft sau o fază pasageră prin care trec tine- 
rii şi care va dispărea în timp sau se va transforma, la un moment dat, 
într-o nouă limbă oficială, limba Internetului?” [9]. Nu vom încerca să 
facem prognoze despre cum va evolua acest nou limbaj „oral/scris”; 
cert este că el există și că se distinge de celelalte forme de comunicare 
de până acum. Este, evident, creat pe baza limbajului tradițional exis- 
tent; nu s-a inventat nimic în acest sens, nu au fost create alte sisteme 
de semne lingvistice; au fost doar puţin retuşșate, ușor transfigurate 
cu scopuri pragmatice de comunicare. Totuşi noutatea, prospețimea 
expresiei verbale din spaţiul virtual denotă posibilități nelimitate ale 
limbajului, o infinitate de variante pentru comunicare. Sunt necesare 
pentru aceasta două condiţii: mijloace tehnice noi și creativitate. 

În practica de predare a unor teme de mor- 
fologie, mai exact, a verbului, de multe ori ne 
confruntăm cu problema că elevii / studenţii 
nu pot distinge verbele predicative de cele ne- 
predicative, nu le pot stabili statutul, fapt din 
care derivă o altă problemă, mai gravă — cea a 
identificării predicatului propoziției, de multe 
ori greșind în cazul verbelor care pot avea di- 
ferite valori gramaticale. În majoritatea situați- 
ilor, ei analizează la întâmplare, „ghicesc” și de 
multe ori dau greş la identificarea predicatului, 
respectiv, la stabilirea valorii predicative sau 
nepredicative a unor verbe. 


De aceea, în abordarea acestei teme, se va înce- 
pe, evident, cu explicarea conceptelor de verb 
predicativ şi verb nepredicativ. Pentru a facilita 
înțelegerea, putem să le propunem elevilor / 
studenţilor să determine valoarea predicativă / 
nepredicativă a verbului și să-și argumente- 
ze opțiunea, pe baza unor exemple, cum ar fi: 
În magazinul de lângă casă pâine nu era şi Fata 


In this article there are presented the notions of pre- 
dicative verb — non predictive verb and there is exa- 
mined the problem of delimitating the contextual 
grammatical value of some verbs in Romanian langua- 
ge. Particular attention is paid to the status of copu- 
lative verbs and there are given some suggestions for 
didactic approach of these verbs. 

moşneagului era. Ei vor constata cu ușurință că, în primul exemplu, verbul 
» A E ʻ è A E A, x 

„a fi” este predicativ, deoarece exprimă un înțeles, iar în al doilea exemplu 

acest verb este nepredicativ, pentru că nu exprimă un înțeles şi că mai e ne- 

voie de o completare ca secvența să aibă sens și să devină propoziţie (Fata 

moșneagului era harnică / frumoasă / cuminte etc.). 


Astfel, se va construi o definiţie a acestor concepte: verbele predicative pot 
îndeplini singure funcția de predicat, pentru că au sens lexical de sine stă- 
tător; verbele nepredicative nu pot îndeplini singure funcţia de predicat, 
deoarece se desemantizează (nu exprimă un sens lexical de sine stătător). 


După rolul pe care îl au, acestea din urmă se împart în verbe auxiliare (se 
desemantizează totalmente, devenind instrumente gramaticale: însoțesc 
alte verbe ca morfem de exprimare a modurilor / timpurilor compuse 
și a diatezei pasive. Avestea sunt verbele a avea, a voi, a fi: De dragul tău 
m-am înnorat şi-am nins. (A. Suceveanu); Am s-ajung atunce, poate, la mij- 
locul ei aproape. (Gr. Vieru); Optzeci de ani îmi pare în lume c-am trăit, / 
Că sunt bătrân ca iarna, / Că tu vei fi murit. (M. Eminescu) şi verbe co- 
pulative (îşi pierd conţinutul lexical concret, exprimând doar un sens 
abstract, nedeterminat, intrând ca element gramatical în componența 
predicatului nominal) [1, p. 67]. 


Referindu-se la verbele auxiliare, lingvistul D. Irimia menţionează: „un 
verb încetează de a mai fi predicativ când, odată cu substanţa lexicală, își 
modifică şi substanța gramaticală. Verbul își pierde, în acest caz, capacitatea 
de a actualiza; el se poate transforma, printr-un indelungat proces de abs- 
tractizare, într-un simplu morfem auxiliar al unor categorii gramaticale” [2, 
p. 87]; substanţa sa semantică se anulează până la dispariţie. O altă particu- 
laritate a verbelor auxiliare, pe care o menţionează savantul, este pierderea 
accentului sintactic [2, p. 87]. Altfel zis, aceste verbe devin cuvinte neac- 
centuate, rostindu-se legat, doar impreună cu cuvintele / verbele alăturate. 


În cele ce urmează, vom examina unele aspecte de abordare a verbelor ne- 
predicative copulative. După ce sunt clarificate noţiunile de verb predicativ — 
verb nepredicativ, elevilor li se propune un set de enunţuri, de ex.: Tinerii 
sunt visători. Viaţa înseamnă luptă. Problema pare complicată. Noi rămânem 
aceiași. Copacii au devenit verzi. Noi vom ajunge prosperi. Toana s-a făcut medic. 
Echipa noastră a ieșit învingătoare, din care să extragă verbele şi să le stabileas- 
că valoarea predicativă / nepredicativă. În felul acesta, ei vor obţine o listă cu 

principalele verbe copulative, grupate semantic în jurul a două verbe: a fi și a 
deveni (grupul lui „a fi” — a însemna, a părea, a rămâne; grupul lui „a deveni” — 
a ajunge, a se face, a ieși). Între elementele fiecărui grup există o oarecare 
relație de sinonimie: Viaţa este zbucium = Viaţa înseamnă zbucium = Viaţa 
pare zbucium = Viaţa rămâne zbucium; Echipa a devenit învingătoare = Echipa 
a ajuns învingătoare = Echipa a ieșit învingătoare = Echipa s-a făcut învingătoare. 


Prin urmare, dacă într-un context verbele a însemna, a părea, a rămâne pot 
fi substituite cu verbul a f, iar verbele a ajunge, a se face, a ieși — cu verbul a 
deveni, atunci ele au valoare copulativă: nu au un conţinut lexical concret, au 


rol gramatical de element al predicatului nominal. 


Aceleaşi verbe, în alte contexte, pot exprima un sens lexical și au, astfel, va- 
loare predicativă: Elevii și-au însemnat operele pentru lectură (au notat), Ieri 
am rămas acasă (am stat), Mâine voi ieși cu prietenii la plimbare (voi merge / 
voi pleca), Am ajuns repede la destinaţie (am sosit) etc. În urma acestor 
observaţii, elevii / studenţii vor constata că realizarea predicativă sau ne- 
predicativă a verbelor depinde de condiţiile de funcţionare sintagmatică 
a acestora, adică de contextul în care ele apar. Unul şi același verb poate fi 
predicativ sau nepredicativ, în funcție de conţinutul său lexical. 


O atenţie sporită necesită verbul „a fi” care, în calitate de verb copulativ, are 
cea mai frecventă utilizare, iar ca verb predicativ are o gamă largă de sen- 
suri, şi anume: a exista / a trăi (A fost odată o babă şi un moşneag)), a se afla 
(Noi suntem la bunici), a se întâmpla / a se produce (Ieri a fost un accident), 
a avea loc (Şedinţa va fi mâine), a costa (Pâinea este cinci lei), a sosi / a veni 
(Mâine voi fi la tine dis-de-dimineaţă), a trece (Ieri am fost pe la bunica), 
a proveni (Eu sunt din Moldova) etc. E bine ca elevii / studenții să rețină 
aceste echivalente semantice ale verbului „a fi” În acest scop, li se va pro- 
pune să alcătuiască enunţuri proprii cu fiecare sens / echivalent. Această 
activitate poate fi realizată frontal, individual sau în grup, propunându-se a 
alcătui enunţuri cu unu-două sensuri ale verbului „a fi. De asemenea, se va 
solicita alcătuirea propriilor enunţuri, care să reflecte valoarea predicativă 
şi valoarea copulativă a acestui verb. 


În acelaşi mod se va lucra și cu celelalte verbe copulative, menţionate mai 
sus. Mai întâi, elevilor / studenţilor li se va propune câte o fişă ce include 
un set de enunţuri-perechi, pentru fiecare verb, în care să stabilească valoa- 
rea predicativă / nepredicativă a verbelor. De exemplu: Subliniaţi verbele 

marcate din următoarele enunţuri în felul următor — cu o linie, verbele cu valoa- 
re copulativă, cu două linii, pe cele cu valoare predicativă: 


a) A cunoaşte-nseamnă iarnă,/ A iubi e primăvară. (L. Blaga); De pe galbene- 
le file el adună mii de coji,/ A lor nume trecătoare le înseamnă pe răboj. (M. 
Eminescu); Pe cer nu e niciun nor. 


b) S-ajungi mireasă, s-ajungi crăiasă! (V. Alecsandri); Am s-ajung atunce, poa- 
te, la mijlocul ei aproape. (Gr. Vieru) 


c) De-ar fia ) SĂ iasă. toți împărați! (I. Creangă); Ieși, soare, ieși, că ți-oi da 
cireşi!; Limba noastră-i o comoară. (A. Mateevici) etc. 


În procesul analizei sintactice, elevii trebuie să țină cont de următoarele 
particularități ale verbelor copulative: 

e aceste verbe sunt intranzitive, deci nu sunt determinate/urmate de un 
complement direct — ceea ce pare a fi complement direct este, de fapt, nume 
predicativ (S-ajungi mireasă, s-ajungi crăiasă! Calea să-ți fie numai cu flori! (V. 
Alecsandri) ); 

e verbele copulative nu acceptă un complement circumstanţial de mod — 
ceea ce pare a fi complement de mod este, de asemenea, nume predicativ 
(Stelele par înghețate, cerul pare oțelit (V. Alecsandri); 

e verbul „a fi” este întotdeauna intranzitiv. 


Dar, așa cum nimic nu este absolut, nici afirmaţia că verbul „a fi” este întot- 
deauna intranzitiv nu poate fi absolutizată. Drept dovadă, în acest sens, poate 
servi următorul exemplu din creaţia lui M. Cărtărescu: „Stilul nu îl ai, ci îl 
eşti” (De ce iubim femeile?) în care constatăm că verbul „a fi” este determinat 
de un complement direct (pronumele î]). 


În concluzie, subliniem că, pentru stabilirea valorii predicative / nepredica- 
tive a verbelor, este esenţial să se pornească de la conţinutul lexical pe care îl 
exprimă ele în context, deoarece valoarea verbului depinde de condiţiile de 
funcționare sintagmatică în fiecare context. 

Din perspectiva posibilității combinatorii cu 
un pronume personal sau cu un substantiv la 
un număr sau altul, verbele limbii române se 
împart, după cum se cunoaște, în două clase: 
personale şi impersonale. 


Verbele personale reprezintă clasa cea mai nu- 
meroasă, având trei persoane la fiecare număr 
(a citi, a învăţa etc.). Acestea „se definesc prin 
caracteristica sintactică de a primi un actant- 


The following notes are made an inventory of verbs 
and impersonal state expressions: verbal expressions 
which express atmospheric or temporal coordinates: 
its night, its hot, its cold, it's morning, its drought; 
verbal expressions which express psychic, emotional, 
physical states: I'm ashamed, I am missing, I'm sick 
of it, I'm sleep, Im boring, It's hard for me; expressi- 
ons that are built without or with a prepositional ob- 
ject: he started hating someone; pronouns verbs used 
impersonal: to (not) caress them; verbs that admit a 
subject in the sentence, always of the third person, or 
a sentence-subject: to happen, to be done, etc.; con- 
structions that accept a preceded subject characterized 
by the following features: [- animated], [- human] or 
expressed prepositional: I like the book.; impersonal 
expressions in which the subject is characterized by 
the [- animated] trait and is preceded or is made pro- 
positionally. The object, characterized by the [+ani- 
mated] feature, is a personal pronoun in Acc. and it is 
placed before the verb: Sadness embraces me. 

subiect şi prin caracteristica sintactico-selecțională de a exclude din 
poziţia subiectului nominalul abstract «faptul (faptul de a / faptul că / 
faptul să» precum și echivalențele lui sintactice, propoziţii conjuncți- 
onale şi forme verbale nepersonale” [1, p. 348-349]. Însă în literatura 
de specialitate s-a semnalat nu o dată că nu toate verbele dispun de 
toate formele. E de remarcat că o bună parte din verbe nu au forme 
pentru persoana l-a, a 2-a şi a 3-a (sg. şi pl.). Opinia dată este susținu- 
tă de majoritatea lingviștilor. Iată ce spune în acest sens Ivan Evseev: 
„Caracterul subiectiv al verbelor de acțiune își găseşte expresia pe plan 
gramatical în faptul că ele au de obicei o paradigmă completă a conju- 
gării, putând să fie folosite la toate persoanele (eu muncesc, tu munceşti, 
el munceşte, noi muncim etc.) şi la toate modurile (muncește, aş munci, să 
fi muncit etc.). Numărul covârșitor al verbelor cu paradigme incomple- 
te ale conjugării aparține verbelor de stare sau de devenire. De exem- 
plu, verbe ca a costa, a prevala, a predomina, a se însera, a ploua etc. nu 
se folosesc decât la persoana a 3-a [2, p. 48]. 


Autorii ediţiei recente a Gramaticii limbii române susţin că „sunt defecti- 
ve de persoana 1, 4 și 2, 5 verbele care redau stări şi evenimente ce nu se 
află «sub controlul» unei ființe umane sau acțiuni ce nu sunt provoca- 
te de un participant [+ uman]; acestea nu selectează ca subiect pronu- 
mele eu, tu, noi, voi. Pentru că prezintă numai forme pentru persoanele 
3 şi 6 aceste verbe se numesc unipersonale. Configuraţia semantică a 
verbelor unipersonale impune mai departe selecția subiectului. Unele 
(a adulmeca, a cotcodăci, a grohăi etc.) selectează subiect [+ animat] 
[- uman] (Câinele adulmecă.). Altele (a adia, a apune, a ateriza, a bu- 
bui, a coincide, a curge, a izvori etc.) selectează subiect [- animat] (soa- 
rele apune; părerea mea coincide cu ideea ta) [1, p. 476]. 


Potrivit celor preocupați de gramatica structurală, impersonale sunt 
considerate „verbele cu valența zero sau cele care nu acceptă în poziția 
sintactică de Subiect nominale caracterizate semantic prin trăsăturile 
[+ animat], [+ personal] [3, p. 88]. În acest tip de gramatică, categoria 
impersonalului se defineşte strict formal, în funcție de comportamen- 
tul verbului față de poziția sintactică de Subiect, dar implică anumite 
aspecte semantice, deoarece restricția de selecție vizează un factor se- 
mantic, şi anume caracterul agentiv vs. nonagentiv al predicaţiei. Un 
verb care nu declanșează în poziţia de Subiect un nume cu funcția se- 

mantică de agent este considerat impersonal [3, p. 89]. Conform pă- 
rerii general acceptate în gramatica tradițională, impersonale sunt ver- 
bele ce rămân în afara categoriei gramaticale a persoanei, acțiunea lor 
nu implică un autor al acțiunii. Astfel, au fost distinse două categorii 
de verbe impersonale: verbe „unipersonale prin formă și impersonale 
prin întrebuințare” și „forme impersonale ale unor verbe personale”, 
numite verbe cu impersonalitate inerentă și verbe cu impersonalita- 
te dobândită (sau contextuală) [1, p. 305]. Distingerea acestor două 
categorii constă în aceea că verbele din prima clasă apar numai în con- 
strucții impersonale, iar cele ce fac parte din clasa a doua apar, de la 
un context la altul, atât în construcții personale, cât și în construcţii 
impersonale. De exemplu: plouă; îmi pasă de familie; se cuvine să plec 
(verbe cu impersonalitate inerentă) şi se merge mult; se vine târziu (ver- 
be care dobândesc contextual această trăsătură). „Verbele intrinsec im- 
personale nu participă la opoziţiile de diateză, în timp ce verbele cu 
impersonalitate contextuală, dimpotrivă, satisfac opoziţiile de diateză, 
apariţia lor în construcţii impersonale fiind posibilă tocmai ca urma- 
re a participării lor la opoziţiile activ-pasiv și personal-impersonal” [1, 


p. 350]. 


După D. Irimia [4, p. 170-173], verbele impersonale condiționează, 
într-un fel sau altul, natura subiectului gramatical. Din perspectiva re- 
laţiei subiect-predicat, verbul reacționează negativ la categoria grama- 
ticală a persoanei; nu acceptă, nici formal și nici la nivelul conţinutului, 
opoziţia internă şi, în consecință, păstrează mereu aceeaşi formă, de 
persoana a 3-a. Cercetătorul afirmă că în funcție de comportamentul 
lor față de constituirea relației subiect-predicat, verbele impersonale 
se diferenţiază între ele, grupându-se în două clase: 

1. impersonale absolute; 

2. impersonale relative. 


De prima clasă ţin: verbele meteorologice (a tuna, a fulgera); expre- 
siile verbale care exprimă stări atmosferice sau coordonate tempora- 
le, constituite din verbul a fi şi un substantiv sau un adjectiv, într-un 
anumit grad de substantivare: e noapte, e cald, e târziu etc.; expresii 
verbale ce redau stări psihice, afective, fizice, formate din verbul a fi şi 
un substantiv precum dor, foame, sete: a-i fi dor/foame/sete etc.; verbe 
pronominale întrebuințate impersonal: a (nu)-i arde, a (nu)-i păsa etc. 

Referitor la clasa a doua de verbe, cercetătorul constată că sunt imper- 
sonale într-un singur sens: nu realizează opoziția specifică persoanei 
gramaticale; în celălalt sens, al relației cu subiectul gramatical, al po- 
sibilităţii stabilirii acestei relaţii, se aseamănă cu verbele personale: ca 
şi acestea, dezvoltă relaţii cu un subiect gramatical. Savantul include 
în clasa verbelor impersonale relative: verbe care admit deopotrivă un 
subiect interior propoziției, totdeauna de persoana a III-a, sau o pro- 
poziţie-subiect: a-i plăcea, a-l durea etc.; verbe care se construiesc, în 
mod curent, cu propoziţii-subiect, dar care admit şi subiect nepropozi- 
tional, realizat prin pronume demonstrativ, nehotărât sau prin pronu- 
me negativ: a (-i) se părea, a i se năzări; expresii verbale constituite din 
verbul a fi şi un adjectiv (mai rar adverb), care admit numai subiecte 
cu dezvoltare propozițională: e bine, e rău, e greu, e necesar, e sigur etc.; 
verbe întrebuințate impersonal: (nu) merge + să, (nu) face + să etc. 


„Expresiile verbale impersonale sunt construcții compuse din elemen- 
te care nu sunt fixe precum locuţiunile verbale. De obicei, conţin două 
elemente care sunt comutabile; în structura lor intră verbul copulativ 
şi impersonal „a fi” căruia i se alătură un substantiv, un adverb, o lo- 
cuţiune adverbială, un verb la supin: este bine, este rău, este greu, e de 
necrezut, e totuna etc” [5, p. 184]. De exemplu: Este bine să te gândeşti 
şi la suflet, nu numai la trup. (Proverb) 


După o părere larg răspândită în lingvistică, cele mai multe verbe 
și expresii verbale impersonale fac parte din clasa verbelor de sta- 
re. Bazându-ne pe cercetările existente în literatura de specialitate 
[6, p. 60-72; 4, p. 170-173], vom încerca să stabilim un inventar al ver- 
belor și expresiilor impersonale de stare: 


- expresii verbale care exprimă stări atmosferice sau coordonate tem- 
porale: e noapte, e soare, e cald, e târziu, e frig, e ger, e dimineaţă, e arșiță, 
e secetă, e vară, e iarnă etc. Structura lor este următoarea: verbul copu- 
lativ a fi + substantiv, adjectiv, adverb: E toamnă, e foșnet, e somn... / 
Copacii, pe stradă, oftează; / E tuse, e plânset, e gol... / Şi-i frig, şi burează. 
(Bacovia, Nervi de toamnă); 


- expresii verbale ce redau stări psihice, afective, fizice. Aceste con- 
strucții sunt compuse din verbul a fi şi un substantiv (mai rar adjectiv, 
adverb): mi-e foame, mi-e sete, mi-e frig, mi-e teamă, mi-e groază, mi-e 

lene, mi-e somn, mi-e milă, mi-e jale, mi-e ruşine, mi-e dor, mi-e bine, mi-e 
rău, mi-e cald, mi-e greu, mi-e urât etc. „Verbul a fi este construit cu un 
obiect indirect personal, antepus verbului, și un subiect nonpersonal, 


postpus” [7, p. 60]. 


În opinia lingvistului D. Irimia, expresiile care descriu lingvistic 
„realități umane, stări psihice, afective, fizice” sunt în permanență 
însoțite de un pronume personal în dativ [4, p. 171]. Exemple: Mi-i 
somn. Ce nalt îi focul! / Şi codrul ce adânc! (Labiş, Moartea căprioarei)), 
Mi-e groază să plec pe ploaia asta. (Slavici, Popa Tanda), Vidra: Asta-i 
iubirea de țară? De-așa iubire mi-e jale, / De-așa ființă mi-e milă... 
(Hasdeu, Răzvan şi Vidra), Mi-e ruşine în adâncul intimității mele, ca şi 
când aş fi suferit de o boală ruşinoasă şi penibilă. (Petrescu, Ultima noapte 
de dragoste, întâia noapte de război), Mi-a fost frică, dar apoi mi-a fost 
drag de tine... te văzusem cu coada ochiului şi-mi plăcuseși... mi-era şi ru- 
şine de întâmplare şi-mi era şi ciudă că nu vii să-mi vorbeşti. (Călinescu, 
Enigma Otiliei), Mă jenez să-l bruschez, mi-e milă chiar, mă priveşte cu 
nişte ochi! (Călinescu, Enigma Otiliei), Răzvan: Lipseşte! Mi-e greu să 
te mai ascult!... (Hasdeu, Răzvan și Vidra), Hoţul III: Uf, uf, uf! Rău mă 
frământă! Mi-e şi cald, mi-e şi răcoare! (Hasdeu, Răzvan și Vidra); 


- verbe pronominale (cu pronume în dativ) întrebuințate impersonal: 
a (nu)-i arde, a (nu)-i păsa etc.: lui Ion nu-i arde de glume; Mariei nu-i 
pasă de nimic; 


- verbe care admit deopotrivă un subiect interior propoziției, totdeau- 
na de pers. a III-a, sau o propoziţie-subiect: a se cuveni, a se întâmpla, a 
se face, a se nimeri etc.: se întâmplă multe; mi se cuvin toate; 


- expresii impersonale în care Subiectul se caracterizează prin trăsătura 
[- animat] și este postpus sau este realizat propoziţional. Obiectul, ca- 
racterizat prin trăsătura [+ animat] este un pronume personal în Acc. şi 
este plasat înaintea verbului [8, p. 148-149]: mă avantajează situația; 
mă cuprinde tristețea; mă stăpânește frica; mă miră că ai plecat; mă 
afectează că pleci; urmează să plec; mă doare că te porți aşa; 

- expresii care se construiesc fără sau cu Obiect prepoziţional: îi pasă 


de cineva; i s-a urât de cineva; îi arde de plimbare; îi pare bine/rău de 
cineva; 

- construcții care acceptă Subiect, de obicei, postpus, caracterizat prin 
trăsăturile: [- animat], [- uman] sau exprimat propozițional: îmi dău- 
nează oboseala; îmi prieşte aerul de afară; îmi place cartea. 


Totalizând, vom remarca faptul că limba română dispune de un bogat 
şi divers inventar de verbe şi expresii impersonale, cele mai multe fă- 
când parte din clasa verbelor de stare. 

Prin intermediul acestui articol ne propu- 
nem să familiarizăm cititorul cu aspecte ale 
unui metalimbaj mai puţin vehiculat în me- 
diul nostru - metalimbajul sociolingvistic, 
care îți va dezvălui preocupările de bază ale 
Sociolingvisticii, ştiinţă lingvistică moder- 
nă, care are un mare prestigiu în acele țări 
unde în comunicare sunt utilizate mai multe 
limbi şi unde, inevitabil, se creează situații de 
funcţionare conflictuală a limbilor. 


De vreme ce în spaţiul nostru lingvistic pru- 

to-nistrean, începând cu 1812, cele două 
limbi aflate în comunicare (româna, zisă lim- 
bă primă sau a majorităţii vorbitoare, și rusa, 
numită în sociolingvistică limbă secundă sau 
imigrantă) se confruntă în plan funcțional, 
trecând prin diverse stadii de conflict lingvis- 
tic (latent sau acut) provocat de factori extra- 
lingvistici, în deosebi de politica lingvistică, ce 
a condus la substituţia funcțională a românei 
cu rusa și la degradarea fără precedent a limbii 
române la sfârșitul sec. al XIX-lea, iar mai apoi 
la „codificarea” unei noi limbi est-romanice — 
„limba moldovenească”, în sec. al XX-lea, con- 
siderăm că o asemenea rubrică ar fi de un real 
folos pentru cei preocupaţi de problemele 
limbii române (profesori, masteranzi, docto- 
ranzi). 


Aşa cum „războiul glotonimic” vizând denu- 
mirea corectă a limbii noastre durează decenii 

în şir, popularizarea prin intermediul acestei rubrici a informaţiilor do- 
cumentare în favoarea glotonimului limba română sunt de stringentă 
actualitate. 


Iniţierea vorbitorilor de limbă română în terminologia sociolingvisticii 
actuale este mai mult decât un imperativ, deoarece uneori conceptele 
sociolingvistice sunt confundate cu cele sociopolitice, iar de cele mai 
multe ori sunt pur şi simplu neglijate, deși termenii sociolingvistici 
constituie instrumente indipensabile în descrierea faptelor de limbă. 


Cei interesaţi de problemele funcționării limbii, ale contactului dintre 
limbi, ale bilingvismului, plurilingvismului, ale diglosiei, triglosiei, poli- 
glosiei, ale conflictului lingvistic, ale războiului dintre limbi, ale politicii 
lingvistice, ale substituţiei lingvistice, ale ideologiei diglosice, ale planificării 
lingvistice etc. vor găsi aici atât definițiile acestor concepte de bază ale 
sociolingvisticii actuale, concepte devenite termeni consacraţi, pre- 
cum şi numeroase exemple concludente pe material faptic de limbă ro- 
mână, selectate din diverse surse documentare din perioada sec. XIX — 
prima jumătate a sec. XX (surse de arhivă, presa de epocă, manuale și 
dicţionare, foi volante ş. a.). 


Titlul articolului ne-a fost sugerat de către una dintre denumirile 
inițiale pe care le-a avut Sociolingvistica, şi anume Ecologia limbii. 


Clasificarea sociolingvistică a limbilor 


În afară de clasificările genealogice şi tipologice, există și clasificarea 
sociolingvistică a limbilor, care se conduce după următoarele criterii: 


1) criteriul provenienţei (limbă indigenă — limbă imigrantă); 


2) criteriul funcţionării (limbă vehiculară — limbă vernaculară, sau lim- 
bă A — limbă B; limbă dominantă — limbă dominată); 


3) dimensiunea comunităţii lingvistice care o foloseşte (limbă majori- 
tară — limbă minoritară ); 


4) statutul legal (limbă oficială — limbă nonoficială, de asemenea şi lim- 
bă recunoscută — limbă nerecunoscută); 


5) gradul de normare (limbă standard — limbă nonstandard); 


EI RO MIÂINIĂ 


6) momentul și modalitatea achiziţiei (limbă primă — limbă secundă 
sau limbă maternă — limba a doua); 


7) criteriul structurii (limbi mixte (limbile creole, pidginurile, sabirurile) 
şi limbi naturale. 


NOTA BENE! 


Este incorectă și inadecvată sintagma limbă de stat, utilizată frecvent în 
locul sintagmei limbă oficială. Expresia limbă de stat nu este atestată în 
niciun dicționar (ori studiu) de sociolingvistică din limbile europene. 
Lmbă de stat este un calc după rus. gosudarstvennâi iazâk. 


Limba oficială — (poate fi definită doar în raport cu dezvoltarea fixă a 
funcţiilor administrative şi statale) este limba care e folosită pe plan in- 
tern pentru redactarea textelor oficiale ale statului, pentru comunicarea 
în administraţie, în justiţie, în mass-media, ca limbă de predare în învă- 
țământul de stat, oficializată printr-un act administrativ (de obicei prin 
Constituţie). Uneori, în cazul țărilor de curând independente, limba ofi- 
cială e luată în raport cu limba națională a statului, pentru care, pe drept, 
se pune alegerea unei limbi oficiale. Există o distincție utilă între limba 
oficială de iure și limba oficială de facto. 


Bilingvismul 


Bilingvism -— folosirea alternativă a două limbi de către una și aceeași 
persoană (bilingvism individual) sau de către un grup social, o comu- 
nitate de locutori (bilingvism social). Atât bilingvismul individual, cât 
şi bilingvismul social se subdivizează într-un şir de subtipuri, conform 
anumitor criterii de clasificare. 


Tipuri de bilingvism individual: 


I. Conform condiţiilor achiziţionării celei de a doua limbi (unde? 
când? cum?) deosebim: 

1. Bilingvism precoce: 

1.1. bilingvism compus (achiziţionat în copilărie, în familii bilingve); 
1.2. bilingvism coordonat (în procesul şcolii); 

2. Bilingvism natural (în căsătorii mixte); 

3. Bilingvism voluntar (determinat de voința individului): 

3.1. bilingvism simultan (a învăţat cea de a doua limbă concomitent cu 
altă limbă); 

3.2. bilingvism consecutiv (după altă limbă); 

3.3. bilingvism primar (prin contact); 

3.4. bilingvism secundar (prin instruire). 


II. După gradul de competență în cele două limbi: 

3.5. Bilingvism echilibrat, simetric, echilingvism (cunoaştere identică a 
celor două limbi); 

3.6. Semilingvism (în una dintre limbi bagajul lexical al individului răs- 
punde doar necesităților sale sociale); 

3.7. Bilingvism reciproc (bilingvii de acelaşi nivel de competenţă trec 
reciproc de la o limbă la alta); 

3.8. Bilingvism nereciproc (unul dintre bilingvi, înțelegând totul în am- 
bele limbi, poate utiliza doar una). 


III. După numărul limbilor cunoscute: 
1.Bilingvism; 

2.Trilingvism; 

3.Cvadrilingvism; 

4.Plurilingvism (multilingvism). 


Tipuri de bilingvism social sau regional, cultural, național: 

I. Conform situației în legislaţie: 

1.Bilingvism oficial sau decretat (în cazul bilingvismului oficial se 
aplică două principii: a) principiul teritorial (Federaţia Elvețiană) 
şi b) principiul personalităţii (Canada). Astfel, bilingvismul oficial 
poate fi: 

a) impersonal (guvernare bilingvă, cetățeni monolingvi)); 

b) personal (guvernare monolingvă, cetățeni bilingvi). 


II. În dependenţă de funcţiile sociale ale fiecărei limbi: 

1. Bilingvism neutru sau funcțional (ambele limbi funcţionează în toate 
sferele sociale); 

2. Bilingvism diglosic (caracteristic situaţiilor de diglosie): 

a) parțial — are loc trecerea parţială la limba A în urma presiunii externe 
cu caracter politic și social, de exemplu, emigrarea; 

b) total — are loc înlocuirea totală a uneia dintre limbi cu cealaltă limbă 
în unele sfere sociale superioare). 

III. În dependență de politica lingvistică promovată: 

1. Bilingvism de asimilare, la rândul său poate fi: 

b) b. subsitutiv, de transfer sau negativ (dacă se duce o politică de asimi- 
lare a unei limbi genetic și structural mult diferită de cea impusă; școa- 
la poate contribui la asimilarea progresivă a vorbitorilor care utilizează 
acasă o altă limbă decât cea a statului); 

b) b. de menţinere sau pozitiv (şcoala poate perpetua bilingvismul unei 


populaţii). 


IV. Conform condiţiilor geografice şi sociale: 

1. Bilingvism natural (trai în apropierea frontierei dintre două arii lin- 
gvistice sau într-o localitate bilingvă, căsătorii mixte); 

2. Bilingvism instituțional (fiecare instituţie, corporație, minister etc. 
poate practica propriul său bilingvism): 

a) b. vertical (dacă direcția funcţionează într-o limbă şi forța de muncă 
în alta, comunicarea între superiori şi subalterni se menţine prin inter- 
mediul cadrelor bilingve); 

b) b. orizontal, de legătură (între instituţii care funcționează în limbi 


diferite). 


NOTA BENE! 


Dintre toate tipurile de bilingvism social, în spaţiul lingvistic pruto-nis- 
trean s-a manifestat, pe parcursul istoriei (1828-1905), bilingvismul de 
asimilare rus-român (zis şi bilingvism diglosic sau bilingvism substitutiv), 
limba română a fost substituită de limba rusă în toate sferele sociale de 
activitate. 


Perioada 1940-1989, deși este de iure dominată de bilingvismul oficial 
român-rus (sau bilingvismul decretat), totuşi de facto această perioadă 
istorică s-a caracterizat prin monolingvismul oficial rus, deoarece sub 
masca bilingvismului armonios s-a promovat unilingvismul. 

Sacru și profan în onomastică 


A patra ediție a Conferinţei Internaţionale de Onomastică, 
„Numele și Numirea” (ICONN 4) 


Între 5 şi 7 septembrie 2017, a avut loc la Baia Mare cea de-a patra 
ediție a Conferinţei Internaţionale de Onomastică, „Numele şi Numirea” 
(ICONN 4), la care au participat 132 de specialişti din țară și străină- 
tate. Printre ei s-au aflat Gheorghe Chivu (membru corespondent al 
Academiei Române), Grant W. Smith (coordonator al „umanioarelor” 
la Eastern Washington University, fost preşedinte al American Name 
Society, specialist în onomastică literară și filozofia limbajului), Alda 
Rossebastiano (fost director al Școlii doctorale de Onomastică de la 
Universitatea din Torino, Italia), Peter Jordan (Academia de Ştiinţe a 
Austriei, Viena), Tamás Farkas (director de studii la Institutul de Stu- 
dii Lingvistice Maghiare și Fino-ugrice din cadrul Facultăţii de Științe 
Umaniste, ELTE, Budapesta, și editor-şefal celei mai importante revis- 
te onomastice din Ungaria, Nevtani Értesítő). 


Conferința este organizată de Centrul de Onomastică de la Facultatea 
de Litere din cadrul Universității Tehnice din Cluj-Napoca, Centrul 
Universitar Nord Baia Mare, de către un comitet de organizare condus 
de prof. univ. dr. hab. Oliviu Felecan. 


Ideea organizării acestei Conferințe Internaționale de Onomastică 
s-a născut în anul 2010, după câștigarea, de către Oliviu Felecan, a 
unui proiect de cercetare în cadrul competiției CNCSIS, PN II, IDFI, 
în care, printre obiective, a figurat și organizarea unei manifestări 
ştiinţifice internaționale, în cadrul căreia specialiști din țară și din stră- 
inătate să dezbată probleme referitoare la nume și numire în antroponi- 
mie, toponimie și în domenii conexe onomasticii. Tot la această dată, 
s-a stabilit ca evenimentul să aibă loc din doi în doi ani. 


Ecoul favorabil de care s-a bucurat ediţia I, în anul 2011, la care au 
fost prezenţi 78 de specialiști din 12 ţări — Africa de Sud, Belgia, Ger- 
mania, Franţa, Italia, Polonia, Republica Moldova, România, Rusia, 

Secvenţe de la Conferinţă 


ÎNTRUNIRI ŞTIINŢIFICE EEE 


Serbia, Spania, Ungaria, a condus la o prezenţă tot mai numeroasă la 
edițiile următoare. 


La cea de-a doua ediţie, din 2013, au participat 88 de cercetători și 
profesori din 23 de ţări: Albania, Australia, Austria, Belgia, Brazilia, 
Bulgaria, Cehia, Estonia, Finlanda, Franța, Germania, Italia, Japonia, 
Kosovo, Marea Britanie, Republica Moldova, Olanda, Polonia, Româ- 
nia, Rusia, Spania, Suedia, Ungaria, Zimbabwe. 


Cea de-a treia ediție, din 2015, a reunit și specialişti din alte spaţii, pre- 
cum: Azerbaidjan, Elveţia, Iordania, Israel, SUA, alături de țările deve- 
nite tradiționale. 


Acum, la cea de-a patra ediţie, au fost prezenţi şi cercetători din Be- 
larus, Mexic, Ucraina, care au sporit numărul participanţilor la 132 
şi au menţinut numărul țărilor prezente la 23. Aceasta înseamnă o 
recunoaştere deplină a standardului înalt de organizare a Conferinţei, 
dar şi de abordare a problemelor de specialitate, discuţii şi schimburi 
de idei de o remarcabilă ţinută științifică. Nu este deloc neglijabilă im- 
plicarea tinerilor cercetători — masteranzi şi doctoranzi — de la UTCN, 
CUNBM şi din alte centre universitare, prezenți la toate ediţiile, la dez- 
baterile care au avut loc. 


Calitatea lucrărilor trimise spre publicare, sub evaluarea atentă a unui 
Comitet ştiinţific alcătuit din 41 de personalități din majoritatea țărilor 
participante, a dus la recunoașterea cărţilor tip Proceedings şi indexarea 
acestora în cea mai prestigioasă bază de date, ISI Web of Science (Insti- 
tute for Scientific Information: www.webofknowledge.com). Precizez şi 
faptul că volumele se află nu numai în posesia tuturor participanților, dar 
şi în marile biblioteci din întreaga lume (a se vedea www.worldcat.org)). 


Ca și la celelalte ediţii, unele lucrări au fost programate a fi susținute 
în plenul Conferinţei, iar celelalte — pe secțiuni. În prima categorie 
au fost incluse cinci comunicări, ale căror rezumate au fost publica- 
te în două sau trei limbi, în Programul Conferinței, distribuit înainte 
de deschidere, alături de alte materiale (de ex., pliante promoționale 
cu Maramureș), în mapa (= traista maramureșeană, inscripționată 
„ICONN 4 BAIA MARE ROMÂNIA”), destinată fiecărui partici- 
pant. Între aceştia s-au numărat: Gheorghe Chivu (Academia Ro- 
mână, Bucureşti): Nume de zei și de zeițe în cultura românească veche 

(Names of gods and goddesses in old Romanian culture / Noms de dieux 
et de déesses dans la culture roumaine ancienne), Grant W. Smith (Eas- 
tern Washington University, SUA): An elaboration on the symbolic 
meanings of names (Developpement sur les sens symboliques des noms), 
Alda Rossebastiano (Universită degli Studi di Torino, Italia): Secular 
names and faithful, erudite surnames in the onomastics of orfans, betwe- 
en Revolution and Restoration (Prenoms individuels profanes trouves 
entre Révolution et Restauration), Tamás Farkas (Eötvös Loránd Uni- 
versity, Budapesta, Ungaria): Creating a National Given Name Stock: 
A Chapter from the Modern-Day History of Hungarian Personal Names 
(La formation des prénoms à caractere national. Un chapitre de l'histoire 
des noms de personne hongroisn à l'époque moderne), Patricia Carval- 
hinhos (University of São Paulo, Brazilia): The Sakred Toponymy of 
São Paulo (Brazil) has become Profane (Le Sacré qui s'est transformé en 
Profane dans la toponymie de São Paulo, Brésil). 


Secțiunile ICONN 4, stabilite conform cu tematica ediției actuale — „Sa- 
cru şi profan în onomastică” — s-au desfășurat în paralel, câte patru con- 
comitent, în funcţie de limbile oficiale (română, engleză, franceză, italia- 
nă, germană, spaniolă): Sacru și profan în numele din spațiul public, Sacru 
şi profan în toponimie, Sacru şi profan în antroponimie (în antroponimia 
istorică, în antroponimia literară). Studiile prezentate au confirmat bogăția 
şi importanţa subiectelor alese, standardul înalt de informare şi documen- 
tare, precum și modul de prezentare și argumentare a faptelor expuse. 


Interesante au fost situaţiile în care tema aleasă era asemănătoare la 
mai mulți cercetători, dar ţinta de interes şi viziunea proprie asupra su- 
biectului au evidenţiat o multitudine de aspecte sub care poate fi privit 
un fenomen. De aceea, întrebările și observaţiile pe marginea fiecărui 
subiect expus au constituit un al doilea punct de interes la toate secți- 
unile, mulți participanţi exprimându-și regretul de a nu fi putut parti- 
cipa la mai multe susţineri, din cauza suprapunerilor: patru secţiuni 
concomitent, timp de două zile. 


Au fost bine apreciate și lucrările tinerilor cercetători — doctoranzi şi mas- 
teranzi —, de la Centrul Universitar Nord din Baia Mare, dar și de la alte 
universități, acestora transmițându-li-se și îndemnul de a continua cerceta- 
rea ştiinţifică spre folosul lor și al învățământului pe care-l reprezintă. 

Numele în societate rămâne, prin urmare, un subiect permanent pen- 
tru specialiştii domeniului și pentru cercetători ai altor ramuri ale ști- 
inţei, atraşi de mirificul aspect al actului denumirii. 


Ca urmare, părerea unanimă a participanților asupra calității comuni- 
cărilor şi a organizării Conferinţei a fost una deosebită, fapt confirmat 
prin mesajele primite în luna septembrie: „Un sincero complimento per 
Lefticiente macchina organizzativa e il successo del Congresso che è me- 
rito tuo e della tua squadra. Ancora riassaporo i prelibati piatti casalinghi 
veramente gustosi serviteci dopo lo spettacolo folcloristico, un sapore 
di cibo daltri tempi...” (Alfonso Germani, Italia); „You have many rea- 
sons to be proud for what you've done. It really was a great conference, 
with first-rate contributions. Excellent speakers and a good atmosphere 
all around. Pll be sure to come back for the next one. Baia Mare is defi- 
nitely the place to be, and not just for onomasts” (Antonio Lillo, Spain); 
„Ihe conference in Baia Mare was wonderful and you are indeed a great 
organizer.” (Peter Jordan, Austria); „I should like to express my warmest 
thanks and deep gratitude for the excellent organization of the Confe- 
rence! Everything was nice! I enjoyed meeting colleagues, organizers, 
and your beatiful country!” (Raisa Zhamsaranova, Russia); „Felicitări 
pentru Conferință! Frumoasă, interesantă, bogată și foarte bine organi- 
zată. Participanţii, foarte numeroşi şi foarte bine pregatiți” (Gh. Chivu, 
București); „Je tiens à te remercier vivement de toutes les finesses que tu 
as eues envers nous. Le congres a été excellent et c'est un rêve accompli 
d'y être alles. Pour nous la Roumanie est un pays très lointain. Nous y 
avons été très heureux” (Yolanda Lopez, Mexic); „Encore félicitations 
pour la parfaite organisation du colloque ICONN4, où nous avons été 
accueillis princièrement dans une atmosphère amicale et très conviviale 
qui est la clé des colloques que tu organises à Baia Mare et qui attire tant 
de collègues” (Giorgio Sale, Italia); „Let us once again thank you and 
your team for arranging ICONN4. It was a real present for our mind and 
experience, one of the most memorable scientific events, connecting 
languages, humanities, countries, people and their ideas! We hope to 
take part in all your next «editions» of ICONN and visit Fairyland 
Romania again and again” (Elena Gudeleva and Ekaterina Sudarkina, 
Russia); „Im writting to thank you and your team for all attention, work 
and the good quality event we had. It was very good to be there again” 
(Patricia Carvalhinhos, Brazil); „Ihank you for the fantastic hospitality 

and the interesting conference” (Alessandra Cattani, Italia); „Once aga- 
in we would like to thank you for the great scientific event and for the 
perfect organization. We are looking forward the next ICONN that is 
the best reason to visit the beautiful town of Baia Mare and to see the un- 
discribable chram of Maramures. Thank you for letting us being part of 
that magic!” (Gergana Petkova, Vanya Ivanova, Bulgaria); „Once again 
many thanks for excellent organisation of the congress and for the nice 
atmosphere” (Ewa Majewska, Poland); „My wife, Lelia, and I enjoyed 
our visit in Baia Mare even more this time than last. You and your hel- 
pers run the best conference I've ever attended, and we were able this 
year to join the excursion to Maramures. Thanks again for you superb 
organization and gracious hospitality.” (Grant Smith, USA); „I take this 
opportunity to thank you once again for a bright, interesting conference 
and magnificent hospitality” (Marina Golomidova, Russia). 


Nicolae FELECAN, 
Universitatea Tehnică din Cluj-Napoca, 
Centrul Universitar Nord Baia Mare 


Magda URSACHE 
Intre roman şi eseu 


CRITICĂ, ESEU 


M.U. — scriitoare și publicistă, 
lași. Semnează romanele: 
Universitatea care ucide 
(1995); Astă vară n-a fost 
vară... (1996); Strigă acum... 
(2000); Conversatie pe Titanic 
(2001); Rău de România 
(2003); Bursa de iluzii (2005) 
şi volumele de publicistică: 
Bolile spiritului critic. Eseuri 
atipice (2006); Pe muchie 

de hârtie (2007); Să citiți 
bine! (2010); Vieţile cărțarilor 
contemporani după Magda 
U. (2012); Comunismul cu 
rele şi rele (2013); Noi vrem 
Cuvânt! sau Alte feluri de 
cenzură (2015). Laureată a 
numersoase premii, inclusiv 
a Marelui Premiu de creaţie 
literară Vasile Voiculescu”, 

a Premiului pentru 
eseu-publicistică al filialei 
laşi a USR. 


Am fost provocată de prietenul Adrian Alui 
Gheorghe cu următoarea întrebare: „Cărţile 
dumneavoastră de eseuri sunt impregnate de 
epic, aşa cum romanele au veritabile pagini de 
eseu. Cât îl încurcă eseistul pe prozator? Cât 
îl ajută?” 


I-am răspuns că m-a văzut bine. Mă aflu de- 
liberat pe granița eseu-roman, așa este: scriu 
texte de frontieră. Şi da: eseista e dublată (se 
dedublează?) de povestașă. Poate că eseul și 
ficţia se opun. Nu și pentru mine. Eu nu gă- 
sesc că proza e opusă diametral eseului. Mai 
mult încă: poezia ia câte ceva din eseu (şi mă 
gândesc la Mircea Ivănescu); Viaţa și opinii- 
le lui Zacharias Lichter a lui Matei Călinescu 
mi se pare, ca să zic așa, un „roman eseistic”. 
Cât despre I. L. Caragiale, o!, e dramaturgul 
cel mai impur: nu-i mai întâi și mai întâi soci- 
olog? Patimile după Piteşti e un docu-roman, 
ficțiune simulată: e și nu e Goma personajul 
principal. 


Pentru că sunt atipică, scriu eseuri atipice şi 
romane atipice. Bolile spiritului critic (Editura 
Libertas, 2006) are acest subtitlu, dat mie de 
Luca Piţu. Pun genurile să se intersecteze. E o 
mişcare de genuri, o întretăiere, şi nu de azi, 
de ieri. Après Barthes, de al cărui discurs am 
fost îndrăgostită, scriitura închide în ea cer și 

pământ, poezie şi proză. Romanul meu e scriitură slobodă, de capul ei, 
cum vrea ea, în afara voinţei mele. În mod conştient, nu ştiu când intră 
eseul și când iese; nu ţine de voința mea, nu aleg, sunt aleasă de vocea 
secundă, o voce misterioasă venind din adâncuri, din străfunduri. Nu 
eu stabilesc ordinea, un personaj apare când vrea el şi nu-i scorneală, 
vă rog să mă credeți. Nu știu sfârșitul romanului, nu mi-l povestesc mie 
niciodată. Nu ştiu ce se va întâmpla cu personajul principal, chit că 
prefer narațiunea la persoana întâi. Însă m-am cam plictisit de nara- 
torul personaj din primele două romane, folosindu-mă apoi de două, 
chiar de patru voci narative. Mi-am desfigurat biografemele anume. 
Nu sunt, indubitabil, nici Lia, nici Caterina, nici Lili-Marleen, nici 
Iordana, nici Iris. Şi, ca să nu fiu confundată cu cel (cea) care narează 
la persoana întâi, am introdus-o pe Magda U., cu temele ei obsesive, 
adevărul memoriei, în principal. În Rău de România, eroina vorbeşte cu 
Magda Ursache, dar și cu ea însăși, vocea a doua; în Bursa de iluzii, 
Magda U. e un fel de raisonneuse pentru Iris. N-am scăpat de mine nici 
în romanul la care scriu cu pauze, Diodor, pauze lungi și dese. Or, ştiţi 
bine: când scrii roman trebuie să accelerezi continuu, până la capăt: 
montagne russe. Dacă încetinești, l-ai stricat. 


În fond, ce-i justificat și ce nu în roman? Ce-i oprit şi ce-i permis în 
roman? Ici proză, colo eseu... „Ș-apoi dă, Doamne, bine!” vorba lui 
Creangă. Urăsc proza oficioasă, ca să-i zic așa, ascultând de reguli fixe. 
Sunt o indisciplinată. 


E şi nu e lumea lui ca-și-cum în romanele mele și observaţia îi aparține 
lui Luca Piţu, care mi-a prefațat Astă-vară n-a fost vară... (Institutul Eu- 
ropean, 1996): „povestașa îi şi nu-i Magda, după cum la palierul isto- 
riilor vehiculate romanesc, Vali Munteanu, Popuţoaia, Vasile Ciubâcă 
ori Leon îs fiinţe fictive, de hârtie, oricât ar încerca să ne convingă de 
contrariul un Adăscăliței, un Gavrilă Istrate, un 'Ţucu Andriescu sau 
alţii eiusdem farinae”. Leon, în care Luca s-a recunoscut, poartă ochelari 
în Universitatea care ucide, „ceea ce nu posedă pretinsul corespondent 
din exteriorul istoria”. Adică el însuși. Pe Vali Munteanu, Luca l-a luat 
drept D. Irimia, deși biografemele (Luca le spune găinăreme) aparţi- 
neau în principal lui N. Creţu, „hermeneutul hormonaut”, spre a-i spu- 
ne ca Saul Bellow, dar și lui D. Irimia ori Iulică Popescu („ce va fi dat 
Secului, în 1987, propriile studente, conversatoare în lectorat franțuz 


CRITICĂ, ESEU BEJ 


cu un jurnalist britanic; acu abuză de ele și le persefute”). Şi nu-s tex- 
tele lui Luca, mai ales ca stil, proză curată, în limbă piţuliană, anti orice 
canon al românei standard? În fond, vă reamintesc ce a spus Valery, că 
stilul nu-i decât o deviaţie de la normă. Stilemul Luca Piţu nu-i decât 
un écart, o deviere, o abatere de la exprimarea comună, cuminte. Când 
îl recitesc pe Luca, nu mai sunt deloc deprimată privind literatura ro- 
mână. Mereu cade în pagina mea, ca perele de pe masa de scris de la 
Văratec, câte o pițulă de-a lui. De altfel, culeg necontenit îndrăzneli de 
lexic din cărţile altora și le mulțumesc pentru ele. Mai exact, mă îm- 
bogăţesc cu ele. Fac și eu manevre lingvistice, „foarțez” și eu cât pot, 
ca Şerban Foarţă. Atipic-nu-i așa? — când dihonia s-a generalizat, când 
scriitorii mănâncă (la Lacrimi și sfinți, localul restauratorului Dinescu) 
şi se mănâncă între ei. 


Dar trebuie să-i dau încă o dată dreptate lui Luca: „doar bunul Dumne- 
zeu îşi va mai aminti cine fuseră Janeta Benditer, Gavrilă Istrate, Adăs- 
căliței, Ţucu, Iorgu Iordan ş. a., când numai specialiștii vor mai opera 
cu Theofil Simenschy, Petru Caraman și alți faimoși dezuniversitați cu 
tăvălugul bolşevic din învățământul moldav”. 


Așa este: s-au pierdut și cheile romanului Bietul Ioanide, dar asta nu 
m-a împiedicat să mă documentez serios pentru Diodor, romanul po- 
menit, să inserez în el documentul care nu minte. Şi dețin multe docu- 
mente — provizie (lucrez cu fişe şi pe fişe). Nu mă sfiesc să dau toate 
numele. Îmi iau libertatea de a ingera note și notule în roman, ceea ce 
se trage de la eseu, dar și personaje reale, cu nume și prenume. În Strigă 
acum... am pus bibliografie la sfârșit. 


La o lansare de carte (Conversaţie pe Titanic), profesorul Constantin 
Ciopraga numărase câte nume reale intraseră pe o singură pagină. 
Era vorba de lista din revista proletcultistă „Orizont, cu cei declarați 
Morți la 23 August. În cazul ăsta nu-i niciun abuz, sunt mulți, domnu- 
le Profesor, i-am răspuns. inta romanului meu erau ororile și erorile 
comuniste, prezentate, mai nou, de tinerii prozatori „sub forma unui 
comunism de operetă şi de tot hazul”, cum observă Alex. Ștefănescu. 
Ludicitatea nu prea rimează cu martiriul din pușcăriile comuniste, cu 
asasinatele prin tortură. Și-l citez pe basarabeanul Ion Lazu, autorul 
unui proiect pentru un Memorial, care nu s-a mai realizat: „un sfert 
dintre scriitorii vremii au fost anchetați, arestaţi, închiși, stopaţi, speri- 

ați să renunţe la opoziţie, la scris”. Nu-mi vine să zâmbesc când citesc 
ce scria, prin anii '30, Louis Aragon: „ochii albaştri ai Revoluţiei care 
strălucesc cu o cruzime necesară”. Această cruzime necesară l-a distrus 
şi pe Barbu Slătineanu, pentru că multiplicase, la mașina de scris, „poe- 
zii mistico-duşmănoase” de V. Voiculescu şi pentru că purtase „discuţii 
cu caracter dușmănos despre evenimente politice interne şi interna- 
tionale” cu Vladimir Streinu, cu Șerban Cioculescu, Alice Voinescu, 
părintele Anania, Andrei Scrima, Dinu și Cornelia Pillat... În fapt, a re- 
fuzat angajamentul cu Secu. N-a vrut să devină „agentul Petrovan” și a 
murit în închisoare, la 31 octombrie '59. 


Da, mă întorc spre document, spre eseu, ca să dau mărturie. Urăsc pro- 
za amputată de responsabilitate. 


„Şi ce frumoase descrieri de natură faci! Lasă eseul!”, m-a sfătuit Pro- 
fesorul Ciopraga. Mi-am recitat, în gând, un distih de Petru Romoşan: 
„Căci multă glorie aduc descrierile bine făcute după natură. Multă 
glorie”. Nu, n-am urmat indicaţia Profesorului, care mi-a spus şi cu alt 
prilej să las politica şi să fac descrieri de natură, argumentând cu ce i-a 
reproșat Mihalache Dragomirescu lui Caragiale: că n-are peisaj. Nenea 
Iancu i-a zis-o că are destul: „... şi mai cred că peste destul, în artă, nu 
mai trebuie deloc”. 


Nu i-am mai răspuns atunci Profesorului Ciopraga că am învăţat o 
lecţie de la Flaubert: nicio descriere gratuită; toate în legătură cu per- 
sonajele, ca să le contureze mai ferm, să ni le arate mai clar. Pădurea 
vorbeşte în Madame Bovary, ca să ştie cititorul că Rodolphe a intrat 
în posesia Emmei. Flaubert nu vrea s-o spună direct, nu vrea să scrie o 
scenă de sex explicit, dar cititorul înțelege că au intrat unul în altul. Evit 
şi eu tot ce-i inconfesabil. Literatura scato a fetelor, mai ales când nu le 
bântuie talentul, o detest. 


Da, deși aş vrea să fug în ficțiune, mă trezesc că scriu reportaje de front 
intello. Cred că romanul e haină civilă, în timp ce publicistica e haină 
militară. Au fost multe momente când produsele imaginaţiei mele mi 
s-au părut inutile. Am preferat publicistica, greșit sau nu, construcțiilor 
pe apă. Nu mă mulţumeşte fabularea, realitatea fictivă, în timp ce foi- 
letonul intră în roman ca tramvaiul de Baza 3. Bătrânu considera acest 
tramvai cel mai bun dintre... personajele mele. Câtă nevoie este de epi- 

că, de vreme ce traversăm o epocă fabulo? Și am lăsat-o pe povestașă pe 
drum pentru polemistă. Atipică, la fel ca-n aroman (oricum, naraţiune 
pură n-am prea scris). 


În Pământul şi cerul lui Jacques Dorme de Andreï Makine, directoarea 
literară a unei edituri pariziene îi reproşează autorului: „prea multe lu- 
cruri brute, neprelucrate deloc în imaginar”. Replica lui, că este „ade- 
vărul gol-goluţ”, n-o convinge. „Tocmai asta nu merge. E prea adevărat 
pentru un roman.” Numai că eu, cum am mai spus, asta urmăresc: ade- 
vărul memoriei. E vorba de raţiunea sau „naraţiunea de a fi”, cum ar zice 
Robert Șerban. 


Ce-i drept, am fost întrebată mereu, la lansări de romane, dacă s-a în- 
tâmplat în realitate sau nu, dacă e „adevărat” sau nu ce povestesc. Fic- 
ţiune sau adevăr? Is the question. Pot să exclam și eu ca Ana Blandiana: 
„Doamne, câtă literatură conţinem!”. Sunt multe detritusuri, „rămăși- 
tele zilei”, „sfărâmături” din viața noastră, a mea şi a Bătrânului, în ro- 
manele mele. O să le decriptez odată. Sunt multe trăiri şi multe trăite, 
cum spune Al. Cistelecan despre Liviu Antonesei: „un catalog de trăiri 
şi de trăite” 


Petru mă sfătuia să nu calchiez realitatea, să inventez, nu să mă spo- 
vedesc. Numai că vocabulele mele au o memorie pentru cititor şi o 
memorie pentru mine și Petru. „Lasă secretă mitologia noastră”, m-a 
rugat. N-am avut intenția asta, dar a trecut trecutul nostru în romanele 
mele. Mă scuzam: trebuie să fie un bob din trăitele noastre, Petru; fic- 
ţionalizarea vine după. 


Oarece putere de convingere pare să am. Am fost convingătoare în Stri- 
gă acum... Defectul de mers al lui Lili-Marleen a fost crezut de o elevă a 
colegiului „B.-P. Hasdeu” al meu. A exclamat: „Dar nu sunteţi șchioa- 
pă!” Chiar am vrut să scriu un roman cu titlul Efect de real. 


A scrie a fost modul meu - unicul — de a supraviețui în comunism. „Li- 
teratura, după Mario Vargas Llosa, este tot ce s-a inventat mai bun ca să 
ne apărăm de nefericire şi de restriște”. A fost și modul meu de a scăpa 
de senzaţia urâcioasă că aş fi clacat social. Acum, e modul meu de a mai 
respira după plecarea lui Petru. Tot Flaubert, marele: „A scrie e un fel 
de a trăi”. În ce mă priveşte, a scrie e un fel de a supraviețui. Spune eroi- 
na mea, lordana, în Rău de România, când i se gătise făina: „Trecutul? O 

haină mai mare cu nu știu câte numere. Prezentul mă strângea în spate, 
iar viitorul nu mă încăpea” Premoniţie? Da, singurătăţile lordanei sunt 
acum singurătățile mele. Şi-i o metaforă pentru dezastru. Cu Bătrânu 
construisem normalitatea noastră într-o lume anormală. O lume pa- 
ralelă, total diferită de cea imediată. Și de ce n-ar fi fost realitate cea 
închipuită de noi doi? Nu sunt mai vii vietăţile născocite de marii con- 
deieri? Moby Dick, mitica balenă albă, motanul Behemoth, şoricelul 
lui Boris Vian, ghepardul lui Lampedusa, melcul lui Ion Barbu, melcul 
Adeodatus al lui Mihai Ursachi, pupăza lui Nică și corbul lui Poe, oaia 
lui Saint-Exupery, gata să mănânce roza și Mioriţa marelui anonim... 
Şi-n loc să mă strădui să inventez o vietate, măcar un obiect (ca un scrin 
negru, ca pălăria pusă de Faulkner pe capul domnişoarei Meaddowfill 
ori ca drama chinezului bătrân, preparată de Dai Sijie, perişoare de jad 
în zeamă sărată), eu mă lupt cu căpușele, cu invazia de căpușe de tot 
felul şi-n fel de fel de feluri. În ograda noastră culturală, privatizările şi 
retrocedările preferenţiale au atins patrimoniul scriitorilor. Mai sunt și 
văduvele abuzive, nepoţii abuzivi, proprietarii de drepturi de autor; iar 
căpușele editoriale sug ce-a mai rămas de supt. 


Bursa de iluzii e tot roman critic: asta am vrut, asta am scris. Se putea 
intitula Scriitor, fişa postului, dar şi Cititor, fişa postului, aşa cum am ţinut 
să precizez pe coperta a patra a eseurilor Vieţile cărțarilor contemporani 
după Magda U. 


Aşadar, culisez între roman și eseu, ca să evit monotonia eseului prin 
poveste și a poveștii prin eseu. Dar cel mai mult mi-a folosit genul... 
dramatic. Din teatru îmi place să cred că împrumut naturaleţea replicii. 
Cineva m-a întrebat dacă nu scriu piese de teatru şi de ce n-o fac. 


Dar, să pun punct aici, ca să nu transform răspunsul la întrebare în... 
eseu. 

Noţiunile de „tehnică” şi „strategie” au pă- 
truns în studiul literaturii şi artei din alte 
domenii, în principal prin filiera interdisci- 
plinarităţii, căpătând însă statut teoretico-ca- 
tegorial abia în secolul al XX-lea. În exegeza 
lingvistică şi cea teoretico-literară noţiunile 
respective acoperă înţelesuri largi și restrânse, 
mai întotdeauna eterogene. Astfel, cercetăto- 
rii lingviști care operează mai des cu termenul 
„strategie” îl folosesc cu predilecție atât pen- 
tru a desemna generalitatea modului discur- 
siv ca „formă de comportament comunicativ 
bazată pe manipularea structurilor interacți- 
onale şi a mijloacelor verbale de concretiza- 
re a acestora, în scopul atingerii obiectivelor 
urmărite” [1, p. 501], cât și pentru a denumi 
modalitățile receptării și interpretării, pre- 
cum şi diverse proceduri particulare utilizate 
în discurs (strategii de ambiguizare sau dez- 
ambiguizare a exprimării, de politeţe pozitivă 
sau negativă, de tatonare şi multiplicare etc. 
[1, p. 502]). Teoreticienii și criticii literari 
dispun, de regulă, de ambii termeni, în accep- 
ţii cu preponderență consacrate, bine defini- 
te. Totuşi nu lipsesc cazurile când îi învestesc 
cu înţelesuri imprecise și difuze. De exemplu, 
Umberto Eco, în Șase plimbări prin pădurea 
narativă, deşi privilegiază manifest uzitările 
terminologice general-acceptate, întru totul 

pertinente, referindu-se respectiv la procedee speciale de construcție 
a narativului („tehnicile de întârziere sau de încetinire” [2, p. 68]) şi la 
modalităţi de valorificare literar-artistică specifică („strategie narativă” 
[2, p. 47], „strategiile lui stilistice” [2, p. 54]), admite uneori şi întrebu- 
ințări vagi de tipul: „autorul nu-i altceva decât o strategie textuală” [2, 
p. 36], „discursul face parte din strategia autorului model” [2, p. 51]. 
Chiar dacă în primul segment citat aici este vizat autorul ca instanță 
de „joc“, ce inaugurează un „pact” cu cititorul, oricum este greu de în- 
teles cum anume acesta, fiind, se ştie, producătorul textului, identifică 


o „strategie textuală”. Şi cum anume discursul, ce actualizează textul, 
„face parte din strategia autorului”. 


Confruntând, în diacronie, utilizările termenilor „tehnică” și „strategie”, 
putem observa că primul capătă relevanţă teoretico-literară ceva mai 
devreme decât secundul, fiind pus în evidenţă la începutul secolului al 
XX-lea prin contribuţia unor filosofi, scriitori şi teoreticieni literari ori- 
entaţi spre modernitate (William James, Henri Bergson, José Ortega 
y Gasset, Henry James, Marcel Proust, Virginia Woolf, James Joyce, 
Andre Gide, Aldous Huxley), care, drept urmare a crizei romanului 
occidental (proeminentă pe la 1890), promovează linia înnoirii, în 
spirit antitradițional, a structurilor și formulelor acestuia, încurajând, 
în special, inovațiile tehnice radicale. Această linie este susținută ma- 
nifest de suprarealiști și de alți avangardişti, care ocultează eșafodajul 
tehnic al scriiturii (semnificativ în ordinea dată este, de pildă, faptul că 
futuristul italian F. T. Marinetti își intitulează un document programa- 
tic, din 1910, Manifesto tecnico della letteratura futurista). Sub influenţa 
tendinţelor de revoluţionare a literaturii, cunosc o vogă fără precedent 
experimentele „rupturii”, ale deconstrucţiei compoziţiei clasice, mai 
ales, prin „dislocarea unității și principiilor tradiționale” [3, p. 205]; 
acum capătă o priză deosebită „dicteul automat, montajul, colajul, teh- 
nica «reportajului», procedeele asociaţiei libere, spontane” [Ibidem]. 
Într-un astfel de context literar, statutul noţiunii de tehnică (a discur- 
sului, textului, perspectivei) se defineşte prin restrângerea raportărilor 
ei la aspectele construcției logico-formale a operei. Concludent este 
faptul că, în anii '30 ai secolului trecut, Camil Petrescu aplică în ese- 
urile sale (Noua structură şi opera lui Marcel Proust, Modalitatea şi teh- 
nica romanului polițist ş. a.) o terminologie împrumutată din poeticile 
occidentale, care îi este strict necesară pentru explicarea conceptului 

său de Noua structură în literatură, filosofie și psihologie. Potrivit lui, 
Noua structură e de neconceput fără o sincronizare interdisciplinară 
(şi transdisciplinară) de substanţă, dar totodată și fără suportul unor 
tehnici noi, în sens larg, de elaborări conceptuale inedite („O tehnică 
nouă, adecuată pe care Dilthey o indică prin termenul «Verstehen», 
de mare răsunet, ia locul «conceptului» precis angrenat” [4, p. 11]), 
precum și în sens îngust, de modalități imaginativ-lingvistice de con- 
struire a discursului, narațiunii, perspectivei: fluxul conştiinţei și al re- 
memorării involuntare [4, p. 33], un „video analog lui cogito” [4, p. 23], 
„unitatea unghiului de privire” sau „perspectivismul” [4, p. 29], „auto- 
matismul psihologic” suprarealist [4, p. 38, 40], „tehnica celor două 
serii întretăiate” [4, p. 55]. 


Ulterior, în perioada postbelică, cei mai mulți istorici şi teoreticieni 
literari de notorietate, între care R.-M. Albérès (Istoria romanului mo- 
dern, B., 1968), Wayne C. Booth (Retorica romanului, B.,1976), Jean 
Ricardou (Noi probleme ale romanului, B., 1988), Franz K. Stanzel 
(Teoria naraţiunii, laşi, 2011) ş. a., subscriu în linii mari la accepții 
de acest gen. Wayne C. Booth, denunţând tentativa întreprinsă de 
Mark Schorer (într-o lucrare a sa, Technique as Discovery, publicată în 
1948 într-o revistă, iar apoi retipărită în acelaşi an în volumul Forms 
of Modern Fiction, p. 9-29) de a acoperi cu ajutorul termenului „teh- 
nică” „aproape întregul evantai de alegeri” literare operate de scriitor 
[5, p. 109], optează pentru accepțiunea lui restrânsă. La fel și Franz 
K. Stanzel înclină să-l aplice restrictiv, făcând uz de el pentru a descrie 
procedee uzuale de construcţie a textului și naraţiunii (tehnica de tip 
«camera eye» [6, p. 338-344], tehnica „omisiunii” [6, p. 280], tehnica 
reflectării întâmplărilor ficționale prin conştiinţa unui personaj-reflec- 


tor [6, p. 88] ş.a.). 


Există însă și tendinţe de a specifica accepţiile terminologiei în cauză, 
mai exact, de a o reinterpreta. Cercetătoarea americană Dorrit Cohn, 
într-un studiu de rezonanţă (tradus în 1981 din engleză în france- 
ză — La transparence intérieure), analizând rezumativ conceptele de 
.. -3 A . s.) . . . 
„curent al conştiinţei”, „flux al gândirii”, monolog interior, teoretizate 
în descendența filosofilor William James, Henri Bergson ş. a. de că- 
tre un șir de exegeţi (Robert Humphrey, Stream of Consciousness in 


the Modern Novel, 1954; Melvin Friedman, Stream of Consciousness: 

A Study in Literary Method, 1955; Shiv K. Kumar, Bergson and the 
Stream of Consciousness Novel, 1963; Ervin R. Steinberg, The Stream of 
Consciousness and Beyond in Ulysses, 1973 etc.), nu aprobă distincţiile 
simplificate, operate exclusiv după criterii psihologice şi stilistice, care 
conduc la confundarea fluxului conștiinței cu monologul interior. În 
convingerea ei, la delimitarea tehnicilor literare discutate, trebuie luate 
în calcul şi alte criterii, cum ar fi cele sintactice și lexicale, validate de 
metodologia lingvistică [7, p. 24], fapt care ar avantaja evaluarea lor pe 
plan literar sub mai multe aspecte (ficțional, discursiv, al reprezentării). 


Plecând de la această idee, exegeta disociază trei tehnici narative fun- 
damentale: psiho-povestirea, monologul raportat și monologul narati- 
vizat, pe care, în cele din urmă, le echivalează rezumativ cu trei tipuri 
distincte de discurs: „(1) psiho-povestirea, discursul naratorului cen- 
trat asupra vieţii interioare a unui personaj; (2) monologul raportat, 
discursul mental al unui personaj; (3) monologul narativizat, discursul 
mental al unui personaj integrat în discursul naratorului” [7, p. 28-29]. 
Deci, în această interpretare, tehnicile nominalizate funcționează nu 
doar ca modalităţi de construcţie, ci și ca moduri discursive de ficțio- 
nalizare, iar concomitent, cum semnalează însuși subtitlul monografiei 
lui Dorrit Cohn, ca „moduri de reprezentare a vieţii psihice în roman”. 


Cât priveşte noțiunea „strategie, este dificil de stabilit când anume 
aceasta intră definitiv în vizorul ştiinţei literare. Cert e că în teoria şi 
practica literară contemporană, noţiunea respectivă își revendică un 
loc distinct alături de „tehnică”, mai cu seamă în instrumentarul na- 
ratologiei, o dovadă în acest sens fiind apariția unor lucrări care o su- 
pun investigaţiei în plan narativ (Carmen Mușat, Strategiile subversiu- 
nii, 2002, 2008; Adrian Oţoiu, Trafic de frontieră. Proza generaţiei '80, 
strategii transgresive, 2000; Alin Lucian Creangă, Proza scurtă postmo- 
dernă românească. Strategii narative, 2011; Lucia Ursu, Figuri şi strate- 
gii narative în textul literar. Suport de curs, 2014 ş. a.). În opoziţie cu 
tehnica, raportată în mod obișnuit la latura tehnică a operei, strategia 
este examinată drept o categorie ținând înainte de toate de apanajul re- 
toricii. Pentru Stanzel, tratamentul strategic este sinonim cu „retoric” 
(„Fiecare tip de tratament strategic sau retoric (subl. n. — E. T.) al poves- 
tirii duce la modificarea acesteia, mută accentul sensului, influențează 
selectarea detaliilor...” [6, p. 227]. Or, din unghiul dat, strategia litera- 

ră identifică o modalitate de a proceda retoric, adică de a manipula, în 
scopuri sugestiv-expresive, componentele principale ale operei, astfel 
încât se obține sensibilizarea receptorului și direcționarea scontată a 
activităţii lui imaginative. Wayne Booth de asemenea raportează ex- 
plicit strategia la retorică. Referindu-se la «povestirea» autorizată din 
timpuri străvechi, el susține că, în cadrul acesteia, „Printre procedeele 
povestitorului care izbesc cel mai mult prin artificialitate se numără și 
trucul submersiunii dincolo de suprafața acţiunii în scopul obținerii 
unei păreri întemeiate cu privire la mintea și inima personajului” [$, 
p. 31]. Cu siguranţă, conform acestor considerări, „trucul” respectiv 
(al sondajului omniscient) egalează un procedeu retoric (în alți ter- 
meni, o strategie narativă). Şi chiar dacă el este deficient, oricum se 
încorporează în retorică: „O retorică de acest gen, directă și autoritară 
(a „procedeelor” vizate — notă E. T.), pe care am întâlnit-o în Cartea lui 
Iov şi în operele lui Homer, nu a dispărut complet din scrierile ficțio- 
nale” [5, p. 34]. 


Pe fundalul diferențelor de interpretare a noțiunilor luate în discuție, 
se impune actualitatea problemei perspectivei/punctului de vedere ca 
tehnică și strategie literară. Este perspectiva narativă o tehnică sau o 
strategie? Sau ea se poate manifesta și ca tehnică, şi ca strategie? În opi- 
nia unor cercetători, perspectiva narativă reprezintă exclusiv un aspect 
„tehnic”. Astfel, Mieke Bal concluzionează că „Perspectiva este deci as- 
pectul tehnic, constând din plasarea punctului de vedere într-un agent 
anume” [8, p. 92]. Conform altor autori (Booth, Stanzel, Zafiu etc.), 
perspectiva narativă (asimilată nu o dată punctului de vedere) poate fi, 
în funcţie de valorificarea ei literară, atât tehnică, cât și strategie [cf. şi 9, 
10]. Evident, dreptate au aceștia din urmă. Bineînţeles, perspectiva, ce 
identifică convenţional în imaginarul narativ ansamblul de unghiuri / 
puncte de vedere din care naratorul prezintă lumea diegetică, îşi reven- 
dică, în plan logico-formal, o primă funcţie de orientare a povestirii și, 
în același timp, de configurare tehnică a acesteia. În Patul lui Procust de 
Camil Petrescu cele trei naraţiuni distincte, realizate respectiv din per- 
spectiva doamnei T., a lui Fred și a autorului-narator (acesta evoluând 
la subsol şi în Epilog II), determină incontestabil arhitectonica textu- 
lui romanesc. Cu toate acestea, perspectiva nu poate fi redusă doar la 
un aspect tehnic, întrucât, dincolo de caracterul său logico-formal, ea 
reuneşte și exprimă, la nivelul unei „nontransparenţe” mentale subiec- 

tive [11, p. 235], mai multe constituente posibile (ideologia şi afectivi- 
tatea instanţei de discurs, percepţia, cunoașterea și imaginarul acestei 
instanţe, caracteristicile spațio-temporale ale situării ei narative), prin 
a căror mijlocire nu numai că orientează și structurează narațiunea, dar 
şi realizează un impact considerabil asupra conţinutului comunicat, 
de regulă, augmentând acţiunea lui emoțional-expresivă asupra recep- 
torului aflat în orizontul de aşteptare. Practic, aproape toate constitu- 
entele nominalizate (corespunzând în parte „planurilor punctului de 
vedere” distinse de Wolf Schmid [12, p. 122-127], care, în coeziunea 
lor, determină caracterul compozit al perspectivei, poate fi exploatat 
retoric, cu ajutorul unor procedee speciale, numite strategii, folosite 
din cele mai vechi timpuri (multiplicarea, opunerea contrastivă sau an- 
titetică, ambiguizarea ş. a.). Cu deosebire frecvent sunt valorizate stra- 
tegic coordonatele spațio-temporale ale viziunii perspectiviste cu sco- 
pul de a imprima relief, acuitate și tensiune focalizatului. De exemplu, 
în Viaţa și moartea nefericitului Filimon de Vladimir Beşleagă perspec- 
tiva largă, uneori panoramică, a protagonistului asupra evenimentelor 
rememorate alternează contrastiv cu o viziune restrânsă, concentrată 
asupra propriei interiorități. 


Strategiile perspectivei/punctului de vedere - încă puţin studiate — 
sunt disociate după criterii diferite. Să parcurgem succint câteva cate- 
gorisiri. Semioticienii, fără a trece cu vederea versantul epistemologic 
al perspectivei (asimilate punctului de vedere), se axează în discursul 
literar pe cel retoric, preocupându-se de strategiile ei aservite scopu- 
rilor de exprimare și potenţare a semnificației, gândului, ideii. Cu- 
noscutul semiotician-lingvist francez Jacques Fontanille, pornind de 
la premisa că în discursul in actu „punctul de vedere se manifestă ca 
modalitate de construire a sensului” [13, p. 134], distinge, în funcţie de 
corelația dintre factorii generatori ai câmpului lui de existență, anume, 
de corelaţia dintre intensitatea (puternică sau slabă) a ceea ce e „vizat” 
(focalizat) și întinderea a ceea ce e „sesizat” (perceput), patru tipuri de 
strategii: „elective”, „cumulative”, „de înglobare” şi „particularizante”, 
care „permit de a optimiza redescoperirea vizatului” de către receptor 
[13, p. 135]. Cu alte cuvinte, strategiile în înțelegerea dată, supranumi- 
te de Fontanille și „tratamente”, sunt niște operaţii retorice ce-i dau po- 
sibilitate focalizatorului să proiecteze o lumină puternică asupra sem- 
nificaţiilor şi ideilor, astfel încât acestea să fie receptate cât mai exact 

și, în esenţă, plenar de către destinatar. Cu regret însă, exegetul reduce 
funcţia acestor strategii la recuperarea „imperfecțiunii sesizatului” și, 
în consecinţă, el trece sub tăcere posibilitatea dobândirii prin mijloci- 
rea lor a unor valori perlocutorii literar-artistice. Dovadă sunt defini- 
ţiile pe care le propune. În formula lui, strategia punctului de vedere 
electiv, zis şi exclusiv, presupune că „vizatul renunță la redarea totală 
a obiectului, se concentrează asupra unui aspect considerat reprezen- 
tativ pentru ansamblu și poate regăsi de asemenea toată intensitatea 
sa” [13, p. 135]. Strategia punctului de vedere cumulativ (exhaustiv) 
constă în aceea că, „în imposibilitatea de a face să coincidă vizatul cu 
sesizatul, subiectul renunţă la o vizare intensă și unică, acceptând s-o 
divizeze în vizări succesive şi aditive: obiectul în acest caz apare ca o 
colecţie de părţi sau aspecte” [13, p. 135-136]. Celelalte două strategii, 
de înglobare şi particularizantă, sunt descrise la un mod foarte general. 
Strategia de înglobare s-ar caracteriza prin conservarea „unei pretenții 
globalizante, ceea ce va face punctul de vedere dominant sau îngloba- 
tor” [13, p. 136], iar cea particularizantă s-ar defini prin acceptarea „li- 
mitelor impuse de obstacol (obstacolul sesizării — E. Ț.) ceea ce va face 
deci punctul de vedere particular sau specific” [13, p. 136]. Pe de altă 
parte, cercetătorul admite absolut întemeiat că strategiile disociate se 
pot îmbina şi chiar se pot reconfigura în dependență de modificarea 
contextului în care apar. Astfel, strategia particularizantă, în viziunea 
lui, e posibil să se transforme în strategie electivă. Trebuie de spus că 
teoria în cauză a lui Jacques Fontanille, deși se remarcă prin anumite la- 
turi atractive în plan metodologic, totuși descurajează prin dificultatea 
de a fi aplicată la analiza textului literar. 


Cu o concepţie de strategie mai lesne de utilizat ca instrument opera- 
tional de studiu literar vine lingvista Rodica Zafiu. În monografia sa 
Naraţiune și poezie cercetătoarea distinge strategii discursive în sens 
larg al cuvântului, care, recunoaște ea însăși, se confundă cu niște cri- 
terii ale poeticității: defamliarizarea (în termenii formaliștilor ruși, 
insolitarea), ambiguitatea orientată şi concentrarea, bazată în principal 
pe elipsă. „Aceste strategii, explică autoarea, se realizează în planul or- 
ganizării formale, dar efectele lor semantice sunt perfect compatibile 
atât cu ipoteza lirismului, cât şi cu aceea a producerii de semnificaţii 
noi în interiorul unei lumi imaginare” [11, p. 14]. Totodată, Rodica 
Zafiu distinge şi strategii ale perspectivei într-un sens restrâns, ca mo- 

dalităţi retorice speciale, altfel spus ca mijloace de realizare literar-ar- 
tistică a mesajului. Ea analizează numeroase strategii ale perspectivei / 
viziunii (multiplicarea, ambiguizarea, emfatizarea, scindarea, reflec- 
tarea „în oglindă”, impersonalizarea, contaminarea, transpunerea im- 
perfectă, „punerea în abis” etc.), suprasolicitate în poezia narativă [11, 
p. 262-292], fără însă a pretinde să realizeze o taxonomie completă 
a lor. Meritul incontestabil al exegetei constă în aceea că, acordând 
o mare atenţie resorturilor lingvistice ale strategiilor cercetate, ea în 
același timp nu pierde din vedere rolul, „extrem de important” „pe 
care acestea îl au în constituirea semnificației poetice” [11, p. 292]. În 
concluzii, cercetătoarea, subliniind plurifuncționalitatea strategiilor, în 
speţă, a ambiguităţii, apreciază mecanismul lor poetic „fundamental” 
ca fiind „similar celui metaforic”: „... Narativul poetic ambiguizea- 
ză povestea însăși, în măsura în care deplasează accentul de pe suc- 
cesiunea de evenimente pe fundalul lor, în măsura în care atenuează 
contrastele de relief sau creează altele, ridicând la rangul de surpriză 
narativă detalii inedite. Strategiile reliefării, pe care le considerăm fun- 
damentale în orice tip de discurs, constituie un domeniu predilect al 
acțiunii narativului ca mijloc de poetizare: elementele reliefate acced 
adesea la statutul de simboluri poetice, iar elementele lăsate în fundal 
transmit mesaje difuze, amplificând efectul poetic al semnificației ascun- 
se, secrete și esenţiale. Cel puţin la fel de importantă e ambiguizarea per- 
spectivei: narativul permite, prin desfășurarea în timp și prin acceptarea 
alterităţii — în forma personajului — multiplicarea punctelor de vedere şi 
creează astfel premisele interferenţei între mai multe viziuni. Existenţa 
unor perspective incerte, difuze, scindate, contaminate sau chiar supra- 
puse asigură, printr-un mecanism similar celui metaforic (subl. n. — E. T.), 
condensarea semnificațiilor în textul poetic” [11, p. 300]. 


O tentativă de a aborda strategiile literare din alt unghi, cel al teoriei 
receptării, face esteticianul Wolfgang Iser. În studiul său Actul lecturii 
(1976), în partea a 2-a, preocupându-se de modelul istorico-funcţi- 
onal al textului literar ce se produce ca ficțiune „sub semnul comuni- 
cării” [14, p. 142], el argumentează implicarea profundă a strategiilor 
textuale în realizarea interacțiunii comunicaționale dintre autor, text și 
cititor (cf. capitolul Strategiile textului). Ce înțelege însă Iser prin stra- 
tegii? Împrumutând de la Austin trei postulate, potrivit cărora actele 
de vorbire performative se caracterizează prin „convenţii comune în- 


CRITICĂ, ESEU BEU 


tre emiţător și receptor, proceduri acceptate reciproc și disponibilita- 
tea celor implicaţi de a participa la actul de comunicare” [14, p.173], 
exegetul le redefineşte, adaptându-le la descrierea modelului său. „În 
cele ce urmează, notează el, «convențiile» necesare constituirii unei 
situații vor fi numite repertoriu al textului, «procedurile acceptate» 
se vor chema strategii (subl. n.— E. Ț.), iar «participarea» cititorului 
va fi interpretată ca realizare” [14, p. 174]. Strategiile, astfel concepute 
(anume, ca «proceduri acceptate» ), participă, precizează el, la organi- 
zarea „repertoriului”, adică a materialului literar valorificat de scriitor, 
la corelarea sistemului de referinţe cu orizontul cititorului, conducând, 
într-un final, la optimizarea înţelegerii, a decodării și interpretării tex- 
tului. În concluzia lui, strategiile „organizează asamblarea sujet-ului, 
precum şi condiţiile de comunicare a acestuia” [14, p. 206]. Or, evi- 
dent, în cazul dat strategiile sunt confundate cu tehnicile, conceptul 
inițial opacizându-se. Clarificările de rigoare în problema conceptuali- 
zării noțiunii discutate rămân să fie aşteptate, căci în secvențele urmă- 
toare autorul continuă să vorbească la general de strategii textuale (din 
care, se presupune, fac parte și cele ale perspectivei), fără a concretiza 
însă care sunt acestea şi în ce raport se află cu tehnicile. 


Aşadar, noţiunile de tehnică și strategie, perfect corelative, desemnea- 
ză în opera literară modalităţi şi procedee, care, funcționând tehnic și/ 
sau retoric, vizează laturi diferite ale acesteia. De aceea se poate admite 
că perspectiva narativă, în dependenţă de funcţiile exercitate, nu o dată 
cumulative, poate fi atât tehnică, precum și strategie. Dominanta reto- 
rică este definitorie pentru toate tipurile de strategii ale perspectivei, 
indiferent de criteriul după care au fost diferenţiate. 

Adrian DINU RACHIERU 
Un cărturar huşean (I) 


Până vom putea străbate „Decameronul” lui 
Theodor Codreanu, adică volumul Lumea 
românească în zece prozatori (aflat sub tipar), 
să notăm că un alt titlu proaspăt precum Ana- 
morfoze (Editura Scara Print, 2017) defineşte 
fericit, credem, efortul său hermeneutic, așe- 
| | zat sub cupola bătăliilor cu „prizonierii ana- 
ADR. prof. univ. dr, din  morfozelor”. Volumul din urmă adună, sub un 
2012 prorector al Universităţii triptic tematic, o colecţie de studii găzduite în 
„Tibiscus” din Timişoara. Dintre z ia di A a pal: 
| varii publicaţii, având ca punct de întâlnire 
volumele publicate (peste 30): sălii di oi itlul indică, fără 
Elitism şi Postmodernism, laş, Nivelul transdisciplinar. Iar titlul indică, fără 
1999; Bătălia pentru Basarabia, tăgadă, un demers critic recuperator, o recon- 
Timişoara, 2000; Alternativa  strucţie cu apetit decriptabil, descâlcind — 
Marino, laşi, 2002; Legea ne asigură criticul — şirul unor anamorfoze, 
conservării scaunului (roman, 


vol. |, II), Timişoara, 2002, 2004; i i $ g S 
Globalizare și cultură media, a propune imaginea lor corectă, reală; adică 
laşi, 2003; Nichita Stănescu- „oglinda cea dreaptă, totalizantă”, denunţând, 
un idol fals? laşi, 2006; cu aplomb polemic, reprezentările desfigura- 


Eminescu după Eminescu, te, Şi perpetuate inerţial, constatăm. 
Timişoara, 2009; Poeți 


din Basarabia (antologie "Theodor Codreanu vine din tihna Hușilor, bu- 

critică), Chişinău, 2010;  curându-se de „zăbava cetitului”, făcând, apa- 

lon Creangă. Spectacolul = i „aa : 

a e li „rent, figură de marginal. Un critic doctrinar, 
disimulării, Timişoara, 2012; O. | gag s 

Convietuirea cu Eminescu, erudit şi polemic, durând în timp o operă de 

laşi, 2013; Romanul politic şi. o mare varietate problematică, sigilată, defini- 

pactul ficțional (), laşi, 20 tiv, de eminescianism. Privind îndărăt, putem 


5 
Polemici de tranziție, Uzdin, spune că Eminescu — Dialectica stilului (1984) 
R. Serbia, 2016 


confuzii, „mistificări arahnidice”, tinzând spre 


a constituit temelia viitoarelor exegeze, impu- 
nând o critică ontologică, nutrită de arheita- 
tea eminesciană, absorbind — ca metodologie 

totalizantă — desfăşurările sale scriptice, numeroase şi voluminoase, de 
impresionantă densitate ideatico-referenţială. Cum „gândirea în anti- 
teze este veche de când lumea”, constată criticul, invocând legitimitatea 
ontologică, cărțile sale dezvoltă o viziune organicistă, pornind de la un 
precept eminescian: „antitezele sunt viața”. Evident, Eminescu, ca „se- 
mănător de arhei”, a fost gratificat de adversari cu numeroase etichete 
„prăpăstioase”, discreditante, poetul însuşi denunțând realitatea unor 
antiteze monstruoase şi pledând, pe urmele lui Ion Heliade Rădulescu, 
pentru împăcarea lor. Or, dacă un Cioran, în dezacord cu sine, a căutat 
„primejdia extremelor” (autenticitatea sa fiind contradicţie), ethosul 
transmodern cultivă o gândire paradoxală. Transmodernismul, pentru 
care, de ani buni, pledează criticul, se fundează pe antitetică. Astfel, 
Theodor Codreanu se luptă cu logica maniheistă, blamând corectitudi- 
nea politică, în vogă şi la noi, fluturată ca „nouă sperietoare ideologică”. 
Face, totuși, o concesie „corecţilor politici” și, în Eminescu incorect poli- 
tic (Editura Scara Print, 2014), adunând „texte risipite”, demonstrează 
riguros de ce „fostul poet naţional” (cf. Horia-Roman Patapievici) ar 
fi incorect politic, „inactual”, „primejdios', cum susțin demitizatorii şi 
„dilematicii”, lansând „atacuri mirobolante” în aversiunea lor declarată 
pentru naţional. Dilematicii, observă sec Theodor Codreanu, refuză 
tocmai „a gândi dilematic”; imbrăţișând ghilotina ideologică, împinsă 
în epopeea dosariadei, impun noi polarizări şi liste, căzând în revizio- 
nism. Cultivând, adică, „degringolada antitezelor monstruoase”. 


Nici V. Nemoianu, cu a sa Teorie a secundarului, constată întristat Theo- 
dor Codreanu, deși respingea progresul linear, văzând, pe linie emines- 
ciană, gesturile creatoare ca „factori de reacțiune”, nu descurcă „ițele”; 
adică taina antitezelor. „Pariind” pe secundar, devenit „armă de luptă 
împotriva naționalului”, renumitul hermeneut cade în ideologic, recu- 
noscând ca iluzorie tentativa de a descifra un „angrenaj relațional inex- 
tricabil”, înnămolit într-un speculativism erudit. 


Ca insaţiabil cititor, profesorul hușean, mereu atent la „provocarea va- 
lorilor”, a stăruit asupra proiectului transmodernist, oferindu-ne o car- 
te „din viitor” (Transmodernismul, Editura Junimea, 2005). Altminteri, 
n-am putea explica dezinteresul pentru acest, cu adevărat provocator, 
titlu. Știm că Theodor Codreanu nu e pe placul elitiştilor dâmboviţeni. 
Cărţile sale, masive, riguros articulate, merg în altă direcție exegetică. 

Dar criticul (care e şi prozator; să amintim, în treacăt, că debuta, în 
1981, la Junimea, cu romanul Marele zid, deşi Varvarienii, publicat în 
1998, fusese scris anterior) își vede de treabă. Cuprins de frenezie edi- 
torială, acest maratonist al lecturilor, trăitor la o margine de țară, se află 
într-o bună relație cu timpul. El transformă dezavantajul de a fi „provin- 
cial”, departe de culisele și jocurile gășcarilor literari, într-o mare șansă, 
pe care a și fructificat-o. lată, redutabilul eminescolog, tipăreşte într-un 
ritm impresionant, colaborează la numeroase reviste (de la noi și din 
Basarabia), plin de bunăvoință nu respinge nici asaltul unor condeieri 
(mai mult sau mai puţin agresivi), doritori de a-i smulge „binecuvânta- 
rea”. Textele sale, de certă subtilitate interpretativă, propun conexiuni 
spectaculoase și ingenioase. 


Să ne întoarcem însă la proiectul transdisciplinar, anunțând intrarea în 
evul transmodern. Ceea ce ar însemna, suntem preveniţi, un nou mod 
de a înțelege lumea. Solomon Marcus observa undeva că „prima expu- 
nere complet articulată a acestei mișcări” ar putea fi de aflat într-o carte 
a lui Basarab Nicolescu (Eds. du Rocher, Monaco, 1996), tradusă și la 
noi (Polirom, 1999), cu titlul Transdisciplinaritatea (Manifest). Mentor 
al transdisciplinarităţii este Șt. Lupaşcu, cu a sa filosofie neoraţionalis- 
tă, ne previne Theodor Codreanu. Convins că realismul clasic este de- 
pășit şi că modernitatea este mortiferă, Basarab Nicolescu atrăgea aten- 
ţia asupra nivelurilor diferite de realitate. Revoluţia cuantică ne-a așezat 
la o răscruce a Istoriei; ideologia scientistă, acaparând „obiectivitatea” 
şi ignorând orice altă cunoaştere, zeificând tehnoștiinţa, pare a uita că 
„totul e pus la punct pentru propria noastră autodistrugere”. Încât, o 
transformare urgentă a atitudinii noastre, respingând involuţia și chiar 
pericolul dispariţiei speciei, devine posibilă prin viziunea transdiscipli- 
nară. Intrăm, astfel, într-un nou eon, urcând o altă treaptă gnoseologi- 
că, raportându-ne, deopotrivă, la scara cuantică și la cea cosmologică. 
Transdisciplinaritatea înseamnă o cunoaştere a terțului și este o cale 
de reîncântare a lumii; Iar cunoașterea terțului îngăduie — pe fundalul 
unității cunoașterii — o revoluţie a inteligenței, asigurând „învierea” su- 
biectului şi „trezirea colectivă”. 


Am propus acest ocol pentru a descifra tâlcurile proiectului transdisci- 
plinar. Fiindcă, e limpede, pe acest suport „creşte” și ofensiva transmo- 
dernismului. Noul curent (ca nou mod de a privi Universul) pledează 

pentru o inteligență „lărgită”, deschisă complexităţii lumii și plinătății 
fiinţei. Transdisciplinaritatea se vrea o metodologie a dialogului, nu o 
ideologie; în consecinţă, conştientizând „fărâmițarea ființei”, propu- 
ne legături (fapte, oameni, culturi, religii, discipline), corectând per- 
cepţia fragmentaristă prin vizitarea formelor de intersecţie, activând 
transculturalul „între”. Imaginarul, ne reamintea Basarab Nicolescu, ar 
fi „motorul ascuns al marilor descoperiri”. Penetrând nivelurile de re- 
alitate, ajungând la „un dincolo”, transdisciplinaritatea vrea să traducă 
inexplicabilul, actul misterios al scrisului, să locuiască „tăcerea plină”, 
spaţiul între cuvinte (cazul transpoeziei lui M. Camus). Evident că ma- 
teria primă rămâne limbajul. Dar încă W. Heisenberg, în 1942, vorbea 
de cele trei regiuni ale realității (fizica clasică, fizica cuantică şi fenome- 
nele biopsihice, respectiv experienţele religioase, filosofice şi artistice). 
Iar Paul H. Ray invoca, în istoria culturală, trei tipuri de percepţie a 
lumii (tradiţional, modern și transmodern, coexistând acum). În noul 
principiu al relativității, Basarab Nicolescu postula că niciun nivel de 
realitate nu are un loc privilegiat pentru a înțelege toate celelalte nive- 
luri. Dacă transdisciplinaritatea îşi leagă începuturile (în orizontul ani- 
lor '70) de numele lui Jean Piaget, Edgar Morin și Erich Jantsch, cam 
tot pe atunci descoperă Theodor Codreanu „germenii transmodernis- 
mului”. S-ar părea că asistăm la „înfiriparea noii paradigme”, exegetul 
fiind convins că transmodernismul va fi „marca secolului XXI”, chiar 
dacă acest concept are o paternitate incertă, e privit cu suspiciune şi îşi 
face loc cu dificultate pe scenă. Noul ethos al transdisciplinarităţii, aşa 
cum a fost prefigurat în Carta din 1994, este terenul propice de decola- 
re, invitând la un dialog generalizat. Marea rivalitate priveşte „sofistica 
în jurul postmodernităţii” și, desigur, fulminanta carieră a conceptu- 
lui. Theodor Codreanu se războieşte, cheltuind muniţie (argumente) 
din belșug, cu suporterii acestui „termen sofistic”, refuzând net „dieta 
compusă din postmodernismul cinic” (cf. Camille Paglia). Dar trece” 
doct prin Deleuze, Rorty, Foucault, prin ceea ce numește „postmoder- 
nismul înalt” (în frunte cu Vattimo, Lyotard, cel care cerea „rescrierea 
modernităţii”), pentru a nota că problema-cheie este transcendența. 
Nu ignoră nici semnalele autohtone, fișând conştiincios revoluţia po- 
etică optzecistă, noul antropocentrism, paradoxurile postmodernită- 
ţii româneşti. Conceptul cu pricina, atingând clasicizarea (epuizarea, 
de fapt), suportând presiunea altor modernisme (hiper-, para- etc.), 

a deschis calea transmodernităţii, declara ferm criticul. Şi observa că, 
în 1988, Radu Enescu contrapunea (e drept, fără consecinţe) cei doi 
termeni. 


În hăţişul noului ev cultural, în plin haosmos, într-o lume opacă, cuce- 
rită de spiritul schizoid, Theodor Codreanu invocă salvator antropolo- 
gia creştină. Teoria post-istoriei i se pare „un gând luciferic”; civilizația 
minorităţilor, stilul de viaţă gay, hedonismul consumist, cultura feelings 
(Finkielkraut), în fine, utopia Jeunesse (modelul „poporului jeune”) ne 
aruncă într-o lume care şi-a pierdut transparența. Conspectându-l pe 
părintele Stăniloaie, el vrea o lume ca „mediu transparent” (lumen) și 
deplânge decreştinarea Europei. Își leagă, așadar, toate speranţele de 
noua paradigmă culturală. 


Cercetând un copleșitor evantai problematic, cartea lui Theodor Co- 
dreanu propunea ipoteze îndrăznețe și conexiuni îmbietoare. Suspec- 
tat (de voci cârcotaşe) că patinează, enunțiativ, la suprafața probleme- 
lor, că dezvoltă luxuriant un enciclopedism vagant, criticul este, înainte 
de orice, un om foarte informat. O carte grea, aşadar, fără ecou, ocolită 
de zarva mediatică și care, suntem convinși, va fi redescoperită cândva. 
Fiindcă trend-ul epocii repudiază modelul unui singur nivel de realita- 
te şi anunţă ieşirea din disciplinaritatea îngustă (cu reacţiile ştiute ale 
modernităţii: multi- și interdisciplinaritate). Or, finalitatea transdisci- 
plinarității constă în înţelegerea lumii actuale, ne asigură Basarab Ni- 
colescu. Iar pasul decisiv spre transmodernism (dar fără a-l numi ca 
atare) l-a făcut Primul Congres Mondial al Transdisciplinarității (Con- 
vento de Arrâbida, Portugalia, 1994), prilej cu care a fost elaborată 
Carta Transdisciplinarităţii (redactată de Lima de Freitas, Edgar Morin 
şi, fireşte, de Basarab Nicolescu). Mulţi oameni de știință pledează azi 
pentru transgresarea frontierelor și dialogism, încercând o conciliere 
a literaturii cu ştiinţa (vezi, de pildă, Solomon Marcus, Întâlnirea ex- 
tremelor, Editura Paralela 45, Piteşti, 2005). Implicit, pentru lărgirea 
conceptului de cultură, restrâns — nejustificat — la oferta umanioarelor, 
prin ruptura, încă suverană, dintre estetic și cognitiv. Dar orice mare 
scriitor, reamintim, desfășoară o viziune totală asupra lumii, îmbrăţi- 
şând, pe deasupra severelor decupaje disciplinare, câmpul epistemolo- 
gic în expansiune. Şi dorind a pune umărul, chiar și fără suportul unei 
formaţii ştiinţifice riguroase, prin intuiţie și metaforizare, la o mai bună 

înțelegere a lumii. Fiindcă orice operă (majoră, bineînţeles) rămâne o 
„metaforă epistemologică” (cf. Umberto Eco). 


Dacă admitem că modernismul a adus supremaţia majorităţilor, afirmă 
recapitulativ Theodor Codreanu, iar postmodernismul pe cea a mino- 
rităților, „depăşirea ambelor forme de oprimare nu poate fi decât trans- 
modernistă”. Criticul de la Huşi (n. 1 aprilie 1945, Sârbi, jud. Vaslui), 
un strălucit cărturar, „bolnav”, însă, de modestie, construindu-și opera 
pe teza arhaităţii/metoda arhetipală, conectat şi receptiv la mişcarea 
ideilor (metabolizate ori, dimpotrivă, respinse net), întrevede în trans- 
modernism „filosofia viitorului”. Deşi Theodor Codreanu părea con- 
vins că „toate merg încet când e vorba de mine”, cel care, în 1969, debu- 
ta în România literară, se bucură acum de o largă recunoaştere (înceată, 
e drept), dovedind, în pofida adversităţilor (silențioase, îndeosebi), o 
dârzenie răzeșească (cf. Gheorghe Andrei Neagu). 


Nume prestigios, așadar, polemist de temut, Theodor Codreanu im- 
presionează prin varietatea desfășurărilor exegetice, de portanță ide- 
atică, angajând dezbateri de ecou. De altminteri, ajuns la al patrulea 
volum, serialul Numere în labirint, oferind însemnări din „anii de cum- 
pănă” (1985-1991), vădea izbitor, probatoriu, că avem de-a face, chiar 
de la începuturi, cu o voce matură, ţinând condeiul ferm și drept (cf. 
Constantin Călin). E, însă, de observat că, deseori, criticul hușean (un 
ideocritic, de fapt, repudiind azilul estetic) părăseşte compania livres- 
că, stăruind asupra realităţilor socio-politice, în fierbere. Consemnează 
sagace „bolboroseala politică” și denunţă tăios slugărnicia elitelor ori 
pericolul unei Românii „în bucăţi”, notând că „acolo unde intelectualii 
prosperă, adevărul suferă” (v. nota 8703). Subliniem și această motiva- 
re numerologică fiindcă, preciza Theodor Codreanu, dând un număr 
unui gând, îi asigurăm „demnitatea unicităţii”. Pomenita dârzenie ră- 
zeșească îi vertebrează scrisul rodnic, vertical, conectat la problemele 
fierbinţi ale epocii, dincolo de refugiul în Bibliopolis. Era, așadar, ine- 
vitabil ca Theodor Codreanu să „atace” și subiectul, atât de „bătătorit”, 
al „schimbării la față” a României. 


Or, vechea constatare că studiul Istoriei noastre oferă, la tot pasul, pri- 
lejuri de întristare a suportat, în tulburele context postdecembrist, o 
binefăcătoare îndreptare, venind, aproape nesperat, din partea unui 
neam care părea condamnat la resemnare. Care, așezat în efemer, într-o 

aşteptare sceptică, pânditoare, se consolase cu emblema nenorocu- 
lui, veghind o ţară fără destin. Un popor „moale” (după vorba lui D. 
Drăghicescu), ţinându-se locului, împăcat cu o Istorie mică, ameste- 
când atâtea influenţe şi afișându-și voluptuos orientalismul congenital; 
râvnind, totuși, la o altă soartă, invocând rolul său mediator, de popor 
„de graniţă” (ca spațiu — punte, ca loc de întâlnire al undelor culturale), 
oferind, sub îmbrăţișarea eternității ciclice, o spiritualitate bipolară: as- 
pirând, irepresibil, spre Occident și ţinând, implacabil, de fenomenul 
gravitațional al Orientului, atinsă de „blestemul mioritic” și chemând 
un „ethos agresiv”, o infuzie de forţă care să asigure transfigurarea Ro- 
mâniei (cum ar fi vrut tânărul Cioran). Fiindcă Schimbarea la faţă a Ro- 
mâniei (1936) a fost, indiscutabil, „marea obsesie” a lui Cioran, remar- 
ca Theodor Codreanu, într-o carte-replică, ajunsă la a doua ediție (A 
doua schimbare la faţă, Editura Scara, Bucureşti, 2013). Visând, adică, 
la o Românie dilatată, fanatizată, ţâşnind din „periferia ratării” şi lepă- 
dându-și destinul germinal pentru a accede la o răzbunare creatoare, 
cum îndemna Cioran. Poate un popor „cuminte” să scape de osânda 
unui destin mediocru, îmbolnăvindu-se de orgoliu? Uitându-și cumse- 
cădenia pentru a deveni agresiv? Abandonându-și contemplativismul 
pentru a cultiva expansionismul? leşind din eterna defensivitate pen- 
tru a flutura ideea imperială, voința de putere, purtând în lume o altă 
genă etnică? Poate spiritul românesc, prins în cleștele antinomiilor, să 
iasă în largul Istoriei (cum spera Noica), să-şi tempereze dilemele şi să-şi 
domolească năravul de a gândi dihotomic, în tipar maniheic? Pot con- 
viețui cele două Românii? Putem împăca retorica internaționalistă 
(grăbită a se lepăda de românitate) cu „păcatul” naţionalismului? Poa- 
te acest încercat neam să stingă permanenta dedublare la care a fost 
obligat prin vitregia conjuncturilor, ieșind deci din condiția dublului 
destin (M. Ralea)? Părăsind umilința, neîntâmplarea, somnul istoric 
pentru a locui în „conştiinţa de stăpân”; pendulând între deschidere și 
închidere, între democraţie şi dictatură, între sentimentele demofile, 
europeniste și curentul autohtonist. Sau acceptând jocul duplicitar, si- 
mularea obedienţei, saltul — incredibil — de la cioraniana constatare n-a 
fost să fie la izbăvitoarea replică noiciană: ca și cum ar fi fost. 


Cartea lui Cioran, scrisă de o conștiință febricitantă, condamna, în 
fond, în numele unei realități viitoare, o indiferență spectaculară și 
molipsitoare. Eseistul dorea pentru acest neam umilit și oropsit, dedat 

cu voluptate băşcăliei suverane, exerciţiilor de dispreţ și negativitate 
superficială, de autodenigrare — o explozie; un miracol istoric, altfel 
spus, care să ne elibereze de complexe, anulând inegalitățile de nivel 
istoric; care să ne salveze de blestemul mioritic, schimbându-ne eredi- 
tatea, acele „dispoziţii esenţiale” care ne aruncă în braţele abandonului, 
odihnind într-un creştinism pastoral. 


Cioran era tranșant: doar atinsă de „graţie istorică” o idee, precedând și 
hrănind voinţa unui salt istoric, ne preface în altceva. Dar cu o condiţie: 
cultul forţei! Nimic mai străin de ethosul românesc, vom constata. To- 
tuși, a împinge doar spre trecut orgoliul național nu înseamnă o „risipă 
de eroism”, câtă vreme ne scăldăm în mizerabilitatea prezentului. Doar 
profetismul ne poate hărăzi o altă soartă. Dar cum nu există mesianism 
fără implicaţii politice, orice idee mesianică ascunde, evident, o „por- 
nire spre putere” Elanurile mesianice se sprijină pe viitor ca pe singura 
noastră realitate. Plăsmuirea României, nota Cioran, presupune a ne 
îmbolnăvi de orgoliu, înfrângându-ne legea: adică, despărțindu-se de un 
trecut neflatant, pregătind saltul istoric printr-o ruptură fecundă. 


Contemplând, mistuit de remușcări, „zaţul fostelor nebunii” și anga- 
jarea juvenilă, glorificând, cu „ura iubitoare” a acelor ani (consideraţi 
„anii altcuiva”), o viziune mesianic-totalitară, bătrânul Cioran se dezi- 
cea, părelnic, de „imperialismul vieţii”, de febra trăitului, colorând su- 
biectiv paginile sale animate de „extazul îndoielii”. Chiar dacă râvneș- 
te abstragerea în intemporalitate, neliniștea impersonală se vrea, prin 
scrisul său, „dincolo de istorie şi de devenire”. Știa însă, prea bine, că 
„o carte trebuie să fie o primejdie”. Iar Schimbarea la față a Români- 
ei poartă, prin ani, acest pasional mesaj, branşat la febra devenirii şi 
voinţa de transformare. Condamnând vehement o Românie „medio- 
cră, domoală, resemnată”, o țară-ecou, golită de dramatism, cultivând, 
sub pavăza defetismului, o spectaculoasă indiferenţă. Tânărul Cioran 
pledează, aşadar, într-un eseu patetic, devenit inclement rechizitoriu, 
pentru „schimbarea la față”; el cere o voinţă încordată pentru ca acest 
neam, atins de resemnarea fatalistă, să nu se mulțumească cu „mângâ- 
ierile destinului”, ci să-şi trăiască propria-i putere, placată pe o înaltă 
misiune politică și spirituală. 


Dacă Emil Cioran, biciuind, în anii tineri, orgoliul naţional (mereu în 
suferință) și denunțând slăbiciunile naţionalismului românesc, explica 

„amânarea” României prin răul interior (anemica forță lăuntrică, ne- 
convergența acţională a Provinciilor), nicidecum prin „piedicile din 
afară”, Theodor Codreanu, şi el îngrijorat pentru soarta neamului (con- 
fruntat acum cu deromânizarea), vorbeşte despre o „mutilare” a desti- 
nului prin bolşevizare. O altă schimbare la față, aşadar, visatul „salt” 
cioranian în plămădirea României (în sensul progresului organicist, pe 
filon eminescian) fiind înlocuit cu o brutală sovietizare, impusă din ex- 
terior. M. Eliade avertiza asupra pericolului „hibridismului cultural” în 
cazul popoarelor „confiscate”, a țărilor subjugate de Soviete, condam- 
nate la sterilizare spirituală; și invitând, astfel, la rezistența prin cultură, 
sintagmă care a făcut carieră. Evident, cartea lui Theodor Codreanu 
(A doua schimbare la față) poate fi citită şi ca o replică la volumul din 
1936; dar criticul împinge analiza până în zilele noastre, dincolo de 
„faţa comunistă”, cu știuta exacerbare naționalistă, cercetând transdis- 
ciplinar destinul culturii și civilizației româneşti în „post-naţionalism'. 
Criticând vehement — pe suport eminescian — invazia „prădătorilor”, 
regimul cleptocratic, fără a se iluziona că „botezul magic” (prin ade- 
rarea la UE) schimbă radical, peste noapte, datele problemei. În fond, 
ca țară a formelor fără fond (cum sună un vechi diagnostic), România 
probează, paradoxal, că sarabanda formelor (preluate mimetic) se în- 
soțește cu rezistenţa fondului. „Schimbările la față”, câte au fost, dove- 
desc, de fapt, neschimbarea noastră. 


lubindu-și ţara cu „o ură grea”, Cioran, ca apologet al ratării, avertiza 
că există şi o ratare a țărilor, nu doar a indivizilor. Deplorând „orizon- 
talitatea târâtoare”, el spera, utopic, la un destin imperial; azi însă su- 
pravieţuirea României este, în ochii lui Theodor Codreanu, convocând 
argumente de neevitat, doar un alt „pariu existenţial”. 

„Baladă studențească”: de la alchimia 
sensurilor la iluzia fantasmelor 


Poezia lui Radu Stanca urmează un traiect- 
matrice bine stabilit, construind iluzia unor 
fantasme, ce se proiectează în afara lumii-sens, 
demers discursiv pe care Roman Jakobson îl 
numește „limbajul în funcția sa estetică” [9, 
p. 16]. Dincolo de act și scenă, de actor şi însce- 
nare, eul-corydon participă la realizarea unui 
P.H.- licenţiat al Universităţiide „enunț al expresiei” [9, p. 15]. Expresia poetică 
Vest din Timişoara, Facultatea devine alchimie în toposul-iluzie, o particula- 
de Litere, Istorie și Teologie. A f o i X 
, T . ritate a identității, necunoscute și neprefăcute. 

urmat şi absolvit cursurile unui Subiectul-obi 3 I baladei fir Do 
Master Humanités, à finalité  Subiectul-obiect al baladei se hințează prin in- 
Recherche, Mention Lettres, termediul „practicilor poetice atât de diverse, o 
Langues et Arts, spécialité anumită modalitate de a se apropia de limbă și 
Littératures et Cultures de lume și de a le face să joace împreună” [2, 

Université d`Artois, Arras, : ; ; p RO 
N p. 6]. Apropierea formei poetice de limbă și de 
Franţa). Doctor în Filologie. A i ASA sA utadi f lui 
publicat volumul Radu Stanca, lume se materializează în evoluția discursului, 
Teatralitate și modernitate astfel încât eul-poet își proiectează experiența 
(Timişoara, 2013, 344 p).A și dinamismul la o trăire împlinită, într-un timp 

feeling of living in suspended space and time, we will 
discover in the aesthetic structures of mimesis. 

şi spaţiu, în afara spectacolului. Ceea ce se devine în lumea-fantasmă nu 
este numai iluzie, ci se concepe un anume sens-simbol, acela al studen- 
tului-alchimist, al celui care caută, în spatele umbrelor şi stradelelor ba- 
roce, mutaţiile burgului-imagine. Eul-identitate, element criptic, se sus- 
trage procesului alchimic. Actul creator înseamnă proiectare în spațiul 
ermetic a eului-poet-student, prin faptul că „retragerea poetului din ope- 
ra sa reflectă o strategie de legitimitate” [7, p. 5], aşadar, act sublim de 
reconstrucție a personajului-erou. 


Discursul poeziei lui Radu Stanca evoluează pe o dimensiune tensio- 
nală, pentru că a modifica sentimentul și trăirea poetice nu subsumea- 
ză actului artistic. Intenţia prefăcută a proiecției eului-identitate în eul- 
poet-student este, în fapt, un câmp semantic de fantasme, ce se rotesc 
în acelaşi moment-estetic, în același ansamblu de realizări identitare. 
Alchimia sensurilor poetului cerchist coordonează şi evidenţiază, în 
Baladă studențească, un spaţiu care pune în scenă modelul arhetipal al 
demascării improbabile. Este un joc cu cercuri concentrice, în care se 
intră ca-n jocul horirii, o horă imaginară, din care se iese numai atingând 
absolutul relativ, impropriu şi nedefinit. Dublul-imagine construieşte, 
osmotic, lichidul-solid, fumul-himeră, pe care-l cercetează și-l creio- 
nează spiritual studentul, materia prin care se retrăiește experienţa 
organică. Figura lirică a simbolului naşterii, prin reflecţie şi cercetare, 
o coagulare de sensuri prin alchimie, concepe paradoxul unor imagini- 
himere. Spectacolul poetic suspendă trăirea între materie și sensibili- 
tate. Eul-poet nu reușește să distingă între act-actor și scenă-înscenare, 
să definească, spaţial şi temporal, conceptele de identitate-fantasmă şi 
de iluzie-prefacere. Dinamica eului-poet-student construiește nu doar 
spiritual lumea-critică a sensului, divizat în crâmpeie-prefabricate, prin 
conversiunea imaginarului în imagine. Mai mult, se transformă logosul- 
fiinţă în ființa-logosul lume. Se realizează o prefacere a reflecției asupra 
modului de a trăi experiența alchimică, de a o înțelege și de a-i modela 
subiectul poetic, ce „se construiește în enunţul textului, creând în acest 
fel o identitate pe planul estetic” [10, p. 8]. 


Autenticitatea denunţă viziunea despre artistic-durere şi arhetip-bu- 
curie, pentru că „poezia pare să fie rezultatul cel mai natural şi cel mai 
evident la suferințe și bucurii” [ 12, p. 48], într-un limbaj profund, care 
. ve. . . . . . A . v v“ » 
„exprimă intimitatea și devine clipa în care se manifestă adevărul” [12, 

p. 48]. Spaţiul baroc al burgului sibian dezvoltă un imaginar al fantas- 
melor, fie prin eul-identitate, suspendat între logos și real, fie prin eul- 
poet-student, traversând etapele iniţierii şi contopirea cu fantasma-si- 
nelui feminin. Lumea poeziei se defineşte, la Radu Stanca, nu numai 
prin elipsa prezenţei tutelare a iubitei imaginate, nicicând apropiată, 
doar iluzie, transparență a unor încercări eșuate, ci şi prin intermediul 
unui actant-actor-personaj, posibilă reflecţie în oglindă a sinelui, im- 
personal, inflexibil. Există, în Baladă studențească, o anume încadrare 
în destinul liric al fiecărei himere, o predispoziţie pentru stările de tră- 
ire, între vis şi reverie, o infuzie de alchimie a sensurilor, ce se rostesc 
și se explică prin insistenţă. Procesul alchimic se materializează estetic 
prin căutare a „ceva'-feminin, o dublură concepută în prototipul idea- 
lului, al femeii-muză, care alină suferinţa și neliniștile artistului, eul-po- 
et-student, cu nedumeririle și reflecțiile lui asupra continuității jocului 
fantast, cu sine şi cu ceilalți. 


Conjuncţia estetică a limbajului transformă dinamismul poetului, 
pregătind spectacolul inscenării prin însăși starea de trăire maximală, 
a apropierii și a devenirii într-o formă singulară, inseparabilă, nedefi- 
nită. Eul-poet-student, identitate a reveriei și iluziei fantaste, devine 
alchimistul care efectuează întregul joc al descoperirii altei forme de 
a manipula organicul, natura tragică a eroticului ipotetic, a tanaticului 
reflexiv. Masca estetică a alchimistului nu cade, nu se descoperă în spa- 
tele cortinei, mai curând continuă să prefacă și să construiască nuanța 
de extincţie de mai târziu. În final, când timpul, ale cărui coordona- 
te sunt imprecise, când rolul actorilor-imagini închipuite escaladea- 
ză zidul dintre idee şi cuvânt, dintre stare şi iniţiere, eul-impersonal, 
„persona'-intuitivă acceptă sacrificiul, întâlnirea cu muza în statutul ei 
utopic. Veridicitatea actului artistic, din poezia lui Radu Stanca, trans- 
mite discursivităţii lirice problematizarea unui decupaj, în interiorul 
dramei, al eroticului și al tanaticului, efect al valenţelor alchimice, prin 
neputința așteptării, regăsirii. 


Poemul se identifică în eul-matrice, prin simulare și reconstrucţia uni- 
versului existenţial. Acest fapt implică o construcţie a personajului-erou 
cu ajutorul cuvintelor-limbaje, al idealului alchimic ce produce confu- 
zie. Structura artistică a poemului Baladă studențească se construieşte pe 
intuiţia eului-identitate, poetul ce marșează pe utopia-logos. Izolarea, ca 

semn al recunoașterii şi inițierii în fantast, activitatea, care materializea- 
ză demersul stancian al adaptării la starea artistică, și teatralitatea se fac 
datorită iluziei de a trăi în imaginarul lui „mise en abîme” Masca, specta- 
colul, emoția și stratagemele reale devin transcenderi inverse, matrice-,ă 
rebours” ale matricei-unitate, prin care se produce corelarea cu idealul 
propriu-zis. Limbajul și efectul estetic, cu imanenţa ficțiunii-teatrale, în 
care se manifestă, cu predilecție, întâmplările-subiect ale burgului, ale 
barocului cu fantasmele lui. Ceea ce se întâmplă nu corespunde lumii- 
cadru. Este o trecere spre materialitatea existenţială, un exercițiu de la- 
borator, în care se dejoacă strategiile absconse ale devenirii. Devenirea 
se ascunde spiritului și ochiului atent al misteriosului. Dincolo de starea 
profundă de căutare, de concepere a unei himere, se situează hermeneu- 
tica unei acţiuni, aflate sub incidența unei destinaţii-obiect, necunoscute 
temporal și spaţial. 


Subconştientul provoacă stări şi iluzii, care se sustrag intenţiei şi 
intuiției, se devoalează în actul creator, în tipare ieşite din joc şi 
transparenţă. Modelul stancian, din Baladă studențească, este poezia- 
cerc, poezia care se reconsideră prin apartenenţa la inelul misterios al 
reflexivităţii. Poezia-cerc se regăseşte în acel „ceva', mereu impropriu, 
impersonal, mereu aflat în spaţiul nedeterminat, în timpi necalculați, 
într-un „cândva” al improbabilităţii, al nerepetării: „Într-un amurg, cu 
vânt şi febră mare.... Fantasmele, din poezia lui Radu Stanca, se defi- 
nesc în burgul baroc, prin joc și identitate, pentru că în afara spectaco- 
lului rămâne iluzia, acea tensiune primară, ce frământă lumea-topos 
a personajului dedublat. Timpul nedefinit, nedeterminat se propune 
într-un răspuns ce suplineşte funcția mobilă, dinamică a eroului-eu. 
Imaginea eului-student-fantasmă și a dublului său confirmă existența 
unui al treilea eu, femininul raportat la umbra stanciană a neîmplini- 
rii, umbra-erotic concepută în neant, iluzie a trecerii în şi prin unde. 
Dorinţa eului şi cântul dau un son vibrant stării ce se acordă expresiv 
cu figura și poezia singularităţii, a acelei intuiții ce denunţă o apropiere 
de limbajul fiecărui gest, al fiecărei proiecţii în fantasmă. Teama de real, 
de lumea cognitivă devine pentru eul-poet „un paliativ care face omul 
manipulabil prin imagini” [6, p. 15], se realizează, astfel, imaginarul 
unor simboluri ascunse, o codificare a sensurilor datorită actului crea- 
tor, prin muza-feminin spirituală. 

Baladă studențească construieşte un spaţiu, în care fantasmele se iden- 
tifică, prin jocul cu iluziile, cu subiectul eu-poet-student, primind 
valenţele materialității estetice, himerele personaje-erou decupate 
din realitatea imediată. Perspectiva şi experienţa lirice sunt prezen- 
tate prin ludic, prin transcendenţa unui spectacol al aceloraşi măşti 
corydonești, eu-himere ale misterelor dezvăluite treptat, vers cu vers, 
asemenea unei teatralizări suspendate. Interiorul misterios, secretele, 
ce domină, plastic, incertitudinea, vin din abscons, din acel centru al 
lumii-poezie, pe care eul invocaţiilor şi al repetiţiilor, al experimentului 
şi exerciţiului artistic, îl posedă prin apropierea de materia sensibilă 
a eurilor-proiecţie. În spatele măștilor, poezia numită „studențească”, 
formă expresivă a baladei, a ciclurilor-cerc, anunţă eroi și nuanţe, ati- 
tudini şi arderi în sufletul descompus de încercări şi nereușite. Arderea 
stanciană compune acțiunea prin care se modelează eul, fie prin dupli- 
citate, proiecţie în himera-subiect, fie prin identități ermetice, specifice 
spaţiului sibian-obiect, burgul tainic cu stradelele lui, cu subtilitățile 
artisticului și decorului. Radu Stanca elucidează misterul, prin adân- 
cirea strategiei de developare a tipurilor de eu, ce stăpânesc frumosul 
nocturn al spaţiului baroc. 


Experienţa artisticului nu produce numai iluzie, ci încorporează un act 
sublim, specific, calculat al ideii de a descoperi, în taină, perfecțiunea, 
de a-i da o judecată, o prefacere, o soluție complementară. Eul reflexiv 
se interpretează prin cunoașterea altui eu, genericul himeră-fantasmă: 
„Un poet este slujitorul forțelor interioare misterioase şi secrete. Ele 
nu vin din exterior, ci din interior, dar acest interior este ca un exteri- 
or căci poetul nu-l cunoaște. Posedăm în noi cantităţi de «eu» necu- 
noscute, și un eu superficial — care, iată, în mare parte din timp ceilalți 
ne judecă prin prisma acestuia —, este însărcinat să fie interpretat de 
aceste «euri»>” [4, p. 17]. Limbajul completează existența poeticului 
cu sensuri-forme accentuate, actualitatea teatralizează realul, burgul si- 
bian al prefacerilor, prin faptul că „poezia se inserează pe bună dreptate 
ca experiență poetică” [8, p. 29]. Actul estetic compune un discurs din 
exterior, din perspectiva eului-alchimist, al eului-poet-student al cărui 
joc-exercițiu alchimic sugerează, pe de-o parte, deghizarea artificială, 
corydonescul, pe de altă parte, masca, iluzia, himera. Sensul impri- 
mă poemului lui Radu Stanca o structură de imagini, de atitudini și 
de stări revelatoare pentru reprezentarea eului, un eu care coboară în 

spaţiul de acțiune al realului, al misterului, acolo unde balada lasă locul 
neobişnuitului, iar cântul celui al reflexivității. Vocile eului, interioare 
şi exterioare, sunt unde ce modifică, atât extazul, realizarea, împlinirea 
unui deziderat, cât și agonia, pierderea nu doar a iubitei-muză, himera 
născătoare de nedefinit, de nefiresc, de improbabil, ci şi a identităţii, 
a dublului. Dintr-o identitate diferită de cea a personajului-erou-co- 
rydonesc, eul-matrice observă o coagulare de sensuri imprecise, un 
mister care „de două nopţi” devine recognoscibil „prin văl de fum”, 
amplificând așteptarea, ce nu se sfârşeşte în spaţiul stradelelor, ci în cel 
al tânărului „ciudat de peste drum” 


Povestea nu descoperă tipul-himeric al neajungerii la soluția compre- 
hensiunii. Presimţirea stranie, care apasă pe eul-identitate-matrice, nu 
dezvăluie o justificare a alegerii, ci, mai mult, propune alchimia-poveste 
a conflictului imaginar dintre eul-poet-student și reflecţia exerciţiului 
de laborator, figura himerică a morţii. Tanaticul se manifestă în moti- 
vul dublului. Astfel, imaginarul eului-identitate nu e numai sens, e și 
himeră, spectacol al măştilor, prin care se reprezintă ipotetica întâm- 
plare. Dispariţia poate fi percepută ca devenire a unui construct-uman, 
fantasmă-singulară. Dinamismul poeziei stanciene este actualizat vizu- 
al, „nu-l mai zăresc”, aşadar, intervine o criză care ocupă spaţiul ermetic 
al poeziei, încifrate în mister. Obsesia tainei nerecuperării rămâne să 
evalueze și să elucideze, să descifreze mesajul ascuns pe străzi, „pe sub 
crenele”. Negaţia valorifică imaginea-himeră atât prin tânărul eu-poet- 
student, pierdut în „ceva” ce nu se distinge, cât şi prin dorinţa intero- 
gativă de a afla ce s-a întâmplat, de ce existența acestuia este inflexibi- 
lă, impersonală, organic recuperată în singurătate, în presimţirea care 
apasă. 


Reflecţia asupra rolului jucat de actorii-personaje ai textului liric diversi- 
fică materia din care se concepe iluzia, fapt pentru care „poezia se afirmă 
drept căutarea identităţii profunde a subiectului” [1, p. 27], recuperare 
a sinelui-subiect prin reflecţia în sinele-dublurii. Tânărul ciudat de peste 
drum întruchipează imaginea-himeră a subiectului, complex şi complet, 
prin care se justifică urmărirea sinelui-dublu „furat de gânduri”, „sin- 
gur, singurel. Actul acesta transpune în scenă enigmaticul, stranietatea 
căutării sfârşite în afara spectacolului, dincolo de formă, gest și mimi- 
că. Absența personajului-erou-corydonesc semnifică un gest neînțeles, 

nejustificabil. Eul-narator al experienţei poetice nu se substituie actului 
artistic, misterul este presimţire stranie, o singularitate a evenimentelor 
care compun spaţiul şi timpul, natura estetică a iluziei. Alchimia sen- 
surilor stanciene descompune straniul întâmplării. Subiectul-obiect al 
provocării incipiente rezumă acțiunea din afară, cu referire la interogaţia 
sublimă despre acel „a fi” al probabilității, a ceea ce se ataşează specta- 
colului baroc, frumuseţea, spectacularul și orizontul închise în trăire şi 
sentiment. A trăi sentimentul neînţelegerii articulează o stare iminentă 
de prăbușire, o imagine-teatralizată a obiectului. Eul-poet-student nu 
limitează aria de reflecţie asupra unei developări estetice, mai mult, se 
manifestă un scenariu al fantasmelor-iluzii, al individului-eu nedistins, 
ale cărui gesturi și mimetisme, jocuri misterioase succed perspectivei 
neîmplinirii. 

Neperceptibilă, silueta-fantasmă constituie actul artistic al reflecției asupra 
propriei condiţii, în care se percep şi se împlinesc acţiunile eului-poet-stu- 
dent, dar și ale personajului-erou-corydonesc, în ceea ce se înțelege a expri- 
ma intuiţia, dorinţa, interogaţia. Tânărul-eu-reflexiv, alchimistul-neadaptat 
situaţiei reprezentării, împlinește condiția-stranie a așteptării și a focusării 
pe o anumită mimetizare a iluziilor. Obiectul-matrice şi subiectul-eu pro- 
pun tare ale poeticității, ce se sustrag sentimentului trăirii unor evenimente 
în singurătate, în acea solitudine a prezentului etern, continuat în „mereu” 
aceeași identitate-himerică a viitorului ermetic, absent, „furat de gânduri”. 
Acolo, spaţiul este delimitat „pe sub crenele”, constituind barocul fantas- 
magoriilor stanciene, burgul în care umbrele se iniţiază în cercuri pline, în 
horiri tainice, absconse, plurale: 


„De două nopţi, de când prin văl de fum 
Nu-l mai zăresc urcând încet spre casă 
Pe tânărul ciudat de peste drum, 

O presimţire stranie m-apasă. 


Şi mă întreb mereu: ce-o fi cu el? 

De ce nu-l mai disting printre perdele 
Furat de gânduri, singur-singurel, 
Cotind tăcut pe străzi, pe sub crenele?”. 


Imaginarul poeticului-narare se reprezintă în forma poemului-cerc, 
în acel spectacol care deduce sensurile miticului-poveste, în care se 

descoperă jocurile cu obiectele şi subiectul-erou. Fantasma corydo- 
nescă se supune intenţiei de a proiecta umbra stanciană în nadirul-hi- 
meră, absent, neînțeles, inexplicabil, interogativ. Alchimia sensurilor 
se încadrează în perspectiva artisticului, ce manifestă interes pentru 
elementul ființării din spaţiul baroc, ermetic, nedelimitat. Acolo se 
pândeșşte sosirea la geam - oglinda proiectată a pluralităţii de scenarii și 
înscenări — a eului-poet-student. Ceea ce era departe devine aproape, 
atracţie de gesturi tainice, de acte sublime, împlinite în obișnuit, în acel 
focar în care se despică ființa-erou în reflecții și reflexivități. Absența 
eroului dezvoltă morfologia verbului poetic, atât prin raportare la re- 
prezentarea gesturilor tânărului-eu-poet-student, în grafia descrisă de 
proiecția himerică, cât şi prin inserarea de tainic, misterios, sibilinic 
în activitatea de atracţie a mișcării din „nu ştiu ce ochi străin”. Ce este 
straniu completează gradul de individualizare al stării și tensiunii din 
imaginarul cercului exterior al ispitei, un „demonic foarte”, prin care se 
suspendă dinamismul personajului-erou-corydonesc în unități morfo- 
logice ireale, receptive numai în matricea-burg. 


Căutarea, din poezia lui Radu Stanca, evoluează spre reflexivitate asu- 
pra condiției umbrei-himeră. Miticul și taina se suprapun intuiției, unei 
posibile şi nominale deconstrucţii în spectaculosul proiect-simbol al 
alchimiei, în procesul ce intuiește conștiința. Fiinţa misterioasă este 
definită, pe de-o parte, de „chipul lui suav”, de materia care denunță 
transcendenţa, de coborârea în infernul propriu al eului-student, pe de 
altă parte, de ochiul-exterior al individului-subiect, ce priveşte şi or- 
ganizează jocul matricial, obişnuinţa celui care „sosea acasă pe-nnop- 
tat”. Eul este împins spre neadaptare, spre insuficienţă a actului artistic 
și estetic. Alchimia jocului cu logosul determină imaginea păsării de 
pradă. Ipoteza comparativă a celor două perspective estetice, reflecția 
şi reflexivitatea, denunţă conştiinţa eroului absent, istoria probabi- 
lului alchimist, a eului-poet-student, ce construieşte o strategie între 
cuvânt și imagine, între fugitivele himere ale sensurilor și gesturilor, 
trăirilor şi sentimentelor. Imaginea fugară a celui care se „incuia-nă- 
untru” și „-și arunca pe el halatu-n grabă” denumește actul artistic și 
specific, complex şi complet al unor semnificaţii-rupturi în interiorul 
unei poetici-teatru. Din această structură se desprinde metafora-mas- 
că a suferinței-melancolie, a dreptului de a creiona ficțiunea lirică şi 
de a o modela. Căutarea nu suplinește, ci împlinește idealul-fantasmă, 

bucuria și trăirea, incapacitatea și sentimentul adaptării şi devenirii în 
singularitate a personajului-eu. Este apropierea de mitic, prin forțarea 
întâmplării-poveste. 


A căuta, în formele descântate ale baladei, justifică descoperirea materi- 
ei-ludic, în mișcare şi înscenare, prin teatru și ficțiune. Totul se derulează 
într-o alchimie de reguli implinite în ermetic, în absent ori prin graba 
de a redefini proiecția în adjectivarea umbrei, pentru că: „Miticul, între 
timp, se manifestă în căutarea ființelor misterioase absente din cotidia- 
nul nostru” [$, p. 113]. Absența eului-poet impune intenţia de a progre- 
sa în lumea-scenariu, în obiectul-burg, în care se derulează atitudini și 
încercări de a restitui imaginarului-narare o lume întâmplată. Povestirea 
încorporează, în substratul artistic, substanța unei organicități, în care se 
realizează poeticitatea. A sta la pândă, a urmări, din exterior, întâmplarea 
însumează posibilități de interpretare a jocului alchimic. 


Derularea filmică fie intenţionează să închidă, în ochiul străin şi demo- 
nic, mutaţia unei fantasme, fie aduce, în planul prim, ființa nedisimu- 
lată, acționând ca o pasăre de pradă. Scenariul este focalizat pe arderea 
continuă în interior a procesului ce urmează a se produce. Curiozitatea 
este estompată, eul-poet-student se închide în lumea și spaţiul lui, în 
spaţiul în care se petrece „un nu ştiu” ce necuprins, nedefinit, în co- 
ordonate ale căror poli indică crearea a „ceva” ce nu poate fi compre- 
hensibil, nici atins aievea. Ce se face, ce prinde contur, ființare, nu este 
ființa-tutelară, matricea-mamă, în care se confundă lucrurile și idealu- 
rile, ci este obișnuinţa de a reda iluziei transcendenţa. Sensul alchimic, 
poezia fantasmelor apar și dispar, în același timp, din şi în starea narco- 
tică, în care se pătrunde pentru a desluși absentul, prin contragere, prin 
iluzia devenită formă, contur al materiei sensibile: 


„Obişnuit cu el, cu mersu-i grav, 
Pândeam sosirea lui din geam, departe, 
Căci m-atrăgea în chipul lui suav 

Nu ştiu ce ochi străin, demonic foarte. 


De cum sosea acasă pe-nnoptat, 
Întocmai ca o pasăre de pradă, 
Se încuia-năutru, agitat, 

Şi-şi arunca pe el halatu-n grabă”. 

Realitatea jocului alchimic inserează starea iluziei, a fantasmelor ce 
denunţă actul creator al artisticului. Imaginarul reflexiv, al dualității 
fiinţei corydonești, semnifică reprezentare a unui spectacol, în care 
umbra stanciană rămâne statică, aplecată „pe tomuri grele”, în spaţiul 
nedeterminat al nuntirii cu necuprinderea, cu lipsa de comprehensi- 
une a înscenării. Iniţierea, în misterul mitologizant al iluziei, creează 
modelul-arhetip al personajului-cercetător, care caută soluţia ieșirii, 
din materia sensibilă a poeticului, prin „fel de fel de alchimii'. Singu- 
lară este modalitatea de a reflecta asupra condiţiei celui care descope- 
ră, în iluzie şi fantasmă, pluralitatea sensurilor, conjuncția definită a 
esteticului, a cuvântului, ce proiectează simbolul-naştere în geografia 
materialităţii-ser „din care visul să ia viață”. Metafora conjuncțională a 
subiectului-erou se denumește în scopul unei himere imaginar-refle- 
xive. Realitatea-obiect justifică dinamica spectacularului în ceea ce se 
determină „noapte după noapte, luni la rând” în textul stancian: po- 
ezia-cerc în care visul-transcendență asumă fluiditatea și himericul, 
în trepte-vieţi, descrescătoare, artificiale. Cealaltă ființă a eului-poet- 
student „conduce călătorul către regiunile mortale ale Umbrei” [11, 
p. 65], spre starea inițiatică a traversării derizoriului. 


Călătoria din poezia baladei-cerc caracterizează un Radu Stanca refle- 
xiv şi dinamic, modelând reprezentarea în lumea-vis. Visul este forma 
care dă sens și fluiditate poeticului, eroul este doar umbra-obiect, care 
se ascunde mereu şi caută să redobândească un paradis pierdut, unul 
în care se întâmplă ceva, în care ordinea este inversată. Aceasta tocmai 
pentru a înţelege că, dincolo de alchimia sensurilor, există toposul-re- 
verie, tensiunea unui lirism, ce nuanțează stările şi intenţiile. „Mereu cu 
visu-n ochi” este elementul care face trecerea de la unitatea sensibilă a 
materiei la materia logosului, este modelul ce divide imaginarul, coor- 
donat de fantasmele „păianjen negru și flămând” și „sobol statornic, 
fără minte” — valenţe ale iluziei, arderii și detașării de forma-logos. A 
căuta înainte notifică un lirism al încercărilor de a regăsi unitatea-cen- 
tru a ficţiunii poetice, poezia stanciană a umbrelor, a șoaptelor și a că- 
derii în infern sensibil. 


Visul se încadrează în bucuria uniunii dintre artă şi poveste, râvna cu 
care munceşte eul-poet-student pentru creaţia sa, fie eu-feminin, fie 
eu-dublu și dual. Duplicitatea dintre eu și sine nu constituie numai uni- 

citate, ci realizează şi o împlinire complexă de atitudini și evenimente, 
fapte și imagini, limbaj şi metaforă. Situaţia poetică transformă Baladă 
studențească într-o artă alchimică, o prefacere a iluziilor şi sensurilor, 
un fel de apropiere de taina ascunsă înăuntrul, dar și în afara trăirilor. 
Este un vis care prelungeşte agonia, o prelucrează și îi redă caracte- 
rul statornic, alfabetul gesturilor neînțelese, profunde, nedelimitate. 
Capacitatea de a cerceta posibilitatea realității, proiectată în ficțiune, 
dorinţa de a sensibiliza materia, din care s-a creat ființa-himeră, dăinu- 
ie în spiritul personajului-erou. Sufletul său primeşte atât sensul alchi- 
mic al redefinirii, cât şi iluzia fantasmei, ce-şi caută propria identitate în 
identitatea exterioară, în eul arzând aievea în alt eu, „flămând” şi „fără 
minte”: 


„Apoi, cu râvnă, pină-n zori de zi, 
Plecat pe tomuri grele, ud de ceaţă, 
Căuta prin fel de fel de alchimii 


Un ser din care visul să ia viaţă. 


Şi noapte după noapte, luni la rând, 
Mereu cu visu-n ochi, căuta-nainte 
Ca un păianjen negru și flămând, 
Ca un sobol statornic, fără minte.” 


Poezia, ca formă şi sens, model și modalitate ale reprezentării se ca- 
racterizează prin aşteptarea de către eul-poet-student a întâmplării 
povestite, a poveștii integrate în spaţiul estetic, ale cărui coordonate 
se regăsesc în cunoaștere a artisticului. Descoperirea şi explorarea se 
întâlnesc în același centru-poematic, unde se prefac toate trăirile şi ten- 
siunile. Discursul liric primeşte valenţe ce redefinesc ființa tutelară — 
eul cu simbolurile și reprezentările lui. Dincoace de scenă se întâlnește 
scenariul, în care misia eroului-personaj constituie dorința acestuia 
de împlinire estetică, de a reconstrui un spectacol ce se regăsește în 
conștiința artistului. Călătoria spre neajungere a fantasmelor încearcă 
să identifice, în superioritatea alchimiilor, materia căutată a idealului- 
creator, ceea ce nu se poate aplica funcţiei reflexive a exerciţiului al- 
chimic. Prin apropierea de arta repovestirii iluziilor, eul-poet-student 
redescoperă alchimia. Scenaristul-liric, cântătorul-sufleor, din struc- 
turile transcendenţei în spaţiul abstract al ideilor, conduce activitatea 
estetică către filonul liric. 


CRITICĂ, ESEU EGJ 


Bucuria decriptării motivaţiei estetice desparte cuvântul de poezia 
modernă, înțeleasă ca element ce unește nu doar aventura cu trăirile, 
ci proiectează, în spațiul limitat de „axis” şi „mundi”, realitatea ficţiunii. 
Ficţiunea „sui generis” a vocației de creator al matricei-personaj co- 
rydonesc, din textul baladei din burgul sibian al neîmplinirilor, este 
un drum „incognito', specific modernităţii creatoare și profunde. Des- 
chiderea spre materialitate este încorporată în corpul-obiect al poe- 
ziei-cerc, deoarece: „Aventura poeziei moderne este deci aventură a 
explorării, a cunoașterii, a descoperirii” [3, p. 10]. Poanta nu dorește 
a se delimita de simbolica textului. Ea decriptează duplicitatea şi dua- 
litatea eroilor, absenţi și prezenți. Întregul demers al poveștii baladeşti 
a lui Radu Stanca urmărește crearea unei iluzii majore, a unei întâm- 
plări repovestite liric unui auditoriu, departe de efect şi de afect. Tex- 
tul stancian se încadrează în imaginea-matrice, în care fantasmele se 
recuperează unele pe altele, se remodelează în vederea apropierii de 
intuiţie, de aventura-călătorie, de subiectivitatea specifică poetului, în 
linia corespunzătoare a decelării și developării a „ceva” prescris parcă. 
Plasarea artistică în spaţiul nocturn, ermetic, din care nu se poate ieși, 
propune creionarea unei transcendenţe, a cărei finalitate desemnează 
redefinirea ființei-eu-personaj. Se produce un efect alchimic, o reeva- 
luare a situaţiilor-strategii „prin zeci de eprubete”. 


Actul creaţiei ființează eul-sine prin „reflexe albăstrii”, prin arderea per- 
manentă a subiectului-eu, din care se deduce modelul-formă al reflexiei 
feminine, ființa-eu „cu forma unei fete”. Noaptea creaţiei aduce o pune- 
re în scenă a motivului visului-descriere, prezenţa tutelară, din structu- 
rile poemului stancian, valorifică motivaţia alchimică, căutarea eternă 
și regăsirea iluziei, a fantasmei ce unește spirit și dorință, act și trăire, 
sentiment și logos. Fumul, din care se iscă, se percepe și regândește 
proiecția artistică a eului-poet-student, tinde spre realizarea unei sce- 
nete-poante prin apariția himerei, prin traversarea timpului baroc, a 
spaţiului care deconstruiește identitatea. Matricea-identitate configu- 
rează, prin lichidul din care se naşte spectacolul estetic, povestea lirică 
a fetei cu „păr lung, de abur pur”, experienţă a unei materialități înăun- 
trul mitului — mit „sui generis” al ființării, al bucuriei de a reda spiritului 
trăirea și singularitatea, entuziasmul și împlinirea. Negura „dansând jur 
împrejur” completează sinonimia lirică a frumosului estetic, a obiectu- 
lui ce motivează siguranța înscenării corydonești, a jocului cu formele 

de plastilină ale sensului, un joc de şah sfârşit într-o „profuzie stranie 
) 3 3 » 
de voaluri” — sublim act al prefacerii, al ascunderii în spatele măștii. 


Spaţiul romantic nocturn este reflexiv şi oglindește erotizarea mascată 
a dorului și dorinţei. Numai în acel timp şi loc se pot deduce iluziile 
fantasmelor, limbajul ce însuflețește trăirea. Întâmplarea creaţiei, din 
ludicul dansant, concepe un lirism al regândirilor unor scenarii, dar 
și sugerează expresivitatea contextuală a remodelărilor din exterior, 
din imaginarul ale cărei structuri impun rafinament, implicare, atitu- 
dine subiectivă şi plurivalențe interpretative. Funcţia limbajului devi- 
ne morfologică prin duplicitate, prin dublul proiectat departe, într-un 
„undeva” care justifică situaţia propriu-zisă, stranie, neînţeleasă, „din 
ce în ce mai dens”, „din ce în ce mai mult”. Astfel, textualitatea discur- 
sivă nu asumă, ci aprofundează un cerc de imagini ce irump în spațiul 
camerei-matrice, unde tânărul eu-poet-student continuă joaca, în şi 
prin poantă, în şi pentru muza-himeră „cu sânii goi, săltând ca niște va- 
luri”, fiinţa-eu-feminin, statică şi ideal conceptual. Experienţa, pe care 
„o făcu în fiecare noapte”, construieşte, în interiorul structurii artistice, 
un arhetip al proiecției eului-personaj al jumătăţii feminine. 


Modelul-cuplu plasează strania întâmplare în concept al repetării, la 
nesfârșit, a unui scenariu, care se întâmplă din dorinţă şi reprezentare. 
Alchimia sensurilor, din poezia stanciană, transmite o realitate, trans- 
formată în mască, prin plasticitatea imaginilor, vitalitatea şi asumarea 
actului alchimic al instituirii cuplului erotic în fantasmă. Amintita 
experienţă a alchimiei „incognito', a sensurilor și imaginarului himeric, 
din care transcend iluziile, coordonează întreaga horire corydonescă 
interioară dintre eul-poet-student, personajul-erou individual, reflexiv, 
tutelar în remodelarea propriei identități, şi eul-feminin, masca imagi- 
nii-centru, în care se derulează sensul și iluzia. Ecuația şi conjuncția 
oglindirii, în spaţiul şi timpul lipsite de coordonate, în noaptea balades- 
că intuiesc desfăşurarea discursivă, materialitatea și nuntirea sinelui cu 
experimentul, a golului cu existenţa: 


„Şi iată că-ntr-o noapte izbuti! 
Căci distilat prin zeci de eprubete 
Lichidul cu reflexe albăstrii 

Iscă un fum cu forma unei fete, 

O fată cu păr lung, de abur pur, 

Cu sânii goi, săltând ca niște valuri, 
O negură dansând jur împrejur 
Într-o profuzie stranie de voaluri. 


De-atunci, apoi, din ce în ce mai dens, 
Din ce în ce mai mult, la ora şapte, 
Această experienţă fără sens, 

El o făcu în fiecare noapte.” 


Exerciţiul poetic al lui Radu Stanca, din poezia Baladă studențească, 
deschide o călătorie spre centrul axei toposului umbrelor. Prăbușirea 
eroului-personaj-corydonesc inițiază un discurs, prin care se evo- 
că stările, care marchează eul-narator-poetic în exterior, neimplicat 
decât vizual în ce ceea se petrece în camera-matrice a alchimistului. 
Apariţia necunoscutului personaj, cu „trup înalt, albastru, sublunar”, 
semnifică un mister ce nu se elucidează. Se aprofundează intenţia de 
a bulversa cadrul ermetic, în care se derulează acțiunea de configurare 
a idealului feminin. Camera-laborator este locul în care se desfășoară 
întâlnirea dintre himera-necunoscut și eul-poet-student, un moment 
ce reprezintă destrămare a identității și a liniştii care guvernaseră până 
atunci. Logica şi argumentul de a deconstrui paradisul-matrice sunt 
determinate de modul în care se îndepărtează organicitatea gestului 
şi obsesiei. Domnul solemn în frac urmăreşte să revendice identitatea 
şi condiţia eului-poet-student prin balada povestită și înscenată. A pă- 
trunde hoţește, pe lângă „geamul tocmai desfăcut”, singularizează în- 
tregul demers de a restabili o situaţie stabilită prin valenţe proprii ilu- 
ziilor şi fantasmelor stanciene. Vocile interioare ale eului-poet-student 
îl provoacă pe acesta la o altă cădere în abisul ermetic al dorințelor, 
al sentimentelor din cuplul erotic, himera lirică nu controlează pe 
de-a-ntregul spiritul iscat din fum şi negură. 


Absența nu poate înlocui bucuria și necesitatea poantei din spatele corti- 
nei. Pânda, la care se dedă personajul-himeră, „pândindu-l prin unghere', 
altul decât creatorul alchimiei sensurilor și iluziilor, se contextualizează 
prin arderea metaforei. Subiectul-eu şi obiectul-matrice deconstruiesc 
imaginea-feminin tocmai pentru a se putea percepe, dincolo de scenă și 
cortină, caracteristica verbului tăios, aspru, reflexiv. Calitatea adjectivală 
a poeticului este dată de dinamica şi vitalismul care succed artificiului 


ECET RO MIÂINIĂ 


estetic. Neliniştea și aşteptarea, orizontul de cunoaștere și abstractul, 
absconsul, ficțiunea povestită și poezia formelor-cerc anunţă apropie- 
rea de comunicare, de dialog între protagoniști. A vorbi delimitează o 
ceartă între eu și sine, pentru că aspectul acesta al izolării eului-narator 
este pus în discuţie pentru a nu lăsa nicio urmă de împlinire completă a 
eului-lector, „ce-or fi vorbit nu ştiu” A nu ști despre ce s-a vorbit, a nu fi 
parte integrantă a matricei-baladă sugerează un anume tip de delimitare 
a limbajului de acţiune. Este o prefacere subiectivă a iniţierii prin creaţie, 
este intuiţia unui incipit nou, relativ ca formă şi conţinut, un neajuns al 
intrării în spaţiul artistic, o tensiune între eu și sine. 


Ceea ce se știe este numai evocarea unui eveniment la care, actor exterior, 
eul-narator este absent din matricea-cadru. Acesta este, involuntar, specta- 
tor din afara cortinei, din imensul auditoriu, nedeslușit, nedelimitat, însă, 
plural, prin atitudini şi descriere a trăirilor celor implicaţi în jocul auctorial, 
„ştiu doar atât / Că timp de ore-ntregi, ca niște pete”. Umbrele „ciocnindu-se 
urât” sunt limita dintre „axis” și „mundi', sunt cadrul organic în care se 
materializează discuţia, precum și principalul motiv de a pătrunde într-o 
altă stare. Reveria se petrece dincoace de halucinație, este starea absentă, 
neliniștea, îngrijorarea, „ca niște pete”, proiecția în spaţiul de acțiune al sce- 
naristului. Profunzimea și subtilitatea eului-narator se integrează în topo- 
sul ideatic al cercului fără ieşire. Procesul alchimic se dezvăluie poeticului, 
prin ficțiunea povestită ori întâmplarea lirică. 


Corydonescul ia locul cercetătorului, alchimistului care caută piatra de te- 
melie a ființării, a negurii din care se creează eul-feminin, posibilitatea de 
feminin, din şi prin transcendență. Umbrele, care „creșteau imens la mine 
pe perete”, circularitate a sensurilor, ce se caută și se regăsesc în acel „con- 
tinuum” al teatralității, în şi prin mască, transpar din ficțiunea imaginată 
de eroi-eu, ale căror jocuri duplicitare își dezvăluie intenţiile, scopurile, 
abia, la final. Atunci întregul-corp luminos al năzuințelor se transformă, 
prinde contur, devenind fantasmă, durere, suferință, neîmplinire. Târziu, 
într-un timp prezent, continuat în afara scenariului, dublat de intenţie și 
de interpretare, activitatea străinului, malițios și cuprins „de-o furie fără- 
asemănare”, dezlănțuie o ultimă încleștare, un gest vindicativ, împotriva 
eului-poet-student, rostogolind „fiolele pe jos”. Este un gest prin care tex- 
tul stancian rupe, definitiv şi iremediabil, logica dintre eu, sine și erou-per- 
sonaj. Prezenţa himerică a acestora nu este decât un tip liric arhitectural al 

simbolului alchimic, al senzaţiilor care cuprind, ca într-un act primordial al 
materiei organice, fantasma ca sens, poezia ca model. 


Distrugerea percepţiei şi reflecției asupra condiției și statutului rămâ- 
ne sublimă, provocând suferinţă, durere. Idealul nu rămâne nici măcar 
suspendat, ci se deconstruieşte până la eliminare, extincţie a sensurilor 
şi gesturilor, într-o alchimie de fum și negură. Întâmplarea povestită, a 
căutării și găsirii identităţii pierdute, imaginea jumătăţii-feminin este 
„zdrobită” „cu sete în picioare”. Rămâne, astfel, lipsită de prezenţa unui 
ideal, de acel eu-subiect care provoacă eul-protagonist la reevaluare a 
propriei condiţii, a încercărilor de a desluşi taina, mitul, spectaculosul 
scenariu al echilibrului dintre eu-sine „sui generis”. Identitatea, desco- 
perită în imaginea cuplului-erotic, devine ipostază a realității petrecute 
în camera eului-poet-student, după lupta dintre limbaj şi dinamism, 
dintre existenţă şi condiţie, „Albastrul fum cu vis pierea-n tăcere”. Vi- 
sul, care piere în silenţiozitate dezarmantă, imposibilitatea de a reda 
propriei trăiri identitatea, alta decât cea a himerei-feminin, eul-corydo- 
nesc, cu scenele și scenariile sale, nu sunt decât urme adânci, lăsate în 
„anima” studentului „mut de durere”, unităţi textuale ale metaforei 
deconstrucției Logosului, prin inițiere. Finalitatea luptei, dintre iluzie și 
fantasmă, dintre eu şi sine inițiază o ruptură în matricea-poem. Pierde- 
rea identităţii, a jumătăţii feminine, transcendenţa în lumea umbrelor 
lui Radu Stanca, barocul sibian al întâmplărilor, povestite și repovesti- 
te, vin în întâmpinare ca un ideal al ființei tutelare. Fiinţarea este subi- 
acentă, locul personajelor-eroi fiind să distrugă norma, prestabilită ori 
dobândită, prin jocul alchimic: 


„Un trup înalt, albastru, sublunar, 
Un sul de-argint, subţire ca un vaer. |... ] 


Un domn solemn, în frac, necunoscut, 
Ivit — dar nu ştiu cum — în încăpere 

Pe lângă geamul tocmai desfăcut 

Îl aştepta pândindu-l prin unghere. 


Ce-or fi vorbit nu știu, știu doar atât 
Că timp de ore-ntregi, ca niște pete, 
Umbrele lor ciocnindu-se urât 
Creşteau imens la mine pe perete. 

Într-un târziu străinul malițios, 
Cuprins de-o furie fără-asemănare, 
Rostogoli fiolele pe jos 

Şi le zdrobi cu sete în picioare. 


Apoi ieşi pe geam satisfăcut 
Lăsându-l pe student mut de durere, 
Pe când pe sub pervazul desfăcut 
Albastrul fum cu vis pierea-n tăcere.... 


Finalul poemului Baladă studențească articulează latura tragismului. 
Se înfăptuieşte, aşadar, taina care însuflețeşte fiecare gest al eului-poet- 
student. A înfăptui drama, în structurile lirice ale lui Radu Stanca, sim- 
bolizează sfârşitul jocului alchimic, un sfârşit ce urmează a deschide 
o altă taină. Spectaculosul scenariu al poeziei se închide în cercul din 
„noaptea-aceea neagră” — poezia fantasmelor, ce se caută pretutindeni 
şi nicăieri. Eul-narator al lirismului, din balada studentului-alchimist, 
marşează pe coordonate reflexive şi intuitive, nu are cunoștință de ceea 
ce s-a întâmplat cu eul-poet-student, „vecinul meu ca scrumul, nici nu 
dezvoltă o dinamică a horirii, în care să se reformuleze plecarea în zori 
„de timpuriu”, nici dacă tanaticul a învăluit ființa, în căutarea ființării. 
A căuta zadarnic fumul devine, în poemul stancian, finalitatea unei 
acțiuni și a unei intenții, reflectate în materia organică a ficţiunii lirice. 
Starea de visare și reverie determină trăirea sau moartea în imaginarul 
necuprins, golul, vidul. 


Existenţa eului este dată de iluzie, numai aceasta poate împlini 
dorința de a continua să reflecteze asupra condiţiei şi naturii, a mis- 
terului care dezlănțuie fuga, depărtarea. Poezia modernă revendi- 
că, astfel, cadrul visului romantic al baladei din discursul liric al lui 
Radu Stanca. Obiectul-materie sensibil, individual, singular pare a 
se sustrage alchimiei sensurilor, pentru că improbabilitatea, incerti- 
tudinea, nesiguranța valorifică idealul feminin, eul-corydonesc ori 
vocile misterioase, auctoriale, neînţelese ale auditoriului. Acel „sau 
poate”, alături de negația „n-a fost decât”, concepe tainica funcție a 
cuvântului de a proiecta în vis lumea-matrice a iluziilor, himerelor, 
deoarece stările halucinante pun în abis un întreg univers, în care 

totul înseamnă răspuns la posibilă întâmplare, povestită, repovesti- 
tă liric, artistic, sublim. Încercarea, prin care trece eul-poet-student, 
dar şi eroul-personaj-corydonesc, realizează utopia unei lumi-cadru, 
este sentimentul trăirii în şi prin intermediul artisticului, este creaţia 
stării de redare a fiecărei posibilități de interpretare a gesturilor în 
toposul-mimesis al realității imediate. Creatorul de logos și limbaj, 
de intuiție şi materie se transformă, se ascunde și preface. Încercarea 
de „lâng-un manuscris” nu uneşte, ci divide, împarte. 


Sfârşitul, „Într-un amurg cu vânt și febră mare”, nu elucidează misterul, 
ci îl prelungeşte, îl reconsideră, îl pregătește pentru un alt început, nu 
alchimic, nu al bucuriei şi al tainei din camera eului-poet-student, ci, 
mai curând, se produce o revenire la condiția clasică a artistului și ar- 
tisticului, a verbului prezumtiv. Idealul eului-poet-student este inclus 
în construcția poetică a iluziei și a fantasmelor, în starea generată de 
halucinație sau de visare. Utopica reprezentare a fumului rămâne hi- 
meră a „ceva” ce nu s-a încadrat în arhetipul stancian al cuplului, in- 
tegrat în fluiditatea erotică. Finalitatea discursivă, din forma estetică 
reflectată într-o „baladă studenţească”, constituie un poem despre sen- 
sul unor iluzii, despre dorinţă și așteptare, despre alchimia ce regăsește 
aceeași absenţă în spatele universului burgului sibian. Întregul demers 
închide poezia stanciană în model și modalitate, în reflecţie și autenti- 
citate. Finalul nu reduce tensiunea, ci o amplifică prin rolul creator al 
artisticului. Visul ori halucinaţia, spectacolul ori materia devin un tot 
unitar, în care eul-protagoniști este colectiv, implicat și dăruit mimesi- 
sului, reprezentării ce îşi rescrie identitatea, în spaţiul şi timpul baroce, 
în orizontul fără nuanţe ori valenţe, doar cu un echilibru prelungit în 


gol: 


„Din noaptea-aceea neagră nu mai știu 
Nimic despre vecinul meu ca scrumul 
Poate-a plecat în zori, de timpuriu, 
Poate-a murit căutând zadarnic fumul 


Sau poate totul n-a fost decât vis 

Ori vreo halucinație pe care 

Am încercat-o lâng-un manuscris 
Într-un amurg cu vânt și febră mare...” 

Există scriitori importanţi, chiar de primă 
mărime în istoria culturală a omenirii, de la 
Ovidiu la René Descartes, de la Dante la Im. 
Kant, de la Nietzsche la Arthur Rimbaud, a 
căror operă, în parte, a fost întrecută ca volum 
şi întindere de cantitatea studiilor ce li s-au 
consacrat ulterior, indiferent dacă s-au făcut 
cu bună intenţie ori cu viclenie. Când exer- 
cițiul receptării şi cunoașterea au ajuns la un 
anume grad de saţietate, semnele venind din 
două direcţii: a) nu se mai poate adăuga ni- 
mic în legătură cu Dante; totul este lămurit, 
drept urmare nu ne rămâne decât să scăpăm 
de obsesia lui, imortalizându-l în opere com- 
plete; b) „astăzi”, deci după o trecere de vreme, 
„nimeni” nu mai are gust pentru Dante. Cre- 
atorii în cauză, oameni de geniu, respectaţi și 
divinizaţi la „timpul lor”, devin bunuri comu- 
ne. Ei nu mai ridică probleme în privința înţe- 
legerii lor, aliniindu-se cuminte într-o anume 
ordine de gândire, didactică și vulgarizatoare: 
clasicism, romantism, modernism, postmo- 
dernism, în cele din urmă, vechi / nou. Poste- 
ritatea poate fi liniștită: şi-a făcut datoria. 


Nicolae Iorga nu se încadrează în niciuna dintre 
situaţiile semnalate, pentru cine este dispus să 
înțeleagă logica și ordinea culturii. Nu se poate 
spune că s-a scris „mai mult” decât a reușit să aş- 

tearnă pe hârtie marele istoric, deşi opera sa i-a preocupat intens pe autori 
cu temeinică pregătire profesională și cu vocaţie; totodată, s-au înființat 
institute şi catedre universitare care-i poartă numele, s-au deschis muzee și 
case memoriale de profil, au fost redactate numeroase studii monografice, 
teze de licenţă şi de doctorat. Dar nici nu se poate spune că s-a ajuns la o 
receptare „supra saturată”, eventual mulțumitoare şi corectă în ce-l priveşte 
pe unul dintre cei mai mari istorici ai lumii. A rămas, am zice, „nealiniat”. 
Este o anomalie de care se face răspunzător eșalonul politic și politizant al 
istoricilor, fie români, fie străini. Din păcate, mai poate fi semnalată încă o 
anomalie: numele istoricului revine adesea în discuţie, chiar și în ultima 
vreme, însă cu intenţia programată de a i se găsi greșeli impardonabile de 
care, în fond, ori sunt alţii de vină, ori ţin de aspecte secundare privind via- 
ţa omenească a profesorului şi cărturarului Nicolae Iorga. 


Situaţia de criză şi de receptare cred că ar putea fi depăşită dacă s-ar pune 
preț pe tipul de gândire profesat în totalitatea scrierilor sale, indiferent de 
calitatea şi de sobrietatea lor ştiinţifică; fapt explicabil, deoarece nu toate 
se ridică la aceeași cotă valorică. Ştie toată lumea: Nicolae Iorga nu a fost 
un istoric în sensul obișnuit al cuvântului, adică legat numai de arhiva 
de documente, numai de o anume epocă sau perioadă de timp. El nu s-a 
manifestat doar ca pur medievist, să spunem, nici ca autoritate indiscu- 
tabilă în problema lui Horia, cel tras pe roată, sau în problema domniilor 
fanariote, a sturzeştilor ori ghiculeștilor, deși era neîntrecut când se ivea 
prilejul să vorbească despre toate astea. De altfel, pentru fiecare domeniu 
în parte, s-au găsit istorici care să-l și întreacă. Dar numai el și numai el, 
cel puţin la noi, era atras de spectacolul totalității vieții omenești, putea 
să surprindă curgerea existenţei în perspectivă universală, pe toate pa- 
lierele de manifestare ale spiritului creator și într-un mare complex de 
„chipuri şi icoane” Să nu uităm că pe masa de lucru, când a venit clipa tra- 
gică şi fatală, se afla în desfășurare imensa carte despre istoria universală a 
omenirii, rodul unei vieți zbuciumate de om „aşa cum a fost”. 


Într-un cuvânt, principiul unic și fundamental de gândire care-i străba- 
te toate scrierile, indiferent de domeniu, lege domnească, religie, şcoa- 
lă, bătălie armată etc., este aceea a integralismului. Toate se află sub sem- 
nul mai ascuns ori mai manifest al unei năzuințe paideumice, care nu 
se raportează strict la un anume loc și popor, la un Geist și Volksgeist, 
cum credeau reputaţii filosofi ai culturii germane (ca Leo Frobenius), 

ci angajează, deopotrivă, ca în cosmogeneză, şi timpul. Așadar: oameni 
şi locuri în marea lor aventură lumească și istorică. Un zapis domnesc, 
o aşezare sătească și „de obștie”, o troiță de piatră înfiptă la o răscruce 
de drumuri sunt documente de valoare egală. Ele trebuie culese și puse 
în ordine, certificând izvorul de viaţă vie care s-a scurs din secol în se- 
col. Pentru el, ca istoric total, o broderie țărănească rătăcită într-un pod 
de casă veche este la fel de semnificativă (nu spun „importantă”) ca o 
catedrală gotică. Pentru că, în tezaurul de semne, în reprezentările stili- 
zate, în linie şi culoare, autorul identifică urme din îndepărtate timpuri 
cucuteniene, fapt confirmat și de specialiștii mai riguroși în paleoartă 
ori etnografie; în același timp, i se relevă rezistenţa spirituală a carpati- 
cilor care au străbătut, în chip de păstori și de plugari, întunecatul mi- 
leniu al năvălirilor barbare şi au ieșit la suprafaţa lumii europene. Iată 
cum materialul etnografic devine călăuză pentru istorie. 


Același criteriu al integralității urmează, pe cât mi-a fost posibil, să că- 
lăuzească și paginile lucrării de față. Se cuvine să spun mai întâi că, de 
regulă, mulți dintre cercetătorii operelor lui Nicolae Iorga, folcloriști, 
etnografi, specialiști ai artei populare, au privit lucrurile sectorial și de 
pe poziţii subiective. De pildă, tema eposului folcloric, cum o vedea 
patriarhul de la Vălenii de Munte, a dat multora bătaie de cap: folclo- 
riştii au pretins să se aducă îndreptări absolutizând criteriul poeticului, 
ceea ce însemna o abatere regretabilă de la intențiile istoricului. Istori- 
cii de artă au tratat studiul lui Iorga Arta populară în România separat 
de industriile tradiționale, de obiceiuri, de istorie. Toate acestea au dus 
la simplificări nedorite, la impresia că autorul s-a afirmat ca un dile- 
tant, că ar fi lipsit de originalitate. Adevărul trebuie căutat însă pe linia 
directoare a istorismului și a integralismului. De aceea, sumarul aces- 
tei lucrări a încercat să adune datele (mai bine zis „diversul”: baladă, 
ceramică, port, aşezare rurală etc.) sub semnul bi-unităţii integratoare 
cultură şi civilizație. În acord cu intenţia marelui cărturar, am încercat să 
pun în evidenţă mai curând mişcarea liberă a formelor de viaţă, în cur- 
gerea și prefacerea lor multiseculară şi mai puţin statismul etnografic și 
muzeistic obişnuit în scrierile academice. 


Facultăţile de gândire ale istoricului Nicolae Iorga sunt puternic an- 
corate în fapta umană, au o bază ontologică și comportamentistă. I-au 
displăcut speculaţiile sterile, jocurile sofisticate ale ideilor în abstrac- 

ţiunile lor ispititoare, dar care, prea adesea, eșuează în amăgire și în 
afara existenţei, mai precis, dincolo de om ca umanitate, ca simbol al 
cosmosului, entuziast făuritor de valori utile pentru sine și pentru ai 
săi. El nu avea ceea ce se numește în modernitate un hobby. Credea că 
un asemenea cuvânt și, mai ales, angajarea în direcția tipului de discurs 
indicat de termenul în speţă i-ar fi provocat, pur şi simplu, oroare: să 
te izolezi în chip ostentativ într-un subiect limitat, pentru a semnala cu 
jubilaţie amănuntele cele mai nesemnificative şi mortifiante nu poa- 
te fi decât o simplă acrobație, un exercițiu de asfixiere spre propria-ţi 
pagubă. Nu încape îndoială: Iorga era un mare inventator de teme, de 
toate dimensiunile și întinderile, pe care și le includea în agenda de 
lucru fără să-i pese de dificultatea abordărilor care, nici ele, nu se lăsau 
multă vreme aşteptate. În gândirea lui mereu activă şi creatoare, chiar 
lucrurile mici capătă dimensiune, valoare. Vorba lui Dionisie pseudo- 
Areopagitul, rostită când încerca să lămurească în termeni apologetici 
tainele creaţiei divine: „micimea” nu are sens și suport, nici în accepție 
creaturată, nici relevată. Dincolo de puterea noastră de receptare, li- 
mitată şi catafatică, ea se încumetă să se asemene cu măreția și cu in- 
finitatea: „Despre Dumnezeu se spune că este mic sau subtil, fiindcă 
e în afară de orice mărime și distanţă și fiindcă străbate fără piedică 
prin toate (... ) Această micime nu are cantitate nici calitate, nu e ţintă, 
e infinită şi nemărginită, cuprinde toate, dar nu e cuprinsă” (Dionisie 
pseudo-Areopagitul, Despre numele divine. Teologia mistică. Traducere 
de Cicerone Iordăchescu şi Theofil Simenschy. Postfaţă de Ștefan Aflo- 
roaei. Institutul European, Iași, 1993, p. 125). 


Şi pe Nicolae Iorga îl vedem adesea relevând amănuntul din cele mai 
îndepărtate afunduri de istorie şi de uitare, ca să-i redea viaţă, să-l ridice 
la lumină spre o nouă cunoaștere și înțelegere. Ca în mitul „eternei re- 
întoarceri”, lumea veche, de demult, din cine ştie ce „începuturi', prin- 
de viață, reîntinereşte, „se modernizează” în gândirea marelui istoric 
şi vizionar, stăpânită de cosmologie, de antropogonie, de istoriologie, 
de culturologie. Am citat direcţiile principale între care s-a împărțit (şi 
împlinit) personalitatea sa veșnic în mișcare creativă. E drept, i s-a dat 
să se manifeste în formă și în literă în spaţiile ultimelor două, istoriolo- 
gia și culturologia; de primele universuri și domenii, cosmologia şi an- 
tropogonia, se bucura doar ca de o moştenire venită în linie directă din 
partea unui geniu mai mare care l-a precedat și pe care Iorga s-a hotărât 

să-l urmeze după toate semnele pe care le putea înțelege, cu puterile și 
în limitele sale de ființă muritoare. De aceea s-a considerat totdeauna 
un „chemat” şi un slujitor în folosul umanităţii și al neamului său. Este 
aici un dram de „scrânteală” în gândire, tipică apostolilor și geniilor. 
Avem motive să credem că opera lui încă rămâne un exemplu de gândi- 
re necuprinsă, adică e „nemărginită, cuprinde toate, dar nu e cuprinsă. 


Omului Iorga îi stă bine la catedră, în fața studenţilor, nu a parlamenta- 
rilor, nici chiar în faţa colegilor din incinta Academiei, cu toate că acolo 
era socotit, în unanimitate, un supraom. În sala de curs era altceva. Era 
locul unde se simţea ca acasă, era într-adevăr profesorul cu conştiinţa 
deplină că avea o misiune înaltă, că trebuia să ia totul de la început şi 
de la „nimic, pe cont propriu, ca în geneză, pentru a forma o generaţie 
bravă de tineri care să dea vigoare vieții intelectuale şi țării. Găsim, e 
drept, puţin retorism în această deschidere avântată a lui N. Iorga, dar 
îşi avea motivare deplină pentru că pornea din idealitatea cea mai pură, 
după gustul său şi după inima ascultătorilor tineri care îl urmăreau cu 
aprinderea și loialitatea proprii vârstei. Atunci, profesorul, care nu do- 
rea să i se rețină numele cu majusculă, Profesorul, ci modest, simplu, 
îşi revărsa ca dintr-un corn al abundenței toată bogăţia minţii și sufle- 
tului. Avea de unde și multe, și de toate, obținute grijuliu și sârguincios 
din cărți de care puţini auziseră, din călătorii imaginare pe care numai 
el putea să le închipuie, din drumeții îndelungi și trudnice, la schituri și 
mănăstiri, pentru a găsi urme de veche scriere românească, spre ţinu- 
turi unde s-au înfruntat, în trecute vremi, mulțimi de armate, pentru a 
lua cunoştinţă, la faţa locului, de fala ca şi de jalea domnitorilor noştri; 
după cum a străbătut satele și târgurile, ținând conferinţe, stând de vor- 
bă cu oamenii vrednici, să se bucure și să participe la istoria și la viaţa 
de zi cu zi a semenilor săi. 


Iorga vorbește, cu acest titlu G. Călinescu îl înfățișează pe Nicolae Iorga 
în capitolul consacrat marelui istoric din Istoria literaturii române. De 
la origini până în prezent. Vrea, parcă, să ne spună că se cuvine ca toată 
suflarea, toată ființa să asculte cu luare aminte verbul sonor al istori- 
cului, plin de har şi întemeietor de fapte bune, frumoase şi, tocmai de 
aceea, temeinice. Era şi vremea de asemenea natură: oamenii adevărați 
îşi găseau rostul în munca dezinteresată și generoasă, spre binele ob- 
ştesc și al naţiunii. Să ne imaginăm momentul 1900, doar după câteva 

decenii de la prima Unire și după Războiul de Independenţă. România 
devenise stat constituțional, european, liber și cu dorinţa ardentă de 
a-şi afirma potenţialul de valori, de a-şi dobândi un loc meritat prin- 
tre naţiunile civilizate. În aceste împrejurări de mare început de drum, 
când se ivea adesea riscul abaterilor de la calea cea dreaptă și glorioasă, 
cuvântul lui Iorga era într-adevăr auzit și ascultat de toate elitele inte- 
lectuale românești. Speranţa în vremuri din ce în ce mai bune se făcea 
simțită în inimile tuturora. 


Această experienţă trăită și unică în existența noastră se repeta la cote 
şi arderi ridicate după Primul Război Mondial şi, mai ales, după Marea 
Unire. Iorga se menținea în prima linie, ctitor de idei și de ființă a nea- 
mului, pe care nu-l limita, în existenţa și în istoria lui, doar la „urmașii 
lui Traian și ai lui Decebal”; avea o înţelegere deschisă spre întreaga 
umanitate românească, spre acel component, doar în aparenţă plu- 
rietnic, însă, în esenţă, unit în chip ideal, şi, de ce nu, exemplar, prin 
experienţe și năzuințe comune. Nu numai marea intelectualitate, cu 
toată diversitatea profesională și de idei, fapt explicabil în condiţiile 
postbelice, îl urma în direcţiile principale, dar și alte categorii de popu- 
laţie, reprezentând totalitatea etnicului, de la munte la mare, de la sate 
la orașe. Iorga intra pe drept cuvânt în legendă, după spusa amintită: 
Iorga vorbește. 


Şi autorul acestor rânduri a găsit un stimulent în propoziția inspirată, 
crede el, din pomenita scriere a lui G. Călinescu. Fireşte, e greu de ținut 
cumpăna dreaptă după atâta scurgere de vreme de la dispariția marelui 
istoric, mai ales că s-au adus, cu precădere recent, vreau să spun de 
la comunişti încoace, numeroase acuze nedrepte. Politica denigrărilor 
este o meteahnă a vânătorilor de capete şi de valori, a simbriaşilor în 
slujba unor puteri oculte. Altă explicaţie nu găsesc. Dar să rămânem pe 
poziţia adevărului, adică să spunem corect ce a fost şi încă este. 


Nu cred că există dificultate mai mare pentru un începător în cunoaște- 
rea zestrei ştiinţifice grandioase moștenite de la N. Iorga, decât fixarea 
în subiect, adică alegerea unui compartiment anume, delimitat după 
presupusa lui natură, ca să poată fi stăpânit singur, matematic și în to- 
talitate. Căci opera marelui istoric este o curgere continuă, ca o magmă 
cosmică: fără margini, fără hotare. Vrei să-l urmezi în problema genea- 
logiilor domnitorilor moldoveni din secolul al XVII-lea, de pildă, și te 

trezeşti purtat prin poveștile călătorilor şi diplomaților străini în Prin- 
cipate, la data respectivă, receptată de N. Iorga, în mod surprinzător, 
din perspectiva „noii istorii” şi a mentaliştilor din școala post- „Anale”, 
Braudel-Febvre-Duby; te interesează raporturile domnitorilor români 
cu Bizanțul şi te vei trezi iniţiat în istoria Burbonilor; încerci un ex- 
curs prin istoria artei occidentale, pentru a urmări acele elemente care 
s-au revărsat binefăcător asupra culturii carpatice şi Iorga te îndeamnă 
să admiri, deopotrivă, atât spiritul de inițiativă, de construcție masivă 
şi orgolioasă al apusenilor, cât şi ingeniozitatea autohtonilor de a da 
expresie şi subtilitate formelor frumoase re-născute pe teren propriu, 
pierzându-și contururile originare și căpătând chipuri noi. Şi tot așa: 
ai în gând cromatismul artei populare? Istoricul te trimite de zor la in- 
dustriile tradiționale, la meşteşuguri fără pereche în lume, la tâmplărie, 
la mori de apă şi de vânt, la oloiniţe, la porţi brodate, toate făcând parte 
din aceeaşi zonă a spiritului şi anume a sensibilităţii artistice în variantă 
folclorică. 


Deosebirea ar fi că apusenii au luat lucrurile vieţii mai „în serios”, sub 
semnul pragmaticului, găsind peste tot rosturi economice şi prilejuri 
de prosperitate; pe când românii, mai lenți şi mai contemplativi, s-au 
mulțumit cu priveliștea şi cu existența modestă în neprielnicul anoni- 
mat. Și iarăși, întinsul și puternicul segment de gândire sămănătoristă 
din tumultuoasa activitate a lui N. lorga poate conduce direct, mai ales 
în ochii cercetătorului din zilele noastre postmoderne, la ideea că re- 
dactorul de la „Drum drept” dădea dovadă de un conservatorism de- 
concertant și păgubos, văzându-i pe bieţii săteni, bătuţi de soartă și de 
sărăcie, doar în pași de horă şi în haine sărbătoreşti. Numai că, în repli- 
că, se află multe scrieri memorialistice şi de călătorie prin țări străine 
(a fost cel mai harnic drumeţ al generaţiei sale). Conferinţele despre 
Olanda, Spania, Anglia, Grecia, Italia sunt dovezi demne de reținut în 
această privinţă, destinate să contrabalanseze părerile privind izolaţio- 
nismul patriarhal şi zonal, pus pe seama autorului cu vădită intenţie și 
exagerare. 


Toate acestea, și am citat doar câteva exemple la îndemâna oricui, îl 
pun în încurcătură nu numai pe începătorul în probleme de istorie, 
culturologie, etnologie etc., ci și pe specialistul de cea mai cunoscu- 
tă autoritate. Cum spuneam, cine cutează să abordeze un aspect, ales 

convențional, să spunem: artă populară, cântec epic, meşteşuguri, toa- 
te aparținând domeniului mai întins al culturii şi civilizaţiei tradiționa- 
le, se mărginește doar să pună în discuţie termeni și teme cărora marele 
istoric le-a dat o accepţie deschisă, nedogmatică, definitorie nu numai 
pentru știință, pe care a slujit-o din răsputeri, dar și pentru (O viață de 
om așa cum a fost, Bucureşti, 1934). În acea lucrare, autorul se are pe 
sine în vedere, ca om asemenea altora, cu bune și cu rele. Dacă am lua 
în considerare și opera științifică, pe lângă viața lui „de om” (după prin- 
cipiul unitiv şi cărturăresc „omul — opera”), am constata că titlul ales de 
N. lorga pentru a-și nara existența nu se suprapune întru totul realității 
concrete. În mentalul folcloric se obișnuiește să se spună despre cineva 
că a trăit ca un om și a murit ca un câine (adică a trăit în necumpătare, 
în risipă și în petrecere și nu s-a îngrijit din vreme de propriul sfârșit, 
murind părăsit de toată lumea); sau despre altul, că a trăit ca un câi- 
ne și a murit ca un om (în sensul că şi-a ales drept parte pentru viața 
trăită munca cinstită şi fapta morală, așa că şi-a atras, pe merit, laude 
şi onoruri). Varianta din urmă se apropie de înțelesul pe care Socrate 
dorea să-l dea „omului deplin” din cetatea grecească. Istoricul român 
a evoluat şi ca om, în accepțiunea comună a termenului, şi ca Om cu 
majusculă; a murit ca un martir, o ştie toată lumea, ca o împlinire su- 
pra („normală”) a personalităţii, în folos propriu şi, mai ales, în folosul 
nostru, al multora. 


1. Frumosul în arta populară 


În tinereţea lui N. Iorga, aproximativ la hotarul lui 1900, categoria es- 
tetică a frumosului își pierduse din autoritatea de care se bucura în 
vremurile clasicismului glorios. Celebrul triptic axiologic, adevăr — 
bine — frumos, atât de îndrăgit în antichitatea greco-latină, se destruc- 
turase şi devenise de nerecunoscut. Era pomenită ca simplă curiozitate 
şi semn de erudiție propoziţia carteziană „Nimic nu e mai frumos de- 
cât adevărul”, făcându-se uitată categoria binelui, rămasă fără supor- 
tul credibilității general acceptate. În zorii modernității, gustul estetic 
se avânta spre alte zone ale spiritului, mai puţin favorabile elaborării 
formelor „clare și distincte”. Totul pornise de la Kant, cel din Critica 
puterii de judecată, care pledase pentru caracterul subiectiv și în relativă 
independenţă, față de logica formală, a oricărei experienţe sensibile ori 
atitudini morale. 

Teza atomizării tipurilor de gândire, de percepţie și de experienţe sen- 
sibile avea să fie preluată, în diferite variante, tot pe linia actului indivi- 
dualizant, de pildă, în marele tratat de estetică al lui Benedetto Croce 
(Estetica, 1900) şi apoi, cu amplificări îndrăznețe, în volumul Poezia, 
de același autor. Este vorba de ceea ce s-a numit Intuiţia pură, adică 
de capacitatea eu-lui poetic, obiectiv la origine şi întemeiat pe logica 
naturală, de a se implica și, totodată, de a lua în stăpânire mediul so- 
cio-cosmic, de a-l decupa în tipuri de experienţe sensibile (forme ale 
artei, mai precis, aspecte mascate ale genurilor şi speciilor), imprimân- 
du-le tonalități specifice de liricitate. Nu tensiunea lirică dezlănțuită, ci 
posibila temperare a emoţiei primare, graţie intervenţiei eu-lui poetic 
înzestrat cu har, asigură şansa formei sensibile „izbutite” (Tudor Via- 
nu). Altfel spus, opera de artă se dovedeşte a fi demnă de contemplație 
numai ca intenţie pură şi se ramifică în perspectivă sistemică, nu după 
genuri și specii, cum ne-au învățat tratatele clasiciste de retorică, ci în 
funcţie de prestaţia eu-lui; toată arta demnă de luat în seamă este lirică 
şi „frumoasă”; elementele epice și dramatice, implicate într-o măsură 
ori alta, o coboară către proză şi către viaţa de zi cu zi. Ea „nu spune 
nimic”, adică nu angajează adevărul și binele, și tocmai de aceea merită 
a fi contemplată pentru sine, fără interes imediat. În acest caz, contem- 
plarea trece drept o jucărie, o experienţă cu caracter accidental; cu alte 
cuvinte, nu dă impresia de împlinire a ființei, de stabilitate, ca în epoca 
îndepărtată a tripticului axiologic: adevăr — bine - frumos. 


Aşa se face că tripticul axiologic a început să intre serios în disoluţie și 
să iasă din gândirea teoretică, printre altele, și după apariţia cărții he- 
gelianului Karl Rosenkranz, Estetica urâtului (Aesthetik des Hăsslichen, 
1853), teză de doctorat la origine. Autorul lucrării, cu referire precum- 
pănitoare la practica artistică de la Renaștere încoace, ducea mai de- 
parte diseminarea categorială amintită, mutând-o din sfera mai cuprin- 
zătoare a tripticului în cea mai restrânsă, a esteticului (și a „frumosu- 
lui”). Cum am spus, toate elementele tripticului intraseră în derivă, se 
relativizaseră, cunoșteau îngrijorătoare mutații de sens. Drept urmare, 
frumosul, categorie regentă în clasicismul artei, începea să fie în mod 
serios concurat de contrariul, cel mult corelatul lui, urâtul. Într-ade- 
văr, acesta, ca şi răul în raport cu binele, devenise deosebit de agresiv, 
încerca să se așeze în prim-planul vieții estetice, fie în forma lui „nudă” 
(semne ale infernului, ale apocalipsei, ale contrastelor romantice), fie 

sub diferite măşti înșelătoare, ca să se instaureze ideea modernă, cum 
că nu ar fi granițe reale între frumos și urât. Drumul artei moderne, 
prin categoriile estetice predilecte, grotescul şi absurdul, nu mai cu- 
noaște nicio oprelişte. 


N. Iorga nu s-a lăsat atras nici de comentariul academic și abstract care 
urmărea frumosul în idealitatea lui absolută (în maniera preconizată 
încă de Socrate din Hippias Mayor, unde se dorea să se facă distincţie 
netă între frumos și frumuseţe), nici în direcția „intuiţiei pure”, greu 
de sesizat și aceasta, în lirismul artei; după cum diversificarea imagina- 
rului artistic în epoca modernă, în forme de reprezentare tensionate 
şi halucinante, nu era pe gustul marelui istoric. De altfel, autorul nu 
s-a afirmat deschis și polemic pe tema experiențelor novatoare savante, 
întrucât, de regulă, purta gânduri favorabile oricărei acțiuni cu adevă- 
rat creatoare şi avea prea mare încredere în ființa umană ca să pună la 
îndoială bunele-i intenţii. De aceea a păstrat tăcere, nu fără oarecare 
amărăciune în suflet. Nutrea convingerea că spiritul de aventură (și de 
zgomotoasă competiţie din ultimele decenii ale secolului al XIX-lea și 
începutul celui următor) nu era suficient de înzestrat şi generos pentru 
a duce la bun sfârşit opere durabile, destinate să înfrunte timpul, ase- 
menea creaţiilor veritabile din epoca de aur a clasicismului. 


Dar nici nu se putea spune că se izola în dogmă, în canon. N. Iorga 
avea deplină încredere în libertatea de mișcare a spiritului creator, in- 
stalat în ființa umană aleasă, după reguli care scapă observaţiei directe 
şi comune. În 1937, ţinea un ciclu de conferințe cu titlul general Arta 
populară în România. Era, în realitate, o expunere mai liberă și reactu- 
alizată a unui text mai vechi, publicat și în franceză, L’ art populaire en 
Roumanie, sinteză a unei preocupări şi mai vechi. Interesul îndelung și 
constant acordat artei populare arată că istoricul de meserie se afirma 
și aici ca specialist de primă autoritate, iar faptul nu mai miră pe ni- 
meni. Se dovedește, într-adevăr, că aspectele de bază îi erau familiare 
şi în consens cu cercetarea de cel mai înalt nivel, de teren, muzeistică, 
de bibliotecă, în latura lor descriptivă, dar și teoretică. Mai mult, Iorga 
era în măsură să abordeze arta populară din perspectivă eseistică, nu 
numai meșteșugărească, în stilul savant impus de Al. Tzigara-Samur- 
caş, G. Oprescu, I. D. Ștefănescu ori de autori străini, printre care Ch. 
Diehl, L. Brehier, H. Focillon, reputați prieteni ai savantului român. În 

mai 1937, apărea în „Neamul românesc” articolul „Frumosul” în con- 
cepția poporului român, care avea să fie repetat și la Radio-București, în 
aceeași vreme. La întocmirea antologiei Scrieri alese despre artă (Editu- 
ra Minerva, București, 1968), articolul-conferință figurează ca intro- 
ducere la cunoscutul, deja, grupaj de teme, Arta populară în România. 


Să se observe că titlul „Frumosul” în concepția poporului român nu răs- 
punde decât parțial intenţiei propuse. Dar, cum vom vedea, nu trebuie 
să fie motiv de îngrijorare, chiar dacă, deocamdată, discuţia în sine este 
transferată pe terenul gândirii savante. Într-adevăr, din prima frază în- 
cep să apară semne de nedumerire: „În timpul din urmă s-a făcut o dis- 
cuţie pasionată, ceea ce scade putinţa de a se înţelege cineva, mai ales 
când fiecare lucrează cu cuvinte, în loc să se verifice asupra realităților, 
cu privire la ceea ce este frumos și la ceea ce este moral în materie de 
literatură”. Disjuncţia dintre frumos și bine era o temă încă în dezba- 
tere pe terenul artei romantice, ca și în deceniile care s-au succedat. Ea 
fusese lansată cu mare freamăt discursiv de către Fr. Schiller, prin cele- 
brul studiu Poezia naivă și sentimentală şi a continuat să rețină atenția 
inteligenţiei europene, în special germane și filogermane, pe toată în- 
tinderea secolului al XIX-lea. O discuţie pe tema moralei în artă, destul 
de aprinsă, s-a purtat şi în spaţiul românesc, la sfârşit de secol, chiar sub 
ochii istoricului în formare, el însuși participant, nu numai spectator, 
la polemică. Situarea articolului în context savant, separat, să spunem, 
de „concepţia poporului”, cum apare contrariant în titlu, se constată şi 
în alte privinţe. De pildă, în ce priveşte stabilirea etimologiilor. Auto- 
rul relevă cu competenţa lingvistului de profesie cele trei căi genezice 
ale cuvântului și funcţia lui de vehicul semantic pe terenul romanității: 
pulcher (-a, -um), bellus (-a, -um) şi formosus (-a, -um), cu evidenţă la 
franco-italieni pe de o parte, carpato-iberieni pe de alta. Dar acest as- 
pect al discuţiei se justifică într-un tratat de estetică savantă. Singura 
reținere ar veni din direcția și, mai ales, din înţelesul pe care vrem să-l 
dăm sintagmei „concepţia poporului. Şi chiar așa stau lucrurile. 


N. lorga nu separă realitatea frumosului din creaţia scrisă și „cultă” de 
aceea pe care o întâlnim în circuitul oralității și al anonimatului. În gân- 
direa sa generoasă şi universalistă, frumosul nu poate fi înțeles pe de- 
plin decât în integralitatea sa. Se alătură, sub imperativul aceluiași scop 
umanitar, „cărțile de întrebuințare curentă” cu cele care „par mai greu 

de înţeles și în mai puţină legătură cu viața” Ele sunt străbătute însă de 
o scânteie divină, asemenea unei picături binefăcătoare de apă care cade 
de la înălțime neștiută, să învigoreze vârfurile munţilor, dar și adâncimile 
pământului, „trezind acolo acea viață nouă prin ceea ce a revărsat ploaia. 
Pe multe scări, care nu se pot urmări, cele mai sublime adevăruri ajung 
să pătrundă la ceea ce numim noi prostește, cu dispreţ: poporul, mul- 
ţimea, masele, vulgul. Acolo se petrece același lucru ca şi cu picăturile 
de ploaie în tainițele roditoare ale țărânei. Aceste adevăruri se amestecă 
îndată cu atâtea lucruri pe care le prefac, prefăcându-se ele înseși și dând 
în felul acesta o formă nouă care se va isprăvi prin roadele triumfătoare 
mult deasupra pământului. Ideile filosofice, morale, estetice le primește 
acel popor, le pune împreună cu ceea ce simţea şi ştia înainte de aceasta, 
le pune fără să voiască la transformări care vin din toate aceste înrâuriri 
misterioase și de aici iese ceva care, în ce priveşte forma, se poate întâm- 
pla să nu aibă curățarea picăturii aceleia de apă venită din nori şi poate să 
semene numai cu o migmă de noroi, dar produce lucruri pe care în pu- 
ritatea ei picătura de ploaie nu le-ar fi produs niciodată”. (Nicolae Iorga, 
Scrieri despre artă, Antologie şi prefaţă de Barbu Theodorescu, Editura 
Meridiane, București, 1968, p. 23). Alegoria dă culoare expunerii; fra- 
zele etajate lasă impresia că autorul intenţionează să nu-l ţină pe cititor 
sub tensiunea discursului riguros, dar se întrevede ideea că frumosul este 
un dar; el se primește, vine de undeva, nu se face aici şi pe loc. Dacă așa 
stau lucrurile, N. Iorga se lasă sensibilizat de gândirea teologică, mai cu- 
rând decât de cea teoretică şi pozitivistă; pentru că simţirea inspirată și 
suprafirească, liberă de orice interes trecător, angajează toate straturile de 
beneficiari ai formei frumoase, căreia i s-a zis și „populară. Desigur, ideea 
astfel exprimată nu se limitează la oralitatea folclorică. 


Cu alegoria de exercițiu de stil şi cu elogierea spiritului înzestrat și liber 
în mișcare, la toate nivelele sociocosmice ale fiinţei, s-a pregătit doar te- 
renul pentru indicarea elementelor necesare înțelegerii unei posibile de- 
finiţii a frumosului şi nimic mai mult. Astfel, ca elemente constitutive ale 
frumosului, N. Iorga recunoaște ca fiind de prim interes doar armonia și 
gustul. Primul îşi are suportul în ideea de totalitate, probabil cosmică, de 
corp întreg și bine constituit din elemente componente și concordante. 
Autorul, se pare, deduce principiul totalității și al integralităţii din cos- 
mogonie, dar și din etimologie, din latinul formosus, de unde s-a născut 
pe terenul limbii române cuvântul frumos, cu accepțiunea de formă, în 

general, dar și de formă sensibilă în special. Termenul face referință la 
totalitate, la întreg ca formă ce se cuvine a fi admirată. Creatorul divin 
sau omul înzestrat cu har nu lucrează la întâmplare, ci „cu grija ca fiecare 
element care iese la iveală să-și găsească locul și ordinea într-un com- 
plex, de o legătură, de o potrivire, de o armonie în care pot să intre și 
elemente care, ele în sine, nu sunt numaidecât frumoase, dar care sunt 
frumoase împreună”. În felul acesta își găsesc loc în sfera esteticului și 
frumosul artistic, şi frumosul natural. Totul este ca, în ansamblu, să se în- 
trevadă regulile unității. „Este frumos, spune autorul în termenii lui So- 
crate, un cer albastru, este frumoasă o pajişte înflorită, este frumoasă o 
figură omenească, este frumos un gest care gade bine omului și pe care 
îl face de multe ori, de cele mai multe ori, fără să se gândească, pe când 
atunci când se gândește, gestul este stângaci, fals şi urât” Formele căutate, 
„gândite”, programate sunt lipsite de șansa armoniei și a frumuseţii. Ele 
se dovedesc a fi sterile, simple experienţe și, de aceea, sortite uitării. În 
această direcţie, crede N. Iorga, trebuie judecată și arta modernă. Școlile 
artistice moderne sunt trecătoare, fără viaţă, pentru că se opresc asupra 
fragmentului, accidentului. În schimb: „Scriitorii şi artiştii trebuie să aibă 
în vedere înainte de toate totalul şi să întrebe necontenit dacă aceea ce 
introduce cineva pentru a trezi şi a reţine şi a creşte atenţia, pentru a uimi 
prin noutate, arătând că este altfel decât ceilalți, nu strică numai izvorul 
oricărei frumuseți; dar dacă acel element adaos nu este în desăvârșită și 
dureroasă nepotrivire cu alte lucruri care se găsesc în poezia, în povesti- 
rea lui şi care, acestea, venind din fondul cel adânc şi adevărat, nu pot fi 
împiedicate de a ieși la suprafață.” 


Privită din perspectiva totalităţii, creația are o finalitate, adică ţine cu 
necesitate cumpăna între frumos şi urât, între bine şi rău, între adevăr 
și minciună. Tripticul axiologic este refăcut, dar în manieră universală, 
general-umană, unde valorile savante devin populare prin răspândirea 
lor generală și spre folosul tuturor, unde duhul divinității coboară în 
mitologie și în folclor. Fiecare își însușește valoarea după gustul și pu- 
terile sale. Dacă îl țin puterile, adaugă și el câte ceva din mult-puţinul 
său sufletesc și imaginativ. Toate acestea se fac fără o pedagogie înaltă. 
Ele decurg de la sine, ca mișcarea astrelor, ca prefacerea vremii, dat fi- 
ind că obiceiurile bune dăinuie de când lumea. Nici binele, nici răul 
nu sunt îngrădite, dar tradiția nu are motive să se îngrijoreze, întrucât 
experienţa arată că omul ştie să treacă, de regulă, de partea binelui și a 

frumosului, ocolind cu înțelepciune opusele lor, adică răul și urâtul. „În 
educaţia pe care orice mamă de la ţară, orice femeie de om muncitor 
o face copilului ei, nu o dată se amestecă această expresie de: este fru- 
mos sau nu este frumos. În privinţa aceasta o femeie simplă pricepe mai 
mult decât acei autori de cărți pentru şcolile primare în care se caută a 
se dovedi că o faptă morală atrage după dânsa totdeauna o răsplată, și 
aceasta nu face altceva decât să transforme un frumos suflet de copil, 
vedeți, nu mă pot împiedica de a lega de cuvântul suflet acest adjectiv 
frumos, într-un mic negustor de fapte bune, care întinde necontenit 
mâna ca să primească o răsplată, foarte bucuros când ea întrece ce a 
dat, ceea ce este regula oricărui comerț”. 


Cum mai poate avea credibilitate distincţia artificială savant/ins din 
popor, în comportamentul de zi cu zi al omului, indiferent de gradul de 
cultură? Există o linie de conduită care îi unește pe toţi și care rezultă 
din formula dipticului bine — rău (rescrisă în alte planuri, corespon- 
dente, ale existenței: frumos — urât, adevăr — minciună). Fiecare în- 
cearcă să-și răspundă, pentru sine, la toate acestea. În estetica generală 
se numește Judecată de gust, de la Kant cetire. Ea este, de altfel, cum am 
mai spus-o (Etnoestetica, Institutul European, lași, 1998, p. 110-115), 
în același ton și pe aceeași linie de înțeles cu sentința populară: „Nu-i 
frumos ce-i frumos. E frumos ce-mi place mie”. lată cum se dovedeș- 
te că arta savantă și arta populară îşi găsesc locul sub aceeaşi cupolă a 
frumosului universal. „Căci în tot ce face omul din popor la noi este 
totdeauna grija aceasta de a vedea dacă este frumos ori nu este frumos. 
Sunt lucruri pe care nu le împiedică nicio lege, pe care nu le interzice 
niciun regulament, care nu pot atrage nicio pedeapsă, pentru care con- 
ştiinţa publică n-ar găsi nicio condamnare și, cu toate acestea, lucruri- 
le care sunt astfel îngăduite nu se fac. Nu se fac pentru ce? Pentru că 
nu sunt frumoase”. Dipticul bine — rău (şi mai departe: frumos — urât, 
adevăr — minciună) stă la temelia moralei în artă, dar și a oricărei acți- 
uni umane. Faptele domnitorilor (nu întâmplător vede N. Iorga istoria 
românilor în „chipuri şi icoane” „bune” — „rele, luminoase — întune- 
cate, înțelepte — rebele etc.), meşteşugurile,obiceiurile, scrierile vechi 
etc. sunt urmărite pretutindeni și sistematic din perspectiva dipticului 
bine - rău, spre folosul convieţuirii oamenilor în înțelegere, armonie 
şi frumuseţe. Îşi găseşte loc aici încă o judecată populară, înrudită cu 
sentința de mai sus: „Ceea ce începe bine, sfârşeşte frumos”. 

Gheorghe GLODEANU 
| Romanul unui om din Est 


Reputat prozator, eseist şi dramaturg, loan 
Groşan s-a născut în data de 3 octombrie 
1954, în localitatea Satulung din Maramureş. 
În 1973 a absolvit cursurile Liceului „Gheor- 
ghe Şincai” din Baia Mare, iar în 1978 a ab- 
solvit Facultatea de Filologie a Universităţii 
„Babeş-Bolyai” din Cluj. Intitulată Filmul și 
literatura română, lucrarea sa de licenţă antici- 
pează câteva din temele esenţiale ale viitoru- 


a de 
localitatea Carei, 


G. G. — s-a născut în da 
9.12.1957 în 
judeţul Satu Mare. În 1981, 
a absolvit cursurile Facultăţii 
de Litere din Cluj-Napoca. 
Doctor în filologie din 1996. 
În prezent, este profesor la 
Centrul Universitar Nord 

din Baia Mare și director al 
revistei „Nord Literar” din 
aceeași localitate. A elaborat 
monografii dedicate unor 
autori precum: Mircea 
Eliade, Liviu Rebreanu, 
Mihai Eminescu, Anton 


lui prozator. Scriitorul s-a format în atmosfera 
de efervescenţă culturală a revistei „Echinox”, 
al cărei secretar de redacţie a fost între 1974 


şi 1978. După absolvirea studiilor, prozatorul 
s-a stabilit la București. Aici participă la şedin- 


tele Cenaclului de luni și semnează constant 
în paginile revistei „Amfiteatru'. Vorbind des- 
pre loan Groșan, trebuie să menționăm nea- 


părat şi activitatea de excepție pe care a desfă- 
şurat-o în cadrul grupului literar-experimen- 
tal Ars Amatoria. Scriitorul a debutat în 1974 


Holban, M. Blecher. Studiile, i a , 
sale de sinteză au abordat în revista „Echinox”, dar a devenit cunoscut 
probleme cum ar filiteratura prin publicarea a două volume de povestiri de 
diasporei şi a disidentei, excepție, Caravana cinematografică (1985) şi 
poetica romanului interbelic 


și contemporan, jurnalul 


intim, pri 
coresponden 


oza fantastică, 


ta de dragoste 


din literatura română. 


Trenul de noapte (1989). Sunt cărți de referin- 
ță care au marcat o epocă și care au făcut din 
autorul lor unul dintre cei mai importanţi pro- 
zatori ai generaţiei sale. După 1989, asupra lui 
loan Groşan a planat prejudecata că este un 
autor puţin prolific, ce se risipește în eseuri, 

publicistică și teatru. Ea este însă contrazisă de numărul volumelor pu- 
blicate, chiar dacă ele nu s-au ridicat la valoarea primelor două culegeri 
de povestiri. Școala ludică (1990), Planeta mediocrilor (1991), O sută 
de ani de zile la porţile Orientului (1992), Jurnal de bordel (1995), Nuţi, 
spaima constituţiei (Jurnal de Cotroceni) (1998), Povestiri alese (1999), 
Planeta mediocrilor precedată de Epopeea spațială 2084 (2002), Judetul 
Vaslui în NATO (2002) sunt cărțile tipărite după 1989, cărți ce ţin de 
aceeași „şcoală ludică” a prozei româneşti, născută sub zodia inconfun- 
dabilă a lui I. L. Caragiale. 


Ioan Grogan reuşeşte să impună un stil propriu, o manieră personală de 
a aborda literatura. Prozatorul a fost ucenicul marilor scriitori ardeleni 
(Ioan Slavici, Ion Agârbiceanu şi Liviu Rebreanu), dar experiența aces- 
tora este asimilată din perspectiva ironică a unui creator postmodern, 
ce a trecut pe la școala lui Caragiale. Dintre modelele externe trebuie 
să ne oprim la William Faulkner, dar ecourile de factură intertextua- 
lă se dovedesc extrem de numeroase. Talentul de povestitor, recursul 
la intertextualitate, tehnica cinematografică, prezenţa insolitului, arta 
regiei şi a montajului, ironia, tehnica prim-planului sunt printre tră- 
săturile esenţiale ale naraţiunilor purtând semnătura lui loan Groşan. 
Autorul Trenului de noapte continuă bogata tradiţie a prozei maramu- 
reşene, întruchipată de triada Nicolae Breban, Augustin Buzura și Ale- 
xandru Ivasiuc. Pe de altă parte, povestitorul anticipează creaţiile altor 
prozatori legaţi de Maramureș, precum Horia Ursu, Adrian Oţoiu sau 
Marian Ilea. 


Povestitorul de excepţie a trăit mult timp cu nostalgia romanului, 
nostalgie transformată în creaţie prin volumul intitulat Un om din Est 
(Editura Noul Scris Românesc & Tracus Arte, 2010). În ciuda faptului 
că narațiunea derulată pe mai multe planuri epice dobândeşte com- 
plexitatea unui roman, loan Grogan rămâne, în esenţă, același talentat 
povestitor. Nu altfel au stat lucrurile nici cu Mihail Sadoveanu, care a 
fost, în toate cărţile sale, un remarcabil povestitor. Romanul conţine 
două părţi simetrice. Evenimentele demarează în octombrie 1989 şi 
se încheie în primele zile ale Revoluţiei. Prin stilul său inconfundabil, 
loan Groșan are marele merit de a reda cititorului gustul pentru plă- 
cerea lecturii. Spre deosebire de numeroşi reprezentanţi ai generaţiei 
'80 care, teoretizând în mod excesiv, își îndepărtează cititorii, lectorul 

cărților lui loan Groșan redescoperă lectura ca delectare. În fruntea ro- 
manului se găsește un motto din Mușat și ursitorile de Mihai Eminescu, 
citat ce ridică problema raportului dintre realitate și ficțiune, problemă 
esenţială în proza lui Ioan Grogan: „El n-a fost când era, el e când nu e”. 
Un om din Est se deschide cu meditaţiile unuia dintre protagoniștii căr- 
ţii, profesorul Ion Cucerzan, care este și scriitor. În ziua în care împli- 
neşte treizeci de ani, acesta face bilanţul existenţei sale de până atunci. 
În plus, el se gândeşte să redacteze — asemenea lui Groșan — un mare 
roman. Întâmplările cărții sunt plasate într-un orășel de provincie din 
Transilvania, cu o populaţie în care se resimte din plin multiculturalita- 
tea. Meditaţiile tânărului aflat în căutarea „sensului vieţii” se transfor- 
mă curând într-o parodie a marilor mituri ale literaturii: scrisul, erosul, 
istoria, viaţa literară, vocaţia. Pornind de la o bogată și interesantă ex- 
periență personală, loan Grogan demitizează profesia de dascăl. În fe- 
lul acesta, el se situează în descendența unui prozator de talia lui Anton 
Holban, extrem de acid cu lumea şcolii de provincie în romanul Parada 
dascălilor. O altă asemănare cu autorul Jocurilor Daniei se referă la fap- 
tul că, dintre marii autori interbelici, acesta este singurul care crede că 
nuvela este superioară romanului, deoarece presupune o conciziune 
extremă, o perfecțiune formală ce nu este specifică romanului. Ion Cu- 
cerzan este un dascăl atipic, pe care îl țin în învățământ doar vacanţele. 
La literatură ajunge graţie lipsei sale de apetență pentru matematică și 
fizică. Romancierul reconstituie atmosfera Clujului cultural de odini- 
oară, o urbe în care personajul-narator se împrietenește cu Iuliu Borna 
(onomastica utilizată are o puternică încărcătură simbolică), cel de-al 
doilea protagonist al întâmplărilor. Acesta din urmă este și el scriitor, 
personajele complementare alcătuind niște dedublări ale autorului în- 
suşi. Scriitorul recurge la procedeul colajului, redând câteva din fişele 
din studenţie ale eroului său. William Empson, Herbert Read, Seneca, 
Mircea Eliade devin pretextul unor interesante comentarii intertextu- 
ale. La tot pasul ne întâmpină parodia convențiilor, tragicul ameste- 
cându-se cu comicul. loan Grogan scrie o carte de factură narcisiacă, 
autorul fiind uşor de identificat în spatele celor două personaje ale sale. 
Ca urmare, autenticitatea, relatarea unor experiențe majore trăite de 
către autor în diferite medii sociale și culturale joacă un rol esenţial în 
economia întregului. Nelu Cucerzan este un boem, la care alcoolul se 
transformă într-un refugiu din faţa cenușiului cotidian al provinciei. 

La un moment dat, avem și o trimitere clară la istorie, prin intermediul 
profesorului de biologie Grigore Samsaru, care, în data de 5 octombrie 
1989 (adică la foarte scurt timp înainte de căderea regimului totali- 
tar), simte o nevoie irezistibilă de a se înscrie în partidul comunist. În 
acest sens, el nu ezită să supraliciteze farmecele tovarășei Szekely, se- 
cretara organizației de bază din şcoală. De fapt, loan Grogan schimbă 
perspectiva asupra istoriei noastre recente. Dezastrul trăit în perioada 
totalitară nu este înfățișat într-o manieră gravă, apocaliptică, tonalității 
tragice luându-i locul comicul, parodia subtilă. Un om din Est reprezin- 
tă o frescă ironică a epocii totalitare. loan Groşan se dovedeşte un foar- 
te bun povestitor şi un remarcabil portretist. Pentru a se reda cât mai 
fidel atmosfera epocii, se recurge la tehnica colajului, reproducându-se 
fragmente din discursurile din „Scânteia”, organul partidului comunist. 
Pagini spumoase vizează maniera în care erau realizate telegramele de 
adeziune de odinioară, care se reduceau la o succesiune de colaje. Re- 
fuzând în mod constant clișeele, loan Grogan ironizează limba de lemn 
din perioada totalitară. Romanul conţine numeroase scene savuroase, 
iar dialogul este plin de umor. Sub acest aspect, experienţa trăită de că- 
tre studentul în silvicultură Willy Schuster se dovedeşte emblematică. 
O altă scenă memorabilă, un fel de replică parodică la Duios Anasta- 
sia trecea de D. R. Popescu, este scena prăbușirii directoarei Oproiu în 
WC-ul de scânduri din curtea şcolii. 


loan Groşan prelucrează într-o manieră personală și mitul lui Don 
Juan. De fapt, romancierul propune o perspectivă inedită asupra ero- 
sului. Ion Cucerzan, cel poreclit Nelu Sanepidu, are o serie de escapa- 
de amoroase, ce se transformă în tot atâtea povestiri independente în 
cadrul întregului. Înzestrat cu un accentuat spirit de aventurier, acesta 
face elogiul sexului. Iubirea nu mai are nimic din idilismul romantic 
de odinioară. Don Juanul de provincie devine profitorul plictisit al 
micilor dezastre feminine, martorul apatic al bovarismelor de duzină. 
Sentimentele lipsesc cu desăvârşire, toate femeile sunt identice, se- 
ducătorul abandonându-și imediat victima. Escapadele amoroase ale 
personajului ne poartă prin medii sociale extrem de diferite, astfel în- 
cât scriitorul reconstituie cu talent o lume revolută. În mod indirect, 
cititorului i se propune și o interesantă tipologie feminină. Pentru a 
diversifica registrul narativ, prozatorul recurge la genul epistolar. Este 
vorba de însemnările adresate lui Iuliu Borna de către prietenul aces- 

tuia, Nelu Sanepidu. Aflat pe punctul de a părăsi țara, Nelu Cucerzan 
(variantă autohtonă a lui Don Juan) își lasă caietul de însemnări sin- 
gurului său prieten. Personajul transcrie într-un caiet roşu cele mai 
importante experienţe ale existenţei sale. Preambulul notaţiilor poartă 
data de 19 iunie 1990, dar evenimentele zugrăvite se referă la perioa- 
da de dinainte de Revoluţie. Epistolierul își face portretul spiritual, îşi 
explică porecla, vorbeşte de continua frenezie erotică în care trăieşte 
şi meditează asupra conceptului de vocaţie. Întâmplările romanului se 
derulează pe mai multe planuri, dar, periodic, firul epic este întrerupt 
pentru a se povesti o nouă istorie Din însemnările erotice ale lui Nelu 
Sanepidu. Autoanalizându-se, seducătorul își pune problema vocației 
și constată că are una singură, cea a amorului fizic. Pe parcursul pe- 
riplului său erotic, el caută femeia ce exprimă spiritul locului și care 
se transformă pentru scriitor în tot atâtea muze. Parafrazând celebrele 
deziderate ale Revoluţiei Franceze, deviza cuceritorului sună în felul 
următor: „Liberté, egalite, sexualité” Povestea Annelisei M. din Sighi- 
şoara devine o incursiune în viața de cenaclu, cenaclul facilitând noile 
cuceriri amoroase. Înzestrat cu nişte strategii de seducţie bine verifi- 
cate, Don Juanul de provincie face apologia aventurii și nu își exprimă 
regretul că nu își mai reîntâlnește victimele. Nu întâmplător, refuzul 
revederii devine „condiţia oricărei capodopere amoroase”. Personajul- 
narator elogiază sexul fără obligaţii sociale. De aici prezenţa unor fraze 
emblematice precum: „Totul ne conduce, ne îndrumă, ne călăuzeşte 
spre sex” Sau: „Totul, într-un cuvânt, ne invită, deşănțat şi deșuchiat, 
sub plapumă!. De fiecare dată asistăm la o demitizare a iubirii, seducă- 
torul părăsindu-și victimele fără remușcări sau prejudecăţi. Femeia este 
mereu sedusă și abandonată pe parcursul escapadelor ce se desfăşoară 
în diferite puncte cardinale ale țării. Niciodată nu există un „va urma” 
după actul seducţiei. „Viaţa nu se măsoară numai cu stomacul”, sună 
concluzia naratorului, citându-l pe celebrul istoric literar de odinioară 
Ion Dodu Bălan. De altfel, livrescul este prezent din plin în paginile 
romanului. În plus, o serie de personaje din realitate se transformă în 
personaje de roman. În acest sens, este sugestiv rolul jucat de către po- 
etul Viorel Mureşan, văzut ca mediator erotic în Sălaj. Tot ca personaj 
este prezent și istoricul literar Zigu Ornea. Nu sunt ignoraţi nici foştii 
dascăli de la Filologia din Cluj, dintre care unii sunt prezentaţi parodic, 
deoarece nu se ridicau la nivelul pretențiilor studenţilor. 

Partea a doua a romanului continuă povestea cuceririlor amoroase 
ale profesorului de provincie. Un alt fir epic reprezintă însă o parodie 
a vânătorii mitice a unui cerb fantomatic. În esență, prozatorul pune 
problema raportului dintre realitate și ficțiune. Vânătoarea fabuloasă 
organizată în cinstea primului-secretar al P.C.R. se transformă în vâ- 
nătoarea degradată a unui cerb olog și domesticit, supranumit de către 
localnici Gică Șchiopu. Descrierea pare o replică peste timp a celebrei 
Vânători regale a lui D. R. Popescu. Dar nu putem ignora nici ecourile 
din Moartea căprioarei de Nicolae Labiş. Romanul abundă în trimiteri 
livreşti, în replici celebre preluate din marile opere ale literaturii româ- 
ne şi universale. Totul se găsește sub semnul ludicului, iar povestirea 
seduce și se naşte din seducţie. Printre multe altele, nota de originali- 
tate este conferită şi de fresca ironică a societăţii totalitare. De raportul 
dintre realitate și ficțiune ține şi povestea lui Iuliu Borna. Tot ce notează 
acesta pe hârtie se transformă în realitate, la fel ca în romanul Lumea în 
două zile de George Bălăiță. Alteori, ca şi la Camil Petrescu, îndrăgosti- 
ţii fac filozofie în pat. Motivul privirii din debutul romanului amintește 
de Sărmanul Dionis de Mihai Eminescu, iar relevarea automatismelor 
zilnice ce ne ghidează destinul are ceva din existenţialismul lui Camus. 
Şi seria trimiterilor livreşti ar putea continua. 


Merită să mai reținem meditaţiile despre artă ale scriitorului, în care 
acesta se prezintă, în opoziție cu romancierul de factură balzaciană, 
asemenea unui demiurg ironic, tainic și binevoitor. Coerenţa și echili- 
brul sunt considerate trăsăturile esenţiale ale unui text, chiar dacă ele 
sunt abordate sub forma unor pastișe. Marile tablouri epice, incontro- 
labile, sunt refuzate de dragul crochiurilor în tuge clare, cu desene na- 
rative rapide. Mica demiurgie a scriitorului nu permite decât aducerea 
pe lume a unor întâmplări şi a unor ființe nedesăvârșite, a unor ciorne 
de viață. 


Romanul lui loan Grogan reprezintă un veritabil eveniment literar, 
situându-se în prelungirea firească a celor mai importante scrieri ale 
prozatorului. Odată primul volum publicat, nu putem decât să aștep- 
tăm, cu real interes, apariția volumului următor. După toate aparențele, 
acesta promite o frescă acidă a societăţii românești postdecembriste. 


Ana BANTOŞ 


PROZATORI CONTEMPORANI EI 


Discursul narativ postmodern. 
Mihaela Perciun, Cenușă rece 


A. B. — conf. univ., doctor 
habilitat în filologie. 
Direcţii de cercetare: 
literatura română, literatura 
universală şi comparată, 
estetică şi teorie literară. 
Publicaţii: Reabilitarea 
autenticului. Culegere de 
articole și studii critice, 
Chişinău, 2006; Deschidere 
spre universalism. Literatura 
română din Basarabia 
postbelică. Monografie, 
Chişinău, 2010, ediţia 

a Il-a, revăzută, Editura 
TipoMoldova, lași, 2014; 
Literatura basarabeană şi 
modelele literare europene 
Bucureşti, 2013. 


Într-o discuţie pe marginea romanului Cenușă 
rece (Editura Polirom, laşi, 2017), în cadrul 
revistei literare radiofonice „Un pământ şi 
două ceruri”, pe care o realizez la postul de 
Radio-Chişinău, Mihaela Perciun afirma că 
metafora din titlul cărții o păstrează în minte 
din copilărie, când, intrând, împreună cu alți 
copii, în casele părăsite ale celor deportaţi, a 
simţit acel miros de cenuşă rece, pe care l-a 
păstrat ani de-a rândul, developându-l abia 
acum. Metaforă Mihaelei Perciun mi-a amin- 
tit de un roman al lui Jonas Avigius, în tradu- 
cerea Argentinei Cupcea-Josu, Ora vetrelor 
pustiite, în care e reflectată istoria dramatică 
a poporului leton, trecut prin furcile caudi- 
ne ale războiului şi ale deportărilor. Această 
conjugare a percepţiei artistice denotă că lite- 
ratura contemporană este lesne de înțeles din 
perspectiva înscrierii sale în contextul unor 
fenomene de anvergură. Astfel, pentru a intra 
în miezul lucrurilor, e necesar să ţinem cont 
de toate câte s-au întâmplat în istorie, dar și de 
faptul că modernismul a fost fondat, precum 
menționează și Marc Gontard, pe o „ordine 
binară de tip dialectic care permite concepe- 
rea noțiunii de unitate-totalitate, fiind vorba 
de opera literară ca structură, de societatea 
ca sistem, sau de identitatea subiectului, el 
însuși fiind perceput ca opoziția dintre sine 

şi celălalt...” La rândul său, postmodernismul, născut din conștiința 
complexităţii şi a dezordinii, îşi are premisele, la începutul secolului al 
XX-lea, în dezvoltarea fizicii particulelor şi a mecanicii cuantice, care, 
contrar determinismului, pun în evidență noţiunea de instabilitate 
şi impredictibilitate. Însă, după cum arată autorul francez, explorarea 
dezordinii nu a devenit sistematică decât în anii '70, odată cu apariția 
ştiinţelor despre haos, cu teoria catastrofelor, odată cu apariţia unor noi 
câmpuri de analiză, toate acestea oferind o nouă configuraţie a realu- 
lui. Căderea zidului Berlinului și distrugerea blocului comunist în Estul 
Europei marchează sfârşitul ordinii binare stabilite la Yalta şi apariţia în 
inima bătrânului continent a unor zone de turbulenţe, notează același 
autor, descentrarea şi activarea diferenţelor fiind puse pe primul plan [1, 
p. 283-284]. Acest lucru favorizează recursul la dispositive eterogene, 
precum colajul, fragmentarea, melanjul sau metisajul textului de factură 
postmodernă, chemat să dea expresie unor anumite realități, în care în- 
trebările ce își caută răspuns abundă. În ce moment al istoriei ne aflăm, 
de fapt, la ora actuală? Cum definim istoricitatea noastră? În ce constă 
sau cum definim site-ul nostru istoric? Cum ne raportăm la toate câte se 
întâmplă în jur? În ce constă realul, realitatea la care ne raportăm? Iată 
întrebări pe care e firesc să ni le punem din când în când. Şi este cu atât 
mai salutabil gestul scriitorului de a se implica şi de a afla răspunsuri 
plauzibile la astfel de întrebări. Aceste gânduri mi le-a generat romanul 
Mihaelei Perciun Cenușă rece, în care nu este evitată problema locului, 
a istoricităţii, pe care le caută protagoniștii în realitatea de azi. Dar mai 
întâi ar trebui să înțelegem în ce constă realul de azi. Realitățile sunt 
continue și de ele nu poţi scăpa, căci nu e vorba de un real descoperit de 
noi, ci de unul care ni se impune. Raportul cu un astfel de real e com- 
plicat. Autoarea construieşte situaţii pentru a defini realitatea la care se 
raportează personajele sale. Sau, mai exact spus, intuiește drumul către 
aceasta, făcând tentative de a developa puterea, ideologia totalitară care 
intimidează individul. Alte aspecte ce ţin de realități care necesită a fi 
validate sunt familia, migrația, tradițiile. În mod special, acestora din 
urmă autoarea le dedică aproximativ o treime din conţinutul romanului 
compartimentat în trei părți: „Cenușă rece”, „Degetele”, „Străinii'. 


Vorbind din punct de vedere al istoriei, la scară mondială, suntem în 
perioada pe care scriitorul și filozoful Alain Badiou a definit-o drept 
„a intervalelor”. S-au încheiat marile experienţe istorice, care au do- 

minat secolul al XX-lea și, bineînţeles, în această situaţie de inter- 
val este de așteptat venirea în istorie a unei noi generaţii de tineri. 
Elementul de noutate al acesteia ar trebui să înceapă de la raportarea 
ei la chestiuni din domeniul politicii, economiei, chestiuni ale vieţii 
colective, ale vieţii sociale, ale familiei. În acest moment complicat 
prezintă mare interes ideile directoare. Aflată în incertitudine, într-o 
perioadă de mari căutări, lumea de azi se caracterizează printr-o doză 
de dezorientare, iar Republica Moldova nu este o excepţie în acest 
sens. Pregătirea pentru ceea ce va urma ţine de o preparare subiec- 
tivă, personală. Discuţiile publice ar putea avea un mare rol în acest 
sens şi în măsură să dea roade, căci suntem într-un interval în care 
se impune analiza experienţei acumulate, însă acestea, din păcate, lip- 
sesc. Romanul Cenușă rece apare anume într-un asfel de context, au- 
toarea asumându-și sarcina de a identifica discursurile de legitimare 
a omului, care astăzi se confruntă cu problemele acumulate într-un 
trecut mai îndepărtat, în unul recent, precum și cu cele din ziua de 
azi. Modalităţile de confesare a protagoniștilor, a nepoatei Antoniţei, 
a lui Tudor sau a Olgăi, sunt construite după principiul definit de că- 
tre Francois Lyotard drept „flexibilitatea rostirii”, pe care cercetăto- 
rul francez o pune pe seama atomizării socialului, aceasta însemnând 
că fiecare dintre noi putem apela la un set foarte diferit de coduri în 
funcţie de situaţia în care ne găsim (acasă, la serviciu, la biserică, pe 
stradă sau într-un bar, la o o slujbă de pomenire etc.) [apud: 2 , p. 55]. 
Anume prin prisma diversităţii codurilor trebuie privit felul de a gân- 
di şi de a acţiona al personajelor, inclusiv al celor care constituie co- 
munitatea satului de baștină al Antoniţei, în care aceasta se va stabili 
în cele din urmă, împreună cu nepoata de doar câteva luni, după ce 
aflarea sa în centrul raional, graţie lui Tudor pentru a o şti mai aproape 
de el, nu i se mai pare motivată. Imaginea satului este una în deplină 
degradare. Însă, cu toată absenţa reperelor morale de altădată, aces- 
ta este, în definitiv, locul în care adastă și Olga după periplul ei occi- 
dental, marcat de evenimente și încercări grele: a dat viață unui copil, 
pe care îl lasă în îngrijirea bunicii, a cunoscut cerșetoria, închisoarea, 
pentru că deținea un pașaport fals pus la dispoziţie de Tudor, la ru- 
gămintea Antoniţei, pentru a-i facilita fiicei lor plecarea în Occident. 
Menţionăm priceperea cu care autoarea developează universul perso- 
najelor situate într-o zonă marginală a societății. 

Luat în ansamblu, romanul Mihaelei Perciun e structurat pe relația 
dintre Antoniţa şi Tudor, toate naraţiunile înnodându-se în acest 
punct nevralgic, astfel încât am putea citi Cenușă rece ca pe un roman 
de dragoste, care a fost conceput în strânsă legătură cu timpul din care 
provin protagoniștii. Dragostea începe întotdeauna din întâmplare, 
mai exact, dintr-o întâmplare care se înscrie, în acest caz, în realitățile 
din Basarabia postbelică: îndrăgostit de Antoniţa, Tudor ar fi vrut să 
o ia de nevastă, însă este respins de tatăl acesteia, care se consideră 
gospodar dintr-o categorie privilegiată a satului. Drumurile celor doi 
tineri se despart, până când într-o noapte ploioasă Tudor o întâlneşte 
pe Antoniţa, acum cadru medical într-un sat înfundat, unde e stabi- 
lită cu Nicanor, soțul său, medic şi el. De aici lucrurile iau o cu totul 
altă întorsătură, structura romanului, sudată prin relația dintre cei doi, 
ramificându-se spre alte linii de subiect, cele vizând destinul soțului 
Antoniţei şi al nepoatei sale, al Olgăi, care e, de fapt, fiica lui Tudor. 


Amintim în paranteză că o bună parte din romanele, piesele, drame- 
le din literatura universală reflectă contradicţia dintre aranjamentele 
căsătoriilor de către părinți şi voinţa tinerilor de a-și edifica un viitor, 
dragostea fiind o singularitate creatoare ce nu poate fi aranjată, ea con- 
stituind prelungirea experienţei unei construcţii în doi. Nucleul ro- 
manului Mihaelei Perciun vizează respingerea lui Tudor. Interiorizată, 
respingerea se transformă într-o frustrare, care e de o subiectivitate 
periculoasă. Nedorit de tatăl Antoniţei, Tudor devine un obsedat de 
cariera pe care şi-o construiește prin metode caracteristice regimului, 
lăsându-se dus de valul succesului în societatea sovietică în care trăia. 
Din naraţiunile sale putem deduce anumite momente decisive pentru 
poziţia sa orgolioasă de bărbat care a ajuns pe scară ierarhică sus, acolo 
unde tatăl Antoniţei nu-l vedea. Protagonistului însă nu-i scapă faptul 
că este intimidat de realitatea în care s-a pomenit: „Uite cum te mode- 
lează funcţia! Nu-ţi prea poţi permite să fii tu însuţi! Să-ţi satisfaci un 
simplu orgoliu!” Supradimensionat, orgoliul este pe potriva dorinţei 
sale de parvenire. Însă, văzând cum se destramă regimul comunist și 
simțind că îi fuge pământul de sub picoare, el se întreabă: „Eram... 
fusesem un comunist înveterat? Nu ştiu. Mai degrabă un carierist, pen- 
tru că îmi doream o detaşare de mediul general al maselor. Voiam să 
ajung mai altfel, să mă deosebesc. Să fiu de succes!” Protagonistul se 
dovedeşte a fi incapabil de a ieși din realitățile intimidante. El va căuta 

să supraviețuiască în perioada de după '89, folosindu-se de abilitățile 
de fost secretar de partid, însă eşuează în toate încercările sale. Autoarea 
trece în revistă într-un ritm vertiginos evenimentele bulversante, aca- 
parante pentru protagonistul nostru care uită definitiv de ființele pe 
care, în mod normal, ar fi trebuit să le considere cele mai apropiate: 
Antoniţa și Olga. Când va încerca să reia drumul către ele, va fi prea 
târziu: Antonia nu mai e în viață, iar Olga, la capătul puterilor, refuză 
orice dialog cu tatăl ei biologic. Din roman se desprinde o anumită 
imagine a feminităţii, aşa cum aceasta se conturează în condiţiile aşa- 
numitei emancipări a femeii. lată cum conturează Tudor, la un moment 
dat, imaginea femeii: „O femeie fericită arată cu totul altfel, gândește 
el în timp ce priveşte faţa chinuită a Olgăi. Cum? Nu ştiu cum, n-am 
prea văzut femei fericite la viața mea, dar îmi imaginez că ar trebui să 
arate altfel”. 


Constatăm că este vizat în roman, cel puţin tangențial, locul feminității. 
În general, trebuie spus că singularitatea femeii în crearea universului 
uman e percepută, la ora actuală, din perspectiva cvasilibertății femi- 
nine. Femeia e liberă să ocupe posturi, dar ea nu-și poate developa 
capacitatea creatoare, inventivă. În consecinţă, ea procedează aidoma 
bărbatului. Așa se explică şi comportamentul şefei care nu vede ni- 
mic rău în faptul că îl violează pe 'Tudor, tânărul ei subaltern. Acesta 
din urmă îşi va însuși un stil libertin de viaţă, încercând să se justifi- 
ce prin obligaţiile față de partid, chiar și atunci când, după moartea 
lui Nicanor, nu divorțează pentru a-și uni destinul cu cel al Antoniţei, 
motivând că partidul nu-i permite. Este evident că are loc o deplasare 
de accente în felul cum e percepută realitatea. Raportarea la realitatea 
sentimentelor sale față de Antoniţa este dezvăluită abia la sfârșit, când 
cu voce stinsă va recunoaşte că n-a meritat-o pe Antoniţa. Acest lucru 
îl înţelege şi Olga, care îl va respinge, reproşându-i că toate gesturile lui 
de binefacere au provocat doar necazuri în familie. 


Cele trei ipostaze ale feminității întruchipate în roman prin Antoniţa, 
Olga și fiica acesteia au menirea de a conduce cititorul spre clarificarea 
universului în care trăim, în baza adevărului pe care fiecare îl descoperă 
pe cont propriu. Se impune modul în care cunoaște adevărul nepoa- 
ta Antoniţei, adolescenta rămasă doar cu bunica, după a cărei moar- 
te subită va trebui să-şi asume sarcina deloc ușoară a înmormântării. 

Viziunea asupra ritualurilor de înmormântare din satele noastre, din 
punctul de vedere al unei adolescente pusă în situaţia de a se confrunta 
cu duritatea vieţii, este de o ironie usturătoare. Este, de fapt, aici vorba 
de capacitatea autoarei de a transmite felul omului contemporan de a 
se ascunde în penumbra realului, acolo unde mai speră că se păstrea- 
ză ceva viu din valorile umane. Aflată în intervalul dintre copilărie și 
maturitate, nepoata Antoniţei vede și înțelege clar situația halucinantă 
din timpul pregătirilor pentru înmormântarea bunicii: putem afirma 
că realul, de facto, e substituit printr-unul imaginar, al tradiţiei, al ri- 
tualului, care însă e profanat prin atitudinea comercială a celor care îl 
practică. În penumbra realului, unde mai caută un loc viabil, este plasat 
şi Tudor, încercând să se instaleze în condiţia paternală pe care, de fapt, 
a pierdut-o. Lucrul acesta i-l spune verde în ochi chiar fiica sa dreaptă 
Olga. La rândul lor, sătenii sunt plasați în penumbra realității ritualuri- 
lor strămoșești, lipsa de încărcătură a credinţei de odinioară transfor- 
mând totul într-un spectacol iradiat de ironie şi sarcasm. 


Prin acest roman Mihaela Perciun reușește să se detașeze, să ia o anu- 
mită distanța față de ceea ce se întâmplă în peisajul actual al prozei ba- 
sarabene, întorcându-se la subiect, la real, la un anumit fel de intrigă, 
într-o manieră parodică, ludică sau ironică. 


Note 1. Marc Gontard, Le postmodernisme en France: DÉFI- 

bibliografice | NITION, CRITÈRES, PÉRIODISATION. Apărut în: 
„Le Temps des Lettres”, Quelles périodisations pour 
Vhistoire de la littérature française du 20%™° siècle ? (Sous 
la direction de Michèle Touret et Francine Dugast-Portes), 
Rennes, Presses Universitaires de Rennes, coll. Interférences, 
2001. http://www.limag.refer.org/Cours/Documents/ 
GontardPostmod.htm. 
2.David Harvey, Condiția postmodernității, Editura 
Amarcord, Timişoara, 2002. 

Nicolae RUSU 
| Un prozator impetuos și sigur 


Trilogia lui Ion Iachim Decameron basarabean 
sau Dumnezeu i-a dat omului puşcă (Editurile 
Pontos, Chișinău, 2005, şi Augusta, Timișoara, 
2005), Cireşe pentru Mareşal (Editurile Vicovia 
şi Babel, Bacău, 2012) şi Ninge aspru la Cotul 
Donului (Editura Serebia, Chişinău, 2017) este 
Z o pânză epică despre trei generaţii ale neamului 
.R.— prozator și publicist, .* Vărzărescu — a bunicului, a tatei și a fiului, — ac- 
absolvent al facultăţi de  centul punându-se pe cea a generaţiei de mijloc. 
Economie a Politehnicii din ; : : A ; 5 
Pr Chiar din primul volum autorul îşi motivează 
Chişinău (1970) şi al Institutului i E re na 
deliteratură scriitura prin faptul că: „Trebuia să scriu un ro- 
„M. Gorki”din Moscova (1985). man despre tata.... Această expresie imperativă 
Semnează 33 de cărți, Între care: este pusă în capul a câtorva argumente și, pentru 


volumele de proză: Șobolaniada a convinge cititorul, Ion Iachim insistă în ideea 
(1998), Al şaptelea simţ (2013), 


Pușlamielul (2017); de piese și f j A , 
scenete: Facă-se voia noastră  Sarabeni supuşi caznelor şi nimicirii în masă... 


(2008); de cronici și eseuri: leșirea  Implacabila necesitate de a spune niște adevă- 
din clișeu (2012); de publicistică: ruri, noţiuni de care câteva generaţii de basara- 
Tărâmul ambiguităţior (2014). beni au fost văduviţi, îl face pe autor să precizeze 
In 2011 romanul Șobolaniada _- i iz a 3 

A $ 5 că narațiunea sa e pentru ca: „Să ştie adevărul 
în două volume) apare la Praga Asi: ia A HE f 
în limba cehă. Alte povestiriau  COPill şi nepoții mei, dar, de rând cu dânșii, copi- 

mai fost publicate în limbile ii şi nepoţii sutelor de mii de basarabeni, cărora 
rusă, letonă, germană, mongolă, - şi astăzi li se mai spun poveşti despre „eliberato- 


ucraineană, franceză tătară, ii” de la răsărit (...): au vrut — cu orice preţ! — să 
georgiană, engleză şi altele. í 
Este distins cu premii literare ale 
Uniunii Scriitorilor din Republica era altcineva decât tatăl meu!’ 
Moldova, cu premiul „N. 
Ostrovski” din fosta URSS,„Liviu 
Rebreanu”din România şi,luri Un roman-puzzle, a cărui construcție moza- 


Dolgorukii"din Rusia.  icală mi-a permis să zic şi despre Evdochim 


că odiseea tatălui său este și cea a miilor de ba- 


mă elibereze” de „ocupantul român”, care nu 


În continuare autorul recunoaște: „Am scris 


= 
& 

Vărzărescu, şi despre Basarabia mea, şi despre mine”. Iar prozatorul 
și criticul literar Theodor Codreanu menţionează în prefața la primul 
volum că lirismul discret şi uşor ironic îşi dă mâna cu simplitatea ex- 
presiei, într-o complicată țesătură de voci povestașe, care etalează un 
„postmodernism” sui-generis, capabil să înglobeze intertextul, anec- 
doticul, evocarea, ruptura cronologică, laitmotivul, jurnalul, monolo- 
gul interior, stilul liber sau tehnica epistolară. E de menţionat faptul 
că edificiul trilogiei se ține nu atât pe numeroase forme de expresie, 
menţionate de prefațator, ci pe memorabile personaje, unele populând 
întreaga pânză epică a naraţiunii, pe altele însă cititorul întâlnindu-le 
doar în volume și capitole separate. Evident că cel mai des persistă pe 
pânza acestor trei narațiuni tatăl Evdochim Vărzărescu, venit pe lume 
la 1 martie 1914, când îşi scutura cojoacele Baba Odochia, de unde îi 
şi vine numele, el mai dovedindu-se a fi și un cerb hăituit de regimuri, 
mânat la război, cerb căruia i-au fost hărăzite scurte clipe de tihnă și 
amăgitoare fericire... Respectând tradiţiile mitologice ale românilor, 
autorul își alege acest animal ca totem pentru destinul personajului 
său, ideea fiindu-i sugerată de un falnic cerb văzut pe un covor vechi 
din casa bunicului său, Ion Vărzărescu. Graţie acestei vietăți totemi- 
ce, cititorul face cunoştinţă cu Evdochim Vărzărescu chiar din primele 
pagini ale trilogiei, după care ajunge, lapidar, și la copilăria lui, la anii 
de şcoală, printre acestea, într-o formă tipic intertextuală, utilizându- 
se procedeul rupturii cronologice, fiind inserate și alte linii de subiect. 


Este deosebit de importantă poziţia autorului în tratarea unei contro- 
versate probleme ce ţine de evenimentele din vara anului 1940. Despre 
așa-zisa „eliberare a Basarabiei de sub jugul ocupanților români” s-au 
scris milioane de pagini, unii „cercetători şi istorici” din cel de-al doilea 
stat românesc mai asudând şi astăzi asupra lor. Doar de vreo câţiva ani 
au apărut în presa din Basarabia și voci care vin cu alte argumente și 
dovezi pentru a răzălui jegul ideologic şi politic sovietic conform căru- 
ia la 28 iunie 1940 armata roșie a eliberat „oropsitul popor moldove- 
nesc”, iar la 22 iunie 1941 armata română, condusă de Mareșalul Ion 
Antonescu, a comis un act de agresiune față de Moldova „sovietică'. 
Relevantă este, în acest context, poziţia istoricului Ion Negrei care se/ 
ne întreabă (vezi LA din 5 mai 2005): Dacă 1 septembrie 1939 este 
considerat începutul celui de al Doilea Război Mondial şi data intră- 
rii Poloniei în acest Război, de ce ziua de 28 iunie 1940 nu poate fi 

considerată ca începutul participării României la al Doilea Război 
Mondial, [...] când România a devenit jertfă, fiind agresată de URSS 
ca rezultat al punerii în practică a Pactului Ribbentrop-Molotov? 
Într-adevăr, prin notele ultimative sovietice din 26-28 iunie 1940, 
care nu erau altceva decât elemente ale unei agresiuni diplomatice, 
România a fost supusă unei cotropiri militare, alegându-se cu impor- 
tante pierderi teritoriale și umane. Este clar că în acest moment a înce- 
put războiul dintre România şi URSS. Astfel sunt justificate și acțiunile 
militare ale României din 22 iunie 1941, iar faptul că România a cedat 
cu un an mai înainte fără rezistență militară a dat prilej, în special istori- 
ografiei sovietice, să fie tratat în mod speculativ și tendențios momen- 
tul intrării României în război. Se mai aud şi astăzi voci care consideră 
că România trebuia să se oprească la Nistru în vara lui 1941 şi să nu 
ajungă până la catastrofalele lupte de pe Don, dar aceștia uită că Hitler 
începuse în iunie 1941 o campanie anticomunistă la care aderaseră mai 
multe țări din Europa. Din acest motiv, alături de formațiunile militare 
ale italienilor, ungurilor și ale altor ţări, a pătruns în adâncul Rusiei co- 
muniste şi armata română, iar în timp de război ordinele nu se discută, 
ci se execută. Figura tragică și controversată a Mareșalului este văzută 
cu ochii și sufletul ostașului basarabean Evdochim Vărzărescu, ară- 
tându-ni-l pe acest excepţional militar român într-o alură ce nu cores- 
punde în niciun fel cu „legendele” care au fost până-n prezent puse în 
circulaţie oficială. Mai ales în volumul doi, autorul îl prezintă pe acest 
personaj care meditează asupra convulsionatei istorii de consolidare a 
statului român, evidențiază iminentul pericol de la răsărit, care adia de 
câteva secole ca o boare de gheaţă peste principatele române, apoi și 
peste tânărul stat românesc de după 1859. Fiind întemnițat și ştiind că 
a doua zi va fi adus în faţa plutonului de execuție, Mareșalul încearcă să 
limpezească nişte lucruri şi situaţii: „Sunt învinuit acum de alianță cu 
Hitler... În contextul politic de atunci cu cine era s-o fac? Într-adevăr, 
Franţa și Anglia își aveau în 1940 problemele lor de supraviețuire în 
fața pericolului nazist, iar cu Rusia, care din 1711 până-n 1940 a co- 
mis douăsprezece invazii în Principatele Române, orice alianţă ar fi 
fost sinucigașă. Doar Hitler, unicul, i-a dat garanție împotriva oricui 
va ataca România, iar retragerea din Basarabia la 28 iunie 1940 tot la 
sugestia Germaniei a fost făcută. Ştia Hitler ce avea să urmeze peste un 
an. Nu eu am atacat Rusia, ea ne-a agresat prima, în 1940, nu românii 

au dezlănţuit războiul contra rușilor, ci invers... meditează Mareșalul 
în contrasens cu ideile ideologizate şi politizate ale învingătorilor de 
atunci. El însă mai avea o minusculă speranță: „Se prea poate că istoria 
mă va justifica... deși [...] cu cât o personalitate politică e mai cinstită 
şi mai înaripată de ideal, cu cât își slujeşte mai plin de abnegaţie Patria, 
cu atât mai mârșav și mai cinic procedează compatrioții. [...] Or, scopul 
major urmărit de mine a fost să-mi înalt poporul și Țara pe umerii mei, 
dar nu să mă caţăr eu pe umerii Ţării”. 


E necesar ca cititorii să citească şi să recitească paginile în care autorul, 
într-o cheieingenioasă, îl prezintă pe Mareșal în fața propriei conștiințe — 
în vis el se vede înaintea lui Irod cârmuitorul roman al Galileei — răs- 
punzând la acuzările pentru care a plătit cu viaţa: uzurparea puterii, 
în cârdăşie cu Codreanu, aservirea Țării intereselor Germaniei naziste, 
întemnițarea comuniştilor, trădarea regelui. Ajuns la ultimul cuvânt 
al său, Ion Antonescu explică franc, sobru, dar şi cu o subtilă ironie: 
„Am fost soldat. Și am pierdut războiul. Am rămas singur și este drept 
să mor. Dacă ieşeam învingător... prea mare înghesuială ar fi fost pe 
drumul Damascului!” În una din viziunile sale, înainte de execuţie, 
Ion Antonescu se reîntâlnește și discută cu basarabeanul Evdochim 
Vărzărescu, cel care, făcând parte din garda regală de la Sinaia, îl vede 
prima dată pe Mareșal, apoi, „logodit cu Armata română”, ostaşul rămâ- 
ne sub drapel, de aici trăgându-i-se experienţa crudă a războiului, apoi 
doi ani în lagărul de prizonieri nemți şi români de lângă Alapaevsk, 
versantul de est al munţilor Ural, şi mulţi ani după revenirea acasă fiind 
în aşteptarea redobândirii dreptului social de a-și profesa meseria de 
felcer. 


Cu deosebită scrupulozitate Ion lachim descrie în volumul doi 
acțiunile Mareșalului întreprinse nu pentru salvarea sa, ci a Țării şi a 
demnităţii poporului român. Militarul își amintește deseori de spu- 
sele prietenului său, marele diplomat Nicolae Titulescu, cel care i-a 
lipsit în perioada războiului, acesta decedând în martie 1941. Ilustrul 
om de stat român îi spusese că de câte ori românii au sfidat istoria, de 
atâtea ori au ieșit învingători. La fel ca în celelalte două volume, și în 
Cireşe pentru Mareşal autorul utilizează acelaşi procedeu strict literar 
prin care personajul central se întreține cu Alistar, „băiatul din viitor”, 
adică reprezentantul celei de a treia generaţie și rod al ficţiunii artisti- 


PROZATORI CONTEMPORANI AJ 


ce auctoriale, precum e și Izbaşul din volumul trei. Impresionante şi 
captivante sunt paginile în care este descris interogatoriul Mareșalului 
de către Vâșinski, „întemeietorul procuraturii sovietice”. Acţiunea are 
loc între pereţii celebrului local de la Lubeanka, deși Vâșinski planifi- 
case deja ca procesul şi condamnarea neordinarului inculpat să aibă 
loc la București, fiind convins că „poporul său român, accentuează Ion 
Iachim, îl va condamna la moarte şi savura această idee, „mai ales în 
orele când îl interoga pe încăpățânatul Antonescu”. 


A remarcat şi prefaţatorul primului volum abila capacitate a autorului 
de a împleti caleidoscopic diverse forme de scriitură, de a trece de la 
expunerea documentară a unui subiect de istorie literară la descrierea 
picantă și savuroasă a unor întâmplări din viața de ostaș în garda regală 
a lui Evdochim Vărzărescu. 


E de menţionat şi o altă calitate a prozei lui Ion Iachim, cea de valo- 
rificare iscusită a stilului crengian al naraţiunii, mai ales când se face 
referinţă la aspectul umoristic al subiectelor relatate. Personajele lui 
Ion Iachim, în pofida vicisitudinilor crude ale vremii, când, se pare, 
unica salvare a lor rămâne a fi o posibilă sinucidere, ei supraviețuiesc, 
ducându-și mai departe anevoioasa cruce a destinului, râzând. 
Impresionează realismul dur, fără niciun machiaj, cu care sunt de- 
scrise în primul volum scenele de lagăr, în care prizonierii, printre ei 
fiind şi mulţi, foarte mulți basarabeni rămaşi devotați jurământului 
militar și demnităţii de ostaş român. La fel sunt și descrierile luptelor 
de la Cotul Donului, în care ostașii români în situaţii apocaliptice 
îşi păstrează demnitatea de om, de ființă superioară oricăror condiţii 
inumane de existenţă, trezind în sufletul cititorului doar admiraţie 
şi respect. Iar tragedia română de la Cotul Donului e descrisă în vo- 
lumul trei, în special, prin destinele a cinci servanţi ai unui tun, în 
frunte cu locotenentul Tudor Damaschin. Pitorescul prin volubilita- 
tea sa Marco Moţmășcat, prezentul în toate trei volume, ingeniosul 
Ioan Blaj, bun prieten și camarad de luptă cu Evdochim Vărzărescu, 
acest personaj fiind croit după identitatea tatălui autorului, Vasile 
Cercel, cu ochi blânzi și frumoși ca ai Maicii Domnului, Lazăr Bujor, 
un tip năsos, costeliv şi deșirat, dar, oricum, un frumos mirean me- 
reu cu Biblia în mână. În acest volum, autorul apelează din nou la 
un original procedeu din tehnicile postmoderne, când recunoaște în 

ultimul capitol: „Îmi sunt scumpe aceste creaţii ale fanteziei mele şi 
n-aş vrea să mă despart de ele (...). De-aceea (...) îmi permit să mai 
dau o dată semnalul: Adunarea!, ca să-i adun pe protagoniști într-o 
formaţie ordonată”. Primul vine la apel locotenentul Damaschin... În 
acest neobişnuit mod pentru o ficțiune artistică, autorul se desparte 
de toate personajele sale, începând cu servanţii tunului şi continuând 
cu doctorul Ilarie Oncilă, ostaşul-fierar Solomon Boubătrân, dar și 
cu acel neobișnuit Izbaș, personaj inventat de autor pentru o mai les- 
nicioasă legare a evenimentelor în timpuri diferite, de la Antichitate 
până-n actualitate. Evident, nu ar fi fost corect din partea autorului 
să nu-şi ia rămas bun și de la Mareșal, de unde vine şi titlul ultimului 
capitol al trilogiei, Am dat mâna cu Mareşalul. 


Pânza epică a acestor trei cărți e presărată cu nenumărate mostre de 
exerciții poetice, expresiile metaforice îndulcind lectura și conturând 
cu mai multă forță de sugestie chipurile personajelor. Zenovia, sora 
vitregă a lui Evdochim Vărzărescu, este subțirică şi năltuţă, ca un 
strigăt de copil, izbucnit în dimineața Duminicii Mari... Unul dintre 
cumetrii bunicului Ion Vărzărescu știa să mulgă oaia din zbor, el mai 
având şi alte rude cu seu la rărunchi. Autorul se dovedeşte a fi un sub- 
til observator atunci când comentează anumite aspecte ale istoriei 
sovietice şi se referă la unii lideri politici: „Dar lui Stalin nu-i plăcea 
concurenţa. Şi i-a împușcat puţin..” În timpul operaţiunilor militare, 
trei ostaşi români, printre ei fiind şi Evdochim Vărzărescu, stau în can- 
tonamente în satul Valea Hoţului, din Transnistria şi, într-o noapte, 
fiind ospătaţi de nişte femei din partea locului, unul dintre ei consta- 
tă, sătul: „Acu poţi omori păduchele pe burta mea”. lar madam Soare, 
medicul batalionului, cea care se sfârșește în stepele Donului într-un 
mod zguduitor, fiind făcută bucăţi de explozia unui obuz (în timp 
ce bandaja un rănit), avea momente când o podideau amintirile din 
28 iunie 1940, devenind aspră și dură ca de piatră, încât puteai să-ți 
ascuţi baioneta de obrajii ei. Atunci când în preajma operaţiunii Iaşi- 
Chişinău Mareșalul o întâlneşte pe mama lui Evdochim Vărzărescu, 
venită la feciorul ei cu merinde, şi-i spune că a crescut un băiat bun, 
viteaz, ea îi răspunde genial de simplu: „E-e-e, mititelul. Viteaz l-o 
făcut războiul, nu eu... Într-o digresiune a naratorului impresionează 
aprecierea pe care o face autorul răvașelor primite de la mamă-sa — 
lungi ca ploile toamnei, tânguioase ca un cântec bătrânesc..., ea însă 

considerând că vorba scrisă nu trebuie să zburde şi să se hlizească pe 
hârtie, ci să fie cuminte și sfătoasă. 


Această povaţă maternă este ca un testament auctorial al lui Ion Iachim, 
respectat și în celelalte creaţii ale sale. În pofida formei mozaicale de 
expunere, cu probabila intenţie de a fi pe aceeași undă cu procedeele 
literare la modă, trilogia lui Ion lachim populată de o întreagă cohortă 
de personaje din diverse medii sociale, oameni cu destine impresio- 
nante, vii și convingătoare în tragica și zbuciumata lor viață, precum 
este și istoria înstrăinatelor pământuri româneşti, anunţă un autor 
care-şi face loc, impetuos și sigur, în detașamentul de avangardă al lite- 
raturii române. 


lon IACHIM 

| Viziuni înaintea execuției 


|. |. prozator, dramaturg, 
poet si publicist. Absolvent 
al Facultăţii de Filologie a 
Universităţii „lon Creangă" 
din Chisinau. Redactor 

la săptămânalul Făclia" 
(1997-2004), redactor-şef al 
hebdomadarului „Univers 
Pedagogic Pro" (2004-2014). 
Cărţi publicate recent: 
Doamna lasomie (2001), 

Ca floarea de măr, fericirea 
(2002), Mereu sub steag 
(2004) ş. a. Cu volumele 
Decameron basarabean 
(2005), Cireșe pentru Mareșal 
(2012) şi Ninge aspru la Cotul 
Donului (2017) a realizat 

o trilogie despre ostașul 
român pe frontul de Est 

în cel de al Doilea Razboi 
Mondial. Tot aici a evocat și 
imaginea eroică, dar tragică 
a Mareşalului lon Antonescu. 
Membru al Uniunilor 
Scriitorilor din Moldova și 
din România. 


Eu spun doar că Mareșalul Antonescu a fost 

o personalitate şi că nu poate fi contestat acest 
lucru. Trebuie să ţinem seama şi de faptul că 
fiecare epocă istorică îşi creează oamenii de care 
are nevoie. Și Antonescu este omul de care avea 
nevoie România în acel moment istoric. 


Academician Dumitru Vatamaniuc 


I s-a perindat prin faţa ochilor un miting, 
unde erau prezenţi circa o sută de ofițeri de 
marină. Amiralul Bărbuneanu, devenit recent 
comandantul flotei, îi îndemnă pe ofițeri să 
voteze pentru condamnarea la moarte a fos- 
tului Mareșal. Ofițerii tăceau, posomorâți. 


— Aveţi ceva despus?!s-acamrăstit Bărbuneanu, 
care dorea ca procedura condamnării să se ter- 
mine mai iute și el să prezinte la Palat, de fapt, 
lui Petru Groza, rezoluţia mitingului. Amiralul 
aştepta decizia pozitivă a „poporului. 


Mai întâi, au avut ceva de spus ofițerii Victor 
Bădescu, lon Bujoreanu şi Nicolae Bercea. 


Secvenţă din romanul Cireșe pentru Mareșal, partea a 
Il-a a trilogiei, fragment în care Mareșalul se află în 
faţa plutonului de execuţie. Are niște vedenii realiste- 
fantastice cu ofițeri de marină, cu doi foşti ostaşi din 
Armata Română, acum într-un lagăr de prizonieri la 
ruși, cu Alistar Vărzărescu, băiatul venit din viitor... 

Aceștia au accentuat aceeași idee: ofițerii combatanți nu au nici pre- 
gătirea, nici calitatea de a judeca și a condamna la moarte un Mareșal. 
„Nu vom vota pentru condamnarea la moarte a Mareșalului Ion 
Antonescu!” Nu admitem ca un Mareșal să fie trimis la moarte pentru 
că a luptat pentru țara sa! a pus punctul Nicolae Bercea. 


Atunci amiralul Bărbuneanu a încercat o altă stratagemă: i-a invitat pe 
cei care sunt „contra” să treacă de cealaltă parte a sălii, iar pe cei care 
sunt „pentru” să rămână pe loc. Considera că nu se vor găsi prea mulți 
doritori să facă şapte-opt paşi, care, de fapt, însemnau destituiri din 
funcţie, arestări, interogatorii, sărăcie materială... Amiralul a greșit: în 
câteva secunde masa ofițerilor s-a pus în marș automat pentru a par- 
curge cei şapte-opt metri până la latura opusă a sălii. Aici s-au oprit, au 
făcut stânga-mprejur și s-au întors cu fața spre cei rămași pe loc: erau 
doar şase ofițeri, dintre cei veniți de curând din Rusia Sovietică, înro- 
laţi în diviziile Anei Pauker... 


Apoi, dintr-o celulă de temniță, străbătând vacarmul provocat de bătăi și 
înjurături, a ajuns până la Mareșal o frază ca o izbăvire, spusă de Nicolae 
Bercea: „Bădescule, să ştii că noi am salvat onoarea Marinei Românești!” 


Ofițerii de marină s-au îndepărtat ca pe un carusel nevăzut, înlocuiți fiind 
cu imaginea vastă a unei păduri de conifere. Degrabă s-au auzit voci de 
oameni și lătrat de câini. Când panorama s-a limpezit cu totul, Mareșalul 
a văzut mai mulți bărbaţi care tăiau zade. Copaci de formă piramidală, 
foarte înalți, de circa 25-30 metri lungime cu frunze aciculare de un ver- 
de-deschis, precum sunt ierburile în primăvară, aveau trunchiurile de un 
roşu-maroniu cu lemnul tare și greu, de aceea tăietorii de pădure lucrau 
cu niște topoare puse pe cozi mai lungi decât cele obișnuite — să măreas- 
că forța de pătrundere a metalului în lemnul dur. Așchiile smulse din 
trunchiuri cădeau la pământ ca niște calupuri de brânză. După îmbră- 
căminte şi după vorbe, Mareșalul a înțeles că tăietorii de zade sunt foşti 
ostași români, acum — prizonieri într-un lagăr rusesc. Oamenii doborau 
copacii, lucrând în doi: unul de-o parte a tulpinii, altul — de cealaltă. Se 
mai odihneau din când în când şi atunci schimbau vorbe. 


Mareşalul l-a recunoscut pe unul dintre foştii săi ostaşi, care se manifes- 
tase vitejeşte pe frontul de la Tabăra, în Basarabia. Acesta, zis Evdochim 
Vărzărescu, îi spunea, la o mică pauză, camaradului de lucru: 

— Bre Vasile, numai cu turneps fiert nu prea avem şansa să facem nor- 
ma... 


— Cam așa-i... Mănânci de trei ori pe zi, te dihoci, Doamne, iartă-mă, de 
douăsprezece ori şi tot flămând eşti... 


Vasile Batâr, un lungan încă destul de voinic, adaugă cu un pic de spe- 
ranţă: 


— Se zvoneşte că deseară măgarii aceştia au să ne dea terci, cașă de a lor. 
Sunt strânși și ei de gât să facem norma... 


„Măgarii aceştia”, într-o formulă, erau toți cei care administrau lagărul 
de prizonieri, de la cel din urmă ostaș de escortă până la șeful lagărului, 
maiorul Kveatkovski. 


— N-ar fi rău să hălim și ceva bulgur rusesc... Uite cum se îndoapă paz- 
nicii noştri. 


Ceva mai de-o parte, în jurul unui rug, chefuiau vreo opt soldaţi de es- 
cortă. Impușcaseră un elan, frigeau carne la foc, beau votcă și glumeau. 
Prizonierii înghiţeau noduri. 


Soldaţii ruşi, observând că Evdochim şi Vasile se uită la ei, i-au che- 
mat să se apropie. Lângă rug era plăcut: mirosea a carne coaptă-arsă, 
flăcările şi fumul nu lăsau să se apropie de oameni roiurile de țânțari și 
muşte de tot felul. 


- Voi, românii, sunteţi vestiți că ştiţi a cânta frumos. Hai, spuneţi o cân- 
tare, îi îndemnă un locotenent tinerel, mai marele pe ostașii din escortă. 


— S-au chefăluit și vor konţert, bălmăji Vasile. 
- Da, au linchit votcă și vor să ne facă clovni... 
- Dă-i în p... mă-sii! înjură Batâr. 


Cuvântul necenzurat, fiind de origine slavă, nu avea nevoie de traduce- 
re — el îi înveseli pe soldaţii aghesmuiţi... 


- Hai, cântaţi, că vă dăm carne! râdeau aceştia. 
— Ce facem, Evdochime? 


- Eu zic: să mai râdem și noi de dânşii. 

— Ai să auzi cum. Pregăteşte-te. 


Peste câteva secunde Vărzărescu „interpreta” o strofă auzită în copilă- 
rie pe imașurile satului natal: 


— Caraul, caraul 

Mi-a intrat o muscă-n c... 

Te-aş ruga pe dumneata (arată cu mâna spre locotenent) 
Să vâri limba după ea! 


Tăietorii de pădure, care au auzit „cântecul” lui Evdochim, s-au reze- 
mat în mânerele topoarelor și au prins să râdă. Râdeau şi soldaţii ruși, 
neștiind despre ce-i vorba. Bănuiau că au fost spuse vulgarități, dar 
acest fapt îi ațâţa și mai mult. I-au întins lui Evdochim, pe vârful unei 
țăpuşe, o bucată de carne coaptă. În timp ce Evdochim mânca, şi-a cân- 
tat partitura şi Vasile Batâr. N-a vrut să fie mai prejos decât camaradul 
său şi i-a tras o strofă cu cea mai deasă holbură: 


- Una, două, trei agute 
Zice rusca că i-a f.. 

Dar și rusu zice: nima, 
Când s-a coace cânepa. 
Și ne-om duce la cules 
Și ne-om f... noi mai des! 


Vasile își primi și el bucata de carne, prizonierii râdeau, ostașii aplau- 
dau. 


— Bre fraţilor, cântaţi vreo doină de-acasă, strigă cineva dintre prizoni- 
erii care ascultau cu mult interes. 


Evdochim și Vasile s-au privit întrebător. N-aveau calități de cântăreț 
nici unul, nici celălalt. Una e să „cânţi” înjurături rimate, de tipul ceas- 
tuşkăi ruseşti şi alta e să interpretezi o doină... 


Atât ostașii, cât şi prizonierii aşteptau următorul număr al programului 
artistic. 


— De ce m-aţi dus de lângă voi, începu Vasile şi Evdochim continuă: 


— De ce m-aţi dus de-acasă... 

Când s-au topit ultimele cuvinte, pe fețele mai multor tăietori de pă- 
dure curgeau lacrimi. Ostaşilor de escortă nu le-a plăcut cântecul: era 
prea trist, nu se potrivea cu rachiul băut de ei și au cerut un alt cântec, 
mai săltăreţ, mai vioi. 


— Davai pesniu kotoraia bi voodușevleala!!, a poruncit tânărul locote- 
nent. 


Vărzărescu şi Batâr s-au privit cu subinţelesuri unul pe altul. N-au 
schimbat nicio vorbă, ci au început cântecul: 


Un cântec istoric ne-aduce aminte 

Că fraţii în veci vor fi frați, 

Un cântec de luptă, bătrân ca Unirea, 
Voi compatrioți ascultați. 


Câţiva compatrioți au prins melodia şi au lăsat topoarele să se odih- 
nească: 


Treceţi batalioane române Carpaţii, 
La arme cu frunze şi flori, 

V-aşteaptă izbânda, v-așteaptă şi frații 
Cu inima la trecători. 


Cântecul, din ce în ce mai vigoroso, se adâncea în taiga, ca un incendiu: 


Cu toții suntem regimente române: 
Moldova, Muntenia, Ardeal, 
Fireasca unire cu patria-mamă 
Ne-a fost cel mai sfânt ideal. 


Cântecul fu prins, în crescendo, de toţi prizonierii români. Pădurea bo- 
reală devenise scena unui cor al dârzeniei și al credinţei în biruință; 
tăietorii de pădure, electrizaţi, apucară, toţi, în mâna dreaptă muchiile 
topoarelor, astfel încât mânerele lungi ale instrumentelor de tăiat s-au 
ridicat sus, deasupra umerilor, amintind o oştire în marș, cu carabinele 
pe umăr... 


Mareșalul Ion Antonescu lăcrima emoţionat, îi mulţumi bunului 
Dumnezeu pentru că i-a dat posibilitatea să-şi revadă ostașii, fie şi pri- 
zonieri, dar neînfrânţi, de aceea vru să moară exact în această clipă. Le 
ordonă, deci, militarilor din plutonul de execuţie: 

- Ostaşi! În Mareșalul României — foc! 


În aceeași secundă între arme şi Mareșal ieși băieţelul cu capra, care 
spuse calm, dar categoric: 


- La loc comanda! 
Ion Antonescu nu-și putu stăpâni mirarea: 


— Şi... cum ai ajuns tocmai aici... în Valea Piersicilor?! Te joci şi acum 
de-a prinselea prin copaci și ai sărit din dudul lui Holban tocmai aici?! 


— Aici se cheamă Valea Piersicilor? Frumos nume. Băieţelul îi întinse 
Mareşalului bucheţelul cu flori de câmp. 


— Frumos... 


Alistar privi la bărbatul ce ţinea florile în dreptul pieptului și își spu- 
se în sinea sa, mirat, că acum acesta seamănă foarte mult cu unul din 
sfinții ceia pe care i-a văzut pictaţi în biserică, înaintea altarului, şi care 
sfânt (ctitor, îi zicea bunica) ţine pe palmă o bisericuţă mică. 


— Avem şi noi pe lângă sat câteva văi: Valea Rohului, Valea Ichelului... 
- Bine, bine. Acum cu ce ai venit, cum ai ajuns în Valea Piersicilor? 
— Amu, eu şi capra, am venit cu Luceafărul. 


Mareşalul zâmbi — copilul acesta amintea de Micul Prinţ, un personaj 
dintr-o nuvelă a unui pilot francez, pe care scriere a citit-o într-un ziar 
sau revistă la sfârșitul războiului. O naivitate curată şi abundentă ca 
ploile de primăvară: „Amu, eu şi capra, am venit cu Luceafărul”. Ca şi 
cum ai zice: am luat trăsura și m-am dus la bunica. 


Mareșalul încă nu ştia că și bunica va fi pe rol. 
- Explică-mi. 

— Ce să explic? 

- Păi, cum ai ajuns în Valea Piersicilor. 


- Foarte simplu. Mi-a spus bunica: odată într-o sută sau într-o mie de 
ani Luceafărul de Seară se apropie foarte mult de pământ, se lipește de 
pământ. Dacă eşti copil cuminte, dacă ai mers la biserică sau, cel puţin, 

ai spus rugăciuni, Luceafărul de Seară te poate lua cu el și ajungi, de- 
acum cu Luceafărul de Dimineaţă, unde dorești... Mergi cu Luceafărul 
ca într-un faeton. Apoi tot el, Luceafărul, te duce până acasă. Doar că 
te pornești înapoi cu Luceafărul de Dimineaţă și ajungi cu Luceafărul 
de Seară. Asta-i tot. 


— Şi capra? 
- Ce: capra? 
- Capra... a spus şi ea rugăciuni sau a mers la biserică? 


Băieţelul a zâmbit îngăduitor. Nici nu ştia cum să i se adreseze, acum, 
acestui om: nu mai avea haine militare pe el, ci un costum de civil. 


Albastru. 


— Matale trebuie să înţelegi un lucru: eu am luat capra cu mine, ca să 
nu-mi fie urât de unul singur. Mai grăiesc cu ea. Şi... să nu-mi fie frică... 
Poţi veni cu Luceafărul doar o dată la o sută sau la o mie de ani, nu în 
fiecare zi... 


- Bine. Şi cum e acum pe la voi, în Basarabia? 


- Nu ştiu cum e în toată Basarabia, da' la noi, în Codreanca, oamenii 
aşteaptă din zi în zi să se înceapă cositul grâului. Chiar și în orele dimi- 
neţii vântul e cald și uscat. Bunelul l-a numit: vântişorul pâinii, fiindcă 
miroase a pâine. Chiar dacă grâul e dus în hambarele colhozului, lumea 
se bucură, fiindcă mai fiecare reușește să... aducă acasă ceva din pâinea 
nouă. Atunci bunica face vărzare... din cireşe amare, care, de fapt, sunt 
dulci și gustoase... 


Eu, iaca, ţi-am adus nişte cireşe, nu din cele amare, acelea se coc mai 
târziu, ţi-am adus cireşe fârlădane, care se coc pe la Duminica Mare... 


Băieţelul şi-a scos trăistuța de pe umăr, a vârât mâna în ea și i-a pus 
Mareșalului în palmă un pumn de cireşe. 


Cireşe din Basarabia... 
Mareșalul se cufundă în gândurile sale. 


„Am vrut s-o eliberez, s-o aduc la sânul Ţării... Cine știe cât va mai 
suferi această Basarabie şi acest Mic Prinţ al ei, care mi-a adus acum, 

înaintea execuţiei, cireşe fârlădane... Unii filozofi afirmă cum că Isus 
Hristos, în fața morții, ar fi regretat că este Fiul lui Dumnezeu și că ar 
fi primit moartea doar ca să triumfe ideile Sale. Nu-i adevărat! Isus s-a 
bucurat că este Fiul lui Dumnezeu și a murit împăcat ştiind că salvează 
lumea, că ideile şi credinţa Sa vor triumfa. 


Mor şi eu împăcat: am luptat pentru dreptatea poporului meu, pentru 
revigorarea lui morală, l-am trezit din starea de umilință, când i se ră- 
peau pământurile şi drepturile naţionale și el tăcea supus, l-am întors 
cu fața spre Demnitate şi spre Dumnezeu. 


În genere filozofii, dar şi mulți lideri politici pot hamletiza la nesfârșit, 
lucru pe care nu-l poate face, nu are dreptul să-l facă un conducător de 
stat: timpul său e scurt și implacabil, timpul îl obligă să ia o decizie, hic 
et nunc, cum spuneau romanii, iar răspunderea cea mare conducătorul 
o poartă în fața lui Dumnezeu. La judecata de apoi, arguţiile filologice 
și politice n-au nicio valoare. 


Mi s-au făcut reproșuri, când mai voalate, când mai directe, că am sufe- 
rit de boala Hybris, boala puterii şi a lipsei de măsură. Fals. N-am sufe- 
rit de prea-plinul propriei mele persoane, nu m-a urmărit ideea cum că 
toți ceilalți au nevoie, stringent, de mine... Mi-am asumat Răspunderea 
pentru destinul Țării, când toţi fugeau de Răspundere. Răspunderea 
pentru Basarabia și viitorul acestui copil, Alistar Vărzărescu. 


- Mulţumesc pentru cireşe... fârlădane. 

- Pentru puţin. 

— Şi, va să zică, având alături de tine capra, nu-ţi mai era așa de frică? 
- Da. Ea e suflet viu. Şi blând. 

- Dar nu te-ai speriat că ai putea să cazi de pe Luceafăr? 


- Cum să-ți spun? Mă temeam oleacă, dar nu tare... Am încercat odată 
să prind o prigorie. Păsările acestea își fac cuiburile în maluri lutoa- 
se şi înalte. În ziua aceea ţârțâra, eu aveam un ciuhal pe cap, să nu mă 
răzbată ploaia. Am lepădat ciuhalul și am început să mă cobor spre 
cuiburile prigoriilor, ţinându-mă de niște rădăcini de salcâm care ie- 
şiseră din mal. Prigoriile sunt păsări foarte frumoase, au penele verzui 
cu roz. Mănâncă albine, viespi, calul-popii. Şi capântorsurile sunt inte- 

resante, da' prigoriile mai sunt și frumoase. Eu vroiam să mă joc puţin 
cu una ş-apoi să-i dau drumul. Ţinându-mă de rădăcinile salcâmului, 
am coborât până la tunelurile săpate de păsări în malul de lut. Chiar 
am vârât mâna într-o gaură, dar n-am ajuns la prigorii, era prea lungă 
borta. Fiindcă țârțâra, rădăcinile salcâmului erau ude și mi-au alunecat 
palmele — am căzut în râpa din Fundul Codrencii. M-am pălit oleacă, 
dar mi-a trecut. Mai rău e că am pierdut doi bumbuşori de la cămașă... 
Bunelul mă învaţă să nu fiu fricos. Strigă mereu: Alistare, să nu fii un 
căcăcios!... 


Băieţelul s-a poticnit, încurcat. Și-a dat seama că l-a luat gura pe dinain- 
te. 


Mareșalul n-a vrut să observe stângăcia copilului. I-a zis liniștit: 


— Ar trebui să te întorci acasă... În Valea Piersicilor nu-i bine să zăbo- 
veşti mult... 


- Amuși. Mai am în acest zolnic ceva. Bunica a zis să-ţi dau o sticluță 
cu agheasmă, iar bunelul ţi-a dat matale un șip cu ţuică de prune. El se 
lecuiește cu ţuică atunci când îl apucă vătămătura... Aşa i-i feleșagul... 


Sticlele, ca şi cireşele, ca și băiatul cu capra, erau atât de reale, încât 
Mareșalul își aminti de realismul scânteietor al tablourilor lui Van 
Eyck: „realism topit în enigmă”. 


Auzi aievea o voce dintr-o şedinţă cu miniștrii săi: 


„— Domnule Mareșal, importanţa personalităţii dumneavoastră pentru 
România poate fi asemuită cu o ploaie care împrospătează binefăcător 
pământul!” 


Nu-i plăcea să fie adulat. I-a răspuns ministrului: 


„— Orişice ploaie binefăcătoare, oricât de mare ar fi importanţa ei, nu 
uitaţi, este formată din vaporii ridicaţi din acest pământ”. 


- Mulţumesc, Alistar Vărzărescu, şi pentru sticle... 


Lângă băieţelul cu capra apăru mogul cu răbojul. Li făcu un semn scurt 
celui condamnat la moarte. 


Mareșalul se apropie de copil și-l mângâie, cald, pe obraz: 

- Intoarce-te în viitorul tău... Şi... nu mă uita... 
— N-am să uit că m-a drăgănit pe obraz Mareșalul României... 


Era pe la chindii. Plutonul de execuţie îşi isprăvi misiunea. Un ofi- 
ter, comandantul plutonului, a mai tras o dată cu revolverul în inima 
Mareșalului căzut pe spate. Pentru siguranţă. 


Noi, dacă pe aici ne mai târâm, 
Fă-i monument, că nici mormânt nu are, 
Lui Ion, întregitorul de hotare, 
Trimis acum pe celălalt tărâm. 


(Adrian Păunescu. Cerere de recurs) 


Notă | ! Cântaţi ceva însuflețitor! (rus... 

Mircea COLOȘENCO 


Diplomatul cărturar Sicu V. Macovei - 
poet în vremuri de restriște 


M.C. - istoric literar şi editor 
(s-a născut la 3 iunie 1938, 
Căinari, jud. Tighina). Între 

1960 şi 1965 urmează cursu- 

rile Facultăţii de Filologie 

a Universităţii „Al. |. Cuza” 

din laşi. În 1969 a absolvit şi 
cursurile de biblioteconomie 
ale Bibliotecii Centrale 
de Stat din Bucureşti. A 
lucrat muncitor, profesor, 
bibliograf, redactor de ziar. 
A colaborat la revistele 
„Manuscriptum, „Revista 
de istorie şi teorie literară”, 
„Luceafărul“ „Ateneu”, 
„Steaua” „Convorbiri literare”, 
„Academica”, „Dacia literară”, 
„Jurnal literar” „Literatorul” 

ş. a. Editează (inclusiv în co- 

laborare) operele scriitorilor 

|. Creangă, |. Barbu, 

L. Rebreanu, N. Stănescu, 
G. Bacova, N. Labiş, 

Al. Macedonski, 

G. Topârceanu ş. a. 


Fără a intra prea mult în detalii biografice, tre- 
buie să menţionăm faptul că personalitatea pe 
care o prezentăm este știutoare de câteva limbi 
de circulaţie internațională romanice (fran- 
ceză, portugheză, spaniolă) şi anglo-saxone 
(engleză, germană), iar câţiva ani buni a fost 
asistent universitar (licenţiat în istorie, 1962) 
la Universitatea „Al. I. Cuza” din Iași, activi- 
tate didactică dublată de participări la sesi- 
uni științifice cu contribuţii originale (1962- 
1964). Este absolvent al unui curs special de 
relaţii internaţionale (București, 1966-1968), 
funcţionar superior, atașat, apoi secretar în 
Direcţia Culturală a Ministerului Afacerilor 
Externe (1968-1983). Transferat ulterior la 
ONT Carpaţi-București, referent principal 
Referentura Austria (1983-1989), reanga- 
jat în MAE în diferite posturi până la cel de 
Ambasador Extraordinar şi Plenipotenţiar al 
României (Berlin, Santiago de Chile, Madrid, 
Rio de Janeiro, Montevideo, 1990-2005), 
ieşind la pensie diplomat de carieră. (Prin de- 
cret parlamentar brazilian, i s-a decernat titlul 
de Cetăţean de Onoare al Statului Rio de Ja- 
neiro, 1995). 


Principala sa preocupare, în afara atribuţiilor 
stricte de serviciu (nu puţine, nu lipsite de 
importanță), a fost cea de moderator în par- 

ticular între cultura română cu celelalte culturi naţionale în care state 
şi-a desfăşurat activitatea. 


Vocaţia de cărturar a continuat-o prin lucrări specifice preocupărilor 
de istorie, dar și de poet/prozator/ dramaturg, cu opere realizate, mul- 
te dintre ele în paralel cu slujba oficială. Le-a dat publicităţii după tre- 
cerea la pensie. 


Aşa se explică volumele de poezii editate la Junimea-lași (Anotimpuri 
aiurea, 2005; Vânătorii de vise, 2006; Hoţ în Grădina Raiului, 2007; 
Abecedar de istorie şi... istorioare, 2009), asupra cărora facem noi trimi- 
tere în cele ce urmează. 


Având conștiința scriiturii în mod instinctiv, dar fiind în arealul prin- 
cipiilor serviciilor deţinute, creația sa desemnează un autor cu calități 
înnăscute, în a cărui exprimare întâlnim emoţii / sentimente cu 
apartenență, mai întâi, la tradiția poetică națională. 


Volumul de debut Anotimpuri aiurea, cu precizarea Variațiuni pe o 
temă de Antonio Vivaldi, are un titlu frecvent în literatura română 
(Emil Giurgiuca, Arnold Leinweber, Florea Iordache, Geta Mocanu 
şi mulți alţii), dar nu plecând de la Antonio Lucio Vivaldi (n. Veneţia, 
4.03.1678 — d. 28.07.1741, Viena), compozitorul a 770 de lucrări (46 
opere, 477 concerte), printre care Concertul pentru vioară „Anotim- 
purile”, compuse într-o epocă dominată de stilul baroc (barroco, din 
portugheză, „perlă deformată”) în arhitectură, artele plastice şi ale 
cuvântului, puncte între Renaștere şi Clasicism, opus manierismului, 
Un Arc-de-Triumfal discursului monumental, în decoraţii excesive şi 
scene dramatice provocate de personaje multiple, în fantezii utopice, 
lipsite de ambiguități. 


Poeziile din carte nu sunt împărţite în cele patru cicluri ale anului, 
cum a procedat Vivaldi, ci sunt amestecate/aiurea, într-o diversitate 
care urmează o linie „melodică” proprie trăirilor unei iubiri cu emoții 
de clar-obscur ca în toate dragostele profunde cu un început de când- 
va: „De câte ori/ îl ascult pe Vivaldi,/ îmi amintesc/ de anotimpurile 
noastre./.../ De atunci/ de fiecare dată/ când aud primele note/ ale 
lui Signore Antonio, / tresar/ de parcă mi-ar bate cineva/ la ușă!” (Par- 
titura), după care următoarele poezii dezvoltă subiectul propriu-zis. 
Nu este vorba de anotimpurile proprii unui an calendaristic, ci „ano- 

timpurile” unei dragoste de poet. Versurile de final de carte (a 80-a 
poezie), pe care le redăm integral, ne pun în faţa faptului împlinit în 
sensul acesta: „Cu tine am trăit/ integrala anotimpurilor/ domnului 
Antonio Vivaldi: / primăvara, vara, toamna, iarna.../ şi acum, / la sfârşit 
de partitură, / când urmează aplauzele/ pentru interpretarea noastră/ 
magistrală, / ne privim cu teamă/ neștiind ce vom face/ când o să ră- 
mânem singuri!” (Allegro ma non troppo). (De reţinut, pe iubita eternă 
a poetului o cheamă Antonia... Soţia sa!). 


În volumul Vânătorii de vise (2006), poeziile sunt la fel de rânduite 
abracadabrant, fără anume cicluri tematice sau de altă natură, întâlnin- 
du-ne cu inspiraţiile triste răsturnate într-un abis infinit inimaginat în 
literatura mitologică: „Câteodată/ pasărea Phoenix/ ostenită de a se 
naşte/ iar şi iar/ din propria cenușă,/ adoarme/ cu capul sub aripă,/e 
cuprinsă de-o flacără/ nemaitrăită nicicând,/ albastră, vie şi pură,/ 
ce-o mistuie blând/ și-ntru totul,/ nelăsând/ în urmă-i nimic/ din 
care/ ar mai putea reînvia/ vreodată!” (Metamorfoze). Într-o altă visa- 
re, Poetul se vede alchimist: „Un corp/ cufundat într-un lichid, / pierde 
din greutatea sa.../ Domnule Arhimede, / ai putea să-mi spui/ ce mai 
rămâne/ dintr-un corp/ cufundat într-un vis,/ sau dintr-un corp/ cu- 
fundat în alt corp?/ Că/ în ceea ce mă priveşte,/ în ambele situaţii / 
din mine/ nu mai rămâne nimic!” (Paradoxuri), se vede pulverizat 
în Eter fără vreo urmă pe Terra. Căci trăirea aievea are putere poe- 
matică: „Steaua mea/ mereu albastră, / visul meu/mereu aproape, / 
zbor de pasăre/ măiastră/ mi te-apucă/ sub pleoape!” (Steaua). Ceea 
ce trebuie menţionat referitor la aceste visări de poezie e faptul că, nu 
de puţine ori, au ca punct de plecare un nume din acele universuri în- 
tâlnite în lecturile personale: Pygmalion (probabil, piesa de teatru a lui 
G. B. Shaw sau filmul My Fair Lady), Fleur de Lys (simbolul heraldic al 
regalității franceze — crinul), Adam și Eva, Meşterul Manole etc. —, într-un 
imaginar plin de sofisme și arbitrarii de labirint al iubirii pătimașe, căci 
„Manole, Manole,/ meștere Manole, / vezi a nu gândi/ şi a chibzui / 
să-mi zideşti frumoasa / de se surpă casa!/ că m-oi mânia/ şi te-oi bles- 
tema!” (Clauze de contract). Este o poetizare personală, dar atemporală 
şi aspaţială. 


Asemenea manieră a Poetului, de a se adresa unor personaje consacra- 
te în istorii /mitologii / alegorii, o întâlnim și în volumul Hof în Grădi- 

na Raiului (2007), titlu preluat de la poezia cu care se încheie acesta, 
ca postfață, într-o anatemă severă atipică: „Izbăveşte-mi, Doamne, / 
năzuinţa/ și nechibzuinţa!/ M-am întors/ fur/ în Grădina Raiului/ 
eu,/ Sămânţa omului,/ cel zămislit de Tine/ din lut/ La-nceput/ de 
început!/ Iată-mă!/ Îs gol,/ de viaţă întristat,/ de rău întinat./ a-ţi 
înapoi/ mărul/ cu neadevărul/ şi femeia ce mi-ai dat/ întru desfăta- 
re/ şi păcat./ Fă-mă iarăși,/ Doamne,/ lut,/ neştiut,/ nenăscut./ Şi 
miluieşte-mă/ de vis/ şi de chin/ acum şi pururi/ şi în vecii vecilor/ 
Amin!” (Hot în Grădina Raiului). Este un strigăt patetic fără egal. 


Volumul din urmă — Abecedar de istorii și... istorioare (2009) — este seg- 
mentat în două cicluri (menţionate în titlu), care se departajează total 
de cele anterioare prin temele abordate (și nu numai), având caracter 
socio-politic-istorist, cu o dedicație plină de semnificaţii: „Profesorilor 
mei și colegilor de la Facultatea de Istorie a Universităţii «Al. I. Cuza» 
Iaşi, promoţia 1962. Nasc şi la Moldova oameni!”, pe coperta cărții fi- 
gurând imaginea celebrului vestigiu neolitic Gânditorul de la Haman- 
gia/ Dobrogea (mileniul IV-II, î. Hr.). 


Dacă în primele volume discursul auctorial nu de puţine ori este de 
factură conversativă, în care persoana a doua este și călăuză, și mar- 
tor, un alter-ego resfirat în experienţe existențiale, în acest ultim „abe- 
cedar” dedicatoriu întâlnim teme „pure” de istorii şi istorioare trăite 
într-un trecut prezent. Surprind instantanee poematice: „La Roma/ în 
nopţi cu lună plină,/ ies daci din ascunzișuri/ la lumină./ Se-adună în 
cohorte/ în Forumul Traian/ și tremură cenușa/ viteazului roman!” 
(Când se trezeşte Columna) de la începutul lumii scrise, trecând prin 
alte instantanee din secolele apuse: „La Snagov la mănăstire/ de 40 de 
sfinți/ şade-n strană Vodă Ţepeş/ cu alai de prinţi./ Azi e zi de judeca- 
tă,/ gâdele-i pe-aproape/ plâng boieri cu barba-n lacrimi/ că n-au cum 
să scape” (Judeţul lui Țepeș); „E jale la Flămânzi!/ Ies oase din pământ/ 
şi se proptesc plavanii/ cu coarnele-n pământ, / în scrâşnete de fiare/ şi 
gemete de jug” (1907 - Flămânzi); „Şade Stalin cu Churchill/ în Cri- 
meea, în iatac,/ şi gândesc la soarta lumii/ la trabuce şi coniac” (Ialta, 
Malta, una, alta). Sunt momente/puncte de reper din istoria națională 
a lumii tratate în poezii de maturitate poetică, distinctă, în care teme de 
„pură” istorie, aparent patriotarde, se află într-o stare intelectualizată, 
solemnă, oraculară. 

În partea a doua a volumului, poemele au un peisaj identitar marcat 
într-o reformulare individuală: „SOS! La moară la Hârţa-Pârţa/ ur se 
macină tărâța!/ 'Tărâţa ce bate-o vina/ e mai scumpă ca făina,/ c-are 
fibre, minerale / şi substanţe esenţiale!” (Made in Romania). Este vorba 
de o alienare/secularizare a omului post-modern în destinul contem- 
poran naţional. De data aceasta, nu e lumea virtuală a trecutului istoric 
de mândrie naţională, ci realitatea primară, fără mituri şi depoetizată 
într-o însingurare exasperantă: „Lenin şi-a mutat lăcașul/ din Kremlin 
la Chişinău,/ moldovenii și-au luat nașul/ și o duc din rău în rău” (Ma- 
usoleu) ; „De-o veni doamna cu coasă/ o să-i spun că nu-s acasă/ că-s 
plecat la tratative/ tocmai în Tananarive/ şi mă-ntorc în Bucureşti/ la 
calendele greceşti” (Timpuri noi). E un alt fel de Adio, mamă! 


Toate aceste volume de versuri prezentate succint dovedesc o 
consecvență lirică apoteotică, întrucât poezia dlui Sicu V. Macovei 
este un algoritm sintetic, dar și un mozaic original sincronic formelor 
poematice transatlantice şi euroapusene, cu imagini parabolice repe- 
rate carpatin-balcanic, o creaţie ludică fascinantă într-un modernism 
desacralizat şi hiperrealist al discursului liric autoironic, dar şi sarcastic 
pentru contextul sociopolitic actual fracturat imagistic. 


Poezia acestor volume oferă simultan receptări culturale rafinate prin- 
tr-o derulare cinematică a unor lumi posibile vii, care se impun ca tim- 
bru intertextual mirific. 


La fel de inspirate, cu subiecte concentrate și riguros construite sub 
un orizont semnificant, sunt creaţiile sale de proză şi dramaturgie, cu 
multă biografie în partea memoralistă, conturate subtil și instinct pam- 
fletar la cotidianul banal, dar optimist în discursul incantatoriu din tex- 
tele zugrăvind sferele diplomatice traversate. 


Să-i urăm acestui talent literar autentic şi diplomat prin excelenţă, 
cu prilejul împlinirii a 80 de ani de viață (n. Chişinău, 19 decembrie 
1937), mulţi ani şi cât mai multe opere esenţiale personalizate! 

| Sicu V. MACOVEI 


Refugiatul 


Închinare părinţilor şi celor şapte frați 


Plecata-am opt din Chişinău 
cu tata şi cu mama zece, 
în suflete cu Dumnezeu 


şi-n spate baioneta rece. 
A Veneau de prin pustii muscalii 
Facultăţii de Istoriea .... . : 
Universităţii, Al. |. Cuza” din călări și pedestrași potop 
laşi. Diplomat. A publicat Să ne-ngenunche în vasali 
volumele de poezii la Molotov și Ribbentrop. 


Anotimpuri aiurea (2005), Eram cu toţii cruzi, plăpânzi, 
Vânătorii de vise (2006), Hot 
din grădina Raiului (2007), 
Abecedear de istorii și... 
istorioare (2009), volumul Că i-am rămas toată averea. 
de însemnări diplomatice Şi tata, brav soldat român, 


Papionul bine temperat (2008) purtând pe epoleţi o ţară, 
ş.a. 


S.V. M. — absolvent al 


şi nu ştiam ce e durerea, 
citeam în ochii mamei blânzi 


scrâșnea din dinți la glas păgân 
scuipând sudalme și ocară. 

Era în pradă România, 

rupeau șacalii hălci din țară, 

se zbuciuma în lacrimi glia 

jelind istoria amară. 

Şi tresăreau iar în morminte 

bravi voievozi şi domni și sfetnici, 
că ce-au zidit în veacuri sfinte 

au năruit nişte nevrednici. 
Sărmana țară românească 

mai mică azi și pururi în necaz 
dea Domnul iar să ţi se nască 

Cel Mare, Cel Bătrân și Cel Viteaz! 


EEE ROMÂNĂ 
Memento 


Nu ştiu unde, 

nu știu când, 

văzui cruce 

şi mormânt, 

prăbușit de ploi 

şi vânt 

şi-am rămas 

fără cuvânt! 

Era groapă de soldat, 
ce căzuse fulgerat 

de un glonţ, 

de-o baionetă, 
tricolorul la caschetă, 
ochii stinși cătând sub glie, 
la zborul de ciocârlie! 


Aniversare 


De ziua ta 

o să mă-mbrac 

de sărbătoare, 

o să m-aşez 

la masa din balcon, 
o să trezesc 
bătrânul gramofon 
c-o placă 

rătăcită prin sertare 
şi-o să desfac 

cutia de carton 
legată cu o fundă 
roz bombon, 

în care dorm, 

de ani şi ani, 
uitate, 


fotografii, 

scrisori 

şi ilustrate, 
îngălbenite-n fum 
de chihlimbar 

şi în suav parfum 
de „Magie Noir”! 


Noi 


Tu 

eşti Eu, 

ediția „îmbunătăţită şi adăugită”! 
Tu 

mai puţin sucită, 
eu 

mai teleleu! 

Tu întotdeauna 

cu stelele și luna, 
eu mereu 

cu ce-o da Dumnezeu. 
Tu cu marea 

şi cu vântul, 

eu cu umbra 

şi pământul. 

Tu cu visul, 

eu cu gândul 
nesătulul 

şi flămândul 

şi cu tine 

şi cu stelele şi luna 
şi cu marea 

şi cu vântul 

şi cu visul 
necuprinsul, 
neștiutul, 
nenăscutul! 

Chemări 


Iubita mea din vis 

şi visul meu de dor, 
de floare de cais, 

de aripă de zbor, 
iubita mea de azi 
iubita mea de ieri, 
născută printre brazi 
şi miei în primăveri, 
iubita mea dintâi 

şi gândul de pe urmă 
cu care mă mângâi 
când verile se curmă! 


Izgonirea din Rai 


Dragostea noastră 

a rămas 

ca simfonia în si minor 
a lui Schubert, 
neterminată! 

Că ne-am trezit într-o zi 
izgoniți din raiul 

clădit cu atâta trudă 

şi împodobit 

cu flori de cireş, 

cu luceferi 

şi cântec de mierlă. 
Din ziua aceea 

florile de cireș 

s-au ascuns în muguri, 
luceferii s-au stins 

ca o candelă, 

mierlele au adormit 


pentru totdeauna 

cu capetele sub aripi, 

iar noi 

plutim aiurea, 

undeva 

între cer şi pământ, 
purtând povara păcatului 
de-a ne fi iubit 

prea mult! 


Trenul albastru 


Eu ştiu un tren albastru 
într-o gară, 


ce ne aşteaptă de atâtea veri, 


să ne petreacă 

pasageri de-o seară, 
pe-un straniu drum 

ce duce nicăieri! 

Ti-am cumpărat flori albe 
de mireasă, 

biletele le port în buzunar, 
eu știu un tren albastru 

şi nu-mi pasă 

de verile 

ce mor 

în calendar! 

E. V. — scriitoare, traducătoare, 
editoare. Volume de poezie 
publicate: Libretto (Chişinău, 
1999); Fantezii încremenite 
(Chișinău, 2007); Puncte 
dreptunghiulare (Cluj, 2012); 
Cărţi pentru copii: A fost sau nu 
afost vreodată?. .. (Chișinău, 
2013); colecţia,„De la pietre 
auzite”: Un arici cârlionțat 
(Chișinău, 2015); Cum ar fi 

să fii Horică (Chişinău, 2016); 
Dirijorul de pisici (Chișinău, 
2017); traduceri din limba 
rusă: A. P Cehov, Pescărușul, 
Unchiul Vania, Livada de vişini 
(Bucureşti, 2010); N. V. Gogol, 
Taras Bulba, Mantaua, Nasul, 
Vii (Bucureşti, 2010); F. M. 
Dostoievski, Fraţii Karamazov 
(Bucureşti, 2011) și altele. 
Membră a Uniunii Scriitorilor 
din Moldova. 


Te voi tălpa, prietene, 
descult 


Tu, drumule, pământ dezavuat de flori, 
de iarbă, de pădure 

şi îmbrăcat în straie dure, 

eşti ca un şarpe adormit, cu mii de-artere, 
ce-au înţesat întinsul Terrei, 

sticlindu-şi ochii falși, de trei culori, 
atunci când vrea să pună la-ncercare 

de sunt sau nu disciplinate 

„insectele de fier” anvelopate 

ce-i mișună întruna pe spinare. 


Tu, drumule, pământ încorsetat, 

eşti ca un brâu din pânză sură, 

cu marginea dantelată 

şi cu decorul animat, 

ce se menţine neschimbat 

doar cât culoarea de cireașă coaptă 

a supranasturelui aprins lângă bordură. 
O, drum cu îmbrăcări mobile şi pestrițe 
peste zbârceli, pistrui şi aluniţe 

şi cicatrici ce-ţi dezgolesc nisipul, 

eşti captivant, cum nu sunt mulți... 

Ca să îţi simt până la os zvâcnirea 

şi, totodată, să nu fac risipă 

de protocol, de lux și curtenire, 

te voi tălpa, prietene, desculț! 


Corul vocilor ascunse 


Pentru că stau ascunse, 
nimeni niciodată ştie: 

sunt vreo sută sau vreo mie 
voci în corul dintre frunze 
care cântă-n veselie 

de cu zori, ziua,-n amiază, 
până seara, la chindie, 

atât timp cât raze curg — 
chiar şi umbrele dansează! 


Când se stinge, în amurg, 
printre crengi, ultima rază 
şi obscurul potoleşte 
dansul umbrelor de frunze, 
fără grabă, contenește 
corul vocilor ascunse. 


Lenevind între perne 


Atunci când ziua trece în noapte, 
o mulțime de furnici-marionete 


poartă prin ramuri neştiutoare de sete 


drogul ce transformă în stele 
florile singulare, inbalonate, 

de pe arbori cu organele betonate. 
Prin subţirile braţuri, acele furnici 
ajung şi aici, 

aducându-mi tot felul de ştiri, 
filme de dragoste şi cu vampiri, 


emisiuni cu personalități, cu modele, 


şi alte răsfățuri moderne, 


pe care le-nghit lenevind între perne... 


- Poftim, îmi zic ele, 
ţi-am adus hrană spirituală 

cu sare, piper, nițică acreală 

şi câteva deserturi — 

le poţi mânca întregi sau pe sferturi... 
Unu, doi, trei... 

serveşte-te ce vrei! 


La mare, la soare 


Pe-o piatră neagră de dig 

stau în costumul meu antic... 
dar - straniu — nu-mi este frig! 
Ce frumos! Ce plăcut! Ce romantic! 
Privirea mi-e încântată 

de valuri, de păsări, de soare... 
Când soarele-ncepe să-mi ardă 
„costumul” meu în exces, 
atunci mă arunc de pe piatră 
drept în apa sărată, 

însă... degrabă ies, 

ca nu cumva să mă vadă 

vreun animal de mare, 

să mă confunde c-o nadă 

trasă pe un cârlig 

şi să mă-nghită-ntr-o doară, 
înainte ca eu să strig: 

„Sunt dintr-o specie rară, 

ce nu-i acceptabil să moară!!!” 


În casa care nu mai este 


În casa ceea, care nu mai este casă-acum, 
ci-i patru mari ghivece lângă drum, 

în care creşte holbură, pelin, ştir şi urzici, 
aveam, cândva, şi eu bunici, 

pe care-i vizitam din când în când... 


Nu îi mai am acum, căci au plecat, pe rând, 
să se topească-n bulgări-frați 

ce mai întâi sunt dispersaţi, 

şi-apoi, grămadă, aruncaţi 

şi cu o cruce-ncununați. 


„„„Dar ce se-aude? Să ascult!... 
da, dincolo de ghivece, 

aud un râu ce grabnic trece; 
în el am prins cu mâna pește 
şi-am învăţat să mă scufund — 
a fost demult, foarte demult! 


„„„Pe malul lui, iarba-nverzeşte, 
iar eu mă simt bătrân şi veşted. 


Tabiet 


Plouă în urbe. 

Pe bulevardele drepte şi curbe, 

melci metaliști de-ai locului, 
hip-hopează pe-asfalturi umede. 

Ritmul nebun al hard rock-ului, 
avându-l mereu în suflet și-n gând, 

îl practică doar în anumite momente, 

ca să nu declanșeze situaţii de accidente. 


Atenţie! Prin ploaie și vânt, 
pe şoseaua înrourată, 

se produce preludiul antitezei 
ce se întâmplă nu-n fiece an: 
un melc dezvoltă viteză! 
„Însă renunţă curând 

şi continuă să se deplaseze 
după tabietul moluscian. 


POESIS 


DEI TE) ROMIÂNIĂ 
Muza la semafor 


Deja de vreo săptămână, 

pe ale urbei întinse prospecte, 
bijuteria-mi de limuzină 

cu pneurile perfecte 

în jurul jantelor diamantine 
efectuează hobby-traiecte. 


Sunt, pot zice, stăpână 
pe ambreiaj şi pe frână; 
mai greu cu acceleraţia — 
mă-ncurcă-aglomeraţia. 


Ajunsă-s la semafor... 

„Cedează trecerea! îmi scapără-n minte, 
apoi, la verde, mergi înainte...” 

Însă îmi vine prompt inspirația 

şi hotărăsc să-mi notez repejor 

nişte gânduri înaripate 

aduse de spiritul creator... 


Caut prin buzunare, prin boxă, prin geantă 
o foaie şi-un pix sau un vârf de creion; 
scriu pe volan și... apăs pe claxon! 


Vai! timorată c-am claxonat, 
doamna muză a evadat... 

Sunt lac de apă pe frunte şi-n palme, 
de nu mai ştiu încotro ţineam calea... 
şi, pe de-asupra, un cor de sudalme 
acompaniate de ritmuri stridente 
m-avertizează să fiu mai atentă: 

la semafor e verde culoarea!... 


Ambreiaj, întâia, viteză,-nainte! 

„„„Ce tare aș vrea-n astă clipă fierbinte 
s-ajung undeva lâng-o apă, la soare, 
şi să mă joc, să mă joc în cuvinte... 


Un pat şi zece ochi 


Sub un copac rotat — pe lângă care 
bătrâni şi tineri 

şi copii frumoşi, 

în zile-obişnuite sau de sărbătoare 
se-ndreaptă spre lăcașul Sfânta Vineri, 
ce-i vizavi de Parcul Moghioroș — 

stă un pat 

care-a avut o viață lungă 

şi la care, în sfârșit, au renunţat, 

însă i-a fost dat să ajungă 

încă o dată de-folos... 

Iar noul proprietar al său — 

bolnav, distrus, pierdut, slinos — 

a fost lăsat de către-autorități şi Dumnezeu 
să ceară milă de la moșnegi și babe, 

şi de la tineri — 


care se-ndreaptă spre lăcașul Sfânta Vineri... 


În preajma lui sunt patru bodygarzi 
cu boturile stând pe labe: 

doi câini de rasă, dar abandonaţi, 

şi alții doi născuți bastarzi... 

„Fiţi binecuvântaţi!” — 

răsună-o voce ca de psalt, 

în ritmul pașilor pe-asfalt 

şi zece ochi privesc în aşteptare: 
„Ne dă bănuţi?... Ne dă mâncare?...” 


Acolo pâlpâie lumini 


Acolo unde, 

din interiorul unor case 

cu obloanele trase, 

gazdele ascultă, stând culcate, 

monologurile ființelor apropiate, 

ce le vizitează pe apucate 

(în pauzele dintre fragmentele de viață) — 
acolo cerul se lasă 

mai jos ca oriunde, 

iar tristeţile cele mai profunde 

se ridică la suprafaţă; 

acolo pâlpâie lumini descrescătoare, 
jos, lângă pietre, 

şi-acolo florile sunt purtătoare 

de veșnice regrete. 


Înțepeniți 


Veni un vânt, aduse-o ploaie, 
ce mai întâi a curs şuvoaie, 
apoi a devenit strai efemer 
peste copaci înțepeniți de ger, 
încât credeam că, iată, pier... 


Nu pier! Au început să cânte 

din membrele lor tremurânde... 
E-o melodie care să ne încânte? 
Ba dimpotrivă, este chiar hidoasă, 
de-ţi vine s-o iei la sănătoasa... 


Dar vremea trece, 

vântul stă şi cerul cerne fulgi 
și uiţi c-aveai de gând să fugi, 
căci clipele îți par mai dulci 
cu zahăru-acesta rece... 


A nins atât încât să ne înece! 
Riscăm să devenim statui... 

Auzi?! Noi fulgi am admirat destui 
și bine-ar fi să mergem, 

căci nu mai cred să vină, 

pe timpu-acesta, vreo mașină... 


Aproape apocalipsă 


Gheţari condamnați la pieire 
vuiesc, trosnesc şi transpiră, 
fără a face munci silnice; 
evenimente zilnice 

şi vise colorate 

alunecă-n Antichitate, 
lăsând amprente carbonizate 
în fierbinţeala trăirii. 
Hazarduri vin în neştire 
potop peste-omenire — 
vulcani, tornade, o eclipsă — 
încât şi cerul din suflet 
pornit e să se bulverseze... 
Privind ca nişte-amoreze 

la vulturi, cocori şi la berze 
ce zboară deasupra planetei, 
departe de-Apocalipsă, 
pisici lascive şi suple 

se plimbă şi fac piruete. 


Fiindcă e Domnul cu noi, 
orice s-ar întâmpla — 
vulcane, tsunami, zăpadă — 
munţii nu or să cadă! 


„„„Cad sâmburii în noroi, 
ştiind că se vor înălța. 

Mircea COLOŞENCO 
l Dramaturgia lui Mihai Eminescu 


Dramaturgia lui M. Eminescu este înrudită 
tematic, ca tipologie și concepție, dar într-o 
viziune proprie, cu lucrări similare din bele- 
tristica națională şi universală. 


Contemporan cu B.-P. Hasdeu şi V. Alecsan- 


dri, autorii unor creații teatrale mature ale dra- 
E ata pi maturgiei națion „Emi înflăcă 

Ta ioie E poa au pa ațio ale, M Pai e sei, înflăcărat 
(s-a născut la 3 iunie 1938, de idealuri retorice abstracte însușite în peri- 
Căinari, jud. Tighina). Între  plurile sale ca student al centrelor universitare 
1960 şi 1965 urmează cursu- vieneze și berlineze, se încadrează cu scrierile 
ile Facu taţi de Filo 99I* sale de gen în structura curentului romantic — 

a Universităţii „Al. |. Cuza ti l în situatii t 

din laşi. În 1969 a absolvitşi . Erou excepțional în situații asemenea — , axa 
cursurile de biblioteconomie pe tematica patriotică a independenței națio- 


ale Bibliotecii Centrale nale, cu subiecte autohtone ori motive mitice 


| de Stat din Bucureşti. A gi antice, într-o complicată simbolistică asimi- 
ucrat muncitor, profesor, <A . Pe A X 
proresor lată în tribulațiile sale pe lângă trupele de tea- 
bibliograf, redactor de ziar. di fă Stii 
A colaborat la revistele EU din care a tăcut parte, precum și printr-o 
„Manuscriptum”„Revista instruire conştientă instrumentată de tradu- 
de istorie şi teorie literară”, cerea tratatului lui Enrie Theodor Rotscher 
„Luceafărul”„Ateneu, (Die kunst der dramatischen Darstellung/Arta 
a Pany anaro netar, reprezentării dramatice, Leipzig, 18 4). Scri 
„Academica” „Dacia literară”, CA it Pzig, TA i 
„Jurnal literar” Literatorul”  erile sale de gen, încărcate de reflexivitate și 
ş. a. Editează (inclusivîn co-  patetism, urmăresc să redea într-o vastă frescă 


laborare) operele scriitorilor istorică destinul românității, îngemănând ne- 
|. Creangă, |. Barbu, 

L. Rebreanu, N. Stănescu, 
G. Bacova, N. Labiş, 

Al. Macedonski, tate, idei care l-au urmărit și devorat. Eroii lui, 

G. Topârceanu ş.a. subliniem, sunt titani, înviolabili prin măreția 


ideilor pe care le reprezintă, încrederea în sine 


cesitatea istorică de reformare a spiritualității 
naționale și înclinația sentimentală spre puri- 

fiind încrederea în neam și în binele acestuia. Teatralitatea dialogurilor 
sfârşeşte în tirade, și nu în acțiuni dramatice antitetice prin căutarea 
Absolutului în demnitatea Omului, verosimilitatea este la nivelul idei- 
lor, şi nu al faptelor; conflictele sunt în plan spiritual, chiar dacă unele 
scene de viaţă sunt tragice. 


Dramaturgia lui patetică este realizată cu mijloacele poetului, însă pre- 
figurată a fi teatralizată cu instrumentele specifice tehnicii scenice, dată 
fiind apetenţa sa pentru lumea teatrului încă din copilărie. 


Mult timp ignorate, chiar de poet, scrierile sale de gen dramatic au 
fost făcute cunoscute publicului fragmentar și fugitiv, analizate doar în 
ideația poetului (G. Călinescu, 1935). Acestea au văzut parţial lumina 
tiparului după 1978, la mai puţin cu un deceniu de la împlinirea unui 
secol de la trecerea în neființă a autorului lor, şi, integral, în anul 1988, 
la mai puţin de un an de la același moment. 


La dramaturgii clasici români consacraţi — B.-P. Hasdeu, V. Alecsandri, 
Al. Davilla, B. Ş. Delavrancea —, actul istoric este încorporat și dezvol- 
tat în textul operei dramatice. La M. Eminescu, actul istoric este pro- 
iectat într-un context al operei dramatice. 


Opera dramatică originală eminesciană are următoarea structură: dra- 
me istorice — Decebal, Pacea pământului vine s-o ceară, Bogdan-Dragoș, 
Gruie Sânger, Alexandru cel Bun, Ştefan cel Tânăr, Petru Rareș, Cel din 
urmă Mușatin, Alexandru Lăpuşneanu, Mira, Andrei, Povestea; come- 
dii — Minte şi inimă, Elvira în desperarea amorului, Convorbiri literare: 
Romancero espanol(scrise în versuri), Gogu tatii, Judeţul Împăratului, 
Judeţil lui Vodă (în proză). La dodecameronul dramelor istorice, con- 
sacrat sub acest titlu generic de G. Călinescu, au mai fost adăugate alte 
trei încercări dramatice: Călugărul și Chipul, Regina și Cavalerul, Amor 
pierdut — viață pierdută. 


Primele două din seria dodecameronului — Decebal şi Pacea pământului 
vine s-o ceară — sunt cu subiecte gemene, ispirate din perioada războaie- 
lor romano-dacice (101 — 102, 105-106 d. Ch.). 


Astfel, creaţia dramatică eminesciană originală (la care se mai anexea- 
ză traducerile din lucrările dramatice de Carmen Sylva, Fr. Von Bo- 
denstedt, Guilom Jerwitz, Karl Saar, ]. W. Goethe și W. Shakespeare, 

precum și un număr de cinci transcrieri de teatru), cu aspect caleido- 
scopic de dramă patetică şi comedie, are subiecte unitare în fabulaţii 
coerente şi cu personaje ce reprezintă pasiuni, şi nu ființe care se în- 
fruntă în numele unor idei, stări, situaţii. „Într-adevăr, Eminescu a in- 
ventat la noi drama care nu e în fapte şi întâmplări, ci în ceea ce omul 
gândește și simte, prins cum este în durerea lumii, confruntat cu sine și 
cu alţii într-o pierzanie care e a tuturor” (Petru Creţia, 1988, p. XXI). 


Sistemul conceptual al acestor rodiri dramatice este triadic: geneza 
neamului — Decebal, geneza statului - Bogdan-Dragoș şi sfârșitul unei 
îngrengături ereditare conducătoare — Alexandru Lăpușneanu; celelalte 
opuri sunt complementare acestor lucrări dramatice, singurele înche- 
gate ca formă literară, față de celelalte rămase la limita de însăilări. 


Poemul dramatic Decebal constituie subiectul de meditaţie a poetului la 
actul istoric al confluenței dintre moartea unei naţii/ civilizaţii şi naşterea 
alteia din proprie cenușă, momentul Phönix al neamul românesc, dacă 
l-am putea numi așa. Este o stare paroxistică analizată cu fineţe psiholo- 
gică, lipsită însă de mișcare scenică, cu prezentarea aspiraţiei stoice spre 
perfecționarea morală a omului, seninătatea înțeleptului, într-un stil de 
mare concizie, spontaneitate și bogăţie lingvistică. Este urmărit, în prim 
plan, Decebal și, într-un altul mai îndepărtat, Traian, destinul de excepție 
al personajelor, ancorate în situaţii politice deosebite. 


Poemul nu reconstituie mediile, tragismul tramei, ci valorile sociale, 
politice şi morale ale momentului istoric, virtuțile și prejudecățile unui 
timp abscons, răspândirea nelimitată a sufletului în nemărginirea cos- 
mică, într-o armonie a contrastelor, ca o întrupare modernă a mitului 
prometeic înălțat prin suferință şi iubire deasupra forțelor răului. 


Dar destinul operei dramatice eminesciene a fost vitreg, aşa cum a fost 
şi viața autorului ei. Destinată să-şi servească contemporanii, opera sa 
dramatică a rămas posterității sub formă de inventar de geniu. 


Din ciclul literaturii de inspirație dacică (Decebal — epopee, Decebal — 
dramă, Dochia și Mușat — episodul erotic 'Traian-Dochia, Crucea-n 
Dacia sau Joe şi Crist, Ovidiu în Dacia), au căpătat contur în sine doar 
Rugăciunea unui dac, publicată la 1 septembrie 1879, şi două sonete — 
Cum oceanu-ntărâtat şi Adânca mare —, apărute postum, decupate /in- 
corporate în Decebal (v. 4-478 şi v. 490-502). 

Nici creația dramatică a lui Lucius Annaeus Seneca (4î. Ch. - 5 d. Ch.) 
nu a văzut vreodată luminile rampei. Invocarea cazului marelui poet și 
filosof latin constituie o explicaţie, şi nu o scuză: la ambii autori, dis- 
crepanţa dintre ideal și realizarea scenică nu le-a anulat valoarea lite- 
rară a operei, dimpotrivă, a adâncit-o, însă nu în scopul pentru care a 
fost creată, ci întru meditaţie a vieţii. „Eminescu e străbătut profund 
de sentimentul destinului implacabil, înţeles nu ca o forță oarbă, ci ca 
o acțiune eternă a eroilor” (G. Călinescu, 1968, p. 157). 


Dacă M. Eminescu nu s-a realizat ca autor de piese de teatru, are, în 
schimb, contribuţii respectabile ca autor de cronici teatrale (M. Emi- 
nescu, 1972). 


Dincolo de aceste adevăruri, intrăm într-un neant al proiectărilor pe 
un fundal obscur. 

Mihail Sadoveanu și căutarea dreptății. 
Forme ale justiției în Hanu Ancuţei 


A. P — conf. univ., dr. la 
Universitatea „Danubius” din 
Galaţi, doctor în drept; predă 
disciplinele Drept roman 

şi Drept civil. A publicat 
numeroase articole de 
specialitate în reviste de profil. 


Š 
RET 
DF 


Cr. M. — dr. în filologie 
(magna cum laude) şi drd. 
în filosofie al Universității 
„Al. I. Cuza” din laşi; lector la 
Universitatea „Danubius” din 
Galaţi. Autor al mai multor 
volume, studii și articole 
privind știința lingvistică. 


1. Preliminarii 


Căutarea dreptății, văzută în acelaşi timp şi ca 
o încercare de restabilire a ordinii iniţiale sau 
de refacere a unui echilibru necesar vieții din 
societatea tradițională, reprezintă o constantă a 
operei sadoveniene. Însăși ideea de «răzbuna- 
re» trebuie luată, în acest caz, în conformitate 
cu accepţia primară, etimologică, a termenului 
răz-bunare; plecând, așadar, de la acţiunea de a 
face din nou bună o situaţie, o stare de lucruri 
(adică de a o repara, de a o îndrepta’). 


Este ceea ce se petrece, de pildă, în romanele 
Neamul Şoimăreştilor şi Baltagul. În cel dintâi, 
Tudor Şoimaru îşi răzbună tatăl, ucigându-l 
pe boierul Stroie Orheianu; în cel de-al doi- 
lea, Gheorghiţă își răzbună tatăl (pe Nechifor 


The problem of justice seems to be the common 
theme in Hanu Ancuţei [Ancuţas Inn] - Mihail 
Sadoveanu's book of tales. The world portrayed by 
Sadoveanu functions according to archaic norms. 
Justice is made either by the ruler (or by his men), 
or on one's own (provided there is enough strength), 
in accordance with some ancient laws. The helpless 
(when the ruler is not on their side) hope for divine 
justice. A coherent system of laws and fair judges, de- 
voted to unbiased justice (similar to the German one, 
mentioned in one of the tales), remain a desideratum 
in this literary masterpiece. 

Lipan), rănindu-l simbolic (tot cu o lovitură de baltag) pe ucigașul 
acestuia, Calistrat Bogza. În felul acesta, ordinea este restabilită, lu- 
crurile pot reintra pe făgașul lor firesc. Exemplele de acest tip sunt, de 
altfel, numeroase. 


2. Forme ale justiţiei în Hanu Ancuţei 


Dar, ca să demonstrăm că această idee reprezintă o trăsătură con- 
stantă (aproape obsesivă) a scrisului sadovenian, este suficient să pri- 
vim cu atenţie conținutul seriei de povestiri din micul volum Hanu 
Ancuţei (apărut în anul 1928, moment ce marchează trecerea înspre 
etapa de maturitate a scriitorului). După cum se știe, povestirile cu- 
prinse aici sunt în număr de nouă, fiind legate între ele prin tehnica 
„povestirii în ramă”: Iapa lui Vodă, Haralambie, Balaurul, Fântâna 
dintre plopi, Cealaltă Ancuţă, Judeţ al sărmanilor, Negustor lipscan, 
Orb sărac şi Istorisirea Zahariei Fântânarul. Toate acestea surprind — 
într-o măsură mai mare sau mai mică și în forme diverse — ideea de 
«justiție». La rigoare, se observă totuși că dreptatea este făcută după 
anumite „pattern'-uri, pe care încercăm să le evidențiem în cele ce 
urmează. 


2.1. Justiţia absolută (sau „oarbă”) 


La modul absolut, nimeni nu este mai presus de lege. Pereat mundus, 
fiat justitia! („Să piară lumea, [dar] să se facă dreptate!”). Este semnifi- 
cativ faptul că singura povestire care, în primă instanţă, pare să nu aibă 
deloc de-a face cu tema justiţiei, Negustor lipscan, confirmă, de fapt, un 
atare principiu. În Negustor lipscan, Dămian Cristişor — pe care aface- 
rile l-au purtat prin diverse țări europene -— povestește câți oameni ai 
stăpânirii trebuie să mituiască? pentru a-și aduce în țară în bună regulă 
mărfurile cumpărate de peste hotare. Printre altele, el descrie civiliza- 
ţia nemţească, arătând şi prețuirea de care se bucură educaţia în acel 
spaţiu geografic („Toată lumea la carte, şi băieți, şi fete”), ceea ce nu 
prea convine judecății discriminatorii a moldovenilor („Cum și fete? 
Asta iar îi rânduială care trebuie să rămâie la dânşii”). Cu toate acestea, 
Dămian consemnează un amănunt aproape incredibil pentru interlo- 

cutori: „Și mai au acei nemți, cinstite căpitane, lucru bun rânduiala și 
legea. Eu am cunoscut acolo un morar care s-a judecat pentr-un petic 
de moşioară cu împăratul. Şi dac-a avut dreptate, judecătorii i-au dat 
dreptate împotriva împăratului”. 


2.2. Justiţia pe cont propriu 


(A) La prima vedere, problema justiţiei este consemnată chiar în titlul 
celei de-a șasea povestiri: Judeţ al sărmanilor. Dar judeţul respectiv nu 
este o „judecată” propriu-zisă (ca proces), ci o răzbunare de tipul „ochi 
pentru ochi şi dinte pentru dinte”. Despre ce este vorba? Un personaj 
masiv, cioban de pe Rarău, pe nume Constandin Moţoc, relatează ce 
a pătimit cândva (cu treizeci de ani în urmă) un prieten de-al său prin 
acele locuri. (Cititorii vor ghici apoi că „prietenul” în cauză este, de 
fapt, ciobanul povestitor însuși. ) 


După o scurtă căsnicie fericită, „prietenul” află din gura lumii că nevas- 
ta sa, Ilinca, îl înşală cu boierul satului, Răducan Chioru („om stătut şi 
văduvoi” şi care „din când în când avea dumnealui plăcere pentru câ- 
te-o muiere dintr-a oamenilor”). După ce gospodarul îi administrează 
Ilincăi o „corecţie”, nevasta (care susține că e nevinovată) se refugiază 
la curtea boierească. Când îl întâlnește pe bărbat, boierul îl biciuieşte 
şi, întrucât acesta nu dă semne că ar vrea să se potolească, îl supune la 
cazne greu de îndurat, fiind de mirare că nu şi-a pierdut el chiar și viaţa. 
Alungat din sat, „prietenul” îşi caută adăpost pe plaiurile Rarăului și, 
după ce slujește printre ciobani, ajunge și el cioban după o seamă de 
ani, „învățând rânduiala acelei sihăstrii”. 


După o vreme, împrietenindu-se cu un faimos haiduc, Vasile cel Mare, 
ciobanul îi povesteşte şi acestuia cele suferite. Haiducul se oferă să-l 
ajute să-şi facă dreptate. Prin urmare, cei doi se coboară la câmpie și, 
în zi de sărbătoare (de Înălțare), apar în faţa bisericii din satul natal 
al ciobanului pentru a-l pedepsi pe Răducan Chioru (ce se găsea şi el 
printre cei adunaţi la „leturghie”). Vasile cel Mare, după ce linişteşte 
mulțimea, anunţă scopul venirii lor acolo (vorbind în numele cioba- 
nului): „Ne-am înfățișat [...] ca să facem un județ, după vechi obicei. 
Căci până la judecata cea din urmă, a lui Dumnezeu, neavând ascultare 
nici la isprăvnicii, nici la Divan, cată să facem dreptate singuri, cu brațul 

nostru. Pentru muiere te iertăm, Luminate Stăpâne, dar am tremurat 
cu capu-n gard și cu gleznele-n gheaţa morii, şi cu picioarele-n butuc 
şi cu ochii în fum de ardei, stupindu-ne sufletul; şi ne-ai ars cu harap- 
nicul; şi ne-ai rupt unghiile. Ne-ai umplut de otravă viaţa, căci ne-am 
adus aminte de toate în toate zilele și n-am găsit nici într-un fel alinare 
şi izbândă! Ne-am înfățișat să-ți plătim, cucoane!”. 


În ce constă plata cu pricina nu este prea greu de imaginat: „Răducan 
Chioru, înțelegând, a căscat mare ochiul ș-a urlat la oameni și la slu- 
jitori; a căutat scăpare în lături, a căutat scăpare înainte. Dar hoţul și 
prietinul acesta al meu l-au luat în piepturile cailor şi l-au dărâmat. 
După aceea au descălecat și l-au lovit cu cuţitele. Prietenul meu a 
stat până ce-a văzut sângele băltindu-se în pulbere. Când cel căzut 
și-a contenit tânguirile ş-a suspinat de moarte, l-a pipăit cu vârful pi- 
ciorului și l-a întors cu faţa în sus și cu ochiul deschis cătră cer. Și 
nimenea dintre oameni n-a zis nimica, ci stăteau martori cu spaimă 
la județ”. 


În felul acesta, după anticul obicei, oamenii își făceau dreptate pe 
cont propriu (vezi, mai jos, şi Cealaltă Ancuţă), atunci când nu gă- 
seau ascultare la instituţiile abilitate. Pe lângă justiția personală, mai 
sunt amintite în discursul haiducului (vezi supra) şi justiţia divină, 
şi justiția domnească („la Divan”), dar şi justiţia ce cădea în sarcina 
ispravnicilor?. 


(B) În povestirea Fântâna dintre plopi asistăm tot la un act de justiţie 
personală (sau „colectivă” oarecum), adică un act justițiar care nu de- 
rivă dintr-o judecată propriu-zisă. Simţindu-se trădaţi, țiganii o ucid 
(conform unei vechi cutume) pe Marga, pe care o folosiseră drept mo- 
meală pentru a-l jefui pe căpitanul de mazâli Neculai Isac. 


Într-adevăr, frumoasa ţigăncușă Marga reușise să-l ademenească pe 
Isac cu farmecele ei, dar, în cele din urmă, aventura se încheie tragics. 
În confruntarea cu Hasanache şi ai săi, Neculai Isac își pierde un ochi, 
iar Marga îşi pierde viaţa: „Au stropşit-o ş-au prăpăstuit-o în fântână..., 
constată cu tristețe protagonistul întâmplării. După cum se ştie, țiga- 
nii au propria instanţă, Staborul (judecata țigănească), o justiţie care 
funcționează în paralel cu cea oficială. Din păcate, soarta Margăi este 
decisă nemilos, pe loc, fără alte complicaţii procedurale. 

2.3. Justiţia domnească 


În Țările Române autoritatea supremă (pământeană) era întruchipată 
de cea domnească. Prin urmare, domnitorul era cel care se cuvenea să 
împartă dreptatea în mod exemplar, cu chibzuială. Numai că această 
calitate derivă şi ea din virtuțile omului în cauză. Un domnitor bun 
(adică drept) va judeca, într-adevăr, cu înțelepciune și va face, cu ade- 
vărat, dreptate. Dimpotrivă, un domnitor imoral, incorect, va săvârşi 
multe nedreptăţi, luând hotărâri arbitrare ori după bunul plac. 


Revenind la Hanu Ancuţei, este de remarcat că există aici trei povestiri 
care „atestă” judecăţi sau hotărâri juste ale unor domnitori drepți. Cele 
trei povestiri la care ne vom referi în continuare sunt Iapa lui Vodă, 
Haralambie şi Istorisirea Zahariei Fântânarul. Evident că intervenţia salu- 
tară a domnitorului este solicitată, de fiecare dată, fiindcă există o plân- 
gere (sau niște plângeri) în acest sens. La cele trei povestiri menționate 
poate fi adăugată și o a patra, Cealaltă Ancuţă, în care avem de-a face însă 
cu un contraexemplu, cu un ipotetic act de injustiție domnească. 


(A) Astfel, în Iapa lui Vodă, comisul Ioniță relatează o întâmplare ex- 
traordinară din vremea domnitorului Mihalache Sturza. Călătorind 
prin ţară incognito (sub înfăţişare de boier totuşi), domnitorul respec- 
tiv află — în timpul popasului la Hanu Ancuţei — de la comisul Ioniță 
pricina supărării acestuia și motivul plecării sale către curtea dom- 
nească: „Am o pricină, cinstite boierule, care nu se mai istoveşte. [...] 
Căci pricina noastră de judecată a pornit, cinstite boierule, dinainte 
de Vodă Calimah. Ş-am avut înfăţişare și s-au dus la Divanuri rânduri 
de oameni, şi s-au făcut cercetări și hotarnice, și s-au cerut mărturii 
cu jurământ, ş-au murit unii din neamul nostru judecându-se şi s-au 
născut alții tot pentru judecată, și iată, nici în zilele mele, nu s-a găsit 
încă dreptatea. Ba vrăjmașul cu care mă lupt mi-a mai tăiat cu plugul 
din ocina părintească doi stânjeni și cinci palme lângă prisaca Velii. 
Ş-atunci, ridicând nouă plângere la isprăvnicie, iarăși n-am găsit milă, 
căci protivnicul meu, să nu vă fie dumneavoastră cu supărare, e corb 
mare boieresc”. 


Singura soluţie, disperată, care îi mai rămăsese era să-i ceară domni- 
torului însuși să-i judece pricina: „Dac-am văzut ş-am văzut, am mai 
coborât o dată din coardă sacul cu hârțoagele şi cu peceţile cele vechi, 

le-am mai slovenit şi le-am ales, ş-am pus îndreptările pe care le socot 
neștirbite colea, lângă chimir, ş-am încălecat pe roaiba mea și de-acu' 
nu mă opresc decât la Vodă. Să-mi facă el dreptate!”. 


A doua zi, răzeşul Ioniță se înfăţişează la curtea domnească „insetat 
după dreptate ca cerbul după apa de izvor”. Este primit în audiență 
(nesperat de repede) şi constată „înfricoșat” că vodă este chiar boierul 
de la han. Este poftit să-și expună cazul și să prezinte „hârtiile din tașca 
din piele”*. Edificându-se, domnitorul hotărăşte: „Bine, răzeșule, am 
să-ţi fac dreptate. Are să meargă cu tine un om al meu cu poruncă tare, 
să facă rânduială la Drăgăneşti”. 


(B) În Haralambie, domnitorul trebuie să ia o decizie care să readucă 
echilibrul într-o lume perturbată de nelegiuiri. Un fost „arnăut dom- 
nesc”, Haralambie, a luat calea codrului făcându-se haiduc și dedân- 
du-se, împreună cu tovarășii săi, la mai multe jafuri şi crime: „După 
atâtea îngroziri și morți de om, au căzut cu lacrimi la picioarele lui 
Vodă mulți boieri şi negustori, şi norod, arătând răutăţile şi asupririle 
lui Haralambie” 


După mai multe încercări eşuate de a-l prinde pe haiduc cu ajutorul 
poterilor, Vodă Ipsilant convoacă divanul: „Şi-n ziua de Sântămăria 
mare, la 15 a lunii lui august, s-a rânduit Divan”. La sfatul unui vornic, 
domnitorul îi poruncește lui tufecci-bașa Gheorghie Leondari să-și vå- 
neze fratele, pe Haralambie: „Ascultă, căpitane Gheorghie; am iubit 
slujba ta care mie mi-a fost cu credinţă și cu dreptate. De aceea te-am 
miluit, şi-n vremea Domniei mele ai dobândit curte și moșie în ţinutul 
Ieşilor. Dar precum ştii, fratele tău Haralambie a umplut țara de plân- 
gere. Ş-acuma a venit vremea să răspunzi tu pentru el. Îți dau, căpitane 
Gheorghie, două săptămâni. Alege-ţi slujitori câți vrei. Până-ntr-acest 
soroc să-mi aduci la picioare, viu sau mort, pe fratele tău. Altfel, n-ai să 
mai vezi obrazul meu, nici lumina zilei”. 


În faţa unor asemenea perspective, lui Gheorghie nu-i rămâne altceva 
de făcut decât să-și hăituiască fratele, pe care îl va ucide personal în cele 
din urmă. Aducându-i lui vodă — ca dovadă a îndeplinirii misiunii — 
capul celui căutat, Gheorghie rostește printre lacrimi: „Măria Ta, am 
plinit porunca! Dar te rog să mă lași slobod la pământul meu și la liniș- 
te, căci am vărsat sângele părinţilor mei, care curge și-n vinele mele”. 

Refăcând vechea rânduială, Gheorghie a săvârşit totuşi, prin actul 
său, un păcat capital; de aceea el trebuie să-și îndrepte în alt fel vina. 
Călugărul narator, Gherman (fiul celui ucis), își încheie astfel poves- 
tirea: „A fost jalnică vederea aceea ş-au plâns în Divan Vodă şi boierii. 
Iar tufecci-bașa Gheorghie, dobândind voie, s-a tras cătră pământurile 
lui; şi pentru durerea şi ispășirea sa, şi pentru iertarea sufletului celui 
rătăcit, a clădit în târg la Ieși biserica la care mă duc să mă închin.... 


(C) În ultima povestire dintre cele nouă, şi anume în Istorisirea Zahariei 
Fântânarul, este relatată o întâmplare care îl implică și pe Calimah- 
Vodă. Invitat la o vânătoare de către boierul Dimachi Mârza, domni- 
torul va rezolva o problemă în avantajul celor doi îndrăgostiți care se 
iubeau în taină: duduca Aglăiţa (fiica lui Mârza) şi Ilieș Ursachi (un 
fecior de mazâl; deci inferior ca rang, ceea ce îi diplăcea boierului). 


Finalul fericit are loc graţie ajutorului dat de Zaharia Fântânarul (chemat 
de boier să facă o fântână zidită într-o poiană aleasă ca loc de popas pen- 
tru domnitor). Cunoscător al unui antic meşteşug, Zaharia folosea pen- 
tru detectarea izvoarelor o cumpănă din lemn de corn („două beţișoare 
rotunde şi îngemănate de lemn vechi și lustruit” între care acționa „un 
buburuz de argint”). Când domnitorul poposeşte la fântână, el face în 
aşa fel încât vodă (care sesizase mâhnirea boierului și dorea să o vadă pe 
Aglăiţa) să dea cu ochii de tinerii îndrăgostiți: „Atuncea Zaharia fântâna- 
rul, fiind cu mare coraj ca la o vânătoare ca aceea, a scos din chimir cum- 
păna pe care aţi văzut-o și, potrivind-o între degete, a ţinut-o neclintită. 
Iar buburuzul, ca o lumină, s-a clătit. Nimeni nu înțelegea ce este. Nici 
boierul nu știa ce răspuns să deie Domnului său. [...] Zaharia n-a îndrăz- 
nit a răspunde nimică. Ci urmând semnul cumpenei sale, a deschis ușa 
colibei Domnului. Și Vodă a văzut pe tineri îngenuncheaţi și cu capetele 
plecate. Nimenea n-a înțeles cum s-a făcut asta și s-a mirat mai ales Vodă 
de înțelepciunea cumpenei. Apoi pe urmă Măria Sa şi cu Doamna au fost 
nânași, în târg la Ieși, acelor tineri. Împăcându-se toți, s-au veselit și din 
alai de vânătoare au dat-o pe nuntă”. 


Simbolistica nu lipsește nici de aici: cumpăna în cauză (cu buburuzul 
ei de argint, ce funcționa ca un ac indicator) are rolul de a descoperi 
ceea ce este adevărat şi drept. Prin urmare, la fel ca balanţa, ea poate 
simboliza în acest context însăși justiția. După cum o spune și narato- 
rul, chiar şi domnitorul a fost uimit de „înțelepciunea cumpenei”*. 

(D) Judecata domnitorului (adică a unui anumit domnitor) poate fi și 
nedreaptă (afectată de prejudecăţi), în dauna unor îndrăgostiți, cum 
rezultă din povestirea Cealaltă Ancuţă. Un răzeş - „om frumos şi în- 
drăzneţ” —, Todiriță Catană, a avut „neobrăzarea” de a se îndrăgosti 
de sora boierului pe care îl slujea (vornicul Bobeică): „Și a cutezat să 
se-nţeleagă cu sora Luminăţiei Sale, duduca Varvara, ş-au fugit astă- 
noapte. Dar Luminăţia Sa oblicise ceva și pusese străji. Așa că l-au 
ajuns şi l-au prins la Moara de Vânt”. 


Pentru cei doi îndrăgostiţi, perspectivele sunt sumbre. Jupân Costea 
ţine să precizeze cu un soi de satisfacție: „Pe duduca Varvara o trimete 
boierul la mănăstire la Agapia, precum cere legea, ca să-și plângă acolo 
greşeala tinereţii. Chiar i-a și rânduit căruța și slujitorii. Iar pe acest fără 
de minte răzeş îl duc ca să-l închid în turnul Goliei, ca să aştepte acolo 
porunca lui Vodă. Sfârșitul lui are să fie sub buzdugan, așa după cum 
înțelege orice om cu scaun la cap”. 


Că este o lume plină de prejudecăţi, o dovedește şi următoarea consta- 
tare, venită imediat după vorbele lui Costea Căruntu (care-l capturase 
pe Todiriţă): „Şi toţi negustorii din uliţă şi-au înclinat bărbile ş-au ară- 
tat că și ei tot asemenea dreaptă socotință au” 


În aceste condiţii, Todiriță Catană alege să-și facă dreptate singur. În 
consecinţă, el va evada, apoi — întinzându-i o cursă cu ajutorul celeilal- 
te Ancuţe — îl va pedepsi crunt pe Costea Căruntu (cel care îl legase și-l 
bătuse), administrându-i (conform legii talionului) o bătaie straşnică. 
Mai mult decât atât, el o va răpi de sub paza domnească și pe Varvara, 
fugind cu ea în „ţara ungurească”. 


2.4. Justiţia divină 


În cazul celor slabi, care nu-şi pot face dreptate prin propriile forţe, ac- 
tul de justiție personală este înlocuit cu cel al justiţiei divine, care inter- 
vine şi lucrează aici prin intermediul stihiilor. Este ceea ce descoperim 
în celelalte două povestiri rămase: Balaurul şi Orb sărac. 


(A) În Orb sărac, un bătrân nevăzător narează din întâmplările propriei 
vieţi, printre care inserează atât un cântec bătrânesc (Cântecul mioa- 
rei!?), cât şi „o minune a Sfintei Paraschiva” (ale cărei moaşte se aflau 

încă de pe atunci la Trei-Sfetite, în Iași). Această din urmă istorioară 
ne reține atenţia, căci are de-a face cu domnia tiranică și spoliatoare a 
lui Duca-Vodă: „În acea vreme s-a fost ridicat asupra țării Moldovei, ca 
Antihrist, Duca-Vodă. Având neistovită poftă de argint şi aur, a prins a 
arunca biruri asupra norodului. [...] Umblau slujitori călări cu suliți şi 
cu făclii. Luau vită, luau ştiubei, luau ţol, luau bani. Cui se punea împo- 
trivă, îi luau şi viaţa”. 


Dar iată că, prin mijlocirea Sfintei Paraschiva, Dumnezeu își întoar- 
ce, la un moment dat, privirea justițiară către Duca: „A ieşit în ţară 
hoţia domnească. Nu mai era chip să scape nimene de sub cumpăt. 
Fugeau noroadele peste graniță. Până ce-au nimerit niște sărmani 
necăjiţi, într-o toamnă, la Ieși, la moaștele Sfintei. Și l-au pârât pe 
Duca-Vodă, scăldând racla cu lacrimi”. Plângerea își produce efec- 
tul, căci mânia divină se vădeşte imediat prin semne înfricoşătoa- 
re: „Atunci, îndată după această rugăciune, s-a clătit racla Sfintei. 
Şi poporul fiind de faţă, în ziua de 14 ale lunii lui octombrie, la 
amiază, s-a întunecat cerul, s-au tulburat stihiile ş-a prins a bate o 
zloată cu vifor. lar până a doua zi s-a pus troian. Și noroadele s-au 
spăimântat foarte”. 


Relatarea orbului sărman consemnează şi o presupusă apariție a 
diavolului, venit să revendice sufletul domnitorului, suflet pe care 
Duca și-l vânduse în baza unui contract semnat (aluzie la practica 
lui Mefistofel din legenda germană a lui Faust): „În acea noapte a 
căzut de pe vânt demonul la Curtea Domnească și, bătând în geam 
cu gheara, a dat de ştire lui Vodă să lese în lumea asta toate bogăţiile 
strânse şi să se gătească de cale pentru drumul cel fără întoarcere. [...] 
Căci el făcuse zdelcă și pusese iscălitură și pecete, ca să poată izbândi 
atâta urgie asupra lumii”. 


În zadar fuge Duca-Vodă cu averile sale. Este prins și prădat de nişte 
„joimiri leşi” (mercenari polonezi). Scăpat din mâinile lor, el rătăcește 
spre ţara polonă, dar nu mai ajunge la destinaţie, la craiul leșesc: „A 
intrat cu iapa cea albă în singurătăți și codri, a poticnit într-o râpă ş-a 
trecut pe tărâmul celălalt, în locul blăstămurilor”. 


(B) În fine, în Balaurul, un astrolog, moş Leonte zodierul, povesteş- 
te un eveniment extraordinar petrecut în timpul adolescenţei sale: 

ivirea unui monstru „meteorologic” pe care îl numește „balaur”. 
Care este conţinutul naraţiunii? Ni se spune că unui boier, Nastasă 
Bolomir, i se dusese vestea că-i mor nevestele de tinere. Aceasta nu- 
mai până când se însoţeşte cu Irinuţa („o copilă ca de șaptespreze- 
ce ani”), care ajunge să-l domine fără milă, făcându-l să sufere din 
dragoste. Dar Irinuţa se întâlnește pe ascuns cu adevăratul ei iubit, 
Alixăndrel, fiul vornicului Vuza. Atât Ifrim (tatăl lui Leonte) — zodier 
şi vraci la care apela uneori Bolomir —, cât și cealaltă Ancuţă (mama 
celei care deține hanul la momentul povestirii) complotează pentru 
a-i apăra pe cei doi tineri de bănuielile și de furia boierului. Reacţia 
Ancuţei este, de altfel, semnificativă: „S-o omoare și pe asta, după 
ce-a asuprit ş-a pus în pământ două femei? Partea lui pe lumea cea- 
laltă are să fie Caraoţchi [sic!'!], încaltea las” să-i plătească una de-a 
noastră şi pe astă lume... 


Bolomir află însă că este înşelat (inclusiv de zodierul său de încredere) 
şi-i prinde la un loc pe „trădători”, plănuind să-i supună la mari caz- 
ne. Dar lrinuţa îşi înfruntă aprigă („ca o viperă”) bărbatul nesuferit: 
„Zvârlise cortelul și deodată îi crescuseră la mâini gheare agere cu ca- 
re-şi amenința soțul. Mi s-a părut [spune Leonte] că văd în părul ei și 
cornițele cu care voise odată să-l împungă”. Ifrim începe să strige sub 
tortură: „Cucoane Nastasă, are să te ajungă mânia lui Dumnezeu”. În 
acel moment, stihiile se dezlănţuie și își face apariţia balaurul: „L-am 
văzut şi eu şi m-am cutremurat. Venea drept spre noi. Cu coada subţire 
ca un sul negru pipăia pământul, şi trupul i se înălța în văzduh, iar gura 
i se deschidea ca o leică în nouri”. 


În realitate, balaurul era o tornadă pe care imaginaţia oamenilor de 
pe atunci o asociase cu monstrul fioros din basme: „Și mugind, venea 
cumpănindu-şi coada; iar în răsuflările lui sorbea şi juca în slavă clăi 
de fân, acoperișuri de case și copaci dezrădăcinaţi. Şi de sub mugetul 
lui lepădă o revărsare de grindină și ape, parcă ar fi luat pe sus albia 
Moldovei ş-ar fi prăvălit-o asupra noastră”. 


Dreptatea lui Dumnezeu se abate asupra întregii scene, pedepsindu-l 
pe Bolomir, care, smuls de vârtej, este aruncat „aproape mort într-o 
râpă mai încolo”, din această întâmplare trăgându-i-se apoi și moar- 
tea. 

3. Concluzii 


Din cele analizate mai sus, rezultă că problema dreptăţii străbate ca un 
fir roşu volumul de povestiri sadoveniene Hanu Ancuţei. Lumea avută 
în vedere de Sadoveanu este una care funcționează după norme arha- 


ice. Dreptatea este făcută fie de către domnitor (sau de către oamenii 
acestuia), fie pe cont propriu (dacă există suficientă forță), conform 


unor vechi cutume. Cei neajutorați (când domnitorul nu este de partea 
lor) îşi pun speranţa în justiția divină. Un sistem coerent de legi și un 
aparat judecătoresc bine pus la punct, menite să întrețină o justiţie ne- 


părtinitoare (cum era cea de la nemți, după spusele „negustorului lip- 
scan”), rămân în această capodoperă literară la nivelul unui deziderat. 


Note | 


"În acest sens, vezi replica unui personaj, Fane, din roma- 
nul Groapa de Eugen Barbu: „Dacă dreptatea ar fi o sâr- 
mă, aş îndrepta-o eu” (în capitolul Nea Fane). Într-adevăr, 
este de remarcat că unul dintre antonimele termenului 
dreptate este cuvântul strâmbătate, ceea ce presupune că 
frumosul moral și cel estetic se vădesc a fi împreună, con- 
jugate, încă de la început. De altfel, o estetică „minoră” 
ne însoţeşte pe toţi în viaţa de zi cu zi. Din acest motiv, 
simţim nevoia ca lucrurile să fie simetrice, să aibă o formă 
regulată, să fie armonios aranjate și corect proporţionate. 
Nu întâmplător, în limba română (ca și în spaniolă, de 
altminteri; cf. sp. hermoso) cuvântul frumos îl moşteneş- 
te pe lat. formosus “bine format, derivat din lat. forma. 
În consecinţă, nici în cazul justiţiei nu ne miră faptul că 
aceasta (a fel ca şi legea) este asociată cu linia dreaptă şi 
că într-un atare domeniu utilizăm termeni precum drept 
(în română), droit (în franceză) [ambele din lat. directus] 
sau right (în engleză), recht (în germană) [provenind din- 
tr-o rădăcină indoeuropeană comună, *reg-, de unde s-a 
ivit şi lat. rectus] ş.a.m.d. 

? Am întrebuințat aici această ediţie: Mihail Sadoveanu, 
Hanu Ancuţei, Editura Mihail Sadoveanu, București, 
2016. 

* Întâlnim aici şi o situaţie ironică: Dămian mituieşte va- 
meșii cu un articol vestimentar mai special („un baider 
roş de lână de la India”). Hoţul la drumul mare, care — în 
primă instanţă — vrea să-l jefuiască pe negustor, are ur- 
mătoarea reacţie (la vederea celui de-al treilea baider): 
„Când l-a văzut, mare bucurie pe voinic. L-a luat și s-a dus 

mulțămindu-mi”. Omul stăpânirii (un „privighetor”) are un alt fel de comportament: „Eu 
scot al patrulea baider și i-l dau, şi el se duce fără să-mi mulțămească'. 

“Ispravnicul era acel dregător care ducea la îndeplinire porunca domnească sau cel care 
(mai târziu) conducea (ca reprezentant al domnitorului) un judeţ sau un ţinut; așadar, 
pe vremuri, un fel de șef al administraţiei și al poliţiei dintr-un judeţ. 

5 Fata ştie ce o aşteaptă, cunoaște regulile nescrise ale comunităţii nomade din care face 
parte, însă acceptă sacrificiul: „Acuma eu ştiu c-au să mă înjunghie, căci au înțeles că-mi 
eşti drag, ş-au să priceapă de ce-ai scăpat, dar de-acuma înainte nu-mi pasă”. 

“Vezi, pentru astfel de situaţii, şi originea formulei Ai carte, ai parte, care, iniţial, nu avea 
de-a face cu exaltarea binefacerilor învăţăturii. Era vorba de sensul vechi al cuvântului 
carte, acela de “document! Așadar, cel care avea un atare act, adică o „carte domnească”, 
putea să-şi susțină o pretenţie de proprietate (cf. Stelian Dumistrăcel, Până-n pânzele 
albe. Expresii româneşti, Editura Institutul European, Iași, 2001, p. 78-80). 

7 O situaţie asemănătoare se întâlnește în romanul sadovenian Neamul Şoimăreştilor, în 
care Tomșa Vodă, la solicitarea lui Tudor Şoimaru, le face dreptate în cele din urmă răze- 
şilor şoimăreşteni al căror pământ fusese acaparat samavolnic de boierul Stroie Orheia- 
nu. În felul acesta, moșiile se întorc la deţinătorii de drept. 

* Într-o altă ordine de idei, fântâna făcută de Zaharia aduce noroc celor doi îndrăgostiţi, 
spre deosebire de „fântâna dintre plopi” din povestirea lui Neculai Isac. 

° Este sfârşitul pe care îl are şi fiul unui fost domnitor, „beizadeaua” Alecu Ruset, lovit în 
cap cu buzduganul de către tiranul Gheorghe Duca, la finalul romanului Zodia Canceru- 
lui sau vremea Ducăi-Vodă (publicat în 1929), după ce încercase zadarnic să o răpească 
pe domniţa Catrina de care era îndrăgostit nebunește. 

19 Este vorba despre o variantă a baladei Mioriţa. După cum se ştie, Sadoveanu va pre- 
lua ceva din conţinutul acesteia (moartea ipotetică a ciobanului moldovean, devenită 
certitudine în romanul său), care îi va servi ca intrigă pentru Baltagul. De altminteri, 
Sadoveanu alege ca motto al Baltagului două versuri din Mioriţa: „Stăpâne, stăpâne / Mai 
cheamă ş-un câne..” (ceea ce i-a îndemnat pe mulţi comentatori să se plaseze cu prea 
multă hotărâre pe o pistă de lectură doar parțial valabilă). 

1 Formă alterată a numelui propriu Scaraoțchi (întrebuințat ca denumire populară a dia- 
volului), ce provine din numele trădătorului [Iuda] Iscarioteanul. 

Coabitarea în una și aceeași persoană a unei 
bogate experienţe de viaţă și a unui remarca- 
bil talent literar reprezintă condiția necesară 
pentru nașterea marilor scriitori. Destinul 
tumultuos, plin de aventuri, de urcușuri şi 
căderi, vocaţia netăgăduită pentru literatură, 
condimentată cu multă trudă, perseverenţă, 
independenţă, nonconformism, dorință de 
a trece dincolo de orizonturile limitate ale 
cotidianului constituie mărturia unui talent 
scriitoricesc autentic pe care l-a deţinut cu 
desăvârşire scriitorul american. 


SamuelLanghorne Clemens (1835-1910), cu- 
noscut sub pseudonimul literar Mark Twain, 
s-a născut în localitatea Hannibal, statul 
Missouri, unde își petrece copilăria, alături de 
fraţii şi surorile sale. Tot aici urmează anos- 
ta „şcoală de duminică”, la care va trebui să 
renunțe imediat după moartea tatălui său. Lu- 
crează ajutor de tipograf, apoi redactor, scrie 
primele poezii și schițe umoristice. La opt- 
sprezece ani pleacă din Hannibal, muncind ca 
tipograf la New York, Philadelphia, St. Louis 
şi Cincinnati. Visează la cariera de plantator 
de cacao, dar sfârşeşte prin a-și lua brevetul 
de pilot. Adevărata glorie i-o va asigura însă 
literatura sa, caracterizată printr-un umor ro- 
bust și o imensă dragoste pentru umanitate. 

Devine celebru prin publicarea notelor făcute în timpul unui voiaj în 
Insulele Sandwich din Pacific. În mai 1867 publică întâia sa carte de 
schițe, Celebra broască săltăreață şi alte schiţe, iar în iunie pleacă la Ieru- 
salim, călătorie pe care o va relata în noua carte, Inocenţii în străinătate. 


La şaizeci de ani, se hotărăște să facă ocolul lumii, într-un turneu fără 
precedent, din care se întoarce acoperit de glorie. Își reface averea 
şi se mută la Stornfield, unde primeşte mărturiile de gratitudine și 
admiraţie ale miilor de cititori din lumea întreagă. În 1907, Universita- 
tea din Oxford, ale cărei praguri nici nu ar fi visat să le treacă vreodată, 
îi decernează titlul de doctor honoris causa. Cărţile îi sunt traduse în toa- 
te limbile lumii civilizate, editurile de prestigiu îi solicită manuscrisele. 


După întoarcerea dintr-o călătorie în Bermude, se îmbolnăvește grav 
de anghină pectorală, iar la 21 aprilie 1910 va pleca dintre cei vii. Este 
înmormântat lângă soţia sa, în cimitirul Woodlawn din Elmira, statul 
New York. 


Creaţia acestui mare realist clasic refuză orice încadrare în vreun cu- 
rent literar, orice asemănare cu stilul vreunui scriitor celebru, având 
propriile mărci inconfundabile, propria „estetică democratică”. Spon- 
taneitatea și cursivitatea, gravitatea registrului combinată cu umorul 
dezinvolt, nonşalanţa abordării şi savanta construcţie sintactică repre- 
zintă doar câteva din paradoxurile stilului lui Mark Twain. Acestea se 
relevă atât în proza de călătorie (Inocenţii în străinătate, La trântă, Că- 
lător peste hotare, Urmând ecuatorul, Iarăşi călător ş. a.), cât şi în cea de 
ficțiune (Veacul aurit, Povestea marelui contract, Băiatul rău, Furtul ele- 
fantului alb, Candidat la postul de guvernator, Aventurile lui Tom Sawyer, 
Aventurile lui Huckleberry Finn ş. a.). 


3 


Manifestând o imensă disponibilitate pentru diversele registre tematice 
şi speciile literare, însușind de timpuriu arta asocierii nonficționalului 
cu ficțiunea, convins că marile subiecte le furnizează viața însăși, Mark 
Twain era practic obligat să-și încerce condeiul și în literatura autobi- 
ografică. Așa se face că, la anumite intervale de timp, aşterne pe hârtie 
episoade autobiografice, nereușind să le închege într-un corp comun 
în timpul vieţii. Îl vor revanșa în acest sens editorii săi, Albert Bige- 
low Paine, Bernard DeVoto, Charles Neider, la mai multe decenii după 
moartea acestuia. 


EET PT RO MIÂINIĂ 


Se cunoaște faptul că scriitorul era pasionat de literatura memorialisti- 
că, admira autobiografia lui Benvenuto Cellini, pe care și-l ia ca model 
(„Autobiografia asta a mea se deosebeşte de celelalte autobiografii — se 
deosebește de toate celelalte autobiografii, cu excepţia, poate, a auto- 
biografiei lui Benvenuto Cellini”), citeşte Memoriile lui Casanova ş. a. 
La data când își concepe primele pagini autobiografice, își are elabora- 
tă propria metodă: „... această autobiografie nu selectează episoadele 
mai prezentabile ale vieţii mele, ci narează întâmplările obișnuite din 
care se compune existența unui om de rând; istorisirea lor cată să tre- 
zească interesul oricărui cititor, deoarece aceste episoade sunt de un 
soi pe care-l cunoaște din propria sa experienţă și în care își vede oglin- 
dită propria-i viaţă. Autorul convenţional de autobiografii dă impresia 
că ar căuta îndeosebi acele momente din viaţa lui când a venit în con- 
tact cu personaje celebre, deşi contactele lui cu oamenii lipsiţi de faimă 
l-au interesat la fel de mult, şi l-ar interesa și pe cititor, cu toate că ele au 
fost mult mai numeroase decât întâlnirile cu celebrităţile ...”. 


Dincolo de interesul documentar și literar, Autobiografia are şi o mare 
valoare psihologică, fără a ignora valoarea care decurge din bucuria 
simplei ei lecturi. Din perspectivă psihologică ne este descoperit rapor- 
tul dintre circumstanţe și personalitatea scriitorului. Altfel spus, Auto- 
biografia ne relevă faptul cum contextul sociocultural a contribuit la 
modelarea personalităţii scriitorului. Despre o serie de factori care i-au 
determinat destinul, Mark Twain vorbește într-o altă naraţiune autobi- 
ografică, Punctul de cotitură al vieţii mele, în care identifică experienţele 
cruciale care l-au obligat la schimbările importante din viaţa sa. Prin- 
tre aceste experienţe de vârf se numără moartea tatălui, pe când copi- 
lul avea doar 12 ani, epidemia de pojar care consternase întregul sat 
(„satul era paralizat de spaimă, durere, deznădejde”, „muzica dispăru- 
se”), ucenicia la tipografie, plecarea la New Orleans pentru a ajunge la 
Para pe Amazon, chemarea în Nevada de către fratele său, angajarea la 
publicaţia „Entreprise” (ca urmare a articolelor trimise de el), călătoria 
în insulele Sandwich, care se pare că ar culmina cu „ultima verigă”, cu 
veriga victorioasă, când, după o excursie oferită de o asociaţie a qua- 
kerilor, i s-a propus „să scrie o carte”. Acest punct cardinal, cu titlul 
Inocenţii în străinătate, este recomandarea sa în marea literatură. Este 
firesc ca în literatura autobiografică densitatea experienţelor cruciale să 
fie mai mare decât în alte tipuri de literatură. Ce urmăreşte de fapt un 

scriitor aşternându-și pe paginile albe propria viață? Ce este, în fond, 
o autobiografie? Cale de cunoaștere? Istorie personală a spiritului? In- 
strument al devenirii? Mijloc de apărare? Posibilitate de autosondare? 
Prilej de igienizare a spiritului? Biografie a ideilor? Încercare de a re- 
trăi imaginativ trecutul? Anticameră a operei de ficțiune? Modalitate 
de răfuială cu contemporanii? Intenţie de a reacționa în fața oameni- 
lor? Mijloc de a retrăi prin naraţiune aventuri sau de a revărsa senti- 
mente, de a descoperi şi de a fixa propria identitate sau de a marca o 
existență? Mod de a dubla opera și de a oferi argumente suplimentare 
pentru ceea ce autorul nu a putut să scrie în segmentul de ficțiune a 
creaţiei? Din toate câte puţin sau dozând ingredientele în proporții di- 
ferite. Să vedem ce urmărește, în fond, autobiografia lui Mark 'Twain, 
aceste pagini autobiografice pe care le adună editorul Charles Neider, 
ghidat strict de principiul cronologic și mai puţin de memoria afectivă 
şi lanţul experienţelor cruciale pe care nu a reuşit să le însăileze în vari- 
antă finală Mark Twain. 


Grevate de aerul umoristic, jovial, atât de specific al scriitorului, în- 
semnările autobiografice nu au nimic din gravitatea și stilul emfatic al 
atâtor alte pagini memorialistice. Autoironice, ludice, spontane, aceste 
notații relevă o modalitate inedită de a vorbi despre propria viață, fără 
a oferi bilanțuri pretențioase, fără premoniţii somptuoase. Nu vom găsi 
nimic legendar în locul nașterii scriitorului, doar faptul că „i-a sporit 
populaţia cu unu la sută”, nici în casa părintească, referitor la care na- 
ratorul mărturiseşte că, dacă înainte „obişnuiam să mă refer la ea ca la 
un palat, de-aici înainte voi fi ceva mai prudent”, nici în biserica satului 
„sub care dormeau porcii, iar ori de câte ori câinii se repezeau la ei în 
timpul slujbei, pastorul trebuia să aştepte până se isprăvea hărmălaia”. 
Dar aceasta nu înseamnă că lipsește aura nostalgică în care este amba- 
lată epoca Aventurilor lui Tom Sawyer, evocată din perspectiva maturu- 
lui sedus de revizuirea retrospectivă: „Ne-am răcorit sufletele însetate 
cu vinul tonic al trecutului, al pateticului, frumosului, iubitului și regre- 
tatului trecut; am rostit nume rămase mute pe buzele noastre vreme 
de cincizeci de ani, iar ele ne-au răsunat ca o muzică în urechi; ne-am 
dezgropat cu mâini pioase morţii — prietenii din tinereţe — și i-am dez- 
mierdat cu vorbele noastre; ne-am scotocit cămările întunecoase ale 
memoriei, scoțând din ele întâmplare după întâmplare, incident după 
incident, şotie după şotie, şi râzând cu lacrimi asupra lor”. Mai mult, 

anumite fragmente din autobiografie poartă un caracter de-a dreptul 
dramatic, fiind aşternute cu scopul autovindecării, cum se întâmplă în 
cazul relatării morţii primului copil al scriitorului, Langdon Clemens, 
de a cărui moarte scriitorul se anunţă culpabil: „Copilul s-a îmbolnăvit 
din cauza mea; maică-sa mi l-a dat în grijă, iar eu l-am dus la plimbare 
într-o trăsură deschisă, ca să ia aer. Era o dimineaţă rece, urâtă, dar co- 
pilul era bine înfofolit şi n-ar fi păţit nimic, dac-ar fi fost lăsat pe mâinile 
unui om atent. Eu însă m-am cufundat curând într-un soi de reverie, 
uitând cu totul de sarcina mea. Blăniţa i-a alunecat de pe trup, dez- 
velindu-i piciorușele. După un timp, vizitiul a băgat de seamă, iar eu 
am potrivit-o la loc, dar era prea târziu. Copilul era aproape înghețat. 
M-am întors repede acasă cu el. Eram îngrozit de ceea ce făcusem și 
mă temeam de consecinţele posibile. Isprava mea mişelească din 
dimineaţa aceea m-a chinuit după aceea mereu și am evitat, cât am pu- 
tut, să reflectez la ea. Mă îndoiesc că în zilele acelea aș fi avut curajul să 
mărturisesc adevărul. Am impresia că nu l-am mărturisit nici până azi”. 
O mea culpa tardivă, dar nu întârziată. Spaţiul confesiv îi oferă scriito- 
rului posibilitatea să se mărturisească pentru a se elibera. Puţini scri- 
itori de autobiografii au avut curajul să se autodenunţe, asumându-și 
fapte de o asemenea gravitate. Mark Twain se pare că nu cunoaşte 
compromisul din momentul în care s-a angajat să-şi mărturisească 
viața, aşa cum a fost aceasta. 


Rând pe rând sunt descoperite aventurile din târgușorul Hannibal 
din Missouri, unde a copilărit scriitorul, anii de şcoală sub oblăduirea 
doamnei Horr, vacanţele petrecute la ferma unchiului John A. Quarles, 
alături de verii săi, vânătorile nocturne de ratoni și oposumi, făcute îm- 
preună cu negrii, holera din 1849, patinatul pe Mississippi, fără ştirea 
părinţilor, pasiunea pentru Mary Miller, munca în redacţia ziarului 
fratelui Orion, decisivă pentru cariera de mai târziu. Despărțirea de 
copilărie se produce prin moartea tatălui, urmată de ucenicia la „Curi- 
erul', activitatea la „Jurnalul”, apoi cea de la „Evening News”, evadarea 
în New York, activitatea din întreprinderea „John A. Gray & Green”, 
plecarea în Philadelphia și activitatea de ajutor de tipograf la ziarele 
„Inquirer” şi „Public Ledger”. Sunt relevate etapele tinereţii febrile, 
marcate de cursurile de pilotaj, experiența de timonier pe rapidul pa- 
chebot „Pennsylvania'”, concedierea de la „Morning Call”, angajarea la 
„Daily Alta California”, participarea la excursia organizată de căpita- 

nul Duncan cu vasul „Quaker City”, primele contracte editoriale, ca- 
riera de conferenţiar, căsătoria cu domnișoara Olivia L. Langdon și 
stabilirea în orăşelul Buffalo, nașterea primului copil, sejurul la Paris, 
pungășiile din partea editorilor cărora le cade victimă, raidul în jurul 
lumii ş. a. m. d. Harta geografică a copilăriei și tinereţii sale este la fel de 
pestriță ca și întregul său destin: Missouri, St. Louis, Orion, New York, 
New Orleans, San Francisco, California, Nevada, Salt Lake City, Elmi- 
ra, Hartford, Paris etc. Acestea îi vor iriga inspiraţia și îi vor menţine 
treaz dorul de aventură. 


Copilăria scriitorului se revelează din prietenia cu oamenii de culoare 
care trudeau la ferma unchiului, din simpatia pentru lilieci, din zmeura 
„gustoasă şi parfumată” și pepenii verzi care îşi prăjeau la soare „tru- 
pul rotofei printre vrejurile dovlecilor”; din lungile marșuri prin bez- 
na adâncă a pădurilor; din peştera din josul fluviului Mississippi, încât 
lesne identificăm sursele de inspiraţie ale scriitorului pentru romanele 
sale. Nu avem de a face totuși cu o copilărie şi o adolescență idealizate, 
tăinuite de asperităţile vieții, dimpotrivă, sensibilitatea copilului este 
bulversată periodic de tot felul de tragedii, cum ar fi istoria vagabon- 
dului beat, ars de viu în închisoarea târgușorului, impuşcarea lui moș 
Smarr ziua-n amiaza mare pe strada principală, sclavul doborât cu un 
drug de fier pentru o abatere neînsemnată, „tânărul emigrant califor- 
nian înjunghiat c-un cuţit de un camarad beat” etc. Concluzia emisă 
e de natură filosofică: „Aceste întâmplări erau scornite de Providenţă 
anume pentru a mă convinge să mă îndrept.... 


Raţiunile autobiografiei concepute de Mark Twain rezidă în necesita- 
tea de a cunoaşte seminția omenească și, prin ea, propriul sine. Narato- 
rul nu se consideră un unicat, aşa cum se califica întemeietorul genului 
confesiv J.-J. Rousseau, ci un produs ce sintetizează toate „ingredien- 
tele” umanităţii: „Ultimul pătrar de veac al vieții mele a fost consacrat 
aproape constant și cu consecvență studierii neamului omenesc — adi- 
că studierii propriei mele persoane, căci în persoana mea rezum, într-o 
formă concentrată, întreaga omenire. Am descoperit că nu există in- 
gredient al acesteia pe care să nu-l posed, într-o doză mai mică sau 
mai mare. Chiar când doza e mică, în comparaţie cu aceea existentă 
în alcătuirea altei persoane, e totuși suficientă pentru a răspunde tutu- 
ror scopurilor unei analize. În contactele mele cu celelalte exemplare 

ale speciei, nu găsesc la niciunul vreo însușire pe care să n-o posed și 
eu. (...) Ca urmare, opinia mea intimă şi secretă despre mine însumi 
nu are nimic măgulitor. Rezultă că aprecierea pe care o dau neamului 
omenesc e o copie exactă a opiniei pe care o am despre mine însumi”. 


Naratorul evocă chipuri de oameni, oferind portrete sugestive, așa cum 
se întâmplă în cazul mamei căreia îi reține patosul — „un patos nestudiat 
şi inconştient — era graiul ei natal”, al unchiului John A. Quarles („om 
mai bun ca el nu mi-a fost dat să întâlnesc”), al fratelui mai mare Orion, 
„singurul om cunoscut în care pesimismul și optimismul conviețuiau 
în proporții egale”, al vărului James Lampton, pe care „eu n-am făcut 
altceva decât să-l pun pe hârtie aşa cum era; nu era un personaj pe care 
să-l poţi exagera”, al învățătoarei Horr, „crescută în obiceiurile și princi- 
piile Noii Anglii”, al soţiei Olivia de „o sinceritate desăvârșită, o cinste 
desăvârşită, o candoare desăvârșită”, al fiicei Susy, „o fetiţă firavă, cu 
cosițe castanii-arămii ce-i cădeau pe spate, fiind poate cea mai harnică 
albină din stupul familiei din pricina studiilor multiple, a exerciţiilor 
de gimnastică și a jocurilor la care trebuia să ia parte”, al gazetarului 
american William Swinton, „un adevărat gentleman, trecut prin școli 
înalte, cu o inteligență scăpărătoare și cu o inimă curată, ca și vorbele 
lui” etc. 


Dincolo de naraţiunea antrenantă, autobiografia reprezintă și un soi de 
laborator de creaţie, prin care naratorul oferă detalii în legătură cu scri- 
erea romanelor sale, a originii personajelor (de pildă, aflăm că prototi- 
pul mătușii Polly este chiar mama scriitorului, fratele Henry e Sid din 
Aventurile lui Tom Sawyer, camaradul din copilărie, Tom Blankenship 
va deveni Huckleberry Finn), a spațiilor utilizate, cum se întâmplă în 
cazul fermei unchiului, care s-a dovedit de mare folos în spaţiul literar: 
„În Huckleberry Finn şi în Tom Sawyer Detectiv, am mutat-o în Arkansas 
la o distanţă de șase sute de mile, dar n-are a face ...', a unor poveşti im- 
provizate de persoane reale, cum este cea povestită de Jim Gilles şi uti- 
lizată în Huckleberry Finn). Acest şantier de creaţie găzduieşte cu multă 
generozitate bruioane din alte șantiere de creaţie, cum ar fi, biografia 
autobiografiei lui Mark Twain, făcută de fiica sa, Susy, când scriitorul 
avea cincizeci de ani. „Iata are o minte de scriitor şi nu poate să pri- 
ceapă unele lucruri foarte simple”, „toate trăsăturile lui sunt perfecte, 
decât că dinţii nu-s extraordinari” reprezintă doar câteva secvenţe ale 

acestui „biograf sincer și cinstit, care nu scrie cu mănuși”, cum îl califică 
scriitorul. 


Naratorul reprezintă prototipul copilului frenetic, dornic să des- 
copere lumea prin încălcarea tuturor tabu-urilor posibile, aşa încât 
recunoaște: „Mama avea multă bătaie de cap cu mine, dar cred că-i fă- 
cea plăcere”, întrucât „eram ca un tonic pentru ea”. El este copilul care 
aduce acasă șerpi și-i înghesuie în coșulețul mătușii Patsy, el este cel 
care vânează lilieci pentru a-i exaspera pe cei din jur, cel care rătăceşște 
în peştera labirintică sau evadează de acasă. Optimist, întreprinzător, 
temerar, nonconformist, el purcede de timpuriu să cunoască viaţa în 
toate subtilităţile sale. 


În Autobiografia sa, Mark Twain se dezvăluie atât ca frate incomod și 
copil neascultător, om de lume și prieten, cât și ca soţ și tată iubitor, 
scriitor care și-a găsit vocaţia după ani de tatonări asidue. Într-o proză 
savuroasă, plină de ironie și autoironie, scriitorul american expune cu 
naturaleţe evenimente incomode ori reconfortante, spectaculoase sau 
obișnuite din propria copilărie şi tinerețe, îşi admite cu nonşalanţă de- 
fectele, îşi ironizează calităţile, redând epopeea pitorească a vieţii sale, 
așa cum a reţinut-o retina afectivă a memoriei sale. 


Nenumăratele episoade pe care autorul le include în volumul de față 
sunt mărturii valoroase și emoționante ale unui destin legendar. Lă- 
sând la o parte tentaţiile livreşti, Mark Twain îşi conturează o autobi- 
ografie autentică, în care se relevă, înainte de toate, ca ființă umană, 
care nu și-a pierdut niciodată latura ludică, autoironică, bonomă și abia 
după aceea ca scriitor. 


Constantin ŞCHIOPU 

Pus în circulație în a doua jumătate a secolu- 
lui al XIX-lea, conceptul de „stilistică” desem- 
nează disciplina ce studiază aspectele genera- 
le şi particulare ale stilului. Privită ca știință, 
stilistica reuneşte două domenii fundamenta- 
le: stilistica lingvistică și stilistica literară, cea 
din urmă, în opinia lui E. Coşeriu, fiind o lin- 
gvistică a textului literar. Caracterul aplicat al 
stilisticii literare, numită și stilistică genetică 
sau individuală, rezidă, după Leo Spitzer, în 
„corelarea abaterii expresive” şi a stării psihi- 
ce particulare care a produs-o, deci a trăirilor 
singulare ale eului auctorial. „Fiecărei emoții, 
afirma Leo Spitzer, mai exact fiecărei abateri 
de la starea noastră normală, îi corespunde, în 
câmp expresiv, o abatere de la întrebuințarea 
lingvistică normală și invers, o abatere de la 
limbajul uzual e un indiciu al unei stări psihi- 
ce neobişnuite. O expresie lingvistică parti- 
culară este, pe scurt, reflexul și oglinda unei 
condiţii particulare a spiritului” [4, p. 9]. 
Această deviere, sesizată intuitiv de către citi- 
tor, conform lui Leo Spitzer, este o consecință 
(spontană) a modului individual, a manierei 
specifice în care sunt selectate și folosite de 
către scriitor posibilitățile comunicative ale 
limbii în comunicarea artistică. În acest con- 
text al disputelor, Dumitru Irimia sublinia că 

„stilurile individuale se constituie în modele variabile de actualizare a 
limbii-sistem, întemeiate pe variabilitatea constantă a opțiunii stilistice 
şi a raportului dintre procedee și context în generarea mărcilor stilis- 
tice” [2, p. 28]. Pornind de la ideea că orice text literar (și nonliterar) 
este o structură finită, reputatul lingvist român considera că acesta „îşi 
definește identitatea prin modul specific de convergenţă a celor patru 
dimensiuni constitutive [...]: dimensiunea fonematică, dimensiunea 
semantică, dimensiunea sintactică, dimensiunea stilistică” [2, p. 28]. 
Prin urmare, analiza acestor dimensiuni reliefează, din perspective mul- 
tiple — lingvistică, estetică, structurală, stilistică, hermeneutică etc. —, 
raportul dintre actanţii comunicării artistice sau pragmatice, dintre 
emiţător şi lumea reală, dintre scriitor şi universul ficțional, dintre sem- 
nul lingvistic şi referent, dintre text şi mesaj, dintre discurs și limbă. La 
rândul lor, straturile stilistice ale limbajului artistic includ mai multe 
registre: arhaic — regional, popular - cult, argotic — cu elemente de jar- 
gon, colocvial — retoric — solemn, comic — parodic — ironic, ludic, li- 
turgic etc. Întrucât, într-o operă literară, reperele spaţio-temporale ale 
universului ficțional, componentele psihosociale și tiparele compor- 
tamentale ale personajelor, strategiile discursive ale eului rostitor sunt 
codificate și se transpun prin registrele stilistice, o activitate indispen- 
sabilă unui comentariu literar este cea de analiză a textului din punctul 
de vedere al acestora, mai ales că, privit din perspectiva unităţilor de 
conţinut, curriculumul şcolar la disciplina Limba și literatura română 
stipulează o serie de probleme referitoare la mărcile distincte stilistice 
ale unei opere literare/curent literar, la individualitatea artistică a scri- 
itorului studiat. Deci identificarea opţiunilor stilistice ale scriitorului, 
a modului în care expresia generează sens va constitui un obiectiv im- 
portant al unui comentariu şcolar, profesorul urmând a le demonstra 
elevilor, prin formularea diferitor sarcini, că selecţia și asocierea limba- 
jului într-o operă literară este un act de creaţie, deoarece fiecare scriitor 
îşi alege cuvintele în funcţie de condiţia sa interioară, de legile interne 
ale necesității momentului de creaţie, de formula estetică la care aderă 
etc. Într-un fel își va ermetiza, bunăoară, esența gândirii, emoția poeti- 
că M. Eminescu și cu totul în alt fel G. Bacovia ori N. Stănescu. Adrian 
Marino atrăgea atenţia asupra faptului că punerea în evidenţă exclusivă 
a caracterului autonom și autotelic al limbajului „poetic-literar” redu- 
ce literatura la „propria sa tehnică de a se spune pe sine”, la „propriul 

său subiect, care este limbajul, la propriul său scop, care este materialul 


lingvistic” [3, p. 276]. 


Aşadar, pentru a prinde” stilul individualalscriitorului, particularităţile 
lui definitorii (stilul eminescian, stilul arghezian, stilul stănescian etc.), 
elevii vor fi incluși în mai multe activități de analiză a acestor registre 
stilistice. În cazul studierii unei opere literare populare, de exemplu, 
din perspectiva registrului popular care o individualizează și care pre- 
supune situarea naratorului, a personajelor, a eului liric în sfera cul- 
turii populare printr-un limbaj marcat de spontaneitate, de indici ai 
implicării afective, vor fi analizate mai multe mărci stilistice atestate 
la toate nivelurile textului: fonetic (mărci ale oralităţii, accente afec- 
tive, variante fonetice familiare, rime și ritmuri simple, aliteraţii etc.), 
lexical (selectarea și utilizarea unor cuvinte și expresii idiomatice ca- 
racteristice universului rustic — regionalisme, diminutive, pleonasme, 
tautologii etc.), morfosintactic (forme pronominale colocviale, dez- 
acorduri, viitorul popular, superlativul popular, anacolutul, frecvența 
mare a interjecției, modele sintactice bazate pe repetiţii etc.), stilistic 
(caracterul tradițional al figurilor de stil). Astfel, analizând oralitatea 
stilului, trăsătură caracteristică a basmului Povestea lui Harap-Alb, ele- 
vii vor remarca faptul că aceasta se realizează prin: expresii onomato- 
peice („Şi odată pornesc ei teleap-teleap”), verbe imitative si interjectii 
(„Măi Păsărilă, iacătă-o, ia, colo după lună”), expresii narative tipice 
(„şi atunci, şi apoi, în sfârșit, după aceea), propoziţii interogative („Că 
alta, ce pot să zic?”) și exclamative („Mă rog, foc de ger era, ce să vă 
spun mai mult!”), dativul etic („Şi odată mi ţi-l înșfacă cu dinţii de 
cap”), inserarea de fraze ritmate (portretul lui Ochilă), versuri popu- 
lare („De-ar ști omul ce-ar păţi / dinainte s-ar păzi”) sau versuri con- 
struite după modelul popular („Lume de pe lume s-a strâns de privea / 
Soarele şi luna din cer le râdea”), exprimarea locuţională, prezența 
locuţiunilor și a proverbelor („Până l-am dat la brazdă, mi-am stupit 
sufletul cu dânsul”, „Numai eu îi vin de hac”) etc. 


Spre deosebire de registrul popular, cel cult implică situarea instanţelor 
comunicării artistice în orizontul culturii, prin aplicarea, în primul 
rând, a normelor limbii literare. La nivel fonetic se remarcă ritmuri 
şi rime complexe, la cel lexical - bogăţie sinonimică, valorificarea 
potenţialităților multiple de semnificare, ambiguizarea deliberantă 

etc., la cel sintactic — frază complexă, elaborată, la nivelul stilistic — 
predilecție pentru tropi și figuri de gândire, variaţie stilistică, origina- 
litate. 


Ce sarcini de lucru pot fi formulate în vederea înțelegerii de către elevi 
a celor două registre la care ne-am referit mai sus? Având ca obiect de 
studiu Povestea lui Harap Alb de Ion Creangă, la care ne-am referit, 
profesorul le poate propune elevilor sarcini de rescriere/ modificare 
a limbajului unui fragment („Rescrieți în limbaj literar fragmentul: 
Amu cică împăratul acela, aproape de bătrânețe, căzând la zăcare, a scris 
către frățâne-său, craiului, să-i trimită grabnic pe cel mai vrednic dintre 
nepoți ca să-l lase împărat în locul său după moartea sa. Craiul, primind 
cartea, chemă tustrei feciorii înaintea sa și le zise: „Iaca ce-mi scrie frate- 
meu și moşul vostru. Care dintre voi se simte destoinic a împărăţi peste o 
tară aşa de mare şi bogată, ca aceea, are voie din partea mea să se ducă, 
ca să împlinească voința cea din urmă a moșului vostru”); de comparare 
(„Comparaţi varianta obținută cu originalul, motivând opțiunea scri- 
itorului pentru un limbaj care nu este în consonanţă cu norma litera- 
ră”); de analiză („Analizaţi structura următoarelor forme atestate în 
fragment şi comentaţi rolul lor: „căzând la zăcare”, „are voie din partea 
mea”, „să împlinească voinţa”); de argumentare („Argumentaţi utiliza- 
rea substantivului „cartea” în locul cuvântului „scrisoarea”); de substi- 
tuire („Substituiţi cuvântul „cică” cu termeni și construcţii sinonimice. 
Comentaţi valoarea stilistică a acestui cuvânt). 


Un alt registru stilistic, caracteristic odei, imnului, tragediei este cel 
solemn, care își înscrie structurile discursive în modele convenţionale 
specifice „stilului înalt” 'Tonalitatea gravă („Înviaţi-vă dar graiul, / 
Ruginit de multă vreme”), ceremonioasă, realizată prin categoria es- 
tetică a sublimului („Limba noastră-i o comoară”); prin lexicul elevat 
(„comoară”, „un şirag de piatră rară”, „aleasă”, „sfântă” etc. ), prin figuri 
retorice („Înviaţi-vă...”, „Ștergeți..., Stringeţi.”) etc. sunt câteva dintre 
mărcile dimensiunii stilistice a acestui registru, care vor fi analizate în 
procesul studierii operelor respective. 


Nu mai puţin important este şi registrul retoric (caracteristic roman- 
ticilor și în mare parte liricii eminesciene), ce poate crea o tonalitate 
patetică prin care se exprimă exaltarea eului rostitor, intensitatea trăiri- 
lor interioare, tensiunea unor conflicte. Avându-și originea în arta reto- 

ricii, acest regim stilistic se caracterizează prin tonalități exaltate, prin 
frecvenţa mare a figurilor retoricii, care apar ca elemente intrinseci în 
structura discursului. Acestea, de asemenea, pot fi atestate la diferite 
niveluri ale limbii: fonologic (repetarea unor elemente vocalice/con- 
sonantice (asonanța, aliterația), rima, sincopa și alte accidente fone- 
tice), sintactic (elipsa, paralelismul sintactic, enumerația, inversiunea, 
anacolutul, repetiţia — anafora, epifora etc.), semantic (tropii), de gân- 
dire (alegoria, antiteza, eufemismul, paradoxul, portretul, tabloul etc.). 
Ceea ce este important de remarcat în procesul analizei stilului retoric 
este faptul că orice figură, indiferent de nivelul la care este atestată, fie 
este dictată de un anumit sentiment (are valoare expresivă), fie urmea- 
ză să provoace un anumit sentiment (are valoare impresivă), fie îmbină 
ambele perspective. În acest sens, G. Genette sublinia că „figura nu este 
nimic altceva decât un sentiment al figurii şi existenţa sa depinde de 
conştiinţa pe care o capătă sau nu cititorul în legătură cu ambiguitatea 
discursului ce i se opune” [3, p. 95]. Astfel, în cazul unor figuri sintacti- 
ce, acestea pot fi dictate de emoția puternică a scriitorului ce răstoarnă 
ordinea lucrurilor, deci şi ordinea cuvintelor (inversiunea), de o pasi- 
une violentă a autorului ce vorbeşte atât de repede, încât cuvintele nu 
o pot urma (elipsa „pân-la Nistru”), de omul pasionat căruia-i place 
să se repete sau de cel mânios, care lovește de multe ori (repetiţia), de 
neputinţa eului de a rezolva de unul singur problema (invocaţia reto- 
rică) etc. 


Sarcinile pe care le poate formula profesorul în vederea înțelegerii de 
către elevi a predilecţiei scriitorului pentru un anumit cuvânt/figură/ 
construcție, care, într-un final, defineşte stilul lui/al operei, pot fi di- 
verse. Menţionăm câteva cu referință la Scrisoarea III de M. Eminescu: 
1. Ce semnificație comportă versul „Cum nu vii tu, Ţepeş doamne...!”? 
Alegeţi din variantele de răspuns: revoltă, ezitare, neputinţă, uimi- 
re, ironie; 2. De ce poetul își „îmbracă” emoția în haina invocaţiei și 
a interogaţiei retorice; 3. Propuneţi o decodare psihologică a uneia 
dintre următoarele replici / atitudini: „O, te-admir, progenitură de 
origine romană!”, „Dar lăsaţi măcar strămoșii ca să doarmă-n colb de 
cronici!”); 4. Creați, în baza replicilor („Au, prezentul nu ni-i mare?”, 
„Partioţii! Virtuoşii, ctitori de așezăminte..., „Ce a scos din voi 
Apusul?” „Voi sunteți urmații Romei?” etc.), o schiță de portret psiho- 
logic al eului liric”; 5. Argumentaţi multitudinea de retorisme în par- 

tea a doua a poemului; 6. Justificaţi utilizarea formei „large” („temniţi 
large”); 7. Susţineţi cu argumente (și din alte opere) că antiteza este 
procedeul sintactic şi compozițional favorit al poetului M. Eminescu; 
8. Comentaţi valoarea stilistică a gerunziului și a modului conjunctiv 
din ultimele trei versuri ale poemului; 9. Care dintre afirmaţii vi se pare 
plauzibilă? Forma de conjunctiv a verbelor din ultimele trei versuri ale 
poemului accentuează: a) trecerea de la dimensiunea reală la cea ide- 
ală; b) dependenţa acţiunii de o altă acţiune; c) atitudini și stări lirice; 
d) potenţialitatea unei acțiuni realizabile. 


Caracteristic pentru registrul stilistic arhaic este faptul că el evidenţiază 
dimensiunea istorică a limbajului, situează instanțele comunicării ar- 
tistice într-un timp trecut, terminat, prin actualizarea unui limbaj înve- 
chit, ieșit din uz. Ocurenţa arhaismelor la toate nivelurile discursului, 
revitalizarea unor construcţii, tipare învechite constituie dominanta 
stilistică a registrului arhaic. În cazul comentării unor opere literare ce 
se impun prin acest registru stilistic (O samă de cuvinte de I. Neculce, 
Alexandru Lăpuşneanul de C. Negruzzi, Fraţii Jderi de M. Sadoveanu 
ş. a.), vor fi analizate arhaismele lexicale (cuvinte ieșite din uz: „stol- 
nic”, „logofăt”), fonetice („pre”, „a împle”, „a rumpe”), semantice („a 
tăbări, — „a aşeza tabăra” versus „a se năpusti”), morfologice (forme 
flexionare vechi: „inime”, „aripe”, „palaturi”), sintactice („domn Ţării 
Moldovei”). E important ca în urma analizei elevii să înțeleagă funcția 
stilistică a arhaismelor utilizate, mai ales în proza istorică: de a crea 
un tablou de epocă, de a diferenţia discursul naratorului de cel al per- 
sonajelor, de a crea impresia de verosimilitate prin reconstituirea lim- 
bajului vremii evocate. Printre sarcinile de lucru pot fi şi următoarele: 
1. Extrageţi din nuvela Alexandru Lăpuşneanul şi alcătuiți o listă de cu- 
vinte ieşite din uz; 2. Redactaţi textul conform normelor limbii literare 
actuale: „După aceea, luând capetele, le aşază în mijlocul mesii pe încet 
şi cu rânduială, puind pe ale celor mici boieri dedesubt și a celor mai 
mari deasupra, după neam și după ranguri, pănă se făcu o piramidă 
de patruzeci şi şepte de căpăţine, vârful căria se închia prin capul unui 
logăfăt mare”; 3. Determinaţi tipul de arhaisme atestate în fragment; 4. 
Argumentaţi folosirea arhaismelor, referindu-vă și la alte fragmente ale 
operei, în baza următoarelor teze: a) contribuie la crearea tabloului de 
epocă; b) creează impresia de verosimilitate; c) diferenţiază discursul 
naratorului de cel al personajelor; 5. Pronunţaţi-vă cu privire la rolul 

arhaismelor în operă folosindu-vă de următorul algoritm: P (punct de 
vedere enunțat), R (raționament), E (exemplu), S (sumar/concluzie). 


Studierea în şcoală a creaţiei lui I. L. Caragiale (DI Goe, Vizită, O 
scrisoare pierdută) reclamă necesitatea cunoaşterii de către elevi a 
particularităților definitorii ale stilului comic. Acesta se caracterizea- 
ză prin viziunea deformată subiectiv asupra societăţii, asupra unor ca- 
ractere umane, cu scopul de a stârni râsul. Dincolo de faptul că este o 
modalitate de caracterizare a personajelor, comicul de limbaj, în mare 
parte, poate contribui la individualizarea operei, scriitorului (comicul 
de limbaj cu totul remarcabil îl individualizează net pe I. L. Caragiale 
în întreaga literatură română şi nu numai). Ca şi în cazul altor registre 
stilistice, cel comic poate fi atestat la nivel fonetic (pronunție greşită: 
„famelie”, „andrisant”), sintactic (construcţii prolixe, tautologii, ana- 
coluturi, repetiții obsedante, ticuri verbale etc.), semantic (calcul se- 
mantic, atracție paronimică, clișeu lingvistic, etimologie greşită etc.). 
În această ordine de idei, menționăm și registrul ironic, care se carac- 
terizează prin disimularea unei atitudiini critice sub aparență laudati- 
vă, prin formulări ironice, prin intonaţiile cu care sunt rostite. Rolul 
stilistic al acestui registru este de a institui un strat de adâncime al 
semnificației, marcând ruptura dintre aparență și esenţă, distanţarea 
critică, dispreţuitoare a locutorului (narator, personaj, eu liric) şi a lec- 
torului de un referent (personaj, obiect, eveniment, situație etc. ), pe 
care îl persiflează, „de a provoca afectele contrarii acelora legate de ex- 
presiile întrebuințate” [5]. Pentru o mai bună înțelegere de către elevi 
a particularităților definitorii ale registrelor comic și ironic şi pentru 
identificarea acestora, profesorul va formula diverse sarcini: de resta- 
bilire a replicii personajului (Restabiliţi replica personajului: ,...”); de 
precizare a tipului de replică („Determinaţi tipul de replică alegând 
din următoarele variante: metaforică, sentenţioasă, ilogică, agramată, 
cu subtext”); de argumentare („Argumentaţi rolul replicii în dialog, 
ţinând cont şi de tipul acesteia”); de raportare ( „Raportaţi replica la 
tipul uman pe care îl reprezintă personajul”) etc. 


Definind conceptul de „text literar”, D. Irimia, în studiul Introducere în 
stilistică, opina că acesta poate fi considerat ca o realitate cu două ipos- 
taze consubstanţiale: structura stilistică și funcția de semnificare poe- 
tică. În prima ipostază, structura stilistică poartă mărcile Eului auctori- 

al, în ipostaza a doua, structura stilistică generează lumea semantică a 
textului și poartă totodată mărcile Eului textului. Ambele serii de mărci 
stilistice — ale eului auctorial şi ale eului textual — îşi definesc identitatea 
şi, implicit, originalitatea prin modul de valorificare a potenţialului ex- 
presiv al limbii, a diverselor categorii estetice, semantice, morfologice 
şi sintactice. Formă specifică de transmitere a mesajului de la creator la 
receptor prin intermediul operei de artă, comunicarea artistică este un 
domeniu al expresiei personale, al dimensiunii reflexive a limbajului, al 
ficţiunii, o artă a cuvântului, care înseamnă selecţie a materialului. Prin 
urmare, orice demers didactic trebuie să satisfacă aceste prerogative. 

Perioada pe care o traversăm impune activități 
educaționale ce urmăresc pregătirea elevilor 
pentru viață, pentru rezolvarea creativă a pro- 
blemelor care există și care abia urmează să se 
contureze. Prinși între reforme, regulamente, 
reformele reformelor, ne întrebăm care este 
constanta, axioma activității didactice? Cum 
reuşim să stabilim echilibrul dintre curriculum, 
standardele de eficienţă a învăţării, standardele 
de performanţă, programa de evaluare, strategi- 
ile de predare, evaluarea finală şi, cel mai impor- 
tant, viaţa reală? Probabil, răspunsul ar fi „prin 
măiestria pedagogică”. Ne asumăm învăţarea pe 
tot parcursul vieții, experimentăm, reorganizăm, 
ne implicăm afectiv, ne ascultăm intuiţia și încer- 
căm să construim pe termen lung. Așadar, până 
se va realiza o reformă eficientă de sus, profeso- 
rul, „de jos”, trebuie să se poată reinventa pe sine 
însuși pentru a putea schimba accentele: să nu îi 
pregătească pe elevi pentru viața de după școală, 
ci „să aducă viaţa în şcoală, să creeze contexte 
pentru învăţare, ca educabilul să observe lumea, 
să pună întrebări, să o descopere, să se integre- 
ze armonios în societate, să înveţe a lua decizii 
importante, a construi relaţii cu cei din jur. Cu 
alte cuvinte, şcoala să devină un „bildungsro- 
man’, care să-i ofere copilului oportunitățile 
unui proces inițiatic urmând treptele devenirii. 
La întrebările-cheie „Ce învăţăm?” şi „Cum pre- 

dăm?” psihologul, profesorul de ştiinţele cogniției și educaţiei Howard 
Gardner propune două fundamente pe care trebuie să se axeze procesul 
educaţional pentru a corespunde individualităţii elevilor: știința învățării, 
cu ultimele achiziţii în domeniul cogniţiei şi neuroştiinței (inteligențele 
multiple etc.), și sistemul de valori care trebuie să însuflețească educația 
(domeniul adevărului, domeniul frumosului și al binelui într-un mediu 
educaţional, „contextualizat [3, p.19]. 


Competenţele literare-lectorale, trăsăturile caracteriale, comportamen- 
tele literare și aptitudinile pentru literatură reprezintă valori ale educaţiei 
literar-artistice, evident, obținute prin educaţie și instruire. Astfel, unul 
dintre obiectivele-cheie ale receptării/ interpretării literaturii în şcoală 
este formarea la elevi a competenţei lectorale, definită de P. Cornea ca 
„totalizare a cunoştinţelor necesare citirii şi înțelegerii textelor” [2, p. 96]. 
Evident, competenţa lectorală o impune și pe cea literară, care, conform 
exegetului român, nu se reduce la o problematică a „achiziției”, trăsătu- 
ra ei definitorie fiind creativitatea, deoarece în orice lectură literară nu e 
vorba doar de utilizarea diverselor convenții, ci de capacitatea de a inven- 
ta sensuri complementare, de a stabili legături și a produce interferenţe 
[2, p.98]. În formarea acestor competenţe, conceptele „interdisciplinari- 
tate” şi „transdisciplinaritate” devin indispensabile traseului educațional 
şi facilitează realizarea misiunii educaţiei. Abordarea operelor literare, 
implicit, a lecturii, din perspectivă inter- și transdisciplinară este foarte 
eficientă în a motiva elevul pentru învățare. Formă de cooperare între 
discipline diferite cu privire la o problematică, „a cărei complexitate 
nu poate fi surprinsă decât printr-o convergenţă și o conturare pruden- 
tă a mai multor puncte de vedere” [1, p.126], interdisciplinaritatea, în 
același timp, „este stimulativă, deoarece necesită împletirea unor me- 
tode şi moduri de gândire adesea separate” [3, p.58]. În această ordine 
de idei, menţionăm printre multiplele activități ce urmăresc formarea 
competenţei de lectură a elevilor și prezentările de carte, desfăşurate, 
mai ales, din perspective inter- şi transdisciplinare. Organizate o dată pe 
lună, prezentările de carte, pe lângă obiectivul de bază — formarea citi- 
torului, urmăresc şi implicarea elevilor în activități diferenţiate, de cele 
mai multe ori, ţinându-se cont de tipul de inteligență dominant. Astfel, 
comprehensiunea de ansamblu a unei cărți, cum ar fi O călătorie spre cen- 
trul Pământului de Jules Verne, cl. a VI-a, inclusiv, a raportului „realitate — 
ficţiune”, impune mai multe cunoștințe din diferite domenii: geografie, 

fizică, geologie etc. Pentru explicarea unor termeni necunoscuți, atestați 
în roman, profesorul poate apela la fotografii, mulaje, video (de ex. do- 
cumentarul despre erupția vulcanului Stromboli, imagini a unor caver- 
ne, fiorduri, a unor plăci tectonice etc.). Transferul cunoștințelor de la 
temele studiate la geografie în clasa a V-a despre structura pământului 
(la care elevii au confecționat vulcani, au reprezentat scoarța pământului 
utilizând diferite materiale) facilitează înțelegerea raportului „realitate-— 
ficțiune” din romanul lui ]. Vernes. În cadrul acestei activităţi, profesorul 
le poate solicita elevilor să prezinte Traseul expediției personajelor cărții 
fie la hartă, fie în PowerPoint, fie prin desen. Alte sarcini de natură in- 
ter- transdisciplinară pe care urmează să le rezolve elevii sunt colectarea 
informaţiei despre toponimele descrise în roman, compararea proiecte- 
lor realizate, prin care elevii stabilesc asemănările și desosebirile, identi- 
fică elementele reale ce au servit ca punct de plecare în construirea uni- 
versului ficțional al operei, determină gradul de imaginaţie a autorului 
(elemente, situații etc... 


Înțelegerea și interpretarea textului pot fi realizate şi prin testul-grilă 
propus în baza capitolului al XIX-lea al romanului. Prin întrebările lite- 
rale, de traducere, prin sarcinile de interpretare, de ierarhizare a ideilor 
se urmărește gradul de înțelegere a textului, formarea capacității elevi- 
lor de a selecta adecvat informaţia, de a argumenta ideea, abilitățile de 
comentare a situaţiei. Propunem mai jos câteva dintre exerciţiile testu- 
lui-grilă, de comprehensiune și interpretare (în baza cap. al XIX-lea): 


1.Exploratorii şi-au continuat călătoria: | 4. Transcrie din text: 

a) marţi, pe 2 iunie; a) un obiect indispensabil expediției; 

b) miercuri, pe 2 iulie; b) două unități de măsurare a distanţei; 
c) marţi, pe 2 iulie; c) două sintagme cu referire la timp; 

d) marţi, pe 2 august. d) două noţiuni din geografie. 

2. Galeria de lavă era: 5. Calculează în metri distanţa parcursă 
a) drumul spre extremitatea vulcanului; | de exploratori, ştiind că: 

b) o scară naturală; a) o milă (mn) = 1 852 m; 

c) calea spre centrul pământului; b) o leghe = 5 555 m. 


d) traseul călătorilor. 


3. Profesorul alese drumul care duce spre: | 6. Comentează, în 6-7 rânduri, tăcerea un- 


a) apus; chiului la replica nepotului: „Este evident 
b) miază-noapte; (...). Mergem în direcția contrară” 
c) vest; 


d) est. 

Completând tabelul cu informaţii despre bagajele expeditorilor, elevii, 
ulterior, pot fi solicitați să argumenteze utilitatea ustensilelor, a apara- 
telor, să indice momentul când acestea s-au dovedit necesare/vitale. 
Referirea la experienţa personală a elevilor va scoate în evidenţă ideea 
că astăzi, unui expeditor din mileniul al III-lea, îi este indispensabil te- 
lefonul mobil performant pentru a face fotografii și inregistrări video. 


Aşadar, în urma acestei activităţi, profesorul poate ușor constata dacă 
elevii au înţeles textul, relaţia „realitate-ficțiune”, dacă au fost în stare 
să stabilească legături între secvențele literare și experiența lor de viaţă. 


O practică eficientă este și utilizarea instrumentului Web 2.0, Vocaroo, 
ce permite înregistrarea gratuită a mesajelor audio și salvarea acestora 
în format mp3 online, sub forma unui link. Desigur, utilizarea acestei 
metode impune și anumite cerințe: elevii trebuie să aibă un calcula- 
tor cu microfon incorporat, să cunoască subiectul operei epice, să fie 
informaţi din timp despre forma de evaluare, pentru o lectură orienta- 
tă a operei. 


Metodologia de aplicare este următoarea: după prezentarea de carte 
(Omul-amfibie de Alexandr Beleaev) elevilor din clasa a VII-a li se pro- 
pune să realizeze un discurs de 4 minute în care să-și exprime opinia 
pe marginea subiectului „Are voie omul să se joace de-a Dumnezeu?”. 
După ce elevii înregistrează mesajul prin platforma Vocaroo, expedi- 
ază linkul profesorului. În cazul experienţei noastre, încurajați să se 
documenteze, elevii au extins tema la diverse probleme (a clonării, a 
morţii clinice, a eutanasiei legale). Educaţia lor, valorile cultivate în fa- 
milie, discuţiile în cadrul orei i-au determinat pe majoritatea să afirme 
că omul nu poate lua locul lui Dumnezeu, că e nevoie de a respecta 
măsura în toate. Faptul că elevii au avut posibilitatea să își audieze pro- 
dusul a contribuit la aceea că toți 26 au înregistrat discursul minimum 
de două ori. 12 elevi s-au supus unei exigente autoevaluări: ei au în- 
registrat discursul de minimum trei ori. Vocaroo s-a dovedit a fi un in- 
strument eficient în dezvoltarea / evaluarea competenţei de producere 
a textului personalizat, în cunoașterea și respectarea normelor ortoe- 
pice. Elevii, surprinși ei înşişi de accentuările greșite, de „înghițirea” 
terminațiilor, de poticniri, bâlbe, de clasicul „î-î-i-ă”, au înregistrat până 
au fost satisfăcuţi de calitatea produsului. 

Pentru discursul cu titlul Cărțile au suflet (N. Manolescu), propus în clasaa 
VIII-a, elevii au valorificat ideile din textele Dans cu o carte (G. Liiceanu), 
A patra inimă (M. Cărtărescu), acumulate prin brainstorming la ore, au 
motivat tema referindu-se la cartea preferată. Vizionarea secvenţei Balul 
Natașei din celebra ecranizare a regizorului rus Serghei Bondarciuk 
(https://wwwyoutube.com /watch?v=k30005_nEWY&t=198s) i-a 
ajutat pe elevi să înțeleagă sensul cuvintelor „pudoare”, „ingenuă”, să 
descopere în privirea candidă, în gesturile de tandreţe, în mişcările 
graţioase ale lui Andrei și ale Nataşei o asemănare cu lumea cărților, cu 
emoția cititorului în aşteptarea fascinaţiei literare. 


Lectura predictivă a fragmentului selectat din textul A patra inimă de 
Mircea Cărtărescu a condus la acumularea de idei despre viziunea au- 
torului asupra lecturii — „călătorie pe spatele fluturelui gigant” spre des- 
coperirea noilor experienţe literare. Acest tip de lectură a contribuit la 
dezvoltarea creativităţii, a competenţei de a argumenta punctul de ve- 
dere, la înțelegerea noţiunii de libertate raportată la cea de comentariu 
al textului literar. Prin parametrul de referire la cartea preferată, elevii 
au avut ocazia să integreze informaţiile achiziționate în propriul sistem 
de cunoştinţe și valori. În mare parte, au fost alese operele propuse în 
lista de lectură, fapt ce confirmă că la întocmirea acesteia s-a ținut cont 
de caracterul relevanțţei, al particularităţilor de vârstă, al preferințelor 
elevilor (Eu sunt Malala de M. Yousafzai, Jocurile foamei, de S. Collins, 
Împăratul muştelor de W. Golding etc.). Redactarea discursului a im- 
plicat şi transversalitatea competenţelor-cheie: elevii şi-au exersat ap- 
titudinile de redactare a textului scris / oral, au sintetizat în manieră 
proprie ideile acumulate la ore, și-au exprimat atitudinea pozitivă față 
de lectură. La evaluarea temei, am constatat că aproape toţi elevii au 
respectat limita de timp: 4 minute, ceea ce înseamnă o creștere față de 
discursul precedent (mai mulți elevi au înregistrat din a doua încercare 
şi absolut toți au prezentat tema). 


Traseul didactic — călătorie la librărie este o metodă ce poate contri- 
bui în mare măsură la dezvoltarea plăcerii de a citi, la consolidarea 
relaţiilor de parteneriat cu părinţii, cu librăriile, la cultivarea valorilor, 
la dezvoltarea competenţelor specifice. Organizat la începutul anului 
şcolar, momentul poate deveni dominant în motivarea pentru lectu- 
ră, pentru construirea / consolidarea ethosului școlar: acea încredere 

reciprocă a elevului și a profesorului că alcătuiesc o echipă, colaborea- 
ză, se respectă. Precondiţiile desfășurării activităţii sunt următoarele: 
acordul părinţilor pentru procurarea unei cărți din lista de lecturi; 
colaborarea cu librarii pentru a asigura numărul necesar de cărți cu 
același titlu / din aceeași colecţie / la același preţ, pentru a informa 
elevii, a răspunde la întrebări, colaborarea cu profesorul de istorie, dis- 
punerea de telefon mobil, aparat de fotografiat. Vizita la librărie a ele- 
vilor poate fi completată cu alte câteva sarcini: în timpul deplasării pe 
jos, dus-întors, elevii vor avea de notat denumirea străzilor, numărul 
intersecţiilor. Profesorul-însoţitor le poate povesti despre istoricul clă- 
dirilor, monumentelor aflate pe traseul respectiv. La librărie, elevii vor 
face cunoștință cu noile apariţii editoriale, vor lua interviu librarului cu 
privire la cea mai scumpă carte din magazin, la cea mai vândută, la cele 
mai solicitate de adolescenţi etc. La revenirea în sala de clasă, elevii vor 
fi solicitaţi să scrie o dedicație pentru colegul de bancă și să-şi dăru- 
iască reciproc cartea. Pentru deschiderea interdisciplinară, ca proiect 
de grup, elevii pot prezenta itinerarul parcurs în scheme, desene, foto- 
grafii. Menţionăm că activitatea respectivă este foarte atractivă pentru 
elevi, ea devine memorabilă, emoţionantă, contribuie la dezvoltarea 
competenţelor-cheie, iar lectura poate căpăta statutul de stil de viaţă. 


În concluzie subliniem că orele de limbă şi literatură română, abordate 
inter- și transdisciplinar, formale și nonformale, sunt contexte adecva- 
te şi adevărate de trăire intelectuală, emoțională, morală. Aceste per- 
spective „generează noi dimensiuni de interpretare a textului artistic, 
îi ajută pe elevi să înțeleagă semnificația comunicării artistice prin cu- 
vânt în raport cu celelalte moduri / tipuri de comunicare”[4, p. 168], 
îi ajută să-şi construiască o viziune holistică asupra vieţii. Cât priveşte 
lectura, ea îi invită pe elevi să descopere noi orizonturi, experienţe 
umane uluitoare. 


Bibliografie | l Lucian Ciolan, Învăţarea integrată, fundamente pentru 
un curriculum transdisciplinar, Editura Polirom, Iaşi, 2008. 
2. Paul Cornea, Introducere în teoria lecturii, Editura 
Minerva, București, 1988. 
3. Howard Gardner, Mintea disciplinată, ediţia a III-a, 
Editura Sigma, Bucureşti, 2011. 
4. Constantin Şchiopu, Interdisciplinaritate, pluridiscipli- 
naritate şi transdisciplinaritate. În: „Limba română”, 2011, 
nr. 9-10. 

Chișinău). 


Pentru un filolog, mai mult decât în cazul al- 
tor oameni de ştiinţă, a scrie înseamnă a trăi. 
Cunoscuta formulă goetheană surprinde atât 
faptul că scrisul este oglinda omenescului, 
cât şi amănuntul că, în imperiul discret al li- 
terei, cărturarilor le revine răspunderea de a 
se îngriji, asemenea unor grădinari, de viața 
delicatelor făpturi numite texte. În ciuda su- 
portului material relativ fragil care le asigură 
în chip material existenţa, textele pot depăşi 
cu mult orizontul de vieţuire al ființelor care 
le-au creat. Ne sunt familiare texte care au 
întrecut cu sute, chiar cu mii de ani, vârsta 
creatorilor lor, iar dezvăluirea factorilor care 
le-au asigurat supraviețuirea constituie sarci- 
na de căpătâi a filologiei. Prin urmare, nu este 
dificil de constatat că explorarea filologică a 
scrierilor care ne-au parvenit din trecut este o 
călătorie în timp, adică un parcurs întreținut 
printr-un travaliu migălos de reconstituire pe 
care un om de știință este capabil — în măsura 
puterii de lucru și a posibilităților documen- 
tare de care dispune la un moment dat — să îl 
desfăşoare pentru a lămuri istoria unor texte. 
Ca emblemă a unei epoci şi ca obiect de ana- 
liză filologică, textul devoalează, aidoma unui 
sit arheologic, crâmpeie dintr-o lume dispă- 
rută, dar fascinantă prin puterea de evocare a 
datelor aduse în lumina prezentului. 

Curgerea tumultuoasă a vre- 
murilor îngreunează lucrul 
filologului. La tot pasul, răsar 
dificultăţi dintre cele mai fe- 
lurite, de la neajunsurile pri- 
vind descifrarea unor texte la FETE 
obstacolele ivite în calea stu- fi A | pi (GEORGE i 
diului genetic și funcțional al í O 
acestora. De aceea, respectul i 
pentru adevăr, rigoarea și à TEL 


F OMUL DE CUVINT 


răbdarea, prudenţa şi dis- > K AAA Ghirilă 
cernământul constituie doar pa 

câteva din culorile tempera- 
mentale prin care ar putea fi 
schițat portretul intelectual 
al unui filolog veritabil și nu 
este lipsit de importanță să 
adăugăm că împletirea armo- 
nioasă și fericită a acestor trăsături poate fi recunoscută în cărturarii a 


căror viaţă se confundă cu munca lor. 


Personalitate a filologiei românești, îndrumător al multor generaţii 
de studenţi, mentor al unor valoroase teze de doctorat şi inițiator al 
unor remarcabile proiecte de cercetare dedicate recuperării valorilor 
vechiului scris românesc, academicianul Gheorghe Chivu a împlinit 
rodnica vârstă de şaptezeci de ani. Aniversarea constituie și un potrivit 
prilej de manifestare a prețuirii pe care comunitatea filologică o arată, 
prin tradiţie, spiritelor apreciate pentru calitățile umane și meritele lor 
profesionale. Recent apărut de sub tipar, volumul Omul de cuvînt. In 
honorem Gheorghe Chivu reuneşte lucrările a peste 40 de lingviști din 
principalele centre academice și de cercetare din România, dar nu nu- 
mai. De formaţii diverse și aparținând unor generaţii deosebite, semna- 
tarii studiilor sunt totuși uniți prin legăturile durabile ale consideraţiei 
față de generozitatea științifică a filologului sărbătorit la ceas aniversar. 


În tomul de aproape șase sute de pagini, publicat la Editura Universității 
„Alexandru loan Cuza” din laşi, cititorul descoperă că filonul 
corelaţiilor dintre părţile alcătuitoare ale volumului stă sub pecetea be- 

nefică a conlucrării. De altfel, cuvântul editorial semnat de Adina Chi- 
rilă, conferenţiar universitar la Facultatea de Litere, Istorie și Teologie 
a Universităţii de Vest din Timișoara, situează în zodia excepționalității 
destinul cărturarului sărbătorit și plasează contribuţiile omagiale sub 
semnul unităţii în diversitate. 


Profesori, prieteni, colaboratori şi discipoli ai savantului sărbătorit se 
reunesc în volum pentru a reliefa tendinţele active în lingvistica româ- 
nească contemporană. Spectrul de preocupări este bogat și atractiv: fo- 
netică și dialectologie, istoria limbii române, onomastică și toponimie, 
lexicologie și lexicografie, gramatică, retorică și stilistică, cărora li se 
adaugă teritorii epistemologice precum teoria limbii, filozofia limba- 
jului, traductologia, lingvistica textului și, desigur, biblistica şi critica 
textuală. Considerate ca vase comunicante, contribuţiile reflectă pre- 
cumpănirea lingvisticii diacronice asupra celei sincronice și prevalența 
perspectivei calitative asupra celei cantitative. Multe studii au ca pro- 
totipuri sau ca armături argumentative idei, sugestii, demonstrații și 
analize publicate de Gheorghe Chivu în decurs de jumătate de secol. 
De altfel, cine parcurge titlurile incluse în bibliografia celor aproxima- 
tiv 250 de lucrări publicate de harnicul și luminatul cercetător al scrisu- 
lui literar românesc se convinge cât de fertilă este opera unui cărturar 
recunoscut pentru limpezimea și puterea de pătrundere a demersului 
ştiinţific profesat cu precizie, cu onestitate și cu autoritatea dată de ex- 
celenta cunoaştere a textelor vechi românești. 


Echilibrul creat între eterogenitatea tematică a articolelor şi coerenţa 
perspectivelor care consolidează axele de edificare a volumului Omul 
de cuvânt poate fi interpretat nu doar ca simbol de fericit dialog între 
specialiști, ci şi ca emblemă a cumpătării ce caracterizează personalita- 
tea Profesorului omagiat. Cititorii studiilor semnate de Gheorghe Chi- 
vu pot mărturisi că judecăţile omului de știință rezultă cu precădere 
din examinarea cumpănită a faptelor de limbă supuse analizei, iar mo- 
delarea cadrului teoretic susține, în lumina realităților lingvistice exa- 
minate, un demers argumentativ judicios, focalizat asupra esenţialului. 
În această privință, se dovedesc exemplare studiile cuprinse în cule- 
gerea intitulată Vechi texte românești. Contribuţii filologice și lingvistice 
(Editura Academiei Române, 2015), antologie care pune în valoare 
atât panorama preocupărilor ştiinţifice ale autorului, cât şi modelele 

de analiză filologică şi lingvistică profesate de Gheorghe Chivu. În 
rezonanţă cu interesele de cercetare și cu stilul ştiinţific sobru și erudit 
impus de savantul căruia îi este dedicat volumul omagial, contribuţiile 
grupate în cheia alfabetică a numelor autorilor constituie explorări 
interesate să surprindă, în acord cu diverse planuri de relevanță (do- 
cumentar, metodologic, teoretic), aspecte inedite din evoluţia şi uzul 
limbii române. 


Apreciată fără rezerve, acribia reputatului filolog a fost, de-a lungul 
timpului, elogiată de specialiști de marcă ai lingvisticii românești, 
iar printre mărturiile recunoaşterii de care academicianul Gheorghe 
Chivu se bucură în comunitatea academică a lingviștilor români pot 
fi amintite premiile conferite de Academia Română (Premiul „Timo- 
tei Cipariu” și Premiul „Perpessicius”) şi decernarea titlului de doctor 
honoris al universităților din Galaţi (2012) şi din Târgovişte (2017). 
Dincolo de aceste binemeritate însemne solemne de deferență rămân 
emoționante şi pilduitoare bucuria și stima cu care Profesorul Chivu 
este întâmpinat în centrele universitare și de cercetare filologică din 
România şi din Republica Moldova, iar acestea sunt clipele în care 
cei prezenţi pot remarca armonia dintre exigenţă și jovialitate, dintre 
erudiție şi amabilitate, dintre onestitate și generozitate. 


Între filologii români de seamă, învățatul care a restituit culturii române 
texte precum Institutiones Linguae Valachicae (2001), prima gramatică 
românească scrisă în limba latină, şi Dictionarium Valachico-Latinum 
(2008), primul dicţionar al limbii române, se distinge prin devotamen- 
tul cu care se îngrijește de temele predilecte de cercetare. Apreciate 
fără rezerve pentru temeinicia cu care au fost realizate, ediţiile critice 
ale unor texte vechi au constituit pentru Gheorghe Chivu tot atâtea 
puncte de plecare pentru dezvoltarea unor studii solide, care au așezat 
în ramă nouă slova veche și înțeleaptă a trecutului. Acestor explorări 
li s-a adăugat prezenţa statornică în colectivele de specialiști care au 
elaborat lucrări de referință pe terenul istoriei limbii române literare: 
Documente și însemnări româneşti din secolul al XVI-lea, Texte româneşti 
din secolul al XVI-lea, Cele mai vechi texte românești. Contribuţii filolo- 
gice și lingvistice, Dicţionarul împrumuturilor latino-romanice în limba 
română veche (1421-1760), Istoria limbii române literare. Epoca veche 
(1532-1780) ş. a.; valorificate pe plan naţional și internațional, astfel 

de contribuţii reflectă măsura angajamentului de durată asumat în be- 
neficiul filologiei. Cu alte cuvinte, dacă se adeverește înțelesul adagiului 
„omul sfințește locul”, nu este mai puțin adevărat că reputaţia științifică 
se clădește prin lucru conştiincios, perseverent și exigent. Ca mărturie 
a admiraţiei față de opera academicianului Gheorghe Chivu, volumul 
intitulat Omul de cuvânt este întruparea livrescă a prieteniei şi conlu- 
crării. În paginile cărţii, cititorul se va reîntâlni cu nume consacrate ale 
lingvisticii românești și va face cunoştinţă cu scrierile promițătoare ale 
unor cercetători recent porniţi pe drumul anevoios al lucrului ştiinţific. 
De la un text la altul, călătoria prin lectură are ca repere de încredere 
opera unui savant pentru care filologia este un mod de viață’. 


Notă | ! Petre Gheorghe Bârlea, „Laudatio: Gheorghe Chivu și 
filologia ca mod de viață”, în vol. Gheorghe Chivu, un mo- 
del de rigurozitate științifică și didactică, Editura Bibliothe- 
ca, Târgovişte, 2017, p. 36-65. 

Vasile D. ȚÂRA 


O distinsă personalitate 
a filologiei românești 


Profesorul Gheorghe Chivu, m. c. al Acade- 
miei Române, face parte din elita filologiei 
românești, care a contribuit și contribuie de- 
cisiv la reconsiderarea și cunoaşterea culturii 
românești scrise din epoca veche și din peri- 
oada modernă. Reprezentant strălucit al școlii 
filologice bucureştene, întemeiată de Ion Bia- 
V.D.[.- prof.univ, dr, nu şi Dan Simonescu, consolidată și dezvolta- 
Facultatea de Litere, Istorie t3 Ja Institutul de Lingvistică „Iorgu Iordan — 

şi Teologie, Universitatea de Al > i lui heti 
Vest din Timişoara. Domenii Al. Rosetti”, sub îndrumarea lui Ion Gheție, 
de competență: istoria limbii profesorul Gh. Chivu se distinge atât ca un 
române literare, dialectologie, cercetător de mare autoritate științifică al lim- 

onomastică, paleografie bii sili .. hi câtsi d 
românească, lingvistică aplicată. PI ȘI literaturii noastre vechi, cât și ca autor de 
Autorul a peste o sută de studii, excelente ediţii critice ale unor valoroase tex- 
articole și recenzii publicate în te românești de patrimoniu sau ale unor scri- 

țară ȘI IN străinătate. Coautor $ PR i I B d ” D ] 

al unor volume de referință, itori importanți, precum lon Budai-Deleanu 
precum Istoria limbii române şi George Coşbuc. Totodată, Domnia Sa este 
literare (1978, ed. a Il-a, 1983), şi un eminent universitar, foarte apreciat de 

Crestomaţie românească. Texte de tile de studenti, d leci side det 
limbă literară (1978), Cultivarea SEUA PEE AE STUCENTI GE colege Nae COCLOS 
limbii române în liceu (1983) ș.a. ranzii pe care îi îndrumă în elaborarea tezelor. 


Prodecan și decan al Facultăţi a | 
de Filologie a Universităţii din Opera ştiinţifică a profesorului Gheorghe 
Timişoara (1981-1990), director Chivu, alcătuită din 19 cărți (unele în cola- 

| al Bibliotecii Cent y să a , 
genera a Doed enS borare), peste o sută de studii și articole, la 
Universitare „Eugen Todoran” din _ a a 
Timişoara (1992-2008) și membru Care se adaugă numeroase recenzii, note bibli- 


al mai multor asociaţii științifice ografice, interviuri etc., îl așază între cei mai 
naţionale și internaţionale. 


de seamă cercetători ai scrisului românesc şi 
ai culturii noastre, îndeosebi a celei cuprin- 
se între veacurile al XVI-lea și al XIX-lea. 

Contribuțiile Domniei Sale în domenii majore ale filologiei și ling- 
visticii românești, precum istoria întemeierii şi evoluţiei scrisului în 
limba română, stilistica și normele vechii române literare, lexicologia 
şi lexicografia românească, se rânduiesc între lucrările de referință ale 
bibliografiei de specialitate. 


Strădaniile filologului dedicat readucerii în actualitate a textelor 
românești scrise, vreme de peste trei secole, aproape exclusiv în alfabet 
chirilic, sistem de scriere cunoscut și familiar numai specialiştilor în 
paleografie, presupun dificultăți și eforturi mari pentru descifrarea și 
interpretarea sistemelor de scriere utilizate de vechii scribi, tipografi și 
cărturari, dificultăți care se amplifică mult și pentru că, frecvent, starea 
fizică a textelor respective este precară. La acestea se adaugă situația 
vechii române literare, ce nu era structurată în baza unui sistem de nor- 
me unitar și era dominată de influențe străine orientale: slave, greceşti 
şi turceşti. Analiza limbii, a stilului şi a relaţiei cu alte scrieri similare, 
românești ori străine, stabilirea paternităţii, a copiştilor sau a tipogra- 
filor care au așezat textul în pagină, a locului unde a fost elaborat, co- 
piat sau tipărit textul cercetat și a variantei literare în care a fost scris, 
precum și, nu o dată, identificarea calităţii de original sau de copie a 
scrierii editate etc. presupun o cercetare de profunzime, anevoioasă 
şi extrem de complexă, întemeiată pe o imensă informaţie filologică, 
lingvistică, istorică și culturală. 


Profesorul Gheorghe Chivu face parte din această categorie, din păca- 
te tot mai restrânsă, de savanți care și-au asumat dificultăţile și povara 
unor astfel de cercetări indispensabile pentru studiile de istorie a lim- 
bii, a literaturii şi a culturii noastre. 


Ediţiile de text realizate de profesorul Gh. Chivu sunt modele de cerce- 
tare filologică de cea mai înaltă ținută ştiinţifică. Dintre acestea, ediția 
critică a manuscrisului miscelaneu Codex Sturdzanus, care conţine 
texte de la sfârșitul secolului al XVI-lea şi de la începutul secolului al 
XVII-lea, realizată mai întâi ca teză de doctorat și editată, într-o varian- 
tă amplificată, în 1993, a fost distinsă, în același an, cu Premiul „Timotei 
Cipariu” al Academiei Române. 


Domnia Sa este şi coautor la trei volume de primă însemnătate pen- 
tru cercetarea scrierilor românești din veacul al XVI-lea: Documen- 

te şi însemnări românești din sec. XVI (Bucureşti, Editura Academiei, 
1979), Cele mai vechi texte româneşti. Contribuţii filologice şi lingvistice 
(Bucureşti, 1982) şi Texte româneşti din secolul al XVI-lea (Editura Aca- 
demiei, 1982), elaborate în cadrul Sectorului de filologie al Institutului 
de Lingvistică „Iorgu Iordan - Al. Rosetti” din Bucureşti. Prin două 
ediţii critice exemplare: Institutiones linguae valachicae. Prima grama- 
tică a limbii române scrisă în limba latină (Bucureşti, Editura Academi- 
ei, 2001) şi Dictionarium valachico-latinum. Primul dicționar al limbii 
române (Bucureşti, Editura Academiei, 2008), profesorul Gheorghe 
Chivu inițiază un proces important şi prea multă vreme neglijat de edi- 
tare ştiinţifică a textelor laice românești din secolul al XVIII-lea. 


Editând şase volume din opera lui G. Coşbuc! și scrierile beletristice, 
lingvistice, istorice etc. ale lui Ion Budai-Deleanu”, Domnia Sa oferă un 
model de editare critică riguroasă, făcută cu maximă acribie filologică, 
pe care ar trebui să-l urmeze toți cei care se ocupă de reeditarea scrii- 
torilor români. 


Studiile de istorie a limbii române literare şi îndeosebi cele dedicate 
stilurilor funcționale din epoca veche îl recomandă pe savantul Ghe- 
orghe Chivu ca pe unul dintre cercetătorii de notorietate din acest do- 
meniu al lingvisticii românești. Cărţile şi studiile pe care le-a publicat 
până acum fac parte din bibliografia esenţială a acestor discipline da- 
torită ideilor originale, noutăţii și bogăției faptelor de limbă analiza- 
te, extrase, cu meticulozitatea şi adânca ştiinţă a specialistului dedicat 
până la sacrificiu muncii sale, dintr-un impresionant număr de scrieri și 
documente vechi. Cităm doar trei dintre lucrările cele mai frecventate 
de cercetătorii istoriei şi ai stilurilor limbii române: Limba română — de 
la primele texte până la sfârșitul secolului al XVIII-lea. Variantele stilistice 
(București, Editura Univers Enciclopedic, 2000), Istoria limbii româ- 
ne literare. Epoca veche (1532-1780) (Bucureşti, Editura Academiei, 
1997) şi Contribuţii la studiul limbii române literare. Secolul al XVIII-lea 
(1688-1780) (Cluj, Editura Clusium, 2000), ultimele două, în colabo- 
rare. 


Domnia Sa are merite speciale și în cercetarea limbajului liturgic româ- 
nesc, vechi şi modern, studiile pe care le-a publicat până acum fiind de 
importanţă capitală pentru investigarea de specialitate a acestei varian- 
te a limbii române, care a funcționat mai multe secole ca instrument 

principal de comunicare cultivată și se distinge prin particularități spe- 
cifice de celelalte stiluri funcționale. 


Detaliata cunoaștere a limbii textelor noastre vechi, obținută printr- 
o vastă și aprofundată informare filologică, i-a îngăduit profesorului 
Gheorghe Chivu să inițieze şi să elaboreze, împreună cu Emanuela 
Buză şi Alexandra Roman Moraru, o lucrare lexicografică deosebi- 
tă: Dicţionarul împrumuturilor latino-romanice în limba română ve- 
che (1421-1760) (Bucureşti, Editura Științifică, 1992), care oferă 
specialiştilor un material lexical bogat (1427 de termeni), în cea mai 
mare parte inedit, analizat din punct de vedere lexicografic și etimolo- 
gic. Însoţită de un studiu introductiv dezvoltat (p. 7-70), unde găsim 
cea dintâi cercetare amplă a împrumuturilor latino-romanice din vo- 
cabularul vechii române literare, acest dicţionar a devenit o lucrare de 
referință indispensabilă pentru cercetările de lexicologie românească. 


De mare însemnătate pentru extinderea şi înlesnirea studierii limbii 
române vechi este, fără îndoială, și Bibliografia filologică românească. 
Secolul al XVI-lea (Bucureşti, Editura Academiei, 1974), întocmită îm- 
preună cu Mariana Costinescu, lucrare ce oferă accesul rapid, sigur și 
exhaustiv: la repertoriul surselor infodocumentare privitoare la scrie- 
rile românești din veacul al XVI-lea. 


Opera ştiinţifică realizată până acum, dar și numărul mare de colabo- 
ratori, de studenți şi de doctoranzi, care s-au împărtășit din ştiinţa, din 
ideile şi din povăţuirea Domniei Sale, precum şi competenţa cu care 
s-a implicat în funcționarea Institutului de Lingvistică „Iorgu Iordan — 
Al. Rosetti”, ca secretar ştiinţific între anii 1990 şi 1996, şi a Institutului 
de Istorie și Teorie Literară „G. Călinescu” din Bucureşti, în calitate 
de director adjunct în perioada 2011-2016, în editarea revistei „Lim- 
ba română”, ca redactor şef-adjunct, şi a altor publicaţii de specialitate, 
în iniţierea, coordonarea şi executarea a numeroase proiecte de cer- 
cetare ştiinţifică, dintre care două sunt de anvergură și de importanță 
naţională: Tratatul de istorie a limbii române şi Enciclopedia culturii ro- 
mâne vechi (proiect al Institutului de Istorie și Teorie Literară „G. Că- 
linescu”), precum şi organizarea sau participarea la multe evenimen- 
te științifice românești și străine i-au asigurat profesorului Gheorghe 
Chivu statutul de personalitate reprezentativă a filologiei, a lingvisticii 
şi a comunităţii academice românești. 


ANIVERSĂRI. GHEORGHE CHIVU - 70 


Prestigiul științific şi contribuţia sa deosebită la promovarea cercetărilor 
dedicate limbii și culturii românești scrise i-au fost recunoscute și apreciate 
de cel mai înalt for ştiinţific al ţării, care l-a ales, în anul 2010, membru co- 
respondent al Academiei Române, de Universitatea „Dunărea de Jos” din 
Galaţi, care l-a distins cu titlul de doctor honoris causa, de Muzeul Naţional 
al Literaturii Române, care i-a acordat, în 2012, Premiul „Perpessicius” 
pentru ediţii critice şi de toţi cei care i-au recenzat lucrările editate până 
acum. Exemplară în această privinţă este opinia autorilor recenziei la cea 
mai recentă carte a distinsului sărbătorit, despre care Adina Chirilă şi Al. 
Gafton spun că „aparţine unuia dintre cei mai de seamă și reprezentativi 
diacronişti contemporani, ale cărui larg recunoscute strădanii științifice 
sunt dedicate observării, înțelegerii, lămuririi și explicării problematicii 
unui domeniu bine delimitat şi extrem de pretenţios şi solicitant”. 


Note | 1G. Coşbuc, Opere alese. Ediţie critică, vol. VII, București, 
Editura Minerva, 1985, 705 p.; G. Coșbuc, Opere alese. 
Ediţie critică, vol. VIII, București, Editura Minerva, 
1988, 681 p.; G. Coșbuc, Opere alese. Ediţie critică, vol. 
IX, Bucureşti, Editura Minerva, 1998, 513 p.; Geor- 
ge Coşbuc, Opere, I. Poezii. Ediţie revăzută, note, co- 
mentarii, repere critice, bibliografie și indici, București, 
Fundaţia Naţională pentru Știință și Artă & Univers En- 
ciclopedic, 2006, 1085 p.; George Coşbuc, Opere, II. Pro- 
ză. Ediţie revăzută, note, comentarii, glosar și repere cri- 
tice, București, Fundaţia Naţională pentru Știință şi Artă 
& Univers Enciclopedic, 2007, 1252 p.; George Coşbuc, 
Opere, HI. Traduceri. Divina Comedie. Comentariu la Divi- 
na Comedie. Introducere, ediţie, note, comentarii, glosar 
şi repere critice, Bucureşti, Fundaţia Naţională pentru 
Ştiinţă și Artă, 2013, 1808 p. 

? Vezi Ion Budai-Deleanu, Opere. Ediţie îngrijită, crono- 
logie, note și comentarii, glosar și repere critice de Ghe- 
orghe Chivu și Eugen Pavel, studiu introductiv de Eugen 
Simion, Bucureşti, Fundaţia Naţională pentru Știință și 
Artă, 2011, 1351 p. 

3 Desigur, până la data apariţiei volumului. 

*Vezi Adina Chirilă și Al. Gafton, recenzie la Gheorghe 
Chivu, Vechi texte româneşti. Contribuţii filologice și lingvis- 
tice, Editura Academiei Române, București, 2015, 310 p., 
în „Analele ştiinţifice ale Universităţii «Al. I. Cuza» din 
Iași”, Serie nouă, Secţiunea III. Lingvistică, tomul LXI, 
2015, p. 274. 

Când se va scrie capitolul istoriei privind 
rolul presei româneşti din Basarabia în pe- 
rioada procesului de destrămare a imperiu- 
lui sovietic, de proclamare a suveranității 
şi independenței Republicii Moldova, de 
fixare a simbolurilor noii organizări stata- 
le, de redeşteptare a conștiinței naționale a 
românilor basarabeni, acesta se va deschi- 
de, indubitabil, cu analiza primelor cinci 
publicații din linia întâi a luptei pentru dez- 
robire, descătușare și construcție identitară: 
„Literatura și arta”, „Învăţământul public”, 
„Nistru”, „Limpul”, „Limba Română”. 


La câtă muncă au depus directorii şi redacto- 
rii acestora pentru clarificarea noii strategii de 
activitate, a principiilor de constituire a colegi- 


Recent a apărut de sub tipar volumul Martor la răspân- 
tia destinului care include o selecţie din textele sem- 
nate de-a lungul anilor în revista „Limba Română” 
de către Alexandru Bantoş. Scrise într-o perioadă de 
efervescenţă politică, marcată de legitime speranţe, 
dar și de amare deziluzii, paginile cărţii fac dovada 
drumului lung şi sinuos parcurs întru elucidarea ade- 
vărului nu doar de către publicaţia noastră care, în po- 
fida tuturor vicisitudinilor, a contribuit neîntrerupt la 
„creşterea Limbii Românești şi a Patriei cinstire”. 

„Cuvântul de însoţire” al cărţii este scris de către profeso- 
rul timişorean Adrian D. Rachieru, critic și istoric literar, 
iar profesorul Nicolae Matcaș semnează postfața la vo- 
lum, pe care o reproducem la sugestia distinsului lingvist. 


Echipa LR 

ilor redacționale, pentru descoperi- 
rea și atragerea unor autori capabili 
să scrie coerent, corect, atrăgător şi 
convingător, la cât efort au depus, în- 
cât s-au zidit în paginile acestor ziare 
şi reviste aidoma eroilor din balade- 


ea i ai fl MARTOR 
Nae ete LA RĂSPÂNTIA 


Dumitru  Matcovschi, Constantin D F STI | | LU | 
Tănase, Ion Dumeniuk şi Alexandru 


Bantoş — se identifică, în mod natu- w 
ral, cu denumirile ziarelor şi revistelor 
înseși. I-au însuflețit în această impli- 


care energică școala civică şi măiestria 

publicistică a marilor înaintași: Ion Heliade Rădulescu, Gheorghe Asachi, 
Mihail Kogălniceanu, Bogdan-Petriceicu Hasdeu, Titu Maiorescu, Mihai 
Eminescu, Nicolae Iorga, Pamfil Șeicaru, Radu Demetrescu-Gyr. 


Numele redactorului-șef Alexandru Bantoș (căci despre dumnealui va 
fi vorba în mod expres în rândurile ce urmează) este legat, indisolubil 
și organic, timp de peste un sfert de veac, de destinul falnic și dramatic 
al revistei „Limba Română”. Intelectual rafinat, caracter hotărât, ilus- 
tru organizator, spirit unificator, manager iscusit, Alexandru Bantoș a 
ţinut şi ţine sigur în mâini manșa navei amiral, străduindu-se să aibă 
tot timpul asigurate combustibilul și uleiul necesare, buna funcționare 
a sistemului de propulsie, orientând-o (revista) în spiritul trasat de 
învățătorul său Ion Dumeniuk, primul redactor-șef al revistei (4 aprilie 
1991- 3 noiembrie 1992), cu corectările şi ajustările necesare surveni- 
te pe parcurs, pe calea neînturnată a adevărului istoric şi ştiinţific. 


Pentru vremurile relativ recente de euforie și elan, dar și de încrâncenare 
şi zbucium, de ascensiuni fără obstacole, dar și de sinuozități și recife, îmi 
mențin și acum convingerea că numirea în fruntea revistei a unei persoa- 
ne fără grade și titluri ştiinţifice a fost mai nimerită (şi, din această cauză, 
invidiată de mulți) decât a unui eventual om de ştiinţă titrat, cu rol ono- 
rific, fără spirit de inițiativă, fără capacitate de organizare, fără necesare- 

le calităţi de strateg și diplomat, capabil să asigure apariția neîntreruptă 
a publicaţiei, să atragă la elaborarea și la activitățile ei atât niște „iluștri 
anonimi” în treburile cetăţii, cât și adevărate somităţi din domeniul cul- 
turii și al ştiinţei naționale și mondiale. Astfel, din colegiul redacțional 
al revistei fac parte personalități marcante din lumea didactică, artisti- 
că, ştiinţifică şi culturală nu numai de pe ambele maluri ale Prutului, ci 
și din lumea largă, iar în paginile revistei, la reuniunile științifice și cul- 
turale organizate de redacţie, domnul redactor-şef a știut să adune cele 
mai luminate minţi din diverse domenii de activitate de acasă şi de pe 
mapamond: Eugeniu Coșeriu, Eugen Grebenicov, Rajmund Piotrovski, 
Stanislav Semcinski, George Uscătescu, Nicolae Corlăteanu, Marius Sala, 
Eugen Simion, Ștefan Holban, Silviu Berejan, lon Coteanu, Gheorghe 
Mihăilă, Solomon Marcus, Alexandru Zub, Bartolomeu Valeriu Anania, 
Grigore Vieru, Constantin Ciopraga, Gheorghe Chivu, Mihail Grecu, 
Tudor Zbârnea, Anatol Ciobanu, Ana Bantoş, Mioara Avram, Valeria 
Rusu-Romalo, Dumitru Irimia, Stelian Dumistrăcel, Valeriu şi Aurelia 
Rusu, Dan Mănucă, Eugen Munteanu, Cristinel Munteanu, loan Milică, 
Mircea Borcilă, Traian Diaconescu, Mircea A. Diaconu, Iulian Boltea, 
Alexandru Lungu, Ion Ungureanu, Ion Ciocanu, Adrian Dinu Rachieru, 
Theodor Codreanu, Anatol Eremia, Constantin Şchiopu, Diana Vrabie... 
În ambiția sa de perfecţionist continuu, a extins arealul de probleme al 
revistei, canalizată iniţial strict spre necesităţile stringente ale școlii au- 
tohtone, transformând publicaţia în revistă de ştiinţă și cultură, mărin- 
du-i substanţial volumul și imprimându-i o ţinută grafică elevată. Şi-a 
lăsat amprenta personală asupra a tot ce ține de elaborarea la timp şi în 
cele mai bune condiţii a revistei: un înalt simț al datoriei, asigurarea re- 
surselor financiare, respectarea termenelor de prezentare a materialelor, 
exigenţa sporită față de conţinutul şi forma de expresie a acestora, mobi- 
lizarea totală a colectivului la elaborarea numărului curent de revistă etc. 
Spre deosebire de practica unor directori onorifici, care iau cunoştinţă 
de sumar și / sau, în cele mai bune cazuri, parcurg pe diagonală materi- 
alele programate pentru publicare, pentru Alexandru Bantoș nu există 
articol sau mostră de creaţie literară pe care să nu le fi citit el însuși atent, 
cu condeiul în mână, pentru a reveni, în urma consultărilor cu autorul 
sau corectorul lucrării, cu precizările de rigoare. Bantoş mai mult ne-a ci- 
tit şi ne-a editat pe noi, autorii, prefațându-ne lucrările, antologându-ne 
magistral, decât a scris el însuși. Tocmai din cauza implicării plenare des- 

pre care vorbisem rămâi cu impresia că directorul Casei Limbii Române 
„Nichita Stănescu” din Chişinău, publicistul, redactorul, antologatorul, 
managerul, editorul Al. Bantog a elaborat și editat extraordinar de mult: 
cca 240 de numere de revistă, circa 50 de lucrări reprezentative din do- 
meniul ştiinţelor filologice şi istorice (volume colective de comunicări la 
reuniuni științifice, antologii cuprinzând articole pe temă comună, opere 
de autor, numere monografice de revistă etc.). Iar fiecare problemă care 
urma a fi dezbătută în paginile unui anume număr era neapărat preceda- 
tă de un editorial al redactorului-șef, intitulat lapidar, cu gravitatea litere- 
lor gotice, „Argument”. A scris numeroase asemenea articole. Colegilor 
de luptă şi de suferință pentru idealul comun, în viață sau deja trecuţi 
în lumea umbrelor, le-a consacrat eseuri şi medalioane de suflet, sobre 
şi lipsite de obișnuitele dulcegării nostalgice, adevărate efigii săpate în 
bronzul neuitării. 


Excesiv de modest când vine vorba de propria persoană, Alexandru 
Bantoș nu a reacționat la sugestiile colegilor-savanţi de a-și scrie teza 
de doctorat; mai mult decât atât, multă vreme nu s-a lăsat înduplecat, 
la insistenţele noastre, să-și adune într-un volum intervenţiile disemi- 
nate în revistă, la care mă referisem mai sus. Parcurgându-le acum — 
numai o parte din cele risipite prin firidele publicaţiei!, — retrăim (a 
câta oară? ), împreună cu autorul, chinurile sisifice prin care a trebuit să 
trecem cu neuitaţii colegi de generaţie pentru luminarea cititorilor cu 
adevărul despre destin, neam și limbă română. Confesiune de credinţă, 
dar şi ochire retrospectivă, dialogul „În serviciul şcolii și al culturii 
naţionale” face un bilanț amplu, oarecum trist, al celor 25 de ani de 
muncă asiduă pentru menţinerea și propagarea revistei, care a lucrat 
pentru învățământ, cu voia sau fără voia, cu sprijinul sau fără sprijinul, 
cu atenţia sau neglijenţa totală din partea ministeriabililor. 


Volumul propriu-zis îl constituie două capitole intitulate nepretenţios: 
„Articole şi consemnări” și „Schițe de portret”. 


Deşi nici autorul, nici revista „Limba Română” nu sunt afiliați politic 
niciunui partid (singura politică promovată insistent de revistă de la 
fondare fiind politica adevărului despre identitatea noastră etnolin- 
gvistică şi culturală), 12 din articolele din primul capitol sunt consa- 
crate problemelor de limbă, istorie, cultură, civilizație românească, pe 
care partidele care s-au perindat la conducerea republicii le-au trans- 


EEE PT ROMIÂINIĂ 


format în mod voit în subiecte politice, abătând atenţia oamenilor de la 
problemele economice, administrative şi sociale. Limba și stilul publi- 
cistic, dar şi cvaziacademic, impus într-un fel și de rigorile unei reviste 
eminamente științifice, conferă scrierilor lui Bantoş din acest compar- 
timent un caracter sobru, reținut, iar prin fondul lor bine argumentat și 
convingător nu lasă urmă de îndoială privind aserțiunea celor relatate. 
Din aceleași considerente, autorul renunță la speciile, procedeele și 
mijloacele consacrate ale genului: pamflet, vervă, ironie, sarcasm, para- 
bolă, exprimare prin childuri, echivocuri; repudiază din start uneltele 
neortodoxe de care fac uz tabloidele şi presa de bulevard: miștocăreala, 
şantajul, atacul la persoană, un vocabular la limita decenţei etc. 


Continuăm analiza volumului prin a constata, din context, cu cititorii că, 
pe de o parte, la toate nivelurile oficiale a fost recunoscută nulitatea odi- 
osului Pact Ribbentrop- Molotov, pe de alta, însă, n-a fost recunoscută 
de toate puterile lumii ocuparea Basarabiei de către Rusia sovietică, n-au 
fost lichidate consecinţele acestei tâlhării mârșave puse la cale de doi sa- 
trapi. Ocupaţia şi deznaţionalizarea forțată, falsele teorii despre națiunea 
şi limba moldovenească, contrapuse națiunii şi limbii române, cu care 
nu ar avea nimic comun, rusificarea băștinașilor prin cele mai diabolice 
mijloace au dus la pierderea conștiinței naționale de către o bună parte 
din populaţia română a Basarabiei. Înlocuirea perversă a noţiunii de ocu- 
pare prin alipire / eliberare a generat confuzia dintre ocupant și elibera- 
tor, negarea unităţii de limbă și de neam între românii de pe cele două 
maluri ale Prutului a născut periculoasa idee a românofobilor prinși în 
mrejele moldovenismului primitiv de revenire la Statul Moldovenesc 
medieval al lui Ştefan cel Mare (Moldova mare!), şi nu la reîntregirea 
firească modernă a neamului românesc și a teritoriilor românești luate 
cu hapca de cotropitori. Încercările timide ale forțelor democratice din 
perioada 1988-1994 și din alți câțiva ani ulteriori (în care forțele comu- 
niste şi neocomuniste își pierduseră ori slăbiseră temporar accesul la 
frâiele conducerii) de a restabili adevărul istoric şi ştiinţific (prin izgo- 
nirea sclavului din sine, revenirea la grafia latină, la simbolurile statale 
tradiționale, prin demonstrațiile savanților cu renume mondial și prin 
legitimarea adevărului despre denumirea corectă a limbii și a poporului 
nostru în Declaraţia de independenţă, 1991, în deciziile Academiei de 
Ştiinţe, 1994, 1996, ale Conferinţei internaţionale „Limba română este 
numele corect al limbii noastre”, 1995, organizată, de altfel, din inițiati- 

va şi cu participarea activă a lui Alexandru Bantog; în cele din urmă, în 
Hotărârea Curţii Constituţionale a RM din 5 decembrie 2013) şi de a re- 
lua legăturile firești cu fraţii și oficialitățile de peste Prut, de a trimite gru- 
puri compacte de tineri moldoveni la studii în România, de a introduce 
şi promova în învățământ, ştiinţă, cultură noţiunile adecvate de limba ro- 
mână, istoria românilor, literatura română, popor român, unitatea neamului 
românesc şi alte iniţiative întreprinse în scurtul răstimp de efervescenţă 
naţională şi-au lăsat, fireşte, amprenta binefăcătoare asupra procesului 
de redeşteptare a unei părți din populaţie sau, cel puţin, i-au făcut pe 
unii conaţionali să se întrebe prin ce se explică zelul moldoveniștilor pri- 
mitivi de a perpetua la nesfârșit minciuna sfruntată. Pe de altă parte, un 
cititor atent nu poate să nu deducă din articolele și consemnările autoru- 
lui că acceptarea schimbărilor [aprobarea legislaţiei lingvistice, inclusiv 
revenirea la alfabetul latin (1989), elaborarea unui Program complex de 
stat privind implementarea într-un răstimp determinat a prevederilor 
legislaţiei în domeniu (1990), instituirea Departamentului de stat al lim- 
bilor (1991), stabilirea cerinţelor de cunoaştere a limbii oficiale la ocu- 
parea unei funcţii de stat sau în instituţiile de deservire a populaţiei, în- 
cheierea unor programe sau/şi protocoale de colaborare între instituţiile 
guvernamentale din cele două state românești, trimiterea masivă a tineri- 
lor la studii şi a cadrelor didactice la perfecționare în România, difuzarea 
manualelor şi a literaturii beletristice în limba română etc.] s-a neantizat 
pe parcursul anilor de cârmuire agrariană, comunistă, neocomunistă și, 
în zilele noastre, aşa-zis socialistă prin lichidarea Departamentului de 
stat la limbilor, prorogarea la nesfârșit a programului de implementare 
a legislaţiei lingvistice până la definitiva lui abandonare, renunțarea la 
examenul de cunoaștere a limbii de stat de către funcționari și lucrătorii 
din sfera de deservire, menţinerea ostentativă de către Parlament a falsei 
denumiri a limbii oficiale în art. 13 al Constituţiei, neajustarea legislaţiei 
lingvistice la noile condiţii de funcționare a statului independent RM, 
perpetuarea utilizării limbii ruse în instituţiile de stat după obținerea — 
formală — a independenţei, renunțarea la materia Istoria românilor, os- 
tracizarea și izgonirea imnului comun al românilor, sfidarea opiniei 
savanților și a deciziei Curţii Constituţionale privind numele corect al 
limbii noastre, actualizarea la rang prezidenţial a teoriei celor două limbi 
şi naţiuni diferite și a ideii năstrușnice de Moldova mare (dar fără a zice 
nici cârc despre partea de nord a Bucovinei, ţinutul Herţa, partea de 

sud a Basarabiei, care de asemenea făceau parte inalienabilă din Statul 
Moldovenesc al lui Ştefan cel Mare), fluturarea intenției cu un scop bine 
determinat de a-i atribui limbii ruse statut de limbă oficială, precum şi 
a celei de federalizare a republicii; simulacrul fariseic al înstrăinaților 
de neam de sărbătorire cu fast a unor evenimente marcante din istoria 
neamului, cu depunere de flori şi luări de cuvânt în Piaţa Marii Adunări 
Naţionale, la monumentul lui Ştefan cel Mare şi Sfânt sau pe Aleea 
Scriitorilor etc. 


Un cititor atent se convinge ușor că și cealaltă jumătate de capitol, deși 
formal este consacrată unor jaloane din linia de plutire precară a re- 
vistei, situației financiare deosebit de grele, care a pus de nenumărate 
ori în pericol ființarea publicaţiei cu blazon distinct în paleta numă- 
ratelor pe degetele de la o mână periodice promotoare de adevăr de 
la noi („proiect cultural cu titlu de unicat în istoria Basarabiei”, cum 
o defineşte autorul) sau, in extenso, unor evenimente care ne-au mar- 
cat într-un anume fel istoria noastră de dată recentă, pune accentul, 
în fond, pe aceleași probleme spinoase și dureroase: cine suntem, de 
unde venim, încotro ţinem calea, cum ne facem de rușine în fața lu- 
mii cu aberaţiile conducătorilor și herostraţilor noștri, cu ofensiva fără 
precedent a moldovenismului primitiv, cu vehicularea smintită (de că- 
tre minţile tulburi ale unor „vajnici statalişti” autohtoni) a imaginarei 
primejdii dinspre Prut privind statalitatea noastră, tentativele acestora 
de reinterpretare şi rescriere a istoriei, de deturnare a mersului firesc 
spre reunire cu Țara şi europenizare, de transnistrizare a republicii şi 
înglobarea ei în CSI ș.a.m. d. 


Câteva articole şi consemnări din acest capitol, constată cititorul îm- 
preună cu noi, vizează probleme speciale cu repercusiuni nemijloci- 
te asupra sănătăţii spirituale a societăţii: condiţiile precare de trai ale 
intelectualităţii rurale - institutorii, profesorii şcolari și bibliotecarii 
(„Miracolul din preajmă”); rolul profesorului basarabean în general 
şi al celui de limbă și literatură română în special în formarea culturii 
elevilor, în educarea sentimentului înălțător al mândriei de a fi român 
(„Profesorul de română”); importanţa infrastructurii culturale, în de- 
osebi în satele noastre, atitudinea indiferentă (dacă nu chiar ostilă) a 
administraţiei locale față de achiziționarea de carte, completarea bibli- 
otecilor, pregătirea și salarizarea decentă a semănătorilor de lumină, 

ştiindu-se prea bine din istorie că numai prin cultură ne mai putem sal- 
va („Puterea şi cultura noastră”), situația dezastruoasă de la BAC, ca- 
uzele și cheia de soluționare a problemelor („BAC-ul, oglindă a școlii 
şi societăţii”). 


Un singur articol — „Constanţa, tărâm de istorie și civilizație” — face o 
razantă discrepanţă cu toate celelalte din capitolul respectiv, fiind, prin 
lirismul său nedisimulat, mai degrabă un eseu sau niște note de călătorie 
cu caracteristici ale stilului mai mult artistic decât publicistic, în tradiția 
inegalabililor maeștri ai descrierilor poetice în proză ale locurilor feeri- 
ce din România pitorească: Alexandru Vlahuţă, Calistrat Hogaș, Vasile 
Alecsandri, Alecu Russo ş. a. Nu mă pot abţine să nu-i reamintesc ci- 
titorului răbduriu al cărții măcar două pasaje din fermecătorul eseu al 
lui Bantoş. lată cum îl impresionează pe inspiratul scriitor cu penel de 
pictor prima sa întâlnire cu măreția mării la Constanţa: Constanţa (...) 
este cu adevărat fascinantă în primele ore ale dimineții. Pentru a savura 
bucuria deplină a spectacolului matinal trebuie să ajungi înainte de răsări- 
tul soarelui pe faleza de lângă istoricul cazinou. Numai aici vei cunoaște cu 
adevărat miracolul mării: în faţă, cât cuprinzi cu ochii, se aşterne întinderea 
încă opacă a apelor, la orizont corăbiile par jucării desenate în gri de o mână 
nevăzută, alături auzi tălăzuirea neîncetată a valurilor şi urmărești rotirea 
tăcută între cer şi pământ a pescărușilor... Şi iată ce senzaţii de revigorare îi 
lasă peisagistului aivazovskian despărţirea de Pontul Euxin, în care s-au 
întâlnit peste veacuri, înveșmântaţi în mantii de bronz, doi mari poeţi ai 
lumii: poetul latin Ovidiu şi poetul român Eminescu: Punct de atracție 
şi de referință din cele mai vechi timpuri (spaţiul dintre Dunăre şi Mare, 
Dobrogea, este primul sanctuar al formării şi creştinării poporului nostru), 
Constanţa, prin îngemănarea spectaculoasă și niciodată îmblânzită a apei și 
a pământului, oferă trecătorului ceva din rezistența acestui oraș milenar. Te 
învaţă să uiţi durerile, necazurile, deziluziile, să fii aprig și drept, să rămâi tu 
însuţi, orice s-ar întâmpla. Să ai curajul şi tăria de caracter pentru a înfrunta 
ca un adevărat Lup de Mare FORTUNA. 


Capitolul II include, după cum menţionam, 14 „schiţe de portret” em- 
blematice pentru cultura neamului românesc, contemporani cu noi, 
12 dintre aceştia trecuţi mai demult sau recent în nemurire, fiecare cu 
faptele şi măreţia sa inconfundabilă: filozoful limbajului şi fondato- 
rul lingvisticii integrale Eugeniu Coșeriu, „un Copernic al lingvisticii 

secolului XX”, „un lingvist care vine din viitor” (1921-2002); „omul 
providențial” bucovinean Sextil Pușcariu (1877-1948); „ilustru căr- 
turar”, filologul bucovinean Grigore Nandriş (1895-1968); „îngerul 
refuzat de păsări”, poetul Nichita Stănescu (1933-1983); „lacrima 
Basarabiei” și „apostolul neamului”, poetul Grigore Vieru (1935- 
2009); „păstrătorul unității neamului”, patriarhul Miron Cristea 
(1838-1939); „mărturisitorul în faţa propriei conştiinţe”, filologul ba- 
sarabean Nicolae Corlăteanu (1915-2005); „omul potrivit la locul po- 
trivit”, lingvistul Silviu Berejan (1927-2007); „vocea unei conştiinţe”, 
„heraldul limbii române”, lingvistul Anatol Ciobanu (1934-2016); 
„răzeş sorocean semănător de lumină, curaj, optimism”, filologul 
Valeriu Rusu; „furnică în lingvistica matematică”, „albină în analiza reală”, 
reputatul matematician Solomon Marcus (1925-2016); „omul profilat 
pe cer”, poetul român din exil Ion Caraion (1923-1986) etc. Autorul știe 
să scoată în vileag trăsăturile care individualizează fiecare personalitate 
pe care o descrie, aportul acesteia în primul rând la patrimoniul ştiinţific 
şi cultural al Patriei-mame şi numai după aceea la civilizația patriei de 
adopție (dacă e cazul) sau a lumii. Totodată, el le găsește tuturor, indi- 
ferent de locurile în care le-a fost hărăzit să-și ducă veacul, trăsătura co- 
mună care îi uneşte în constelația neamului ca într-o icoană: dragostea și 
dorul nemărginit de limbă, de neamul risipit prin lume, de pământurile 
strămoșești înstrăinate, de Țara pe care o visează reîntregită și prosperă. 
Căci acasă, vorba strămoşilor noștri latini, şi fumul patriei e dulce. 


În aceste tablete şi exprimarea e mai plastică, şi stilul e mai descătușat, 
şi epitetele sunt mai poetice, şi cuvintele sunt mai neaoșe. Dovadă cer- 
tă că în persoana lui Alexandru Bantoş avem de a face cu un publicist 
redutabil și cu un maestru desăvârșit al slovei artistice. 


Concluzionând pe marginea celor relatate, constatăm, ca să facem uz 
de un oximoron banalizat, cu tristeţe, dar și cu bucurie că, sub lovi- 
turile necruțătoare ale herostraţilor neamului strecuraţi prin fraudă la 
putere, sub huiduielile asurzitoare ale răuvoitorilor limbii române, ca 
un Hristos biciuit și sângerând de răni, Alexandru Bantoș, impertur- 
babil la deşertăciunile lucrurilor trecătoare din lumea aceasta, își duce, 
resemnat, crucea predestinată pe sinuosul și aparent interminabilul 
drum al Golgotei neamului său urgisit și vitregit de istorie. Cu același 
crez dintotdeauna în izbânda adevărului și a dreptății. 


Constantin ŞCHIOPU 

Eternizarea verii 
în care mama a avut ochii verzi 


C.Ș. — conf. univ. dr. hab., 
Facultatea Jurnalism şi 
Științe ale Comunicării, 
Departamentul Teoria și 
Practica Jurnalismului, 
USM, profesor-cumulard de 
limba şi literatura română 

la Liceul de Creativitate şi 
Inventică „Prometeu-Prim” 
din Chişinău. Lucrări recente: 
Comunicarea: greșeli și soluţii 
(coautor Marcela Vâlcu- 
Șchiopu), 2013; Metodica 
predării literaturii române, 
Editura Carminis, Piteşti, 
2009; Arghezi, Barbu, Blaga. 
Poezii comentate. Pentru 
elevi, studenți, profesori, 
Editura ARC, Chişinău, 2010; 
Manuale de limba şi literatura 
română pentru clasa a X-a 
(coautor Marcela Vâlcu- 
Şchiopu), a XI-a (coautor 
Marcela Vâlcu-Şchiopu), a 
XII-a, liceu (coautor 

M. Cimpoi). 


Trebuie să recunosc chiar din capul locului 
că romanul Vara în care mama a avut ochii 
verzi de Tatiana Ţâbuleac (Chişinău, Editura 
„Cartier”, 2017) impresionează / poate im- 
presiona din mai multe puncte de vedere: al 
modului în care autoarea reușește să constru- 
iască o poveste, evitând capcanele sau stereo- 
tipurile de însăilare a ei, al problematicii des- 
tul de actuale, al stilului surprinzător de inte- 
resant în cele mai dese cazuri. Cu certitudine, 
cartea poate fi considerată o realizare ce atestă 
virtuțile şi posibilităţile narative ale autoarei. 
Este o scriere originală ca structură (se con- 
stituie din 77 de capitole, unele dintre acestea 
negând forma clasică de capitol) şi ca tehnici 
narative, autoarea pledând pentru o optică 
dublă: relatarea (la persoana 1) este realizată 
de către doi naratori: personajul-protagonist 
Aleksy, în ipostaza unui adolescent, martor al 
întâmplărilor, care acceptă să petreacă vara, 
alături de mamă-sa, bolnavă de cancer, într-un 
sat din Franţa, şi în cea a unui matur infirm, 
bogat, celebru, care se obligă să scrie nu din- 
tr-o dorinţă proprie, ci îndemnat de psihia- 
tru, „despre ultimele zile ale mamei și despre 
săptămânile de autodistrugere care au urmat”. 
Retrăind cronologic vara petrecută alături de 
mamă, naratorul-matur, în speţă, interogativ 

și reflexiv, spre deosebire de naratorul-adolescent, care este mai mult 
confesiv-apreciativ, are certitudinea că amintirile sunt locul de întâl- 
nire cu sine și cu alţii, că ele îi oferă posibilitatea de a găsi răspunsuri 
sau cel puţin de a pune întrebări. Astfel, prin procedeul retrospecţiei 
(în treacăt, menţionăm și antiteza compozițională) sunt aduse în pre- 
zentul naratorului-matur fapte, întâmplări, care l-au marcat și care îi 
alimentează existenţa („Trăiam din trecut aşa cum săracii trăiesc din 
posmagi”). Prin urmare, relatarea la persoana întâia, confesiunea, auto- 
analizele, retrospecția, memoria afectivă, pe de o parte, sporesc iluzia 
autenticităţii celor relatate, pe de alta, imprimă romanului statutul de 
proză modernă. 


Întreaga acţiune a romanului este încadrată și se desfășoară între 
două afirmaţii simetrice: Prima, dureros de tristă şi furioasă („În acea 
dimineaţă, în care o uram mai mult ca oricând, mama împlinise treizeci 
şi nouă de ani. Era mică și grasă, proastă și urâtă. Era cea mai inutilă 
mamă din câte au existat vreodată” — p. 5), anticipează în mod lapidar 
întreaga diegeză, pregătindu-ne să cunoaștem o istorie relatată din per- 
spectiva unei atitudini subiective a personajului-narator. Totodată, fra- 
za ne avertizează că narațiunea urmărește să ilustreze o relaţie nu toc- 
mai de invidiat dintre mamă şi fiu. Cea de-a doua afirmaţie („Mama, 
deşi aproape dispăruse, era nespus de frumoasă. Această femeie, pe 
care o urâsem toată adolescenţa fără motiv, a făcut pentru mine în câ- 
teva săptămâni mai mai mult decât toți psihiatrii în restul vieţii. Ea a 
fost Pentagonul care m-a readus la viață și m-a ajutat să uit tot ce tre- 
buia uitat” — p. 121, 147) accentuează o evidentă metamorfoză a pro- 
tagonistului în relația respectivă, o transformare profundă ce urmează 
mai multe etape consecutive: de la ură („Mă rugam ca ziua ceea să se 
termine mai repede. Ca pământul să se surpe și ca mama să dispară un- 
deva în adâncuri”) la furie („Eu aș fi dat-o la fiare vechi și aș fi inceput 
cu părul”), iritare („Vocea mamei mă irita ..”), la toleranță („Aveam 
grijă ce vorbeam cu ea, înjuram mai puţin, o ascultam mai mult”, „Am 
descoperit că acum a fost pentru prima dată în viață când am ales-o 
pe mama în favoarea altcuiva”), confuzie („Mi se părea straniu că nu 
o mai voiam pe mama moartă”), până la apreciere pozitivă („Mama 
nu-mi mai părea proastă ca înainte”), grijă („l-am dat morfină, ...i-am 
tras turbanul pe urechi, ...am îmbrăcat-o... , am dus-o la veceu..., am 
prins-o de gâtul meu..”), responsabilitate și afecțiune. În această ordi- 

ne de idei, dăm dreptate lui Vancu Radu, care susţine, în postfața cărții, 
că începutul romanului este „un overflow de imagini furioase și hip- 
notice /.../”, că „de la un punct încolo furia începe să se domolească, 
înlocuită cu o visătorie paranoică coagulată în jurul figurii mamei... 
Adeptă a ideii că adevărul trăirii este prioritar, că el se realizează atunci 
când trăirea e zguduitoare, Tatiana Ţâbuleac construieşte un personaj 
(Aleksy-copilul) care manifestă un alt tip de atitudine și care se expri- 
mă cu o sinceritate, îndeobște, traumatizantă pentru morala convenţi- 
onală, aceasta din urmă convenabilă pentru simţirea grijuliu ferită de 
sângerări, fapt din care pot rezulta și unele reacții adverse ale cititorului 
vizavi de roman, în general. Deci gândirea autoarei nu este dispusă la 
trucaje şi absolviri ce contravin intenţiei de a spune adevăruri durute, 
în mare parte neacceptate, nedorite de a fi auzite. Meritul ei constă în 
faptul că ştie şi reuşeşte să sondeze abisurile, nu totdeauna delectabi- 
le şi pure ale sufletului omenesc (în cazul romanului — al unui ado- 
lescent agresiv, complexat, care se consideră „produsul grețos al unei 
pielițe albe”). Viciile protagonistului (consumul de droguri, de alco- 
ol), nebunia, agresivitatea, aprecierile dure la adresa mamei contribuie 
la definirea naturii lui umane nu mai puţin ca frumuseţea, armonia și 
spiritul înălțării. Conflictul se dă pe terenul omenescului. Structurile 
interioare ale lui Aleksy şi ale mamei se desfac și se refac permanent. 
Greşeala, vina, ura, frica, mila, iertarea, afecțiunea, incertitudinile etc. 
răscolesc firea protagoniștilor. Dezvăluind tragismul sorții unei femei 
care „nici să trăiască nu mai avea de ce şi nici cum, pentru că obosise 
de nedragoste', al copilului, care, doar peste ani, a aflat că mamele pot 
râde „lung și tandru la glumele prosteşti ale fiilor lor nemernici, dar 
iubiți”, romanul transmite un mesaj cu multiple implicaţii. De fapt, în- 
treaga narațiune afirmă, așa cum menţionam mai sus, două destine ra- 
tate şi două încercări de a recupera ceea ce este imposibil sau enorm de 
greu de recuperat. Vara în care mama a avut ochii verzi devine un timp 
simbolic, unul al descoperirii identităţii celuilalt şi, într-un final, al ier- 
tării („M-am despărțit de mama fără ca ea să știe că eu am iertat-o”, 
afirmă Aleksy). Scrisă în legea omenească, iertarea substituie / trebuie 
să substituie ura („Ura mea față de mama, deși nu dispăruse cu totul, se 
uscase și prinsese coajă, aşa cum prind coajă toate rănile peste trei zile 
la om și doar peste o zi la câine”, susține protagonistul într-un moment 
al destăinuirii), dincolo de orice frustrare, neîmplinire sau complexe 

psihice ori morale. Și nu numai. Iertarea, în cazul romanului, presupu- 
ne nu detaşare, izolare, ci găsirea acelor resurse sufleteşti care-l ajută pe 
Aleksy (avea motive să n-o facă) să trăiască cele mai frumoase clipe din 
viaţă alături de mamă, să manifeste afecțiune și grijă alimentate nu de 
sentimentul milei față de un om care e sortit să moară în cel mai scurt 
timp. Și tocmai acest mesaj al romanului ni se pare prioritar. 


Menţionăm că povestea relatată, prin însăşi natura ei, este destul de 
sensibilă și, într-o măsură oarecare, ordinară: o mamă bolnavă de can- 
cer doreşte să-și petreacă ultimele zile de viață alături de copilul ei pe 
care, practic, l-a abandonat și căruia nu i-a oferit niciun pic de afecţiune 
şi care e urâtă de acesta. Departe de a fi o scriere lacrimogenă, roma- 
nul Tatianei "Ţâbuleac depășește, aşa cum afirmam mai sus, clișeul de 
gândire și de viziune. Ne-am fi așteptat ca fiul fie să-și respingă mama, 
fie să o accepte dintr-un sentiment de milă, pentru că aceasta urma să 
moară în câteva luni. Nici una, nici alta. Metamorfoza adolescentului 
se produce nu de-atâta că mama trebuie să moară, nu dintr-o mustrare 
de conștiință sau dintr-un sentiment de milă pentru o femeie ajunsă 
la hotarul vieţii. Mila, chiar dacă Aleksy o trăieşte într-un moment al 
acțiunii, e cu totul de altă natură: „Îmi era milă de mama nu pentru că 
era pe moarte şi ştia asta; nu pentru că se subțiase cu totul și cântărea 
acum cât berea pe care o beam singur într-o săptămână; nu pentru că 
îşi pierduse aproape tot părul și îi era mereu frig; nu pentru că fugise să 
moară departe de casă lângă un fiu care până acum o lună ar fi ucis-o fe- 
ricit cu propria-i mână. Îmi era milă de mama pentru că într-o astfel de 
zi — când a ajuns să facă paste şi să povestească despre anii ei cei buni, 
despre tractorul bunicii și Ptasie mleczko, despre mine sănătos, despre 
tata acasă, despre Mika vie — a fost nevoită să mintă”. De fapt, ceea ce 
conduce la mutaţia personajului Aleksy este mișcarea lui interioară, 
care este una de descoperire. Pe parcursul verii, când îi este dat să tră- 
iască alături de mama, el realizează că ea nu era proastă, cum o crezuse: 
„Ştia pe de rost aproape toate insectele şi plantele, chiar și unele denu- 
miri în latină”, „vorbea franceza”, „descifra toate constelaţiile de pe cer”, 
„povestea despre comete și despre fricile oamenilor legate de acestea”. 
Totuşi momentul decisiv al acestei transformări este acela când fiul ob- 
servă că mama „îl privea cu dragoste”, o privire pe care o așteptase și o 
cerşise toată copilăria şi pentru care s-ar fi „despărţit benevol de toate 
economiile lui de băiat strângător”. 

În fond, două teme sunt abordate de autoare în roman: relaţiile umane 
(mamă-fiu, soț-soţie, tată-fiu etc., văzute, cel puţin în prima parte a 
cărții, din perspectiva urâtului moral) şi iubirea (povestea de dragoste, 
mai mult însăilată, dar suficient de sugestivă, dintre Aleksy şi Moira). 
Ceea ce leagă cele două teme este ideea destinului, întruchipată de mo- 
ira în prima linie de subiect şi de Moira în cea de-a doua. De fapt, în 
ambele cazuri, moira/Moira apare ca un simbol. Să ne amintim că la 
Homer, Moira este întâlnită ca zeitate personificând răul, moartea, figu- 
rând implacabilul destin. În roman toate personajele — mama, Aleksy- 
copilul, Aleksy-maturul, Moira, Mika se află sub semnul fatidicului. 
Mika moare la vârsta de șase ani, moartea ei având repercusiuni grave 
asupra mamei şi fratelui, Aleksy-copilul își trăieşte viaţa într-un ospiciu, 
ca la un joc de noroc („Eram niște resturi umane — niște polipi și chis- 
turi și aceia operaţi —, însă aveam pretenții de rinichi și inimi”), Moira 
moare într-un accident, iar Aleksy, pictorul celebru, ajunge într-un 
scaun cu rotile, mama trăiește în singurătatea ei în ipostaza de feme- 
ie neiubită de toată lumea şi pe deasupra bolnavă de cancer. Cu toate 
acestea, Vara... nu este un roman despre fatalitate. Chiar dacă, până la 
un anumit moment, lasă loc liber desfășurării tragicului, destinul per- 
sonajelor nu este obsesiv. Concludent în acest sens este și faptul că 
personajul Aleksy-maturul proiectează un alt destin, unul dorit: „Am 
dinou picioare îmi cresc de peste tot din trup ca niște organe în erecție 
tălpile sunt mari și roşii inflamate, iar unghiile din perle multicolore 
turbanul mamei naște și apare moira mică în formă de măslină fără 
sâmbure pe o scobitoare începe a tropăi pe mine ca să îmi intre în gură 
îmi creşte burta nasc o mamă fără cancer curată pe dinăuntru ca o vază 
smălțuită mama mă naşte dinou nu sunt nebun tata mă iubeşte bunica 
începe să vadă..”. În această proiecţie dorită „moira mică” (destinul) 
naște, figurat vorbind, „o mamă fără cancer”, un copil sănătos și un tată 
iubitor, o Mika ce are coroană de prințesă. Acestea sunt, în viziunea 
protagonistului și, implicit, a autoarei cărții, condiţiile ce l-ar face pe 
om fericit. 


Cât priveşte romanul de dragoste, menționăm că în centrul acțiunii e 
plasat cuplul Aleksy-Moira. E vorba de o poveste din care lipseşte idila. 
Întreaga istorie a acestei relaţii (câteva întâlniri în sat, o cină în casa 
lui Aleksy, un rămășag, căsătoria), se pare, este gândită de autoare cel 
puţin din două perspective ideatice. Prima urmărește afirmarea unei 

viziuni privind tipul de relaţie dintre un bărbat și o femeie, edificatoare 
în acest sens fiind cuvintele mamei adresate lui Aleksy: „Să înveți și tu 
să iubeşti o femeie, Aleksy, să nu fii ca taică-to — uscat și bălos, şi rău —, 
să fii un bărbat bun, auzi? Să iubeşti şi să cumperi stele, nu gulere de 
nurcă”. În această ordine de idei, nu întâmplător, în roman, pentru 
Aleksy, Moira devine „Ursa mea Mică”, „lumină”, „lumina mea”. A doua 
perspectivă trebuie căutată în deznodământul relației: Moira moare 
într-un accident de mașină, iar Aleksy ajunge într-un scaun cu rotile. 
Implacabilul destin? Afirmarea tragicului, a fatalității? Dacă da, atunci 
de ce romanul finalizează cu un joc al negaţiei: „În noaptea aceea nu 
ne-am iubit. Dimineaţa nu a fost frumoasă. Moira nu a vrut să vadă ma- 
cii. Şoferul nu a adormit. Accidentul nu s-a produs.... Totodată suntem 
tentaţi să întrezărim în acest deznodământ şi o idee eliadescă, ce poate 
fi desprinsă din romanul Nuntă în cer: corelarea destinului uman cu ar- 
monia cosmică. În viaţa terestră, ca şi în univers, lucrurile comunică, se 
leagă între ele și se anticipează, fiind necesare acele conştiinţe umane 
treze, care să releve relaţiile lor ascunse. Reflexivul şi analistul Aleksy- 
maturul, în finalul cărţii, ajunge să afirme că vara în care mama a avut 
ochii verzi „a fost din altă parte, poate din acea planetă nouă despre 
care vorbea mama, sau poate de pe Wioşna”. Având revelaţia propriului 
eu (amintim că într-un moment al acţiunii, Aleksy afirmă: „...nici eu 
nu mai ştiam cine sunt, cine am fost și ce se întâmplă de fapt cu noi”), 
a rostului comunicării cu sine, cu mama, cu Moira, Aleksy doreşte să 
eternizeze (sau chiar eternizează) clipele de fericire, de împlinire sufle- 
tească. „Vara în care mama a avut ochii verzi nu s-a terminat niciodată”, 
va constata el în finalul romanului. Eternizând vara, implicit, el își eter- 
nizează mama, cu toate bune și rele pe care acest fragment temporal 
le-a avut („Îmi amintesc de mama în fiecare zi. Încerc să nu mint”), 
o eternizează pe Moira. Simbolul acestei eternizări sunt ochii mamei, 
care devin laitmotivul romanului, detaliu atestat și în titlu. Subliniem 
că rugat să numească un lucru de care îi va fi dor cel mai tare după 
moartea mamei, Aleksy îi numește ochii. Şi nu întâmplător. Anume 
ochii mamei îl provoacă chiar de la începutul acţiunii: „Un singur lucru 
nu se lega în toată povestea aceasta (în urâțenia mamei — n. n.) — ochii. 
Mama avea nişte ochi verzi atât de frumoși, încât părea o greşeală să 
îi iroseşti pe o față dospită ca a ei” (p. 10). Conform intenței / logi- 
cii autoarei, imaginea de ansamblu a mamei se constituie, subiectiv, în 

funcţie de stările trăite și de atitudinea lui Aleksy, exprimată, în mare 
parte, prin intermediul simbolului „ochii”. Cuprins de sentimentul urii, 
el numește ochii mamei „o greşeală”, niște „resturi ale unei mame stră- 
ine foarte frumoase”. Puțin domolit, pe parcursul desfășurării acțiunii, 
personajul-narator va realiza că în sufletul mamei, dincolo de exterio- 
rul ei enervant de urât, se ascunde durerea copleșitoare a femeii care a 
trăit un destin amarnic („Ochii mamei plângeau înăuntru”) şi o viaţă 
ratată („Ochii mamei erau lanuri de tulpini frânte”). Într-un final, când 
personajul-narator conștientizează că „în câteva săptămâni mama a fost 
Pentagonul care l-a readus la viaţă și l-a ajutat să uite tot ce trebuie uitat”, 
când el are certitudinea propriei renașteri, ochii mamei „devin scoici 
crescute pe copaci”, „muguri în aşteptare”. Toate metaforele respecti- 
ve, într-o consonanţă perfectă cu alte câteva simboluri-cheie atestate 
în carte (macii, floarea-soarelui, moira, melcii), au o forță de sugestie 
destul de mare. Şi dacă tot veni vorba despre stilul scrierii, subliniem că 
limbajul analizei şi autoanalizei, al observaţiei psihice, formele intero- 
gării interioare, ale comentariilor şi aprecierilor se constituie parcă de 
la sine, asociaţiile libere de gândire dând naștere unei exprimări spon- 
tane, surprinzătoare, determinată de senzațiile naturale ale vieţii și de 
stările trăite de cel care vorbește (ex.: „Balele comesenilor întinse pe 
şerveţele cu fulgușori arătau ca niște ghirlande artizanale”, ,... petalele 
lor subțiri şi mlădioase păreau niște coronițe de ceară pe capetele unor 
mirese uitate”). Remarcăm în același timp duritatea expresiei, marcată 
de invective, mai ales în prima parte a naraţiunii (ex.: „Îmi venea să o 
bag în mașina de spălat și să o pornesc la ciclul de opărit cearșafuri. Să 
o închid în congelator și să o scot de acolo fărâmițată, să o iradiez” sau 
„Mama - pastă de dinți. Mama - esofag. Mama - ascarid” etc.). Unele 
expresii-aprecieri / constatări ating chiar sfera comicului: ,... baba și-a 
permis să-şi pună dinţi care costau cât o motocicletă”. 


Aşadar, Vara... este un roman care la toate nivelurile, inclusiv al stilului, 
dă impresia de autenticitate, de sinceritate, de emoție directă, comuni- 
cată firesc. 

Revista „Echinox” a fost, pentru cei care şi-au 
înfăptuit aici ucenicia literară, un spaţiu al li- 
bertăţii de gândire și de creaţie, în care s-au în- 
firipat vocaţii şi s-au consolidat modele, s-au 
deschis orizonturi ideatice şi s-a configurat o 
anume disciplină interioară, alcătuită din lec- 
turi, din rigoare, din fermitate a opţiunilor și 
exercițiu al dialogului autentic. „Echinox"-ul 
a oferit șansa unei maturizări graduale, prin 
simțul relativităţii valorilor, într-o ambianță 
stimulatoare, în care liberul schimb de idei se 
impunea ca privilegiu al esenţialei distincții 
între valoare şi nonvaloare, între mistificare şi 
adevăr estetic. Ucenicie, efervescenţă și spirit 
constructiv, exercițiu de receptare adecvată a 
valorilor şi simţ al responsabilităţii, încredere 
în sine şi în forța culturii de a modela perso- 
nalitatea umană, iată câteva dintre însușirile 
pe care cei care au trecut pragul redacției le-au 
deprins în atelierul „Echinox'-ului. Să ob- 
servăm, ca semn al „clasicizării”, apariţia, în 
ultimii ani, a unor cărți, dicționare, antologii 
despre fenomenul literar „Echinox”. Cele mai 
semnificative sunt semnate de Petru Poantă 
(Efectul „Echinox” sau despre echilibru, 2003), 
Nicolae Oprea (Literatura  „Echinoxului”, 
2003) sau Ion Pop („Echinox”. Vocile poeziei, 
2008). Instructive și relevante pentru istoria 

revistei şi pentru reconfigurările sale sunt Dicţionar Echinox (A-Z). Per- 
spectivă analitică (coord. Horea Poenar, 2004; ediţia a II-a, Piteşti, Editu- 
ra Paralela 45, 2008), Revista „Echinox” în texte. Gândirea socială. Anto- 
logie (1968-1990) de Traian Vedinaș, 2006 sau Bábel Tornyân. Antologia 
textelor în limba maghiară apărute în revista „Echinox”. Culegere de texte 
de Mihály András Beke și François Breda (1983). 


O însemnătate cu totul aparte prezintă volumele de corespondenţă 
purtată între cei care au determinat destinul și prestigiul revistei cluje- 
ne. În O insulă de clujeni-neclujeni la Cluj. Corespondenţă Mircea Zaciu- 
Marian Papahagi (2012) avem de a face cu mărturia uneia dintre cele 
mai fascinante prietenii literare din România postbelică, bazată pe 
relația magistru-discipol, în care comuniunea de idei se întâlnește cu 
esenţa unei aspirații consubstanţiale de libertate de gândire și creaţie. 
Textele epistolare traduc însă şi o predispoziţie paideică, un efort de 
pedagogie intelectuală, prin care dialogul își întregeşte articulațiile se- 
mantice şi rosturile modelatoare, formând o imagine în mișcare a unui 
moment de construcţie interioară exemplară. Demne de interes sunt 
paginile epistolare referitoare la „Echinox”, la care Mircea Zaciu co- 
laborează, privind cu interes evoluţia revistei, dar exprimând şi unele 
rezerve, amărăciuni sau reproşuri („Echinox” a ieşit, nr. 8-9 zilele astea 
şi pe curând nr. 10. Revista nu mai are însă nervul de altădată, degea- 
ba se amăgește Jean. Dacă tu crezi că-l poţi reînvia, te înșeli. Nu cred 
că ar fi pentru tine o activitate optimă, căci ţi-ar irosi inutil puterile... 
Echipa actuală nu merită efortul, sunt câţiva tineri destul de mediocri, 
nu mai e niciunul la înălțimea primei echipe. Vei vedea singur că nu 
merită. Pe Jean îl bate gândul să renunţe, apoi tot el revine, sentimen- 
tal. Dar totul trebuie să facă singur, de la alergătura la tipar la corectură, 
dactilografie etc. Muncă de rob, fără nicio satisfacție”). Cu totul alta e 
poziţia lui Marian Papahagi, care vrea să consolideze revista, să-i redea 
rezonanța, pregnanţa și forma de altădată, prin „readucerea la matcă” 
a celor care au făcut prestigiul publicaţiei („În ce priveşte „Echinoxul”, 
vreau ca, — tot pentru o vreme — să îi urmez lui Jean intenţia secretă de 
a-i readuce pe cei vechi pe lângă revistă. Dacă voi reuși, voi rămâne, 
dacă nu, tot ceea ce mă leagă de „Echinox” — prietenia pentru ceilalți — 
se va duce și las baltă această treabă. Sunt dispus să ajung până la a 
condiţiona prietenia mea pentru cei cu care am fost la început, când 
am făcut revista, de readucerea lor la matcă. Cu toate că, înțeleg din 

diverse scrisori primite, că a început să se cam răcească prietenia între 
ei, ceea ce mă îndurerează sincer, pentru că ţin mult la toți şi la priete- 
nia dintre ei”). Rezonând la intenţiile lui Mircea Zaciu de a configura o 
revistă tânără („Fapt e că n-am încetat să visez la o revistă care ar putea 
întruni nişte forțe tinere din care știu că şi tu ai face bucuros parte”), 
Marian Papahagi subliniază, încă o dată, posibilitatea de a consolida în 
Cluj o „serioasă şi stabilă atmosferă intelectuală”: „atunci când se vor fi 
adunat cei ce vor vrea să lucreze şi când vor fi stabilit exact cum vor să 
fie acea revistă, apariţia ei va fi o pură formalitate (între altele țin să vă 
spun că mor de curiozitate să aflu cine sunt misterioasele persoane ca- 
pabile de atât de frumoase intenţii, şi anume de a da Clujului o serioasă 
şi stabilă atmosferă intelectuală. E mult de făcut în sensul ăsta, şi faptul 
că oamenii nu lipsesc e o adevărată uşurare)” Document important al 
unei comuniuni ideatice de excepţională substanţă și al reflexelor con- 
tradictorii ale unei epoci revolute, Epistolarul Zaciu-Papahagi e revela- 
tor pentru condiţia intelectualului aflat „sub vremi”, care încearcă să-și 
construiască insule de libertate compensatorii, spaţii consolatoare, în 
care firescul, gândirea vie, demonul îndoielilor se reunesc benefic. 


Volumul La „Echinox”, în atelier. Corespondenţă Marian Papahagi-lon 
Pop. 1969-1981 (Ediţie îngrijită şi cuvânt-înainte de Lucia Papahagi, 
prefaţă de Ion Pop, București, Editura Muzeul Literaturii Române, 2015) 
întregeşte spectacolul edificării revistei „Echinox” și al consolidării 
unor entuziasme, temeri, aspirații și deziluzii legate de „funcţionarea” 
publicaţiei studențești de la Cluj. Încă din primele scrisori se vădeşte 
un orizont al afinităților elective, la început marcat de o adresare 
solemn-protocolară, devenită apoi afectuoasă, prin care cei doi tineri 
intelectuali îşi comunică idei, aspirații, elanuri intelectuale, în frazare 
suplă şi densă, austeră. Deficitul de umor, pe care îl semnalează Ion 
Pop în prefață, referindu-se la propriul temperament intelectual, e 
compensat de exerciţiul ideaţiei ferme, eliberate de orice iluzionări 
şi de verva eficacităţii culturale. Foarte semnificative sunt, în schimb, 
notaţiile de vibraţie afectivă, cu rezonanţă autoreflexivă, în care timbrul 
scrisului epistolar e încărcat de melancolie și de tentaţia asumării 
unui trecut revolut, marcat de irizări ale himericului („am avut zile în 
care singurătatea mi s-a părut insuportabilă și orice gând întors către 
o imagine în care am investit suflet, rămasă într-un trecut, se dilata 
teribil, câştiga o însemnătate ce n-aş fi bănuit-o altădată. S-a întâmplat 

astfel ca şi micile şi marile tristeţi provocate de lipsa ecoului din partea 
celor cărora le scriam să devină copleșitoare adeseori, cu atât mai mult 
în cazul unor prieteni dintre cei mai apropiați”). 


Din paginile acestei cărţi reiese, numaidecât, sentimentul comuniunii 
ce îi leagă pe cei doi intelectuali, atașați deopotrivă de idealul formării 
proprii, dar şi de devotamentul față de proiectul echinoxist. Nu 
lipsesc umorile de moment sau reacţiile la adresa contextului istoric 
restrictiv, impropriu actului de cultură autentic. Ataşamentul față de 
„Echinox” îl va determina pe Marian Papahagi să se alăture lui Ion Pop 
la conducerea revistei, fapt notat cu simplitate, în formulări sugestive, 
ilustrative pentru spiritul de colegialitate deplină ce îi anima pe cei doi 
scriitori, aflaţi într-o perpetuă confruntare cu pericolele, amenințările și 
agresiunile cenzurii: „Înţeleg viitoarea formulă ca o dirigență colegială 
în care, fireşte, vei putea lua absolut orice hotărâre vei crede de cuviinţă, 
ca unul mai cu experienţă şi mai «literat» decât ceilalți, subsemnatul 
inclus. Cred că împreună vom putea duce foarte bine revista, și nu te 
teme, nu vei răpi nimănui nici un laur ca director al revistei. Asta în 
primul rând. E evident că la început va trebui să-mi spui toate tainele 
profesiei de care eu prin forța lucrurilor m-am îndepărtat. Odată 
învăţat, mă voi ocupa eu de toate formalităţile şi sâcâielile. Nu mă lua 
drept unul care vrea să facă pe emotivul. Am un plan pe care îl cred 
destul de bine pus la punct de organizare a redactorilor, fără niciun 
totalitarism din parte-mi şi cu singurul scop al unei distribuiri cât mai 
egale a responsabilităţilor. N-am nicio veleitate de tiran conducător, 
dar nici de apostol, şi mă închin în momentele fericite de ieșire din 
abulie la niște zei ai organizării care, între noi fie zis, sunt și ei necesari”. 


Însemnătatea spirituală şi afectivă a „Echinox”-ului pentru Ion Pop 
şi pentru Marian Papahagi e uriașă, iar epistolele dezvăluie detalii 
despre această dragoste, despre acest ataşament, despre devotamentul 
sans rivages față de ideea de cultură autentică și față de libertatea de 
expresie. Cu atât mai mult cu cât, la un moment dat, s-a vorbit chiar 
despre posibilitatea desființării revistei „Echinox”, într-un context în 
care ingerinţele politicului se manifestau cu maximă agresivitate asupra 
publicaţiilor literare românești. Scrisorile capătă, acum, un ton al 
urgenței și al panicii, în fața unei astfel de posibilități nefaste, după cum 
dezvăluie şi nebuloasa de zvonuri, dezinformări care circulau în epocă 

despre destinul grupării și al publicaţiei studențești clujene. Cu spirit 
de echilibru, cu tact, Marian Papahagi caută să limpezească anumite 
temeri excesive ale lui Ion Pop despre soarta revistei („Sper că nu te 
îndoieșşti de obiectivitatea mea: de aici plecând, o să-ți spun că m-au 
mirat nespus o seamă de lucruri pe care le-ai scris în scrisoare, la care 
faci aluzie, căci nu cred că ţi-au fost înfățișate exact. Oricum, cei care 
ţi-au scris de moartea « Echinoxului» şi bucuria foştilor echinoxiști la 
acest eveniment au avut timp s-o facă, fiindcă n-au trebuit să acţioneze 
pe cât posibil ca acest lucru să nu se întâmple”. Roman epistolar 
al unei prietenii în care disciplina, rigoarea, ordinea lui Ion Pop se 
întâlneşte cu erudiția și fervoarea ideatică, nu lipsită de accent ludic 
a lui Marian Papahagi, La „Echinox”. În atelier e o carte de exemplară 
exigenţă intelectuală, lipsită de stridenţe ale subiectivităţii, în care 
verva construcţiei culturale, efervescenţa trăirii ideatice se îmbină cu o 
revelatorie stăruinţă în edificarea propriului destin intelectual. 

Pentru Svetlana și Mariana 


1. Viena, într-o zi de august torid. Prietenii 
din Slovacia m-au invitat în ospeţie. Astfel, 
câteva zile din luna august le-am petrecut 
împreună. Prietena mea sosise cu autocarul 
Kosice-Viena cu câteva ore până să aterize- 
ze avionul care făcea cursa Chişinău-Viena. 
Desigur, am sosit cu întârziere de vreo două 
ore! Pentru compania Air Moldova întârzie- 
rile, anularea zborurilor sau întoarcerea ae- 
ronavelor pe pista de aterizare după câteva 
minute de zbor, în vara 2017, au devenit o 
normalitate. Desigur, emoţiile prietenei mele 
erau nu tocmai pozitive. Până la urmă ne-am 
revăzut! Ne-am îmbrățișat! Aveam înainte o 
zi de mers pe jos prin unul dintre cele mai 
frumoase oraşe din lume. Nu mai fusesem 
niciodată la Viena! Copleşită de emoţii, am 
uitat sau... nici nu ne-a trecut prin minte să 
trecem pe la camera de bagaje. Am urcat în 
autocarul care ne-a lăsat în centrul Vienei! Şi 
am pornit pe jos, sub un soare torid, să stră- 
batem metropola! Vorbeam românește! Nu 
ne interesa altceva decât să ne vorbim, să ne 
povestim, să ne bucurăm de clipă! Duceam 
pe umăr o geantă pe care desenasem o coră- 

bioară în culorile drapelului slovac, iar în altă mână un tablou „Bu- 
chet de sânziene”, opera pictoriţei Eudochia Robu, realizat la Mitoc, 
unde artista îşi are atelierul de creaţie. Buchetul cu flori de sânziene 
era un cadou pentru prietenii mei slovaci, de fapt, români! Soarele 
ne ardea fără milă, motiv că ne tot opream și mai beam câte un pic 
de apă. Puneam tabloul jos, îl sprijineam de picior, geanta -— la fel, ne 
potoleam setea și porneam mai departe prin vechea Vienă, numită 
altădată Altstadt. Pe străduțe înguste am ajuns la Catedrala /domul/ 
St. Stephan. O adevărată bijuterie arhitecturală! Am aşteptat să se 
elibereze un loc-două şi ne-am așezat pe scaunele lungi. Aveam în 
față o icoană cu Maica Domnului la care oamenii se rugau în tăcere. 
Chiar dacă vorbeam în şoaptă, un tip se tot apropia și ne apostrofa: 
„Aici e loc pentru rugăciune, păstraţi liniştea!” Parcă era un robot, se 
tot apropia de oameni şi repeta la nesfârşit fraza... Noi cu Svetlani ne 
rugam pre limba noastră! Tabloul era mereu lângă noi și geanta cu 
daruri de Moldova la fel. Viena era parcă un mușuroi de furnici. Oa- 
meni, oameni, șuvoi uman. Împărțiți în grupuri cu ghizi povestind 
în diferite limbi istoria unui imperiu care, probabil, a crezut că va 
dăinui veşnic. Oamenii se comportau diferit: unii ascultau, cei mai 
mulți luau imagini și beau apă! Înalţi, mai josuţi, „coloraţi”, arşi de 
soare, transpiraţi, fiecare purtând ceva sumar pe corp, adică fante- 
zii vestimentare de tot felul... Ne strecuram cu greu printre turiști! 
Noi nu eram turiste, nici nu ne puteam integra în această categorie, 
pentru că nu aveam pălării de soare și nici şorturi... Eram două prie- 
tene care ne-am întâlnit după un amar de vreme și pre limba noastră 
ne povesteam de toate și ne exprimam emoţiile în limba noastră cea 
atât de dulce și frumoasă. Am băut cafea vieneză, am trecut pe stra- 
da Grecească, pe la Biserica Grecească, prin muzee și galerii de artă. 
Nu dintre cele unde era îmbulzeală. Alegeam unde era loc de trecere, 
pentru că eu duceam tabloul ambalat într-un plic galben, iar prietena 
mea — geanta cu câteva sticle și cutii cu bomboane „Lapte de pasăre” 
din Moldova. Ne mai schimbam cu bagajele, pe alocuri prietena du- 
cea tabloul, iar eu geanta... Apoi, ne-am oprit pe malul Dunării! Am 
stat pe o terasă şi am privit Dunărea cea și a noastră și atât de frumos 
curgătoare! Când soarele se ducea la culcare, am mai băut o cafea vie- 
neză, apoi încă una la Starbucks caffe și... am pornit spre Bratislava, 
care e la doar 60 km distanţă de Viena! 

2. La Bratislava, a fost altfel. 
Noaptea târziu ne-am cazat la 
hotelul „Avion” În sfârşit am 
putut să ne odihnim, să lăsăm 
tabloul din mâini şi să adăpos- 
tim în frigider darurile „de la 
Moldova. 


Viena a fost ca o nuvelă despre 
pasiune. Două zile pe care le-am 
trăit în Bratislava au fost ca un 
eseu despre vijelii în luna lui 
Cuptor... Am trăit frumusețea 
Bratislavei! Am admirat capitala 
Slovaciei, o ţară care s-a desprins 
din blocul sovietic şi din anul 
1993 este independentă. Partea 
veche a orașului este impresio- 

TT nantă: am vizitat catedrala în stil 
O poza de familie gotic Sfântul Martin... Cimitirul 
vechi Sfântul Andrei, cetatea 
Bratislava, galerii de artă, muzee, parcuri... Oraşul nocturn are program 


Za 


nonstop. E împânzit de sculpturi de forme mici, statui și busturi ale poe- 
ilor, ale multor personalități care au sporit imaginea țării în lume. Sâm- 
bătă, seara târziu, am luat trenul rapid şi am pornit spre Kosice. Şase ore 
a durat călătoria, practic am văzut țara de la un capăt la celălalt. 


3. Slovacii te salută cu „Oaspeți la masă, Dumnezeu în casă!” Sâmbătă 
spre duminică, seara târziu, am ajuns la Vranov nad Toplou. Iaro Bella, 
soțul prietenei mele, ne-a așteptat la Kosice şi ne-a adus acasă unde 
le-am revăzut pe Denisa și Simona, fiicele gemene ale prietenilor mei. 
Victoria, cea de a treia fiică a Svetlanei și a lui Iaro Bella, se află la studii 
în Germania. O familie atât de primitoare, o casă atât de frumos ame- 
najată! laro ne-a pregătit o surpriză: a copt un tort pentru întâlnirea 
noastră. Când ne-am așezat la masă, am auzit cum Simona a spus în 
slovacă ceva, iar prietena mea a tradus: „Slovacii se bucură când le vin 

oaspeți, ei îi salută în acest mod: Oaspeți la masă, Dumnezeu în casă 

Prietena mea e stabilită aici de 26 de ani. S-a născut la Căzăneşti, în 
Moldova. A făcut Facultatea de filologie, a susținut chiar teza și avea 
titlu ştiinţific. Născută într-o familie de intelectuali, Alexandru și Sera- 
fima Șopronco, Svetlana nu ar fi crezut vreodată că destinul ar putea să 
o rupă de părinţi, de prieteni... de românitate, de țară. 


L-a întâlnit pe Iaro Bella într-o vară, pe malul mării, la Constanţa. Pri- 
mii ani în țara de adopţie au fost chinuitor de trişti. Dorul de casă, de 
ce lăsase în Moldova o mistuia... Şi frica de începuturi de la zero... Cele 
două gemene, Denisa și Simona, au fost un fel de balsam pentru rana 
care nu avea nicio şansă să se cicatrizeze. Încet a început să iubească 
Slovacia, pe slovaci. A învăţat limba slovacă la perfecție! Mai mult, a 
făcut studii la Universitatea din Preşov, a absolvit facultatea de psiho- 
logie și a luat un masterat în psihologie! A născut al treilea copil, încă 
o fetiță, Victoria, care în acest an a absolvit facultatea de jurnalism a 
Universităţii din Bratislava. Şi celelalte două fiice au absolvit instituţii 
de învățământ în străinătate: Denisa a studiat și lucrează deja în Dane- 
marca, iar Simona studiază la Universitatea din Brno. 


„În copilărie le cântam mereu în limba română, le vorbeam în română. 
Fetele ştiu şi acum „Somnoroase păsărele”. Am în casă Biblia în lim- 
ba română, mi-a expediat-o doamna Ana Bantoș! Citeam, citesc și re- 
citesc Psalmii, Evangheliile.. Totuși, o întâmplare m-a făcut să nu mă 
simt atât de departe de românitate în această lume slavă...” 


4. Insuliţa de românism din Vranov nad Toplou şi Sedliska. 


„Soţul meu a insistat să iau lecţii de limba slovacă în particular. Doamna 
era o profesoară foarte bună. Am învățat repede limba slovacă pentru 
că ştiam bine rusa. Dar mi-a prins bine în anumite situaţii și franceza. 
Într-o zi, profesoara mea, doamna Rackov, de origine poloneză, casa- 
torită şi ea cu un slovac, mi-a zis că ar vrea să-mi facă o surpriză. Am 
mers la spitalul din Vranov şi acolo mi-a făcut cunoștință cu o român- 
că. Era asistentă medicală și se numea Mariana! Am devenit nedes- 
părţite, parcă Dumnezeu mi-a întins mâna! Mariana mi-a devenit sora 
mea româncă aici, departe de casă, de mama, de ai mei toți cei de un 
neam... Cu ea am împărțit în toți aceşti ani bucuriile şi tristețile! Trăim 
în limba noastră română, ne bucurăm de sărbători sau duminicile când 

facem plăcinte sau mămăliguţă și ne așezăm la o masă, rugându-ne 
şi mulțumind în limba noastră. Mariana este sora mea cea mare! Îmi 
amintesc cum venea la spital când eram internată în perioada sarcinii şi 
îmi aducea câte o geantă de cărți în limba română. Era ca o apă de izvor. 
Nici nu-mi venea să cred că se întâmplă în realitate: femeia în halat alb 
venea și... îmi mângâia dorul de casă, mă ajuta să rezist...” — povestește 
prietena mea despre experienţa de la începuturi. 


Cu Mariana Rusinova am făcut cunoştinţă la prima mea vizită în Vra- 
nov nad Toplou, în 1992... Este originară din Galaţi. A făcut studii 
medicale. Soarta Marianei, pe numele ei de domnişoară Bordeianu, a 
fost la fel de interesantă. Aflându-se într-o vizită la mănăstirea Cocoş, 
îl cunoaște pe Ian Rusin, un tânăr care îşi făcea teza de doctor la facul- 
tatea de Teologie din Bucureşti. Ian a invitat-o în Slovacia, la el acasă, 
în Velkom Kazimiri... S-au căsătorit. După ce a primit taina preoţiei, 
s-au stabilit în localitatea Sedliska şi Mariana a ajuns Doamna Preo- 
teasă Rusinova! Părintele Ian Rusin este preot ortodox. A predat mulți 
ani la Universitatea din Preşov, a slujit la mai multe biserici ortodoxe 
din Slovacia. Părintele Ian vorbeşte o română perfectă! Și cele două 
fiice ale soţilor Rusin, Catarina şi Cristina, la fel vorbesc româna. Am 
fost oaspetele familiei Rusin, am discutat despre câte în lună și stele... 
Vorbeam doar în limba română! Părintele Ian are acasă o mică biserică 
unde duminicile se oficiază Sfânta Liturghie pentru toți cei din familie. 
În localităţile vecine nu prea sunt biserici ortodoxe. Statisticile oficiale 
indică un număr de 60 de mii de ortodocși, astfel că această mică bise- 
rică în familie ţine locul unei catedrale. Uneori vine şi Svetlana aici... Şi 
atunci limba română e la ea acasă! 


5. Omul sfințește locul. Dimineţile coboram spre centrul orășelului Vra- 
nov, care numără vreo 15 mii de locuitori. Am observat că multă lume o 
salută pe Svetlana afectuos. Am întrebat-o dacă e un obicei asemeni celui 
de la ţară, adică oamenii obișnuiesc să-și dea binețe. „Aici, în cartierul 
nostru, mă cunosc toţi, mă numesc Femeia care a adus florile pe stra- 
da noastră. Când am procurat casa aceasta, care e aşezată pe un vârf de 
deal, locul era îngrijit, dar nu avea nimeni flori. Am cumpărat vâzdoage, 
ţigăncușe, narciși, lalele, crini, trandafiri... Toate florile pe care le aveam 
acasă, la Căzănești. Mămica iubea florile. Pe toate le-am sădit în grădină. 

Iar veranda de sus, galeria, am împodobit-o cu mușcate. În grădină am 
sădit fragi, mure, zmeură, dar și roșii, castraveți, viță de vie. Toate au în- 
florit! Casa s-a acoperit de flori şi arome! Vecinilor le-a plăcut și au prins 
să mă întrebe cum de am reușit? Şi eu, cu mare drag, le povesteam cum 
mi-a venit ideea să fac o oranjerie pe palma de pământ de lângă casă. 
Mai există ceva: slovacii sunt foarte muncitori, dar şi tradiționalişti: un 
slovac vrea să guste primele cireşe, vișine sau mure, pere, castraveți, roșii 
din grădina pe care o îngrijește! Pot fi trei pere, doar cât să guste, să așeze 
frumos pe masă prima roadă și să mulțumească Domnului... Vecinii mi- 
au zis „Doamna de la casa cu flori!” Mi-a plăcut şi am apreciat că slovacii 
au înţeles că în țara mea oamenii iubesc florile! Acum, hai în grădină, să 
vezi că o dalie a înflorit, pentru bucuria revederii.... 


Şi trandafirul cel alb înflorise... Omul sfințește locul, cu adevărat... 


6. Într-o zi această frumoasă călătorie s-a încheiat / Despre Lumina 
care opreşte timpul în loc... Zilele treceau atât de repede! Prietenii mei 
au avut grijă să-mi facă o surpriză dintre cele mai frumoase: am vizi- 
tat muzeul în memoria lui Andy Warhol din orășelul Medzilaborciach, 
localitate de unde își au rădăcinile părinții marelui artist american de 

origine slovacă. Warhol era printre pictorii despre care auzisem încă 
în anii 1976-77 de la soțul meu, care îl punea alături de Jackson Pollak 
şi Robert Rauschenberg! Le mulțumesc din toată inima bunilor mei 
prieteni, care au avut grijă să mă întâlnesc cu opera artistului pe viu, să 
realizez un vis al lui Andrei. În acei ani de uniune sovietică nu a avut 
posibilitatea să o admire decât în anumite reviste, care ajungeau cu 
greu în rssm. Împreună cu familia Rusin și cu nepoțelul lor Peter am vi- 
zitat Muzeul în aer liber, un fel de muzeu al satului din Humenne! Tot 
aici am vizitat un alt muzeu, Vihorlat. Și peste tot ne-au însoţit munții 
Tatrei: Cel Mare, Cel Mic, Muntele Sărat... În drum spre splendidul 
oraş Kosice, care în anul 2013 a fost capitala europeană a culturii, am 
admirat peisajul montan: curat, proaspăt, aveam mereu senzaţia că a 
plouat și verdele e proaspăt. Un verde regal! Slovacii sunt foarte har- 
nici, calmi, corecți şi au putut să facă din țara lor „o mică Austrie”! M-a 
uimit cât de bune sunt drumurile în Slovacia, cât de multe posibilități 
turistice oferă celor interesaţi. 


„„„Era ultima zi înainte de despărţire şi Mariana ne-a dus cu mașina pe 
malul râului Ondava! Ne-am spălat cu apa curată a Ondavei — cică e 
semn bun! Apoi am urcat sus, la castelul Cicva — un castel gotic, care 
se află deasupra malului drept al râului Ondava şi care datează de la 
începutul secolului al XIV-lea. Sus, pe munte, sub ce a mai rămas din 
frumuseţea și tainele castelului, sub razele unui apus de soare de august 
am stat împreună cu Svetlana și Mariana și am recitat din Lucian Blaga, 
Paul Verlaine, lon Minulescu, Petre Stoica... Am cântat o melodie, pe 
care o învățasem în anii studenţiei, pe versurile lui Grigore Vieru: „Aș 
vrea asemenea ploii /eu cântul să-l frământ/când voi cânta să iasă se- 
cara din pământ, / iar bluza alb-subţire de țâța fetei crudă /aşa precum 
o ploaie să se lipească udă..... Am plâns în limba noastră, ne-am rugat și 
am tăcut româneşte... Insulița mea de românitate rămânea să-și împli- 
nească viaţa într-o lume slavă, insulița de care mereu mi-e dor... Seara, 
la cină, ne-am așezat la masa din camera cu tabloul cu flori de sânziene. 
Simona, Svetlana și aro au rostit rugăciunea de binecuvântare a mesei 
în limba slovacă. M-au rugat să o spun și în românește. Am șoptit-o îm- 
preună, duios, cu bucurie... Buchetul de sânziene lumina, lumină lină 
care parcă oprise timpul în loc... 

Thomas STRAUB 


Un program de studii este valoros 
dacă are o legătură reală cu practica 
Interviu realizat de Bianca MELNIC 

Universitatea 

- Stimate domnule Thomas Straub, sunteți 
unul dintre profesorii angajați în procesul 
de studii la Universitatea București, al cărui 
program are drept obiectiv formarea refle- 
xului critic și al viziunii strategice în context 
naţional și internațional. În ce constă cola- 
borarea dumneavoastră cu Universitatea 
București și cum se desfășoară la ora actuală? 


— Acum nouă ani am elaborat un proiect în ca- 
drul Catedrei UNESCO, pe lângă Facultatea de 
Filozofie. La început Catedra UNESCO era un 
centru pentru mai multe facultăți. Preferința 
pentru facultatea de filozofie a fost determi- 
nată, în primul rând, de legăturile intrinseci 
ale acestei ştiinţe cu drepturile omului, dar și 
de lipsa unui program de instruire în acest do- 
meniu. Sunt preşedintele Consiliului ştiinţific 
internaţional şi îmi revine misiunea de a inter- 
veni în procesul academic şi al programelor 
de master la Catedra UNESCO. Mai exact, 
selectez profesorii și supervizez curriculumul 
M.B.A. Peste 50 la sută dintre profesori vin de 
la universități din străinătate, fapt ce facilitează 
inițierea unor parteneriate academice cu mai 
multe universităţi, inclusiv în Elveţia, Franţa, 
Germania, Republica Moldova etc. Programul 

funcţionează foarte bine inclusiv datorită unei mari restructurări din ul- 
timii ani. În particular, propunem trei programe de master: în comunica- 
re internațională, în managementul intercultural și un M.B.A. 


De patru ani deja există o colaborare cu Şcoala Superioară de Gestiune 
din Fribourg. Această relație s-a oprit la nivel instituțional și eu am 
decis să continui, cu titlu privat, parteneriatul, pentru a nu întrerupe 
programele respective. Consider angajamentul meu la București mai 
mult un hobby. Îmi place colaborarea și schimbul de experiență cu 
colegii de acolo, îi apreciez și voi continua să rămân implicat, pentru 
că susținerea internațională a acestui program îi conferă aspecte po- 
zitive şi atractivitate pentru studenţii care adesea au mai mulți ani de 
experienţă profesională. 


- De unde vin studenţii înscriși la acest program? 


- Majoritatea beneficiarilor sunt din România, dar avem și studenți din 
străinătate, de exemplu, din Asia, Orientul Mijlociu, Europa de Vest. 
Adesea este vorba de persoane care au deja o experienţă profesională 
şi care, în paralel, lucrează (jurişti, angajaţi ai băncilor, angajaţi la între- 
prinderi multinaționale din ţară, precum Orange, Samsung, Huawei, 
Ernst & Young, Coca-Cola etc.). Acești participanţi se înscriu pentru a 
obţine competenţe suplimentare și pentru a-şi crea o reţea profesiona- 
lă importantă pentru cariera lor. 


- Câţi studenţi sunt înscriși la acest masterat? 


- În fiecare dintre cele trei filiere propuse, anual sunt aproximativ 25 de 
studenţi. Programul durează doi ani. Studenții au, de asemenea, posi- 
bilitatea de a merge în străinătate. 


- Care sunt subiectele propuse în acest program și de unde vin 
profesorii? 


— Subiectele propuse sunt, de regulă, clasice și cunoscute tuturor: re- 
sursele umane, predate de un profesor german; contabilitatea, predată 
de un profesor elveţian; cultura internaţională, predată de un profesor 
elvețian; marketingul, predat de un profesor francez și unul român; 
managementul strategic, predat de un profesor elvețian; logistică și 
Supply Chain, predate de un profesor german; metode analitice și de 
cercetare, predate de un profesor elvețian și unul olandez. 

- Referitor la competențele practice ale studenţilor Universităţii 


..A 


București, vă rugăm să precizaţi dacă există stagii în întreprinderi? 


- Nu există stagii propuse, nici parteneriate la nivel instituțional. 
Pentru că participanţii noștri lucrează deja, ei nu au nevoie de stagii 
în întreprindere, în schimb avem parteneriate indirecte. Este vorba 
despre schimburi de experiență cu întreprinderile, graţie rețelei de 
absolvenţi (Alumni), care este foarte dezvoltată și importantă. Astfel, 
participanţii care urmează programul pot să se integreze și să evolueze 
în acest cadru. 


Un alt avantaj al reţelei de absolvenţi este publicitatea pe care 
absolvenţii noștri o fac în organizaţiile în care activează. Adesea avem 
studenţi care se înscriu pentru că au colegi care au urmat deja progra- 
mul nostru. 


- Care sunt obiectivele majore ale acestui program, din punct de 
vedere al Universităţii, dar și al studenţilor? 


- La nivelul facultăţii, numărul de participanţi reprezintă un factor 
important de succes al programului. Facultatea de Filozofie are șanse 
reduse de a avea mulți studenţi, spre deosebire de o facultate de mana- 
gement sau de drept, spre exemplu. Acest tip de program consolidează 
deci facultatea la acest nivel. Pentru mine şi pentru studenţi, obiectivul 
programului este de a garanta posibilitățile de angajare la cel mai înalt 
nivel în cadrul economic, cultural și contextual. 


- Ce dificultăți aţi întâlnit în calitate de gestionar al acestui program? 


- Studenţii sunt satisfăcuţi, dar nu este întotdeauna simplu să avem 
o metodă de gestiune eficace, în vederea obţinerii acelorași standarde 
ca și în alte universități. Încercăm să creăm și să aplicăm standarde- 
le cele mai avansate, dar uneori menţinerea lor este o provocare. Este 
vorba despre o negociere constantă cu participanţii locali. De exem- 
plu, evaluarea profesorilor, care face parte din procesul de învățământ 
în universităţile din Europa de Vest, nu este un standard în România. 
Astfel, a fost necesar un dialog cu profesorii, pentru a le explica această 
nouă formă de comunicare cu studenţii, care ne-ar permite să ame- 
liorăm calitatea predării și să o aducem la standarde internaţionale. 
Studenţii sunt datori să respecte acest deziderat, care este o provocare. 

Dacă un profesor, conform evaluării studenţilor, nu corespunde nive- 
lului de profesionalism, încercăm să-i oferim noi şanse și să-l ajutăm să 
se perfecționeze. E necesar, de asemenea, să ştim când este momentul 
de a schimba o persoană, dacă aceasta, cu toate eforturile, nu reușește 
să aibă rezultate mai bune. 


Totodată, trebuie să verificăm prezența studenţilor, să asigurăm calitatea 
înaltă a lucrărilor efectuate de studenţi individual, nu doar în grupuri de lu- 
cru. Avem mereu noi provocări, de exemplu, de a construi un curriculum 
centrat pe nevoile studenţilor, nu în funcție de specialiștii pe care îi avem la 
dispoziţie şi pe care trebuie să-i angajăm în mod obligatoriu. Cunoștinţele 
achiziționate trebuie să își aibă rostul în cadrul activităților lor profesionale. 


- În baza experienţei dumneavoastră în sistemul de educaţie din 
ţările Europei de Est, ce aspecte considerați că necesită a fi ame- 
liorate pentru a garanta o predare la nivelul optim și de cea mai 
bună calitate? 


- Am constatat că ar trebui mai multă interacţiune nu doar în ca- 
drul cursurilor, dar şi cu întreprinderile. Profesorii sunt, din spusele 
studenţilor, uneori prea teoreticieni, nu vorbesc suficient de bine „lim- 
ba afacerilor”. Aşadar, ar fi nevoie de mai multe schimburi între com- 
panii în particular și ecosistem în sens larg și universitate. Un program 
este valoros dacă predarea este concordată cu profesia ulterioară şi 
dacă există o legătură reală cu practica. În acest sens, se spune uneori 
că „o teorie bună este cea mai bună practică”. 


Forma predării este şi ea importantă, trebuie să apelăm la studiile de 
caz sau să avem un curs interactiv, bazat pe discuţia cu studenţii, pri- 
vilegiind utilizarea cazurilor concrete, cu exemplele lor, eventual a 
participanţilor din sectorul privat. Acestea sunt câteva dintre elemen- 
tele care deternimă reușita și sporesc șansele de angajare în câmpul 
muncii. În multe țări din Europa de Est universităţile sunt adesea vechi 
și tipul lor de gestionare este foarte rigid. Or, în zilele noastre apar lu- 
cruri noi, iar universităţile trebuie să se adapteze la noul mediu, să facă 
față necesităţilor întreprinderilor și ale societății. 


Acest tip de instruire nu este suficient promovat în multe instituții sau 
acestea nu au avut șansa să îl dezvolte până în prezent. Crearea unui 
program de formare continuă necesită un tip de guvernare ce permite 

adaptarea la piață şi schimbarea. De exemplu, modificarea curriculu- 
mului necesită și o libertate financiară, pentru a atrage cei mai buni 
profesori. Deci se impune o remunerare corectă și crearea unui cadru 
corespunzător acestui tip de formare. Infrastructura, imobilele, schim- 
bul cu întreprinderile și organizaţiile, echipamentul, administraţia — 
toate sunt elemente care influențează calitatea acestui tip de programe. 


Necesitățile enumerate explică faptul că, adesea, administraţia este un pic 
rigidă, unele universităţi nu au posibilitatea de a se adapta la mecanisme- 
le pieţei, pentru că regulamentele publice le obligă să se comporte ca și 
nişte instituţii publice tradiționale. Formarea continuă, în orice caz în ma- 
rea majoritate a țărilor din Vest, este finanțată în mod privat. Cele de mai 
sus explică de ce acest tip de formare nu este foarte dezvoltat în România 
sau în Republica Moldova şi, poate, de asemenea, faptul că acestea nu sunt 
atractive pentru partenerii implicaţi, universități, studenţi, profesori sau în- 
treprinderi. Ar trebui să identificăm în ce constă blocajul. 


Universitățile ar putea juca un rol mult mai important în acest dome- 
niu în regiune, ceea ce le-ar ajuta, de asemenea, să se autofinanţeze. 
După cum spuneam anterior, aceasta ar implica o adevărată schimbare 
de paradigmă: prestarea cursurilor de formare continuă unui public 
deja angajat pentru a-i actualiza competențele este un lucru frecvent 
solicitat şi extrem de important pentru succesul întreprinderilor şi al 
organizaţiilor în sensul larg al cuvântului. Sunt necesari, prin urma- 
re, profesori, specialişti în aceste domenii foarte practice, dar pentru 
a-i recruta trebuie, probabil, să colaborăm cu universități externe, așa 
cum procedează Universitatea București în cadrul programului M.B.A. 
Graţie acestei colaborări, universităţile ar putea obține cunoştinţe ne- 
cesare dacă acestea lipsesc în țara în care activează. În cadrul programe- 
lor de acest fel ar trebui invitați mai mulți profesori practicieni, pentru 
a garanta un învățământ pertinent. Cred că cele expuse mai sus sunt 
interesante şi importante în țări precum Republica Moldova. 


- Am remarcat că organizaţiile neguvernamentale se află în centrul 
atenţiei dumneavoastră, în special gestiunea strategică a acestora. 
Ce roljoacă organizaţiile neguvernamentale în ecosistemul nostru? 


- Competiţia între organizaţiile neguvernamentale sporește pe zi ce 
trece. Acestea trebuie să se poziționeze şi să utilizeze o alocare optimă 

a resurselor şi competenţelor lor. Așadar, ONG-urile au nevoie de o 
strategie și de o logică a dezvoltării. Organizațiile neguvernamentale 
sunt actori importanţi în ecosistemul nostru, acestea au un rol deose- 
bit în societate. Unele fac lobby sau „advocacy”, altele execută sarcini 
care anterior se aflau în responsabilitatea statului. Serviciile executate 
de organizații neguvernamentale sau organizaţii nonprofit sunt mai 
ieftine şi mai eficace, spre exemplu, îngrijirea persoanelor fără domici- 
liu constant, a persoanelor sărace, inadaptate social sau vulnerabile din 
punct de vedere social. Organizațiile neguvernamentale trebuie să fie 
mai eficiente decât statul. 


- După părerea dumneavoastră, care sunt tendinţele actuale în 
acest domeniu? 


- De câtva timp, sunt tot mai multe organizații de concept hibrid — una 
cu scop lucrativ şi una nonprofit. Acestea, pe de o parte, primesc donaţii 
şi, în același timp, desfăşoară activităţi ce le permit să se autofinanțeze. 


Autofinanţarea le poate asigura o anumită independenţă în scopul re- 
alizării misiunilor lor. În linii mari, aceste activități generează profit, 
iar profitul este utilizat pentru a cofinanţa misiunea organizației negu- 
vernamentale și activitățile aferente. Acest tip de organizaţii este din 
ce în ce mai în vogă și reprezintă o manieră alternativă de finanțare 
pentru organizaţiile neguvernamentale și alte instituţii nonprofit. 
În cadrul proiectului nostru, am încercat să evaluăm cum este efec- 
tuată gestionarea proiectelor în organizaţiile neguvernamentale din 
Republica Moldova, adică dacă aceste organizaţii funcționează doar în 
baza donațiilor tradiţionale (Suedia, Austria, Germania, Elveţia, Banca 
mondială), sau dacă există mecanisme care le permit implementarea 
unor proiecte prin autofinanțare. Urmărim să înțelegem care sunt cri- 
teriile de excelenţă și practicile recomandate aplicate în mod curent 
în cadrul acestor proiecte. De asemenea, vrem să aflăm dacă tipul de 
finanţare are impact asupra activităţii și a proiectelor organizaţiei. 

- Care sunt diferenţele majore între gestiunea organizaţiilor negu- 


vernamentale în democraţiile stabile și cele în curs de dezvoltare? 


- Organizațiile neguvernamentale, în special cele din țările ex-comunis- 
te, sunt relativ noi. În țările comuniste statul se ocupa de tot și erau foarte 
puţine externalități negative, în pofida altor tipuri de probleme evidente. 

Cu alte cuvinte, într-un sistem liberal există unele efecte negative asupra 
populaţiei sau a societăţii, în general, care nu sunt intenționat provocate 
de sistem. De acestea se ocupă societatea sau statul. Am putea da drept 
exemplu stresul sau burnout-ul, cauzate de presiunea la serviciu, de flexi- 
bilitatea geografică impusă angajaţilor, poluarea sau deșeurile. 


- Care sunt, după părerea dumneavoastră, cele mai frecvente 
dificultăţi în calea organizaţiilor neguvernamentale, în democraţiile 
în curs de dezvoltare? 


— Din câte am văzut, în special în organizaţiile neguvernamentale de ta- 
lie mică, acestea sunt uneori un pic oportuniste. Ele acceptă orice tip de 
donaţie, fapt care afectează negativ şi slăbeşte în realitate poziționarea lor 
sau eforturile lor legate de misiunea inițială sau de cauza pe care ar dori să o 
apere. Astfel acestea nu mai au o poziționare clară și, în cazul în care doresc 
să beneficieze cu adevărat de sprijin din partea unui donator, vor trebui să 
enumere toate proiectele pe care le-au executat în trecut. Dacă aceste pro- 
iecte nu sunt coerente, există riscul să fie redusă credibilitatea organizaţiei. 


Prin urmare, o misiune clară și proiectele legate de aceasta constituie ele- 
mente foarte importante, în special în ceea ce priveşte colectarea de fon- 
duri și stabilirea relaţiilor cu partenerii organizaţiilor neguvernamentale. 


- Unul dintre studenţii dumneavoastră de la Universitatea din 
Geneva a elaborat lucrarea sa de licenţă studiind activitatea 
organizaţiilor neguvernamentale din Republica Moldova. Aţi putea 
să ne oferiţi câteva detalii privind contextul alegerii acestui subiect? 


— Aveam un proiect de cercetare cu organizația neguvernamentală 
Terre des Hommes, în România, şi cu Partnership For Every Child. Acest 
proiect era axat pe gestionarea și performanţa organizațiilor în cauză, 
subiect care i s-a părut interesant lui Yoan Perez și l-a ales în calitate de 
subiect al tezei de licenţă. 


- Mulţumesc pentru bunăvoința de a acorda acest interviu Revistei 
„Limba Română”. 


— Cu plăcere deosebită. 


Traducere din franceză: Doina BĂNCILĂ 

Yoan PEREZ 

Aspecte ale activităţii 
organizaţiilor neguvernamentale. 
Cazul Republica Moldova 


Introducere 


Sporirea bunăstării beneficiarilor este foarte 
importantă pentru organizaţiile neguverna- 
mentale (ONG). Activitatea ONG-urilor are 
impact în primul rând asupra beneficiarilor, 
prin urmare, aceştia trebuie consideraţi priori- 


Y.P — student, Facultatea de tari. De altfel, scopul principal al intervențiilor 
Economie şi Management, ONG-urilor în ţările defavorizate este crearea 
Universitatea din Geneva. valorii sociale, ameliorând bunăstarea per- 
soanelor dezavantajate. Dificultatea constă în 

măsurarea/stabilirea şi cuantificarea creării 

valorii sociale. ONG-urile nu au un cadru pre- 

stabilit şi nici indicatori universali, spre deose- 

bire de lumea întreprinderilor comerciale, prin 

care acestea permit investitorilor cunoașterea 

situaţiei financiare a companiilor. Cu toate 

acestea, există mai multe posibilități de a ana- 

liza performanţele ONG-urilor. Din acest mo- 

tiv, obiectivul prezentei cercetări este de a de- 

monstra că viziunea beneficiarilor activităților 

ONG-urilor este foarte importantă în procesul 

de creare a unei strategii de îmbunătăţire a 

organizaţiei şi de sporire a valorii sociale. Puțin 

utilizat de ONG-uri, acest punct de vedere di- 

ferit favorizează existenţa unei viziuni nepărti- 

nitoare şi mai obiective, care permite analiza- 

rea programelor și a funcționării organismului. 

Prezenta lucrare are drept punct central studiul cazului Republica Mol- 
dova, care are un context particular, fiind ţara cea mai săracă din Europa, 
apărută în rezultatul desființării Uniunii Sovietice. Autorul a axat cerce- 
tarea asupra persoanelor care, fiind minori, au avut acces la ajutoare din 
partea ONG-urilor. 


Studiu de caz 


Pentru lucrarea de față, am decis să ne concentrăm asupra beneficiari- 
lor programelor de ajutor promovate de ONG-uri. Scopul inițial era să 
realizăm o analiză cantitativă şi calitativă comparată în baza unui ches- 
tionar construit în jurul organizării interne şi a instruirii personalului. 
Organizațiile au răspuns foarte puţin la cererile noastre de informaţii, 
din cauza climatului tensionat cu guvernul — subiect evocat în lucrare. 
Alegerea a fost, așadar, analiza participanţilor externi, mai exact analiza 
percepţiei beneficiarilor după realizarea programelor. Am selectat drept 
subiect persoane care, fiind minore, au avut acces la programe de ajutor. 
După cum am explicat anterior, Republica Moldova se situează într-un 
context particular, dat fiind că după desființarea URSS nu a reușit să-și 
redreseze situația, fapt care afectează în mod special tinerii. 


Metodologia 


Autorul a realizat un chestionar cu aproximativ douăzeci de întrebări. 
Acest chestionar a fost expediat mai multor organisme care menţin legă- 
tura cu beneficiarii. Contactul cu ONG-urile din republică nu a fost sim- 
plu de realizat. Cu toate acestea, am avut ocazia să contactăm, între alte 
organizaţii, CIDDC, care a transmis chestionarul beneficiarilor și altor 
organizaţii. Spre regret, doar 14 persoane au răspuns. Am acordat atenţie 
deosebită structurii chestionarului, pentru a asigura simplitatea în for- 
mularea răspunsurilor. Acest lucru este important, pentru că, în anumite 
cazuri, se întâmplă ca beneficiarii să interpreteze ancheta ca prea dificilă 
pentru completare, atunci când nu sunt suficiente explicaţii. 


Chestionarul este compus din trei părți. Prima parte prezintă contextul 
şi colectarea informaţiilor generale despre persoană. A doua se referă 
la organizaţia neguvernamentală care a acordat ajutor persoanei. Ches- 

tionarul conţine întrebări referitoare la funcționarea organizației, pre- 
cum și întrebări care ajută la înţelegerea derulării anumitor activități 
ale organizaţiei. În final, ultima parte abordează situaţia la încheierea 
programului și are drept scop cunoașterea percepției beneficiarului în 
comparaţie cu aspectele care ar fi trebuit ameliorate și cu reuşita pro- 
gramului. 


Dificultăţi 


După cum am explicat mai sus, am obținut un număr de răspunsuri 
mai mic decât aşteptările noastre. De fapt, contactul cu persoanele din 
Republica Moldova nu a fost simplu de realizat, fără îndoială, din ca- 
uza lipsei de timp şi de interes al unor reprezentanţi ai organizațiilor 
neguvernamentale. Noi am contactat ONG-uri din Republica Moldo- 
va pentru a solicita completarea unui chestionar online. Dar am primit 
doar cinci răspunsuri, dintre care două sunt inutilizabile. În rezultat, 
am decis să schimbăm subiectul acestei cercetări și să ne concentrăm 
asupra persoanelor care au avut acces la un program de ajutor în anii 
de tinereţe sau adolescenţă, dar nici în acest caz organizaţiile neguver- 
namentale nu au fost receptive. Din fericire, am întâlnit-o pe Bianca 
Melnic, studentă la medicină la Geneva, care pleca în Republica Mol- 
dova pentru trei săptămâni și care a putut să contacteze direct unele 
ONG-uri de acolo. Odată ce am realizat primul contact, organizațiile 
au demonstrat mai mult spirit de colaborare. Acest fapt demonstrează, 
din punctul de vedere al unui cercetător extern, dificultatea de a stabili 
relaţii de lucru cu unele organizaţii neguvernamentale din Republica 
Moldova. 


Concluzie 


Atunci când organizația neguvernamentală intenționează să ameliore- 
ze performanţele, aceasta trebuie să fie capabilă să definească procesul 
care nu funcționează sau care funcționează insuficient de bine. Pentru 
a face acest lucru, există mai multe metode care permit realizarea unei 
analize. Cu toate acestea, majoritatea se concentrează asupra resurse- 
lor interne și externe ale ONG-urilor, şi nu asupra beneficiarilor. În 
același timp, este important să ne interesăm şi să aflăm punctul de ve- 

dere al beneficiarilor, pentru că viziunea lor ar putea fi diferită de cea 
a organizaţiei. Este necesar să integrăm acest punct de vedere în pro- 
cesul de decizie și în procesul de creare a programelor. Cercetările ac- 
tuale demonstrează că nu există metode comune pentru colectarea de 
date şi că fiecare organizație neguvernamentală procedează în modul 
său. Spre exemplu, prin rețelele sociale, organizaţiile neguvernamenta- 
le primesc informaţii mai rapid și fără a avea formulare privind calita- 
tea serviciilor. Cu toate acestea, retururile sunt adesea prea generale și 
nu permit obținerea detaliilor necesare pentru a proceda la modificări 
esențiale. Graţie acestei anchete, noi am putut crea un chestionar-tip 
modificabil, care poate fi utilizat de toate organizaţiile neguvernamen- 
tale în funcţie de necesităţile lor. Limitele acestui chestionar au fost ex- 
puse la sfârşitul lucrării pentru a sublinia potenţiale dificultăți apărute 
pe parcursul utilizării acestor chestionare, în special cu privire la pre- 
cizia întrebărilor. Etapa următoare ar fi ca toate organizaţiile neguver- 
namentale să utilizeze același tip de chestionar pentru a avea o bază de 
date comună și pentru a putea permite comparaţia între organizaţiile 
neguvernamentale în scopul creării unor indicatori de performanță 
comuni. 


Traducere din franceză: Doina BĂNCILĂ 

Valentin MASLOV 


Revelaţiile artistice 
ale Victoriei Cozmolici 


Chiar de la bun început, ar fi corect să definim 
parametrii vizuali cu care pictorița Victoria 
Cozmolici a năzuit a se înscrie în latitudinea 
culturală basarabeană, în răstimpul a apro- 
ximativ 30 ani de activitate creativă. Etapele 
evoluţiei stilistice proprii se modifică, mai mult 


ori mai puţin pronunţat, o dată la cinci-zece ani 
V. M. se iniţiază în artele de dezvoltare profesională. Faţa irepetabilă a 


frumoase la școala de ERE P TA: 
A i -artistei o deosebim ceva mai târziu, în rezulta- 
pictură pentru adolescent 


Alexei Sciusev” din capitală. tUl mai multor căutări și operațiuni alchimice 
După patru ani de instruire prin care Victoria Cozmolici reuşeşte să-și cris- 


la Facultatea de Artea  talizeze maniera de interpretare a impactului 
Universităţii Pedagogice = social, prin prisma unei retrăiri cu totul inexpli- 

din Chișinău, se transferă 
Academia de arte din Cluj 
o absolvește cu eminent 
Realizează câteva expozi 
personale de pictură 
grafică în tandem cu coleg 
Este cadru didactic 
Academia de Teatru, Muzi 
şi Arte, Liceul,Liviu Delean 


Universitatea Perspectiva Int. z : : SE 
Spa Di: Dacă tot vorbim despre culorile caracteristice, 
Concomitent colaboreaz 


ă 
cu teatrele municipale acestea nu vor fi separate metafizic de curen- 
IA 
ă 
i 


cabile pentru rațiunea consumatorului ordinar. 
Devine clar faptul că formatul pe care și-l alege 
artista se citeşte importat din dimensiunea vi- 


zuală occidentală, cu sârguința de a acorda ele- 
mentelor stilistice mult mai multă temperatură 

emoțională, aplicând raporturi de nuanțe rafi- 
nat-profunde în vocala sa cromatică. 


Q 


E 


tele sentimentale în care pictorița se resimte, 
undeva în tăcere, în atelier. Îndrăzneala cu care 
se aştern petele de ulei, în special cu cuțitul de 
paleta, denotă dorința unei eliberări lăuntrice, 


în calitate de decorato 
Filmează şi public 
videoreportaje despre artiştii 

autohtoni, scrie articole. 


proiectate cu ajutorul siluetelor vibrante pe câ- 
teva dimensiuni motrice concomitent. 

Mesajul postmodernist al tablourilor cu greu se desprinde din contex- 
tul unui modernism întârziat caracteristic plasticienilor populari. După 
școala clasică oferită majorității meșteşugare și influența modernistă a 
anilor '90, nu fiecare talent reuşeşte să depășească rezistența confortu- 
lui provincial, pentru a ajunge înscris în circulația contemporană uni- 
versală. Și aici, prin paradox, universalitatea artistică se deapănă din 
cicluri logice de limbajuri originale autentice. E complicat să te simţi 
irepetabil, în amalgamul de biografii și capodopere la nivel supersocial. 
Iar Victoriei Cozmolici îi reuşeşte acest lucru, datorită curajului cu care 
pretinde să trateze persoana fizică în situaţii clar delicate. 


În acest caz, printre direcţiile abordate de artistă, deosebită este cea 
figurativă, extrem de senzuală și sublimă. Peisajele poartă o conotaţie 
metafizică, poate chiar metaistorică, deplasând atenţia spectatorului 
către o geometrie a spaţiului liber, a unei raţiuni autoritare, ce adminis- 
trează suprafeţele landșaftului naţional. Aici, natura statică serveşte un 
fundal existenţial pentru impacturile sociale în care se înrolează autoa- 
rea, urmate de elanuri imaginare efectuate de asupra largului natura- 
list. Modelarea fructelor și a florilor cu atâta pastă de culoare provoacă 
savoare domestică, unde spiritul pribeag își identifică eul său fiziologic. 


Manifestările faptice ale maestrei divulgă preferinţele sale ideatice, 
pe care periodic avem ocazia să le contemplăm. Plăcerea de a schim- 
ba anturajul, elocvenţa pentru un nivel înalt de organizare a muncii, 
predispoziția față de curentele plastice alternative etc. denotă un spirit 
artistic ambițios şi perseverent al cauzei mesajelor sofisticate, uneori 
aduse la o extremă filozofică. Raporturile calde și reci, pe care le adoră, 
au menirea să o aducă pe plasticiană la anumite adevăruri subiective. 
Dintr-o parte urmărim variate nuanţe de cadmiuri, ocruri, stronţiuri... 
din alta cobalturi, ceruleumuri sau ultramarinuri. Citim o partitură a 
priorităţilor femeiești, subliniat autoritare în raza de libertate, în care 
planează autoarea. 


De asemenea, vom remarca numărul mare de pânze în ulei nu doar de 
dragul sublinierii productivităţii, dar în scopul definirii lanţului arbi- 
trar de modificare a gustului stilistic la fiecare etapă de cale a creaţiei. 
Dacă un pictor produce mult, înseamnă că își determină opțiunea de 
a vinde tablouri, de a organiza expoziţii şi, la urma urmelor, de a face 
cadouri, atunci când manifestă gesturi de afinitate. Cantitatea mare 

de lucrări îl ajută pe artist să se păstreze într-un mediu calitativ străin, 
deoarece mediul social curent al statului a ajuns calitativ străin, profa- 
nator, ba chiar fariseic pentru orice iniţiativă modernizantă din partea 
reprezentanţilor culturii. Astfel, cantitatea ponderentă a productelor 
artistice din partea oricărei personalități ilustre o întâmpinăm cu agre- 
ment beatific. Asemenea râvne, de obicei, devin exemple constructive 
pentru alți producători, pentru generaţia tânără, provocând fluxuri de 
competitivitate, prea mult necesare beaumonde-ului vizual basara- 
bean, în ultimii 20 de ani destul de îngâmfat în propria lene. Mai mulți 
plasticieni s-au aventurat în tehnici abstracte de exprimare, ceea ce îi 
scuteşte într-un fel de responsabilitatea față de spectatorii neconsacraţi. 
Dar genul de exprimare oscilează între un limbaj figurativ şi altul abs- 
tract, fiind moderat cu intermedierea stilizării cert personalizate. Jocul 
cu dimensiunile stau la baza stilizării, mişcă personajele dintr-o stare în 
alta, tot comutând atenţia de la subiect la obiect și invers. 


Nu ne aprofundăm în sufrageria secretă a procedeelor tehnice din care 
se naște vibrația. Poate nici etic nu ar fi corect să dezvelim straturile as- 
cunse ale modului de montare specifică. Până la urmă, nici nu tehnica 
determină fenomenul pe care îl consumăm. Farmecul picturii provine 
din conţinut, din încărcătura cu care autoarea caută să ne alimenteze. 
În cazul dat, stilul ultra, inspirat din post-avangarda americană, servește 
doar un pod de legătură cu codurile interactive în care pictorița înoată. 
Ridicol, căci codurile sus-menţionate reflectă aspecte ale interacțiunii 
sociale frecvent active pentru marea majoritate. Însă doar Victoriei 
Cozmolici îi reușește ridicarea semnificaţiilor sociale la gradul supraci- 
vil al evenimentelor, la conotaţia sa culturologică. Trivialitatea trece în 
maturitate, iar cotidianul se transformă în subiect istoric. 


Ne par interesante buchetele de flori în ipostaza în care ni le prezintă 
Victoria. Observăm că, spre deosebire de naturile cu fructe, florile şi 
mai puternic se îneacă în fundaluri, încărcate aproape la fel de activ ca 
şi centrele compoziționale propriu-zis. Am atins o trăsătură valabilă 
pentru modul de prelucrare a compoziţiei în general al acestei pictorițe. 
Personajele principale sau caută să se dizolve în anturaj, sau anturajul 
joacă un rol mai important decât cel ce i se atribuie de obicei. Şi oricât 
de tandre am găsi florile ca atare, în buchetele pictate acestea ni se arată 
violente chiar, sălbatice. Doar repartiția calificată a nuanţei de culoare 

este în stare să le reacorde statutul său tradițional de organisme inocen- 
te. Probabil, anume în buchete artista îşi permite să-și desfacă partitura 
cromatică mai larg, experimentând raporturi mai diverse și cu adevărat 
proaspete în nuanța mixată pe paletă. Roșul și rozul le găsim aplicate 
cu prudenţă exclusiv pe butoanele floristice, rareori pe vestimentaţie, 
iar pe fardurile cosmetice şi mai rar. Am putea presupune că aceste cu- 
lori denotă calitatea senzuală, în anumite momente răbufnitoare. 


Şi, dacă e să continuăm ideea emotivităţii sublime, atunci subiectele 
figurative cu caracter liric le argumentează în apariția gestualității spe- 
cifice siluetelor extrase de undeva din epoca romantică, depozitată în 
eticheta publică a generaţiilor timpurii. Acea situaţie în care elegantul 
transfigurează dorinţa fuziunii fizice, susținut de racordări ușor teatra- 
le, cu gust de retro. Aspectul erotic al viziunii pe care o dezlegăm nu 
posedă șansa de a ajunge descris în câteva alineate, pentru că deținem 
prea mulți pretendenți promotori ai genului, ce i-au scos din valoare, 
tot risipind magicul său pe câmpuri mediatice ieftine. De aceea, cu tact 
şi atent, descuiem unele încăperi ale inconştientului, mai mult decât 
delicat categoriilor slab instruite în domeniu. Pe undeva ironic, ero- 
tismul elevat poate fi cu bună dreptate definit un atribut indispensa- 
bil al creaţiei despre care relatăm. Ar fi corect să afirmăm că o socie- 
tate poate fi denumită cu adevărat civilă în cazul în care dă dovadă de 
delicateţe și simţ, iar facturile contemplate ne impun anume un aseme- 
nea subînțeles. 


Câmpul general al politicii vizuale înaintate divizează caracterul ide- 
ologic a ceea ce merită a fi numit modern la etapa actuală. Suma de 
trăsături necesară formatului postmodernist are locul de a fi în toa- 
tă plenitudinea proprie: felul în care figurile se așază, hotarul dintre 
ascuns și evident, factura suprafețelor cromatice și posibil în primul 
rând accesoriile de uz minimaliste înfăţişate luxos demască tendința 
comună a generaţiei curente de a se exprima mai frivol, de a nu-și su- 
prima impulsurile naturiste, de a oscila liber între instinct și inteligență 
subtilă... în afara originii sociale sau a statutului civic. Pentru o femeie 
ar fi mai dificil să promoveze asemenea valori în condiția stagnării spi- 
rituale generale, menționate anterior. În pofida situaţiei, artista răzba- 
te îndrăzneţ, prin ghețarii convențiilor conservative, nu doar datorită 
harului înnăscut, dar și justificată prin erudiţia artistică colectată de 

la o expoziţie la alta, de la o tabără de specialitate la alta. Prin regret, 
scenele intime expuse în șevalet emană și singurătate intelectuală, în 
afara căreia sufletul plastic se regăsește în peisaj, flori, mediu naturist. 
Gustul său cultic nu îşi primeşte rezonanţa în rândul doctrinei cotidie- 
ne, permanent reîntors într-un cerc mai restrâns de admiratori. Chiar și 
motivele peisagiste orăşeneşti ne confirmă acest lucru - străzile puțin 
populate, umbrite comparativ cu lanurile din afara orașului, pereţii 
tăcuţi ai cartierelor nu găzduiesc impulsivitatea spontană, conferind 
acest post ritmului administrativ de zi cu zi. În fiecare tablou se obser- 
vă dorinţa de a ordona haosul psihic al evenimentelor reflectate sau de 
a delibera dogma fiziologică a organismelor materiale, după modul în 
care se manifestă. Pare a fi un gen de luptă cu obiceiurile nemotivate 
ale plaiului unde se afirmă sentimentul pur, discreditat permanent de 
tabuul sfios a ceea ce nu se obișnuiește. 


Sălbătacia culorilor strigătoare, periodic aruncate în ochi, e chiar stri- 
gătul pictorului, luat în seamă dacă are noroc să ajungă auzit. Petele 
aprinse de verde prevestesc renașterea emoțională a individului, după 
o perioadă de confuzii sau căderi. Astfel, ornamentele păstoase ale pei- 
sajelor regionale ni se asociază cu covoarele alcătuite din urcări, cobo- 
râri, sărituri şi treceri. Dar, independent de latura afectivă a creaţiei, 
artista năzuiește în a se prezenta binevoitoare față de privitor, pentru 
a nu-l şoca cu temperamentul neastâmpărat. În anumite cazuri, împă- 
carea polarităților conceptuale se atinge datorită nuanţelor suave de 
gri, extrase succesiv din violeturi liniștite sau verde neutru. Cu ajutorul 
trecerilor treptate de nuanţă se realizează și efectul volumului la figuri, 
fructe şi vase de ceramică. Doar că aceste treceri de la lumină la um- 
bră par ciudate, când umbra tace rece în așteptare, iar petele de lumină 
străbat fierbinte din întregul cuminte. 


Aprofundarea analitică insistentă în cercetarea manierei Victoriei 
Cozmolici de a modela materialele nu este întâmplătoare. Limbajul 
său figurativ se citeşte determinat laconic si modest. Ceea ce înseamnă 
că pictorița transpune marea parte a încărcăturii asociative în acțiunea 
istorică, în cea metaistorică, în afara scenei, dar prin intermediul 
suprafeţelor de culoare, a pastei uleioase și a jocului de pete. Iată aşa, 
vasta experiență acumulată în timpul excursiilor la munte, la țară se 
filtrează cu atenţie, reducând noima impresiilor retrăite în simfonii 

specifice pe care încercăm să le pătrundem. Nemaivorbind de faptul 
că extravaganța aparentă a partiturii cromatice evocă o altă latură a spi- 
ritului de familie, în care autoarea joacă rolul de soție şi mamă. Mai 
bine zis, aspectele destul de diferite ale uneia și aceleiași personalități 
divulgă capacitatea de a suporta şi manevra laturi opuse, chiar contra- 
dictorii. 

Sub semnul întrebării rămâne evoluţia continuă a maestrei, atât în plan 
personal, precum și în cadru de gen. La o anumită treaptă de dezvolta- 
re profesională, un perfecționist ajunge la a abandona calitatea formală 
a operei sau, mai bine zis, trăsăturile stilistice ale sale... și acordă mult 
mai multă atenție conţinutului, impactului istoric propriu-zis. Care 
va fi vectorul vizual al Victoriei Cozmolici este şi normal să rămână 
o ecuaţie pentru criticii de artă. Dar, dacă să ne încumetăm și să de- 
senăm o prognoză aproximativă a fenomenului de rigoare, aplicând 
principiul dialectic, am lua în calcul cercul apropiat de cunoştinţe al 
artistei (care îi determină într-un fel spectrul de interese) și autorii de 
la care pictorița se inspiră. Maniera sa de tratare a acțiunii sociale clar 
provine din substraturi istorice postmoderniste. Avangarda îmbinata 
cu expresionismul își deschide inconfundabilul abia după anii 'S0 ai 
secolului deja trecut. Şi, aşa cum Basarabia, în marea sa dominantă cul- 
turologică, încă nu depăşeşte faza modernismului întârziat, un astfel 
de limbaj se poate considera cu bună seamă progresiv. 


Şi totuşi ce aspecte va modifica artista şi le va modifica oare? Având în 
vedere criza generală în care se poziţionează statul în prezent, posibi- 
litatea de a lucra într-o cheie progresivă devine nespus de anevoioasă, 
luând în calcul şi suprasaturaţia informaţională oferită de lumea virtu- 
ală. Este aproape imposibil să-l uimești pe un specialist de performanţă 
cu forme originale de manifestare. Pe linia tehnologiilor postmoder- 
niste, gen instalaţie, videoart sau design industrial, pictura de şevalet 
se alătură frustrată. Iar motivele reprezentate de Victoria Cozmolici, în 
raport cu etaloanele tot mai urbanistice, comportă riscul de a fi inter- 
pretate ca fiind naive sau oarecum demodate pentru culturile tehno- 
cratice ale generaţiilor următoare. 


Da, prognozele respective sună prea categoric pentru contextul publi- 
cistic. Am configurat reperul cel mai dramatic la care se poate rapor- 
ta un plastician și suntem absolut siguri că un artist de talia Victoriei 

Cozmolici întotdeauna va face față circumstanțelor politice sau tehno- 
logice, oricât de drastice s-ar proclama acestea. Doar că încercăm să 
localizăm creaţia și artistul în limitele unor circumstanţe de anvergură. 


Ne dăm seama că pictura de șevalet, în general, și pictura autohtonă, 
în special, marchează acea distanţă ce deosebeşte naturalul de artifici- 
al. Dispoziţiile reproduse de pictoriță își iau originile în mediul natu- 
ral mai mult decât în cel convenţional, încă o dată confirmând regula 
apartenenței sale mediatice. Sau, cu alte cuvinte, s-ar putea formula 
ideea că atâta timp cât va exista ambianța naturistă în variatele sale pro- 
creări... atăta timp se va bucura de receptivitate şi pictura de şevalet. 
Personalitatea pe care am delimitat-o în câteva tușe de penel demon- 
strează niște aspirații proeminent naturiste, aprige, coerent-instinctive 
în anturajul în care ne reidentificăm și noi, spectatorii. 

Victoria Cozmolici 


Artistul si circumstanţele 
de anvergură 


Peisaj din Benești, 80x60 cm 

Râul, 40x70 cm 

Furtuna, 40x70 cm 

Mlaștina, 60x40 cm 


Limonada, 70x90 cm 

Ora de ceai, 60x50 cm 

Flori, 40x40 cm 

Vedere din fereastră, 40x50cm 

Neamuri, 60x50 cm 


ENE PT RO MIÂINIĂ 


lon |. IONESCU 
| Mediul și oamenii comunităților 


|. l. I. — profesor doctor, 
Departamentul de 


Sociologie şi Asisten 
Socială al Universită 


tă 
tii 


„Al. |. Cuza”, laşi. Preşedinte 


supleant în comisii de 


doctorat (Université de 


Luxembourg). Prodecan 
al Facultăţii de Filosofie 
şi Ştiinţe Social-Politice, 


membru al Senatu 


laşi (2000-2008). Memb 
fondator al Societă 


Universităţii „Al. |. Cuza”, 


di 


ru 
ţii 


Sociologilor din Români 


a. 


1. Oamenii au grijă de mediul! în care tră- 
iesc atunci când sunt interesaţi de dezvolta- 
rea lor sănătoasă şi de dezvoltarea durabilă a 
comunităţilor lor. Grija pentru mediu se re- 
feră la capacitatea oamenilor de a-l valoriza, 
păstra și îmbogăți. Relaţia dintre om și mediu 
a fost mult timp limitată la exploatarea resur- 
selor mediului, întreţinerea lui fiind făcută 
de către localnici, de către autorităţile locale, 
respectându-se anumite drepturi și obligații 
individuale, familiale, comunitare, sociale. 
Odată cu expansiunea „societăţii industriale”, 
s-a trecut la exploatarea mediului cu o frene- 


The relationship between man and the environment 
has long been limited to the exploitation of resources. 
Environmental maintenance has been done respecting 
individual, family, community and social rights and obli- 
gations. There is a close link between environmental de- 
gradation, air, water, soil, subsoil pollution and people's 
health - which depend on the greening of localities and 
their sanitation. A healthy natural environment is a prai- 
se for the locals and contributes to improving the quality 
of their lives. Environmental conservation activities can 
(re) vitalize economic activities, create jobs. Assessing 
the environmental competitiveness of a community 
is made by identifying the existing situation, analyzing 
the local peoples relationship with the environment, the 
rules they respect, the values underlying the practices 
and attitudes towards the environment. In this article I 
present some examples of strategies successfully used in 
various European communities to enhance the environ- 
mental competitiveness. 

zie care a depăşit toate limitele. „Dreptul de proprietate” a lăsat omului 
libertatea de a folosi mediul cum vrea, adesea ca pe o pradă, autorități- 
le cerându-i să respecte legea doar în cazul exploatării bogățiilor subso- 
lului”, în cazul amplasării unor construcții sau derulării unor activități 
productive. Odată cu agravarea problemelor de mediu cauzate de in- 
tensificarea exploatării resurselor, rolurile statului, ale colectivităților 
locale și locuitorilor s-au mai schimbat, au apărut reglementări privind 
„degradarea”, „poluarea', privind necesitatea protejării mediului etc., 
însă clivajele instituționale au cauzat fragmentarea abordărilor și a pre- 
ocupărilor, iar conlucrarea între cei responsabili de gestionarea mediu- 
lui a fost defectuoasă. 


2. Este o strânsă legătură între degradarea mediului — adică a aerului, 
a apei, solului, subsolului — și starea sănătății oamenilor. Mediul are 
impact asupra sănătăţii prin factori sanogeni, dar şi prin factori pato- 
geni’, care nu produc doar disconfort, ci ajung să provoace malforma- 
ţii congenitale și mutații ereditare transmisibile. Poluanţii din aer sunt 
iritanţi*, alergizanţis, infectanţi“, fibrozanţi”, asfixianţi*, cancerigeni?. 
Poluanţii din apă produc boli (ne)infecţioase, boli parazitare, virotice, 
bacteriene... Foarte dăunător pentru sănătatea oamenilor este solul po- 
luat cu reziduuri, cu germeni patogeni excretați de oameni și animale, 
sau cu substanţe chimice, radioactive... La toate acestea se adaugă efec- 
tele nocive ale incendiilor, inundaţiilor, furtunilor, secetei, cutremure- 
lor, alunecărilor de teren... 


3. Sănătatea și calitatea vieții oamenilor depind de ecologizarea loca- 
lităților, de salubrizarea lor. Sunt localităţi în care se aplică „manage- 
mentul integrat al deșeurilor”, dar sunt și localităţi în care mulți oa- 
meni aruncă gunoiul pe marginea drumurilor, în râuri, în păduri... De 
exemplu, în 2000, din 13 400 de orașe și sate româneşti, beneficiau 
de avantajele serviciilor de salubrizare doar 263'%. Preocuparea pentru 
curăţenia localităților s-a mai îmbunătăţit, dar încă lasă de dorit din ca- 
uza ineficienței măsurilor luate de administraţiile publice locale (care 
nu folosesc potenţialul enorm al „asistaţilor social”), dar și din cauza 
neglijenţei și nepăsării locuitorilor. Multe dintre gropile de gunoi"! nu 
sunt amenajate corespunzător (nu sunt împrejmuite, nu au sistem de 
drenare, de colectare a scurgerilor şi infiltraţiilor etc.), fiind adevărate 
surse de poluare a aerului, apelor de suprafaţă și subterane, adevărate 

focare de infecție publică ce produc un disconfort îngrozitor (mirosu- 
rile şi fumul incendiilor de la gropile de gunoi pătrund în case odată cu 
roiurile de muște care se înmulțesc în mormanele pline de șobolani, pi- 
sici, câini vagabonzi şi vagabonzi... Avem legi, avem strategii”, facem 
„studii de fezabilitate”, dar în satele concrete situaţia nu se schimbă sesi- 
zabil din punctul de vedere al protejării mediului”... Responsabilitățile 
ar trebui împărțite între diferiți actori locali, respectându-se principiul 
„poluatorul plăteşte”, principiul precauţiei!* etc. 


4. Mediul ar trebui pus în valoare și pentru peisaj, pentru imaginea 
pe care o creează comunităţilor. Un mediu natural sănătos este o la- 
udă pentru localnici şi contribuie la ameliorarea calităţii vieţii lor. 
Preocupările pentru protecția mediului nu se pot limita la câteva 
„zone protejate”'5. AGENDA 21 a stabilit numeroase obiective pentru 
conservarea şi gestionarea mediului. ICLEI!'€, LEADER! etc. au vizat 
sensibilizarea populaţiei pentru problematica mediului, crearea inte- 
resului pentru mediu, unirea eforturilor pentru conştientizarea valorii 
mediului, pentru refacerea legăturilor oamenilor cu „locul de baștină”, 
au vizat protejarea, valorizarea resurselor locale de mediu, conlucrarea 
între public şi privat în acest domeniu etc. 


La Montana Palentina (Castilia-Leon, Spania), o veche cale ferată 
abandonată a fost recondiționată şi reamenajată pentru Cyclorail (bi- 
ciclete montate pe roți de tren) foarte căutate de turiști. Au contribuit 
toţi actorii locali împreună cu societatea spaniolă a căilor ferate. 


În Friesland (Olanda) clădirile vechi, abandonate au fost transformate 
în hanuri, moteluri cu locuri de cazare pentru turiști. Zona cu puter- 
nică identitate culturală şi-a recuperat casele și monumentele istorice 
restabilind valoarea patrimoniului. Costurile au fost mari, dar nume- 
roasele apartamente și hoteluri de calitate rezultate, aflate în proprie- 
tate publică și gestionate de către operatori privaţi, au scos rapid banii 
investiţi. 


În West Tyrone (Irlanda de Nord), un drum important traversa un te- 
ritoriu foarte degradat. Un grup de acţiune locală a decis să restabileas- 
că valoarea estetică a peisajului. A început prin a strânge propuneri de 
reamenajare, au fost făcute simulări pe computer pentru a arăta locui- 
torilor zonei ce schimbări poate suferi locul și cât de frumos poate fi în 

diverse anotimpuri, ce specii de plante ar putea fi cultivate, ce spații ar 

putea fi reorganizate, nivelate, îngrijite... Finanțarea proiectului a dus la 
schimbarea completă a înfățișării locului. 


Activităţile de conservare a mediului pot (re)vitaliza activități econo- 
mice pe timp de criză, pot duce la crearea unor noi locuri de muncă. 


În Obere Altmiihl (Bavaria), producătorii de carne de vită au lansat 
brand-ul „Frank!” pentru carnea vitelor crescute pe păşunile zonei. 
A fost creată o companie, a fost obținută certificarea de calitate (care 
garantează specificitatea locală, faptul că vacile sunt hrănite pe pajiști 
naturale, că fac zilnic pe jos circa două ore, carnea e ținută în vid 14 zile 
etc.). La ora actuală s-a ajuns la o intreprindere din care trăiesc toate 
familiile crescătorilor de vite din zonă. 


Într-o zonă rurală degradată, cu locuitori afectaţi de criză, a fost propus 
un proiect de creare a unui Parc Naţional (în Haute Sure, Luxemburg). 
Noile exigenţe propuse prin proiect intrau în conflict cu practicile agri- 
cultorilor tradiționali. De aceea a fost angajat un expert tehnic care i-a 
convins că pot obține o producţie de calitate dacă exploatează terenul 
respectând exigenţele agriculturii ecologice, biologice. S-a ajuns trep- 
tat la o producţie de foarte bună calitate și la o marcă larg recunoscută 
(Vei vum Sei). 


5. Sunt cazuri obiective de mediu foarte degradat, poluat, din cauza 
agriculturii intensive, clădirilor și infrastructurii deteriorate, defrișări- 
lor necontrolate, monumentelor abandonate, locuitorilor care dever- 
sează deșeuri în râuri, depozitează gunoaie în locuri neautorizate, prac- 
tică braconajul, din cauza proprietarilor care nu-și lucrează terenul, 
care nu locuiesc acolo unde își au proprietăţile'*, din cauza lipsei de 
coordonare între autorități, proprietari, agenţii de protecție a mediu- 
lui, din cauza îngăduinţei justiției față de încălcările grave ale legislaţiei 
privind mediul etc. Ce se poate face în asemenea situații? 


Dacă mediul e degradat, trebuie refăcut, chiar dacă acest fapt cere timp 
şi bani. Trebuie investiţii pentru drenarea cursului pâraielor, pentru 
curățarea râurilor poluate, pentru refacerea monumentelor şi clădiri- 
lor, halelor lăsate în stare avansată de degradare. Este vorba de bani, 
desigur, dar și de interesul și de conștiința identităţii oamenilor legaţi 
de localităţile lor. Mulţi oameni nu se (mai) simt legaţi de satul în care 

s-au născut, au pierdut obişnuinţele socioculturale bune, iar altele mai 
bune nu se învaţă peste noapte... E vorba de bani, dar şi de necesitatea 
valorificării cinstite a fondurilor primite/obţinute prin proiecte, pro- 
grame... Localnicii ar trebui să aibă conştiinţa că e greu să se asigure 
competitivitatea economică și socială a unui teritoriu rural cu un me- 
diu degradat, cu pământ nelucrat, cu gropi şi denivelări rămase de la 
al Doilea Război Mondial... Consumatorii cer produse şi servicii de 
calitate, dar acestea nu pot fi produse într-un mediu degradat, poluat. 
Conservarea biodiversităţii, a ecosistemelor, întreținerea peisajului etc. 
sunt exigenţe importante în Uniunea Europeană. Orbiţi de profitul pe 
termen scurt, mulți nu sunt conștienți de efectele negative produse pe 
termen mediu și lung mediului înconjurător. Unii revitalizează mediul, 
tratează solul contaminat, depozitează deşeurile în gropi ecologice, 
cultivă terenurile lăsate în paragină. Alţii fac câte ceva doar atunci când 
e vorba de o „situaţie de urgenţă” (inundaţii catastrofale, alunecări de 
teren), iar „când... urgenţa trece”, amână intervenția serioasă, gospodă- 
rească, prelungesc termenele, cheltuie banii... și iar vin puhoaiele care 
iau casele prost amplasate, cotețele, podurile și podeţele... și iar se iau 
„măsuri urgente”... 


6. Este important să evaluăm situaţia mediului unei comunităţi. Cum? 
Analizând relaţia localnicilor cu mediul comunității, mai exact, siste- 
mul de exploatare a resurselor, practicile rutiniere, regulile pe care le 
respectă în raporturile cu mediul (ce prevede „dreptul de proprieta- 
te”? „dreptul de folosință”? de concesiune?), valorile care stau la baza 
practicilor şi atitudinilor lor față de mediu etc.” Este necesar să anali- 
zăm categoriile socioprofesionale existente în comunitate, ocupațiile 
în relație directă cu mediul, exigenţele fermierilor, ciobanilor, silvicul- 
torilor, operatorilor de turism, ale celor care exploatează resursele na- 
turale. Agricultorul, pădurarul, turistul, artistul acționează în felul lor 
asupra mediului, ca şi autorităţile locale sau centrale. Fiindcă fiecare 
acționează asupra mediului în limitele responsabilității (juridice), me- 
diul, peisajul se prezintă într-o mare varietate de forme: unele locuri 
arată de „parcă sunt pictate”, altele parcă sunt după bombardament... 
Este importantă inventarierea, identificarea resurselor fizice ale teri- 
toriului: terenuri, resurse de apă, păduri, biodiversitatea, patrimoniul 
construit etc. atât din punct de vedere cantitativ, cât şi calitativ. Analiza 
permite identificarea nivelului de exploatare existent în raport cu cel 

normal, resursele abandonate sau care nu sunt exploatate, terenurile 
dezafectate, care și-au pierdut valoarea datorită schimbărilor pieței, 
păduri complet defrișate, „bărbierite”, producând riscul uriaş al alune- 
cărilor de teren, al inundaţiilor. 


Cooperativa locală „Baywind” din Ulverston (Anglia) a semnat cu Wind 
Company, o companie specializată în energie eolienă, un contract pen- 
tru producţia de energie electrică cu cinci turbine. Pe lângă localnici, 
60% din cumpărători sunt din regiune. Investitorii primesc 7% din pro- 
fiturile anuale nete provenite din vânzarea de energie electrică, cei mai 
mulți bani sunt folosiți pentru a reduce factura de energie electrică a lo- 
cuitorilor, iar 5% sunt reinvestiţi în operaţiuni de economisire a energiei. 


În Sierra de Segura (Andaluzia, Spania), populaţia și autorităţile loca- 
le şi-au propus electrificarea a 57 de case din cinci sate de munte. Au 
fost implicate în proiect autorităţile locale, locuitorii, un grup energe- 
tic din Sevilla, Institutul de energie regenerabilă în cadrul Ministerului 
Industriei, Institutul Inginerilor în Telecomunicații din Madrid etc. 
Din 1993, asociaţia locală a lansat în zonă proiectul „traseul fotovol- 
taic», care vizează exploatarea tuturor energiilor regenerabile (a apei, 
vântului, biomasei). Un număr considerabil de locuitori nu și-au mai 
abandonat satele, au început să-şi modernizeze casele etc. 


Peisajul poate fi analizat ca aranjament spaţial al resurselor teritoriu- 
lui, dar pot fi analizate şi normele naționale și locale privind peisajul, 
ataşamentul locuitorilor față de peisaj etc. Peisajul este manifestarea 
prezentă a istoriei ecosistemelor, este expresia interacțiunii dintre eco- 
sisteme și comunităţi de-a lungul timpului. Peisajul unei comunități 
poartă amprenta generaţiilor care au trăit acolo. Felul în care arată un 
peisaj oferă tot felul de informaţii pentru diagnosticul teritoriului local, 
spune multe despre locuitori, despre modul în care au înțeles să-și gos- 
podărească resursele, să stabilească norme și reguli de conviețuire cu 
el. Într-o comunitate contează oferta-cererea de produse (ne)agricole, 
dar şi preocuparea pentru regenerarea arborilor, pentru frumusețea 
coroanelor lor, pentru frumuseţea tuturor componentelor peisajului. 
Produsele locale au şanse mai mari să fie bine vândute dacă eticheta 
produsului (lapte, brânză, carne, vin) se leagă de un peisaj armonios, 
de aerul pur, apa cristalină, dacă oamenii respectă animalele, ogoarele, 
livezile şi viile... 

La Umhausen (Tirol, Austria), un antreprenor a investit într-o instala- 
ţie de spălare a lânii pentru producția de textile (ciobanii aruncau ade- 
sea cantități mari de lână din cauza cheltuielor mari cu spălatul într-o 
localitate din altă ţară). Instalaţia a fost montată pe albia unui râu a că- 
rui apă avea duritatea zero, iar lâna putea fi spălată doar cu apă și săpun 
fără să afecteze mediul. S-a ajuns în acest fel la înmulțirea turmelor de 
oi, la creşterea producţiei de lână și de textile, precum și la diversifica- 
rea activităţilor din întreaga zonă, ceea ce a avut impact asupra peisa- 
jului şi turismului. 


În Cork (Irlanda), un tânăr agricultor a inventat un îngrășământ or- 
ganic de foarte bună calitate folosind deşeurile de la o ciupercărie din 
apropiere. Fl a ajuns să pună pe picioare a adevărată afacere prin crea- 
rea unui gunoi natural de marcă („Earthcare Organic Compost”). 


Mediul (natural şi construit) are funcții cultural-educaţionale, de agre- 
ment. Cum poate fi motivată și concertată reflexia colectivă asupra me- 
diului rural și peisajului ca expresie a identității comune? 


Dispariţia, în Mallorca, a zidurilor din piatră şi a teraselor cultivabile 
a determinat Consell Insular de Mallorca (Insulele Baleare, Spania) să 
înființeze un atelier-școală, în care tinerii să înveţe tehnici tradiționale 
de construcţie. Un alt proiect a urmărit restaurarea teraselor şi crearea 
unor circuite turistice („drumul pietrei”), iar teritoriul a devenit un loc 
recunoscut internațional pentru construcțiile de piatră, pentru tehni- 
cile de reabilitare a patrimoniului și de ameliorare a ocupării tinerilor. 


În Parcul natural din Haut-Jura (Franche-Comté, Franţa), în cadrul 
unui festival renumit „Bis Repetita”, artiştii şi tehnicienii parcului re- 
compun... „peisajul sonor” al zonei. Cu ocazia festivalului original sunt 
atraşi numeroși turiști cărora le sunt vândute produse multimedia vi- 
deo și audio, iar banii sunt folosiți pentru înfrumusețarea peisajului. 


Cel mai adesea, protecția mediului ţine de competenţa statului (minis- 
terul mediului, agenţia apelor, a pădurilor etc.), care poate interveni 
ignorând relaţiile localnicilor cu mediul, tratându-i ca pe o amenințare 
potenţială sau ca implicaţi în demersurile de păstrare a mediului. 


Organizaţia naţională a pădurilor din Franţa ia seama la toate experi- 
enţele locale benefice pentru mediu. Cooperativa Nuovo Cilento din 

Parcul național din Campania (Italia) a decis să producă ulei de măsli- 
ne biologic veghind la interzicerea totală a pesticidelor în zonă (WWF 
Italia a ajutat-o să comercializeze uleiul folosind în logo ursulețul pan- 
da...). Vânzările au crescut de la două tone (produse de cinci agricul- 
tori în 1995) la peste cincisprezece tone la ora actuală. 


În numeroase zone au fost create parcuri naturale, „rezerve ale biosfe- 
rei” în care sunt restricții de exploatare pentru a preveni dispariția unor 
plante, animale, peisaje, monumente istorice. 


Atunci când s-a pus problema creării unei „rezervaţii biosferice” în 
regiunea muntoasă de la frontierele a trei landuri (Bavaria, Turingia, 
Hessa), majoritatea locuitorilor nu cunoșteau ce ar putea fi și la ce ar 
servi o asemenea rezervaţie... Au fost organizate întâlniri, campanii de 
sensibilizare, cursuri de formare pentru agricultorii locali. Astăzi, nu- 
meroase hoteluri cumpără peste 50% din necesarul de produse de la 
aceşti localnici, în special pentru „micul dejun de proximitate”, ceea ce 
a făcut ca localităţile situate în zone montane izolate să renască. 


În alte zone, au fost luate măsuri de dezafectare a industriilor poluante, 
de nivelare, curăţire şi înfrumusețare a terenului, de încurajare a turis- 
mului rural. 


Parcul naţional Hohe Tauern (Austria) din zona landurilor Salzburg, 
Tirol şi Carintia se află în proximitatea unui drum panoramic ce duce 
spre Grossglockner (Alpii austrieci, 3 797 m), care atrage peste un 
milion de turişti pe timpul verii şi sute de mii iarna, când vin la schi. 
Conștienți că politica statală de protecţie şi încurajare nu este sufici- 
entă pentru gospodărirea și dezvoltarea zonei, mai multe grupuri de 
acțiune locală au propus proiecte de încurajare a turismului de calitate. 
Nationalparkregion Hohe Tauern a reușit crearea unei mărci recunos- 
cute de produse biologice (carne și produse lactate) foarte căutate de 
hotelieri și turiști. 


Mobilizarea oamenilor şi comunităţilor vizează „sensibilizarea” față 
de mediu, cunoașterea mediului local etc., dar importantă este munca 
efectivă de transformare fizică a teritoriului: amenajări, infrastructură, 
plantaţii etc. Pot exista „planuri perfecte”, frumos scrise şi colorate, dar 
ele nu valorează nimic dacă nu se aplică... Uneori se poate începe cu un 
proiect cu valoare demonstrativă, care să arate oamenilor că... se poate, 

că pas cu pas se ajunge la fundamentarea unei noi identități a localității 
dezvoltate durabil. 


La Ticinese, aproape de Milano (Italia), sat bine conservat (cu toată 
presiunea şi agresiunea urbană), locuitorii au cerut crearea unui parc 
natural. A fost întemeiat Parc Ticino, pe 90 000 hectare, gospodărit de 
locuitori și de autorităţile locale. A fost creat un Centru de informare 
(pentru valorificarea judicioasă a tuturor prevederilor PAC, în speci- 
al a celor legate de păstrarea biodiversităţii, de crearea unor culoare 
biologice în zonele forestiere, de restrângerea folosirii îngrăşăminte- 
lor chimice etc. Treptat au fost introduse şi respectate toate normele 
exploatării ecologice, ceea ce a dat viabilitate exploataţiilor agricole și 
competitivităţii economice a teritoriului. 


În Pays Cathare (Midi-Pyrénées, Franţa), locuitorii au trecut la valori- 
ficarea tuturor resurselor patrimoniale, în special a patrimoniului isto- 
ric construit (castele, monumente aproape abandonate) şi a identității 
catarilor”. A fost lansată marca „Pays cathare” pentru produsele și ser- 
viciile locale care respectă norme de calitate foarte stricte şi sunt mult 
căutate de turiști. 


Consolidarea progresivă a ceea ce se realizează prin proiecte este de 
mare importanţă pentru localnici şi autorități. 


Agenţia de dezvoltare locală Waldviertel-Management a apărut ca o re- 
acţie pe plan naţional la depozitarea în Waldviertel (Austria) a unor de- 
şeuri nucleare. Zona a cunoscut mai multe decenii de declin economic şi 
depopulare, până când, grupaţi în agenţii de dezvoltare locală, locuitorii 
au demonstrat că vor să trăiască şi să muncească pe acele meleaguri, res- 
taurând activități productive şi ameliorându-și calitatea vieții. 


În Franţa, acţiunile colective de reapropriere a patrimoniului natural 
şi construit au fost susținute de către autorităţile comunale și interco- 
munale, care s-au bazat pe Carta peisagistică, pe Carta teritoriului etc., 
particularizate de consiliile locale şi de serviciile Federaţiei Parcurilor 
naturale regionale. 


Efortul de consolidare a realizărilor trebuie asociat cu preocuparea de 

a crea „efectul bulgărului de zăpadă” (care se rostogolește şi antrenează 
ce-i iese în cale...) 

După unificarea Germaniei, numeroase sate din zona Seelow 
(Brandeburg) și-au propus să facă proiecte de relansare a comunităților 
locale. De exemplu, comuna Wulkow, susținută de autoritățile landu- 
lui, a optat pentru un model de „dezvoltare ecologică” cu obiectivul 
esențial de a crea locuri de muncă pentru tineri. Aşa au fost demarate 
acţiuni de utilizare a energiilor regenerabile, de tratare a apelor uzate, 
de diversificare a producţiei agricole, de renovare a satelor, clădirilor 
vechi. Toate proiectele s-au articulat într-o rețea (asociaţii, autorități 
publice, producători) concertată de Okospeicher (care cuprindea vo- 
luntari în relaţie cu voluntari din toată Europa). 


Note | ! Totalitatea ființelor și lucrurilor, factorilor, obiectelor 
materiale și condiţiilor fizice care înconjoară și influen- 
ţează organismele. Ansamblul condiţiilor în care trăiesc și 
se dezvoltă oamenii și grupurile lor sociale constituie una 
dintre condiţiile necesare şi permanente ale vieţii mate- 
riale a societăţii şi unul dintre factorii care influențează 
dezvoltarea durabilă. 

De exemplu, Legea 262 din 7 iulie 2009 privind apro- 
barea Ordonanţei de urgenţă a Guvernului nr. 101/2007 
pentru modificarea si completarea Legii minelor 
nr. 85/2003 și a Legii petrolului nr. 238/ 2004, publicată 
în Monitorul Oficial 482 din 13 iulie 2009. 
*www.epnet.com/ehost; www.fplc.edu/tfield/profRisk; 
www.ipc.apc.org; www.med.harvard.edu (consultate pe 
20 mai 2016). 

“Pulberile cu acţiune la nivelul căilor respiratorii pot pro- 
voca inflamații, rinite, faringite, laringite, bronșite sau al- 
veolite; când acțiunea lor este îndelungată, apar afecţiuni 
coronice, bronho-pneumopatii; de exemplu, oxizii de 
sulf rezultați din arderea combustibililor fosili produc iri- 
taţii ale căilor respiratorii, salivaţie excesivă, expectoraţii, 
spasme, dificultăţi de respiraţie etc. 

5 Oxizii de azot, sulf, carbon, insecticidele, detergenţii etc. 
pot produce rinite, traheite, astm, conjunctivite, eczeme, 
urticarii. 

é Provoacă difteria, scarlatina, tusea convulsivă, rujeola, 
rubeola, varicela, variola, gripa, guturaiul etc. Plumbul 
sub formă de vapori pătrunde în organism pe cale respi- 
ratorie şi pe cale digestivă, ajunge direct în sânge, provoa- 
că anemii, atinge sistemul nervos, provoacă întârzierea 
dezvoltării intelectuale. 

7 Toate tipurile de pulberi care determină scăderea elasticității pulmonare şi apariţia fi- 
brozei. 

8 Oxidul de carbon rezultat din arderile incomplete ale combustibilului solid are con- 
secinţe grave asupra respirației, produce dureri de cap, amețeli, somnolenţă, greață etc. 
”Hidrocarburile policiclice se concentrează în organism dacă expunerea oamenilor este 
îndelungată, ca și arsenul, cromul, cobaltul, seleniul, azbestul etc. 

'9 Anuarul statistic al României, Institutul Naţional de Statistică, București, 2002. 

H Consiliile locale trebuie să reducă progresiv efectele nocive asupra mediului înconju- 
rător, printr-o politică de gestionare modernă a deșeurilor solide, spune Uniunea Euro- 
peană care propune criterii în privinţa depozitelor de deșeuri. 

"2 De exemplu, Strategia naţională de gestionare a deşeurilor, MAPM, 2002. 

1 “Let's Do It, Romania” este o operaţiune de realizare a hărții deşeurilor din Romania 
şi de mobilizare a unor voluntari pentru strângerea lor. 

14 În conformitate cu articolul 3 din Regulamentul 1259/1999 în vigoare în Uniunea Eu- 
ropeană, plăţile directe către agricultori sunt condiţionate de respectarea reglementărilor 
de mediu. Uniunea Europeană sprijină metodele de producţie agricolă care respectă me- 
diul și biodiversitatea. Măsurile sunt obligatorii pentru statele membre, dar ele rămân — 
în unele state — opționale pentru agricultori... 

15. http://expressdebanat.ro/scandal-international-pentru-dezastre-ecologice-cum-se- 
distrug-rezervatiile-cu-acordul-autoritatilor/ 

16 Consiliul Internaţional pentru Iniţiative Locale de Mediu 

1 Liaison Entre Actions de Developpment de | Economie Rurale 

'5 Au cumpărat suprafeţe mari cu scopul de a le revinde şi a se îmbogăţi, dar neobținând 
preţ bun pe ele, le ţin în paragină, nelucrate... 

'9 Câte persoane sunt în localitate? Ce resurse au? Ce activităţi desfășoară? Ce drepturi au 
asupra teritoriului? Ce valori împărtășesc? Cum tratează deșeurile? Se identifică localnicii 
cu mediul în care trăiesc? Au legături afective cu el? Au „locuri ale memoriei”? Cine ia decizii 
în caz de poluare, de dispute cu privire la utilizarea pământului, a clădirilor? A fost menţinu- 
tă biodiversitatea? S-au făcut (re)impăduriri? Care sunt caracteristicile diverselor sisteme de 
exploatare agricole, pastorale, forestiere? Cum este utilizat terenul pentru alte activități decât 
cele agricole (pentru industrie, cazare, agrement etc.)? Cum sunt utilizate apa, lemnul? Sunt 
monitorizate efectele negative ale activităților asupra mediului (îngrăşămintele chimice care 
poluează pânza freatică, aditivii pentru hrana animalelor)? Cum şi cine identifică modifică- 
rile aduse clădirilor (mai ales când este vorba de cele de patrimoniu)? Cine contabilizează 
exploatarea resurselor locale mai ales când este vorba de cele neregenerabile? etc. 

% Către sfârșitul secolului al VII-lea, mai multe forme ale creştinismului au fost conside- 
rate erezii; printre acestea, catarii, ştiuţi ca „oameni buni”, „buni creștini” care încercau 
să trăiască efectiv conform ideilor extrase din Biblie. 


IN MEMORIAM ION DUMENIUK 


Claudia CEMÂRTAN 


Ion Dumeniuk - patriot al limbii române 


Evocarea unei personalități ca cea a lingvis- 
tului, publicistului și omului de stat Ion 
Dumeniuk, care şi acum, după un sfert de 
veac de la trecerea în neființă, rămâne un 
model de perseverenţă și de verticalitate 
morală, este și un privilegiu, și o mare res- 
ponsabilitate. Un privilegiu, pentru că mul- 


CC — conf. univ, dr. în ti dintre cei care l-au cunoscut ar dori şi ar 


filologie, Departamentu š-i aducă : E 
Limba Română, Lingvistică putea să-i aducă un omagiu respectuos și 
dlld, d d 1: = 

Generală şi Limbi Clasice, recunoscător; o responsabilitate, pentru că 


Facultatea de Litere, USM. este foarte dificil a cuprinde într-un crochiu 
Domenii de interes: limbi o viață scurtă, dar atât de concentrată şi bo- 
clasice (latina , morfosintaxa gată în realizări. 
verbului românesc. Autoare 
a mai multor manuale: Viitorul filolog şi aprig luptător pentru drep- 
Gramatica limbii latine (2003),  turile limbii române s-a născut într-o frumoa- 
Lectiones Latinae (2005), 
Limba latină prin cultură şi 
civilizație antică (2014), Limba 
şi literatura latină (2014). 


să zi de florar — la 5 mai 1936, în satul Socii- 


La trei noiembrie curent s-au împlinit 25 de ani 
de la trecerea pe alte tărâmuri a lui Ion Dumeniuk, 
profesor de lingvistică generală, primul redactor-şef 
al revistei „Limba Română”, director general al De- 
partamentului de stat pentru asigurarea funcționării 
limbilor vorbite pe teritoriul Republicii Moldova. Pe 
parcursul a trei decenii (1963-1991) Ion Dumeniuk 
a parcurs calea de la asistent la catedră până la profe- 
sor universitar, fiind unul dintre liderii notorii ai miş- 
cării literelor româneşti din Basarabia, un militant 
recunoscut pentru readucerea alfabetului latin în Re- 
publica Moldova, pentru reînvierea limbii române. 
Chipul luminos al omului și al luptătorului Ion Du- 
meniuk dăinuie peste ani în amintirea celor care l-au 
cunoscut. 

Noi din judeţul Bălți, prin părţile Făleştilor, într-o harnică familie de 
țărani ucraineni, avându-i ca părinți pe Zaharia şi Alexandra Dumeniuk 
sau Duminică, după cum afirmă cei care l-au cunoscut și i-au cercetat 


genealogia [Ciubucciu: 1993]. 


Studiile primare și le-a făcut în satul natal, mergând apoi la școala de 
şapte ani din satul vecin, Călugăr, ca apoi să bată la ușa Şcolii Pedagogice 
din Soroca, pe care o absolveşte cu succes în anul 1957. Această insti- 
tuţie de învățământ trebuie să-i fi descoperit vocaţia pentru munca de 
dascăl, fiindcă, în același an, tânărul ei absolvent se prezintă la viitoarea 
Alma Mater — Universitatea de Stat din Moldova, unde se înscrie la 
Facultatea de Istorie și Filologie, ca să studieze și să îndrăgească pentru 
tot restul vieții limba noastră cea română, „acest grai dumnezeiesc de 
sfânt şi de frumos” [Dumeniuk, Mătcaş: 1990, 10]. 


Aici, la această facultate, fiind un student harnic și însetat de cunoş- 
tinţe, s-a format ca filolog, ca pedagog, şi-a modelat fondul intelectual 
şi capacitatea de cunoaştere, alături de competențele şi abilităţile cer- 
cetării lingvistice, frecventând diferite cercuri științifice studențești și 
statornicindu-se, în cele din urmă, la cel de lingvistică, organizat de 
regretatul profesor Anatol Ciobanu. Aici l-a cunoscut pe studentul 
Nicolae Mătcaș, şeful acestui cerc, şi, împreună cu el, și-a plăsmuit spi- 
ritul polemic și pasiunea pentru cercetare, care îl vor însoţi toată viața. 


Performanţele academice şi calităţile pedagogice deosebite, confir- 
mate prin diploma cu menţiune, obținută la absolvirea facultății (în 
1963), îi oferă tânărului specialist și remarcabile oportunităţi de carie- 
ră: fie muncă de cercetare științifică în cadrul Institutului de Limbă și 
Literatură al Academiei de Ştiinţe a Moldovei, la sectorul de lexicolo- 
gie şi lexicografie, fie activitate didactico-ştiințifică la Catedra de limba 
„moldovenească” a Universităţii de Stat din Moldova. Pasiunea pen- 
tru educaţia celor tineri, încolțită încă pe băncile școlii pedagogice, l-a 
determinat pe proaspătul absolvent Ion Dumeniuk să aleagă catedra, 
începându-și activitatea profesională în calitate de asistent și dedicân- 
du-i-se plenar. 


Însă o carieră academică presupune şi o muncă ştiinţifică pe măsură, 
de aceea harnicul asistent universitar se înscrie la doctorat, unde „in- 
vestighează asiduu lexicul terminologic al limbii române cu aplicare la 

inovațiile de cuvinte şi îmbinări de cuvinte apărute în procesul de in- 
dustrializare a agriculturii în Moldova” | Ciobanu: 2012, 9], după care, 
în anul 1970, îşi susține cu succes teza de doctor în științe filologice, 
revenind la catedră în funcţia de lector universitar și, în scurt timp, ob- 
ţinând-o şi pe cea de conferenţiar. 


Conștient că a pășit pe un drum anevoios și lung, pe care nu-l poţi par- 
curge fără pricepere, pasiune, ataşament şi sârguință, Ion Dumeniuk a 
depus tot efortul pentru a fi la înălțimea chemării sale, dedicându-se 
fără rezerve muncii de predare a unor cursuri fundamentale pen- 
tru pregătirea viitorilor specialiști-filologi: Introducere în lingvistică şi 
Lingvistică generală, Fonetică şi Morfologie, precum şi a celor opţiona- 
le de Lingvistică contrastivă şi Sociolingvistică. Prelegerile profesorului 
Ion Dumeniuk implicau participarea studenţilor la discuţiile în jurul 
unor subiecte controversate, dar de importanță majoră. Substanţa pro- 
blematicii cursurilor predate de Ion Dumeniuk era susținută de mo- 
dalitatea prezentării — cu o intonaţie calmă, dar fermă, cu paranteze 
interesante, menite a înviora expunerea şi a capta atenția, menţinând 
interesul studenţilor pe toată durata prelegerii. 


Peste tot a tras brazdă adâncă și a lăsat urme de neșters şi prin activita- 
tea sa de elaborare a materialelor didactice atât de necesare învățămân- 
tului naţional din Moldova. Scrie și publică - singur și în colaborare 
cu bunul său coleg și prieten Nicolae Mătcaș — un șir de manuale și 
lucrări ştiinţifico-didactice: Scurt istoric al scrisului (1974), Fonetica şi 
fonologia (1976), Lingvistica generală (1985), Introducere în lingvistică 
(1987), Limba română pentru autodidacţi (1988), Îndrumar de ortogra- 
fie (1990), Norme ortografice, ortoepice şi de punctuație ale limbii române 
(1990) etc. Lucrările sale reprezintă rodul unor fecunde eforturi profe- 
sionale, care se impun prin actualitatea informaţiei, prin obiectivitatea 
analizelor care sugerează eventuale reevaluări ale unor postulate, prin 
argumente solide și pertinente, printr-un stil adecvat problematicii 
abordate și accesibil cititorilor cu grad diferit de pregătire lingvistică. 


Traseul intelectual și profesional al lui Ion Dumeniuk a conturat de-a 
lungul anilor un orizont semnificativ și din perspectiva activităţii sale 
de cercetător, Domnia Sa realizând o operă ştiinţifică impunătoare şi 
diversă, concretizată în peste 100 de studii şi articole cu o tematică 
variată: istoria limbii, lexicologie, fonetică, gramatică, stilistică, orto- 

grafie, cultivarea vorbirii. Extrem de tenace, meticulos, aproape tipi- 
car, dotat cu o inteligență mobil-asociativă, care-i ordonează munca, 
Ion Dumeniuk sapă adânc la glia slovei strămoșești, pentru a-i descifra 
tainele și a-i scoate la iveală comorile, ajungând la impresionante con- 
statări şi rezultate. 


Dar adevăratul temperament de militant înflăcărat și intransigent al 
lingvistului și cetățeanului Ion Dumeniuk s-a manifestat în glorioasa 
perioadă a mişcării de renaştere națională a românilor din Basarabia, 
a luptei pentru valorile neamului și pentru drepturile fireşti ale lim- 
bii române. Anume în această perioadă, după cum subliniază prof. A. 
Ciobanu, tovarășul său de baricade „Ion Dumeniuk s-a transformat 
într-un adevărat tribun, orator înflăcărat, publicist, critic necruţător, 
temerar și foarte sarcastic” [Ciobanu: 2012, 11]. Alături de alți patrioți 
ai neamului și limbii de pe aceste meleaguri, de scriitori, profesori uni- 
versitari, intelectuali din toată ţara, lon Dumeniuk a apărat vehement, 
cu pana și cu vorba, adevărul științific despre unitatea etno-glotică a 
românilor basarabeni cu cei din dreapta Prutului, optând pentru a i se 
acorda limbii române statutul de limbă de stat și pentru a se reveni la 
alfabetul latin. 


Poziţia sa fermă de cetățean și de specialist în domeniu s-a vădit şi în 
fapte concrete, în procesul de elaborare a legislaţiei lingvistice. Încă 
în 1989, aflându-se în componența Comisiei Interdepartamentale a 
Prezidiului Sovietului Suprem al R.S.S. Moldovenești pentru studierea 
istoriei şi problemelor dezvoltării limbii moldoveneşti, lon Dumeniuk 
s-a manifestat plenar, contribuind la formularea unor propuneri în 
problemele discutate și, în final, la elaborarea istoricelor decizii ale co- 
misiei: recunoașterea unităţii limbii române, legiferarea ei ca limbă ofi- 
cială pe teritoriul Republicii Moldova, revenirea la tradiționala grafie 
latină a limbii noastre — decizii devenite ulterior legi, după oficializarea 
lor prin acte parlamentare. 


Însă deciziile bune au efectul scontat dacă are cine le pune în practică. Și 
povara acestei sarcini i-a revenit tot neobositului nostru coleg și înain- 
taş, însărcinat cu funcţia de director general al Departamentului de stat 
pentru asigurarea funcționării limbilor vorbite pe teritoriul Republicii 
Moldova. Misiunea acestui departament era de a promova în rândurile 
populaţiei normele limbii literare, de a monitoriza funcționarea limbii 

oficiale în toate sferele vieţii sociale, de a crea condiţii optime pentru 
învăţarea limbii de stat de către alolingvi ș. a. Toate aceste sarcini reven- 
dicau o mare responsabilitate şi un mare curaj, având în vedere și ob- 
stacolele create de diferite structuri și partide politice din acele timpuri. 
Şi temerarul nostru luptător s-a angajat și aici în prima linie de bătaie. 
A colaborat la reviste și ziare, la radio şi televiziune, susținând rubrici și 
cicluri de emisiuni speciale de propagare a normelor limbii literare, de 
iluminare lingvistică a maselor de ascultători și telespectatori dornici să 
pătrundă în tainele limbii române [Eremia: 2012, 23]. 


Devotamentul şi dăruirea deplină slujirii limbii române s-a concreti- 
zat într-o altă faptă demnă de toată aprecierea și admiraţia — fondarea, 
în 1991 şi alături de Nicolae Mătcaș și Alexandru Bantoș, a revistei 
„Limba Română”, „publicaţie salvatoare a limbii noastre, a istoriei, a 
culturii strămoșești”, fiind şi primul ei redactor-șef | Ciobanu: 2012, 
13]. Mesajul din primul număr al proaspetei reviste rămâne un ade- 
vărat testament pentru cei care l-au cunoscut pe prof. I. Dumeniuk: 
„Suntem convinși că numai cu concursul energic și concret al specia- 
liştilor oneşti și al marelui public vom putea stopa cu adevărat procesul 
dezrădăcinării limbii, vom ieşi odată și odată din infernul lingvistic ai 
cărui captivi mai suntem, vom depăși perimatele dogme de sorginte 
imperial-bolșevică privind etnogeneza, limba și cultura poporului, 
vom traduce în viață apelul mereu actual al lui Alexei Mateevici: Să lu- 
minăm poporul cu lumina dreaptă!” [Dumeniuk: 1991, 4]. Astăzi, după 
un sfert de veac de activitate, lingvistul şi publicistul Ion Dumeniuk ar 
fi mândru de succesele și prestanţa revistei căreia i-a dat binecuvântare 
în viaţă. 


Printre frumoasele realizări întru cunoașterea și cinstirea limbii ro- 
mâne și a valorilor noastre naționale se înscrie și participarea activă la 
lansarea, în generosul an 1991, a ciclului de Conferinţe Naţionale de 
Filologie „Limba Română azi”, organizate de filologii din două centre 
universitare — Universitatea „Al. I. Cuza” din lași și Universitatea de 
Stat din Moldova, încheindu-se apoi şi un Protocol de colaborare între 
cele două universități. 


Dedicat până la epuizare cauzei nobile de propăşire a neamului român 
basarabean, angajat în soluţionarea unei multitudini de sarcini și în 
onorarea atâtor responsabilități, lon Dumeniuk a reușit să se impu- 

nă ca un adevărat și neobosit militant al cauzei naţionale. Însă Marea 
Trecere l-a oprit din acest marș triumfător, dar mistuitor. Savantul care 
a luptat toată viaţa de partea dreptăţii şi a adevărului a pierdut bătălia 
pentru propria viață. A căzut secerat de moartea neîndurătoare ca un 
stejar lovit de fulger. Însă lupta pentru adevăr a câștigat-o. 


Şi totuşi amintirea lui, amintirea faptelor și vieţii lui va trăi şi ne va inspira 
pentru noi realizări, pentru noi împliniri, aşa cum şi-ar fi dorit-o distinsul 
nostru profesor și coleg Ion Dumeniuk, așa cum o facem astăzi şi cum o 
vom face în viitor. Omagierea unor astfel de personalități este întotdeau- 
na un prilej de autoanaliză, de aliniere la valorile perene pentru care au 
luptat şi au căzut, la propriu, apărătorii lor din alte timpuri. 

Probleme ale categoriei semnificației 
în lingvistica actuală 


Dedic acest articol memoriei regretatului 
profesor Ion Dumeniuk, autor al unui curs de 
„Lingvistică generală” foarte apreciat de către 

studenţii de acum trei-patru decenii. 
La lecţiile Domniei Sale am auzit pentru prima 
dată rostindu-se numele marilor 


lingviști ai lumii Ferdinand de Saussure, 


P. B. — prof. univ, dr. conf, Wilhelm von Humboldt, 
Poo Jan Baudouin de Courtenay, Roman Jakobson, 
„lon Creangă” din Chișinău. A. A. Şahmatov, A. A. Potebnea și, desigur, 
Autorul monografiilor al ilustrului om de știință basarabean 
Predicatul angrenat în limba Eugeniu Coșeriu. 
română (2007) şi Studii de 


gramatică și istorie a limbii 
române literare (2012). 
Domenii de cercetare: 
gramatica limbii române, interacțiunea dintre formă și conţinut, totuși 


sociolingvistică și istoriea această problemă rămâne a fi importantă în 
limbii române literare.  stiința despre limbă. Corelaţia dintre struc- 
tura gramaticală și conţinutul ei substanţial 

este foarte necesară, în primul rând, pentru 


Deși unii lingviști tind să declare învechită 


categoria semnificației, atât în lexic, cât şi în 
gramatică, întrucât semnificaţia constituie 
o parte organică a cuvântului. Prin categoria 
semnificației, cuvântul poate îndeplini variate 
funcţii ale semnului. 


În lingvistica ultimilor o sută treizeci de ani, 
problema categoriei semnificației (seman- 
ticii) a fost şi este tratată, în general, de pe 
poziţii diferite, controversate chiar. Pentru 


EREZET ROMIÂINIĂ 


unii lingviști, factorul semantic formează condiţia sine qua non, seman- 
tica fiind decisivă la analiza faptelor de limbă. Pentru această categorie 
de cercetători, nici nu poate fi vorba de lingvistică, știință a limbii, în 
afara categoriei semnificației (semanticii). 


Există şi savanţi care au păreri contradictorii cu referire la categoria 
semnificației în analiza faptelor de limbă. După aceștia, semantica con- 
stituie ceva din exterior, din afara limbii, susținând insistent că factorul 
semantic nu are niciun temei logic pentru a ocupa vreun loc în lingvis- 
tică. Această opinie descriptivistă „nu trebuie să ne sperie totuşi, chiar 
dacă diapazonul importanţei categoriei semnificației la analiza faptelor 
de limbă se manifestă de la zero până la rolul ei excepțional; atât doar 
că o atare situaţie nu ne dă posibilitatea să vorbim despre o unitate de 
păreri” [1]. 


În istoria lingvisticii europene, categoria semnificației în gramatică și le- 
xica fost mereu în centrul atenției cercetătorilor. În acest context, trebuie 
invocate numele celor mai reprezentativi adepţi ai semanticii în lingvis- 
tică: A. A. Potebnea, N. V. Crușevski, V. A. Bogorodițki, V. Mathesius, 
V. Scalicika, A. A. Şahmatov, L. V. Şcerba, R. Jakobson, V. V. Vinogradov, 
A. M. Peșkovski, continuând mai târziu cu Fr. Daneș, Em. Benveniste, 
A. Martinet, E. Coşeriu, Iu. S. Stepanov, M. Mahmoudian etc. 


Pentru a ne convinge de adevărul privind urcușul greu al evoluției și 
dezvoltarii categoriei semnificației, e necesar să vorbim despre unele 
fapte concrete şi corespunzătoare. În anul 1925, A. A. Şahmatov, în re- 
numita sa lucrare Sintaxa limbii ruse, editată post-mortem, menţiona: 
„Sintaxa oricărei limbi poate fi analizată cu succes doar ținându-se 
cont de profunda corelaţie dintre limbă şi gândire, dintre enunț și 
raționament”[2 ]. Tot în același an, 1925, şi A. M. Peşkovski publică 
un articol, intitulat „Despre esenţa gramaticii formale”, în care demon- 
strează că „orice încercare aparte a unor lingviști de a scoate categoria 
semnificației în afara gramaticii înseamnă a o induce în eroare, înseam- 
nă a o duce în impas, situaţie în care orice analiză a faptelor de limbă ar 


fi fără de folos” [3]. 


La fel susține şi cercetătorul L. S. Vâgotskii, în monografia cu titlul 
Gândirea şi vorbirea, declarând deschis: „Cuvântul lipsit de semnificaţie 
nu este cuvânt, ci numai un sunet sau un grup de sunete goale; faptul 

acesta îi asigură categoriei semnificației statut de prim-indiciu consti- 
tutiv al cuvântului însuși” [4]. 


Cu totul altă părere însă o au unii lingviști, plasați pe poziţii descrip- 
tiviste, care tratează categoria semnificației drept fenomen metafizic 
(ideal, în afara experienţei de viață şi de activitate socială a omu- 
lui). Conform acestora, a trata faptele de limbă de pe poziţii realis- 
te este ceva tipic pentru felul „de a filozofa al lingviștilor europeni”. 
Respectivii cercetători i-au găsit chiar și lui Ferdinand de Saussure 
unele „perceperi nebuloase”, considerând greşeală faptul că marele 
lingvist genevez, în renumitul său Curs de lingvistică generală, nicide- 
cum nu a renunţat la noţiunile de semnificaţie „le sens” și de valoare 
„la valeure”. 


În anul 1963, un alt lingvist, pe nume U. Weynreux, face o remarcă, de 
asemenea prea categorică și radicală în contextul „infimei importanţe 
a sensului”: „Noţiunea de semnificaţie (semantica) ne-a chinuit prea 
mult timp, de la A. Șlaiher încoace. Pentru a ne izbăvi de ea este nece- 
sar să i se declare totală autonomie, nu numai în lexic și în gramatică, 
dar și în ştiinţa despre limbă, în general”[5). 


Mult mai dure, în această ordine de idei, sunt afirmaţiile bine cunos- 
cutului lingvist american N. Chomsky, care, în lucrările sale Structurile 
sintactice, declară astfel: „Multă energie am consumat pentru a răspun- 
de la întrebarea cum ar putea fi analizate faptele de limbă, în afara ce- 
tegoriei semnificației?” [6]. Cu același drept putem întreba și noi cum 
puteţi voi analiza, din punct de vedere gramatical, faptele de limbă, 
neștiind culoarea părului vorbitorilor acestei limbi? 


După cum vedem, adversarii categoriei semnificației în lingvistică sunt 
reali, creând, de mai bine de o sută de ani, un adevărat pericol. Astăzi 
ei însă își formulează dezacordul față de categoria semnificației puțin 
altfel, mai subtil: nu neagă semnificația, în general, ci semnificația ca 
obiect de studiu şi categorie a lingvisticii, încercând să demonstreze că 
o atare ignorare se face din cauza specificului limbii, ceea ce, după pă- 
rerea lingviștilor funcționaliști, face ca semantica să fie „aruncată peste 
bordul științei despre limbă” [7]. 


Astăzi este bine știut că permanentele controverse în jurul categori- 
ei semnificației au creat în lingvistica actuală două direcții distincte, 

în funcție de orientarea conceptual-filosofică. Una din ele poate fi de- 
numită substanțială sau semantică, întrucât marchează o strictă şi per- 
manentă corelaţie dintre formă și conţinut, la toate nivelurile limbii: 
fonetică, lexicologie, morfologie şi sintaxă (pentru această direcție 
este caracteristică recunoașterea existenței obiective a categoriei 
semnificației); şi alta, cea de-a doua direcţie, antisemantică, întrucât, la 
analiza faptelor de limbă, categoria semnificației este absolut relativă și 
neobiectivă. 


Din cauza dezacordului dintre aceste două direcții (prima semantică și 
a doua antisemantică), chiar şi noţiunea de lingvistică contemporană a 
devenit una complicată și eterogenă, de vreme ce unii lingviști mai fac 
o delimitare neîntemeiată ştiinţific: „lingvistică contemporană” și „lin- 
gvistică necontemporană” În prezent, nu e deloc corect a se face o atare 
distincție opozițională, după cum o fac unii cercetători. Renumitul lin- 
gvist Eugeniu Coșeriu demult a demonstrat că „opoziţia dintre lingvis- 
tica structurală (semantică) şi cea tradițională (nesemantică) a fost re- 
zonabilă doar până la începitul anilor șaizeci ai secolului trecut, acum 
însă a îmbătrinit şi s-a învechit”. O asemenea opoziţie, susţine în conti- 
nuare Eugeniu Coșeriu, „este într-adevăr ireală și lipsită de sens. Acum 
se poate vorbi doar despre unele curente ale lingvisticii contemporane, 
în raport cu variate curente ale lingvisticii din trecut” [8]. 


Opoziția ce ţine de categoria semnificației a creat o situație când nici 
categoriile sintactice de bază ale propoziției (predicaţia, predicati- 
vitatea, predicarea [sau predicatul] și verbalitatea) nu sunt corect 
înţelese și tratate. De aceea, unii lingviști consideră că „predictivi- 
tatea în propoziţie poate să se realizeze prin toate verbele de conju- 
gat”, ceea ce este incorect, deoarece purtătorii predicaţiei nu pot să 
se conţină nici în verbele auxiliare, nici în verbele semiauxiliare şi 
nici în cele copulative. Aceste categorii de verbe nu sunt predicative 
şi nici nu pot forma de sine stătător predicatul propoziției, întrucât 
categoriile morfologice ale acestor tipuri de verbe nu se suprapun cu 
categoriile lor sintactice. 


La nivel sintactic, indicii structurali-gramaticali ai modului, timpu- 
lui, persoanei și numărului devin indici ai funcției (devin categorii 
funcționale), impunându-se din punctul de vedere al valorii lor comu- 
nicative în propoziţie, dar nicidecum „nu se impun morfologic, struc- 


IN MEMORIAM ION DUMENIUK 


tural-gramatical”. Respectivii indici predicativi (modul, timpul, numă- 
rul, persoana şi diateza) nu se realizează la nivel sintactic prin categorii 
morfologice, dar prin mijloace sintactice, întrucât toate aceste catego- 
rii morfologice (gramaticale) intră în funcţia predicatului, devenind, 
respectiv, categorii sintactice. De aceea, tratarea verbului din punctul 
de vedere al funcţiei comunicative „nu trebuie să conducă și la supra- 
punerea categoriei morfologice a verbalității cu categoria sintactică a 
predicativităţii,” deoarece „sfera sintactică a predicatului nu totdeauna 
coincide cu sfera morfologică a verbului”[9]. 


Din punctul de vedere al teoriilor funcțional-integrale, verbalita- 
tea, predicatul sau predicarea (skazuiemosty) şi predicativitatea sunt 
aspecte ale mai multor planuri în ierarhia sistemului sintagmatic 
predicaţional al propoziției (propoziţia constituie unitatea de bază a 
sintaxei): 1) verbalitatea (este un indiciu structural-gramatical, mor- 
fologic al părților de vorbire); 2) predicarea (un indiciu al funcţiei sin- 
tactice de predicat); 3) predicativitatea (un indiciu morfo-sintactic al 
raportului dintre subiect și predicat); 4) predicaţia (un indiciu superior 
al sintaxei propoziției, o categorie sintactică superioară, care este nu 
numai semantică, ci şi logică, şi filosofică). 


Prin urmare, predicația constituie o categorie sintactică de bază, su- 
perioară celorlalte, deoarece, bazându-se pe categoria semnificației, 
le încadrează pe toate. Predicativitatea (sau conexiunea predicativă 
dintre părțile principale — subiectul și predicatul propoziției) for- 
mează doar unul din mijloacele principale de realizare a predicaţiei. 
Predicaţia însă nu poate să se realizeze fără a se sprijini pe funcţia de 
predicat (adică fără predicare), iar predicarea este de neconceput fără 
a fi suținută de categoria verbalității. Drept consecinţă, se creează o 
situaţie în care nici verbalitatea (verbul în sistemul lui morfologic, 
structural-gramatical) nu poate să se manifeste la nivel semantico- 
funcțional (sintactic) în afara categoriei semnificației, în afara se- 
manticii [10]. 


Prin urmare, datorită categoriei semnificației, gramatica unei limbi 
naturale este întotdeauna conţinutală. Unităţile ei structurale se află 
într-o indestructibilă legătură cu semantica, iar corelația dintre formă 
și conţinut, dintre extensional şi intensional, dintre gramatică și se- 
mantică, dintre sintaxă și logica naturală trebuie să „formeze un vera 

principia la tratarea tuturor problemelor de lingvistică” 11]. Teoriile 
funcționale-integrale constituie o expresie dezvoltativă a lingvisticii, în 
acest sens, deoarece, drept bază de studiere a faptelor de limbă, la nivel 
sintactic, este pusă teoria ordonării sintagmatice, în spiritul saussurian 
al categoriei semnificației, prin care sintagma apare drept rezultat al 
lanţului morfo-sintactic din propoziţie. 


Susținând teza funcționalistă, teoretică, precum că „părţile de propo- 
ziţie sunt de fapt aceleași părți de vorbire în mișcare”| 12], dezvoltăm, 
în spirit funcționalist, raportul dintre morfologie și sintaxă, prin care 
morfologia nu există de sine stătător ca nivel al limbii, deoarece este 
înrudită sau conjugată cu lexicologia, prin teoria nominaţiei, și cu sin- 
taxa, prin teoria semantică a ordonării sintagmatice — teorie lansată de 
Ferdinand de Saussure. 


Concepţiile funcționaliste, bineînţeles, sunt în contradicţie cu cele 
ale descriptiviștilor glosematicieni şi generativiști. Funcţionaliștii 
se pronunţă ferm împotriva ramificaţiilor antimentaliste, radical- 
structuraliste şi pur relaționale în gramatică, mai cu seamă în sin- 
taxă. Funcţionaliștii, prin argumente convingătoare, resping con- 
cepţiile descriptiviste, care neglijează semantica și fac abstracție 
de categoria semnificației, adică de substanţa limbii, acordând su- 
premaţie formei structural-gramaticale. Glosematicienii consideră, 
în mod arbitrar, că pe un lingvist trebuie să-l intereseze, în primul 
rând, corectitudinea gramaticală a enunţului, și nicidecum cea se- 
mantico-informativă [13]. 


Adepții fideli ai funcționalismului franco-praghez însă susţin că între 
sintaxă şi semantică (între structură și conţinut) există o strânsă inter- 
dependenţă și conlucrare, ce se explică prin faptul că, în procesul actu- 
lui comunicativ, semnele lingvistice nu numai că sunt utilizate într-un 
anumit anturaj, dar se și întipăresc în memoria oamenilor, în raport 
cu situaţiile, cu tipurile de situaţii în care au fost ele folosite, iar, drept 
urmare, semnele lingvistice devin unități comunicative (sintactice), 
încărcându-se cu noi valori semantico-funcţionale [14]. 


Aşadar, după funcţionaliști, „raporturile în gramatică trebuie să se stu- 
dieze în cea mai strânsă interacțiune cu semnificaţia. În caz contrar, 
gramatica devine formalistă și, cel puţin, neinteresantă”, fiindcă „o 

gramatică științifică, dezvoltată este opera gândirii și își exprimă prin 

ea categoriile sale” [15]. De aceea, la analiza gramaticală a faptelor de 

limbă, nu este necesar și nici nu este posibil să ne dispensăm de seman- 
3 3 

tică, deoarece informaţia principală, pe care o comportă limba, este în 

permanență de natură semantică. 


Astăzi nu putem spune ce căi va urma lingvistica în viitor, dar ceea ce știm 
cu încredere de pe acum este faptul că teoria funcționalistă (pe care Eugeniu 
Coșeriu o numeşte integralistă) a categoriei semnificației va rezista în timp, 
va fi actuală oricând, căci cercetarea faptelor de limbă nu poate fi întreprin- 
să în afara categoriei semnificației, în afara semanticii, deoarece seman- 
tica formează substanța actului comunicativ, ce condiționează procesele de 
selecție și de distribuţie a unităţilor comunicative. 


Referinţe | 1. R. A. Budagov, lazik i reci v krugozore celoveka, 

bibliografice Dobrosvet, Moscova, 2000, p. 89. 
2. E. S. Istrina, Voprosî ucenia o predlojenia po materialam 
arhiva A. A. Șahmatova // Akademik A. A. Șahmatov. 
Moscova-Leningrad, 1977, p. 317. 
3. A. M. Peșkovski, Russkii sintaksis v naucinom osvescenii, 
Izd. 7-oe, Ucipedghiz, Moscova, 1956, p. 7. 
4. L. S. Vâgotski, Mâșlenie i reci, p. 262; apud R. A. 
Budagov, op. cit., p.91. 
5. U. Weynreux, O semanticeskoy structure iazâka // 
„Novoie v zarubejnoy lingvistike”, Vip. V, Moscova, 
1970, p. 505. 
6. N. Chomschy, O kategorii Znacimosti / / „Novoie v lin- 
gvistike”, Vîp. II, Moscova, 1962, p. 505. 
7. R. A. Budagov, op. cit., p. 93. 
8. Eugeniu Coșeriu, Die Lage in der Linguistik. Innsbruk, 
1973, p. 5; apud R. A. Budagov, Idem, p. 110. 
9. Victor Banaru, Ocerk po teorii predikativnosti, Editura 
Ştiinţa, Chişinău, 1973, p. 34. 
10. Op. cit., p. 39. 
11. Anatol Ciobanu, Sintaxa şi semantica, Editura Știința, 
Chişinău, 1987, p. 51. 
12. A. M. Peșkovskiy, op. cit., p. 169. 
13. Anatol Ciobanu, op. cit., p. 14. 
14. R. A. Budagov, V zascitu poneatia slova // „Voprosî 
iazâkoznania”, 1983, nr. 1, p. 23. 

Ala SAINENCO 


Colocviul de exegeză literară 
la Memorialul Ipotești 


Condiţia producerii limbajului poetic, afirmă Dumitru Irimia în unul 
dintre studiile sale, este întâlnirea „cu un poet a cărui creativitate este 
consubstanţială creativităţii divine, îşi asumă funcţie ontologică, con- 
stituindu-se într-un sistem de semnificare autonom, cu o natură para- 
doxală sau aparent paradoxală: intră în opoziţie cu limba istorică într- 
un proces de recuperare a originarităţii şi convertește dimensiuni ale 
limbii istorice în coordonate definitorii proprii”. Respectiv, condiţia 
înţelegerii limbajului poetic, ca formă plenară de manifestare a limba- 
jului, în general, și a creaţiei poetice individuale, în mod particular, se 
poate afirma - parafrazându-l pe Dumitru Irimia —, că este întâlnirea 
cu o inteligență capabilă să pătrundă în profunzimea lui și să medieze 
dezvăluirea ipostazei „limbii, care nu descrie lumea fenomenală, ci în- 
temeiază lumi guvernate de întrebări esenţiale ale ființei umane prin 
raportare la ființa lumii”. 


Numeroasele studii prin care Dumitru Irimia arată cum „sistemul de 
numire a Lumii [...] trece din limba română istorică în limbajul poe- 
tic eminescian, orientând procesul de semnificare prin revelarea unor 
raporturi de semantizare «uitate» de limbă în originaritatea lor, dar 
în care se pot recunoaşte românii prin poezia lui Mihai Eminescu, în 
care se descoperă sau redescoperă esenţa originară a raporturilor”, fa- 
cilitează apropierea de opera eminesciană, oferind una dintre căile de 
înţelegere şi interpretare a acesteia. 


Acestea pe de o parte, iar pe de altă parte, relația specială pe care a avut-o 
Dumitru Irimia cu Ipoteştii lui Eminescu a constituit prilejul orga- 
nizării, în preajma zilei de 15 iunie, la Memorialul Ipotești — Centrul 
Naţional de Studii „Mihai Eminescu”, a Colocviului de exegeză literară 
In honorem Dumitru Irimia. 

În același timp, nu doar ipostaza de eminescolog, afirmată prin editarea 
critică a operei lui Mihai Eminescu, prin volumul de autor Limbajul 
poetic eminescian, prin iniţierea şi coordonarea volumelor Dicţionarul 
limbajului poetic eminescian, prin lansarea și organizarea Colocviului 
Naţional Studenţesc „Mihai Eminescu”, ci şi de lingvist cunoscut în 
mediul academic prin contribuţii în domeniul gramaticii și al stilisticii, 
de profesor căruia generaţii de studenți şi profesori îi datorează forma- 
rea intelectuală și insuflarea unei iscoditoare ambiţii, de cercetător de o 
exactitate esenţială, intransigent şi riguros, exigent şi onest (ipostaze şi 
trăsături invocate de cei care l-au cunoscut personal și îi cunosc ope- 
ra) au constituit teme de discuţii şi evocări pe tot parcursul derulării 
Colocviului. 


Înţelegând, pe de o parte, importanţa operei ştiinţifice a lui Dumitru 
Irimia şi intuind, pe de altă parte, relația umană a profesorului cu dis- 
cipolii, colegii și prietenii, organizatorii au stabilit pentru prima parte a 
Colocvilui o sesiune de comunicări ştiinţifice, iar pentru a doua - una 
de evocări. 


În prima sesiune, moderată de prof. Mircea A. Diaconu (Universitatea 
„Ştefan cel Mare” din Suceava / Memorialul Ipotești), Dinu Moscal 
(Academia Română - Filiala aşi) a comunicat despre imaginea timpu- 
lui în lirica eminesciană; Enrique Nogueras Valdivieso (Universitatea 
din Granada, Spania) s-a referit la primele apariții în presa spanio- 
lă ale lui Mihai Eminescu; Maria Şleahtiţchi (Academia de Ştiinţe a 
Moldovei) a prezentat Basarabia Profesorului Dumitru Irimia; Viorica 
Popa (Universitatea de Stat „Alecu Russo” din Bălți), Pornind de la 
Gramatica lui Dumitru Irimia, a reliefat aspecte noi din Gramatica 
Academiei; Ala Sainenco (Memorialul Ipotești — Centrul Naţional de 
Studii „Mihai Eminescu”) a trasat paralele între concepția lui Eugeniu 
Coșeriu și Dumitru Irimia despre limbajul poetic. 


În cea de-a doua sesiune, moderată de Maria Șleahtițchi (Academia 
de Ştiinţe a Moldovei), imaginea profesorului, colegului și prietenu- 
lui Dumitru Irimia a fost evocată de Mircea A. Diaconu (Universitatea 
„Ştefan cel Mare” din Suceava / Memorialul Ipoteşti), Vasile Spiridon 
(Universitatea „Vasile Alecsandri” din Bacău), Teodora Stanciu 
(Asociaţia Ziariştilor Independenţi din România), Mihai Șleahtițchi 
(Universitatea Liberă Internaţională din Moldova), Lucia Ţurcanu 

(Editura ARC), Smaranda Ghiţă (Şcoala „Ştefan Bârsănescu” din 
Iași), Oana Enăchescu (Radio România Cultural), Cristina Irimia 
(Academia Română - Filiala Iași), Ion Filipciuc, scriitor. 


Evocarea şi referirea la lucrările profesorului Dumitru Irimia au con- 
tinuat cu o conferință susținută, în data de 15 iunie, de Rodica Zafiu 
(Universitatea din București): Contribuţia lui Dumitru Irimia la inter- 
pretarea sintaxei și a semanticii poetice eminesciene. 


Vrem să credem că în aceste zile de 14 și 15 iunie, în mod special, prin 
prezenţa profesorilor invitaţi, a tuturor celor interesaţi de poezie, prin 
raportarea la creaţia eminesciană, Ipoteștii au vibrat mai mult decât 
altă dată în consubstanţialitatea celor două lumi atât de bine evocate 
de profesorul Dumitru Irimia: „Să citeşti poezia lui Eminescu din lăun- 
trul trăirii lumii Ipoteştilor sau să trăieşti lumea Ipoteșştilor din lăuntrul 
poeziei eminesciene... Două lumi consubstanţiale... Lumea Ipoteştilor 
trece în poezia lui Eminescu prin ceea ce ascunde — dimensiunea sacră, 
iar poezia lui Eminescu resacralizează lumea Ipoteștilor. Dintr-o altă 
perspectivă, destinul ființei poetice a lui Eminescu își are originea în 
lumea Ipoteştilor, iar destinul Ipoteştilor este fixat și revelat de deveni- 
rea ființei poetice eminesciene”. 


Note | ! Dumitru Irimia, Actualitatea lui Eminescu în afirmarea 
unității şi identităţii românilor. In: „Limba română azi”, co- 
ord.: Dumitru Irimia, Editura Universităţii „Alexandru 
Ioan Cuza”, Iaşi, 2007, p. 13. 

? Dumitru Irimia, Osia statornică — imagine eminesciană 
a identităţii naționale. În: „Limba Română”, nr. 1-3, anul 
XVI, 2006, p. 13. 

3 Dumitru Irimia, Actualitatea lui Eminescu..., p. 17. 

Mircea A. DIACONU 
l Dumitru Irimia. Națiune și rațiune 


M.A.D. — critic literar, eseist, 
prof. univ. dr., decan al 
Facultăţii de Litere şi Ştiinţe 

ale Comunicării la Universitatea 
„Ştefan cel Mare”, 
Suceava. Cele mai recente 
volume: /on Creangă — 
Nonconformism şi gratuitate 
(Editura Dacia, 2002), Studii 
și documente bucovinene 
(Editura Timpul, laşi, 2004), 
La sud de Dumnezeu — 
Exerciţii de luciditate (Editura 
Paralela 45, 2005), Atelierele 
poeziei (Editura Fundaţiei 
Culturale „Ideea Europeană” 
Bucureşti, 2005), Calistrat 
Hogaş — Eseu monografic 
(Editura Crigarux, Piatra 
eamţ, 2007), Poezia de la 
„Gândirea” (Editura Fundaţiei 
Culturale Ideea Europeană” 
ediţia a Il-a, revăzută, 
Bucureşti, 2008), Cui i-e frică 
de Emil Cioran? (Editura Cartea 
Românească, București, 
2008). 


Mai 1983, seara târziu. Student în anul I, urcam 
la Burdujeni în trenul care avea să ne ducă, pe 
mine și pe alți doi-trei colegi care-l traduseseră 
pe Eminescu în germană, la Colocviul Naţional 
Studenţesc „Mihai Eminescu” În fine, nu era 
chiar prima mea descindere pe tărâm ştiinţific. 
De câţiva ani, după ce citisem Charmion sau 
despre muzică de Dan Botta, mă bătea gândul 
să translez nu ştiu ce structură identificată aco- 
lo spre poezia eminesciană. Sau viceversa. Cert 
este că trenul care circula pe ruta 'Timișoara-— 
Iaşi, vestit pentru sordid și timp topit, părea 
acum străbătut de o rumoare aparte. Peste tot, 
prin compartimente, la o ţigară, pe intervaluri- 
le pline de bagaje și transpiraţie, prin colțurile 
ceţoase şi vineţii (a se vedea, ca referință livres- 
că, Budila Express), auzeai vorbindu-se despre 
Sărmanul Dionis, despre Rugăciunea unui dac 
ori despre Negoiţescu. Oamenii obosiţi, cum 
ar fi spus prietenul meu Andrei — dar ei mi-au 
dispărut demult din minte —, erau un fundal 
din ce în ce mai inert, cenușiu și ceea ce rețin 
sunt vocile, aprinse uneori, cuvintele, adesea 
tăioase, replicile din care deduceai ce s-a în- 
tâmplat în urmă cu un an, în fine, tineri care 
credeau în ideile lor, pentru care erau dispuși 
să se și lupte. Luptă de inteligență și argumen- 
te, luptă de pasiuni. Ei, bine, trenul acesta — în 
care se lucra nu doar știința, ci şi solidaritatea — 
pleca din Timișoara şi traversa două treimi din 

țară, adunând tineri filologi din Sibiu, Oradea, Cluj-Napoca, Baia Mare, 
finalmente din Suceava (de-aici mai era doar o aruncătură de băț), pen- 
tru a se goli la Iași. Va fi fost, simultan, un altul cu care veneau studenții 
de la Craiova, Bucureşti, Galaţi, Bacău? Dincolo de Eminescu, pe toți 
aceştia îi unea poate chiar nevoia de a fi incisivi, de a se cunoaște și de 
a se cizela în confruntări, bucuria revederii și, țin să cred, sentimentul 
puternic de libertate. Practicam acest sentiment. Când ceea ce contează 
sunt doar ideile pentru care te lupţi, ce-ţi puteau lua autoritățile acelea 
invizibile, de care ne cam durea în cot? Cam așa cred că gândeam ori 
simțeam atunci. 


În fine, la Iași, în gară, profesorul Dumitru Irimia avea să pună ordine 
în haos și hărmălaia avea să se stingă. Cel care scrisese Limbajul poetic 
eminescian, studiu de muncă, rigoare și tehnică, știa nu numai ce e po- 
ezia, dar și cum să pună şaua pe bidivii (în ce mă privește, eram mai 
degrabă un lup singuratic). Altfel, la cei 44 de ani pe care-i avea atunci, 
mi se părea un student ceva mai mare. Nu ştiu dacă își întâmpina cole- 
gii mai tineri spunându-le, ca mai târziu, „Bine aţi venit acasă!” Dar, la 
Iaşi, în prezenţa lui, dacă nu cumva în Eminescu, te simţeai cu adevărat 
acasă. Se vorbeşte, acum pare-mi-se doar cu jumătate de gură, despre 
exigenţa profesorului. Va fi fost exigent, fără îndoială, dar exigența ace- 
ea era o formă de respect şi un semn de demnitate. Discuţia între egali, 
acesta era terenul pe care se situa și pe care dorea să-l construiască pro- 
fesorul Dumitru Irimia. Nu improviza niciodată și dorea să-și probeze 
ideile prin ceilalți. Era la mijloc şi o pedagogie subtilă: cum poţi să te 
formezi mai bine decât înțelegând argumentele celuilalt şi cizelându-ţi 
astfel propriile argumente? Nu improviza poate tocmai pentru că la 
mijloc era, mod natural de a fi, respectul de sine, ca profesor, ca om 
de ştiinţă și, deopotrivă, respectul față de celălalt. Argumentaţia, 
demonstraţia logică, tăierea firului în patru în arhitecturi vizibile pă- 
reau o rațiune pusă în scenă. Nu-i vorbă, profesorul Dumitru Irimia 
era un raționalist veritabil. Cât despre scenă, să fie clar: profesorul dez- 
avua emfaza, spectacularul, morga, narcisismul. Totul era funcțional, 
firesc funcțional, în sensul că profesorul se implica, trăia la scara 1/1, 
era o prezenţă — fără să aibă timp şi energie pentru autocontemplaţie. 
Iar funcţional înseamnă relație cu tema pusă în dezbatere (căreia tre- 
buia să i se găsească soluţia cea mai clară, eficientă, directă) şi relaţie cu 
celălalt (care trebuia să înțeleagă, nu neapărat să accepte). 

Probabil că, în efigie, profesorul Dumitru Irimia înseamnă Eminescu, 
Basarabia, Putna. Ar fi deformator să spunem că peste toate se situa 
limba română? Că ideea coagulantă, în ceea ce a scris și a făcut, este 
naţionalul? La drept vorbind, de ce n-am invoca aici cuvintele lui Emi- 
nescu referitoare la „naţionalul în marginile adevărului”?! N-am putea 
spune că discursul lui Dumitru Irimia era unul militant; putem totuși 
concede că la mijloc era tot timpul o pledoarie, cel puţin implicită: 
pentru națiune prin intermediul raţiunii. 

Lucia TURCANU 
| Profesorul care a făcut Unirea 


— 
— redactor la Editura ARC 
din Chișinău; redactor-șef 
adjunct al revistei „Sud-Est 
cultural”. Volume publicate: 
Ultima epifanie (1999), 
Manierismul românesc. 
Manifestări și atitudini (2015). 
Antologii îngrijite: Liviu 
Damian, Din rană crește 
ramul (2014); lon Vatamanu, 
Contur de meditaţie (2015); 
Poezia manieristă românească 
(2015); Anatol Codru, Orga 
de piatră (2016); Poeți 
basarabeni contemporani 
(2016); Liviu Deleanu, Dincolo 
de crudul mâine (2017); 
Caligrafi. O antologie a poeziei 
șaptezeciste din Basarabia 
(2017); Început de secol XXI, 
Literatura din Basarabia. 
Poezie (2017). 


„Basarabia a ajuns să se așeze definitiv într-un 
strat al ființei mele”, obișnuia să spună unul 
dintre cei mai unioniști români pe care i-am 
cunoscut vreodată, Profesorul Dumitru Iri- 
mia. Prin toate acțiunile Domniei Sale a fă- 
cut mai mult decât orice politician pentru a 
apropia cele două spaţii româneşti. Voi evo- 
ca o singură activitate, dintre multele în care 
Profesorul Dumitru Irimia se implica an de 
an, organizându-le și realizându-le cu tena- 
citatea şi meticulozitatea unui profesionist 
desăvârşit. Activitate de la care am avut multe 
de învăţat - Colocviul Naţional Studenţesc 
„Mihai Eminescu”. 


Ajuns, în 2017, la a XLIII-a ediţie, Colocviul 
Naţional Studenţesc „Mihai Eminescu” rămâ- 
ne unul dintre cele mai importante evenimen- 
te ştiinţifice la care am participat și singurul, 
poate, care a avut un impact atât de mare asu- 
pra formării mele. 


Joi, ora 10, Aula „Mihai Eminescu” a 
Universităţii „Al. I. Cuza” din Iaşi, Profesorul 
Dumitru Irimia rostește tradiționalul: „Bine 
ați venit acasă!” Era cel mai așteptat și mai 
palpitant moment al celor patru zile ale află- 
rii mele la Iași. Nu atât premiile erau impor- 
tante, cât această acceptare a noastră ca parte 
a unui corp comun și şansa care ni se oferea 

de a intra în competiţie cu colegi din întreg spațiul românesc și de a 
ne verifica lecturile, competențele, interesele științifice. Pentru un stu- 
dent la anul trei, venit din Basarabia, din rusificatul oraș Bălţi, şi for- 
mat, în adolescenţă, de Marile Adunări Naţionale de la Chișinău, acest 
salut, lipsit de orice patos lozincard propriu discursurilor unioniste 
din anii '90, insemna integrarea firească, alături de cei de la București, 
Iaşi, Suceava, Cluj, Braşov, Sibiu, Timişoara, Constanţa, Chișinău sau 
Cernăuţi, în patria noastră comună. Iar atitudinea și comportamentul 
Profesorului Dumitru Irimia însemnau efortul de a ne atenua acel sen- 
timent al înstrăinării pe care îl aveam, după 1990, de multe ori când 
treceam Prutul. 


Îmi amintesc cum, în timpul excursiei de închidere a Colocviului, la 
Ipotești şi Putna, Domnul Profesor era mereu atent să „răzlețească” 
grupurile formate pe centre universitare, implicându-ne în discuţii co- 
mune. Numai serile petrecute la „lacul codrilor albastru”, apoi în prid- 
vorul casei Eminovicilor cât făceau! 


Iar faptul că după 1990, când a devenit posibilă participarea basara- 
benilor la colocviu, şi mai ales odată cu integrarea învățământului 
universitar în procesul Bologna, când organizarea unui colocviu 
„internaţional” i-ar fi adus mai multe credite facultăţii, Profesorul a 
insistat să păstreze calificativul „naţional” (dincolo de orice exigențe 
de acreditare și mai ales lăsând la o parte preocupările guvernanţilor 
pentru așa-zisa corectitudine politică), demonstrând devotamentul de 
neclintit al lui Dumitru Irimia pentru ideea Unirii. 


Colocviul Naţional Studenţesc „Mihai Eminescu” nu eliberează diplo- 
me de absolvire. Mergând însă an de an la această întrunire științifică, 
mai întâi ca student, apoi însoțindu-ți studenții, te simţi ca și cum ai 
face parte dintr-o instituție monolită, edificată cu mult drag, devota- 
ment și însuflețire patriotică de Dumitru Irimia — Profesorul care ne-a 
unit. 

Maria ȘLEAHTIŢCHI 
| Basarabia lui Dumitru Irimia 


M. ŞȘ. — conf., univ., dr, secretarul 
ştiinţific al Secţiei științe 

umanistice şi arte a AŞM. A 
fondat împreună cu Nicolae 

Leahu şi Mircea V. Ciobanu 
revista literară „Semn' (1995). 
A fost redactor-şef al revistei 


(2010-2012). Semnează volume 
de poezie, de critică și istorie 
literară. Printre cele mai recente 
cărți remarcăm: acum (2013), 
iubirea noastră eo doamnă 
frumoasă (2015), fragile (2016); 
Cerc deschis. Literatura română 
din Basarabia în postcomunism 
(2007), Romanul generației 

80 (2014); Început de secol 

XXI, Literatura din Basarabia. 
Roman, antologie (Vol. 1,2; 
2017) ș. a. Texte ale autoarei au 
fost traduse în limbile engleză, 
franceză, germană, spaniolă, 
azeră, catalană, maghiară, 
slovenă ș. a. Este membră a 
USM, USR, PEN Club, filiala 
Chișinău. 


oua Revistă Filologică” 


Basarabia, o poveste mai veche. Colegul 
nostru Eugen Munteanu, în cuvântul de adio 
rostit la trecerea profesorului în lumea ce- 
lor drepţi, spunea că Dumitru Irimia a avut 
trei mari iubiri: Limba română, Eminescu 
şi Basarabia. Basarabia să fi fost o poveste 
mai veche... Se prea poate că dragostea de 
Basarabia va fi încolțit în inima lui odată cu 
dragostea pentru Eminescu, care, spunea pro- 
fesorul însuși, începuse încă în anii de liceu. 


Eminescu și Basarabia. În chip firesc, stu- 
diul operei lui Eminescu cheamă după sine 
interesul pentru Basarabia, poetul fiind îm- 
pătimit de această parte de ţară, înstrăinată în 
1812, nerecuperată nici în 1878, nici în 1991, 
nici astăzi. Putem spune așadar, împreună cu 
profesorul Eugen Munteanu, că Basarabia lui 
Dumitru Irimia este un dor coborâtor din dra- 
gostea față de limba română și de Eminescu. 
Basarabia este locul unde aceste noduri cen- 
trale de pe „osatura identităţii” naţionale con- 
tinuă să se îngemăneze. 


Basarabia lui Eugeniu Coșeriu. O altă 
Basarabie i s-a arătat lui Dumitru Irimia în 
persoana lingvistului și scriitorului Eugeniu 
Coșeriu. Revenirea lui Eugeniu Coşeriu în 
1990 la alma mater, Universitatea „Alexandru 
Ioan Cuza” din Iaşi, unde profesorul Dumitru 
Irimia îi făcea Laudatio pentru titlul onori- 

fic de doctor honoris causa, apoi în Basarabia sa natală, însemna relu- 
area comunicării dintre două spirite eminente ale lingvisticii. Pentru 
Dumitru Irimia însemna comunicare cu o altă Basarabie, cea a fiilor 
ei iluştri nevoiţi să plece de-acasă. Pentru Eugeniu Coșeriu însemna 
recuperarea locului natal, a propriei alterități — imaginea celui plecat de 
acasă de la vârsta de 19 ani. La întoarcere, el îi spunea universității în 
care își începu studiile și Basarabiei sale că le-a ridicat în universalitate. 


Spiritul Basarabiei profunde. În anii '90 profesorul Dumitru Irimia 
îşi descoperea congenerii de peste Prut. Aceştia erau scriitori (Grigore 
Vieru), lingvişti (Anatol Ciobanu, Ion Dumeniuc, Nicolae Mătcaş), 
care i-au devenit buni prieteni. Tot în acei ani iluministul Dumitru 
Irimia a ţinut un ciclu de emisiuni de cultivare a limbii române la 
TeleRadio Moldova. Acele emisiuni, în care poezia lui Eminescu era 
comentată prin grilă stilistică și arhetipală (cum a fost, bunăoară, in- 
terpretarea poemului eminescian Mai am un singur dor), discursul lim- 
pede şi profund îmi stăruie în memorie. Pe atunci a început colabora- 
rea profesorului cu Societatea „Limba Noastră cea Română”, condusă 
de jurnalista Valentina Butnaru. Din colaborarea lor au ieșit cele zece 
ediţii ale Conferinţei Naţionale „Limba română azi”, organizate la Iași și 
Chişinău. Apoi prelegerile și cursurile ţinute în spaţiul Basarabiei pro- 
funde, cum ar veni vorba: la Universitatea din Bălți, la Liceul Teoretic 
„Eugeniu Coșeriu” din satul Cataranânc, raionul Fălești, la Cursurile 
naţionale de perfecţionare a profesorilor de limbă română etc. Ar mai 
fi de spus că, la Iași, profesorul Dumitru Irimia a avut o grijă aparte 
pentru tinerii care veneau la studii din stânga Prutului. Voia să-i vadă 
adaptaţi și integrați în realitățile românești, de aceea a acceptat mai 
mulți doctoranzi de acolo/de aici, de aceea i-a încurajat pe studenții 
de la litere, de aceea i-a tutelat cu grijă pe participanții, ani în șir, la 
lucrările Colocviului Naţional Studenţesc „Mihai Eminescu”. Pentru 
mulți dintre noi Colocviul a fost o veritabilă şcoală și un prilej fericit de 
lansare într-o adevărată competiţie intelectuală (deloc ușoară), în care 
intram egali între egali. Sentimentul propriei noastre valori, pe care ni 
l-a cultivat profesorul Dumitru Irimia, s-a dovedit benefic, în timp, aju- 
tându-ne să fim noi înșiși în spațiul general al limbii și culturii române. 
Studenţii de cândva ai Colocviului sunt astăzi critici literari, doctori în 
filologie, profesori universitari, scriitori, oameni de cultură. 

„Osia Statorniciei”. Conexiunea dintre aceste trei repere esenţiale în 
activitatea profesorului Dumitru Irimia, Limba română - Eminescu — 
Basarabia, a fost analizată în exemplarul său studiu „Osia statornică” — 
imagine eminesciană a identităţii naţionale. Constituind iniţial textul co- 
municării în şedinţa de plen a Conferinţei Naţionale Limba și literatura 
română, Regional — Naţional — European, un duplex Iaşi- Chişinău, care 
s-a ţinut în noiembrie 2005, studiul a văzut lumina tiparului în volu- 
mul colectiv! şi în revista „Limba Română”. Dumitru Irimia își orga- 
nizează analiza în jurul ideii de continuitate organică între interesul lui 
Eminescu faţă de problema identităţii naționale şi sistemul de idei din 
literatura contemporană a românilor din stânga Prutului și Bucovina. 
„Este o dominantă a scrisului publicistic eminescian, afirmă profesorul, 
situarea fenomenului social-politic, cultural, ştiinţific într-o perspecti- 
vă teoretică prin care să-i treacă în prim-plan aspectele în măsură să-i 
reveleze semnificaţii profunde, dincolo de eveniment. Cu acest mod 
de a-și concepe și desfășura activitatea publicistică, într-una din croni- 
cile sale asupra vieţii parlamentare, Eminescu află, în discursul încărcat 
de conţinut, rostit de prinţul Sturza într-o foarte frumoasă limbă ro- 
mânească, un bun prilej pentru a aprofunda problema specificului na- 
tional”. Fragmentul selectat din textul publicistic al lui Mihai Eminescu 
îi sugera lui Dumitru Irimia titlul propriei sale exegeze: „Oriunde am 
sta, interpretează poetul într-un comentariu din «Timpul», cerul ne 
pare o boltă deasupra, o jumătate din lăuntrul unui glob, dar bolta pare 
a se învârti împrejurul pământului de la răsărit spre apus; unele stele 
descriu în jurul lui cercuri mari, altele mici; numai două locuri ale ce- 
rului par a sta în nemişcare, două puncte, cele două poluri ale globului 
sideral. Împrejurul osiei statornice dintre aceste două poluri statornice 
se-nvârteşte în mișcare aparentă universul. |... ] Astfel și în universul 
intelectual și moral al fiecăruia trebuie să existe poluri, idei dominante, 
împrejurul cărora să se opereze mișcarea celorlalte gândiri. Aceste idei 
sunt vertebrele caracterului individual și, când ele aparțin unui popor 
întreg, ele constituie caracterul național. Însă aceste idei dominante nu 
sunt invențiuni apriori [...]. Ele cată să răsară din elementele statornice, 
ca şi dânsele, din natura pământului de sub picioare, a cerului de dea- 
supra, a statornicelor datini și gândiri ale rasei naționale de-mprejur'. 
Așadar, Dumitru Irimia înţelege prin osia statornică „imaginea specifi- 
cului național al unui popor”, iar „creaţia eminesciană, în toate iposta- 

zele ei: poetică, filozofică, ştiinţifică, publicistică, impune identificarea 
celor doi poli statornici în 1) limbă şi 2) creaţia artistică”. Cercetarea 
lingvistului relevă relaţia intertextuală, de această dată, mai cu seamă 
cu cel de-al doilea pol statornic, „creaţia artistică”. Surprinzător sau 
deloc surprinzător, exegetul preferă să analizeze poezia contemporană 
din Basarabia și Bucovina. Aş spune totuşi că nu-i deloc surprinzător, 
întrucât Basarabia şi Bucovina rămân (încă mai rămân, cu părere de 
rău) zone în care identitatea românească este supusă contestărilor, în 
care osia se clatină adesea şi statornicia trebuie edificată, reedificată, 
menţinută. 


„La un prim nivel, de suprafață, susține Dumitru Irimia, limba se im- 
pune prin identitatea ei ca limbă istorică; limba română ca limbă ro- 
manică a dat în acest sens identitate și unitate (spirituală) neamului 
românesc. La un al doilea nivel, de adâncime, această identitate stă în 
reprezentarea în/prin limbă a unui punct de vedere asupra lumii; în 
limbă se reflectă modul propriu în care un neam percepe Lumea şi prin 
care se așază în raport cu Fiinţa lumii.” Poezia românilor, indiferent de 
zona în care a fost scrisă, face ca limba română să miște ființa națională 
în libertatea ei firească. În acest sens, afirmă lingvistul, „se poate citi 
[...] un dialog peste timp, o relaţie intertextuală în termeni actuali, 
între poemul lui A. Mureşanu Un răsunet şi poemul închinat limbii 
române de Alexei Mateevici, două poeme-manifest, scrise și puse în 
circulație în momente fundamentale pentru istoria românilor tocmai 
în dezvoltarea raportului unitate-identitate-libertate”. Pe de altă parte, 
„reciprocitatea care definește, în gândirea eminesciană, raportul lim- 
bă-spirit caracterizează şi celălalt pol al osiei statornice, cel al artelor”, 
profesorul argumentându-și aserțiunea cu câteva citate din publicisti- 
ca lui Mihai Eminescu: „Nicio literatură puternică și sănătoasă, capabi- 
lă să determine spiritul unui popor, nu poate exista decât determinată 
ea însăși, la rândul ei, de spiritul acelui popor, întemeiată adecă pe baza 
largă a geniului național”, „Fiecare literatură naţională formează foca- 
rul spiritului național, unde concurg toate razele din toate direcțiunile 
vieţii spirituale”. În continuarea ideilor eminesciene, Dumitru Irimia 
observă că, „prin stratul său de adâncime, care «ascunde» modul de 
a fi în lume al unui popor, limba nu atribuie caracter național numai 
literaturii, ci și altor arte, culturii în general, pe care, în primul rând 
sub aspectul ei originar oral, o orientează”, invocând drept argument 

corelația dintre Eminescu și Brâncuși, la care va găsi cele trei coordo- 
nate în permanentă intercondiționare ale raportului „naţional-euro- 
pean/universal”. 


Acest raport creează prisma prin care Dumitru Irimia invocă momen- 
tele cele mai importante ale poeziei române din Basarabia şi Bucovina. 
„Creatorii români, consideră el, [...] prin limbaje diferite, s-au consti- 
tuit în poli de referinţă și de sprijin în Basarabia şi Nordul Bucovinei 
pentru aşezarea în acel etern laolaltă și împreună şi icoana lui estetică 
al osiei statornice a identităţii naționale românești” Poezia acestor pro- 
vincii românești este raportată la cele două modele generative ale cul- 
turii române, Eminescu şi Brâncuși. Raportarea la Eminescu, susține 
Dumitru Irimia, „se face în diferite moduri și la diferite nivele de în- 
ţelegere a acestui specific”. Căile de constituire a raportului analizat 
sunt evocarea, intertextul, paratextul. Determinantă este totuși „cores- 
pondenţa cu diferite temporalităţi istorice şi mai ales poetice”. Aşadar, 
„când evocarea lui Eminescu o făceau, înainte de 1989, poeţi autentici, 
ei dezvoltau în acest mod imagini ale unui raport de adâncime cu crea- 
ţia poetului, raport care putea fi citit şi în sensul apartenenţei la același 
etern laolaltă şi împreună”. Faţa poeziei basarabene de până la 1989 se 
constituie într-un mozaic liric cu repere în poezia lui Emilian Galaicu- 
Păun, Nicolae Dabija, Valeriu Matei, Dumitru Matcovschi, Arcadie 
Suceveanu, Ion Hadârcă ș. a. Poetul Emilian Galaicu-Păun este invo- 
cat pentru perceperea creaţiei lui Eminescu drept condiţie existenţială 
a fiinţei sale poetice: „La orice întoarcere a paginii, / Mâna care ţine 
cartea / Face să mi se umfle pieptul, / De parcă şi ea, / Şi cartea / Ar fi 
o continuare a inimii. / ÎI citesc pe Eminescu / Ținând Cartea Sa / În 
mâna stângă — / Atunci am impresia / Că ţin în mână, / Asemeni lui 
Danco, / Propria-mi inimă” (Mâna care ține cartea, 1981). Iar în poe- 
mul lui Valeriu Matei, Eminesciană (1985), „de mare densitate lirică”, 
Dumitru Irimia regăsește „ecouri dintr-o lume poetică eminesciană în 
care ființa umană trăiește sacralitatea și îşi asumă tragismul neîmplini- 
rii unei iubiri peste fire: , ...ar când îşi despleteşte părul/ În fața vechi- 
lor oglinzi,/ Sub pleoape i se-adună cerul/ Cu zeci de aștri suferinzi”. 


După 1989, relaţia poeţilor basarabeni cu opera eminesciană și sculp- 
tura brâncuşiană scoate în evidenţă forța mesajului publicistic al po- 
eziei. În anii deşteptării conştiinţei naţionale a basarabenilor, poezia 

evenimentului se sprijină cu asupra de măsură pe poezia și publicistica 
lui Eminescu. În „suita Măria Sa — Poetul” a lui Dumitru Matcovschi, 
Dumitru Irimia descoperă, analizând dialogul intertextual cu poemul 
eminescian Întunericul şi poetul, un întreg imaginar al „înstrăinării, con- 
comitent cu (sau cauzată de) îndepărtarea poetului contemporan de 
rolul său mesianic, de apărător al aspirațiilor naţiunii: „Peste gura cea 
de rai / Flori de tei se scutur iară... / Unde ești, bade Mihai? // Poet 
gonit de râsuri și înghețat de vânt, / Ce cânţi ca o stafie căiţii din mor- 
mânt, / Sfărâmă-n stânca rece a ta nebună liră, / Căci lumea este piatră 
şi ea nu te admiră. / Că te-au dus departe anii, / Iar acum la noi acasă / 
Beau străinii ca mocanii / La hangiţa cea frumoasă. // Descrescută 
sub țărâne / Casa noastră părintească / Nu ştiu cât va mai rămâne / 
Fruntea să ne-adăpostească”. 


În altă ordine de idei, analizând ecourile personalităţii și operei lui 
Eminescu în literatura din Basarabia, profesorul Dumitru Irimia acor- 
dă în articolul său un spațiu privilegiat eseului dramatic Cvartet pentru 
o voce și toate cuvintele, tipărit la Chişinău în 2001, avându-i coautori pe 
subsemnata și Nicolae Leahu. Cvartetul... pe bună dreptate, face parte 
dintr-„un alt timp poetic al literaturii române din Basarabia”. Dumitru 
Irimia îl definește drept „inedit [...], provocator în sens pozitiv și cu o 
mare capacitate de tensionare poetică”. Nu voi insista în prezentarea 
acestui regal al comentariului literar, de care nu a mai avut parte nică- 
ieri şi de la nimeni piesa noastră despre Mihai Eminescu. Spun doar 
că profesorul Dumitru Irimia ne-a făcut o mare, nesperată bucurie şi 
onoare. 


Categoric și tranșant, împotriva monstruozităţilor Basarabiei. 
Deşi a iubit Basarabia şi a fost extrem de atent cu oamenii săi de bine, 
cu literatura, cultura și școala ei, Dumitru Irimia a fost intransigent, 
categoric și tranşant cu monstruozităţile ei. Şi s-a manifestat astfel toc- 
mai de aceea că a iubit-o. L-a afectat neadevărul, pseudoştiința, mai cu 
seamă în domeniul lingvistici și istoriei. Drept argument la cele spuse 
poate servi articolul său publicat în anul 2003 în revista „Contrafort”?. 
Tocmai apăruse pseudodicţionarul lui Vasile Stati. „Volumul intitulat 
de V. Stati «Dicţionar moldovenesc-românesc», începe abrupt fraza 
(manieră stilistică prin care autorul își exprimă intoleranța la prostie, 
neadevăr și manipulare), nu este o eroare ştiinţifică pe care să o com- 

baţi cu argumente din domeniu, ci este o inepție față de care poziția 
cea mai normală ar fi ignorarea lui. Volumul este o aberaţie tipărită, în 
care sunt aduse la un loc, într-o confuzie totală, un pseudodicţionar 
român-român'. Concluzia lingvistului se sprijină pe unitatea identita- 
ră românească și pe realitatea construcţiilor sociale şi administrative 
de moment. „Există astăzi două state româneşti, spine el: România şi 
Republica Moldova, dar există un singur popor român, care vorbeşte 
una și aceeași limbă, limba română, în care şi-a construit şi şi-a apărat 
fiinţa naţională.” 


Basarabia pentru profesorul Dumitru Irimia. Imaginea şi memo- 
ria profesorului Dumitru Irimia dăinuie în inimile celor care l-au cu- 
noscut și l-au apreciat. Toți aceștia, printre care și noi, cei prezenţi la 
sesiunea de evocări de la Ipotești, îi sunt recunoscători. Instituţional, 
aprecierea şi recunoașterea contribuţiei profesorului, lingvistului, 
omului de cultură Dumitru Irimia la dezvoltarea școlii superioare din 
Republica Moldova a luat forma unor importante titluri onorifice care 
i-au fost acordate. Profesorul Dumitru Irimia a fost doctor honoris ca- 
usa al Universităţii de Stat „Alecu Russo” din Bălţi şi al Universităţii 
de Stat din Moldova. Deși nu este printre noi, tot ne mai dă semne ale 
dragostei sale pentru Basarabia. Acum trei ani, doamna Cristina Irimia 
a dăruit parte din biblioteca profesorului Dumitru Irimia comunității 
academice a Universităţii de Stat din Moldova. Prin cărți, ale sale şi 
cele adunate într-o viaţă, spiritul profesorului Dumitru Irimia conti- 
nuă să le vorbească studenţilor şi profesorilor români din Basarabia. 


Note | ! Dumitru Irimia, Osia statornică — imagine eminesciană a 
identității naționale. În: Limba şi literatura română, Region- 
al — Naţional — European, un duplex Iaşi-Chişinău. Iaşi: 
Casa Editorială Demiurg, 2006. 

? Dumitru Irimia, Osia statornică — imagine eminesciană a 
identității naționale, În: „Limba Română”, Chişinău, Anul 
XVI, nr. 1-3, 2006, p. 6-19. 

3 Dumitru Irimia, Dicţionarul moldovenesc-românesc — un 
avorton între inepție şi ticăloşie, În: „Contrafort”, 2003, 
nr. 10-11; http://www.contrafort.md/old/2003/108- 
109/613.html 

Mihai ŞLEAHTIȚCHI 


Evocare: vocaţia de psihosociolog 
a lingvistului Dumitru Irimia 


M. Ş. — doctor în psihologie 
și în pedagogie. Membru 
titular al mai multor asociaţii 
ştiinţifice și profesionale. 
Este angajat în diverse 
programe de cercetare, 
masterat și doctorat. A 
publicat în calitate de autor, 
coautor sau / și coordonator 
15 cărți de specialitate, 

dintre care menţionăm: 
Manipularea în posttotalitarism 
(2008); Anatomia societăţii 
posttotalitare (2002); Eseu 
asupra reprezentării puterii, 
(1999); Liderii (1998); Câmpul 
social (1996); Universul 
reprezentărilor sociale (1995); 
Psihopedagogie socială (1995); 
Dicţionar de psihologie şi 
pedagogie (1995) şi cca 200 
de articole științifice în reviste 
naţionale și internaţionale. 


Într-o discuție pe care am avut-o la Bălți, 
acum aproape cincisprezece ani, cu reputa- 
tul profesor și om de ştiinţă Dumitru Irimia 
am ajuns, accidental, la un subiect care viza 
reprezentarea socială a scriitorului. Opinia 
mea, la acel moment, era următoarea: autorul 
de opere literare, prin statusul și rolurile ce 
i-au fost delegate de către societate, redă un 
indubitabil obiect al procesului de reprezen- 
tare socială. Or, spuneam eu, conducându-mă 
după ceea ce reușise să stabilească, ceva mai 
devreme, P. Moliner, cunoscut profesor de 
psihologie socială de la Universitatea Paris 13 
Nord (Sorbonne Paris Cité), în cazul autorului 
avut în vedere se întrunesc condiţiile necesa- 
re pentru a declanșa procedura de fasonare a 
„erilelor de lectură a realităţii”: a) el este cel 
care „dispune de mai multe fațete, de o anu- 
mită diversitate în câmpul social”, b) lui îi re- 
vine misiunea de a se afla „în raport cu anu- 
mite mize sociale, în mod special cu cele care 
vizează identitatea şi coeziunea grupului” şi c) 
tot el este acela care nu întârzie să ia în vizor 
„grupul social” sau care tinde să se raporteze 
mereu la un „altul social”. 


După ce m-a ascultat cu răbdare și multă aten- 
ție, distinsul interlocutor a intervenit cu două 

observaţii care au făcut ca în memoria mea el să rămână pentru tot- 
deauna nu doar ca un eminescolog de vază sau un inegalabil autor de 
studii centrate pe stilistica funcțională a limbii române, ci și ca o per- 
soană care, având o imensă putere de analiză, a putut să emită viziuni 
originale și bine articulate asupra modului în care omul de litere „plon- 
jează” în conştiinţa de masă. Da, mi-a spus el, omul de litere constituie 
în mod evident expresia unui autentic obiect al procesului de repre- 
zentare socială. Argumentele care se axează pe ideile de polimorfism, 
de identitate și coeziune, de raportare la „grupuri” sau la un „altul soci- 
al” vin să justifice pe deplin acest unghi de vedere. Totodată însă, ar fi 
greșit să se creadă că se poate vorbi de o reprezentare a omului de litere 
pe toate dimensiunile mediului social, dar mai ales pe dimensiunile 
care înfăţişează mediul scriitoricesc. De ce? Pentru că mediul scriito- 
ricesc, bunăoară, întruneşte „experți”. Chiar dacă cei care îl reprezintă 
au, ca toți ceilalți membri ai societăţii, experienţe personale, opinii și 
prejudecăţi, toate aceste ansambluri de elemente cerebrale nu au avut 
oricum timpul să se „autonomizeze în una sau mai multe reprezentări 
sociale”. Motivul, după toate probabilitățile, rezidă în intervenţia unor 
„instanţe de control şi de reglare” (cum ar fi, asociaţiile/uniunile de 
scriitori, facultăţile, catedrele cu profil literar sau numeroasele întru- 
niri, naţionale ori internaţionale, consacrate procesului literar contem- 
poran) prin care se impune „nu o reprezentare a scriitorului pentru 
scriitori”, ci mai degrabă o ideologie sau un sistem științific de interpreta- 
re a scriitorului şi scriiturii. Acest tip de injoncţiune scoate în profil o 
„voinţă de omogenizare a conduitelor individuale”, amintind că ele nu 
trebuie în niciun caz să depășească cadrul precis al „codului deontolo- 
gic al meseriei” sau cel al „paradigmelor care vizează procesul literar”. 
V6lens-ndlens, ne aflăm în faţa unui „sistem ortodox”, a unui sistem care 
exprimă, în termenii lui ]. P. Deconchy, „ansamblul dispozitivelor so- 
ciale și psihosociale apte să regleze activitatea subiectului ortodox în 
grupul ortodox” („subiectul ortodox” fiind cel care „acceptă și cere ca 
gândirea și conduitele sale să fie reglate de către grup”, iar „grupul orto- 
dox” — cel care „integrează în doctrina sa motivaţia sistemelor de regla- 
re pe care le stabilește”). Auzind de „sistemul ortodox”, am intervenit 
imediat cu o întrebare: în ce măsură existența unor „sisteme de control 
și de reglare” focusate pe scriitori pun în pericol apariţia reprezentări- 
lor cu referire la aceştia? Nu trebuie să disperăm, mi s-a răspuns pe un 

ton liniștit. Or, chiar dacă admitem că, pe alocuri (asociaţii, uniuni, 
facultăţi, catedre, reuniuni etc.), există „curenţi” orientați spre „omo- 
genizarea conduitelor individuale”, scriitorii vor constitui oricum, în 
majoritatea absolută a cazurilor, acel obiect care va suscita inevitabil 
emergența uneia sau mai multor reprezentări sociale. Raționamentul 
mi s-a părut rezonabil. De ce există, m-am întrebat, în context, o re- 
prezentare a banilor la medici (fapt demonstrat, la 1992, de către 
P. Vergès)? Sau o reprezentare a psihanalizei la membrii partidului 
comunist (fapt demonstrat, încă la 1961, de S. Moscovici)? Fiindcă, 
după cum relevă specialiştii, respectivele „sisteme ortodoxe” nu au fost 
vreodată organizate în funcție de bani (în primul caz) sau în funcție de 
psihanaliză (în cel de-al doilea caz). Să existe, așadar, o reprezentare a 
scriitorului la militari, vânători, pescari, deținuți, studenți, pictori, ac- 
tori sau persoanele de vârsta a treia? La şomeri, vânzători, contabili, bi- 
bliotecari sau taximetrişti? Da, bineînţeles. Ca şi în cazul reprezentării 
banilor la medici sau în cel al reprezentării psihanalizei la membrii par- 
tidului comunist, în mediul tuturor acestor categorii de actori sociali 
nu există o „specializare a autorităţii” în raport cu cei care scriu opere 
literare. Altfel spus, atât în cazul militarilor sau vânătorilor, deţinuţilor 
sau actorilor, bibliotecarilor sau taximetriștilor, cât și în multe alte ca- 
zuri (la categoriile sociale amintite mai sus i-am mai putea adăuga, spre 
exemplu, pe adolescenţi sau chelneri, silvicultori sau drumari), viața 
de zi cu zi nu este „strâmtorată” de existența unor instanţe create cu 
scopul declarat / oficial de a exercita atribuţii de supraveghere pe seg- 
mentul procesului de creaţie literară, ceea ce înseamnă că, de fapt, tipul 
vizat de reprezentare se înscrie în logica unei proces evolutiv firesc, cu 
etape, finalități şi „fără presiuni sau imixtiuni venite din exterior”. 


De la acea memorabilă discuţie, îmi vine neîncetat gândul c-am avut 
fericita ocazie să stau de vorbă cu o personalitate puternic ancorată în 
logica psihologiei sociale, cu un spirit proeminent care, prin ceea ce 
mi-a arătat, a demonstrat cât de important este să ţinem cont de păre- 
rea lingviştilor consacraţi atunci când vine vorba despre om și rapor- 
tarea lui la lumea din jurul său, la scriitor în calitate de obiect şi subiect 
al reprezentărilor colective, la omul de litere și la reprezentarea lui în 
imaginarul social. 

Smaranda GHIŢĂ 
| Profesorul Dumitru Irimia 


S. G. — a absolvit Facultatea 
de Electrotehnică a 
Universităţii lehnice 
„Gheorghe Asachi” și 
Facultatea de Teologie, 
secţia leologie-Litere 
(Limba și literatura română), 
a Universităţii „Al. I. Cuza”, 
lași. Doctorat în filologie. 
Publică volumul: Lumi 
interioare. Jurnalul între 
document și ficţiune, 2009, 
lași. Profesoară de religie la 
Școala „Ștefan Bârsănes', lași. 


Întilnirile importante ale vieților noastre sînt, 
în bună măsură, inenarabile. Cuvintele nu 
sînt pregătite să spună decit prea puţin, une- 
ori sună nepotrivit, mai ales cînd e vorba de o 
persoană apropiată, plecată din această lume. 
Riscul de a exagera - cu bună credinţă - şi de a 
falsifica fără voie imaginea celui evocat e me- 
reu prezent și te întrebi neliniștit cît de aproa- 
pe de adevăr sînt amintirile tale. 


Despre Dumitru Irimia se ştie că a fost un pro- 
fesor sever, foarte temut și foarte iubit, uneori, 
în mod paradoxal, de unii și aceiași studenți. 
Temut, pentru că preda cursuri relativ com- 
plicate (pe care nu se străduia neapărat să le 
îmblinzească, socotea dificultatea limbajului 
o provocare necesară). Iubit, pentru că ari- 
ditatea cursului era contracarată de farmecul 
personajului care avea un fel de a fi simplu, 
natural, uşor abordabil (bănuiesc că stilul 
acesta cordial de comportament se datora şi 
sejurului său în două universităţi italiene la în- 
ceputul anilor '70, de unde s-a întors definitiv 
cucerit de atmosfera academică destinsă din 
lumea liberă). Examenele cu el durau de di- 
mineața pînă seara, subiectele erau derutante 
la prima vedere (nu erau formulate cu titluri 
de capitole sau subcapitole din carte), dar, în 
același timp, era unul dintre foarte puţinii pro- 
fesori de mare deschidere care accepta — cu 

bucurie — să audă și alte puncte de vedere decit cele ale cursului. Cerea 
foarte mult, nu înainte însă de a-și fi dăruit el însuși, cu o generozitate 
niciodată obosită, timpul şi energia. E cunoscut faptul că își petrecea 
cea mai mare parte a zilei şi zilelor la Universitate, că ușa lui era perma- 
nent deschisă studenţilor; odată, după o ședință lungă de consultaţii cu 
întreaga grupă (Teologie — Litere), într-o zi foarte aglomerată pentru 
el (examen cu alți studenţi etc.), cînd i-am mulțumit, scuzîndu-ne că 
am stat cam prea mult, ne-a răspuns zîmbind, pe un ton cumva glumeţ: 
„Asta e liturghia mea”. A pus o mică surdină ironică declaraţiei, făcînd 
să-i dispară subtonul patetic, dar îşi asuma cu adevărat profesoratul ca 
pe o formă de slujire. Şi tot în beneficiul celorlalți şi-a folosit calitățile 
de organizator și, mai ales, extraordinara perseverenţă. Avea, în mod 
surprinzător pentru un om de bibliotecă, remarcabile abilități de a răz- 
bate prin hăţișul birocratic: se ridica deasupra dificultăţilor de acest tip, 
nu puţine, cu un fel de idealism tenace și îşi atingea scopurile, oricît de 
improbabilă ar fi părut reușita. Cei implicaţi direct pot povesti multe 
despre eforturile cu care organiza în fiecare an Colocviul Eminescu, 
despre dificultățile legate de finanțările pentru „Limba română azi” și 
despre tot felul de piedici surmontate cu o teribilă încăpăținare, pentru 
un scop care depășea cu mult interesele proprii. 


Am avut norocul să mă aflu printre doctoranzii profesorului Dumitru 
Irimia şi să-l cunosc dincolo de imaginea, devenită clișeu, de magistru 
sever și inflexibil, care îl preceda și îi era imediat atribuită în mod mai 
mult sau mai puţin îndreptăţit. Sancţiona, într-adevăr, fără compro- 
misuri, impostura şi stupiditatea, dar această intransigenţă era dublată 
de o mare generozitate față de învățăceii pe care i-a creditat, sprijiniți 
oricînd necondiţionat. Deşi mereu foarte ocupat — poate prea ocupat, 
nu s-a cruțat deloc — era totdeauna disponibil, amabil, fără morgă. 
Avea un fel cald și prietenesc de a se purta, te asculta atent, aborda 
lucrurile cu o seriozitate destinsă, nu-i lipsea umorul. Mi-e dor de dis- 
cuţiile despre şi dincolo de tema la care lucram, de uşurinţa cu care se 
mișca între subiecte diverse. De faptul că nu-și impunea ideile, chiar 
dacă nu era de acord cu tine, de felul în care te încredința, fără urmă 
de condescendenţă, că părerea ta contează. De delicateţea şi discreția 
cu care încerca să te susțină cînd simţea că te apasă ceva („Ei, da ce 
corăbii s-au înecat?”). De politețea lui de modă veche. Mi-e dor şi de 
ironia blind-necruțătoare cu care te amenda prompt, dacă era cazul, un 

fel de exigentă cu care te ținea în priză. Mă gîndesc cu nostalgie la darul 
lui neprețuit, la reala lui vocație pedagogică de a te provoca să-ți depă- 
şeşti tot felul de limite, să fii tu însuţi în forma cea mai bună (rezultat 
al strădaniei din toate puterile să nu-l dezamăgeşti, să justifici onorabil 
creditul acordat), la bucuria de a-l vedea entuziasmat de cîte o ispravă 
modestă de a ta, la zimbetul mulțumit cu care te răsplătea cînd ţinteai 
bine vreo idee. 


Ştiu că şi-a sprijinit discipolii şi colaboratorii în diverse feluri, sacri- 
ficînd mult din timpul pe care l-ar fi putut dedica lucrărilor proprii. 
Sînt binecunoscute deschiderea, suportul și afecțiunea specială pentru 
confrații din Basarabia şi Bucovina, care au considerat, pe drept cuvînt, 
că întîlnirea cu profesorul ieșean a fost pentru ei o şansă providenţială. 


În prefața uneia din edițiile Eminescu pe care le-a îngrijit la Polirom, 
profesorul Dumitru Irimia vorbește despre smerenia cu care trebuie 
să te apropii de un mare creator. Cred că termenul i se potriveşte nu 
doar în contextul cu pricina: nu îşi recomanda în bibliografii lucrările 
proprii, nu dorea să-l citezi sau să-i aplici metodele de analiză, nu ezita 
să spună că un lucru sau altul nu intră în domeniul lui de competenţă, 
nu vorbea despre premiile și distincțiile primite. Auzisem indirect de 
titlurile de doctor honoris causa acordate de două universităţi, l-am în- 
trebat despre textele de Laudatio, a schimbat elegant subiectul, cu o 
reținere rarisimă într-o lume a tuturor orgoliilor şi vanităților. 


Dacă-l cunoșteai mai bine, descopereai, plăcut surprins, că în omul 
Dumitru Irimia exista încă o doză incredibilă de candoare. În diver- 
se împrejurări reacţiile lui erau foarte transparente: l-am văzut uneori 
foarte emoţionat, alteori bucurindu-se sau întristindu-se ca un co- 
pil, fără masca protectoare care ne servește, în general, de pavăză. Un 
autor italian, Roberto Filipetti, i-a scris pe o carte în care a povestit 
- pentru copii - Evanghelia, ilustrînd-o cu frescele lui Giotto (Roberto 
Filippetti, Il Vangelo secondo Giotto. La vita di Gesu raccontata ai ra- 
gazzi attraverso gli affreschi della Cappella degli Scrovegni) următoarea 
dedicație: A Dumitru, amico grande con occhi e cuore di bambino. Și 
a subliniat cuvîntul ragazzi din subtitlu. Intuiție a unei părți mai puțin 
vizibile din natura profesorului român sau doar o glumă pe prima pagi- 
nă a unei cărți pentru copii, textul cade foarte bine pe o trăsatură reală. 

Despre cărţile și articolele profesorului Irimia nu e, evident, de com- 
petenţa mea să vorbesc; aş vrea să fac, în treacăt, o singură observaţie: 
autorii de care s-a ocupat mai mult au avut destine fracturate (în afară 
de pasiunea lui fundamentală, Eminescu, mă gindesc la Panait Istrati, 
Max Blecher, Aniţa Nandriş), şi poate că exegeza a fost, dincolo de 
prețuirea unor valori estetice, o formă de empatie, o reverență în faţa 
curajului şi suferinţei lor. 


Publicarea mai multor volume în seria de autor de la Editura Universităţii 
„Alexandru Ioan Cuza” ilustrează faptul că Dumitru Irimia a scris foarte 
mult și că preocupările lui s-au întins pe domenii diverse; dar dincolo de 
lucrările ştiinţifice, oricît de valoroase, profesorul nostru a lăsat o ope- 
ră prețioasă în plan uman: modelul sacrificiului neostentativ în numele 
unor cauze care trec dincolo de interesele mărunte, generozitatea, mo- 
destia, păstrarea unei zone de seninătate interioară și de speranţă, în ciu- 
da tuturor adversităților. 


Ne-a oferit, pe tăcute, şi o ultimă lecţie, cînd și-a dat el însuşi examenul 
cel mai teribil, cel al despărțirii abrupte de această lume în care mai 
avea atitea proiecte. Vital, alert, parcă mai tînăr decît mulți dintre stu- 
denții lui, un personaj pe care nu ţi-l puteai imagina bolnav sau marcat 
de trecerea timpului, a fost lovit în plin de evoluţia rapidă a unei mala- 
dii care nu iartă. În timp ce pe mulți dintre noi o banală stare de rău ne 
repliază egoist asupra propriei suferinţe, el a găsit puterea să nu se lase 
înfrînt şi umilit de diagnosticul drastic, de vertiginoasa diminuare tru- 
pească, şi să-şi ducă jertfa, cu discreție, pînă la capăt. A lucrat şi a pus 
la punct chestiuni care îi priveau pe doctoranzii lui pînă foarte aproape 
de sfîrșit, a fost, la fel de firesc ca întotdeauna, profesorul devotat, de- 
păşind, cu eforturi doar de el ştiute, epuizarea fizică extremă. Aflat în 
faţa probei celei mai grele, s-a desprins de cele vremelnice discret, cu 
un curaj lipsit de orice emfază sau patetism, trecînd sub tăcere durerea 
şi teama. Ne-a lăsat doar zimbetul cu care privea lumea, căldura, tine- 
reţea eternă. 


La dispariţia lui atît de neașteptată, ceva din noi a plecat odată cu el 
(Gabriel Liiceanu spune undeva că moartea oricărui om apropiat este 
şi o repetiție pentru propria noastră moarte); o parte din el a rămas 
însă aici, în toți cei cărora, într-un fel sau altul, le-a marcat existenţa. Ne 
amintim des lucruri pe care ni le-a spus, ne gîndim cum ar fi reacționat 

într-o situație sau alta, știm sigur că, dacă nu l-am fi întîlnit, existența 
noastră ar fi fost mult mai săracă. 


Pe unii din apropiații profesorului i-am cunoscut după ce el nu mai era 
printre noi; absența-prezenţa lui ne adună împreună din cînd în cînd, 
într-o complicitate care e semnul că el ne-a marcat definitiv. Şi că darul 
pe care ni l-a făcut se articulează și rodește încă, realitate privilegiată 
care nu încetează odată cu dispariţia în timp, ci se prelungește dincolo 
de acest prag, rămînind mereu deschisă și vie. Simpla lui amintire e 
totdeauna o sursă de bucurie și de reconfort moral. 

Ala SAINENCO 


Repere în definirea limbajului poetic: 
Eugeniu Coșeriu și Dumitru Irimia 


1. Cu referire la limba română (și am putea 
extinde această afirmaţie la limbi în general), 
identitatea şi unicitatea ei, afirmă Dumitru 
Irimia, „1) constă în unicitatea ei ca limbă is- 
torică (în înţelesul lui Eugeniu Coșeriu) în fa- 


milia limbilor romanice, 2) se consolidează ca 
| | limbă de cultură și 3) se manifestă, la cel mai 
A.S. - doctor în filologie, înalt nivel, în revelarea originarității ei prin 
conferenţiar universitar. limbaj poetic”!. 
Este autoarea unor articole 
publicate în reviste de Cele trei verbe din afirmaţia lui Dumitru Iri- 


specialitate şi volume de mia — constă, se consolidează, se manifestă —, 
profil, precum și a une 
monografii — Ritm în limbaj 
analiza liricului) —, 
unui dicționar șia limbă istorică), devenirea (prin consolidarea 
mai multor manuale. ca limbă de cultură), acţiunea (ca manifestare 
Domeniile principale de prin limbajul poetic). 
interes: lingvistica textului, 
morfologia limbii române, Unicitatea ca limbă istorică, definită de Eu- 
psiholingvistica. geniu Coșeriu drept „diasistem, un ansamblu 


mai mult sau mai puțin complex de ‘dialecte’, 


distincte ca semnificație verbală generală, 
punctează starea actuală (prin definirea ca 


[as] 


niveluri” și 'stiluri' de limbă”, care „se realizea- 
ză” în vorbire „numai prin intermediul une- 
ia din formele sale determinate”, se prezintă 
drept o „colecție” de limbi funcționale’, care 
constituie arhitectura limbii, implicit arhitec- 
tura limbii române. 


Faptul de a fi „formă a culturii, poate cea mai 
universală dintre toate şi, oricum, prima care 
diferențiază în mod imediat omul de celelalte 

fiinţe din natură” şi, în același timp, de a fi nu „doar una dintre forme- 
le culturii, ci, mai degrabă, fundamentul și cadrul fiecărei culturi, des- 
chiderea oricăror posibilități culturale”*, explică legătura intimă dintre 
limbă şi cultură. 


Prin limbajul poetic se manifestă limba naţională, pentru că el „repre- 
zintă deplina funcţionalitate a limbajului şi pentru că, prin urmare, po- 
ezia (literatura ca artă) este spaţiul desfășurării integrale, al plenitudi- 
nii funcţionale a limbajului”*. 


2. Interpretarea limbii istorice, așa cum o definește Eugeniu Coșeriu, 
drept totalitatea variantelor existente pentru limba română (şi Dumi- 
tru Irimia tocmai la concepţia lui Eugeniu Coșeriu trimite) impune 
definirea limbajului poetic prin raportare la limba istorică și precizarea 
faptului dacă acesta este, în fond, o limbă funcțională printre celelal- 
te limbi funcţionale, precum şi clarificarea statutului limbajului unui 
poet/scriitor. 


După Eugeniu Coșeriu, „e imposibil, de exemplu, să caracterizezi lim- 
ba lui Eminescu drept uz lingvistic special în interiorul limbii române. 
Limba marilor poeţi pare a coincide pur și simplu cu limba istorică, 
ca realizare a posibilităţilor deja date în aceasta. Tot aşa, și o limbă is- 
torică este, apoi, într-un anume sens, identică limbajului poetic care îi 
corespunde, şi de aceea nu este lipsit de sens să numeşti româna limba 
lui Eminescu, italiana limba lui Dante sau engleza limba lui Shakespeare”. 
Şi în acelaşi timp, „textele nu pot fi interpretate doar ca manifestări ale 
limbajului ca atare, ci numai ca o modalitate superioară a faptului lin- 
gvistic [...], în care limbajul ca atare devine expresie pentru conţinu- 


turi de nivel superior”. 


Pentru Dumitru Irimia, discursul poetic „părăseşte sistemul lingvistic 
pentru a pătrunde în sistemul artelor, păstrându-l totodată cu sine pe 
cel dintâi”, iar „această transmutaţie este făcută posibilă de acțiunea 
funcției poetice, care convertește comunicarea lingvistică în comuni- 
care estetică prin intermediul limbajului poetic, sistem semiotic cu 
o poziţie deosebită între celelalte sisteme de semne; în spațiul său se 
realizează o sinteză cu totul particulară între sistemul artelor și cel al 
limbii” (sau: „funcţia poetică ia în stăpânire organizarea biplană a tex- 
tului şi desfăşurarea procesului de semnificare în baza principiului es- 

tetic”5). Aceasta implică, pe de o parte, delimitarea creaţiei poetice de 
alte arte, iar pe de alta, conturarea profilului limbajului poetic față de 
limbaj în general, poezia fiind „limbă și artă”. Această dublă identitate, 
care definește literaritatea unui text, este „o identitate estetică: [textul] 
este organizat și funcționează în baza unor principii proprii comunică- 
rii şi cunoașterii estetice; o identitate stilistică; [textul] aparţine unei 
variante funcţionale a actualizării limbii”. 


Cu referire la cel de-al doilea aspect, D. Irimia constată că am putea 
„vorbi de o limbă a poeziei ca o realitate aparte, ce se opune deopotrivă 


limbii comune şi limbii literare, trăgându-și, în acelaşi timp, seva din ele”. 


3. „Posibilitatea convertirii comunicării lingvistice în comunicare po- 
etică (deci posibilitatea poeziei, n.n. - A. S.) îşi are originea în însăşi 
structura internă, biplană a limbii: un nucleu al comunicării (noţional- 
intelectuale) și o zonă reflexivă (a expresivităţii individuale)”!!, consi- 
deră D. Irimia, făcând referire la concepţia lui Tudor Vianu („faptul 
lingvistic este, în aceeași vreme «reflexiv» şi «tranzitiv». Se reflectă 
în el omul care îl produce şi sunt atinşi, prin el, toți oamenii care îl 
cunosc”!2). 


În termeni coşerieni, convertirea în limbaj poetic reprezintă o modifi- 
care a raportului obiectiv-subiectiv. 


Referitor la dimensiunea „obiectivă” a limbajului, Eugeniu Coșeriu 
constată că „limba este orientată asupra unui obiect. Ea desemnează, 
prin latura ei semnificativă, un fenomen care «corespunde» subiectu- 
lui ei; ea descrie realitatea sau corespunde existenţei”"?. 


Iar în privinţa libertăţii de limbaj şi a afirmației că „limbajul este un fapt 
social și că limba pur şi simplu se impune vorbitorilor”, Coşeriu afirmă 
că „în realitate, limbajul este mai curând fundament și în același timp 
manifestare primară a socialului, a acelui 'a-fi-cu-altul' al omului, iar 
limba nu este 'obligatorie' ca impunere exterioară, ci ca obligaţie liber 
asumată”, 


Dimensiunea subiectiv-obiectiv, în felul acesta, se suprapune pe di- 
mensiunea subiect-obiect (în limbaj în general) şi dimensiunea su- 
biect-subiect (în limba istorică sau, mai exact, în limba funcțională), 
două dimensiuni esențiale ale limbajului. Aceasta pentru că „limba este 

orientată asupra unui obiect. Ea desemnează, prin latura ei semnifica- 
tivă, un fenomen care 'corespunde' subiectului ei; ea descrie realitatea 
sau corespunde existenţei” și pentru că, în mod esenţial, limbajul „prin 
dimensiunea lui intersubiectivă, dimensiunea alterităţii, unește între ei 
subiecții, un subiect este adus în situaţia de a nu-i percepe pe ceilalți ca 
obiecte, ci de a le recunoaşte direct subiectivitatea”"$. 


Iar în acest context al subiectivării-obiectivării, „diferenţa esenţială 
între artă, între toate formele artei şi limbaj este că arta, în realitate, 
nu se face pentru cineva, pentru a lua contact, ci se face numai pentru 
obiectivare” şi, trimițând la Humboldt şi John Dewey, continuă: „lim- 
bajul poate avea, fără îndoială, o referință obiectivă, dar prima lui refe- 
rință este referinţa la alte subiecte, cu care se stabilește comunicarea, și 
numai prin această referinţă la alte subiecte, referința obiectivă devine 
obiectivă”!S. 


Cele două perspective în desfășurarea comunicării lingvistice (rapor- 
tul dintre protagoniști şi raportul dintre lumea extraverbală și limbă), 
care se impun ca axe ale comunicării, dezvoltă câmpul semiotic cu 
„tensiunile între cele două perspective ale comunicării, ca axă subiec- 
tivă, axa protagoniștilor actului lingvistic, și ca axă obiectivă, axa lume — 
limbă”. Subiectivarea mesajului se produce fie din punctul de vedere 
al individualității emițătorului, fie din punctul de vedere al raportului 
cu destinatarul, iar în procesul subiectivării intră atât lumea, cât şi lim- 
ba, care, în același timp, se opun acestui proces: lumea prin datele sale 
obiective, iar limba prin limitele ei istorice'*. 


Orice text literar este, după Dumitru Irimia, „un text lingvistic produs 
de un subiect lingvistic”, din care reiese faptul că „structura (stilistică) 
a textului este și imagine a individualităţii creatorului şi imagine a lu- 
mii create”"?, purtând „mărcile identităţii Eului auctorial” şi „totodată 
mărcile Eului textual'. Structura textului, în același timp, este determi- 
nată de „modul specific de interferență” a lumii extraverbale, a lumii 
lingvistice şi a lumii ființei umane, care se întrepătrund „în trecerea re- 
alității extralingvistice în realitate lingvistică”. 


În poezie, după Eugeniu Coşeriu, „limbajul se poate face absolut”, 
„limbajul nu mai este semnificaţie şi desemnare, ci este şi sens. Şi atunci 
limbajul devine absolut, e izolat și devine operă. Adică limbajul este ca 

un fel de materie a operei de artă, a poeziei — așa cum piatra sau culo- 
rile sunt materia sculpturii sau materia picturii — însă o operă de artă, 
într-un sens, mult mai înaltă și mult mai dificilă, fiindcă aici materia în- 
săși e vorbitoare, adică nu e numai materialitate, ci are și semnificaţie; 
semnificația devine şi ea materie pentru a face un anumit sens””. 


În Zece teze despre esența limbajului şi a semnificației, Eugeniu Coșeriu 
rezumă raportul dintre limbă şi lucruri, existență și desemnare: „Lim- 
bajul e cel care conferă existență "lucrurilor": el nu este o nomenclatu- 
ră pentru clase de 'lucruri' recunoscute dinainte ca atare. Bineînţeles, 
limbajul nu creează entitățile, ci le creează ființarea: le face să fie într-un 
fel sau altul, le face să fie acesta sau acela”?!. „Limbajul face posibil [...] 
accesul la extralingvistic, la lucrurile înseși”. 


Apropierea de lumea „lucrurilor”, prin urmare, este mediată de lumea 
„cuvintelor”, iar principiul coşerian al realității limbajului „să spui lu- 
crurile aşa cum sunt”, la care trimite Dumitru Irimia, în funcționarea 
limbii devine principiul „a spune lucrurile într-un anume mod”, pentru 
că, arată Dumitru Irimia, „în interiorul raportului om — limbă — lume, 
semnul / textul lingvistic situează lumea între doi poli: așa cum este 
ea; aşa cum o vede subiectul uman (empiric, inocent)”, iar identitatea 
lucrurilor pentru ființele umane este diferită şi aceeaşi în interiorul 
aceleiaşi limbi: diferită - pentru că emițătorul subiectivează mesajul 
şi aceeaşi — pentru că identitatea „se modelează în funcție de limbă”, 
iar „odată cu devenirea umană a fiinţei, lumea va avea identitatea pe 
care i-o construieşte limba, orice limbă fiind, în acest sens, un punct de 
vedere asupra lumii”. Peste punctul de vedere al limbi se suprapune 
punctul de vedere al poetului, care se transpune prin semnele poetice. 


Semnul poetic, spre deosebire de cuvântul comun, nu are, după 
Dumitru Irimia, „o existență anterioară actului creaţiei”: el devine 
semn poetic în textul poetic prin modificarea relației dintre semnifi- 
cat şi semnificant prin anularea „caracterului de necesitate”, anularea 
arbitrarului intern al relaţiei (investirea semnificantului cu rol activ în 
construirea semnificației, transformarea semnificatului în semnificant 
secund, ruperea corespondenţei semnificat-semnificație)?. 


Enumerând relaţiile concomitente prin care semnul lingvistic concret 
funcționează (relaţii cu alte semne, cu serii și grupuri de alte semne, cu 

sisteme întregi, cu universul extralingvistic, cu experiența nemediată, 
lingvistică și nonlingvistică, cu alte texte, cu cunoaşterea empirică a lu- 
mii şi cu diferitele forme de interpretare a lumii) şi care „conturează în 
jurul semnificatului conceptual dat de sistemul şi norma limbii o serie 
de 'semnificate' adiționale”, Coșeriu constată că acestea se reduc sau se 
dezactualizează în diferitele modalităţi ale uzului, dar „se constată, în 
schimb, în ceea ce se numește limbaj poetic”. „Toate relaţiile dintre 
semne [...] și, impreună cu ele, toate evocările semnului aparţin vorbi- 
rii în general. Ele nu sunt în niciun caz ceva specific limbajului poetic”, 
dar „toate relaţiile dintre semne, ca și evocările corespunzătoare, apar 
complet actualizate în limbajul poetic”?€. 


4. Printr-o inferenţă dinspre general spre particular din direcția vor- 
bitor - poet/comunicare obișnuită/ comunicare poetică, într-un mod 
diferit de ceilalți vorbitori, poetul „există, trăieşte şi acționează ca ființă 
distinctă între celelalte ființe” concomitent în raport cu lumea „lucru- 
rilor” şi în raport cu lumea „cuvintelor”. 


Poetul, sau într-o terminologie contextuală coșeriană subiectul abso- 
lut, este unul absolut și universal, care „ia responsabilitaea tuturor su- 
biecților posibili [...] nu e vorba de un subiect între subiecte, ci fiecare 


artist e subiect universal şi absolut”. 


În același sens, Dumitru Irimia se referă la un limbaj absolut și la liber- 
tatea absolută pe care o are poetul: „În cunoaşterea poetică, tinzând ca, 
prin recuperarea esenței originare a limbajului, de limbaj absolut, să se 
ajungă la cunoaşterea de adâncime a lumii, ceea ce echivalează cu un 
act de intrare în comunicare cu lumea, omul, adică poetul, redă dinlăun- 
tru sacralitatea, printr-un proces de re-creare a semanticii pierdute în 
spaţiul unei lumi semantice de tip poetic, odată cu intrarea pe teritoriul 
miticului. Pe acest teren, libertatea poetului față de limbă este, dintr-o 
perspectivă, absolută, dintr-altă perspectivă, suveranitatea limbii este 
absolută. Spaţiul de acţiune concretă, imediată a poetului este limba 
istorică: din această perspectivă, libertatea sa este absolută: el poate 
nega toate determinările istorice, contingenţiale””. 


Eugeniu Coșeriu formulează importanţa limbajului în definirea și de- 
venirea umană trimițând la Hegel: „după Hegel, două dimensiuni ca- 
racterizează în mod esenţial omul ca creator al propriei sale lumi: mun- 

ca și limbajul. [...] Limbajul [...] constituie construcția lumii proprii şi 
specifice a omului ca ființă gânditoare; prin limbaj omul își construieşte 
lumea sa spirituală, lume formată nu doar din lucruri, senzaţii, imagini 
şi reprezentări individuale, ci şi din semnificate corespunzătoare unor 
moduri de existență universale și deci o lume care poate fi gândită, în 
care omul se poate obiectiva ca ființă culturală”. 


Importanţa limbajului poetic constă, după Dumitru Irimia, în însăși 
natura acestuia: „Natura limbajului poetic stă în funcția de a revela sa- 
cralitatea lumii și identitatea din stratul ei de adâncime. Cuvântul po- 
etic face parte din categoria Cuvintelor originare din eseul lui Lucian 
Blaga cu acest titlu și este metafora revelatorie din aceeași concepție, 
prin care cuvântul profan îşi recuperează esenţa de cuvânt sacru și, prin 
aceasta, capacitatea de a revela sacralitatea lumii”* şi este „privilegiul 
Poetului de a avea acces la stratul de adâncime al unei limbi şi de a 
înscrie, prin aceasta, sub semnul universalităţii şi al sacrului, identita- 
tea cea adevărată a fiinţei profunde a poporului pe care îl reprezintă 
şi căruia i-a consolidat la nivelul cel mai înalt conștiința şi demnitatea 
națională””!. 


Condiţia producerii acestuia este întâlnirea „cu un poet a cărui crea- 
tivitate este consubstanţială creativității divine, îşi asumă funcţie on- 
tologică, constituindu-se într-un sistem de semnificare autonom, cu 
o natură paradoxală sau aparent paradoxală: intră în opoziţie cu lim- 
ba istorică într-un proces de recuperare a originarităţii și convertește 
dimensiuni ale limbii istorice în coordonate definitorii proprii. Este, 
într-un fel, alături de ipostaza limbajului cărților sacre, cea de-a doua 
ipostază a limbii, care nu descrie lumea fenomenală, ci întemeiază 
lumi guvernate de întrebări esenţiale ale ființei umane prin raportare 


la fiinţa lumii”. 


În numeroase studii, Dumitru Irimia probează această afirmaţie, ară- 
tând cum „sistemul de numire a Lumii [...] trece din limba română 
istorică în limbajul poetic eminescian, orientând procesul de semni- 
ficare prin revelarea unor raporturi de semantizare 'uitate' de limbă în 
originaritatea lor, dar în care se pot recunoaște românii prin poezia lui 
Mihai Eminescu, în care se redescoperă sau redescoperă esenţa origi- 
nară a raporturilor”. 

E suficient să amintim aici câteva dihotomii ale sacrului / profanului: 


- vorbă pentru dimensiunea profană și cuvânt pentru ipostaza sacră; 


- Luceafăr pentru identitatea fenomenală, din planul / lumea contin- 


gentului și Hyperion pentru identitatea mito-simbolică, din planul / 


lumea transcendentului; 


- timp ca expresie a unei temporalități cosmice și vreme ca expresie a 
temporalităţii fenomenale etc.” 

Sicu V. MACOVEI 


Colind 


Să ningă peste toţi românii 
cu daruri sfinte 

de Crăciun, 

ne-adune miezul cald 

al pâinii 

şi visul unui an 

mai bun! 

Rodească-n primăvară glia 
şi în priviri 

nădejdi de viață 

şi ne vegheze bucuria 
Luceafărul de dimineaţă! 


Volumele de versuri semnate de domnul Sicu V. Macovei 
dovedesc o consecvență lirică apoteotică, 

întrucât poezia sa este un algoritm sintetic, 

dar şi un mozaic original sincronic formelor poematice 
transatlantice şi euroapusene, cu imagini parabolice 
reperate carpatin-balcanic, o creație ludică fascinantă 
într-un modernism desacralizat şi hiperealist 

al discursului liric autoironic, dar şi sarcastic pentru 
contextul sociopolitic actual fracturat imagistic. 

